﻿全唐诗

唐诗 十之九

糟木匠检阅，制作

http://inc.m9981.com

第721卷 李洞

721.01 【赠唐山人】李洞

垂须长似发，七十色如黳。醉眼青天小，吟情太华低。

千年松绕屋，半夜雨连溪。邛蜀路无限，往来琴独携。

721.02 【送云卿上人游安南（一作送僧游南海）】李洞

春往海南边，秋闻半夜蝉。鲸吞洗钵水，犀触点灯船。

岛屿分诸国，星河共一天。长安却回日，松偃旧房前。

721.03 【郑补阙山居】李洞

高节谏垣客，白云居静坊。马饥餐落叶，鹤病晒残阳。

野雾昏朝烛，溪笺惹御香。相招倚蒲壁，论句夜何长。

721.04 【送曹郎中南归，时南中用军】李洞

桂水净和天，南归似谪仙。系绦轻象笏，买布接蛮船。

海气蒸鼙软，江风激箭偏。罢郎吟乱里，帝远岂知贤。

721.05 【锦江陪兵部郑侍郎话诗著棋】李洞

落叶溅吟身，会棋云外人。海枯搜不尽，天定著长新。

月上分题遍，钟残布子匀。忘餐二绝境，取意铸陶钧。

721.06 【中秋月】李洞

四十五秋宵，月分千里毫。冷沉中岳短，光溢太行高。

不寐清人眼，移栖湿鹤毛。露华台上别，吟望十年劳。

721.07 【送沈光赴福幕（一作送福州从事）】李洞

泉齐岭鸟飞，雨熟荔枝肥。南斗看应近，北人来恐稀。

潮浮廉使宴，珠照岛僧归。幕下逢迁拜，何官着茜衣。

721.08 【鄠郊山舍题赵处士林亭】李洞

圭峰秋后叠，乱叶落寒墟。四五百竿竹，二三千卷书。

云深猿拾栗，雨霁蚁缘蔬。只隔门前水，如同万里馀。

721.09 【赋得送贾岛谪长江】李洞

敲驴吟雪月，谪出国西门。行傍长江影，愁深汨水魂。

筇携过竹寺，琴典在花村。饥拾山松子，谁知贾傅孙。

721.010 【河阳道中】李洞

冲风仍蹑冻，提辔手频呵。得事应须早，愁人不在多。

雪田平入塞，烟郭曲随河。翻忆江涛里，船中睡盖蓑。

721.011 【送知己赴濮州】李洞

中路行僧谒，邮亭话海涛。剑摇林狖落，旗闪岳禽高。

苔长空州狱，花开梦省曹。濮阳流政化，一半布风骚。

721.012 【送行脚僧】李洞

瓶枕绕腰垂，出门何所之。毳衣沾雨重，棕笠看山欹。

夜观入枯树，野眠逢断碑。邻房母泪下，相课别离词。

721.013 【龙州送人赴举】李洞

献策赴招携，行宫积翠西。挈囊秋卷重，转栈晚峰齐。

踏月趋金阙，拂云看御题。飞鸣岂回顾，独鹤困江泥。

721.014 【送安抚从兄夷偶中丞】李洞

奉诏向军前，朱袍映雪鲜。河桥吹角冻，岳月卷旗圆。

僧救焚经火，人修著钓船。六州安抚后，万户解衣眠。

721.015 【送远上人】李洞

海岳两无边，去来都偶然。齿因吟后冷，心向静中圆。

虫网花间井，鸿鸣雨后天。叶书归旧寺，应附载钟船。

721.016 【宿凤翔天柱寺穷易玄上人房】李洞

天柱暮相逢，吟思天柱峰。墨研青露月，茶吸白云钟。

卧语身粘藓，行禅顶拂松。探玄为一决，明日去临邛。

721.017 【下第送张霞归觐江南】李洞

此道背于时，携归一轴诗。树沈孤鸟远，风逆蹇驴迟。

草入吟房坏，潮冲钓石移。恐伤欢觐意，半路摘愁髭。

721.018 【送人之天台】李洞

行李一枝藤，云边晓扣冰。丹经如不谬，白发亦何能。

浅井仙人境，明珠海客灯。乃知真隐者，笑就汉廷征。

721.019 【维摩畅林居（一作题维摩畅上人房）】李洞

诸方游几腊，五夏五峰销。越讲迎骑象，蕃斋忏射雕。

冷筇和雪倚，朽栎带云烧。从此西林老，瞥然三万朝。

721.020 【送张乔下第归宣州】李洞

诗道世难通，归宁楚浪中。早程残岳月，夜泊隔淮钟。

一镜随双鬓，全家老半峰。无成来往过，折尽谢亭松。

721.021 【送卢郎中赴金州】李洞

云明天岭高，刺郡辍仙曹。危栈窥猿顶，公庭扫鹤毛。

出军青壁罅，话道白眉毫。远集歌谣客，州前泊几艘。

721.022 【江干即事】李洞

病卧四更后，愁闻报早衙。隔关沈水鸟，侵郭噪园鸦。

吏瘦餐溪柏，身羸凭海槎。满朝吟五字，应不老烟霞。

721.023 【寄贺郑常侍】李洞

山亦怀恩地，高禽尽下飞。吏穿霞片望，僧扫月棱归。

省拜墀烟近，林居玉漏微。曾令驻锡话，聊用慰攀依。

721.024 【登楼】李洞

川上值楼开，寒山四面来。竹吹人语远，峰碍鸟飞回。

生死别离陌，朝昏云雨堆。谁知独立意，溅泪落莓苔。

721.025 【赠禅友】李洞

散花留内殿，宫女梦谈禅。树杪开楼锁，云中认岳莲。

溪声过长耳，筇节出羸肩。飞句相招宿，多逢有月天。

721.026 【早春友人访别南归】李洞

南归来取别，穷巷坐青苔。一盏薄醨酒，数枝零落梅。

潮生楚驿闭，星在越楼开。明日望君处，前临风月台。

721.027 【题云际寺】李洞

开门风雪顶，上彻困飞禽。猿戏青冥里，人行紫阁阴。

腊泉冰下出，夜磬月中寻。尽欲居岩室，如何不住心。

721.028 【山寺老僧】李洞

云际众僧里，独攒眉似愁。护茶高夏腊，爱火老春秋。

海浪南曾病，河冰北苦游。归来诸弟子，白遍后生头。

721.029 【同僧宿道者院】李洞

携文过水宿，拂席四廊尘。坠果敲楼瓦，高萤映鹤身。

点灯吹叶火，谈佛悟山人。尽有栖霞志，好谋三教邻。

721.030 【古柏】李洞

手植知何代，年齐偃盖松。结根生别树，吹子落邻峰。

古干经龙嗅，高烟过雁冲。可佳繁叶尽，声不碍秋钟。

721.031 【赠王凤二山人】李洞

山兄望鹤信，山弟听乌占。养药同开鼎，休棋各枕奁。

相逢九江底，共到五峰尖。愿许为三友，羞将白发撏。

721.032 【避地冬夜与二三禅侣吟集茅斋】李洞

四海通禅客，搜吟会草亭。撚髭孤烛白，闭目众山青。

松挂敲冰杖，垆温注月瓶。独愁悬旧旆，笏冷立残星。

721.033 【赠道微禅师】李洞

铜瓶涩泻水，出碛蹑莲层。猛虎降低鼠，盘雕望小蝇。

通禅五天日，照祖几朝灯。短发归林白，何妨剃未能。

721.034 【吊草堂禅师】李洞

杖屦疑师在，房关四壁蛩。贮瓶经腊水，响塔隔山钟。

乳鸽沿苔井，斋猿散雪峰。如何不见性，倚遍寺前松。

721.035 【宿长安苏雍主簿厅】李洞

县对数峰云，官清主簿贫。听更池上鹤，伴值岳阳人。

井锁煎茶水，厅关捣药尘。往来多屣步，同舍即诸邻。

721.036 【秋宿润州刘处士江亭】李洞

北梦风吹断，江边处士亭。吟生万井月，见尽一天星。

浪静鱼冲锁，窗高鹤听经。东西渺无际，世界半沧溟。

721.037 【秋日曲江书事】李洞

门摇枯苇影，落日共鸥归。园近鹿来熟，江寒人到稀。

片云穿塔过，枯叶入城飞。翻怕宾鸿至，无才动礼闱。

721.038 【秋宿经上人房】李洞

江房无叶落，松影带山高。满寺中秋月，孤窗入夜涛。

旧真悬石壁，衰发落铜刀。卧听晓耕者，与师知苦劳。

721.039 【冬日题觉公牛头兰若】李洞

天寒高木静，一磬隔川闻。鼎水看山汲，台香扫雪焚。

鹤归惟认刹，僧步不离云。石室开禅后，轮珠谢圣君。

721.040 【送皇甫校书自蜀下峡，归觐襄阳】李洞

蜀道波不竭，巢乌出浪痕。松阴盖巫峡，雨色彻荆门。

宿寺青山尽，归林彩服翻。苦吟怀冻馁，为吊浩然魂。

721.041 【题西明寺攻文僧林复上人房】李洞

谁寄湘南信，阴窗砚起津。烧痕碑入集，海角寺留真。

楼憩长空鸟，钟惊半阙人。御沟圆月会，似在草堂身。

721.042 【寄翠微无可上人（一作无学禅师）】李洞

远近众心归，居然占翠微。展经猿识字，听法虎知非。

泉注城池梦，霞生侍卫衣。玄机不可学，何似总无机。

721.043 【喜鸾公自蜀归】李洞

禁院对生台，寻师到绿槐。寺高猿看讲，钟动鸟知斋。

扫石月盈帚，滤泉花满筛。归来逢圣节，吟步上尧阶。

721.044 【题新安国寺】李洞

佛亦遇艰难，重兴叠废坛。偃松枝旧折，画竹粉新干。

开讲宫娃听，抛生禁鸟餐。钟声入帝梦，天竺化长安。

721.045 【蕃寇侵逼，南归道中】李洞

云州三万骑，南走疾飞鹰。回碛星低雁，孤城月伴僧。

敲关通汉节，倾府守河冰。无处论边事，归溪夜结罾。

721.046 【送东宫贾正字之蜀】李洞

南朝献晋史，东蜀瞰巴楼。长栈怀宫树，疏峰露剑州。

半空飞雪化，一道白云流。若次江边邑，宗诗为遍搜。

721.047 【吊侯圭常侍】李洞

我重君能赋，君褒我解诗。三堂一拜遇，四海两心知。

影挂僧挑烛，名传鹤拂碑。涪江吊孤冢，片月下峨嵋。

721.048 【颜上人房（一作题西明自觉上人房）】李洞

御沟临岸行，远岫见云生。松下度三伏，磬中销五更。

雨淋经阁白，日闪剃刀明。海畔终须去，烧灯老国清。

第722卷 李洞

722.01 【题薛少府庄】李洞

何须凿井饮，门占古溪居。寂寞苔床卧，寒虚玉柄书。

有期登白阁，又得赏红蕖。清浅蒲根水，时看鹭啄鱼。

722.02 【寄太白隐者】李洞

开辟已来雪，为山长欠春。高遮辞碛雁，寒噤入川人。

栈阁交冰柱，耕樵隔日轮。此中栖息者，不识两京尘。

722.03 【秋宿青龙禅阁】李洞

前山不可望，暮色渐沉规。日转须弥北，蟾来渤海西。

风铃乱僧语，霜枿欠猿啼。阁外千家月，分明见里迷。

722.04 【登圭峰旧隐寄荐福栖白上人】李洞

返照塔轮边，残霖滴几悬。夜寒吟病甚，秋健讲声圆。

粟穗干灯焰，苔根浊水泉。西峰埋藓石，秋月即师禅。

722.05 【将之蜀别友人】李洞

嘉陵雨色青，澹别酌参苓。到蜀高诸岳，窥天合四溟。

书来应隔雪，梦觉已无星。若遇多吟友，何妨勘竺经。

722.06 【吊膳曹从叔郎中】李洞

华省支残俸，寒蔬办祭稀。安坟对白阁，买石折朱衣。

蜀客弹琴哭，江鸥入宅飞。帆吹佳句远，不独遍王畿。

722.07 【乱后龙州送郑郎中兼寄郑侍御】李洞

待车登叠嶂，经乱集鴒原。省坏兰终洁，台寒柏有根。

县清江入峡，楼静雪连村。莫隐匡山社，机云受晋恩。

722.08 【段秀才溪居送从弟游泾陇】李洞

抱疾寒溪卧，因循草木青。相留开夏蜜，辞去见秋萤。

朔雪痕侵雍，边烽焰照泾。烟沈陇山色，西望涕交零。

722.09 【题刘相公光德里新构茅亭】李洞

野色迷亭晓，龙墀待押班。带涎移海木，兼雪写湖山。

月白吟床冷，河清直印闲。唐封三万里，人偃翠微间。

722.010 【江峡寇乱寄怀吟僧】李洞

半锡探寒流，别师猿鹤洲。二三更后雨，四十字边秋。

立塞吟霞石，敲鼙看雪楼。扶亲何处隐，惊梦入嵩丘。

722.011 【贺昭国从叔员外转本曹郎中】李洞

苔砌塔阴浓，朝回尚叫蛩。粟征山县欠，官转水曹重。

灯照楼中雨，书求海上峰。诗家无骤显，一一古人踪。

722.012 【赠宋校书】李洞

曾伴元戎猎，寒来梦北军。闲身不计日，病鹤放归云。

石上铺棋势，船中赌酒分。长言买天姥，高卧谢人群。

722.013 【越公上人洛中归寄南孟家兄弟】李洞

洛下因归去，关西忆二龙。笠漫河岸雪，衣着虢城钟。

睡鸭浮寒水，樵人出远峰。何当化闾俗，护取草堂松。

722.014 【龙州送裴秀才】李洞

违拜旆旗前，松阴路半千。楼冲高雪会，驿闭乱云眠。

榜挂临江省，名题赴宅筵。人求新蜀赋，应贵浣花笺。

722.015 【题慈恩友人房】李洞

贾生耽此寺，胜事入诗多。鹤宿星千树，僧归烧一坡。

塔棱垂雪水，江色映茶锅。长久堪栖息，休言忆镜波。

722.016 【寄窦禅山薛秀才】李洞

窦岭吟招隐，新诗满集贤。白衫春絮暖，红纸夏云鲜。

琴缠江丝细，棋分海石圆。因知醉公子，虚写世人传。

722.017 【西蜀与崔先生话东洛旧游】李洞

王屋峭难名，三刀梦四更。日升当地缺，星尽未天明。

度雪云林湿，穿松角韵清。崔家开锦浪，忆着水窗声。

722.018 【上昭国水部从叔郎中】李洞

极南极北游，东泛复西流。行匝中华地，魂销四海秋。

题诗在琼府，附舶出青州。不遇一公子，弹琴吊古丘。

722.019 【题玉芝赵尊师院】李洞

晓起磬房前，真经诵百篇。漱流星入齿，照镜石差肩。

静闭街西观，存思海上仙。闲听说五岳，穷遍一根莲。

722.020 【送卢少府之任巩洛】李洞

从知东甸尉，铨注似恩除。带土移嵩术，和泉送尹鱼。

印床寒鹭宿，壁记醉僧书。堂下诸昆在，无妨候起居。

722.021 【送人归觐河中】李洞

青门冢前别，道路武关西。有寺云连石，无僧叶满溪。

河长随鸟尽，山远与人齐。觐省波涛县，寒窗响曙鸡。

722.022 【锦城秋寄怀弘播上人】李洞

极顶云兼冻，孤城露洗初。共辞嵩少雪，久绝贝多书。

远照雁行细，寒条狖挂虚。分泉煎月色，忆就茗林居。

722.023 【圭峰溪居寄怀韦曲曹秀才】李洞

南北飞山雪，万片寄相思。东西曲流水，千声泻别离。

巴猿学导引，陇鸟解吟诗。翻羡家林赏，世人那得知。

722.024 【送舍弟之山南】李洞

南山入谷游，去彻山南州。下马云未尽，听猿星正稠。

印茶泉绕石，封国角吹楼。远宦有何兴，贫兄无计留。

722.025 【题南鉴公山房】李洞

竹房开处峭，迥挂半山灯。石磬敲来穴，不知何代僧。

讲归双袖雪，禅起一盂冰。唯说黄桑屐，当时着秣陵。

722.026 【送知己】李洞

郡清官舍冷，枕席溅山泉。药气来人外，灯光到鹤边。

梦秦书印斗，思越画渔船。掷笏南归去，波涛路几千。

722.027 【送人赴职湘潭】李洞

南征虽赴辟，其奈负高科。水合湘潭住，山分越国多。

梅花雪共下，文□□相和。白发陪官宴，红旗影里歌。

722.028 【过野叟居】李洞

野人居止处，竹色与山光。留客羞蔬饭，洒泉开草堂。

雨馀松子落，风过朮苗香。尽日无炎暑，眠君青石床。

722.029 【吊郑宾客】李洞

朝行丧名节，岳色惨天风。待漏秋吟断，焚香夜直空。

骨寒依垄草，家尽逐边鸿。一吊知音后，归来碎峄桐。

722.030 【送从叔书记山阴隐居】李洞

山顶绝茅居，云泉绕枕虚。烧移僧影瘦，风展鹭行疏。

卷箔清江月，敲松紫阁书。由来簪组贵，不信教猿锄。

722.031 【避暑庄严禅院】李洞

定里无烦热，吟中达性情。入林逢客话，上塔接僧行。

八水皆知味，诸翁尽得名。常论冰井近，莫便厌浮生。

722.032 【寄清演】李洞

忽闻清演病，可料苦吟身。不见近诗久，徒言华发新。

别来山已破，住处月为邻。几绕庭前树，于今四十春。

722.033 【迁村居二首】李洞

移居入村宇，树阙见城隍。云水虽堪画，恩私不可忘。

猿涎滴鹤氅，麈尾拂僧床。弃逐随樵牧，何由报稻粱。

歌乐听常稀，茅亭静掩扉。槎来垂钓次，月落问安归。

远客传烧研，幽禽看衲衣。眼前无俗事，松雨蜀山辉。

722.034 【出山睹春榜】李洞

未老鬓毛焦，心归向石桥。指霞辞二纪，吟雪遇三朝。

连席频登相，分廊尚祝尧。回眸旧行侣，免使负嵩樵。

722.035 【贾岛墓】李洞

一第人皆得，先生岂不销。位卑终蜀士，诗绝占唐朝。

旅葬新坟小，魂归故国遥。我来因奠洒，立石用为标。

722.036 【观水墨障子】李洞

若非神助笔，砚水恐藏龙。研尽一寸墨，扫成千仞峰。

壁根堆乱石，床罅插枯松。岳麓穿因鼠，湘江绽为蛩。

挂衣岚气湿，梦枕浪头舂。只为少颜色，时人著意慵。

722.037 【对棋】李洞

小槛明高雪，幽人斗智棋。日斜抛作劫，月午蹙成迟。

倚杖湘僧算，翘松野鹤窥。侧楸敲醒睡，片石夹吟诗。

雨点奁中渍，灯花局上吹。秋涛寒竹寺，此兴谢公知。

722.038 【题竹溪禅院】李洞

溪边山一色，水拥竹千竿。鸟触翠微湿，人居酷暑寒。

风摇瓶影碎，沙陷履痕端。爽极青崖树，平流绿峡滩。

闲来披衲数，涨后卷经看。三境通禅寂，嚣尘染著难。

722.039 【投献吏部张侍郎十韵】李洞

苔染马蹄青，何曾似在城。不于僧院宿，多傍御沟行。

隐岫侵巴叠，租田带渭平。肩囊寻省寺，袖轴遍公卿。

梦入连涛郡，书来积雪营。泪随边雁堕，魂逐夜蝉惊。

发愤巡江塔，无眠数县更。玄都一病客，兴善几回莺。

贡艺披沙细，酬恩戴岳轻。心期公子念，滴酒在雕楹。

722.040 【终南山二十韵】李洞

关内平田窄，东西截杳冥。雨侵诸县黑，云破九门青。

暂看犹无暇，长栖信有灵。古苔秋渍斗，积雾夜昏萤。

怒恐撞天漏，深疑隐地形。盘根连北岳，转影落南溟。

穷穴何山出，遮蛮上国宁。残阳高照蜀，败叶远浮泾。

劚竹烟岚冻，偷湫雨雹腥。闲房僧灌顶，浴涧鹤遗翎。

梯滑危缘索，云深静唱经。放泉惊鹿睡，闻磬得人醒。

踏著神仙宅，敲开洞府扃。棋残秦士局，字缺晋公铭。

一谷势当午，孤峰耸起丁。远平丹凤阙，冷射五侯厅。

万丈冰声折，千寻树影停。望中仙岛动，行处月轮馨。

叠石移临砌，研胶泼上屏。明时献君寿，不假老人星。

722.041 【秋日同觉公上人眺慈恩塔六韵】李洞

九级耸莲宫，晴登袖拂虹。房廊窥井底，世界出笼中。

照牖三山火，吹铃八极风。细闻槎客语，遥辨海鱼冲。

禁静声连北，江寒影在东。谒师开秘锁，尘日闭虚空。

722.042 【感知上刑部郑侍郎】李洞

寄掩白云司，蜀都高卧时。邻僧照寒竹，宿鸟动秋池。

帝诵嘉莲表，人吟宝剑诗。石渠流月断，画角截江吹。

闲出黄金勒，前飞白鹭鹚。公心外国说，重望两朝推。

静藓斜圭影，孤窗响锡枝。兴幽松雪见，心苦砚冰知。

缘杖虫声切，过门马足迟。漏残终卷读，日下大名垂。

平碛容雕上，仙山许狖窥。数联金口出，死免愧丘为。

722.043 【叙事寄荐福栖白（一作听白公话旧）】李洞

险倚石屏风，秋涛梦越中。前朝吟会散，故国讲流终。

北地闻巴狖，南山见碛鸿。楼高惊雨阔，木落觉城空。

兔满期姚监，蝉稀别楚公。净瓶光照客，拄杖朽生虫。

平地塔千尺，半空灯一笼。祝尧谈几句，旋泻海涛东。

722.044 【送龙州田使君旧诗家】李洞

御札轸西陲，龙州出牧时。度关云作雪，挂栈水成澌。

剑淬号猿岸，弓悬宿鹤枝。江灯混星斗，山木乱枪旗。

锁库休秤药，开楼又见诗。无心陪宴集，吟苦忆京师。

722.045 【和知己赴任华州】李洞

东门罢相郡，此拜动京华。落日开宵印，初灯见早麻。

鹤身红旆拂，仙掌白云遮。塞色侵三县，河声聒两衙。

松根醒客酒，莲座隐僧家。一道帆飞直，中筵岳影斜。

书名寻雪石，澄鼎露金沙。锁合眠关吏，杯寒啄庙鸦。

分台话嵩洛，赛雨恋烟霞。树谷期招隐，吟诗煮柏茶。

722.046 【题咸阳楼】李洞

晚亚古城门，凭高黯客魂。塞侵秦旧国，河浸汉荒村。

客路飏书烬，人家带水痕。猎频虚冢穴，耕苦露松根。

墙外峰粘汉，冰中日晃原。断碑移作砌，广第灌成园。

北马疑眠碛，南人忆钓湓。桥闲野鹿过，街静禁鸦翻。

滩鼓城隍动，云冲太白昏。标衣多吕裔，荷锸或刘孙。

吊问难知主，登攀强滴樽。不能扶壮势，冠剑惜乾坤。

722.047 【赠兴善彻公上人】李洞

师资怀剑外，徒步管街东。九里山横烧，三条木落风。

古池曾看鹤，新塔未吟虫。夜久龙髯冷，年多麈尾空。

心宗本无碍，问学岂难同。

722.048 【龙池春草】李洞

龙池清禁里，芳草傍池春。旋长方遮岸，全生不染尘。

和风轻动色，湛露静流津。浅得承天步，深疑绕御轮。

鱼寻倒影没，花带湿光新。肯学长河畔，绵绵思远人。

722.049 【秋宿梓州牛头寺】李洞

月去檐三尺，川云入寺楼。灵山顿离众，列宿不多稠。

篆字焚初缺，翻经诵若流。窗闲二江冷，帘卷半空秋。

诏散松梢别，棋终竹节收。静增双阙念，高并五翁游。

鹤梦生红日，云闲锁梓州。望空工部眼，搔乱广文头。

石室僧调马，银河客问牛。晓楼归下界，大地一浮沤。

722.050 【送韦太尉自坤维除广陵】李洞

全蜀拜扬州，征东辍武侯。直来万里月，旁到五峰秋。

幢冷遮高雪，旗闲卓乱流。谢朝明主喜，登省旧寮愁。

隔海城通舶，连河市响楼。千官倚元老，虚梦法云游。

第723卷 李洞

723.01 【赠曹郎中崇贤所居（一作上崇贤曹郎中）】李洞

闲坊宅枕穿宫水，听水分衾盖蜀缯。药杵声中捣残梦，

茶铛影里煮孤灯。刑曹树荫千年井，华岳楼开万仞冰。

诗句变风官渐紧，夜涛舂断海边藤。

723.02 【赠昭应沈少府】李洞

行宫接县判云泉，袍色虽青骨且仙。鄠杜忆过梨栗墅，

潇湘曾棹雪霜天。华山僧别留茶鼎，渭水人来锁钓船。

东送西迎终几考，新诗觅得两三联。

723.03 【上司空员外】李洞

禅心高卧似疏慵，诗客经过不厌重。藤杖几携量碛雪，

玉鞭曾把数嵩峰。夜眠古巷当城月，秋直清曹入省钟。

禹凿故山归未得，河声暗老两三松。

723.04 【叙旧游寄栖白】李洞

老着重袍坐石房，竺经休讲白眉长。省冲鼍没投江岛，

曾看鱼飞倚海樯。晓炙冻盂原日气，夜挑莲碗禁灯光。

吟诗五岭寻无可，倏忽如今四十霜。

723.05 【哭栖白供奉】李洞

闻说孤窗坐化时，白莎萝雨滴空池。吟诗堂里秋关影，

礼佛灯前夜照碑。贺雪已成金殿梦，看涛终负石桥期。

逢山对月还惆怅，争得无言似祖师。

723.06 【赠入内供奉僧】李洞

内殿谈经惬帝怀，沃州归隐计全乖。数条雀尾来南海，

一道蝉声噪御街。石枕纹含山里叶，铜瓶口塞井中柴。

因逢夏日西明讲，不觉宫人拔凤钗。

723.07 【感恩书事寄上集义司徒相公】李洞

积雪峰西遇奖称，半家寒骨起沟塍。镇时贤相回人镜，

报德慈亲点佛灯。授钺已闻诸国静，坐筹重见大河澄。

功居第一图烟阁，依旧终南满杜陵。

723.08 【赠永崇李将军充襄阳制置使】李洞

拜官门外发辉光，宿卫阴符注几行。行处近天龙尾滑，

猎时陪帝马鬃香。九城王气生旗队，万里寒风入箭疮。

从此浩然声价歇，武中还有李襄阳。

723.09 【寄淮海惠泽上人】李洞

海涛痕满旧征衣，长忆初程宿翠微。竹里桥鸣知马过，

塔中灯露见鸿飞。眉毫别后应盈尺，岩木居来定几围。

他日愿师容一榻，煎茶扫地学忘机。

723.010 【春日隐居官舍感怀】李洞

风吹烧烬杂汀沙，还似青溪旧寄家。入户竹生床下叶，

隔窗莲谢镜中花。苔房毳客论三学，雪岭巢禽看两衙。

销得人间无限事，江亭月白诵南华。

723.011 【春日即事寄一二知己】李洞

浴马池西一带泉，开门景物似樊川。朱衣映水人归县，

白羽遗泥鹤上天。索米夜烧风折木，无车春养雪藏鞭。

缙绅处士知章句，忍使孤窗枕泪眠。

723.012 【废寺闲居寄怀一二罢举知己（一作省归郎）】李洞

病居废庙冷吟烟，无力争飞类病蝉。槐省老郎蒙主弃，

月陂孤客望谁怜。税房兼得调猿石，租地仍分浴鹤泉。

处世堪惊又堪愧，一坡山色不论钱。

723.013 【题尼大德院】李洞

云鬟早岁断金刀，戒律曾持五百条。台上灯红莲叶密，

眉间毫白黛痕销。绣成佛国银为地，画出王城雪覆桥。

清净高楼松桧寺，世雄翻愧自低腰。

723.014 【怀张乔张霞】李洞

西风吹雨叶还飘，忆我同袍隔海涛。江塔眺山青入佛，

边城履雪白连雕。身离世界归天竺，影挂虚空度石桥。

应念无成独流转，懒磨铜片鬓毛焦。

723.015 【赠徐山人】李洞

徐生何代降坤维，曾伴园公采紫芝。瓦砾变黄忧世换，

髭须放白怕人疑。山房古竹粗于树，海岛灵童寿等龟。

知叹有唐三百载，光阴未抵一先棋。

723.016 【寄南岳僧】李洞

新秋日后晒书天，白日当松影却圆。五字句求方寸佛，

一条街擘两行蝉。不曾著事于机内，长合教山在眼前。

花落俦公房外石，调猿弄虎叹无缘。

723.017 【华山】李洞

碧山长冻地长秋，日夕泉源聒华州。万户烟侵关令宅，

四时云在使君楼。风驱雷电临河震，鹤引神仙出月游。

峰顶高眠灵药熟，自无霜雪上人头。

723.018 【和曹监春晴见寄】李洞

竺庙邻钟震晓鸦，春阴盖石似仙家。兰台架列排书目，

顾渚香浮瀹茗花。胶溜石松粘鹤氅，泉离冰井熨僧牙。

功成名著扁舟去，愁睹前题罩碧纱。

723.019 【赠三惠大师】李洞

枫猿峤角别多时，二教兼修内学师。药树影中频缀偈，

莲峰朵下几窥棋。游归笋长齐童子，病起巢成露鹤儿。

诏落五天开夏讲，两街人竞礼长眉。

723.020 【送醉画王处士】李洞

几年乘兴住南吴，狂醉兰舟夜落湖。别后鹤毛描转细，

近来牛角饮还粗。同餐夏果山何处，共钓秋涛石在无。

关下相逢怪予老，篇章役思绕寰区。

723.021 【闻杜鹃】李洞

万古潇湘波上云，化为流血杜鹃身。长疑啄破青山色，

只恐啼穿白日轮。花落玄宗回蜀道，雨收工部宿江津。

声声犹得到君耳，不见千秋一甑尘。

723.022 【赋得送轩辕先生归罗浮山】李洞

旧山归隐浪摇青，绿鬓山童一帙经。诗帖布帆猿鸟看，

药煎金鼎鬼神听。洞深头上聆仙语，船静鼻中闻海腥。

此处先生应不住，吾君南望漫劳形。

723.023 【送包处士】李洞

秋思枕月卧潇湘，寄宿慈恩竹里房。性急却于棋上慢，

身闲未免药中忙。休抛手网惊龙睡，曾挂头巾拂鸟行。

闻说石门君旧隐，寒峰溅瀑坏书堂。

723.024 【赠庞炼师（女人）】李洞

家住涪江汉语娇，一声歌戛玉楼箫。睡融春日柔金缕，

妆发秋霞战翠翘。两脸酒醺红杏妒，半胸酥嫩白云饶。

若能携手随仙令，皎皎银河渡鹊桥。

723.025 【送友罢举赴边职】李洞

出剡篇章入洛文，无人细读叹俱焚。莫辞秉笏随红旆，

便好携家住白云。过水象浮蛮境见，隔江猿叫汉州闻。

高谈阔略陈从事，盟誓边庭壮我军。

723.026 【病猿】李洞

瘦缠金锁惹朱楼，一别巫山树几秋。寒想蜀门清露滴，

暖怀湘岸白云流。罢抛檐果沉僧井，休拗崖冰溅客舟。

啼过三声应有泪，画堂深不彻王侯。

723.027 【毙驴】李洞

蹇驴秋毙瘗荒田，忍把敲吟旧竹鞭。三尺焦桐背残月，

一条藜杖卓寒烟。通吴白浪宽围国，倚蜀青山峭入天。

如画海门支肘望，阿谁家卖钓鱼船。

723.028 【宿叶公棋阁】李洞

带风棋阁竹相敲，局莹无尘拂树梢。日到长天征未断，

钟来岳顶劫须抛。挑灯雪客栖寒店，供茗溪僧爇废巢。

因悟修身试贪教，不须焚火向三茅。

723.029 【送郤先辈归觐华阴】李洞

桂枝博得凤栖枝，欢觐家僮舞翠微。僧向瀑泉声里贺，

鸟穿仙掌指间飞。休停砚笔吟荒庙，永别灯笼赴锁闱。

骚雅近来颓丧甚，送君傍觉有光辉。

723.030 【赠可上人】李洞

寺门和鹤倚香杉，月吐秋光到思嚵。将法传来穿泱漭，

把诗吟去入嵌岩。模糊书卷烟岚滴，狼藉衣裳瀑布缄。

不断清风牙底嚼，无因内殿得名衔。

723.031 【东川高仆射】李洞

油幢影里拜清风，十里貔貅一片雄。三印锁开霜满地，

四门关定月当空。泉浮山叶人家过，诏惹垆香鸟道通。

新起画楼携客上，弦歌筵内海榴红。

723.032 【宿成都松溪院】李洞

松持节操溪澄性，一炷烟岚压寺隅。翡翠鸟飞人不见，

琉璃瓶贮水疑无。夜闻子落真山雨，晓汲波圆入画图。

尘拥蜀城抽锁后，此中犹梦在江湖。

723.033 【吊曹监】李洞

宅上愁云吹不散，桂林诗骨葬云根。满楼山色供邻里，

一洞松声付子孙。甘露施衣封泪点，秘书取集印苔痕。

吟魂醉魄归何处，御水呜呜夜绕门。

723.034 【赠长安毕郎中】李洞

高门寒沼水连云，鹭识朱衣傍主人。地肺半边晴带雪，

天街一面静无尘。朝回座客酬琴价，衙退留僧写鹤真。

从此几迁为计相，蓬莱三刻奏东巡。

723.035 【寄东蜀幕中友】李洞

官亭池碧海榴殷，遥想清才倚画栏。柳絮涨天笼地暖，

角声经雨透云寒。晓侵台座香烟湿，夜草军书蜡炬干。

为话门人吟太苦，风摧兰秀一枝残。

723.036 【曲江渔父】李洞

儿孙闲弄雪霜髯，浪飐南山影入檐。卧稳篷舟龟作枕，

病来茅舍网为帘。值春游子怜莼滑，通蜀行人说鲙甜。

数尺寒丝一竿竹，岂知浮世有猜嫌。

723.037 【和刘驾博士赠庄严律禅师】李洞

人言紫绶有光辉，不二心观似草衣。尘劫自营还自坏，

禅门无住亦无归。松根穴蚁通山远，塔顶巢禽见海微。

每话南游偏起念，五峰波上入船扉。

723.038 【智新上人话旧】李洞

蟋蟀灯前话旧游，师经几夏我经秋。金陵市合月光里，

甘露门开峰朵头。晴眺远帆飞入海，夜禅阴火吐当楼。

相看未得东归去，满壁寒涛泻白鸥。

723.039 【和淮南太尉留题凤州王氏别业】李洞

清秋看长鹭雏成，说向湘僧亦动情。节屋折将松上影，

印龛移锁月中声。野人陪赏增诗价，太尉因居著谷名。

闲想此中遗胜事，宿斋吟绕凤池行。

723.040 【乙酉岁自蜀随计趁试不及】李洞

客卧涪江蘸月厅，知音唤起进趋生。寒梅折后方离蜀，

腊月圆前未到京。风卷坏亭羸仆病，雪糊危栈蹇驴行。

文昌一试应关分，岂校褒斜两日程。

723.041 【龙州韦郎中先梦六赤，后因打叶子以诗上】李洞

红蜡香烟扑画楹，梅花落尽庾楼清。光辉圆魄衔山冷，

彩镂方牙着腕轻。宝帖牵来狮子镇，金盆引出凤凰倾。

微黄喜兆庄周梦，六赤重新掷印成。

723.042 【和寿中丞伤猿】李洞

遗挂朱栏锁半寻，清声难买恨黄金。悬崖接果今何在，

浅井窥星影已沉。归宅叶铺曾睡石，入朝灯照旧啼林。

小山罢绕随湘客，高树休升对岳禽。天竺省怜伤倍切，

亲知宽和思难任。相门恩重无由报，竟托仙郎日夜吟。

723.043 【上灵州令狐相公（一作赠高仆射自安西赴阙）】李洞

征蛮破虏汉功臣，提剑归来万里身。

笑倚凌烟金柱看，形容憔悴老于真。

723.044 【寓言】李洞

三千宫女露蛾眉，笑煮黄金日月迟。

麟凤隔云攀不及，空山惆怅夕阳时。

723.045 【客亭对月】李洞

游子离魂陇上花，风飘浪卷绕天涯。

一年十二度圆月，十一回圆不在家。

723.046 【宿鄠郊赠罗处士】李洞

川静星高栎已枯，南山落石水声粗。

白云钓客窗中宿，卧数嵩峰听五湖。

723.047 【有寄】李洞

爱酒耽棋田处士，弹琴咏史贾先生。

御沟临岸有云石，不见鹤来何处行。

723.048 【送三藏归西天国】李洞

十万里程多少碛，沙中弹舌授降龙。

五天到日应头白，月落长安半夜钟。

723.049 【金陵怀古】李洞

古来无此战争功，日日戈船卷海风。

一遇灵鳌开睡眼，六朝灰尽九江空。

723.050 【长安县厅】李洞

主人寂寞客屯邅，愁绝终南满案前。

乞取中庭藤五尺，为君高劚扣青天。

723.051 【题晰上人贾岛诗卷】李洞

贾生诗卷惠休装，百叶莲花万里香。

供得半年吟不足，长须字字顶司仓。

723.052 【送僧清演归山】李洞

毛褐斜肩背负经，晓思吟入窦山青。

峰前野水横官道，踏着秋天三四星。

723.053 【赠僧】李洞

不羡王公与贵人，唯将云鹤自相亲。

闲来石上观流水，欲洗禅衣未有尘。

723.054 【题学公院池莲】李洞

竹引山泉玉甃池，栽莲莫怪藕生丝。

如何不似麻衣客，坐对秋风待一枝。

723.055 【山居喜友人见访】李洞

入云晴劚茯苓还，日暮逢迎木石间。

看待诗人无别物，半潭秋水一房山。

723.056 【秋宿长安韦主簿厅】李洞

水木清凉夜直厅，愁人楼上唱寒更。

坐劳同步帘前月，鼠动床头印锁声。

723.057 【冬忆友人】李洞

吟上山前数竹枝，叶翻似雪落霏霏。

枕前明月谁动影，睡里惊来不觉归。

723.058 【怀圭峰影林泉】李洞

吾家旧物贾生传，入内遥分锡杖泉。

鹤去帝移宫女散，更堪呜咽过楼前。

723.059 【赠青龙印禅师】李洞

雨涩秋刀剃雪时，庵前曾礼草堂师。

居人昨日相过说，鹤已生孙竹满池。

723.060 【戏赠侯常侍】李洞

葛洪卷与江淹赋，名动天边傲石居。

两蜀词人多载后，同君讳却马相如。

723.061 【绣岭宫词】李洞

春日迟迟春草绿，野棠开尽飘香玉。

绣岭宫前鹤发翁，犹唱开元太平曲。

723.062 【中秋月（一作廖凝诗）】李洞

九十日秋色，今秋已半分。孤光吞列宿，四面绝微云。

众木排疏影，寒流叠细纹。遥遥望丹桂，心绪更纷纷。

723.063 【宿书僧院】李洞

夜水笔前澄，时推外学能。书成百个字，庭转几遭灯。

寄墨大坛吏，分笺蜀国僧。为题江寺塔，牌挂入云层。

723.064 【雪】李洞

迢迢来极塞，连阙谓风吹。禅客呵金锡，征人擘冻旗。

细填虫穴满，重压鹤巢欹。有影晴飘野，无声夜落池。

正繁秦甸暖，渐厚楚宫饥。冻挹分泉涩，光凝二阁痴。

踏遗兰署迹，听起石门思。用表丰年瑞，无令扫玉墀。

723.065 【述怀二十韵献覃怀相公】李洞

帝梦求良弼，生申属圣明。青云县器业，白日贯忠贞。

霭霭随春动，忻忻共物荣。静宜浮竞息，坐觉好风生。

万国闻应跃，千门望尽倾。瑞含杨柳色，气变管弦声。

百辟寻知度，三阶正有程。鲁儒规蕴藉，周诰美和平。

碧水遗幽抱，朱丝寄远情。风流秦印绶，仪表汉公卿。

忠谠期登用，回邪自震惊。云开长剑倚，路绝一峰横。

九野方无事，沧溟本不争。国将身共计，心与众为城。

早晚中条下，红尘一顾清。南潭容伴鹤，西笑忽迁莺。

折树恩难报，怀仁命甚轻。二年犹困辱，百口望经营。

未在英侯选，空劳短羽征。知音初相国，从此免长鸣。

723.066 【岁暮自广江至新兴往复中题峡山寺】李洞

薄暮缘西峡，停桡一访僧。鹭巢行卧柳，猿饮倒垂藤。

水曲岩千叠，云深树百层。山风寒殿磬，溪雨夜船灯。

滩涨危槎没，泉冲怪石崩。中台一襟泪，岁杪别良朋。

723.067 【冬日送凉州刺史】李洞

宠饯西门外，双旌出汉陵。未辞金殿日，已梦雪山灯。

地远终峰尽，天寒朔气凝。新年行已到，旧典听难胜。

吏扫盘雕影，人遮散马乘。移军驼驮角，下塞掾河冰。

猎近昆仑兽，吟招碛石僧。重输右藏实，方见左车能。

兵聚边风急，城宽夜月澄。连营烟火岭，望诏几回登。

723.068 【过贾浪仙旧地】李洞

鹤外唐来有谪星，长江东注冷沧溟。境搜松雪仙人岛，

吟歇林泉主簿厅。片月已能临榜黑，遥天何益抱坟青。

年年谁不登高第，未胜骑驴入画屏。

723.069 【句】李洞

公道此时如不得，昭陵恸哭一生休。（《北梦琐言》云：

洞三榜，裴贽第二榜。策夜，帘前献诗云云。寻卒蜀中。

贽无子，人谓屈洞所致）

第724卷 唐求

724.01 【酬友生早秋】唐求

彤云将欲罢，蝉柳响如秋。雾散九霄近，日程三伏愁。

残阳宿雨霁，高浪碎沙沤。袪足馀旬后，分襟任自由。

724.02 【晓发】唐求

旅馆候天曙，整车趋远程。几处晓钟断，半桥残月明。

沙上鸟犹在，渡头人未行。去去古时道，马嘶三两声。

724.03 【客行】唐求

上山下山去，千里万里愁。树色野桥暝，雨声孤馆秋。

南北眼前道，东西江畔舟。世人重金玉，无金徒远游。

724.04 【题郑处士隐居】唐求

不信最清旷，及来愁已空。数点石泉雨，一溪霜叶风。

业在有山处，道成无事中。酌尽一尊酒，病夫颜亦红。

724.05 【古寺】唐求

路傍古时寺，寥落藏金容。破塔有寒草，坏楼无晓钟。

乱纸失经偈，断碑分篆踪。日暮月光吐，绕门千树松。

724.06 【赠著上人】唐求

掩门江上住，尽日更无为。古木坐禅处，残星鸣磬时。

水浇冰滴滴，珠数落累累。自有闲行伴，青藤杖一枝。

724.07 【马嵬感事】唐求

冷气生深殿，狼星渡远关。九城鼙鼓内，千骑道途间。

凤髻随秋草，鸾舆入暮山。恨多留不得，悲泪满龙颜。

724.08 【赠行如上人】唐求

不知名利苦，念佛老岷峨。衲补云千片，香烧印一窠。

恋山人事少，怜客道心多。日日斋钟后，高悬滤水罗。

724.09 【送友人归邛州】唐求

鹤鸣山下去，满箧荷瑶琨。放马荒田草，看碑古寺门。

渐寒沙上雨，欲暝水边村。莫忘分襟处，梅花扑酒尊。

724.010 【和舒上人山居即事】唐求

败叶填溪路，残阳过野亭。仍弹一滴水，更读两张经。

暝鸟烟中见，寒钟竹里听。不多山下去，人世尽膻腥。

724.011 【发邛州寄友人】唐求

茫茫驱一马，自叹又何之。出郭见山处，待船逢雨时。

晓鸡鸣野店，寒叶堕秋枝。寂寞前程去，闲吟欲共谁。

724.012 【舟行夜泊夔州】唐求

维舟镜面中，迥对白盐峰。夜静沙堤月，天寒水寺钟。

故园何日到，旧友几时逢。欲作还家梦，青山一万重。

724.013 【山东兰若遇静公夜归】唐求

松门一径微，苔滑往来稀。半夜闻钟后，浑身带雪归。

问寒僧接杖，辨语犬衔衣。又是安禅去，呼童闭竹扉。

724.014 【边将】唐求

三千护塞儿，独自滞边陲。老向二毛见，秋从一叶知。

地寒乡思苦，天暮角声悲。却被交亲笑，封侯未有期。

724.015 【秋寄□江舒公】唐求

故人何处望，秋色满江濆。入水溪虫乱，过桥山路分。

鹤归松上月，僧入竹间云。莫惜中宵磬，从教梦里闻。

724.016 【题杨山人隐居】唐求

深山道者家，门户带烟霞。绿缀沿岩草，红飘落水花。

半庭栽小树，一径扫平沙。往往溪边坐，持竿到日斜。

724.017 【夜上隐居寺】唐求

寻师拟学空，空住虎溪东。千里照山月，一枝惊鹤风。

年如流去水，山似转来蓬。尽日都无事，安禅石窟中。

724.018 【友人见访不值因寄】唐求

门户寒江近，篱墙野树深。晚风摇竹影，斜日转山阴。

砌觉披秋草，床惊倒古琴。更闻邻舍说，一只鹤来寻。

724.019 【涂次偶作】唐求

岁月客中销，崎岖力自招。问人寻野寺，牵马渡危桥。

为雨疑天晚，因山觉路遥。前程何处是，一望又迢迢。

724.020 【送友人江行之庐山肄业】唐求

蜀国初开棹，庐峰拟拾萤。兽皮裁褥暖，莲叶制衣馨。

楚水秋来碧，巫山雨后青。莫教衔凤诏，三度到中庭。

724.021 【山居偶作】唐求

趋名逐利身，终日走风尘。还到水边宅，却为山下人。

僧教开竹户，客许戴纱巾。且喜琴书在，苏生未厌贫。

724.022 【赠道者】唐求

披霞戴鹿胎，岁月不能催。饭把琪花煮，衣将藕叶裁。

鹤从归日养，松是小时栽。往往樵人见，溪边洗药来。

724.023 【邛州水亭夜宴送顾非熊之官】唐求

寂寞邛城夜，寒塘对庾楼。蜀关蝉已噪，秦树叶应秋。

道路连天远，笙歌到晓愁。不堪分袂后，残月正如钩。

724.024 【题青城山范贤观】唐求

数里缘山不厌难，为寻真诀问黄冠。苔铺翠点仙桥滑，

松织香梢古道寒。昼傍绿畦薅嫩玉，夜开红灶撚新丹。

钟声已断泉声在，风动茅花月满坛。

724.025 【送僧讲罢归山】唐求

休将如意辩真空，吹尽天花任晓风。共看玉蟾三皎洁，

独悬金锡一玲珑。岩间松桂秋烟白，江上楼台晚日红。

依旧曹溪念经处，野泉声在草堂东。

724.026 【题友人寓居】唐求

寓居无不在天涯，莫恨秦关道路赊。缭绕城边山是蜀，

弯环门外水名巴。黄头卷席宾初散，白鼻嘶风日欲斜。

何处一声金磬发，古松南畔有僧家。

724.027 【伤张玖秀才】唐求

铜梁剑阁几区区，十上探珠不见珠。卞玉影沈沙草暗，

骅骝声断陇城孤。入关词客秋怀友，出户孀妻晓望夫。

吴水楚山千万里，旅魂归到故乡无。

724.028 【题李少府别业】唐求

寻得仙家不姓梅，马嘶人语出尘埃。竹和庭上春烟动，

花带溪头晓露开。绕岸白云终日在，傍松黄鹤有时来。

何年亦作围棋伴，一到松间醉一回。

724.029 【赠楚公】唐求

曾闻半偈雪山中，贝叶翻时理尽通。般若恒添持戒力，

落叉谁算念经功。云间晓月应难染，海上虚舟自信风。

长说满庭花色好，一枝红是一枝空。

724.030 【赠王山人】唐求

红藤一柱脚常轻，日日缘溪入谷行。山下有家身未老，

灶前无火药初成。经秋少见闲人说，带雨多闻野鹤鸣。

知到蓬莱难再访，问何方法得长生。

724.031 【庭竹】唐求

月笼翠叶秋承露，风亚繁梢暝扫烟。

知道雪霜终不变，永留寒色在庭前。

724.032 【题常乐寺】唐求

桂冷香闻十里间，殿台浑不似人寰。

日斜回首江头望，一片晴云落后山。

724.033 【题刘炼师归山】唐求

风急云轻鹤背寒，洞天谁道却归难。

千山万水瀛洲路，何处烟飞是醮坛。

724.034 【酬舒公见寄】唐求

无客不言云外见，为文长遣世间知。

一声松径寒吟后，正是前山雪下时。

724.035 【巫山下作】唐求

细腰宫尽旧城摧，神女归山更不来。

唯有楚江斜日里，至今犹自绕阳台。

724.036 【句】唐求

恰似有龙深处卧，被人惊起黑云生。（《临池洗砚》，

见《纪事》）

第725卷 于邺

725.01 【书怀】于邺

长安多路岐，西去欲何依。浮世只如此，旧山长忆归。

自离京国久，应已故人稀。好与孤云住，孤云无是非。

725.02 【书情】于邺

负郭有田在，年年长废耕。欲磨秋镜净，恐见白头生。

未作一旬别，已过千里程。不知书与剑，十载两无成。

725.03 【涂中作】于邺

西南千里程，处处有车声。若使地无利，始应人不营。

天涯犹马到，石迹尚尘生。如此未曾息，蜀山终冀平。

725.04 【春过函谷关】于邺

几度作游客，客行长苦辛。愁看函谷路，老尽布衣人。

岁远关犹固，时移草亦春。何当名利息，遣此绝征轮。

725.05 【褒中即事】于邺

风吹残雨歇，云去有烟霞。南浦足游女，绿蘋应发花。

远钟当半夜，明月入千家。不作故乡梦，始知京洛赊。

725.06 【岁暮还家】于邺

东西流不驻，白日与车轮。残雪半成水，微风应欲春。

几经他国岁，已减故乡人。回首长安道，十年空苦辛。

725.07 【还家】于邺

为客忆归舍，归来还寂寥。壮时看欲过，白首固非遥。

独酌几回醉，此愁终不销。犹残鸡与犬，驱去住山椒。

725.08 【题华山麻处士所居】于邺

贵贱各扰扰，皆逢朝市间。到此马无迹，始知君独闲。

冰破听敷水，雪晴看华山。西风寂寥地，唯我坐忘还。

725.09 【天南怀故人】于邺

独行千里尘，轧轧转征轮。一别已多日，总看成老人。

洞庭雪不下，故国草应春。三月烟波暖，南风生绿蘋。

725.010 【路傍草】于邺

春至始青青，香车碾已平。不知山下处，来向路傍生。

每岁有人在，何时无马行。应随尘与土，吹满洛阳城。

725.011 【秋夕闻雁】于邺

星汉欲沈尽，谁家砧未休。忽闻凉雁至，如报杜陵秋。

千树又黄叶，几人新白头。洞庭今夜客，一半却登舟。

725.012 【洛中有怀】于邺

潺潺伊洛河，寂寞少恩波。銮驾久不幸，洛阳春草多。

725.013 【送魏山韦处士（一作送田处士西游）】于邺

阴阴亭际间，相顾惨离颜。一片云飞去，嵯峨空魏山。

725.014 【白樱桃】于邺

王母阶前种几株，水晶帘内看如无。

只应汉武金盘上，泻得珊珊白露珠。

725.015 【白樱树】于邺

记得花开雪满枝，和蜂和蝶带花移。

如今花落游蜂去，空作主人惆怅诗。

725.016 【下第不胜其忿题路左佛庙】于邺

雀儿未逐飏风高，下视鹰鹯意气豪。

自谓能生千里足，黄昏依旧委蓬蒿。

725.017 【感怀（一作感情）】于邺

东风吹草色，空使客蹉跎。不设太平险，更应游子多。

几伤行处泪，一曲醉中歌。尽向青门外，东随渭水波。

725.018 【游中梁山】于邺

僻地好泉石，何人曾陆沈。不知青嶂外，更有白云深。

因此见乔木，几回思旧林。殷勤猿与鸟，唯我独何心。

725.019 【寻山】于邺

到此绝车轮，萋萋草树春。青山如有利，白石亦成尘。

水阔应无路，松深不见人。如知巢与许，千载迹犹新。

725.020 【宿江口】于邺

南渡人来绝，喧喧雁满沙。自生江上月，长有客思家。

半夜下霜岸，北风吹荻花。自惊归梦断，不得到天涯。

725.021 【秋夜达萧关】于邺

扰扰浮梁路，人忙月自闲。去年为塞客，今夜宿萧关。

辞国几经岁，望乡空见山。不知江叶下，又作布衣还。

725.022 【斜谷道】于邺

乱峰连叠嶂，千里绿峨峨。蜀国路如此，游人车亦过。

远烟当驿敛，骤雨逐风多。独忆紫芝叟，临风歌旧歌。

725.023 【过百牢关贻舟中者】于邺

蜀国少平地，方思京洛间。远为千里客，来度百牢关。

帆影清江水，铃声碧草山。不因名与利，尔我各应闲。

725.024 【客中览镜】于邺

何当开此镜，即见发如丝。白日急于水，少年能几时。

每逢芳草处，长返故园迟。所以多为客，蹉跎欲怨谁。

725.025 【长安逢隐者】于邺

征车千里至，碾遍六街尘。向此有营地，忽逢无事人。

昔时颜未改，浮世路多新。且脱衣沽酒，终南山欲春。

725.026 【与僧话旧】于邺

草堂前有山，一见一相宽。处世贵僧静，青松因岁寒。

他山逢旧侣，尽日话长安。所以闲行迹，千回绕药栏。

725.027 【赠王道士】于邺

日日市朝路，何时无苦辛。不随丹灶客，终作白头人。

浮世度千载，桃源方一春。归来华表上，应笑北邙尘。

725.028 【匣中琴】于邺

世人无正心，虫网匣中琴。何以经时废，非为娱耳音。

独令高韵在，谁感隙尘深。应是南风曲，声声不合今。

725.029 【友人亭松】于邺

俯仰不能去，如逢旧友同。曾因春雪散，见在华山中。

何处有明月，访君听远风。相将归未得，各占石岩东。

725.030 【过洛阳城】于邺

古来利与名，俱在洛阳城。九陌鼓初起，万车轮已行。

周秦时几变，伊洛水犹清。二月中桥路，鸟啼春草生。

725.031 【客中月（一作望月）】于邺

离家凡几宵，一望一寥寥。新魄又将满，故乡应渐遥。

独临彭蠡水，远忆洛阳桥。更有乘舟客，凄然亦驻桡。

725.032 【王将军宅夜听歌】于邺

朱槛满明月，美人歌落梅。忽惊尘起处，疑有凤飞来。

一曲听初彻，几年愁暂开。东南正云雨，不得见阳台。

725.033 【长信宫】于邺

莫问古宫名，古宫空有城。惟应东去水，不改旧时声。

725.034 【高楼】于邺

远天明月出，照此谁家楼。上有罗衣裳，凉风吹不休。

第726卷 陆贞洞

726.01 【和三乡诗（会昌时有女子题诗三乡驿和者十人）】陆贞洞

惆怅残花怨暮春，孤鸾舞镜倍伤神。

清词好个干人事，疑是文姬第二身。

726.02 【和三乡诗】刘谷

兰蕙芬香见玉姿，路傍花笑景迟迟。

苎萝山下无穷意，并在三乡惜别时。

726.03 【和三乡诗】王祝

女几山前岚气低，佳人留恨此中题。

不知云雨归何处，空使王孙见即迷。

726.04 【和三乡诗】王涤

浣纱游女出关东，旧迹新词一梦中。

槐陌柳亭何限事，年年回首向春风。

726.05 【和三乡诗】韦冰

来时欢笑去时哀，家国迢迢向越台。

待写百年幽思尽，故宫流水莫相催。

726.06 【和三乡诗】李昌邺

红粉萧娘手自题，分明幽怨发云闺。

不应更学文君去，泣向残花归剡溪。

726.07 【和三乡诗】王硕

无姓无名越水滨，芳词空怨路傍人。

莫教才子偏惆怅，宋玉东家是旧邻。

726.08 【和三乡诗】李缟

会稽王谢两风流，王子沉沦谢女愁。

归思若随文字在，路傍空为感千秋。

726.09 【和三乡诗】张绮

洛川依旧好风光，莲帐无因见女郎。

云雨散来音信断，此生遗恨寄三乡。

726.010 【和三乡诗】高衢

南北千山与万山，轩车谁不思乡关。

独留芳翰悲前迹，陌上恐伤桃李颜。

726.011 【复睹三乡题处留赠】贾驰

壁古字未灭，声长响不绝。蕙质本如云，松心应耐雪。

耿耿离幽谷，悠悠望瓯越。杞妇哭夫时，城崩无此说。

726.012 【秋入关】贾驰

河上微风来，关头树初湿。今朝关城吏，又见孤客入。

上国谁与期，西来徒自急。

726.013 【咏手二首】赵光远

妆成皓腕洗凝脂，背接红巾掬水时。薄雾袖中拈玉斝，

斜阳屏上撚青丝。唤人急拍临前槛，摘杏高揎近曲池。

好是琵琶弦畔见，细圆无节玉参差。

撚玉搓琼软复圆，绿窗谁见上琴弦。慢笼彩笔闲书字，

斜指瑶阶笑打钱。炉面试香添麝炷，舌头轻点贴金钿。

象床珍簟宫棋处，拈定文楸占角边。

726.014 【题妓莱儿壁（一作题北里妓人壁）】赵光远

鱼钥兽环斜掩门，萋萋芳草忆王孙。醉凭青琐窥韩寿，

闲掷金梭恼谢鲲。不夜珠光连玉匣，辟寒钗影落瑶尊。

欲知肠断相思处，役尽江淹别后魂。

726.015 【题兴化高田院桥亭】郑良士

到此溪亭上，浮生始觉非。野僧还惜别，游客亦忘归。

月满千岩静，风清一磬微。何时脱尘役，杖履愿相依。

726.016 【游九鲤湖】郑良士

仄径倾崖不可通，湖岚林霭共溟蒙。九溪瀑影飞花外，

万树春声细雨中。覆石云闲丹灶冷，采芝人去洞门空。

我来不乞邯郸梦，取醉聊乘郑国风。

726.017 【寄富洋院禅者】郑良士

画破青山路一条，走鞭飞盖去何遥。碍天岩树春先冷，

锁院溪云昼不销。霅上茗芽因客煮，海南沈屑为斋烧。

谁能学得空门士，冷却心灰守寂寥。

726.018 【赠翁承赞漆林书堂诗】萧项

轺车故国世应稀，昔日书堂二纪归。手植松筠同茂盛，

身荣金紫倍光辉。入门邻里喧迎接，列坐儿童见等威。

却对芸窗勤苦处，举头全是锦为衣。

第727卷 胡令能 等

727.01 【喜韩少府见访】胡令能

忽闻梅福来相访，笑著荷衣出草堂。

儿童不惯见车马，走入芦花深处藏。

727.02 【观郑州崔郎中诸妓绣样（一作咏绣障）】胡令能

日暮堂前花蕊娇，争拈小笔上床描。

绣成安向春园里，引得黄莺下柳条。

727.03 【小儿垂钓】胡令能

蓬头稚子学垂纶，侧坐莓苔草映身。

路人借问遥招手，怕得鱼惊不应人。

727.04 【王昭君】胡令能

胡风似剑锼人骨，汉月如钩钓胃肠。

魂梦不知身在路，夜来犹自到昭阳。

727.05 【望夫石】严郾

何代提戈去不还，独留形影白云间。肌肤销尽雪霜色，

罗绮点成苔藓斑。江燕不能传远信，野花空解妒愁颜。

近来岂少征人妇，笑采蘼芜上北山。

727.06 【赋百舌鸟】严郾

此禽轻巧少同伦，我听长疑舌满身。星未没河先报晓，

柳犹粘雪便迎春。频嫌海燕巢难定，却讶林莺语不真。

莫倚春风便多事，玉楼还有晏眠人。

727.07 【永州陪郑太守登舟夜宴，席上各赋诗】蒋肱

江头朱绂间青衿，岂是仙舟不可寻。谁敢强登徐稚榻，

自怜还学谢安吟。月凝兰棹轻风起，妓劝金罍尽醉斟。

剪尽蜡红人未觉，归时城郭晓烟深。

727.08 【寄远】张迥1

锦字凭谁达，闲庭草又枯。夜长灯影灭，天远雁声孤。

蝉鬓凋将尽，虬髯白也无。几回愁不语，因看朔方图。

727.09 【春草凝露】张友正

苍苍芳草色，含露对青春。已赖阳和长，仍惭润泽频。

日临残未滴，风度欲成津。蕙叶垂偏重，兰丛洗转新。

将行愁裛径，欲采畏濡身。独爱池塘畔，清华远袭人。

727.010 【锦带佩吴钩】张友正

带剑谁家子，春朝紫陌游。结边霞聚锦，悬处月随钩。

彩缕回文出，雄芒练影浮。叶依花里艳，霜向锷中秋。

的皪宜骢马，斓斒映绮裘。应须待报国，一刎月支头。

727.011 【山中卧病寄卢郎中】伍唐珪

十年耕钓水云间，住僻家贫少往还。一径绿苔凝晓露，

满头白发对青山。野僧采药来医病，樵客携觞为解颜。

空恋旧时恩奖地，无因匍匐出柴关。

727.012 【寒食日献郡守】伍唐珪

入门堪笑复堪怜，三径苔荒一钓船。

惭愧四邻教断火，不知厨里久无烟。

727.013 【上苏使君】伍唐珪

江西昔日推韩注，袁水今朝数赵祥。

纵使文翁能待客，终栽桃李不成行。

727.014 【赠妓人王福娘】孙棨

彩翠仙衣红玉肤，轻盈年在破瓜初。霞杯醉劝刘郎赌，

云髻慵邀阿母梳。不怕寒侵缘带宝，每忧风举倩持裾。

谩图西子晨妆样，西子元来未得如。

727.015 【题妓王福娘墙（后二首一作题北里妓人壁）】孙棨

移壁回窗费几朝，指镮偷解博红椒。

无端斗草输邻女，更被拈将玉步摇。

寒绣衣裳饷阿娇，新团香兽不禁烧。

东邻起样裙腰阔，剩蹙黄金线几条。

试共卿卿语笑初，画堂连遣侍儿呼。

寒肌不耐金如意，白獭为膏郎有无。

727.016 【戏李文远】孙棨

引君来访洞中仙，新月如眉拂户前。

领取嫦娥攀取桂，便从陵谷一时迁。

727.017 【题刘泰娘舍】孙棨

寻常凡木最轻樗，今日寻樗桂不如。

汉高新破咸阳后，英俊奔波遂吃虚。

727.018 【戏张道人不饮酒】颜荛

言自云山访我来，每闻奇秘觉叨陪。

吾师不饮人间酒，应待流霞即举杯。

727.019 【句】颜荛

爽籁尽成鸣凤曲，游人多是弄珠仙。（见《方舆胜览》）

727.020 【秋醉歌】张为

金风飒已起，还是招渔翁。携酒天姥岑，自弹峄阳桐。

脱却登山履，赤脚翘青筇。泉声扫残暑，猿臂攀长松。

翠微泛樽绿，苔藓分烟红。造化处术内，相对数壶空。

醉眠岭上草，不觉夜露浓。一梦到天晓，始觉一醉中。

皎然梦中路，直到瀛洲东。初平把我臂，相与骑白龙。

三留对上帝，玉楼十二重。上帝赐我酒，送我敲金钟。

宝阁香敛苒，琪树寒玲珑。动叶如笙篁，音律相怡融。

珍重此一醉，百骸出天地。长如此梦魂，永谢名与利。

727.021 【谢别毛仙翁】张为

羸形感神药，削骨生丰肌。兰炷飘灵烟，妖怪立诛夷。

重睹日月光，何报父母慈。黄河浊衮衮，别泪流澌澌。

黄河清有时，别泪无收期。

727.022 【渔阳将军】张为

霜髭拥颔对穷秋，著白貂裘独上楼。

向北望星提剑立，一生长为国家忧。

727.023 【句】张为

到处即闭户，逢君方展眉。（《纪事》云为此句最有诗称）

727.024 【岑公岩】马冉

南溪有仙涧，咫尺非人间。泠泠松风下，日暮空苍山。

727.025 【诸暨五泄山】周镛

路入苍烟九过溪，九穿岩曲到招提。天分五溜寒倾北，

地秀诸峰翠插西。凿径破崖来木杪，驾泉鸣竹落榱题。

当年老默无消息，犹有词堂一杖藜。

727.026 【赠罗隐】刘赞

人皆言子屈，独我谓君非。明主既难谒，青山何不归。

年虚侵雪鬓，尘枉污麻衣。自古逃名者，至今名岂微。

727.027 【句】刘赞

絮花飞起雪漫漫，长得宫娥带笑看。（《柳枝词》，

见《吟窗杂录》）

727.028 【洛阳道】任翻

憧憧洛阳道，尘下生春草。行者岂无家，无人在家老。

鸡鸣前结束，争去恐不早。百年路傍尽，白日车中晓。

求富江海狭，取贵山岳小。二端立在途，奔走无由了。

727.029 【春晴】任翻

楚国多春雨，柴门喜晚晴。幽人临水坐，好鸟隔花鸣。

野色临空阔，江流接海平。门前到溪路，今夜月分明。

727.030 【秋晚郊居】任翻

远声霜后树，秋色水边村。野径无来客，寒风自动门。

海山藏日影，江月落潮痕。惆怅高飞晚，年年别故园。

727.031 【秋晚途次】任翻

秋色满行路，此时心不闲。孤贫游上国，少壮有衰颜。

众鸟已归树，旅人犹过山。萧条远林外，风急水潺潺。

727.032 【葛仙井】任翻

古井碧沈沈，分明见百寻。味甘传邑内，脉冷应山心。

圆入月轮净，直涵峰影深。自从仙去后，汲引到如今。

727.033 【桐柏观】任翻

飘飘云外者，暂宿聚仙堂。半夜人无语，中宵月送凉。

鹤归高树静，萤过小池光。不得多时住，门开是事忙。

727.034 【冬暮野寺】任翻

江东寒近腊，野寺水天昏。无酒可销夜，随僧早闭门。

照墙灯影短，著瓦雪声繁。飘泊仍千里，清吟欲断魂。

727.035 【赠济禅师】任翻

碧峰秋寺内，禅客已无情。半顶发根白，一生心地清。

竹房侵月静，石径到门平。山下尘嚣路，终年誓不行。

727.036 【经堕泪碑】任翻

羊公传化地，千古事空存。碑已无文字，人犹敬子孙。

岘山长闭恨，汉水自流恩。数处烟岚色，分明是泪痕。

727.037 【长安冬夜书事】任翻

忧来长不寐，往事重思量。清渭几年客，故衣今夜霜。

春风谁识面，水国但牵肠。十二门车马，昏明各自忙。

727.038 【越江渔父】任翻

借问钓鱼者，持竿多少年。眼明汀岛畔，头白子孙前。

棹入花时浪，灯留雨夜船。越江深见底，谁识此心坚。

727.039 【哭友人】任翻

逢著南州史，江边哭问君。送终时有雪，归葬处无云。

官库惟留剑，邻僧共结坟。儿孙未成立，谁与集遗文。

727.040 【送李衡】任翻

羁栖亲故少，远别惜清才。天畔出相送，路长知未回。

欲销今日恨，强把异乡杯。君去南堂后，应无客到来。

727.041 【宫怨】任翻

泪干红落脸，心尽白垂头。自此方知怨，从来岂信愁。

727.042 【惜花】任翻

无语与花别，细看枝上红。明年又相见，还恐是愁中。

727.043 【宿巾子山禅寺】任翻

绝顶新秋生夜凉，鹤翻松露滴衣裳。

前峰月映半江水，僧在翠微开竹房。

727.044 【再游巾子山寺】任翻

灵江江上帻峰寺，三十年来两度登。

野鹤尚巢松树遍，竹房不见旧时僧。

727.045 【三游巾子山寺感述】任翻

清秋绝顶竹房开，松鹤何年去不回。

惟有前峰明月在，夜深犹过半江来。

727.046 【画山水图答大愚】荆浩

恣意纵横扫，峰峦次第成。笔尖寒树瘦，墨淡野云轻。

岩石喷泉窄，山根到水平。禅房时一展，兼称苦空情。

727.047 【宿顾城二首（顾城在范县东）】张直

绿草展青裀，樾影连春树。茅屋八九家，农器六七具。

主人有好怀，搴衣留我住。春酒新泼醅，香美连糟滤。

一醉卧花阴，明朝送君去。

醉卧夜将半，土底闻鸡啼。惊骇问主人，为我剖荒迷。

武汤东伐韦，固君含悲凄。神夺悔悟魄，幻化为石鸡。

形骸仅盈寸，咿喔若啁蜺。吾村耕耘叟，多获于锄犁。

727.048 【题桃源僧】陈光

桃源有僧舍，跬步异人天。花乱似无主，鹤鸣疑有仙。

轩廊明野色，松桧湿春烟。定拟辞尘境，依师过晚年。

第728卷 周昙

728.01 【吟叙】周昙

历代兴亡亿万心，圣人观古贵知今。

古今成败无多事，月殿花台幸一吟。

728.02 【闲吟】周昙

考摭妍媸用破心，剪裁千古献当今。

闲吟不是闲吟事，事有闲思闲要吟。

728.03 【唐虞门·唐尧】周昙

祅氛不起瑞烟轻，端拱垂衣日月明。

传事四方无外役，茅茨深处土阶平。

728.04 【唐虞门·虞舜】周昙

进善惩奸立帝功，功成揖让益温恭。

满朝卿士多元凯，为黜兜苗与四凶。

728.05 【唐虞门·舜妃】周昙

苍梧一望隔重云，帝子悲寻不记春。

何事泪痕偏在竹，贞姿应念节高人。

728.06 【唐虞门·再吟】周昙

潇湘何代泣幽魂，骨化重泉志尚存。

若道地中休下泪，不应新竹有啼痕。

728.07 【三代门·夏禹】周昙

尧违天孽赖询谟，顿免洪波浸碧虚。

海内生灵微伯禹，尽应随浪化为鱼。

728.08 【三代门·再吟】周昙

万古龙门一旦开，无成甘死作黄能。

司空定有匡尧术，九载之前何处来。

728.09 【三代门·太康】周昙

师保何人为琢磨，安知父祖苦辛多。

酒酣禽色方为乐，讵肯闲听五子歌。

728.010 【三代门·后稷】周昙

人惟邦本本由农，旷古谁高后稷功。

百谷且繁三曜在，牲牢郊祀信无穷。

728.011 【三代门·文王】周昙

昭然明德报天休，礿祭惟馨胜杀牛。

二老五侯何所诈，不归商受尽归周。

728.012 【三代门·武王】周昙

文王寝膳武王随，内竖言安色始怡。

七载岂堪囚羑里，一夫为报亦何疑。

728.013 【三代门·太公】周昙

昌猎关西纣猎东，纣怜崇虎弃非熊。

危邦自谓多麟凤，肯把王纲取钓翁。

728.014 【三代门·再吟】周昙

东邻不事事西邻，御物卑和物自亲。

天下言知天下者，兆人无主属贤人。

728.015 【三代门·又吟】周昙

千妖万态逞妍姿，破国亡家更是谁。

匡政必能除苟媚，去邪当断勿狐疑。

728.016 【三代门·子牙妻】周昙

陵柏无心竹变秋，不能同戚拟同休。

岁寒焉在空垂涕，覆水如何欲再收。

728.017 【三代门·周公】周昙

文武传芳百代基，几多贤哲守成规。

仍闻吐握延儒素，犹恐民疵未尽知。

728.018 【三代门·夷齐】周昙

让国由衷义亦乖，不知天命匹夫才。

将除暴虐诚能阻，何异崎岖助纣来。

728.019 【三代门·管蔡】周昙

伊商胡越尚同图，管蔡如何有异谟。

不念祖宗危社稷，强于仁圣遣行诛。

728.020 【三代门·成王】周昙

成王有过伯禽笞，圣惠能新日自奇。

王道既成何所感，越裳呈瑞凤来仪。

728.021 【三代门·幽王】周昙

狼烟篝火为边尘，烽候那宜悦妇人。

厚德未闻闻厚色，不亡家国幸亡身。

728.022 【三代门·平王】周昙

犬戎西集杀幽王，邦土何由不便亡。

宜臼东来年更远，川流难绝信源长。

728.023 【春秋战国门·祭足】周昙

吴鲁燕韩岂别宗，曾无外御但相攻。

当时周郑谁为相，交质将何服远戎。

728.024 【春秋战国门·再吟】周昙

周室衰微不共匡，干戈终日互争强。

诸侯若解尊天子，列国何因次第亡。

728.025 【春秋战国门·隐公】周昙

今古难堤是小人，苟希荣宠任相亲。

陈谋不信怀忧惧，反间须防却害身。

728.026 【春秋战国门·庄公】周昙

齐甲强临力有馀，鲁庄为战念区区。

鱼丽三鼓微曹刿，肉食安能暇远谟。

728.027 【春秋战国门·哀公】周昙

贤为邻用国忧危，庙算无非委艳奇。

两叶翠娥春乍展，一毛须去不难吹。

728.028 【春秋战国门·再吟】周昙

好龙天为降真龙，及见真龙瘁厥躬。

接下不勤徒好士，叶公何异鲁哀公。

728.029 【春秋战国门·平公】周昙

鸿鹄轻腾万里高，何殊朝野得贤豪。

能知翼戴穹苍力，不是蒙茸腹背毛。

728.030 【春秋战国门·文公】周昙

灭虢吞虞未息兵，柔秦败楚霸威成。

文公徒欲三强服，分晋元来是六卿。

728.031 【春秋战国门·景公】周昙

觉病当宜早问师，病深难疗恨难追。

晋侯徒有秦医缓，疾在膏肓救已迟。

728.032 【春秋战国门·卫灵公】周昙

子鱼无隐欲源清，死不忘忠感卫灵。

伯玉既亲知德润，残桃休吃悟兰馨。

728.033 【春秋战国门·陈灵公】周昙

谁与陈君嫁祸来，孔宁行父夏姬媒。

灵公徒认徵舒面，至死何曾识祸胎。

728.034 【春秋战国门·陈蔡君】周昙

楚聘宣尼欲道光，是时陈蔡畏邻强。

庸谋但解遮贤路，不解迎贤谋自昌。

728.035 【春秋战国门·楚惠王】周昙

芹中遇蛭强为吞，不欲缘微有害人。

何事免成心腹疾，皇天惟德是相亲。

728.036 【春秋战国门·楚怀王】周昙

不听陈轸信张仪，六里商於果见欺。

既舍黔中西换得，又令生去益堪悲。

728.037 【春秋战国门·再吟】周昙

不得商於又失齐，楚怀方寸一何迷。

明知秦是虎狼国，更忍车轮独向西。

728.038 【春秋战国门·韩惠王】周昙

韩惠开渠止暴秦，营田万顷饱秦人。

何殊般肉供羸兽，兽壮安知不害身。

728.039 【春秋战国门·顷襄王】周昙

秦陷荆王死不还，只缘偏听子兰言。

顷襄还信子兰语，忍使江鱼葬屈原。

728.040 【春秋战国门·武公】周昙

猛兽来兵只为文，岂宜凉德拟图尊。

君看豹彩蒙麋质，人取无难必不存。

728.041 【春秋战国门·华元】周昙

未知军法忌偏颇，徒解于思腹漫皤。

昔日羊斟曾不预，今朝为政事如何。

728.042 【春秋战国门·臧孙】周昙

诸孟憎吾似犬狞，贤臧哭孟倍伤情。

季孙爱我如甘疾，疾足亡身药故宁。

728.043 【春秋战国门·公叔】周昙

吴起南奔魏国荒，必听公叔失贤良。

无谋纵欲离安邑，可免河沟徙大梁。

728.044 【春秋战国门·庄辛】周昙

庄辛正谏谓妖词，兵及鄢陵始悔思。

见兔必能知顾犬，亡羊补栈未为迟。

728.045 【春秋战国门·孙膑】周昙

曾嫌胜己害贤人，钻火明知速自焚。

断足尔能行不足，逢君谁肯不酬君。

728.046 【春秋战国门·灵辄】周昙

失水枯鳞得再生，翳桑无地谢深情。

朱轮未染酬恩血，公子何由见赤诚。

728.047 【春秋战国门·郭开】周昙

秦袭邯郸岁月深，何人沾赠郭开金。

廉颇还国李牧在，安得赵王为尔擒。

728.048 【春秋战国门·乐羊】周昙

杯羹忍啜得非忠，巧佞胡为惑主聪。

盈箧谤书能寝默，中山不是乐羊功。

728.049 【春秋战国门·虞卿】周昙

割地求和国必危，安知坚守绝来思。

年年来伐年年割，割尽邯郸何所之。

728.050 【春秋战国门·豫让】周昙

门客家臣义莫俦，漆身吞炭不能休。

中行智伯思何异，国士终期国士酬。

728.051 【春秋战国门·毛遂】周昙

不识囊中颖脱锥，功成方信有英奇。

平原门下三千客，得力何曾是素知。

728.052 【春秋战国门·再吟】周昙

定获英奇不在多，然须设网遍山河。

禽虽一目罗中得，岂可空张一目罗。

728.053 【春秋战国门·田文】周昙

下客常才不足珍，谁为狗盗脱强秦。

秦关若待鸡鸣出，笑杀临淄土偶人。

728.054 【春秋战国门·再吟】周昙

门下三千各自矜，频弹剑客独无能。

田文不厌无能客，三窟全身果有凭。

728.055 【春秋战国门·冯讙】周昙

兔窟穿成主再兴，辈流狐伏敢骄矜。

冯讙不是无能者，要试君心欲展能。

728.056 【春秋战国门·章子】周昙

在家能子必能臣，齐将功成以孝闻。

改葬义无欺死父，临戎安肯背生君。

728.057 【春秋战国门·卞和】周昙

磷磷谁为惑温温，至宝凡姿甚易分。

自是时人多贵耳，目无明鉴使俱焚。

728.058 【春秋战国门·季札】周昙

吹毛霜刃过千金，生许徐君死挂林。

宝剑徒称无价宝，行心更贵不欺心。

728.059 【春秋战国门·孙武】周昙

理国无难似理兵，兵家法令贵遵行。

行刑不避君王宠，一笑随刀八阵成。

728.060 【春秋战国门·夫差】周昙

信听谗言疾不除，忠臣须杀竟何如。

会稽既雪夫差死，泉下胡颜见子胥。

728.061 【春秋战国门·少孺】周昙

宝贵亲仁与善邻，邻兵何要互相臻。

螳螂定是遭黄雀，黄雀须防挟弹人。

728.062 【春秋战国门·苏厉】周昙

百步穿杨箭不移，养由堪教听弘规。

身隆业著未知退，勿遣功名一旦隳。

728.063 【春秋战国门·鬻拳】周昙

鬻拳强谏惧威刑，退省怀惭不顾生。

双刖忍行留痛恨，惟君适足见忠诚。

728.064 【春秋战国门·荆轲】周昙

反刃相酬是匹夫，安知突骑驾群胡。

有心为报怀权略，可在於期与地图。

728.065 【春秋战国门·再吟】周昙

几尺如霜利不群，恩仇未报反亡身。

诚哉利器全由用，可惜吹毛不得人。

728.066 【春秋战国门·陈轸】周昙

丹青徒有逞喧哗，有足由来不是蛇。

杀将破军为柱国，君今官极更何加。

728.067 【春秋战国门·田饶】周昙

厨抛败肉士怀饥，仓烂馀粮客未炊。

临难欲行求死士，将何恩信致扶危。

728.068 【春秋战国门·鲍叔】周昙

忠臣祝寿吐嘉词，鲍叔临轩酒一卮。

安不忘危臣所愿，愿思危困必无危。

728.069 【春秋战国门·晏婴】周昙

正人徒以刃相危，贪利忘忠死不为。

麋鹿命悬当有处，驱车何必用奔驰。

728.070 【春秋战国门·再吟】周昙

下泽逢蛇盖是常，还如山上见豺狼。

国中有怪非蛇兽，不用贤能是不祥。

728.071 【春秋战国门·又吟】周昙

马毙厩人欲就刑，百年临尽一言生。

赖逢贤相能匡救，仍免吾君播恶声。

728.072 【春秋战国门·叔向】周昙

重禄存家不敢言，小臣忧祸亦如然。

明开谏诤能无罪，只此宜为理国先。

728.073 【春秋战国门·师旷】周昙

老能劝学照馀生，似夜随灯到处明。

往行前言如不见，暗中无烛若为行。

728.074 【春秋战国门·智伯】周昙

三国连兵敌就擒，晋阳城下碧波深。

风涛撼处看沈赵，舟楫不从翻自沈。

728.075 【春秋战国门·再吟】周昙

攻城来下惜先分，一旦家邦属四邻。

徒逞威强称智伯，不知权变是愚人。

728.076 【春秋战国门·襄子】周昙

君子常闻不迫危，城崩何用急重围。

叛亡能退修文德，果见中牟以义归。

728.077 【春秋战国门·杨回】周昙

三逐乡闾五去君，莫知何地可容身。

杨回不是逢英鉴，白首无成一旅人。

728.078 【春秋战国门·颜回】周昙

陋巷箪瓢困有年，是时端木饫腥膻。

宣尼行教何形迹，不肯分甘救子渊。

728.079 【春秋战国门·子贡】周昙

救鲁亡吴事可伤，谁令利口说田常。

吴亡必定由端木，鲁亦宜其运不长。

728.080 【春秋战国门·再吟】周昙

一言能使定安危，安己危人是所宜。

仁义不思垂教化，背恩亡德岂儒为。

728.081 【春秋战国门·郑相】周昙

郑相清贤慎有馀，好鱼鱼至竟何如。

退鱼留得终身禄，禄在何忧不得鱼。

728.082 【春秋战国门·子产】周昙

为政何门是化源，宽仁高下保安全。

如嫌水德人多狎，拯溺宜将猛济宽。

728.083 【春秋战国门·管仲】周昙

美酒浓馨客要沽，门深谁敢强提壶。

苟非贤主询贤士，肯信沽人畏子獹。

728.084 【春秋战国门·再吟】周昙

社鼠穿墙巧庇身，何由攻灌若为熏。

能知窟穴依形势，不听谗邪是圣君。

728.085 【春秋战国门·范蠡】周昙

西子能令转嫁吴，会稽知尔啄姑苏。

迹高尘外功成处，一叶翩翩在五湖。

728.086 【春秋战国门·屈原】周昙

满朝皆醉不容醒，众浊如何拟独清。

江上流人真浪死，谁知浸润误深诚。

728.087 【春秋战国门·黄歇】周昙

春申随质若王图，为主轻生大丈夫。

女子异心安足听，功成何更用阴谟。

728.088 【春秋战国门·王后】周昙

连环要解解非难，忽碎瑶阶一旦间。

两国相持兵不解，会应俱碎似连环。

728.089 【春秋战国门·樊姬】周昙

侧影频移未退朝，喜逢贤相日从高。

当时不有樊姬问，令尹何由进叔敖。

728.090 【春秋战国门·齐桓公】周昙

三往何劳万乘君，五来方见一微臣。

微臣傲爵能轻主，霸主如何敢傲人。

728.091 【春秋战国门·中山君】周昙

敌临烹子一何庸，激怒来军速自攻。

结怨岂思围不解，愚谋多以杀为雄。

728.092 【春秋战国门·赵简子】周昙

简子雄心蓄霸机，贤愚聊欲试诸儿。

假言藏宝非真宝，不是生知焉得知。

728.093 【春秋战国门·再吟】周昙

谔谔能昌唯唯亡，亦由匡正得贤良。

一从忠谠无周舍，吾过何人为短长。

728.094 【春秋战国门·赵宣子】周昙

门人曾不有提弥，连嗾呀呀孰敢支。

临难若教无苟免，乱朝争那以獒为。

728.095 【春秋战国门·韩昭侯】周昙

去年秦伐我宜阳，今岁天灾旱且荒。

对此不思人力困，楼门何可更高张。

728.096 【春秋战国门·魏文侯】周昙

冒雨如何固出畋，虑乖群约失乾乾。

文侯不是贪禽者，示信将为教化先。

728.097 【春秋战国门·郤成子】周昙

陈乐无欢璧在隅，宰臣怀智有微谟。

苟非成子当明哲，谁是仁人可托孤。

728.098 【春秋战国门·秦武阳】周昙

丱岁徒闻有壮名，及令为副误荆卿。

是时环柱能相副，谁谓燕囚事不成。

728.099 【春秋战国门·田子方】周昙

太子无嫌礼乐亏，愿听贫富与安危。

贱贫骄物贫终在，富贵骄人贵必隳。

728.0100 【春秋战国门·淳于髡】周昙

穰穰何祷手何赍，一呷村浆与只鸡。

以少求多诚可笑，还如轻币欲全齐。

728.0101 【春秋战国门·再吟】周昙

戏问将何对所耽，滑稽无骨是常谭。

昔时王者皆通四，近见君王只好三。

728.0102 【春秋战国门·再吟】周昙

曲突徙薪不谓贤，焦头烂额飨盘筵。

时人多是轻先见，不独田家国亦然。

728.0103 【春秋战国门·田子奇】周昙

少年为吏虑非循，一骑奔追委使臣。

使者不追何所对，车中缘见白头人。

728.0104 【春秋战国门·百里奚】周昙

船骥由来是股肱，在虞虞灭在秦兴。

裁量何异刀将尺，只系用之能不能。

728.0105 【春秋战国门·孙叔敖】周昙

童稚逢蛇叹不祥，虑悲来者为埋藏。

是知阳报由阴施，天爵昭然契日彰。

728.0106 【春秋战国门·鲁仲连】周昙

昔迸烧牛发战机，夜奔惊火走燕师。

今来跃马怀骄惰，十万如无一撮时。

728.0107 【春秋战国门·宋子罕】周昙

子怜温润欲归仁，吾贵坚廉是宝身。

自有不贪身内宝，玉人徒献外来珍。

728.0108 【春秋战国门·宫之奇】周昙

虞虢相依自保安，谋臣吞度不为难。

贪怜璧马迷香饵，肯信之奇谕齿寒。

728.0109 【春秋战国门·王孙满】周昙

九牧金熔物像成，辞昏去乱祚休明。

兴亡在德不在鼎，楚子何劳问重轻。

728.0110 【春秋战国门·颜叔子】周昙

夜雨邻娃告屋倾，一宵从寄念悲惊。

诚知独处从烧烛，君子行心要自明。

728.0111 【春秋战国门·张孟谭】周昙

强兵四合国将危，赖有谋臣为发挥。

城内蒿铜诚自有，无谋谁解见玄机。

728.0112 【春秋战国门·公子无忌】周昙

按剑临笼震咄呼，鹞甘枭戮伏鸠辜。

能怜钝拙诛豪俊，悯弱摧强真丈夫。

728.0113 【春秋战国门·再吟】周昙

赵解重围魏再昌，信陵贤德日馨芳。

昏蒙愚主听谗说，公子云亡国亦亡。

728.0114 【春秋战国门·侯嬴朱亥】周昙

屠肆监门一贱微，信陵交结国人非。

当时不是二君计，匹马那能解赵围。

728.0115 【春秋战国门·再吟】周昙

走敌存亡义有馀，全由雄勇与英谟。

但如公子能交结，朱亥侯嬴何代无。

第729卷 周昙

729.01 【秦门·胡亥】周昙

鹿马何难辨是非，宁劳卜筮问安危。

权臣为乱多如此，亡国时君不自知。

729.02 【秦门·再吟】周昙

盗贼纵横主恶闻，遂为流矢犯君轩。

怪言何不早言者，若使早言还不存。

729.03 【秦门·赵高】周昙

赵高胡亥速天诛，率土兴兵怨毒痡。

丰沛见机群小吏，功成儿戏亦何殊。

729.04 【秦门·陈涉】周昙

秦法烦苛霸业隳，一夫攘臂万夫随。

王侯无种英雄志，燕雀喧喧安得知。

729.05 【秦门·项籍】周昙

九垓垂定弃谋臣，一阵无功便杀身。

壮士诚知轻性命，不思辜负八千人。

729.06 【秦门·范增】周昙

智士宁为暗主谟，范公曾不读兵书。

平生心力为谁尽，一事无成空背疽。

729.07 【前汉门·高祖】周昙

爱子从烹报主时，安知强啜不含悲。

太公悬命临刀几，忍取杯羹欲为谁。

729.08 【前汉门·再吟】周昙

北伐匈奴事可悲，当时将相是其谁。

君臣束手平城里，三十万兵能忍饥。

729.09 【前汉门·周苛纪信】周昙

为主坚能不顾身，赴汤蹈火见忠臣。

后来邦国论心义，谁是君王出热人。

729.010 【前汉门·酂侯】周昙

共怪酂侯第一功，咸称得地合先封。

韩生不是萧君荐，猎犬何人为指踪。

729.011 【前汉门·曲逆侯】周昙

社肉分平未足奇，须观大用展无私。

一朝如得宰天下，必使还如宰社时。

729.012 【前汉门·薛公】周昙

黥布称兵孰敢当，薛公三计为斟量。

上中良策知非用，南取长沙是死乡。

729.013 【前汉门·条侯】周昙

上将风戈赏罚明，矛鋋严闭亚夫营。

人君却禀将军令，按辔垂鞭为缓行。

729.014 【前汉门·平津侯】周昙

儒素逢时得自媒，忽从徒步列公台。

北辰如不延吾辈，东阁何由逐汝开。

729.015 【前汉门·博陆侯】周昙

栋梁徒自保坚贞，毁穴难防雀鼠争。

不是主人知诈伪，如何柱石免欹倾。

729.016 【前汉门·夏贺良】周昙

汉代中微亦再昌，忠臣忧国冀修禳。

赤精符谶诚非妄，枉杀无辜夏贺良。

729.017 【前汉门·王莽】周昙

权归诸吕牝鸡鸣，殷鉴昭然讵可轻。

新室不因崇外戚，水中安敢寄生营。

729.018 【前汉门·再吟】周昙

重赋严刑作祸胎，岂知由此乱离媒。

家传揖让亦难济，况是身从倾篡来。

729.019 【前汉门·又吟】周昙

铜马朱眉满四方，总缘居摄乱天常。

因君多少布衣士，不是公卿即帝王。

729.020 【前汉门·毛延寿】周昙

不拔金钗赂汉臣，徒嗟玉艳委胡尘。

能知货贿移妍丑，岂独丹青画美人。

729.021 【前汉门·刘圣公】周昙

不纳良谋刘縯言，胡为衔璧向崇宣。

伤哉乱帝途穷处，何必当时谮福先。

729.022 【前汉门·樊崇徐宣】周昙

庸中佼佼铁铮铮，百万长驱入帝京。

首事纵隳三善在，归仁何虑不全生。

729.023 【前汉门·僭号公孙述】周昙

剑蜀金汤孰敢争，子阳才业匪雄英。

方知在德不在险，危栈何曾阻汉兵。

729.024 【后汉门·光武】周昙

成败非儒孰可量，儒生何指指萧王。

萧王得众能宽裕，吴汉归来帝业昌。

729.025 【后汉门·明帝】周昙

朝臣咸佞孰知非，张佚公忠语独奇。

博士一言除太傅，谥为明帝信其宜。

729.026 【后汉门·桓帝】周昙

能嫌跋扈斩梁王，宁便荣枯信段张。

襄楷忠言谁佞惑，忍教奸祸起萧墙。

729.027 【后汉门·灵帝】周昙

榜悬金价鬻官荣，千万为公五百卿。

公瑾孔明穷退者，安知高卧遇雄英。

729.028 【后汉门·废帝】周昙

乱兵如猬走王师，社稷颠危孰为持。

夜逐萤光寻道路，汉家天子步归时。

729.029 【后汉门·献帝】周昙

只为曹侯数贵人，普天黔首尽黄巾。

汉灵早听侍中谏，安得献生称不辰。

729.030 【后汉门·再吟】周昙

咸怨刑科有党偏，耕夫无不事戎旃。

是时老幼饥号处，一斛黄禾五百千。

729.031 【后汉门·子密】周昙

子密封侯岂所宜，能高德义必无为。

当时若缚还彭氏，率土何忧不自归。

729.032 【后汉门·羊续】周昙

鱼悬洁白振清风，禄散亲宾岁自穷。

单席寒厅惭使者，葛衣何以至三公。

729.033 【后汉门·杨震】周昙

为国推贤匪惠私，十金为报遽相危。

无言暗室何人见，咫尺斯须已四知。

729.034 【后汉门·赵孝】周昙

绿林清旦正朝饥，岂计行人瘦与肥。

为感在原哀叫切，鶺鴒休报听双飞。

729.035 【后汉门·马后】周昙

粗衣闲寂阅群书，荐达嫔妃广帝居。

再实伤根嫌贵宠，惠慈劳悴育皇储。

729.036 【后汉门·魏博妻】周昙

萝挂青松是所依，松凋萝更改何枝。

操刀必割腕可断，磐石徒坚心不移。

729.037 【后汉门·曹娥】周昙

心摧目断哭江濆，窥浪无踪日又昏。

不入重泉寻水底，此生安得见沈魂。

729.038 【后汉门·周都妻】周昙

绿水双鸳一已沈，皇天更欲配何禽。

不将血涕随霜刃，谁见朱殷未死心。

729.039 【后汉门·鲍宣妻】周昙

君恶奢华意不欢，一言从俭亦何难。

但能和乐同琴瑟，未必恩情在绮纨。

729.040 【后汉门·吕母】周昙

狱无良吏雪无由，处处戈鋋自执仇。

吕母衔冤穷老妇，亦能为帅复私雠。

729.041 【三国门·蜀先主】周昙

豫州军败信途穷，徐庶推能荐卧龙。

不是卑词三访谒，谁令玄德主巴邛。

729.042 【三国门·再吟】周昙

一家区宇忽三分，龌龊车书曷足论。

定有伊姜为佐辅，忍教鸿雁各乾坤。

729.043 【三国门·后主】周昙

万峰如剑载前来，危阁横空信险哉。

对此玄休长叹息，方知刘禅是庸才。

729.044 【三国门·吴后主】周昙

吴宫季主恣骄奢，移尽江南百媚花。

一旦狂风江上起，花随风散落谁家。

729.045 【三国门·王表】周昙

王表闻声莫见身，吴中敬事甚君亲。

是知邦国将亡灭，不听人臣听鬼神。

729.046 【三国门·鲁肃】周昙

轻财重义见英奇，圣主贤臣是所依。

公瑾窘饥求子敬，一言才起数船归。

729.047 【晋门·晋武帝】周昙

汉贪金帛鬻公卿，财赡羸军冀国宁。

晋武鬻官私室富，是知犹不及桓灵。

729.048 【晋门·再吟】周昙

君人为理在安民，论道求贤德自新。

经国远图无所问，何曾言指一何神。

729.049 【晋门·惠帝】周昙

蛙鸣堪笑问官私，更劝饥人食肉糜。

蒙昧万机犹妇女，寇戎安得不纷披。

729.050 【晋门·贾后】周昙

贾后甘为废戮人，齐王还杀赵王伦。

一从天下无真主，瓜割中原四百春。

729.051 【晋门·怀帝】周昙

蕃汉戈矛遍九垓，两京簪绂走黄埃。

刘聪大会平阳日，遣帝行觞事可哀。

729.052 【晋门·愍帝】周昙

耕牛吃尽大田荒，二两黄金籴斗粮。

御粥又闻无麴屑，不降胡虏奈饥肠。

729.053 【晋门·郭钦】周昙

谁疑忠谏郭钦言，不逐戎夷出塞垣。

晋室既无明圣主，果为胡虏乱中原。

729.054 【晋门·王夷甫】周昙

六合谁为辅弼臣，八风昏处尽胡尘。

是知济弱扶倾术，不属高谈虚论人。

729.055 【晋门·王茂弘】周昙

韩魏荆扬日岂堪，胡风看欲过江南。

中原一片生灵血，谁秉王纲色不惭。

729.056 【晋门·吴隐之】周昙

闻说贪泉近郁林，隐之今日得深斟。

徒言滴水能穿石，其那坚贞匪石心。

729.057 【晋门·再吟】周昙

贪泉何处是泉源，只在灵台一点间。

必也心源元自有，此泉何必在江山。

729.058 【六朝门·前赵刘聪】周昙

戎羯谁令识善言，刑将不舍遽能原。

垂成却罢凤仪殿，仍改逍遥纳谏园。

729.059 【六朝门·前凉张轨】周昙

官从主簿至专征，谁遣凉王破赵名。

益信用贤由拔擢，穰苴不是将家生。

729.060 【六朝门·后魏武帝】周昙

太武南征似卷蓬，徐阳兖蔡杀皆空。

从来吊伐宁如此，千里无烟血草红。

729.061 【六朝门·三废帝】周昙

明庄节闵并罹殃，命在朱高二悖王。

已叹一年三易换，更嗟殴辱下东廊。

729.062 【六朝门·苻坚】周昙

百万南征几马归，叛亡如猬亦何悲。

宾擒敌国诸戎主，更遣权兵过在谁。

729.063 【六朝门·再呤】周昙

空知勇锐不知兵，困兽孤军未可轻。

安有长驱百馀万，身驰几旅欲先征。

729.064 【六朝门·又吟】周昙

水影星光怪异多，不思修德事干戈。

无谋拒谏仍轻敌，国破身擒将奈何。

729.065 【六朝门·宋武帝】周昙

栖栖老楚未遭时，债主凭陵似迫危。

人杰既为王谧识，刁逵诛斩独何悲。

729.066 【六朝门·二废帝】周昙

肆意荒狂杀不辜，方嗟废帝又苍梧。

自言威震为英武，肯虑湘东与玉夫。

729.067 【六朝门·齐废帝东昏侯】周昙

定策谁扶捕鼠儿，不忧萧衍畏潘妃。

长围既合刀临项，犹惜金钱对落晖。

729.068 【六朝门·梁武帝】周昙

梁武年高厌六龙，繁华声色尽归空。

不求贤德追尧舜，翻作忧囚一病翁。

729.069 【六朝门·再吟】周昙

兴亡何故遽环回，汤纣身为事可哀。

莫是自长嫌胜己，蔽贤犹执匹夫才。

729.070 【六朝门·简文帝】周昙

救兵方至强抽军，与贼开城是简文。

曲项琵琶催酒处，不图为乐向谁云。

729.071 【六朝门·元帝】周昙

木栅江城困魏军，王褒横议遏谋臣。

宾降未免俱为戮，一死安能谢益仁。

729.072 【六朝门·谢举】周昙

叛奴逃数岂堪留，忠节曾无肯到头。

朱异早能同远见，青衫宁假帝登楼。

729.073 【六朝门·朱异】周昙

徒览儒书不学兵，彦和虚得不廉名。

四郊多垒犹相罪，国破将何谢太清。

729.074 【六朝门·傅昭】周昙

为政残苛兽亦饥，除饥机在养疲羸。

人能善政兽何暴，焉用劳人以槛为。

729.075 【六朝门·宣帝】周昙

宣帝骄奢恣所为，后宫升降略无时。

乘危自有妻公在，安许鸾凰是尉迟。

729.076 【六朝门·李集】周昙

忠谏能坚信正臣，三沈三屈竟何云。

每沈良久方能语，及语还呼桀纣君。

729.077 【隋门·隋文帝】周昙

孤儿寡妇忍同欺，辅政刚教篡夺为。

矫诏必能疏昉译，直臣诚合重颜仪。

729.078 【隋门·独孤后】周昙

腹生奚强有亲疏，怜者为贤弃者愚。

储贰不遭谗构死，隋亡宁便在江都。

729.079 【隋门·炀帝】周昙

拒谏劳兵作祸基，穷奢极武向戎夷。

兆人疲弊不堪命，天下嗷嗷新主资。

729.080 【隋门·贺若弼】周昙

破敌将军意气豪，请除倾国斩妖娆。

红绡忍染娇春雪，瞪目看行切玉刀。

第730卷 李九龄

730.01 【上清辞五首】李九龄

入海浮生汗漫秋，紫皇高宴五云楼。

霓裳曲罢天风起，吹散仙香满十洲。

楼锁彤霞地绝尘，碧桃花发九天春。

东皇近日慵游宴，闲煞瑶池五色麟。

上清仙路有丹梯，影响行人到即迷。

不会无端个渔父，阿谁教入武陵溪。

本来方朔是真仙，偶别丹台未得还。

何事玉皇消息晚，忍教憔悴向人间。

新拜天官上玉都，紫皇亲授五灵符。

群仙个个来相问，人世风光似此无。

730.02 【读三国志】李九龄

有国由来在得贤，莫言兴废是循环。

武侯星落周瑜死，平蜀降吴似等闲。

730.03 【山舍南溪小桃花】李九龄

一树繁英夺眼红，开时先合占东风。

可怜地僻无人赏，抛掷深山乱木中。

730.04 【春行遇雨】李九龄

夹路轻风撼柳条，雨侵春态动无憀。

采香陌上谁家女，湿损钗头翡翠翘。

730.05 【登楼寄远】李九龄

满城春色花如雪，极目烟光月似钩。

总是动人乡思处，更堪容易上高楼。

730.06 【望思台】李九龄

汉武年高慢帝图，任人曾不问贤愚。

直饶四老依前出，消得江充宠佞无。

730.07 【山舍偶题】李九龄

门掩松萝一径深，偶携藜杖出前林。

谁知尽日看山坐，万古兴亡总在心。

730.08 【荆溪夜泊】李九龄

点点渔灯照浪清，水烟疏碧月胧明。

小滩惊起鸳鸯处，一双采莲船过声。

730.09 【旅舍卧病】李九龄

家隔西秦无远信，身随东洛度流年。

病来旅馆谁相问，牢落闲庭一树蝉。

730.010 【登昭福寺楼】李九龄

旅怀秋兴正无涯，独倚危楼四望赊。

谷变陵迁何处问，满川空有旧烟霞。

730.011 【代边将】李九龄

雪冻阴河半夜风，战回狂虏血漂红。

据鞍遥指长安路，须刻麟台第一功。

730.012 【夜与张舒话别】李九龄

愁听南楼角又吹，晓鸡啼后更分离。

如何销得凄凉思，更劝灯前酒一卮。

730.013 【寒梅词】李九龄

霜梅先拆岭头枝，万卉千花冻不知。

留得和羹滋味在，任他风雪苦相欺。

730.014 【题灵泉寺】李九龄

入谷先生一阵香，异花奇木簇禅堂。

可怜门外高低路，万毂千蹄日日忙。

730.015 【宿张正字别业】李九龄

茅屋萧寥烟暗后，松窗寂历月明初。

此时谁念孤吟客，唯有黄公一帙书。

730.016 【鹤】李九龄

天上瑶池覆五云，玉麟金凤好为群。

不须更饮人间水，直是清流也汗君。

730.017 【过相思谷】李九龄

悠悠信马春山曲，芳草和烟铺嫩绿。

正被离愁著莫人，那堪更过相思谷。

730.018 【写庄子】李九龄

圣泽安排当散地，贤侯优贷借新居。

闲中亦有闲生计，写得南华一部书。

730.019 【山中寄友人】李九龄

乱云堆里结茅庐，已共红尘迹渐疏。

莫问野人生计事，窗前流水枕前书。

第731卷 胡宿 等

731.01 【津亭】胡宿

津亭欲阕戒棠舟，五两风来不暂留。西北浮云连魏阙，

东南初日满秦楼。层城渺渺人伤别，芳草萋萋客倦游。

平乐旧欢收不得，更凭飞梦到瀛洲。

731.02 【古别】胡宿

长道何年祖軷休，风帆不断岳阳楼。佳人挟瑟漳河晓，

壮士悲歌易水秋。九帐青油徒自负，百壶芳醑岂消忧。

至今长乐坡前水，不啻秦人怨陇头。

731.03 【塞上】胡宿

汉家神箭定天山，烟火相望万里间。契利请盟金匕酒，

将军归卧玉门关。云沈老上妖氛断，雪照回中探骑闲。

五饵已行王道胜，绝无刁斗至阗颜。

731.04 【寄昭潭王中立】胡宿

高弦一弄武陵深，六幕天空万里心。吴苑歌骊成久别，

楚峰回雁好归音。十千美酒花期隔，三百枯棋弈思沈。

莫上孤城频送目，浮云西北是家林。

731.05 【雪】胡宿

屏翳驱云结夜阴，素花飘坠恶氛沈。色欺曹国麻衣浅，

寒入荆王翠被深。天上明河银作水，海中仙树玉为林。

日高独拥鹴裘卧，谁乞长安取酒金。

731.06 【冲虚观】胡宿

五粒青松护翠苔，石门岑寂断纤埃。水浮花片知仙路，

风递鸾声认啸台。桐井晓寒千乳敛，茗园春嫩一旗开。

驰烟未勒山亭字，可是英灵许再来。

731.07 【淮南发运赵邢州被诏归阙】胡宿

天台封诏紫泥馨，马首前瞻北斗城。人在函关先望气，

帝于京兆最知名。一区东第趋晨近，数刻西厢接昼荣。

正是两宫裁化日，百金双璧拜虞卿。

731.08 【天街晓望】胡宿

长乐才闻一叩钟，百官初谒未央宫。金波穆穆沙堤月，

玉树琤琤上苑风。香重椒兰横结雾，气寒龙虎远浮空。

嗟余索米无人问，行避霜台御史骢。

731.09 【淮南王】胡宿

贪铸金钱盗写符，何曾七国戒前车。长生不待炉中药，

鸿宝谁收箧里书。碧井床空天影在，小山人去桂丛疏。

云中鸡犬无消息，麦秀渐渐遍故墟。

731.010 【赵宗道归辇下】胡宿

沿牒相逢楚水湄，竹林文酒此攀嵇。半毡未暖还伤别，

一臂初交又解携。江浦呕哑风送橹，河桥勃窣柳垂堤。

明年四月秦关到，洗眼扬州看马蹄。

731.011 【忆荐福寺牡丹】胡宿

十日春风隔翠岑，只应繁朵自成阴。樽前可要人颓玉，

树底遥知地侧金。花界三千春渺渺，铜槃十二夜沈沈。

雕槃分篸何由得，空作西州拥鼻吟。

731.012 【次韵和朱况雨中之什】胡宿

苍野迷云黯不归，远风吹雨入岩扉。石床润极琴丝缓，

水阁寒多酒力微。夕梦将成还滴滴，春心欲断正霏霏。

忧花惜月长如此，争得东阳病骨肥。

731.013 【感旧】胡宿

千里青云未致身，马蹄空踏几年尘。曾迷玉洞花光老，

欲过金城柳眼新。粉壁已沈题凤字，酒垆犹记姓黄人。

坞中横笛偏多感，一涕阑干白角巾。

731.014 【城南】胡宿

昨夜轻阴结夕霏，城南十里有香泥。初闻山鸟惊新哢，

遥见林花识旧蹊。荡桨远从芳草渡，垫巾还傍绿杨堤。

罗敷正苦桑蚕事，惆怅南来五马蹄。

731.015 【早夏】胡宿

井辖投多思不禁，密垂珠箔昼沈沈。睡惊燕语频移枕，

病起蛛丝半在琴。雨径乱花埋宿艳，月轩修竹转凉阴。

一春酒费知多少，探尽囊中换赋金。

731.016 【侯家】胡宿

洞户春迟漏箭长，短辕初返雒阳傍。彩云按曲青岑醴，

沈水薰衣白璧堂。前槛兰苕依玉树，后园桐叶护银床。

宴残红烛长庚烂，还促朝珂谒未央。

731.017 【函谷关】胡宿

天开函谷壮关中，万古惊尘向此空。望气竟能知老子，

弃繻何不识终童。谩持白马先生论，未抵鸣鸡下客功。

符命已归如掌地，一丸曾误隗王东。

731.018 【残花】胡宿

雨压残红一夜凋，晓来帘外正飘摇。数枝翠叶空相对，

万片香魂不可招。长乐梦回春寂寂，武陵人去水迢迢。

愁将玉笛传遗恨，苦被芳风透绮寮。

731.019 【次韵徐爽见寄】胡宿

五两青丝帝渥深，平时可敢叹英沈。侏儒自是长三尺，

澼纩都来直数金。寂寞死灰人丧偶，婆娑生意树交阴。

年来想见琼枝色，久梦蘧蘧到竹林。

731.020 【华清宫】杜常

行尽江南数十程，晓星残月入华清。

朝元阁上西风急，都入长杨作雨声。

731.021 【题文川村居】滕白

种茶岩接红霞坞，灌稻泉生白石根。

皤腹老翁眉似雪，海棠花下戏儿孙。

731.022 【燕】滕白

短羽新来别海阳，真珠高卷语雕梁。

佳人未必全听尔，正把金针绣凤凰。

731.023 【题严君观】王喦

寒云古木罩星台，凡骨仙踪信可哀。

二十年前曾此到，一千年内未归来。

731.024 【山中有所思】王喦

零零夜雨渍愁根，触物伤离好断魂。

莫怪杜鹃飞去尽，紫微花里有啼猿。

731.025 【燕】王喦

一巢功绩破春光，絮落花残两翅狂。

月树风枝不栖去，强来言语泥雕梁。

731.026 【贫女】王喦

难把菱花照素颜，试临春水插花看。

木兰船上游春子，笑把荆钗下远滩。

731.027 【杪春寄友人】王喦

何处相逢万事忙，卓家楼上百淘香。

明朝渐近山僧寺，更为残花醉一场。

731.028 【回旧山】王喦

庾家楼上谢家池，处处风烟少旧知。

明日落花谁共醉，野溪猿鸟恨归迟。

第732卷 高力士 等

732.01 【感巫州荠菜】高力士

两京作斤卖，五溪无人采。夷夏虽有殊，气味都不改。

732.02 【句】高力士

烟熏眼落膜，瘴染面朱虞。（流巫州时作）

732.03 【使至灊山（神异录：明皇尝梦游灊岳遣越宾祀之）】王越宾

碧坞烟霞昼未开，游人到处尽裴回。

凭谁借问岩前叟，曾托吾皇一梦来。

732.04 【和武相公中秋夜西蜀锦楼望月得清字】王良会

德星摇此夜，珥耳满重城。杳霭烟氛色，飘飖砧杵声。

令行秋气爽，乐感素风轻。共赏千年圣，长歌四海清。

732.05 【星回节游避风台与清平官赋】南诏骠信

避风善阐台，极目见藤越。悲哉古与今，依然烟与月。

自我居震旦，翊卫类夔契。伊昔颈皇运，艰难仰忠烈。

不觉岁云暮，感极星回节。元昶同一心，子孙堪贻厥。

732.06 【星回节避风台骠信命赋】赵叔达

法驾避星回，波罗毗勇猜。河润冰难合，地暖梅先开。

下令俚柔洽，献賝弄栋来。愿将不才质，千载侍游台。

732.07 【途中诗】杨奇鲲

□□□□□□□，□□□□□□□。风里浪花吹更白，

雨中山色洗还青。海鸥聚处窗前见，林狖啼时枕上听。

此际自然无限趣，王程不敢暂留停。

732.08 【听妓洞云歌】布燮

嵇叔夜，鼓琴饮酒无闲暇。若使当时闻此歌，

抛掷广陵都不藉。刘伯伦，虚生浪死过青春。

一饮一硕犹自醉，无人为尔卜深尘。

732.09 【思乡作】布燮

泸北行人绝，云南信未还。庭前花不扫，门外柳谁攀。

坐久销银烛，愁多减玉颜。悬心秋夜月，万里照关山。

732.010 【衔命还国作】朝衡

衔命将辞国，非才忝侍臣。天中恋明主，海外忆慈亲。

伏奏违金阙，騑骖去玉津。蓬莱乡路远，若木故园林。

西望怀恩日，东归感义辰。平生一宝剑，留赠结交人。

732.011 【绣袈裟衣缘】长屋

山川异域，风月同天。寄诸佛子，共结来缘。

732.012 【愤怨诗】王巨仁

于公恸哭三年旱，邹衍含愁五月霜。

今我幽愁还似古，皇天无语但苍苍。

732.013 【立木海上刻诗】李赞华

小山压大山，大山全无力。羞见故乡人，从此投外国。

732.014 【戏语】成辅端

秦地城池二百年，何期如此贱田园。

一顷麦苗硕伍米，三间堂屋二千钱。

732.015 【万寿寺歌词】张隐

位乖燮理致伤残，四面墙匡不忍看。

正是花时堪下泪，相公何必更追欢。

732.016 【迎孙刺史】朱元

昔日郎君今刺史，朱元依旧守朱门。

今朝竹马诸童子，尽是当时竹马孙。

732.017 【临刑诗（璠不知书，时以为鬼代作）】陈璠

积玉堆金官又崇，祸来倏忽变成空。

五年荣贵今何在，不异南柯一梦中。

732.018 【诗】捧剑仆

青鸟衔葡萄，飞上金井栏。美人恐惊去，不敢卷帘看。

732.019 【题牡丹】捧剑仆

一种芳菲出后庭，却输桃李得佳名。

谁能为向天人说，从此移根近太清。

732.020 【将窜留诗】捧剑仆

珍重郭四郎，临行不得别。晓漏动离心，轻车冒残雪。

欲出主人门，零涕暗呜咽。万里隔关山，一心思汉月。

第733卷 李密 等

733.01 【淮阳感怀】李密

金风荡初节，玉露凋晚林。此夕穷涂士，郁陶伤寸心。

野平葭苇合，村荒藜藿深。眺听良多感，徙倚独沾襟。

沾襟何所为，怅然怀古意。秦俗犹未平，汉道将何冀。

樊哙市井徒，萧何刀笔吏。一朝时运会，千古传名谥。

寄言世上雄，虚生真可愧。

733.02 【南隐游泉山】孔德绍

名山狎招隐，俗外远相求。还如倒景望，忽似阆风游。

临崖俯大壑，披雾仰飞流。岁积松方偃，年深椿欲秋。

野花开石镜，云叶掩山楼。何须问方士，此处即瀛洲。

733.03 【行经太华】孔德绍

纷吾世网暇，灵岳展幽寻。寥廓风尘远，杳冥川谷深。

山昏五里雾，日落二华阴。疏峰起莲叶，危塞隐桃林。

何必东都外，此处可抽簪。

733.04 【夜宿荒村】孔德绍

绵绵夕漏深，客恨转伤心。抚弦无人听，对酒时独斟。

故乡万里绝，穷愁百虑侵。秋草思边马，绕枝惊夜禽。

风度谷馀响，月斜山半阴。劳歌欲叙意，终是白头吟。

733.05 【王泽岭遭洪水】孔德绍

地籁风声急，天津云色愁。悠然万顷满，俄尔百川浮。

还似金堤溢，翻如碧海流。惊涛遥起鹭，回岸不分牛。

徒知怀赵景，终是倦阳侯。木梗诚无托，芦灰岂暇求。

思得乘槎便，萧然河汉游。

733.06 【登白马山护明寺】孔德绍

名岳标形胜，危峰远郁纡。成象建环极，大壮阐规模。

层台耸灵鹫，高殿迩阳乌。暂同游阆苑，还类入仙都。

三休开碧岭，万户洞金铺。摄心罄前礼，访道挹中虚。

遥瞻尽地轴，长望极天隅。白云起梁栋，丹霞映栱栌。

露花疑濯锦，泉月似沉珠。今日桃源客，相雇失归涂。

733.07 【送舍利宿定普岩】孔德绍

仁祠表虚旷，祇园展肃恭。栖息翠微岭，登顿白云峰。

映流看夜月，临峰听晓钟。涧芳十步草，崖阴百丈松。

萧然遥路绝，无复市朝踪。

733.08 【观太常奏新乐】孔德绍

大君膺宝历，出豫表功成。钧天金石响，洞庭弦管清。

八音动繁会，九变叶希声。和云留睿赏，熏风悦圣情。

盛烈光韶濩，易俗迈咸英。窃吹良无取，率舞抃群生。

733.09 【赋得涉江采芙蓉】孔德绍

莲舟泛锦碛，极目眺江干。沿流渡楫易，逆浪取花难。

有雾疑川广，无风见水宽。朝来采摘倦，讵得久盘桓。

733.010 【赋得华亭鹤】孔德绍

华亭失侣鹤，乘轩宠遂终。三山凌苦雾，千里激悲风。

心危白露下，声断彩弦中。何言斯物变，翻覆似辽东。

733.011 【送蔡君知入蜀二首】孔德绍

金陵已去国，铜梁忽背飞。失路远相送，他乡何日归。

灵关九折险，蜀道二星遥。乘槎若有便，希泛广陵潮。

733.012 【落叶（一作孔绍安诗）】孔德绍

早秋惊叶落，飘零似客心。翻飞未肯下，犹言惜故林。

733.013 【句】孔德绍

谁分菱花影，还看蓬鬓秋。（照镜见白发，《诗式》）

733.014 【临刑诗】郑颋

幻生还幻灭，大幻莫过身。安心自有处，求人无有人。

733.015 【和谒孔子庙（一作李百药诗）】刘斌

性与虽天纵，主世乃无由。何言泰山毁，空惊逝水流。

及门思往烈，入室想前修。寂寞荒阶暮，摧残古木秋。

遗风暧如此，聊以慰蒸求。

733.016 【和许给事伤牛尚书】刘斌

名臣不世出，百工之所求。况乃非常器，遭逢兴运秋。

符彩照千里，铨衡综九流。经纶资百物，樽俎寄皇猷。

韶濩倾复理，典礼紊还修。虽贞栋梁任，兼好艺文游。

伫闻和鼎实，行当奉介丘。高衢翻税驾，阅水遽迁舟。

传呼更何日，曳履闻无由。归魂藐修路，征棹舣邗沟。

林薄长风惨，江上寒云愁。夜台终不曙，遗芳徒自留。

733.017 【送刘散员同赋陈思王诗，得好鸟鸣高枝】刘斌

春林已自好，时鸟复和鸣。枝交难奋翼，谷静易流声。

间关才得性，矰缴遽相惊。安知背飞远，拂雾独晨征。

733.018 【咏山】刘斌

灵山峙千仞，蔽日且嵯峨。紫盖云阴远，香炉烟气多。

石梁高鸟路，瀑水近天河。欲知闻道里，别自有仙歌。

733.019 【登楼望月二首】刘辟

圆月当新霁，高楼见最明。素波流粉壁，丹桂拂飞甍。

下瞰千门静，旁观万象生。梧桐窗下影，乌鹊槛前声。

啸逸刘琨兴，吟资庾亮情。游人莫登眺，迢递故乡程。

皎洁三秋月，巍峨百丈楼。下分征客路，上有美人愁。

帐卷芙蓉带，帘褰玳瑁钩。倚窗情渺渺，凭槛思悠悠。

未得金波转，俄成玉箸流。不堪三五夕，夫婿在边州。

733.020 【题菊花】黄巢

飒飒西风满院栽，蕊寒香冷蝶难来。

他年我若为青帝，报与桃花一处开。

733.021 【不第后赋菊】黄巢

待到秋来九月八，我花开后百花杀。

冲天香阵透长安，满城尽带黄金甲。

733.022 【自题像】黄巢

记得当年草上飞，铁衣著尽著僧衣。

天津桥上无人识，独倚栏干看落晖。

第734卷 罗绍威 等

734.01 【柳】罗绍威

妆点青春更有谁，青春常许占先知。亚夫营畔风轻处，

元亮门前日暖时。花密宛如飘六出，叶繁何惜借双眉。

交情别绪论多少，好向仁人赠一枝。

734.02 【白菊（一作罗隐诗）】罗绍威

虽被风霜竞欲催，皎然颜色不低摧。已疑素手能妆出，

又似金钱未染来。香散自宜飘渌酒，叶交仍得荫苍苔。

寻思闭户中宵见，应认寒窗雪一堆。

734.03 【句】罗绍威

楼前澹澹云头日，帘外萧萧雨脚风。

734.04 【清明登奉先城楼】罗衮

年来年去只艰危，春半尧山草尚衰。四海清平耆旧见，

五陵寒食小臣悲。烟销井邑隈楼槛，雪满川原泥酒卮。

拭尽贾生无限泪，一行归雁远参差。

734.05 【清明赤水寺居】罗衮

榆火轻烟处处新，旋从闲望到诸邻。浮生浮世只多事，

野水野花娱病身。浊酒不禁云外景，碧峰犹冷寺前春。

蓑衣毳衲诚吾党，自结村园一社贫。

734.06 【赠罗隐】罗衮

平日时风好涕流，谗书虽盛一名休。寰区叹屈瞻天问，

夷貊闻诗过海求。向夕便思青琐拜，近年寻伴赤松游。

何当世祖从人望，早以公台命卓侯。

734.07 【哭赵州和尚二首】王镕

师离𣔺水动王侯，心印光潜麈尾收。碧落雾霾松岭月，

沧溟浪覆济人舟。一灯乍灭波旬喜，双眼重昏道侣愁。

纵是了然云外客，每瞻瓶几泪还流。

佛日西倾祖印隳，珠沈丹沼月沈辉。影敷丈室炉烟惨，

风起禅堂松韵微。只履乍来留化迹，五天何处又逢归。

解空弟子绝悲喜，犹自潸然对雪帏。

734.08 【答同年李昉见赠次韵】邓洵美

词场几度让长鞭，又向清朝贺九迁。品秩虽然殊此日，

岁寒终不改当年。驰名早已超三院，侍直仍忻步八砖。

今日相逢翻自愧，闲吟对酒倍潸然。

734.09 【除夜长安作（一作李景诗）】李京

长安朔风起，穷巷掩双扉。新岁明朝是，故乡何路归。

鬓丝饶镜色，隙雪夺灯辉。却羡秦州雁，逢春尽北飞。

734.010 【登岭望】许鼎

淼淼三江水，悠悠五岭关。雁飞犹不度，人去若为还。

734.011 【崿岭四望】许鼎

汉家仙仗在咸阳，洛水东流出建章。

野老至今犹望幸，离宫秋树独苍苍。

734.012 【官左拾遗归隐作（一作辞官归隐，留诗一绝）】王易简

汩没朝班愧不才，谁能低折向尘埃。

青山得去且归去，官职有来还自来。

734.013 【悼杨氏妓琴弦】朱褒

魂归寥廓魄归泉，只住人间十五年。

昨日施僧裙带上，断肠犹系琵琶弦。

734.014 【公子行】黄损

春草绿绵绵，骄骖骤暖烟。微风飘乐韵，半日醉花边。

打鹊抛金盏，招人举玉鞭。田翁与蚕妇，平地看神仙。

734.015 【读史】黄损

逐鹿走红尘，炎炎火德新。家肥生孝子，国霸有馀臣。

帝道云龙合，民心草木春。须知烟阁上，一半老儒真。

734.016 【出山吟】黄损

来书初出白云扃，乍蹑秋风马走轻。远近留连分岳色，

别离呜咽乱泉声。休将巢许争喧杂，自共伊皋论太平。

昨夜细看云色里，进贤星座甚分明。

734.017 【书壁】黄损

一别人间岁月多，归来人事已销磨。

惟有门前鉴池水，春风不改旧时波。

734.018 【句】黄损

机关才运动，胜败便相随。（以下并见《吟窗杂录》）

忽遇南迁客，若为西入心。

往来三岛近，活计一囊空。

三通明主诏，一片白云心。

扫地待明月，踏花迎野僧。

水谙彭泽阔，山忆武陵深。

金镫冷光风宛转，锦袍红润雨霏微。

高齐日月方为道，动合乾坤始是心。

傍水野禽通体白，饤盘山果半边红。（见《零陵总记》）

而今世上多离别，莫向相思树下啼。（《鹧鸪》，

见《古今诗话》）

734.019 【梁郊祀乐章·庆肃】张衮

笾豆簠簋，黍稷非馨。懿兹彝器，厥德惟明。

金石匏革，以和以平。由此无疆，期乎永宁。

734.020 【梁郊祀乐章·庆熙】张衮

哲后躬享，旨酒斯陈。王恭无斁，严祀惟寅。

皇祖以配，大孝以振。宜锡景福，永休下民。

734.021 【梁郊祀乐章·庆隆】张衮

恭祀上帝，于国之阳。爵醴是荷，鸿基永昌。

734.022 【梁郊祀乐章·庆融】张衮

道和气兮袭氤氲，宣皇规兮彰圣神。

服遐裔兮敷质文，格苗扈兮息烟尘。

734.023 【梁郊祀乐章·庆休】张衮

大业来四夷，仁风和万国。白日体无私，皇天辅有德。

七旬罪已服，六月师方克。伟哉帝道隆，终始常作则。

734.024 【梁郊祀乐章·庆和】张衮

烟燎升，礼容彻。诚感达，人神悦。

灵贶彰，圣情结。玉座寂，金炉歇。

734.025 【梁郊祀乐章·庆和】赵光逢

就阳位，升圜丘。佩双玉，御大裘。

膺天命，拥神休。万灵感，百禄遒。

秉黄钺，建朱旗。震八表，清二仪。

帝业显，王道夷。受景命，启皇基。

开九门，怀百神。通肸蚃，接氤氲。

明粢荐，广乐陈。奠嘉璧，燎芳薪。

膺宝图，执左契。德应天，圣飨帝。

荐表衷，荷灵惠。寿万年，祚百世。

惟德动天，有感必通。秉兹一德，禋于六宗。

钦夤宝命，恭肃礼容。来顾来享，永穆皇风。

天惟佑德，辟乃奉天。交感斯在，昭事罔愆。

岁功已就，王道无偏。于焉报本，是用告虔。

734.026 【梁郊祀乐章·庆顺】赵光逢

圣皇戾止，天步舒迟。乾乾睿相，穆穆皇仪。

进退必肃，陟降是祗。六变克协，万灵协随。

734.027 【梁郊祀乐章·庆平】赵光逢

天命降鉴，帝德惟馨。享祀不忒，礼容孔明。

奠璧布币，荐纯献精。神祐以答，敷锡永宁。

第735卷 和凝

735.01 【宫词百首】和凝

紫燎光销大驾归，御楼初见赭黄衣。

千声鼓定将宣赦，竿上金鸡翅欲飞。

北阙晴分五凤楼，嵩山秀色护神州。

洛河自契千年运，更拟波中出九畴。

中兴殿上晓光融，一炷天香舞瑞风。

百辟虔心齐稽首，卷帘遥见御衣红。

日和风暖御楼时，万姓齐瞻八彩眉。

瑞气祥烟笼细仗，閤门宣赦四方知。

凤吹鸾歌晓日明，丰年观稼出神京。

封人争献南山寿，五色云中御辇平。

圣主临轩待晓时，穿花宫漏正迟迟。

鸡人一唱乾坤晓，百辟分班俨羽仪。

朦胧西月照池亭，初夜椒房掩画屏。

宫女相呼有何事，上楼同看老人星。

红泥椒殿缀珠珰，帐蹙金龙窣地长。

红兽慢然天色暖，凤炉时复爇沈香。

九重楼殿簇丹青，高柳含烟覆井亭。

宫内不知今日几，自来阶下数尧蓂。

寝殿香浓玉漏严，云随凉月下西南。

帐前宫女低声道，主上还应梦傅岩。

绕殿钩阑压玉阶，内人轻语凭葱苔。

皆言明主垂衣理，不假朱云傍槛来。

颟顸冰面莹池心，风刮瑶阶腊雪深。

怪得宫中无兽炭，步摇钗是辟寒金。

兰殿春融自靘笙，玉颜风透象纱明。

金簧如语莺声滑，可使云和独得名。

兰烛时将凤髓添，寒星遥映夜光帘。

龙楼露著鸳鸯瓦，谁近螭头掷玉签。

玉甃莲池春水平，小鱼双并锦鳞行。

内中知是黄河样，九曲今年彻底清。

真珠帘外静无尘，耿耿凉天景象新。

金殿夜深银烛晃，宫嫔来奏月重轮。

鱼犀月掌夜通头，自著盘莺锦臂鞲。

多把沈檀配龙麝，宫中掌浸十香油。

香云双飐玉蝉轻，侍从君王苑里行。

嘉瑞忽逢连理木，一时跪拜贺文明。

金鸾双立紫檀槽，暖殿无风韵自高。

含笑试弹红蕊调，君王宣赐酪樱桃。

斑簟如霞可殿铺，更开新进瑞莲图。

谁人筑损珊瑚架，子细看时认沥苏。

金盆初晓洗纤纤，银鸭香焦特地添。

出户忽看春雪下，六宫齐卷水晶帘。

暖金盘里点酥山，拟望君王子细看。

更向眉中分晓黛，岩边染出碧琅玕。

云母屏前绣柱衣，龙床闲卷谏书帏。

黄金槛外螭头活，日照红兰露未晞。

楼西残月尚胧明，中禁鸡人报晓声。

清旦司天台进状，夜来晴霁泰阶平。

纤辔摩轩响佩环，银台门外集鸳鸾。

三钟五鼓祥烟敛，日照仙人捧露盘。

司膳厨中也禁烟，春宫相对画秋千。

清明节日颁新火，蜡炬星飞下九天。

宫木交芳色尽深，和风轻舞早莺吟。

侍臣不异东方朔，应喜仙桃满禁林。

贡橘香匀䩋𩉙容，星光初满小金笼。

近臣押赐诸王宅，拜了方开敕字封。

献寿朝元欲偃戈，航深梯险竞骈罗。

若论万国来朝日，比并涂山更较多。

艳阳风景簇神州，杏蕊桃心照凤楼。

遥望青青河畔草，几多归马与休牛。

銮舆观稼晚方归，日月旗中见御衣。

万姓焚香惟顶礼，瑞云随伞入宫闱。

宫庭皆应紫微垣，壮丽宸居显至尊。

赤子颙颙瞻父母，已将仁德比乾坤。

三农皆已辟田畴，又见金门出土牛。

块雨条风符圣化，嘉禾看却报新秋。

进食门前水陆陈，大官斋洁贡时新。

明君宵旰分甘处，便索金盘赐重臣。

层台金碧惹红霞，仙掌亭亭对月华。

昨夜盘中甘露满，婕妤争去奏官家。

水殿垂帘冷色凝，一床珍簟展春冰。

才人侍立持团扇，金缕双龙贴碧藤。

香鸭烟轻爇水沈，云鬟闲坠凤犀簪。

珠帘半卷开花雨，又见芭蕉展半心。

莺锦蝉罗撒麝脐，狻猊轻喷瑞烟迷。

红酥点得香山小，卷上珠帘日未西。

锦褥花明满殿铺，宫娥分坐学樗蒲。

欲教官马冲关过，咒愿纤纤早掷卢。

小楼花簇钿山低，金雉双来蹋马齐。

夸向傍人能彩戏，朝来赢得鹭鸶犀。

红鬃白马嫩龙飞，天厩供来入紫微。

遥见玉阶嘶不已，应缘认得赭黄衣。

班定千牛立受宣，佩刀搢笏凤墀前。

一声不坐祥云合，鸳鹭依行拜两边。

三殿香浓晓色来，祥鸾威凤待门开。

锵金佩玉趋丹陛，总是和羹作砺才。

两番供奉打球时，鸾凤分厢锦绣衣。

虎骤龙腾宫殿响，骅骝争趁一星飞。

凤池冰泮岸莎匀，柳眼花心雪里新。

都是九重和暖地，东风先报禁园春。

紫气氤氲满帝都，映楼明月锁金铺。

银泥殿里嫌红烛，教近龙床著火珠。

地衣初展瑞霞融，绣帽金铃舞舜风。

吹竹弹丝珠殿响，坠仙双降五云中。

锦策匀铺寒玉齐，星锤高运日通犀。

铿金曲罢春冰碎，跪拜君王粉面低。

珠帘静卷水亭凉，玉蕊风飘小槛香。

几处按歌齐入破，双双雏燕出宫墙。

宫娥解禊艳阳时，鹢舸兰桡满凤池。

春水如蓝垂柳醉，和风无力袅金丝。

白玉阶前菊蕊香，金杯仙酝赏重阳。

层台云集梨园乐，献寿声声祝万康。

天籁吟风社燕归，渚莲香老碧苔肥。

夜来霜坠梧桐叶，诸殿平明进御衣。

炉爇香檀兽炭痴，真珠帘外雪花飞。

六宫进酒尧眉寿，舞凤盘龙满御衣。

云行风静早秋天，竞绕盆池蹋采莲。

罨画披袍从窣地，更寻宫柳看鸣蝉。

阑珊星斗缀珠光，七夕宫嫔乞巧忙。

总上穿针楼上去，竞看银汉洒琼浆。

宝瑟凄锵夜漏馀，玉阶闲坐对蟾蜍。

秋光寂历银河转，已见宫花露滴疏。

春风金袅万年枝，簇白团红烂熳时。

宫女竞思游御苑，大家齐奏圣人知。

乾文初见泰阶平，日月常遵阁道行。

昨夜仰观垂象正，拱辰星宿转分明。

锵锵济济赴延英，渐近重瞳目转明。

君圣臣贤鱼水契，鸿基须贺永清平。

天厩骖騑集嫩龙，雪光相照晓嘶风。

昂头步步金鞍稳，掌扇花前御路中。

金吾细仗俨威仪，圣旨凝旒对远夷。

晓日曈曨瞻玉案，丁冬环珮满彤墀。

正旦垂旒御八方，蛮夷无不奉梯航。

群臣舞蹈称觞处，雷动山呼万岁长。

圣主躬耕在籍田，公卿环卫待丰年。

五风十雨馀粮在，金殿惟闻奏舜弦。

圣日垂科委所司，英才咸喜遇明时。

春官进榜莺离谷，月殿香残桂魄枝。

天街香满瑞云生，红伞凝空景日明。

先遣五坊排猎骑，为民除害出神京。

内宴初开锦绣攒，教坊齐奏万年欢。

箫韶响亮春云合，日照尧阶舞瑞鸾。

视草词臣直玉堂，对来新赐锦袍香。

班资最在云霄上，长是先迎日月光。

玉殿朦胧散晓光，金龙高喷九天香。

摵鞭声定初开扇，百辟齐呼万岁长。

五色卿云覆九重，香烟高舞御炉中。

含元殿里行仁德，四海车书已混同。

欲封丹诏紫泥香，朱篆龙文御印光。

汗涣丝纶出丹禁，便从天上凤衔将。

越溪姝丽入深宫，俭素皆持马后风。

尽道君王修圣德，不劳辞辇与当熊。

早梅初向雪中明，风惹奇香粉蕊轻。

谁道落花堪靧面，竞来枝上采繁英。

暖殿奇香馥绮罗，窗间初学绣金鹅。

才经冬至阳生后，今日工夫一线多。

金井澄泉玉液香，琉璃深殿自清凉。

温汤头进瓜初熟，后至宫嫔未得尝。

绣闼雕甍列锦闺，珍奇惟待凤凰栖。

杏梁烜赫晴霞展，时见空虚坠燕泥。

龙凤金鞍软玉鞭，雪花光照锦连乾。

驾头直指西郊去，晓日寒生讲武天。

戛云楼上定风盘，雀跃猿跳总不难。

要对君王逞轻捷，御楼时拟上鸡竿。

停稳春衫窣地长，通天犀带缀金章。

近臣衔命离丹禁，高捧恩波洒万方。

垂黎玉押春帘卷，不夜珠楼晓鉴开。

袍裤宫人走迎驾，东风吹送御香来。

金吾勘契自通官，楼上初闻唱刻闲。

金殿香高初唤仗，数行鸳鹭各趋班。

螺髻凝香晓黛浓，水精鸂鶒飐轻风。

金钗斜戴宜春胜，万岁千秋绕鬓红。

缕金团扇对纤絺，正是深宫捧日时。

要对君王说幽意，低头佯念婕妤诗。

结金冠子学梳蝉，碾玉蜻蜓缀鬓偏。

寝殿垂帘悄无事，试香闲立御炉前。

金马词臣夜受宣，授毫交直八花砖。

白麻草了初呈进，称旨丝纶下九天。

平明光政便门开，已见忠臣早入来。

自是枢机符造化，大罗天上曜三台。

红罗窗里绣偏慵，亸袖闲隈碧玉笼。

兰殿春晴鹦鹉睡，结条钗飐落花风。

晓光初入右银台，鸳鹭分班启沃来。

如水如鱼何际会，尽言金鼎得盐梅。

立名金马近尧阶，尽是家传八斗才。

麻尾尚犹龙字湿，便从天上凤衔来。

狻猊镇角舞筵张，鸾凤花分十六行。

轻动玉纤歌遍慢，时时偷眼看君王。

边藩□宴贺休征，细仗初排舜日明。

坐定两军呈百戏，乐臣低折贺升平。

碧罗冠子簇香莲，结胜双衔利市钱。

花下贪忙寻百草，不知遗却蹙金蝉。

兰省初除傅粉郎，静端霜简入鸳行。

明庭转制浑无事，朝下空馀鸡舌香。

采访宁遗草泽人，诏搜无不降蒲轮。

集贤殿里开炉冶，待把黄金铸重臣。

红玉纤纤捧暖笙，绛唇呼吸引春莺。

霓裳曲罢君王笑，宜近前来与改名。

绣额朱门插艾人，羞将角黍近香唇。

平明朝下夸宣赐，五色香丝系臂新。

芙蓉冠子水精簪，闲对君王理玉琴。

鹭颈莺唇胜仙子，步虚声细象窗深。

金马门开侍从归，御香犹惹赐来衣。

晓光满院金鱼冷，红药花擎宿露飞。

便殿朝回卸玉簪，竞来芳槛摘花心。

风和难捉花中蝶，却向窗间弄绣针。

君王朝下未梳头，长晕残眉侍鉴楼。

扼臂交光红玉软，起来重拟理箜篌。

九重天上实难知，空遣微臣役梦思。

葵藿一心期捧日，强搜狂斐拟宫词。

735.02 【渔父歌】和凝

白芷汀寒立鹭鸶，蘋风轻剪浪花时。

烟幂幂，日迟迟，香引芙蓉惹钓丝。

735.03 【杨柳枝】和凝

软碧摇烟似送人，映花时把翠眉嚬。

青青自是风流主，慢飐金丝待洛神。

瑟瑟罗裙金缕腰，黛眉隈破未重描。

醉来咬损新花子，拽住仙郎尽放娇。

鹊桥初就咽银河，今夜仙郎自姓和。

不是昔年攀桂树，岂能月里索姮娥。

735.04 【解红歌（唐有儿童解红之舞）】和凝

百戏罢，五音清，解红一曲新教成。

两个瑶池小仙子，此时夺却柘枝名。

735.05 【题鹰猎兔画】和凝

虽是丹青物，沈吟亦可伤。君夸鹰眼疾，我悯兔心忙。

岂动骚人兴，惟增猎客狂。鲛绡百馀尺，争及制衣裳。

735.06 【醴泉院】和凝

万山岚霭簇洋城，数处禅斋尽有名。古柏八株堆翠色，

灵泉一派逗寒声。暂游颇爱闲滋味，久住翻嫌俗性情。

珍重支公每相勉，我于儒行也修行。

735.07 【兴势观】和凝

山名兴势镇梁洋，俨有真风福此方。瘦柏握盘笼殿紫，

灵泉澄洁浸花香。暂游颇爱闲人少，久住翻嫌白日忙。

只向五千文字内，愿成金骨住仙乡。

735.08 【洋川】和凝

华夷图上见洋川，知在青山绿水边。

官闲最好游僧舍，江近应须买钓船。

735.09 【句】和凝

先生自舞琴。（《三乐达节》）

波上人如潘玉儿，掌中花似赵飞燕。（《采莲曲》，

以上并见《乐书》）

第736卷 王仁裕

736.01 【从蜀后主幸秦川上梓潼山】王仁裕

彩仗拂寒烟，鸣驺在半天。黄云生马足，白日下松巅。

盛德安疲俗，仁风扇极边。前程问成纪，此去尚三千。

736.02 【和蜀后主题剑门】王仁裕

孟阳曾有语，刊在白云棱。李杜常挨托，孙刘亦恃凭。

庸才安可守，上德始堪矜。暗指长天路，浓峦蔽几层。

736.03 【荆南席上咏胡琴妓二首】王仁裕

红妆齐抱紫檀槽，一抹朱弦四十条。湘水凌波惭鼓瑟，

秦楼明月罢吹箫。寒敲白玉声偏婉，暖逼黄莺语自娇。

丹禁旧臣来侧耳，骨清神爽似闻韶。

玉纤挑落折冰声，散入秋空韵转清。二五指中句塞雁，

十三弦上啭春莺。谱从陶室偷将妙，曲向秦楼写得成。

无限细腰宫里女，就中偏惬楚王情。

736.04 【题麦积山天堂】王仁裕

蹑尽悬空万仞梯，等闲身共白云齐。檐前下视群山小，

堂上平分落日低。绝顶路危人少到，古岩松健鹤频栖。

天边为要留名姓，拂石殷勤身自题。

736.05 【题斗山观】王仁裕

霞衣欲举醉陶陶，不觉全家住绛霄。拔宅只知鸡犬在，

上天谁信路岐遥。三清辽廓抛尘梦，八景云烟事早朝。

为有故林苍柏健，露华凉叶锁金飙。

736.06 【题孤云绝顶淮阴祠】王仁裕

一握寒天古木深，路人犹说汉淮阴。孤云不掩兴亡策，

两角曾悬去住心。不是冕旒轻布素，岂劳丞相远追寻。

当时若放还西楚，尺寸中华未可侵。

736.07 【和韩昭从驾过白卫岭】王仁裕

龙旆飘飖指极边，到时犹更二三千。登高晓蹋巉岩石，

冒冷朝冲断续烟。自学汉皇开土宇，不同周穆好神仙。

秦民莫遣无恩及，大散关东别有天。

736.08 【贺王溥入相】王仁裕

一战文场拔赵旗，便调金鼎佐无为。白麻骤降恩何极，

黄发初闻喜可知。跋敕案前人到少，筑沙堤上马归迟。

立班始得遥相见，亲洽争如未贵时。

736.09 【与诸门生春日会饮繁台赋】王仁裕

柳阴如雾絮成堆，又引门生饮古台。淑景即随风雨去，

芳樽宜命管弦开。谩夸列鼎鸣钟贵，宁免朝乌夜兔催。

烂醉也须诗一首，不能空放马头回。

736.010 【示诸门生】王仁裕

二百一十四门生，春风初长羽毛成。掷金换得天边桂，

凿壁偷将榜上名。何幸不才逢圣世，偶将疏网罩群英。

衰翁渐老儿孙小，异日知谁略有情。

736.011 【过平戎谷吊胡翙】王仁裕

立马荒郊满目愁，伊人何罪死林丘。风号古木悲长在，

雨湿寒莎泪暗流。莫道文章为众嫉，只应轻薄是身雠。

不缘魂寄孤山下，此地堪名鹦鹉洲。

736.012 【奉诏赋剑州途中鸷兽】王仁裕

剑牙钉舌血毛腥，窥算劳心岂暂停。不与大朝除患难，

惟馀当路食生灵。从将户口资嚵口，未委三丁税几丁。

今日帝王亲出狩，白云岩下好藏形。

736.013 【放猿】王仁裕

放尔丁宁复故林，旧来行处好追寻。月明巫峡堪怜静，

路隔巴山莫厌深。栖宿免劳青嶂梦，跻攀应惬白云心。

三秋果熟松梢健，任抱高枝彻晓吟。

736.014 【遇放猿再作】王仁裕

嶓冢祠前汉水滨，饮猿连臂下嶙峋。渐来子细窥行客，

认得依稀是野宾。月宿纵劳羁绁梦，松餐非复稻粱身。

数声肠断和云叫，识是前时旧主人。

736.015 【句】王仁裕

铁锁寨门扃白日，大张旗帜插青天。（《大散关》）

第737卷 冯道 等

737.01 【天道】冯道

穷达皆由命，何劳发叹声。但知行好事，莫要问前程。

冬去冰须泮，春来草自生。请君观此理，天道甚分明。

737.02 【偶作】冯道

莫为危时便怆神，前程往往有期因。须知海岳归明主，

未必乾坤陷吉人。道德几时曾去世，舟车何处不通津。

但教方寸无诸恶，狼虎丛中也立身。

737.03 【北使还京作（诗凡五章，今仅存其一）】冯道

去年今日奉皇华，只为朝廷不为家。殿上一杯天子泣，

门前双节国人嗟。龙荒冬往时时雪，兔苑春归处处花。

上下一行如骨肉，几人身死掩风沙。

737.04 【赠窦十】冯道

燕山窦十郎，教子有义方。灵椿一株老，丹桂五枝芳。

737.05 【放鱼书所钥户】冯道

高却垣墙钥却门，监丞从此罢垂纶。

池中鱼鳖应相贺，从此方知有主人。

737.06 【句】冯道

朝披四袄专藏手，夜覆三衾怕露头。（虏中大寒，

赐道锦袄、貂袄、羊狐貂衾各一。每入谒，悉服四袄衣，

宿馆中，并覆三衾，故云）

牛头偏得赐，象笏更容持。（虏以道有重名，欲留之，

命与其国相同列，所赐皆等。虏赐臣下以牙笏，及腊月赐

牛头，皆殊礼也，道皆得之，以诗谢。以上见《丛苑》）

已落地花方遣扫，未经霜草莫教锄。（《吟治圃》，

见《事文类聚》）

视草北来唐学士，拥旄西去汉将军。（《同光中承旨卢

质节制河中赠》，见《续翰林志》）

737.07 【后唐宗庙乐舞辞】卢文纪

仁君御宇，寰海谧清。运符武德，道协文明。

九成式叙，百度惟成。金门积庆，玉叶传荣。

737.08 【后唐宗庙乐舞辞】崔居俭

艰难王业，返正皇唐。先天再造，却日重光。

汉绍世祖，夏资少康。功成德茂，率祀无疆。

737.09 【春社从李昉乞酒】李涛1

社公今日没心情，为乞治聋酒一瓶。

恼乱玉堂将欲遍，依稀巡到第三厅。

737.010 【句】李涛1

溪声长在耳，山色不离门。（《诗人玉屑》）

扫地树留影，拂床琴有声。

一言寤主宁复听，三谏不从归去来。（《谏晋主不从作》，

见《吟窗杂录》）

737.011 【灵溪老松歌】卢士衡

灵溪古观坛西角，千尺鳞皴栋梁朴。横出一枝戛楼阁，

直上一枝扫寥廓。白石苍苔拥根脚，月明风撼寒光落。

有时风雨晦暝，摆撼若黑龙之腾跃。合生于象外峰峦，

枉滞乎人间山岳。安得巨灵受请托，拔向青桂白榆边安著。

737.012 【游灵溪观】卢士衡

云藏宝殿风尘外，粉壁松轩入看初。话久仙童颜色老，

病来玄鹤羽毛疏。樵翁接引寻红术，道士留连说紫书。

不为壮心降未得，便堪从此玩清虚。

737.013 【寄天台道友】卢士衡

相思遥指玉霄峰，怅望江山阻万重。会隔晓窗闻法鼓，

几同寒榻听疏钟。别来知子长餐柏，吟处将谁对倚松。

且住人间行圣教，莫思天路便登龙。

737.014 【花落】卢士衡

迎风啸未已，和雨落穀穀。千枝与万枝，不如一竿竹。

737.015 【钟陵铁柱】卢士衡

千年埋没竟何为，变化宜将万物齐。

安得风胡借方便，铸成神剑斩鲸鲵。

737.016 【僧房听雨】卢士衡

古寺松轩雨声别，寒窗听久诗魔发。

记得年前在赤城，石楼梦觉三更雪。

737.017 【题牡丹】卢士衡

万叶红绡剪尽春，丹青任写不如真。

风光九十无多日，难惜尊前折赠人。

737.018 【祖龙词】熊皦

平吞六国更何求，童女童男问十洲。

沧海不回应怅望，始知徐福解风流。

737.019 【谪居海上】熊皦

家临泾水隔秦川，来往关河路八千。

堪恨此身何处老，始皇桥畔又经年。

737.020 【冬日原居酬光上人见访】熊皎

吾道丧已久，吾师何此来。门无尘事闭，卷有国风开。

野迥霜先白，庭荒叶自堆。寒暄吟罢后，犹喜话天台。

737.021 【早梅】熊皎

江南近腊时，已亚雪中枝。一夜欲开尽，百花犹未知。

人情皆共惜，天意欲教迟。莫讶无浓艳，芳筵正好吹。

737.022 【怀三茅道友】熊皎

尘事何年解客嘲，十年容易到三茅。长思碧洞云窗下，

曾借黄庭雪夜抄。丹桂有心凭至论，五峰无信问深交。

杏坛仙侣应相笑，只为浮名未肯抛。

737.023 【赠胥尊师】熊皎

绿发童颜羽服轻，天台王屋几经行。云程去速因风起，

酒债还迟待药成。房闭十洲烟浪阔，箓开三洞鬼神惊。

他年华表重归日，却恐桑田已变更。

737.024 【句】熊皎

山前犹见月，陌上未逢人。（早行，以下见《雅言杂载》）

果熟秋先落，禽寒夜未栖。（《山居》）

深逢野草皆为药，静见樵人恐是仙。

厌听啼鸟梦醒后，慵扫落花春尽时。

废土有人耕不畏，古厅无讼醉何妨。（见《事文类聚》）

737.025 【塞上】赵延寿

黄沙风卷半空抛，云动阴山雪满郊。探水人回移帐就，

射雕箭落著弓抄。鸟逢霜果饥还啄，马渡冰河渴自跑。

占得高原肥草地，夜深生火折林梢。

737.026 【棋】高辇

野客围棋坐，支颐向暮秋。不言如守默，设计似平雠。

决胜虽关勇，防危亦合忧。看他终一局，白却少年头。

737.027 【句】高辇

飘飘送下遥天雪，飒飒吹干旅舍烟。（《冬风》，

见《吟窗杂录》）

737.028 【与李专美】韩昭裔

昭裔登庸汝未登，凤池鸡树冷如冰。

何如且作宣徽使，免被人呼粥饭僧。

737.029 【题龙窝洞】张仁溥

折花携酒看龙窝，镂玉长旌俊彦过。

他日各为云外客，碧纱笼却又如何。

737.030 【留题座主和凝旧阁】李瀚1

座主登庸归凤阙，门生批诏立鳌头。

玉堂旧阁多珍玩，可作西斋润笔不。

737.031 【题家园】杨昭俭

池莲憔悴无颜色，园竹低垂减翠阴。

园竹池莲莫惆怅，相看恰似主人心。

737.032 【书从事厅屏上】刘坦

金殿试回新折桂，将军留辟向江城。

思量一醉犹难得，辜负扬州管记名。

737.033 【题施璘画竹图】韦遵

枯箨危根缴石头，千竿交映近清流。

堪珍仲宝穷幽笔，留得荆湘一片秋。

第738卷 宋齐丘 等

738.01 【陪游凤凰台献诗】宋齐丘

嵯峨压洪泉，岝峉撑碧落。宜哉秦始皇，不驱亦不凿。

上有布政台，八顾背城郭。山蹙龙虎健，水黑螭蜃作。

白虹欲吞人，赤骥相煿㩧。画栋泥金碧，石路盘墝埆。

倒挂哭月猿，危立思天鹤。凿池养蛟龙，栽桐栖鸑鷟。

梁间燕教雏，石罅蛇悬壳。养花如养贤，去草如去恶。

日晚严城鼓，风来萧寺铎。扫地驱尘埃，剪蒿除鸟雀。

金桃带叶摘，绿李和衣嚼。贞竹无盛衰，媚柳先摇落。

尘飞景阳井，草合临春阁。芙蓉如佳人，回首似调谑。

当轩有直道，无人肯驻脚。夜半鼠窸窣，天阴鬼敲啄。

松孤不易立，石丑难安著。自怜啄木鸟，去蠹终不错。

晚风吹梧桐，树头鸣嚗嚗。峨峨江令石，青苔何淡薄。

不话兴亡事，举首思眇邈。吁哉未到此，褊劣同尺蠖。

笼鹤羡凫毛，猛虎爱蜗角。一日贤太守，与我观橐籥。

往往独自语，天帝相唯诺。风云偶不来，寰宇销一略。

我欲烹长鲸，四海为鼎镬。我欲取大鹏，天地为矰缴。

安得生羽翰，雄飞上寥廓。

738.021 【赠仰山慧度禅师】宋齐丘

初闻如自解，及见胜初闻。两鬓堆残雪，一身披断云。

道应齐古佛，高不揖吾君。稽首清凉月，萧然万象分。

738.022 【陪华林园试小妓羯鼓】宋齐丘

切断牙床镂紫金，最宜平稳玉槽深。因逢淑景开佳宴，

为出花奴奏雅音。掌底轻璁孤鹊噪，枝头干快乱蝉吟。

开元天子曾如此，今日将军好用心。

738.023 【句】宋齐丘

大似贤臣扶社稷，遇明则见暗还藏。（《影诗》，

见《吟窗杂录》）

738.024 【早朝】冯延巳

铜壶滴漏初昼，高阁鸡鸣半空。催启五门金锁，

犹垂三殿帘栊。阶前御柳摇绿，仗下宫花散红。

鸳瓦数行晓日，鸾旗百尺春风。侍臣踏舞重拜，

圣寿南山永同。

738.025 【句】冯延巳

青楼阿监应相笑，书记登坛又却回。

738.026 【感怀诗二章（奉使中原署馆壁）】韩熙载

仆本江北人，今作江南客。再去江北游，举目无相识。

金风吹我寒，秋月为谁白。不如归去来，江南有人忆。

未到故乡时，将为故乡好。及至亲得归，争如身不到。

目前相识无一人，出入空伤我怀抱。风雨萧萧旅馆秋，

归来窗下和衣倒。梦中忽到江南路，寻得花边旧居处。

桃脸蛾眉笑出门，争向前头拥将去。

738.027 【溧水无相寺赠僧】韩熙载

无相景幽远，山屏四面开。凭师领鹤去，待我挂冠来。

药为依时采，松宜绕舍栽。林泉自多兴，不是效刘雷。

738.028 【书歌妓泥金带】韩熙载

风柳摇摇无定枝，阳台云雨梦中归。

他年蓬岛音尘断，留取尊前旧舞衣。

738.029 【送徐铉流舒州（时铉弟锴亦贬乌江尉，亲友临江相送）】韩熙载

昔年凄断此江湄，风满征帆泪满衣。

今日重怜鶺鴒羽，不堪波上又分飞。

738.030 【句】韩熙载

几人平地上，看我半天中。（《登楼》见《吟窗杂录》）

738.031 【登祝融峰】李徵古

欲上祝融峰，先登古石桥。凿开巇嶮处，取路到丹霄。

738.032 【七岁吟】潘佑

朝游沧海东，暮归何太速。只因骑折白龙腰，

谪向人间三十六。

738.033 【送许处士坚往茅山】潘佑

天坛云似雪，玉洞水如琴。白云与流水，千载清人心。

君携布囊去，路长风满林。一入华阳洞，千秋那可寻。

738.034 【送人往宣城】潘佑

江畔送行人，千山生暮氛。谢安团扇上，为画敬亭云。

738.035 【失题】潘佑

谁家旧宅春无主，深院帘垂杏花雨。

香飞绿琐人未归，巢燕承尘默无语。

738.036 【句】潘佑

劝君此醉直须欢，明朝又是花狼藉。（见《野客丛谈》）

738.037 【寄孟宾于】李昉

初携书剑别湘潭，金榜标名第十三。昔日声名喧洛下，

近来诗价满江南。长为邑令情终屈，纵处曹郎志未甘。

莫学冯唐便休去，明君晚事未为惭。

738.038 【送孟宾于】马致恭

曾闻洛下缀神仙，火树南栖几十年。白首自忻丹桂在，

诗名已得四方传。行随秋渚将归雁，吟傍梅花欲雪天。

今日还家莫惆怅，不同初上渡头船。

738.039 【奉和圣制元日大雪登楼】张义方

恰当岁日纷纷落，天宝瑶花助物华。自古最先标瑞牒，

有谁轻拟比杨花。密飘粉署光同冷，静压青松势欲斜。

岂但小臣添兴咏，狂歌醉舞一家家。

第739卷 李建勋

739.01 【中酒寄刘行军】李建勋

甚矣频频醉，神昏体亦虚。肺伤徒问药，发落不盈梳。

恋寝嫌明室，修生愧道书。西峰老僧语，相劝合何如。

739.02 【白雁】李建勋

东溪一白雁，毛羽何皎洁。薄暮浴清波，斜阳共明灭。

差池失群久，幽独依人切。旅食赖菰蒲，单栖怯霜雪。

边风昨夜起，顾影空哀咽。不及墙上乌，相将绕双阙。

739.03 【早春寄怀】李建勋

家山归未得，又是看春过。老觉光阴速，闲悲世路多。

风和吹岸柳，雪尽见庭莎。欲向东溪醉，狂眠一放歌。

739.04 【春日东山正堂作】李建勋

身闲赢得出，天气渐暄和。蜀马登山稳，南朝古寺多。

早花微弄色，新酒欲生波。从此唯行乐，闲愁奈我何。

739.05 【春日小园晨看兼招同舍】李建勋

最有杏花繁，枝枝若手抟。须知一春促，莫厌百回看。

鸟啭风潜息，蜂迟露未干。可容排饮否，兼折赠头冠。

739.06 【惜花寄孙员外】李建勋

朝始一枝开，暮复一枝落。只恐雨淋漓，又见春萧索。

侵晨结驷携酒徒，寻芳踏尽长安衢。思量少壮不自乐，

他日白头空叹吁。

739.07 【春日病中】李建勋

才得归闲去，还教病卧频。无由全胜意，终是负青春。

绿柳渐拂地，黄莺如唤人。方为医者劝，断酒已经旬。

739.08 【殴妓】李建勋

自为专房甚，匆匆有所伤。当时心已悔，彻夜手犹香。

恨枕堆云髻，啼襟搵月黄。起来犹忍恶，剪破绣鸳鸯。

739.09 【踏青樽前】李建勋

期君速行乐，不要旋还家。永日虽无雨，东风自落花。

诗毫粘酒淡，歌袖向人斜。薄暮忘归路，垂杨噪乱鸦。

739.010 【正月晦日】李建勋

莫倦寻春去，都无百日游。更堪正月过，已是一分休。

泉暖声才出，云寒势未收。晚来重作雪，翻为杏花愁。

739.011 【惜花】李建勋

白发今如此，红芳莫更催。预愁多日谢，翻怕十分开。

点滴无时雨，荒凉满地苔。闲阶一杯酒，惟待故人来。

739.012 【金谷园落花】李建勋

愁见清明后，纷纷盖地红。惜看难过日，自落不因风。

蝶散馀香在，莺啼半树空。堪悲一尊酒，从此似西东。

739.013 【柳花寄宋明府】李建勋

每爱江城里，青春向尽时。一回新雨歇，是处好风吹。

破石黏虫网，高楼扑酒旗。遥知陶令宅，五树正离披。

739.014 【送人】李建勋

相见未逾月，堪悲远别离。非君谁顾我，万里又南之。

雨逼清明日，花阴杜宇时。愁看挂帆处，鸥鸟共迟迟。

739.015 【闲游】李建勋

携酒复携觞，朝朝一似忙。马谙频到路，僧借旧眠床。

道胜他图薄，身闲白日长。扁舟动归思，高处见沧浪。

739.016 【柏梁隔句韵诗】李建勋

不喜长亭柳，枝枝拟送君。惟怜北窗□，树树解留人。

圆缺都如月，东西只似云。愁看离席散，归盖动行尘。

739.017 【赠赵学士】李建勋

常钦赵夫子，远作五侯宾。见面到今日，操心如古人。

醉同华席少，吟访野僧频。寂寂长河畔，荒斋与庙邻。

739.018 【春阴】李建勋

老雨不肯休，东风势还作。未放草蒙茸，已遣花萧索。

浮生何苦劳，触事妨行乐。寄语达生人，须知酒胜药。

739.019 【春日金谷园】李建勋

火急召亲宾，欢游莫厌频。日长徒似岁，花过即非春。

晚雨来何定，东风自不匀。须知三个月，不是负芳晨。

739.020 【夏日酬祥松二公见访】李建勋

多谢空门客，时时出草堂。从容非有约，淡薄不相忘。

池映春篁老，檐垂夏果香。西峰正清霁，自与拂吟床。

739.021 【怀赠操禅师】李建勋

尝忆曹溪子，龛居面碧嵩。杉松新夏后，雨雹夜禅中。

道匪因经悟，心能向物空。秋来得音信，又在剡山东。

739.022 【闲居秋思呈祥松二公】李建勋

秋光虽即好，客思转悠哉。去国身将老，流年雁又来。

叶红堆晚径，菊冷藉空罍。不得师相访，难将道自开。

739.023 【赋得冬日青溪草堂四十字】李建勋

莫道无幽致，常来到日西。地虽当北阙，天与设东溪。

疏苇寒多折，惊凫去不齐。坐中皆作者，长爱觅分题。

739.024 【溪斋】李建勋

水木绕吾庐，搴帘晚槛虚。衰条寒露鹊，幽果落惊鱼。

爱酒贫还甚，趋时老更疏。乖慵自有素，不是忽簪裾。

739.025 【留题爱敬寺】李建勋

野性竟未改，何以居朝廷。空为百官首，但爱千峰青。

南风新雨后，与客携觞行。斜阳惜归去，万壑啼鸟声。

739.026 【小园】李建勋

小园吾所好，栽植忘劳形。晚果经秋赤，寒蔬近社青。

竹萝荒引蔓，土井浅生萍。更欲从人劝，凭高置草亭。

739.027 【宿山房】李建勋

石窗灯欲尽，松槛月还明。就枕浑无睡，披衣却出行。

岩高泉乱滴，林动鸟时惊。倏忽山钟曙，喧喧仆马声。

739.028 【金陵所居青溪草堂闲兴】李建勋

窗外皆连水，杉松欲作林。自怜趋竞地，独有爱闲心。

素壁题看遍，危冠醉不簪。江僧暮相访，帘卷见秋岑。

739.029 【阙下偶书寄孙员外】李建勋

长安驱驰地，贵贱共悠悠。白日谁相促，劳生自不休。

凤翔双阙晓，蝉噪六街秋。独有南宫客，时来话钓舟。

739.030 【寄魏郎中】李建勋

碌碌但随群，蒿兰任不分。未尝矜有道，求遇向吾君。

逸驾秋寻寺，长歌醉望云。高斋纸屏古，尘暗北山文。

739.031 【病中书怀寄王二十六】李建勋

落叶满山州，闲眠病未瘳。窗阴连竹枕，药气染茶瓯。

路匪人遮去，官须自觅休。焉宜更羸老，扶杖作公侯。

739.032 【采菊】李建勋

簇簇竟相鲜，一枝开几番。味甘资麹糵，香好胜兰荪。

古道风摇远，荒篱露压繁。盈筐时采得，服饵近知门。

739.033 【送王郎中之官吉水】李建勋

南望庐陵郡，山连五岭长。吾君怜远俗，从事辍名郎。

移户多无土，春蚕不满筐。惟应劳赞画，溪峒况强梁。

739.034 【孤雁】李建勋

欲食不敢食，合栖犹未栖。闻风亦惊过，避缴恨飞低。

水阔缘湘困，云寒过碛迷。悲鸣感人意，不见夜乌啼。

739.035 【赠送致仕郎中】李建勋

鹤立瘦棱棱，髭长白似银。衣冠皆古制，气貌异常人。

听雪添诗思，看山滞酒巡。西峰重归路，唯许野僧亲。

739.036 【宿友人山居寄司徒相公】李建勋

雨雪正霏霏，令人不忆归。地炉僧坐暖，山枿火声肥。

隔纸烘茶蕊，移铛剥芋衣。知君在霄汉，此兴得还稀。

郢客相寻夜，荒庭雪洒篙。虚堂看向曙，吟坐共忘劳。

溪冻声全减，灯寒焰不高。他人莫相笑，未易会吾曹。

739.037 【感故府二首】李建勋

戚戚复戚戚，期怀安可释。百年金石心，中路生死隔。

新坟应草合，旧地空苔色。白日灯荧荧，凝尘满几席。

悒悒复悒悒，思君安可及。永日在阶前，披衣随风立。

高楼暮角断，远树寒鸦集。惆怅几行书，遗踪墨犹湿。

739.038 【田家三首】李建勋

毕岁知无事，兵销复旧丁。竹门桑径狭，春日稻畦青。

犬吠隈篱落，鸡飞上碓桯。归田起囗思，蛙叫草冥冥。

不识城中路，熙熙乐有年。木槃擎社酒，瓦鼓送神钱。

霜落牛归屋，禾收雀满田。遥陂过秋水，闲阁钓鱼船。

长爱田家事，时时欲一过。垣篱皆树槿，厅院亦堆禾。

病果因风落，寒蔬向日多。遥闻数声笛，牛晚下前坡。

739.039 【新竹】李建勋

袅袅薰风软，娟娟湛露光。参差仙子仗，迤逦羽林枪。

迥去侵花地，斜来破藓墙。箨干犹抱翠，粉腻若涂装。

径曲茎难数，阴疏叶未长。懒嫌吟客倚，甘畏夏虫伤。

映水如争立，当轩自著行。北亭尊酒兴，还为此君狂。

739.040 【归燕词】李建勋

羽翼势虽微，云霄亦可期。飞翻自有路，鸿鹄莫相嗤。

待侣临书幌，寻泥傍藻池。冲人穿柳径，捕蝶绕花枝。

广厦来应遍，深宫去不疑。雕梁声上下，烟浦影参差。

旧地人潜换，新巢雀谩窥。双双暮归处，疏雨满江湄。

739.041 【题魏坛二首】李建勋

不遇至真传道要，曾看真诰亦何为。旧碑经乱沈荒涧，

灵篆因耕出故基。蛙黾自喧浇药井，牛羊闲过放生池。

萧条夕景空坛畔，朽桧枝斜绿蔓垂。

一寻遗迹到仙乡，云鹤沈沈思渺茫。丹井岁深生草木，

芝田春废卧牛羊。雨淋残画摧荒壁，鼠引饥蛇落坏梁。

薄暮欲归仍伫立，菖蒲风起水泱泱。

739.042 【东楼看雪】李建勋

一上高楼醉复醒，日西江雪更冥冥。化风吹火全无气，

平望惟松少露青。腊内不妨南地少，夜长应得小窗听。

因思旧隐匡庐日，闲看杉柽掩石扃。

739.043 【落花】李建勋

惜花无计又花残，独绕芳丛不忍看。暖艳动随莺翅落，

冷香愁杂燕泥干。绿珠倚槛魂初散，巫峡归云梦又阑。

忍把一尊重命乐，送春招客亦何欢。

739.044 【春雪】李建勋

南国春寒朔气回，霏霏还阻百花开。全移暖律何方去，

似误新莺昨日来。平野旋销难蔽草，远林高缀却遮梅。

不知金勒谁家子，只待晴明赏帝台。

739.045 【重戏和春雪寄沈员外】李建勋

谁道江南要雪难，半春犹得倚楼看。却遮迟日偷莺暖，

密洒西风借鹤寒。散漫不容梨艳去，轻明应笑玉华干。

和来琼什虽无敌，且是侬家比兴残。

739.046 【春日尊前示从事】李建勋

州中案牍鱼鳞密，界上军书竹节稠。眼底好花浑似雪，

瓮头春酒漫如油。东君不为留迟日，清镜唯知促白头。

最觉此春无气味，不如庭草解忘忧。

739.047 【尊前】李建勋

官为将相复何求，世路多端早合休。渐老更知春可惜，

正欢唯怕客难留。雨催草色还依旧，晴放花枝始自由。

莫厌百壶相劝倒，免教无事结闲愁。

739.048 【蔷薇二首】李建勋

万蕊争开照槛光，诗家何物可相方。锦江风撼云霞碎，

仙子衣飘黼黻香。裛露早英浓压架，背人狂蔓暗穿墙。

彩笺蛮榼旬休日，欲召亲宾看一场。

拂檐拖地对前墀，蝶影蜂声烂熳时。万倍馨香胜玉蕊，

一生颜色笑西施。忘归醉客临高架，恃宠佳人索好枝。

将并舞腰谁得及，惹衣伤手尽从伊。

739.049 【残牡丹】李建勋

肠断题诗如执别，芳茵愁更绕阑铺。风飘金蕊看全落，

露滴檀英又暂苏。失意婕妤妆渐薄，背身妃子病难扶。

回看池馆春休也，又是迢迢看画图。

739.050 【春雨二首】李建勋

春霖未免妨游赏，唯到诗家自有情。花径不通新草合，

兰舟初动曲池平。净缘高树莓苔色，饥集虚廊燕雀声。

闲忆昔年为客处，闷留山馆阻行行。

萧萧春雨密还疏，景象三时固不如，寒入远林莺翅重，

暖抽新麦土膏虚。细蒙台榭微兼日，潜涨涟漪欲动鱼。

唯称乖慵多睡者，掩门中酒览闲书。

739.051 【醉中惜花更书与诸从事】李建勋

公退寻芳已是迟，莫因他事更来稀。未经旬日唯忧落，

算有开时不合归。歌槛宴馀风袅袅，闲园吟散雨霏霏。

高楼鼓绝重门闭，长为抛回恨解衣。

739.052 【和判官喜雨】李建勋

去祷山川尚未还，云雷寻作远声寒。人情便似秋登悦，

天色休劳夜起看。高槛气浓藏柳郭，小庭流拥没花坛。

须知太守重墙内，心极农夫望处欢。

739.053 【离阙下日感恩】李建勋

二年尘冒处中台，喜得南归退不才。即路敢期皇子送，

出关犹有御书来。未知天地恩何报，翻对江山思莫开。

斜日苇汀凝立处，远波微飏翠如苔。

739.054 【细雨遥怀故人】李建勋

江云未散东风暖，溟蒙正在高楼见。细柳缘堤少过人，

平芜隔水时飞燕。我有近诗谁与和，忆君狂醉愁难破。

昨夜南窗不得眠，闲阶点滴回灯坐。

739.055 【春水】李建勋

万派争流雨过时，晚来春静更逶迤。轻鸥散绕夫差国，

远树微分夏禹祠。青岸渐平濡柳带，旧溪应暖负莼丝。

风鬟倚楫谁家子，愁看鸳鸯望所之。

739.056 【蝶】李建勋

粉蝶翩翩若有期，南园长是到春归。闲依柳带参差起，

困傍桃花独自飞。潜被燕惊还散乱，偶因人逐入帘帏。

晚来欲雨东风急，回看池塘影渐稀。

739.057 【中春写怀寄沈彬员外】李建勋

省从骑竹学讴吟，便殢光阴役此心。寓目不能闲一日，

闭门长胜得千金。窗悬夜雨残灯在，庭掩春风落絮深。

唯有故人同此兴，近来何事懒相寻。

739.058 【钟山寺避暑勉二三子】李建勋

楼台虽少景何深，满地青苔胜布金。松影晚留僧共坐，

水声闲与客同寻。清凉会拟归莲社，沈湎终须弃竹林。

长爱寄吟经案上，石窗秋霁向千岑。

739.059 【道林寺】李建勋

虽向钟峰数寺连，就中奇胜出其间。不教幽树妨闲地，

别著高窗向远山。莲沼水从双涧入，客堂僧自九华还。

无因得结香灯社，空向王门玷玉班。

739.060 【和致仕沈郎中】李建勋

欲谋休退尚因循，且向东溪种白蘋。谬应星辰居四辅，

终期冠褐作闲人。城中隔日趋朝懒，楚外千峰入梦频。

残照晚庭沈醉醒，静吟斜倚老松身。

739.061 【醉中咏梅花】李建勋

十月清霜尚未寒，雪英重叠已如抟。还悲独咏东园里，

老作南州刺史看。北客见皆惊节气，郡僚痴欲望杯盘。

交亲罕至长安远，一醉如泥岂自欢。

739.062 【闲出书怀】李建勋

闲游何用问东西，寓兴皆非有所期。断酒只携僧共去，

看山从听马行迟。溪田雨涨禾生耳，原野莺啼黍熟时。

应有交亲长笑我，独轻人事鬓将衰。

739.063 【寺居陆处士相访，感怀却寄二三友人】李建勋

湘寺闲居亦半年，就中昨夜好潸然。人归远岫疏钟后，

雪打高杉古屋前。投足正逢他国乱，冥心未解祖师禅。

炉烟向冷孤灯下，唯有寒吟到曙天。

739.064 【春雪】李建勋

随风竟日势漫漫，特地繁于故岁看。幽榭冻黏花屋重，

短檐斜湿燕巢寒。闲听不寐诗魂爽，净吃无厌酒肺干。

莫道便为桑麦药，亦胜焦涸到春残。

739.065 【惜花】李建勋

淡淡西园日又垂，一尊何忍负芳枝。莫言风雨长相促，

直是晴明得几时。心破只愁莺践落，眼穿唯怕客来迟。

年年使我成狂叟，肠断红笺几首诗。

739.066 【梅花寄所亲】李建勋

一气才新物未知，每惭青律与先吹。雪霜迷素犹嫌早，

桃杏虽红且后时。云鬓自黏飘处粉，玉鞭谁指出墙枝。

老夫多病无风味，只向尊前咏旧诗。

739.067 【登升元阁】李建勋

登高始觉太虚宽，白雪须知唱和难。云渡琐窗金榜湿，

月移珠箔水精寒。九天星象帘前见，六代城池直下观。

唯有上层人未到，金乌飞过拂阑干。

739.068 【雪有作】李建勋

霏霏奕奕满寒空，况是难逢值腊中。未白已堪张宴会，

渐繁偏好去帘栊。庭莎易集看盈地，池柳难装旋逐风。

长爱清华入诗句，预愁迟日放消融。

739.069 【宫词】李建勋

自远凝旒守上阳，舞衣顿减旧朝香。帘垂粉阁春将尽，

门掩梨花日渐长。草色深浓封辇路，水声低咽转宫墙。

君王一去不回驾，皓齿青蛾空断肠。

739.070 【晚春送牡丹】李建勋

携觞邀客绕朱阑，肠断残春送牡丹。风雨数来留不得，

离披将谢忍重看。氛氲兰麝香初减，零落云霞色渐干。

借问少年能几许，不许推酒厌杯盘。

739.071 【岁暮晚泊，望庐山不见，因怀岳僧呈察判】李建勋

贪程只为看庐阜，及到停舟恨颇浓。云暗半空藏万仞，

雪迷双瀑在中峰。林端莫辨曾游路，鸟际微闻向暮钟。

长愧昔年招我入，共寻香社见芙蓉。

739.072 【重台莲】李建勋

斜倚秋风绝比伦，千英和露染难匀。自为祥瑞生南国，

谁把丹青寄北人。明月几宵同绿水，牡丹无路出红尘。

怜伊不算多时立，赢得馨香暗上身。

739.073 【迎神】李建勋

攂蛮鼍，吟塞笛，女巫结束分行立。空中再拜神且来，

满奠椒浆齐献揖。阴风窣窣吹纸钱，妖巫瞑目传神言。

与君降福为丰年，莫教赛祀亏常筵。

739.074 【春词】李建勋

日高闲步下堂阶，细草春莎没绣鞋。

折得玫瑰花一朵，凭君簪向凤凰钗。

739.075 【独夜作】李建勋

佳人一去无消息，梦觉香残愁复入。

空庭悄悄月如霜，独倚阑干伴花立。

739.076 【竹】李建勋

琼节高吹宿凤枝，风流交我立忘归。

最怜瑟瑟斜阳下，花影相和满客衣。

739.077 【清明日】李建勋

他皆携酒寻芳去，我独关门好静眠。

唯有杨花似相觅，因风时复到床前。

739.078 【宫词】李建勋

宫门长闭舞衣闲，略识君王鬓便斑。

却羡落花春不管，御沟流得到人间。

739.079 【送喻炼师归茅山】李建勋

休粮知几载，脸色似桃红。半醉离城去，单衣行雪中。

水声茅洞晓，云影石房空。莫学秦时客，音书便不通。

739.080 【和元宗元日大雪登楼】李建勋

纷纷忽降当元会，著物轻明似月华。狂洒玉墀初散絮，

密黏宫树未妨花。迥封双阙千寻峭，冷压南山万仞斜。

宁意传来中使出，御题先赐老僧家。

739.081 【游栖霞寺】李建勋

养花天气近平分，瘦马来敲白下门。晓色未开山意远，

春容犹淡月华昏。琅琊冷落存遗迹，篱舍稀疏带旧村。

此地几经人聚散，只今王谢独名存。

739.082 【答汤悦】李建勋

司空犹不作，那敢作司徒。幸有山翁号，如何不见呼。

739.083 【金山】李建勋

不嗟白发曾游此，不叹征帆无了期。

尽日凭阑谁会我，只悲不见韩垂诗。

739.084 【送李冠（冠善吹中管）】李建勋

匀如春涧长流水，怨似秋枝欲断蝉。

可惜人间容易听，清声不到御楼前。

739.085 【游宋兴寺东岩】李建勋

几年不到东岩下，旧住僧亡屋亦无。

寒日萧条何物在，朽松经烧石池枯。

739.086 【批周宗书后】李建勋

偶罢阿衡来典郡，固无闲物可应官。

凭君为报群胥道，莫作循州刺史看。

739.087 【题信果观壁】李建勋

春来涨水流而活，晓色西山势似行。

玉洞主人经劫在，携竿步步就长生。

739.088 【送八分书与友人，继以诗】李建勋

跁跒为诗跁跒书，不封将去寄仙都。

仙翁拍手应相笑，得似秦朝次仲无。

739.089 【句】李建勋

桃花流水须长信，不学刘郎去又来。（见《南唐近事》）

粟多未必全为计，师老须防有伏兵。（《寄冯延鲁使闽》）

遍寻云壑重题石，欲下山门更倚松。（《留别钟山》，

见《吟窗杂录》）

第740卷 孟宾于 等

740.01 【蟠溪怀古】孟宾于

良哉吕尚父，深隐始归周。钓石千年在，春风一水流。

松根盘藓石，花影卧沙鸥。谁更怀韬术，追思古渡头。

740.02 【怀连上旧居】孟宾于

闲思连上景难齐，树绕仙乡路绕溪。明月夜舟渔父唱，

春风平野鹧鸪啼。城边寄信归云外，花下倾杯到日西。

更忆海阳垂钓侣，昔年相遇草萋萋。

740.03 【公子行】孟宾于

锦衣红夺彩霞明，侵晓春游向野庭。

不识农夫辛苦力，骄骢蹋烂麦青春。

740.04 【湘江亭】孟宾于

独宿大中年里寺，樊笼得出事无心。

寒山梦觉一声磬，霜叶满林秋正深。

740.05 【题梅仙馆】孟宾于

仙界路遥云缥缈，古坛风冷叶萧骚。

后来岂合言淹滞，一尉升腾道最高。

740.06 【题颜氏亭宇】孟宾于

园林萧洒闻来久，欲访因循二十秋。

今日开襟吟不尽，碧山重叠水长流。

740.07 【晚眺】孟宾于

倚杖残秋里，吟中四顾频。西风天际雁，落日渡头人。

草色衰平野，山阴敛暮尘。却寻苔径去，明月照村邻。

740.08 【献主司】孟宾于

那堪雨后更闻蝉，溪隔重湖路七千。

忆昔故园杨柳岸，全家送上渡头船。

740.09 【句】孟宾于

远树连沙静，闲舟入浦迟。（《夏日曲江》）

帘垂群吏散，苔长讼庭闲。（赠徐明府，并《诗中旨格》）

去年曾折处，今日又垂条。（《柳》以下《吟窗杂录》）

早知落处随疏雨，悔得开时顺暖风。（《落花》）

千家帘幕春空在，几处楼台月自明。（《落花》）

腊雪化为流水去，春风吹出好山来。（《雪霁》）

昔日声尘喧洛下，近年诗句满江南。（《寄李昉》）

匝地人家凭槛见，远山秋色卷帘看。（《永州法华寺高轩》，

《诗话总龟》）

蟾宫空手下，泽国更谁来。

水国二亲应探榜，龙门三月又伤春。

仙鸟却回空说梦，清朝未达自嫌身。

失意从他桃李春，嵩阳经过歇行尘。

云僧不见城中事，问是今年第几人。

因逢日者教重应，忍被云僧劝却归。（宾于应举，

卜于华山神。一年乞一珓，凡六掷而得吉兆。后果验，

每年下第有诗。《郡阁雅谈》）

740.010 【九日陪董内召登高】廖匡图

祝融峰下逢嘉节，相对那能不怆神。烟里共寻幽涧菊，

樽前俱是异乡人。遥山带日应连越，孤雁来时想别秦。

自古登高尽惆怅，茱萸休笑泪盈巾。

740.011 【赠泉陵上人】廖匡图

暂把枯藤倚碧根，禅堂初创楚江濆。直疑松小难留鹤，

未信山低住得云。草接寺桥牛笛近，日衔村树鸟行分。

每来共忆曾游处，万壑泉声绝顶闻。

740.012 【和人赠沈彬】廖匡图

冥鸿迹在烟霞上，燕雀休夸大厦巢。名利最为浮世重，

古今能有几人抛。逼真但使心无著，混俗何妨手强抄。

深喜卜居连岳色，水边竹下得论交。

740.013 【松】廖匡图

曾于西晋封中散，又向东吴作大夫。浓翠自知千古在，

清声谁道四时无。枝柯偃后龙蛇老，根脚盘来爪距粗。

直待素秋摇落日，始将凡木斗荣枯。

740.014 【句】廖匡图

正悲世上事无限，细看水中尘更多。（《永州江干感兴》）

740.015 【中秋月】廖凝

九十日秋色，今宵已半分。孤光含列宿，四面绝纤云。

众木排疏影，寒流叠细纹。遥遥望丹桂，心绪正纷纷。

740.016 【闻蝉】廖凝

一声初应候，万木已西风。偏感异乡客，先于离塞鸿。

日斜金谷静，雨过石城空。此处不堪听，萧条千古同。

740.017 【彭泽解印】廖凝

五斗徒劳谩折腰，三年两鬓为谁焦。

今朝官满重归去，还挈来时旧酒瓢。

740.018 【句】廖凝

满汀沤不散，一局黑全输。（《十岁咏棋》，

《郡阁雅谈》云：作者见之曰：“必垂名于后。”）

猎回千帐雪，探密大河冰。（以下并《吟窗杂录》）

落尽最高树，始知松柏青。（《落叶》）

饭僧春岭蕨，醒酒雪潭鱼。（《赠史虚白》）

风清竹阁留僧宿，雨湿莎庭放吏衙。（《宰彭泽作》）

红踯躅繁金殿暖，碧芙蓉笑水宫秋。（《锦绣万花谷》）

740.019 【赠廖凝（时凝居南岳）】韦鼎

君与白云邻，生涯久忍贫。姓名高雅道，寰海许何人。

岳气秋来早，亭寒果落新。几回吟石畔，孤鹤自相亲。

740.020 【寄庐山白上人】左偃

潦倒门前客，闲眠岁又残。连天数峰雪，终日与谁看。

万丈高松古，千寻落水寒。仍闻有新作，懒寄入长安。

740.021 【寄韩侍郎】左偃

谋身谋隐两无成，拙计深惭负耦耕。渐老可堪怀故国，

多愁翻觉厌浮生。言诗幸遇明公许，守朴甘遭俗者轻。

今日况闻搜草泽，独悲憔悴卧升平。

740.022 【汉宫词】左偃

寒烛照清夜，笙歌隔藓墙。一从飞燕入，便不见君王。

740.023 【送君去】左偃

关河月未晓，行子心已急。佳人无一言，独背残灯泣。

740.024 【秋晚野望】左偃

倚筇聊一望，何处是秦川。草色初晴路，鸿声欲暮天。

740.025 【郊原晚望怀李秘书】左偃

归鸟入平野，寒云在远村。徒令睇望久，不复见王孙。

740.026 【言怀别同志】左偃

渐老将谁托，劳生每自惭。何当重携手，风雨满江南。

740.027 【江上晚泊】左偃

寒云淡淡天无际，片帆落处沙鸥起。

水阔风高日复斜，扁舟独宿芦花里。

740.028 【寄鉴上人】左偃

一从携手阻戈鋋，屈指如今已十年。

长记二林同宿夜，竹斋听雨共忘眠。

740.029 【送人】左偃

一茎两茎华发生，千枝万枝梨花白。

春色江南独未归，今朝又送还乡客。

740.030 【句】左偃

胡笳闻欲死，汉月望还生。（《昭君怨》）

日华离碧海，云影散青霄。（《早日》）

第741卷 陈贶 等

741.01 【景阳台怀古】陈贶

景阳六朝地，运极自依依。一会皆同是，到头谁论非。

酒浓沈远虑，花好失前机。见此尤宜戒，正当家国肥。

741.02 【石城怀古】刘洞

石城古岸头，一望思悠悠。几许六朝事，不禁江水流。

741.03 【句】刘洞

千里长江皆渡马，十年养士得何人。

翻忆潘郎章奏内，愔愔日暮好沾巾。（《江南野录》：

金陵受围，洞为七言诗，榜路傍云云。“家国愔愔，

如日将暮”，潘佑谏表中语也）

百骸同草木，万象入心灵。（夜坐，《吟窗杂录》）

741.04 【旅怀】江为

迢迢江汉路，秋色又堪惊。半夜闻鸿雁，多年别弟兄。

高风云影断，微雨菊花明。欲寄东归信，裴回无限情。

741.05 【江行】江为

越信隔年稀，孤舟几梦归。月寒花露重，江晚水烟微。

峰直帆相望，沙空鸟自飞。何时洞庭上，春雨满蓑衣。

741.06 【登润州城】江为

天末江城晚，登临客望迷。春潮平岛屿，残雨隔虹霓。

鸟与孤帆远，烟和独树低。乡山何处是，目断广陵西。

741.07 【岳阳楼】江为

倚楼高望极，展转念前途。晚叶红残楚，秋江碧入吴。

云中来雁急，天末去帆孤。明月谁同我，悠悠上帝都。

741.08 【送客】江为

明月孤舟远，吟髭镊更华。天形围泽国，秋色露人家。

水馆萤交影，霜洲橘委花。何当寻旧隐，泉石好生涯。

741.09 【临刑诗】江为

街鼓侵人急，西倾日欲斜。黄泉无旅店，今夜宿谁家。

741.010 【塞下曲】江为

万里黄云冻不飞，碛烟烽火夜深微。

胡儿移帐寒笳绝，雪路时闻探马归。

741.011 【隋堤柳】江为

锦缆龙舟万里来，醉乡繁盛忽尘埃。

空馀两岸千株柳，雨叶风花作恨媒。

741.012 【句】江为

吟登萧寺旃檀阁，醉倚王家玳瑁筵。（《题白鹿寺》）

远远朝宗出白云，方圆随处性长存。（《水》，

见《吟窗杂录》）

741.013 【咏鹰（越归南唐初投鄂帅张宣，久不见知，以鹰诗诮之）】高越

雪爪星眸世所稀，摩天专待振毛衣。

虞人莫谩张罗网，未肯平原浅草飞。

第742卷 张泌

742.01 【惜花】张泌

蝶散莺啼尚数枝，日斜风定更离披。

看多记得伤心事，金谷楼前委地时。

742.02 【寄人】张泌

别梦依依到谢家，小廊回合曲阑斜。

多情只有春庭月，犹为离人照落花。

酷怜风月为多情，还到春时别恨生。

倚柱寻思倍惆怅，一场春梦不分明。

742.03 【边上】张泌

戍楼吹角起征鸿，猎猎寒旌背晚风。千里暮烟愁不尽，

一川秋草恨无穷。山河惨澹关城闭，人物萧条市井空。

只此旅魂招未得，更堪回首夕阳中。

742.04 【长安道中早行】张泌

客离孤馆一灯残，牢落星河欲曙天。鸡唱未沈函谷月，

雁声新度灞陵烟。浮生已悟庄周蝶，壮志仍输祖逖鞭。

何事悠悠策羸马，此中辛苦过流年。

742.05 【洞庭阻风】张泌

空江浩荡景萧然，尽日菰蒲泊钓船。青草浪高三月渡，

绿杨花扑一溪烟。情多莫举伤春目，愁极兼无买酒钱。

犹有渔人数家住，不成村落夕阳边。

742.06 【春日旅泊桂州】张泌

暖风芳草竟芊绵，多病多愁负少年。弱柳未胜寒食雨，

好花争奈夕阳天。溪边物色堪图画，林畔莺声似管弦。

独有离人开泪眼，强凭杯酒亦潸然。

742.07 【晚次湘源县】张泌

烟郭遥闻向晚鸡，水平舟静浪声齐。高林带雨杨梅熟，

曲岸笼云谢豹啼。二女庙荒汀树老，九疑山碧楚天低。

湘南自古多离怨，莫动哀吟易惨凄。

742.08 【惆怅吟】张泌

秋风丹叶动荒城，惨澹云遮日半明。昼梦却因惆怅得，

晚愁多为别离生。江淹彩笔空留恨，壮叟玄谭未及情。

千古怨魂销不得，一江寒浪若为平。

742.09 【秋晚过洞庭】张泌

征帆初挂酒初酣，暮景离情两不堪。千里晚霞云梦北，

一洲霜橘洞庭南。溪风送雨过秋寺，涧石惊龙落夜潭。

莫把羁魂吊湘魄，九疑愁绝锁烟岚。

742.010 【题华严寺木塔】张泌

六街晴色动秋光，雨霁凭高只易伤。一曲晚烟浮渭水，

半桥斜日照咸阳。休将世路悲尘事，莫指云山认故乡。

回首汉宫楼阁暮，数声钟鼓自微茫。

742.011 【经旧游】张泌

暂到高唐晓又还，丁香结梦水潺潺。

不知云雨归何处，历历空留十二山。

742.012 【碧户】张泌

碧户扃鱼锁，兰窗掩镜台。落花疑怅望，归燕自裴回。

咏絮知难敌，伤春不易裁。恨从芳草起，愁为晚风来。

衣惹湘云薄，眉分楚岫开。香浓眠旧枕，梦好醉春杯。

小障明金凤，幽屏点翠苔。宝筝横塞雁，怨笛落江梅。

卓氏仍多酒，相如正富才。莫教琴上意，翻作鹤声哀。

742.013 【芍药】张泌

香清粉澹怨残春，蝶翅蜂须恋蕊尘。闲倚晚风生怅望，

静留迟日学因循。休将薜荔为青琐，好与玫瑰作近邻。

零落若教随暮雨，又应愁杀别离人。

742.014 【春晚谣】张泌

雨微微，烟霏霏，小庭半拆红蔷薇。钿筝斜倚画屏曲，

零落几行金雁飞。萧关梦断无寻处，万叠春波起南浦。

凌乱杨花扑绣帘，晚窗时有流莺语。

742.015 【所思】张泌

空塘水碧春雨微，东风散漫杨柳飞。依依南浦梦犹在，

脉脉高唐云不归。江头日暮多芳草，极目伤心烟悄悄。

隔江红杏一枝明，似玉佳人俯清沼。休向春台更回望，

销魂自古因惆怅。银河碧海共无情，两处悠悠起风浪。

742.016 【春夕言怀】张泌

风透疏帘月满庭，倚栏无事倍伤情。烟垂柳带纤腰软，

露滴花房怨脸明。愁逐野云销不尽，情随春浪去难平。

幽窗谩结相思梦，欲化西园蝶未成。

742.017 【春江雨】张泌

雨溟溟，风泠泠，老松瘦竹临烟汀。空江冷落野云重，

村中鬼火微如星。夜惊溪上渔人起，滴沥篷声满愁耳。

子规叫断独未眠，罨岸春涛打船尾。

742.018 【送容州中丞赴镇】张泌

交趾同星坐，龙泉佩斗文。烧香翠羽帐，看舞郁金裙。

鹢首冲泷浪，犀渠拂岭云。莫教铜柱北，只说马将军。

742.019 【赠韩道士】张泌

日暮秋风吹野花，上清归客意无涯。桃源寂寂烟霞闭，

天路悠悠星汉斜。还似世人生白发，定知仙骨变黄芽。

东城南陌频相见，应是壶中别有家。

第743卷 孙鲂 等

743.01 【甘露寺】孙鲂

寒暄皆有景，孤绝画难形。地拱千寻嶮，天垂四面青。

昼灯笼雁塔，夜磬彻渔汀。最爱僧房好，波光满户庭。

743.02 【题金山寺】孙鲂

万古波心寺，金山名目新。天多剩得月，地少不生尘。

过橹妨僧定，惊涛溅佛身。谁言张处士，题后更无人。

743.03 【杨柳枝词五首】孙鲂

灵和风暖太昌春，舞线摇丝向昔人。

何似晓来江雨后，一行如画隔遥津。

彭泽初栽五树时，只应闲看一枝垂。

不知天意风流处，要与佳人学画眉。

暖傍离亭静拂桥，入流穿槛绿阴摇。

不知落日谁相送，魂断千条与万条。

春来绿树遍天涯，未见垂杨未可夸。

晴日万株烟一阵，闲坊兼是莫愁家。

十首当年有旧词，唱青歌翠几无遗。

未曾得向行人道，不谓离情莫折伊。

743.04 【句】孙鲂

游子未归去，野花愁破心。（春日途中，《吟窗杂录》）

划多灰渐冷，坐久席成痕。（《江南野录》）

结宇孤峰上，安禅巨浪间。

分开朝海浪，留住过江云。（以上并《金山寺》）

划多灰杂苍虬迹，坐久烟消宝鸭香。（《夜坐》）

743.05 【入塞二首】沈彬

欲为皇王服远戎，万人金甲鼓鼙中。阵云黯塞三边黑，

兵血愁天一片红。半夜翻营旗搅月，深秋防戍剑磨风。

谤书未及明君爇，卧骨将军已殁功。

苦战沙门卧箭痕，戍楼闲上望星文。生希国泽分偏将，

死夺河源答圣君。鸢觑败兵眠白草，马惊边鬼哭阴云。

功多地远无人纪，汉阁笙歌日又曛。

743.06 【塞下三首】沈彬

塞叶声悲秋欲霜，寒山数点下牛羊。映霞旅雁随疏雨，

向碛行人带夕阳。边骑不来沙路失，国恩深后海城荒。

胡儿向化新成长，犹自千回问汉王。

贵主和亲杀气沉，燕山闲猎鼓鼙音。旗分雪草偷边马，

箭入寒云落塞禽。陇月尽牵乡思动，战衣谁寄泪痕深。

金钗谩作封侯别，劈破佳人万里心。

月冷榆关过雁行，将军寒笛老思乡。贰师骨恨千夫壮，

李广魂飞一剑长。戍角就沙催落日，阴云分碛护飞霜。

谁知汉武轻中国，闲夺天山草木荒。

743.07 【秋日】沈彬

秋含砧杵捣斜阳，笛引西风颢气凉。薜荔惹烟笼蟋蟀，

芰荷翻雨泼鸳鸯。当年酒贱何妨醉，今日时难不易狂。

肠断旧游从一别，潘安惆怅满头霜。

743.08 【金陵杂题二首】沈彬

王气生秦四百年，晋元东渡浪花船。正惭海内皆涂地，

来保江南一片天。古树著行临远岸，暮山相亚出微烟。

千征万战英雄尽，落日牛羊食野田。

暮潮声落草光沉，贾客来帆宿岸阴。一笛月明何处酒，

满城秋色几家砧。时清曾恶桓温盛，山翠长牵谢傅心。

今日到来何物在，碧烟和雨锁寒林。

743.09 【麻姑山】沈彬

绀殿松萝太古山，仙人曾此话桑田。闲倾云液十分日，

已过浮生一万年。花洞路中逢鹤信，水帘岩底见龙眠。

我来游礼酬心愿，欲共怡神契自然。

743.010 【题苏仙山（郴州城东有山，为苏耽修真之所，名苏仙山）】沈彬

眼穿林罅见郴州，井里交连侧局楸。味道不来闲处坐，

劳生更欲几时休。苏仙宅古烟霞老，义帝坟荒草木愁。

千古是非无处问，夕阳西去水东流。

743.011 【洪州解至长安，初举纳省卷梦仙谣】沈彬

□□□□□□□，□□□□□□□。玉殿大开从客入，

金桃烂熟没人偷。凤惊宝扇频翻翅，龙惧金鞭不转头。

□□□□□□□，□□□□□□□。

743.012 【忆仙谣（第二举）】沈彬

白榆风飒九天秋，王母朝回宴玉楼。日月渐长双凤睡，

桑田欲变六鳌愁。云翻箫管相随去，星触旌幢各自流。

诗酒近来狂不得，骑龙却忆上清游。

743.013 【纳省卷赠为首刘象（第三举）】沈彬

曾应大中天子举，四朝风月鬓萧疏。不随世祖重携剑，

却为文皇再读书。十载战尘销旧业，满城春雨坏贫居。

一枝何事于君借，仙桂年年幸有馀。

743.014 【赠王定保】沈彬

仙桂曾攀第一枝，薄游湘水阻佳期。皋桥已失齐眉愿，

萧寺行逢落发师。废苑露寒兰寂寞，丹山云断凤参差。

闻公已有平生约，谢绝女萝依兔丝。

743.015 【结客少年场行】沈彬

重义轻生一剑知，白虹贯日报雠归。

片心惆怅清平世，酒市无人问布衣。

743.016 【阳朔碧莲峰】沈彬

陶潜彭泽五株柳，潘岳河阳一县花。

两处争如阳朔好，碧莲峰里住人家。

743.017 【再过金陵】沈彬

玉树歌终王气收，雁行高送石城秋。

江山不管兴亡事，一任斜阳伴客愁。

743.018 【都门送别】沈彬

岸柳萧疏野荻秋，都门行客莫回头。

一条灞水清如剑，不为离人割断愁。

743.019 【吊边人】沈彬

杀声沈后野风悲，汉月高时望不归。

白骨已枯沙上草，家人犹自寄寒衣。

743.020 【句】沈彬

尺素隐清辉，一毫分险阻。（《题画山水图》）

金翅动身摩日月，银河转浪洗乾坤。（《献马殷颂德》，

《五代史补》）

须知手笔安排定，不怕山河整顿难。（献李昪山水图诗）

九衢冠盖暗争路，四海干戈多异心。（《纪事》）

地隈一水巡城转，天约群山附郭来。（《题法华寺》，

《零陵总记》）

数家鱼网疏云外，一岸残阳细雨中。（《湘江行》）

松欹晚影离坛草，钟撼秋声入殿风。（《潘天锡同题古观》，

《郡阁雅谈》）

压低吴楚遥涵水，约破云霞独倚天。（《望庐山》，

《野客丛谈》）

半身落日离秦树，一路平芜入楚烟。（下《锦绣万花谷》）

清占月中三峡水，丽偷云外十洲春。

幽鸟唤人穿竹去，野猿寻果出云来。

第744卷 伍乔

744.01 【僻居谢何明府见访】伍乔

公退琴堂动逸怀，闲披烟霭访微才。马嘶穷巷蛙声息，

辙到衡门草色开。风引柳花当坐起，日将林影入庭来。

满斋尘土一床藓，多谢从容水饭回。

744.02 【冬日道中（一作冬日送人）】伍乔

去去天涯无定期，瘦童羸马共依依。暮烟江口客来绝，

寒叶岭头人住稀。带雪野风吹旅思，入云山火照行衣。

钓台吟阁沧洲在，应为初心未得归。

744.03 【僻居酬友人】伍乔

僻居虽爱近林泉，幽径闲居碧藓连。向竹掩扉随鹤息，

就溪安石学僧禅。古琴带月音声亮，山果经霜气味全，

多谢故交怜朴野，隔云时复寄佳篇。

744.04 【游西山龙泉禅寺】伍乔

叠巘层峰坐可观，枕门流水更潺湲。晓钟声彻洞溪远，

夏木影笼轩槛寒。幽径乍寻衣屦润，古堂频宿梦魂安。

因嗟城郭营营事，不得长游空鬓残。

744.05 【宿灊山】伍乔

一入仙山万虑宽，夜深宁厌倚虚栏。鹤和云影宿高木，

人带月光登古坛。芝朮露浓溪坞白，薜萝风起殿廊寒。

更陪羽客论真理，不觉初钟叩晓残。

744.06 【游西禅】伍乔

远岫当轩列翠光，高僧一衲万缘忘。碧松影里地长润，

白藕花中水亦香。云自雨前生净石，鹤于钟后宿长廊。

游人恋此吟终日，盛暑楼台早有凉。

744.07 【寄史处士】伍乔

长羡闲居一水湄，吟情高古有谁知。石楼待月横琴久，

渔浦经风下钓迟。僻坞落花多掩径，旧山残烧几侵篱。

松门别后无消息，早晚重应蹑屐随。

744.08 【僻居秋思寄友人】伍乔

门巷秋归更寂寥，雨馀闲砌委兰苗。梦回月夜虫吟壁，

病起茅斋药满瓢。泽国旧游关远思，竹林前会负佳招。

身名未立犹辛苦，何许流年晚鬓凋。

744.09 【寄落星史虚白处士】伍乔

白云峰下古溪头，曾与提壶烂熳游。登阁共看彭蠡水，

围炉相忆杜陵秋。棋玄不厌通高品，句妙多容隔岁酬。

别后相思时一望，暮山空碧水空流。

744.010 【九江旅夜寄山中故人】伍乔

弱柳风高远漏沈，坐来难便息愁吟。江城雪尽寒犹在，

客舍灯孤夜正深。尘土积年粘旅服，关山无处寄归心。

此时遥羡闲眠侣，静掩云扉卧一林。

744.011 【闻杜牧赴阙】伍乔

旧隐匡庐一草堂，今闻携策谒吾皇。峡云难卷从龙势，

古剑终腾出土光。开翅定期归碧落，濯缨宁肯问沧浪。

他时得意交知仰，莫忘裁诗寄钓乡。

744.012 【题西林寺水阁】伍乔

竹翠苔花绕槛浓，此亭幽致讵曾逢。水分林下清泠派，

山峙云间峭峻峰。怪石夜光寒射烛，老杉秋韵冷和钟。

不知来往留题客，谁约重寻莲社踪。

744.013 【林居喜崔三博远至】伍乔

几日区区在远程，晚烟林径喜相迎。姿容虽有尘中色，

巾屦犹多岳上清。野石静排为坐榻，溪茶深煮当飞觥。

留连话与方经宿，又欲携书别我行。

744.014 【观华夷图】伍乔

别手应难及此精，须知攒簇自心灵。始于毫末分诸国，

渐见图中列四溟。关路欲伸通楚势，蜀山俄耸入秦青。

笔端尽现寰区事，堪把长悬在户庭。

744.015 【庐山书堂送祝秀才还乡】伍乔

束书辞我下重巅，相送同临楚岸边。归思几随千里水，

离情空寄一枝蝉。园林到日酒初熟，庭户开时月正圆。

莫使蹉跎恋疏野，男儿酬志在当年。

744.016 【暮冬送何秀才毗陵】伍乔

匹马嘶风去思长，素琴孤剑称戎装。路涂多是过残岁，

杯酒无辞到醉乡。云傍水村凝冷片，雪连山驿积寒光。

毗陵城下饶嘉景，回日新诗应满堂。

744.017 【龙潭张道者】伍乔

碧洞幽岩独息心，时人何路得相寻。养生不说凭诸药，

适意惟闻在一琴。石径扫稀山藓合，竹轩开晚野云深。

他年功就期飞去，应笑吾徒多苦吟。

744.018 【晚秋同何秀才溪上】伍乔

闲步秋光思杳然，荷藜因共过林烟。期收野药寻幽路，

欲采溪菱上小船。云吐晚阴藏霁岫，柳含馀霭咽残蝉。

倒尊尽日忘归处，山磬数声敲暝天。

744.019 【送江少府授延陵后寄】伍乔

五老云中勤学者，遇时能不困风尘。束书西上谒明主，

捧檄南归慰老亲。别馆友朋留醉久，去程烟月入吟新。

莫因官小慵之任，自古鸾栖有异人。

744.020 【观山水障子】伍乔

功绩精妍世少伦，图时应倍用心神。不知草木承何异，

但见江山长带春。云势似离岩底石，浪花如动岸边蘋。

更疑独泛渔舟者，便是其中旧隐人。

744.021 【寄张学士洎】伍乔

不知何处好消忧，公退携壶即上楼。职事久参侯伯幕，

梦魂长绕帝王州。黄山向晚盈轩翠，黟水含春绕槛流。

遥想玉堂多暇日，花时谁伴出城游。

744.022 【句】伍乔

积霭沈诸壑，微阳在半峰。（《省试霁后望钟山》）

第745卷 陈陶

745.01 【塞下曲】陈陶

边头能走马，猿臂李将军。射虎群胡伏，开弓绝塞闻。

海山谙向背，攻守别风云。只为坑降罪，轻车未转勋。

望湖关下战，杂虏丧全师。鸟啄豺狼将，沙埋日月旗。

牛羊奔赤狄，部落散燕耆。都护凌晨出，铭功瘗死尸。

745.02 【胡无人行】陈陶

十万羽林儿，临洮破郅支。杀添胡地骨，降足汉营旗。

塞阔牛羊散，兵休帐幕移。空流陇头水，呜咽向人悲。

745.03 【悲哉行】陈陶

中岳仇先生，遗余饵松方。服之一千日，肢体生异香。

步履如风旋，天涯不赍粮。仍云为地仙，不得朝虚皇。

狡兔有三穴，人生又何常。悲哉二廉士，饿死于首阳。

745.04 【涂山怀古】陈陶

落拓书剑晚，清秋鹰正笼。涂山间来上，敬爱如登龙。

览古觉神王，翛然天地空。东南更何有，一醉先王风。

惟昔放勋世，阴晦彻成洪。皇图化鱼鳖，天道漂无踪。

帝乃命舟楫，掇芳儒素中。高陈九州力，百道驱归东。

旧物复光明，洪炉再埏熔。经门不私子，足知天下公。

亮曰那并生，唐虞禅华虫。兹山朝万国，一赋寰海同。

十载有区宇，秋毫皆帝功。垂衣不骄德，子桀如何聋。

握发闻礼贤，葺茅见卑宫。凡夫色难事，神圣安能恭。

道隐三千年，遗芳播笙镛。当时执圭处，佳气仍童童。

海屿俨清庙，天人盛祇供。玄恩及花木，丹谶名崆峒。

异代草泽臣，何由树勋庸。尧阶未曾识，谁信平生忠。

恨不当际会，预为执鞭僮。劳歌下山去，怀德心无穷。

745.05 【游子吟】陈陶

栖乌喜林曙，惊蓬伤岁阑。关河三尺雪，何处是天山。

朔风无重衣，仆马饥且寒。惨戚别妻子，迟回出门难。

男儿值休明，岂是长泥蟠。何者为木偶，何人侍金銮。

郁郁守贫贱，悠悠亦无端。进不图功名，退不处岩峦。

穷通在何日，光景如跳丸。富贵苦不早，令人摧心肝。

誓期春之阳，一振摩霄翰。

745.06 【怀仙吟二首】陈陶

丹陵五牙客，昨日罗浮归。赤斧寻不得，烟霞空满衣。

试于华阳问，果遇三茅知。采药向十洲，同行牧羊儿。

十洲隔八海，浩渺不可期。空留双白鹤，巢在长松枝。

云溪古流水，春晚桃花香。忆与我师别，片帆归沧浪。

沧浪在何许，相思泪如雨。黄鹤不复来，云深离别处。

石渠泉泠泠，三见菖蒲生。日夜劳梦魂，随波注东溟。

空怀别时惠，长读消魔经。

745.07 【海昌望月】陈陶

何处无今夕，岂期在海头。贾客不爱月，婵娟闲沧洲。

浩然伤岁华，独望湖边楼。烟岛青历历，蓝田白悠悠。

谁无破镜期，繄我信虚舟。谁无桂枝念，繄我方摧輈。

始见弯环春，又逢团圆秋。莫厌绫扇夕，百年多银钩。

金盘谁雕镌，玉窟难冥搜。重轮运时节，三五不自由。

疑抛云上锅，欲搂天边球。孀居应寒冷，捣药青冥愁。

兔子树下蹲，虾蟆池中游。如何名金波，不共水东流。

天花辟膻腥，野云无边陬。蚌蛤乘大运，含珠相对酬。

夜鹊思南乡，露华清东瓯。百宝安可觑，老龙锁深湫。

究究如情人，盗者即仇雠。海涯上皎洁，九门更清幽。

亭亭劝金尊，夜久喘吴牛。夷俗皆轻掷，北山思今游。

雁声故乡来，客泪堕南洲。平生烟霞志，读书觅封侯。

四海尚白身，岂无故乡羞。壈坎何足叹，壮如水中虬。

猎猎谷底兰，摇摇波上鸥。中途丧资斧，两地生繁忧。

一杯太阴君，鹪鹩岂无求。明日将片叶，三山东南浮。

745.08 【蒲门戍观海作】陈陶

廓落溟涨晓，蒲门郁苍苍。登楼礼东君，旭日生扶桑。

毫厘见蓬瀛，含吐金银光。草木露未晞，蜃楼气若藏。

欲游蟠桃国，虑涉魑魅乡。徐市惑秦朝，何人在岩廊。

惜哉千童子，葬骨于眇茫。恭闻槎客言，东池接天潢。

即此聘牛女，曰祈长寿方。灵津水清浅，余亦慕修航。

745.09 【番禺道中作】陈陶

博罗程远近，海塞愁先入。瘴雨出虹蝀，蛮江渡山急。

常闻岛夷俗，犀象满城邑。雁至草犹春，潮回樯半湿。

丹丘凤凰隐，水庙蛟龙集。何处树能言，几乡珠是泣。

千年赵佗国，霸气委原隰。龌龊笑终军，长缨祸先及。

745.010 【赠江西周大夫（一作赠周太史）】陈陶

否极生大贤，九元降灵气。独立正始风，蔚然中兴瑞。

渊伦照三古，磊落涵泾渭。真貌月悬秋，雄词雷出地。

具瞻先皇宠，欲践东华贵。咫尺时不来，千秋鼎湖泪。

因分三辅职，进领南平位。报政黄霸惭，提兵吕蒙醉。

岁星临斗牛，水国嘉祥至。不独苍生苏，仍兼六驺喜。

恭闻庙堂略，欲断匈奴臂。刬释自宸衷，平戍在连帅。

时康簪笏冗，世梗忠良议。丘壑非无人，松香有私志。

三朝倚天剑，十万浮云骑。可使河曲清，群公信儿戏。

沧溟用谦德，百谷走童稚。御众付深人，参筹须伟器。

他年蓬荜贱，愿附鹓鸾翅。

745.011 【旅次铜山途中先寄温州韩使君】陈陶

乱山沧海曲，中有横阳道。束马过铜梁，苕华坐堪老。

鸠鸣高崖裂，熊斗深树倒。绝壑无坤维，重林失苍昊。

跻攀寡俦侣，扶接念舆皂。俯仰栗嵌空，无因掇灵草。

梯穷闻戍鼓，魂续赖丘祷。敞豁天地归，萦纡村落好。

悠悠思蒋径，扰扰愧商皓。驰想永嘉侯，应伤此怀抱。

745.012 【种兰】陈陶

种兰幽谷底，四远闻馨香。春风长养深，枝叶趁人长。

智水润其根，仁锄护其芳。蒿藜不生地，恶鸟弓已藏。

椒桂夹四隅，茅茨居中央。左邻桃花坞，右接莲子塘。

一月薰手足，两月薰衣裳。三月薰肌骨，四月薰心肠。

幽人饥如何，采兰充餱粮。幽人渴如何，酝兰为酒浆。

地无青苗租，白日如散王。不尝仙人药，端坐红霞房。

日夕望美人，佩花正煌煌。美人久不来，佩花徒生光。

刈获及葳蕤，无令见雪霜。清芬信神鬼，一叶岂可忘。

举头愧青天，鼓腹咏时康。下有贤公卿，上有圣明王。

无阶答风雨，愿献兰一筐。

745.013 【草木言】陈陶

何生我苍苍，何育我黄黄。草木无知识，幸君同三光。

始自受姓名，葳蕤立衣裳。山河既分丽，齐首乳青阳。

甘辛各有荣，好丑不相防。常忧刀斧劫，窃慕仁寿乡。

愿天雨无暴，愿地风无狂。雨足因衰惫，风多因夭伤。

在山不为桂，徒辱君高冈。在水不为莲，徒占君深塘。

勿轻培塿阜，或有奇栋梁。勿轻蒙胧泽，或有奇馨香。

涓毫可粗差，朝菌寿为长。拥肿若无取，大椿命为伤。

婆娑不材生，苒苒向秋荒。幸遭薰风日，有得皆簸扬。

所愧雨露恩，愿效幽微芳。希君频采择，勿使枯雪霜。

745.014 【题僧院紫竹】陈陶

喜游蛟井寺，复见炎州竹。杳霭万丈间，啸风清独速。

江南正霜霰，吐秀弄颛顼。似瑞惊坚贞，如魔试金粟。

笋非孝子泣，文异湘灵哭。金碧谁与邻，萧森自成族。

新闻赤帝种，子落毛人谷。远祖赐鹪鹏，遗芳遍南陆。

对烟苏麻丑，夹涧筼筜伏。美誉动丹青，瑰姿艳秦蜀。

因缘鹿苑识，想像蛇丘劚。几叶别黄茅，何年依白足。

龙树蛰一花，砌瑶扫云屋。色静曼仙花，名高给孤独。

青葱太子树，洒落观音目。法雨每沾濡，玉毫时照烛。

离居鸾节变，住冷金颜缩。岂念葛陂荣，幸无祖父辱。

光摇水精串，影送莲花轴。江鹜日相寻，野鹗时寄宿。

幽香入茶灶，静翠直棋局。肯羡垣上蒿，自多篱下菊。

从来道生一，况伴龟藏六。栖托讵星回，檀栾已云矗。

霞杯传缥叶，羽管吹紫玉。久绝钓竿歌，聊裁竹枝曲。

愧生黄金地，千秋为师绿。

745.015 【早发始兴】陈陶

云里山已曙，舟中火初爇。绿浦待行桡，玄猿催落月。

沿流信多美，况复秋风发。挂席借前期，晨鸡莫嘲哳。

745.016 【寄元孚道人】陈陶

梵宇章句客，佩兰三十年。长乘碧云马，时策翰林鞭。

曩事五岳游，金衣曳祥烟。高攀桐君手，左倚鸑鷟肩。

哭玉秋雨中，摘星春风前。横輈截洪偃，凭几见广宣。

尔来寤华胥，石壁孤云眠。龙降始得偈，龟老方巢莲。

内殿无文僧，驺虞谁能牵。因之问楚水，吊屈几潺湲。

745.017 【和西江李助副使早登开元寺阁】陈陶

虚豁登宝阁，三休极层构。独立天地间，烟云满襟袖。

鳌荒初落日，剑野呈绮绣。秋槛祝融微，阴轩九江凑。

拂檐皇姑舍，错落白榆秀。倚砌天竺祠，蛟龙蟠古甃。

翛然观六合，一指齐宇宙。书剑忽若□，青云日方昼。

南朝空苍莽，楚泽稀耕耨。万事溺颓波，一航安可涭。

徒云寄麟泣，六五终难就。资斧念馀生，湖光隐圭窦。

早闻群黄鹤，飘举此江岫。陵谷空霭然，人樵已雏鷇。

燕宫豸冠客，凭览发清奏。珠玉难嗣音，摐辕愧孤陋。

745.018 【将归钟陵留赠南海李尚书】陈陶

楚国有田舍，炎州长梦归。怀恩似秋燕，屡绕玉堂飞。

越酒岂不甘，海鱼宁无肥。山裘醉歌舞，事与初心违。

晔晔文昌公，英灵世间稀。长江浩无际，龙蜃皆归依。

贱子感一言，草茅发光辉。从来鸡凫质，得假凤凰威。

常欲讨玄珠，青云报巍巍。龙门竟多故，双泪别旍旂。

745.019 【宿岛径夷山舍】陈陶

百里遵岛径，蓬征信邅回。暝依渔樵宿，似过黄金台。

缺啮心未理，寥寥夜猿哀。山深石床冷，海近腥气来。

主人意不浅，屡献流霞杯。对月抚长剑，愁襟纷莫开。

九衢平如水，胡为涉崔嵬。一饭未遑饱，鹏图信悠哉。

山涛谑细君，吾岂厌蓬莱。明发又驱马，客思一裴回。

745.020 【避世翁】陈陶

海上一蓑笠，终年垂钓丝。沧洲有深意，冠盖何由知。

直钩不营鱼，蜗室无妻儿。渴饮寒泉水，饥餐紫朮芝。

鹤发披两肩，高怀如澄陂。尝闻仙老言，云是古鸱夷。

石窦閟雷雨，金潭养蛟螭。乘槎上玉津，骑鹿游峨嵋。

以人为语默，与世为雄雌。兹焉乃磻溪，豹变应须时。

自古隐沦客，无非王者师。

745.021 【冬夜吟】陈陶

黑夜天寒愁散玉，东皇海上张仙烛。侯家歌舞按梨园，

石氏宾寮醉金谷。鲁家襜褕暗披水，雪花灯下甘垂翅。

散帙高编折桂枝，披纱密甃青云地。霜白溪松转斜盖，

铜龙唤曙咽声细。八埏蝼蚁厌寒栖，早晚青旗引春帝。

展转城乌啼紫天，曈曚千骑衙楼前。

745.022 【西川座上听金五云唱歌】陈陶

蜀王殿上华筵开，五云歌从天上来。满堂罗绮悄无语，

喉音止驻云裴回。管弦金石还依转，不随歌出灵和殿。

白云飘飖席上闻，贯珠历历声中见。旧样钗篦浅淡衣，

元和梳洗青黛眉。低丛小鬓腻鬈鬌，碧牙镂掌山参差。

曲终暂起更衣过，还向南行座头坐。低眉欲语谢贵侯，

檀脸双双泪穿破。自言本是宫中嫔，武皇改号承恩新。

中丞御史不足比，水殿一声愁杀人。武皇铸鼎登真箓，

嫔御蒙恩免幽辱。茂陵弓剑不得亲，嫁与卑官到西蜀。

卑官到官年未周，堂衡禄罢东西游。蜀江水急驻不得，

复此萍蓬二十秋。今朝得侍王侯宴，不觉途中妾身贱。

愿持卮酒更唱歌，歌是伊州第三遍。唱著右丞征戍词，

更闻闺月添相思。如今声韵尚如在，何况宫中年少时。

五云处处可怜许，明朝道向褒中去。须臾宴罢各东西，

雨散云飞莫知处。

745.023 【飞龙引】陈陶

有熊之君好神仙，餐霞炼石三千年。一旦黄龙下九天，

骑龙枿枿升紫烟。万姓攀髯髯堕地，啼呼弓剑飘寒水。

紫鸾八九堕玉笙，金镜空留照魑魅。羽幢褵褷银汉秋，

六宫望断芙蓉愁。应龙下挥中园笑，泓泓水绕青苔洲。

瑞风飒遝天光浅，瑶阙峨峨横露苑。沆瀣楼头紫凤歌，

三株树下青牛饭。鸿胧九阙相玉皇，钧天乐引金华郎。

散花童子鹤衣短，投壶姹女蛾眉长。彤庭侍宴瑶池席，

老兔春高桂宫白。蓬莱下国赐分珪，阿母金桃容小摘。

仙流万缄虫篆春，三十六洞交风云。千年小兆一蝉蜕，

丹台职亚扶桑君。金乌试浴青门水，下界蜉蝣几回死。

745.024 【谪仙词】陈陶

牧龙丈人病高秋，群童击节星汉愁。瑶台凤辇不胜恨，

太古一声龙白头。玉气兰光久摧折，上清鸡犬音书绝。

蜺旌失手远于天，三岛空云对秋月。人间磊磊浮沤客，

鸑鷟蜻蜓飞自隔。不应冠盖逐黄埃，长梦真君旧恩泽。

745.025 【步虚引（一作仙人词）】陈陶

小隐山人十洲客，莓苔为衣双耳白。青编为我忽降书，

暮雨虹蜺一千尺。赤城门闭六丁直，晓日已烧东海色。

朝天半夜闻玉鸡，星斗离离碍龙翼。

745.026 【独摇手】陈陶

汉宫新燕矜蛾眉，春台艳妆莲一枝。迎春侍宴瑶华池，

游龙七盘娇欲飞。冶袖莺鸾拂朝曦，摩烟袅雪金碧遗。

愁鸿连翾蚕曳丝，飒遝明珠掌中移。仙人龙凤云雨吹，

朝哀暮愁引哑咿。鸳鸯翡翠承宴私，南山一笑君无辞。

仙蛾泣月清露垂，六宫烧烛愁风欷。

745.027 【空城雀】陈陶

古城濛濛花覆水，昔日住人今住鬼。野雀荒台遗子孙，

千年饮啄枯桑根。不随海燕柏梁去，应无玉环衔报恩。

近村红栗香压枝，嗷嗷黄口诉朝饥。生来未见凤凰语，

欲飞常怕蜘蛛丝。断肠四隅天四绝，清泉绿蒿无恐疑。

745.028 【鸡鸣曲】陈陶

鸡声春晓上林中，一声惊落虾蟆宫。二声唤破枕边梦，

三声行人烟海红。平旦慵将百雏语，蓬松锦绣当阳处。

愧君饮食长相呼，为君昼鸣下高树。

745.029 【小笛弄】陈陶

一尺玲珑握中翠，仙娥月浦呼龙子。五夜流珠粲梦卿，

九青鸾倚洪崖醉。丹穴饥儿笑风雨，娲皇碧玉星星语。

蛇蝎愁闻骨髓寒，江山恨老眠秋雾。绮席鸳鸯冷朱翠，

星流露泫谁驱使。江南一曲罢伶伦，芙蓉水殿春风起。

745.030 【将进酒】陈陶

金尊莫倚青春健，龌龊浮生如走电。琴瑟盘倾从世珠，

黄泥局泻流年箭。麻姑爪秃瞳子昏，东皇肉角生鱼鳞。

灵鳌柱骨半枯朽，骊龙德悔愁耕人。周孔蓍龟久沦没，

黄蒿谁认贤愚骨。兔苑词才去不还，兰亭水石空明月。

姮娥弄箫香雨收，江滨迸瑟鱼龙愁。灵芝九折楚莲醉，

翾风一叹梁庭秋。醁亚蛮觥奉君寿，玉山三献春红透。

银鸭金鹅言待谁，隋家岳渎皇家有。珊瑚座上凌香云，

凤月韯龙炙猩猩唇。芝兰此日不倾倒，南山白石皆贤人。

文康调笑麒麟起，一曲飞龙寿天地。

745.031 【钱塘对酒曲】陈陶

风天雁悲西陵愁，使君红旗弄涛头。东海神鱼骑未得，

江天大笑闲悠悠。嵯峨吴山莫夸碧，河阳经年一宵白。

南州彩凤为君生，古狱愁蛇待恩泽。三清羽童来何迟，

十二玉楼胡蝶飞。炎荒翡翠九门去，辽东白鹤无归期。

鸱夷公子休悲悄，六鳌如镜天始老。尊前事去月团圆，

琥珀无情忆苏小。

745.032 【巫山高】陈陶

玉峰青云十二枝，金母和云赐瑶姬。花宫磊砢楚宫外，

列仙八面星斗垂。秀色无双怨三峡，春风几梦襄王猎。

青鸾不在懒吹箫，斑竹题诗寄江妾。飘飖丝散巴子天，

苔裳玉辔红霞幡。归时白帝掩青琐，琼枝草草遗湘烟。

745.033 【赠别离】陈陶

碧玉飞天星坠地，玉剑分风交合水。杨柳听歌莫向隅，

鸡鸣一石留髡醉。蹄轮送客沟水东，月娥挥手崦嵫峰。

蛮天列嶂俨相待，风官扫道迎游龙。天姥剪霞铺晓空，

漴漴大帝开明宫。文鲸掉尾四海通，分明瀑布收灵桐。

山妖水魅骑旋风，魇梦啮魂黄瘴中。借君朗鉴入崆峒，

灵光草照闲花红。

745.034 【关山月】陈陶

昔年嫖姚护羌月，今照嫖姚双鬓雪。青冢曾无尺寸归，

锦书多寄穷荒骨。百战金疮体沙碛，乡心一片悬秋碧。

汉城应期破镜时，胡尘万里婵娟隔。度碛冲云朔风起，

边笳欲晚生青珥。陇上横吹霜色刀，何年断得匈奴臂。

745.035 【殿前生桂树】陈陶

仙娥玉宫秋夜明，桂枝拂槛参差琼。香风下天漏丁丁，

牛渚翠梁横浅清，羽帐不眠恨吹笙。栖乌暗惊仙子落，

步月鬃云堕金雀。蕙楼凉簟翠波空，银缕香寒凤凰薄。

东海即为郎斟酌，绮疏长悬七星杓。

745.036 【古镜篇】陈陶

紫皇玉镜蟾蜍字，堕地千年光不死。发匣身沈古井寒，

悬台日照愁成水。海户山窗几梳绾，菱花开落何人见。

野老曾耕太白星，神狐夜哭秋天片。下国青铜旋磨灭，

回鸾万影成枯骨。会待搏风雨泬寥，长恐莓苔蚀明月。

745.037 【自归山】陈陶

海岳南归远，天门北望深。暂为青琐客，难换白云心。

富贵老闲事，猿猱思旧林。清平无乐志，尊酒有瑶琴。

745.038 【渡浙江】陈陶

适越一轻艘，凌兢截鹭涛。曙光金海近，晴雪玉峰高。

静寇思投笔，伤时欲钓鳌。壮心殊未展，登涉漫劳劳。

745.039 【清源途中旅思】陈陶

古木闽州道，驱羸落照间。投村碍野水，问店隔荒山。

身事几时了，蓬飘何日闲。看花滞南国，乡月十湾环。

745.040 【南海送韦七使君赴象州任】陈陶

一鹗韦公子，新恩颁郡符。岛夷通荔浦，龙节过苍梧。

地理金城近，天涯玉树孤。圣朝朱绂贵，从此展雄图。

745.041 【送沈次鲁南游（一作卢堠石送沈次鲁）】陈陶

高台赠君别，满握轩辕风。落日一挥手，金鹅云雨空。

鳌洲石梁外，剑浦罗浮东。兹兴不可接，翛翛烟际鸿。

745.042 【南海石门戍怀古】陈陶

汉家征百越，落地丧貔貅。大野朱旗没，长江赤血流。

鬼神寻覆族，宫庙变荒丘。唯有朝台月，千年照戍楼。

745.043 【赋得池塘生春草】陈陶

谢公遗咏处，池水夹通津。古往人何在，年来草自春。

色宜波际绿，香异雨中新。今日青青意，空悲行路人。

745.044 【题居上人法华新院】陈陶

浮名深般若，方寺设莲华。钟呗成僧国，湖山称法家。

一尘多宝塔，千佛大牛车。能诱泥犁客，超然识聚沙。

745.045 【送秦炼师】陈陶

紫府静沈沈，松轩思别吟。水流宁有意，云泛本无心。

锦洞桃花远，青山竹叶深。不因时卖药，何路更相寻。

745.046 【哭宝月三藏大禅师】陈陶

五峰习圣罢，乾竺化身归。帝子传真印，门人哭宝衣。

一囊穷海没，三藏故园稀。无复天花落，悲风满铁围。

745.047 【湓城赠别】陈陶

楚岸青枫树，长随送远心。九江春水阔，三峡暮云深。

气调桓伊笛，才华蔡琰琴。迢迢嫁湘汉，谁不重黄金。

745.048 【赠别】陈陶

海国一尺绮，冰壶万缕丝。以君西攀桂，赠此金莲枝。

高鸟思茂林，穷鱼乐洿池。平生握中宝，无使岁寒移。

第746卷 陈陶

746.01 【赠温州韩使君】陈陶

康乐风流五百年，永嘉铃阁又登贤。严城鼓动鱼惊海，

华屋尊开月下天。内使笔锋光案牍，鄢陵诗句满山川。

今来谁似韩家贵，越绝麾幢雁影连。

746.02 【闲居寄太学卢景博士】陈陶

无路青冥夺锦袍，耻随黄雀住蓬蒿。碧云梦后山风起，

珠树诗成海月高。久滞鼎书求羽翼，未忘龙阙致波涛。

闲来长得留侯癖，罗列楂梨校六韬。

746.03 【赠漳州张怡使君】陈陶

旧德徐方天下闻，当年熊轼继清芬。井田异政光蛮竹，

符节深恩隔瘴云。已见嘉祥生北户，尝嫌夷貊蠹南薰。

几时征拜征西越，学著缦胡从使君。

746.04 【赠容南韦中丞】陈陶

普宁都护军威重，九驿梯航压要津。十二铜鱼尊画戟，

三千犀甲拥朱轮。风云已静西山寇，闾井全移上国春。

不独来苏发歌咏，天涯半是泣珠人。

746.05 【投赠福建路罗中丞】陈陶

越艳新谣不厌听，楼船高卧静南溟。未闻建水窥龙剑，

应喜家山接女星。三捷楷模光典策，一生封爵笑丹青。

皇恩几日西归去，玉树扶疏正满庭。

746.06 【赠江南李偕副使】陈陶

世禄三朝压凤池，杜陵公子汉庭知。雷封始贺堂溪剑，

花府寻邀玉树枝。几日坐谈诛叛逆，列城归美见歌诗。

从军莫厌千场醉，即是金銮宠命时。

746.07 【贺容府韦中丞大府贤兄新除黔南经略】陈陶

蓬瀛簪笏旧联行，紫极差池降宠章。列国山河分雁字，

一门金玉尽龙骧。耿家符节朝中美，袁氏芝兰阃外香。

烽戍悠悠限巴越，伫听歌咏两甘棠。

746.08 【和容南韦中丞题瑞亭白燕、白鼠、六眸龟、嘉莲】陈陶

伏波恩信动南夷，交趾喧传四瑞诗。燕鼠孕灵褒上德，

龟莲增耀答无私。回翔雪侣窥檐处，照映红巢出水时。

尽写流传在轩槛，嘉祥从此百年知。

746.09 【题豫章西山香城寺】陈陶

十地严宫礼竺皇，栴檀楼阁半天香。祇园树老梵声小，

雪岭花香灯影长。霄汉落泉供月界，蓬壶灵鸟侍云房。

何年七七金人降，金锡珠坛满上方。

746.010 【送江西周尚书赴滑台】陈陶

楚谣襦袴整三千，喉舌新恩下九天。天角雄都分节钺，

蛟龙旧国罢楼船。昆河已在兵钤内，棠树空留鹤岭前。

多病无因酬一顾，鄢陵千骑去翩翩。

746.011 【闽中送任畹端公还京】陈陶

燕台下榻玉为人，月桂曾输次第春。几日酬恩坐炎瘴，

九秋高驾拂星辰。汉庭凤进鹓行喜，隋国珠还水府贫。

多少嘉谟奏风俗，斗牛孤剑在平津。

746.012 【豫章江楼望西山有怀】陈陶

水护星坛列太虚，烟霓十八上仙居。时人未识辽东鹤，

吾祖曾传宝鼎书。终日章江催白鬓，何年丹灶见红蕖。

桃花谷口春深浅，欲访先生赤鲤鱼。

746.013 【经徐稚墓】陈陶

郏鄏妖兴炎汉衰，先生南国卧明夷。凤凰屡降玄纁礼，

琼石终藏烈火诗。禁掖衣冠加宋鹊，湖山耕钓没尧时。

千年垄树何人哭，寂寞苍苔内史碑。

746.014 【钟陵道中作】陈陶

原隰经霜蕙草黄，塞鸿消息怨流芳。秋山落照见麋鹿，

南国异花开雪霜。烟火近通槃瓠俗，水云深入武陵乡。

曾逢啮缺话东海，长忆萧家青玉床。

746.015 【旅泊涂江】陈陶

烟雨南江一叶微，松潭渔父夜相依。断沙雁起金精出，

孤岭猿愁木客归。楚国柑橙劳梦想，丹陵霞鹤间音徽。

无因得似沧溟叟，始忆离巢已倦飞。

746.016 【上建溪】陈陶

崆峒一派泻苍烟，长揖丹丘逐水仙。云树杳冥通上界，

峰峦回合下闽川。侵星愁过蛟龙国，采碧时逢婺女船。

已判猿催鬓先白，几重滩濑在秋天。

746.017 【冬日暮旅泊庐陵】陈陶

螺亭倚棹哭飘蓬，白浪欺船自向东。楚国蕙兰增怅望，

番禺筐篚旅虚空。江城雪落千家梦，汀渚冰生一夕风。

弃置侯鲭任羁束，不劳龟瓦问穷通。

746.018 【登宝历寺阁】陈陶

金碧高层世界空，凭蜺长啸八蛮风。横轩水壮蛟龙府，

倚栋星开牛斗宫。三楚故墟残景北，六朝荒苑断山东。

不堪怀古劳悲笑，安得鹏抟颢气中。

746.019 【寄兵部任畹郎中】陈陶

常思剑浦越清尘，豆蔻花红十二春。昆玉已成廊庙器，

涧松犹是薜萝身。虽同橘柚依南土，终愧魁罡近北辰。

好向昌时荐遗逸，莫教千古吊灵均。

746.020 【赠江南从事张侍郎】陈陶

平南门馆凤凰毛，二十华轩立最高。几处谈天致云雨，

早时文海得鲸鳌。姻联紫府萧窗贵，职称青钱绣服豪。

江徼无虞才不展，衔杯终日咏离骚。

746.021 【剑池】陈陶

秦帝南巡厌火精，苍黄埋剑故丰城。霸图缭戾金龙蛰，

坤道扶摇紫气生。星斗卧来闲窟穴，雌雄飞去变澄泓。

永怀惆怅中宵作，不见春雷发匣声。

746.022 【洛城见贺自真飞升（一作登仙）】陈陶

子晋鸾飞古洛川，金桃再熟贺郎仙。三清乐奏嵩丘下，

五色云屯御苑前。朱顶舞低迎绛节，青鬟歌对驻香輧。

谁能白昼相悲泣，太极光阴亿万年。

746.023 【谪仙吟赠赵道士】陈陶

汗漫东游黄鹤雏，缙云仙子住清都。三元麟凤推高座，

六甲风雷閟小壶。日月暗资灵寿药，山河拟作化生符。

若为失意居蓬岛，鳌足尘飞桑树枯。

746.024 【夜别温商梓州】陈陶

凤凰城里花时别，玄武江边月下逢。客舍莫辞先买酒，

相门曾忝旧登龙。迎风骚屑千家竹，隔水悠扬午夜钟。

明日又行西蜀去，不堪天际远山重。

746.025 【题赠高闲上人】陈陶

檐卜花间客，轩辕席上珍。笔江秋菡萏，僧国瑞麒麟。

内殿初招隐，曹溪得后尘。龙蛇惊粉署，花雨对金轮。

白马方依汉，朱星又入秦。剧谈凌凿齿，清论倒波旬。

拂石先天古，降龙旧国春。珠还合浦老，龙去玉州贫。

鸳鹭输黄绢，场坛绕白蘋。鼎湖闲入梦，金阁静通神。

海气成方丈，山泉落净巾。獮猴深爱月，鸥鸟不猜人。

拂岳萧萧竹，垂空澹澹津。汉珠难觅对，荆璞本来真。

伊傅多联壁，刘雷竞买邻。江边有国宝，时为劚星辰。

746.026 【哭王赞府】陈陶

白水流今古，青山送死生。驱驰三楚掾，倏忽一空名。

金玉埋皋壤，芝兰哭弟兄。龙头孤后进，鹏翅失前程。

愁变风云色，悲连鼓角声。落星辞圣代，寒梦闭佳城。

伊昔来江邑，从容副国英。德逾栖棘美，公亚饮冰清。

大厦亡孤直，群儒忆老成。白驹悲里巷，梁木恸簪缨。

陇遂添新草，珠还满旧籝。苍苍难可问，原上晚烟横。

746.027 【圣帝击壤歌四十声】陈陶

百六承尧绪，艰难土运昌。太虚横彗孛，中野斗豺狼。

帝曰更吾嗣，时哉忆圣唐。英星垂将校，神岳诞忠良。

炼石医元气，屠鳌正昊苍。扫原铺一德，驱祲立三光。

大道重苏息，真风再发扬。芟夷逾旧迹，神圣掩前王。

郊酒酣寥廓，鸿恩受渺茫。地图龟负出，天诰凤衔将。

杂贡来山峙，群夷入雁行。紫泥搜海岱，鸿笔富岩廊。

鹰象敷宸极，寰瀛作瑞坊。泥丸封八表，金镜照中央。

构殿基麟趾，开藩表凤翔。銮舆亲稼穑，朱幌务蚕桑。

戎羯输天马，灵仙侍玉房。宫仪水蒐甲，门卫绿沈枪。

陶铸超三古，车书混万方。时巡望虞舜，蒐狩法殷汤。

化合讴谣满，年丰鬼蜮藏。政源归牧马，公法付神羊。

宝鼎无灵应，金瓯肯破伤。封山昭茂绩，祠执答嘉祥。

在昔宫闱僭，仍罹羿浞殃。牝鸡何譈譀，猘犬漫劻勷。

苗祷三灵怒，桓偷九族亡。鲸鲵寻挂网，魑魅旋投荒。

松柏霜逾翠，芝兰露更香。圣谟流祚远，仙系发源长。

岛屿征徭薄，漪澜泛稻凉。凫鱼餍餐啖，荷薜足衣裳。

寤寐华胥国，嬉游太素乡。鹰鹯飞接翼，忠孝住连墙。

有叟能调鼎，无媒隐钓璜。乾坤资识量，江海入文章。

野鹤思蓬阙，山麋忆庙堂。泥沙空淬砺，星斗屡低昂。

历草何因见，衢尊岂暂忘。终随嘉橘赋，霄汉谒羲皇。

746.028 【续古二十九首】陈陶

大尧登宝位，麟凤焕宸居。海曲沾恩泽，还生比目鱼。

生值揖逊历，长歌东南春。钓鳌年三十，未见天子巡。

轩辕承化日，群凤戏池台。大朴衰丧后，仲尼生不来。

大道归孟门，萧兰日争长。想得巢居时，碧江应无浪。

矻矻蓬舍下，慕君麒麟阁。笑杀王子乔，寥天乘白鹤。

杳杳巫峡云，悠悠汉江水。愁杀几少年，春风相忆地。

吴洲采芳客，桂棹木兰船。日晚欲有寄，裴回春风前。

仙家风景晏，浮世年华速。邂逅汉武时，蟠桃海东熟。

南国珊瑚树，好裁天马鞭。鱼龙不解语，海曲空蝉娟。

周穆恣游幸，横天驱八龙。宁知泰山下，日日望登封。

秦国饶罗网，中原绝麟凤。万乘巡海回，鲍鱼空相送。

秦家无庙略，遮虏续长城。万姓陇头死，中原荆棘生。

秦作东海桥，中州鬼辛苦。纵得跨蓬莱，群仙亦飞去。

隋炀弃中国，龙舟巡海涯。春风广陵苑，不见秦宫花。

范子相句践，灭吴成大勋。虽然五湖去，终愧磻溪云。

麟凤识翔蛰，圣贤明卷舒。哀哉嵇叔夜，智不及鶢鶋。

战地三尺骨，将军一身贵。自古若吊冤，落花少于泪。

楚国千里旱，土龙日已多。九谷竟枯死，好云闲嵯峨。

汉家三殿色，恩泽若飘风。今日黄金屋，明朝长信宫。

南园杏花发，北渚梅花落。吴女妒西施，容华日消铄。

山鸡理毛羽，自言胜乌鸢。一朝逢鸑鷟，羞死南海边。

秦家卷衣贵，本是倡家子。金殿一承恩，貂蝉满乡里。

魏宫薛家女，秀色倾三殿。武帝鼎湖归，一身似秋扇。

婵娟越机里，织得双栖凤。慰此殊世花，金梭忽停弄。

学古三十载，犹依白云居。每览班超传，令人慵读书。

雄剑久濩落，夜吟秋风起。不是懒为龙，此非延平水。

朝为杨柳色，暮作芙蓉好。春风若有情，江山相逐老。

景龙临太极，五凤当庭舞。谁信壁间梭，升天作云雨。

曾梦诸侯笑，康囚议脱枷。千根池底藕，一朵火中花。

746.029 【永嘉赠别】陈陶

芳草温阳客，归心浙水西。临风青桂楫，几日白蘋溪。

746.030 【有所思（一作长相思）】陈陶

欲唱玄云曲，知音复谁是。采掇情未来，临池画春水。

746.031 【吴苑思】陈陶

今人地藏古人骨，古人花为今人发。

江南何处葬西施，谢豹空闻采香月。

746.032 【古意】陈陶

麻姑井边一株杏，花开不如古时红。

西邻蔡家十岁女，年年二月卖东风。

746.033 【朝元引四首】陈陶

帝烛荧煌下九天，蓬莱宫晓玉炉烟。

无央鸾凤随金母，来贺熏风一万年。

正殿云开露冕旒，下方珠翠压鳌头。

天鸡唱罢南山晓，春色光辉十二楼。

万宇灵祥拥帝居，东华元老荐屠苏。

龙池遥望非烟拜，五色曈曨在玉壶。

宝祚河宫一向清，龟鱼天篆益分明。

近臣谁献登封草，五岳齐呼万岁声。

746.034 【宿天竺寺】陈陶

一宵何期此灵境，五粒松香金地冷。

西僧示我高隐心，月在中峰葛洪井。

746.035 【赋得古莲塘】陈陶

阖闾宫娃能采莲，明珠作佩龙为船。

三千巧笑不复见，江头废苑花年年。

746.036 【双桂咏】陈陶

青冥结根易倾倒，沃洲山中双树好。

琉璃宫殿无斧声，石上萧萧伴僧老。

746.037 【夏日怀天台（一作夏日有怀）】陈陶

竹斋睡馀柘浆清，麟凤诱我劳此生。

勿忆天台掩书坐，涧云起尽红峥嵘。

746.038 【临风叹】陈陶

芙蓉楼中饮君酒，骊驹结言春杨柳。

豫章花落不见归，一望东风堪白首。

746.039 【春日行】陈陶

鶗鴂初鸣洲渚满，龙蛇洗鳞春水暖。

病多欲问山寺僧，湖上人传石桥断。

746.040 【春归去】陈陶

九十春光在何处，古人今人留不住。

年年白眼向黔娄，唯放蛴螬飞上树。

746.041 【蜀葵咏】陈陶

绿衣宛地红倡倡，熏风似舞诸女郎。

南邻荡子妇无赖，锦机春夜成文章。

746.042 【南昌道中】陈陶

古道夤缘蔓黄葛，桓伊冢西春水阔。

村翁莫倚横浦罾，一半鱼虾属鹈獭。

746.043 【子规思】陈陶

春山杜鹃来几日，夜啼南家复北家。

野人听此坐惆怅，恐畏踏落东园花。

746.044 【吴兴秋思二首】陈陶

不是苕溪厌看月，天涯有程云树凉。

何意汀洲剩风雨，白蘋今日似潇湘。

日夕鲲鱼梦南国，苕阳水高迷渡头。

故山秋风忆归去，白云又被王孙留。

746.045 【闽川梦归】陈陶

千里潺湲建溪路，梦魂一夕西归去。

龙舼欲上巴兽滩，越王金鸡报天曙。

746.046 【竹十一首】陈陶

不厌东溪绿玉君，天坛双凤有时闻。

一峰晓似朝仙处，青节森森倚绛云。

万枝朝露学潇湘，杳霭孤亭白石凉。

谁道乖龙不得雨，春雷入地马鞭狂。

啸入新篁一里行，万竿如瓮锁龙泓。

惊巢翡翠无寻处，闲倚云根刻姓名。

青岚帚亚思吾祖，绿润偏多忆蔡邕。

长听南园风雨夜，恐生鳞甲尽为龙。

迸玉闲抽上钓矶，翠苗番次脱霞衣。

山童泥乞青骢马，骑过春泉掣手飞。

须题内史琅玕坞，几醉山阳瑟瑟村。

剩养万茎将扫俗，莫教凡鸟闹云门。

一溪云母间灵花，似到封侯逸士家。

谁识雌雄九成律，子乔丹井在深涯。

燕燕雏时紫米香，野溪羞色过东墙。

诸儿莫拗成蹊笋，从结高笼养凤凰。

一节呼龙万里秋，数茎垂海六鳌愁。

更须瀑布峰前种，云里阑干过子猷。

丘壑谁堪话碧鲜，静寻春谱认婵娟。

会当小杀青瑶简，图写龟鱼把上天。

玄圃千春闭玉丛，湛阳一祖碧云空。

不须骚屑愁江岛，今日南枝在国风。

746.047 【钟陵秋夜】陈陶

洪崖岭上秋月明，野客枕底章江清。

蓬壶宫阙不可梦，一一入楼归雁声。

746.048 【江上逢故人】陈陶

十年蓬转金陵道，长哭青云身不早。

故乡逢尽白头人，清江颜色何曾老。

746.049 【水调词十首】陈陶

黠虏迢迢未肯和，五陵年少重横戈。

谁家不结空闺恨，玉箸阑干妾最多。

羽管慵调怨别离，西园新月伴愁眉。

容华不分随年去，独有妆楼明镜知。

忆饯良人玉塞行，梨花三见换啼莺。

边场岂得胜闺阁，莫逞雕弓过一生。

惆怅江南早雁飞，年年辛苦寄寒衣。

征人岂不思乡国，只是皇恩未放归。

水阁莲开燕引雏，朝朝攀折望金吾。

闻道碛西春不到，花时还忆故园无。

自从清野戍辽东，舞袖香销罗幌空。

几度长安发梅柳，节旄零落不成功。

长夜孤眠倦锦衾，秦楼霜月苦边心。

征衣一倍装绵厚，犹虑交河雪冻深。

瀚海长征古别离，华山归马是何时。

仍闻万乘尊犹屈，装束千娇嫁郅支。

沙塞依稀落日边，寒宵魂梦怯山川。

离居渐觉笙歌懒，君逐嫖姚已十年。

万里轮台音信稀，传闻移帐护金微。

会须麟阁留踪迹，不斩天骄莫议归。

746.050 【送谢山人归江夏】陈陶

黄鹤春风二千里，山人佳期碧江水。

携琴一醉杨柳堤，日暮龙沙白云起。

746.051 【闲居杂兴五首】陈陶

虞韶九奏音犹在，只是巴童自弃遗。

闲卧清秋忆师旷，好风摇动古松枝。

一顾成周力有馀，白云闲钓五溪鱼。

中原莫道无麟凤，自是皇家结网疏。

长爱真人王子乔，五松山月伴吹箫。

从他浮世悲生死，独驾苍鳞入九霄。

越里娃童锦作襦，艳歌声压郢中姝。

无人说向张京兆，一曲江南十斛珠。

云堆西望贼连营，分阃何当举义兵。

莫道羔裘无壮节，古来成事尽书生。

746.052 【泉州刺桐花咏兼呈赵使君】陈陶

仿佛三株植世间，风光满地赤城闲。

无因秉烛看奇树，长伴刘公醉玉山。

海曲春深满郡霞，越人多种刺桐花。

可怜虎竹西楼色，锦帐三千阿母家。

石氏金园无此艳，南都旧赋乏灵材。

只因赤帝宫中树，丹凤新衔出世来。

猗猗小艳夹通衢，晴日熏风笑越姝。

只是红芳移不得，刺桐屏障满中都。

不胜攀折怅年华，红树南看见海涯。

故国春风归去尽，何人堪寄一枝花。

赤帝常闻海上游，三千幢盖拥炎州。

今来树似离宫色，红翠斜欹十二楼。

746.053 【投赠福建桂常侍二首】陈陶

后来台席更何人，都护朝天拜近臣。

长笑当时汉卿士，等闲恩泽画麒麟。

匝地歌钟镇海隅，城池鞅掌旧名都。

不知珠履三千外，更许侯嬴寄食无。

746.054 【陇西行四首】陈陶

汉主东封报太平，无人金阙议边兵。

纵饶夺得林胡塞，碛地桑麻种不生。

誓扫匈奴不顾身，五千貂锦丧胡尘。

可怜无定河边骨，犹是春闺梦里人。

陇戍三看塞草青，楼烦新替护羌兵。

同来死者伤离别，一夜孤魂哭旧营。

黠虏生擒未有涯，黑山营阵识龙蛇。

自从贵主和亲后，一半胡风似汉家。

746.055 【答莲花妓】陈陶

近来诗思清于水，老去风情薄似云。

已向升天得门户，锦衾深愧卓文君。

746.056 【镜道中吹箫】陈陶

金栏白的善篸【盍勹】，双凤夜伴江南栖。

十洲人听玉楼晓，空向千山桃杏枝。

746.057 【赠野老】陈陶

何年种芝白云里，人传先生老莱子。

消磨世上名利心，澹若岩间一流水。

746.058 【酬元亨上人】陈陶

一衲净居云梦合，秋来诗思祝融高。

何因知我津涯阔，远寄东溟六巨鳌。

746.059 【题徐稚湖亭】陈陶

伏龙山横洲渚地，人如白蘋自生死。

洪崖成道二千年，唯有徐君播青史。

746.060 【鄱阳秋夕】陈陶

忆昔鄱阳旅游日，曾听南家争捣衣。

今夜重开旧砧杵，当时还见雁南飞。

746.061 【飞龙引】陈陶

长洲茂苑朝夕池，映日含风结细漪。坐当伏槛红莲披，

雕轩洞户青蘋吹。轻幌芳烟郁金馥，绮檐花簟桃李枝。

苕苕翡翠但相逐，桂树鸳鸯恒并宿。

746.062 【句】陈陶

蝉声将月短，草色与秋长。

比屋歌黄竹，何人撼白榆。（以上见张为《主客图》）

好看如镜夜，莫笑似弓时。（新月，见《吟窗杂录》）

江湖水清浅，不足掉鲸尾。

饮水狼子瘦，思日鹧鸪寒。

一鼎雄雌金液火，十年寒暑鹿麑裘。

寄语东流任斑鬓，向隅终守铁梭飞。（上见《北梦琐言》）

乾坤见了文章懒，龙虎成来印绶疏。

近来世上无徐庶，谁向桑麻识卧龙。（见《钓矶立谈》）

第747卷 李中

747.01 【春日作】李中

和气来无象，物情还暗新。乾坤一夕雨，草木万方春。

染水烟光媚，催花鸟语频。高台旷望处，歌咏属诗人。

747.02 【寒江暮泊寄左偃】李中

维舟芦荻岸，离恨若为宽。烟火人家远，汀洲暮雨寒。

天涯孤梦去，篷底一灯残。不是凭骚雅，相思写亦难。

747.03 【喜春雨有寄】李中

青春终日雨，公子莫思晴。任阻西园会，且观南亩耕。

最怜滋垄麦，不恨湿林莺。父老应相贺，丰年兆已成。

747.04 【魏夫人坛】李中

仙坛遗迹在，苔合落花明。绛节何年返，白云终日生。

旋新芳草色，依旧偃松声。欲问希夷事，音尘隔上清。

747.05 【访洞神宫邵道者不遇】李中

闲来仙观问希夷，云满星坛水满池。

羽客不知何处去，洞前花落立多时。

747.06 【寄赠致仕沈彬郎中】李中

鹤氅换朝服，逍遥云水乡。有时乘一叶，载酒入三湘。

尘梦年来息，诗魔老亦狂。莼羹与鲈脍，秋兴最宜长。

747.07 【赠别】李中

行杯酌罢歌声歇，不觉前汀月又生。

自是离人魂易断，落花芳草本无情。

747.08 【送刘恭游庐山兼寄令上人】李中

松桂烟霞蔽梵宫，诗流闲去访支公。

石堂磬断相逢夜，五老月生溪影空。

747.09 【宿庐山白云峰重道者院】李中

绝顶松堂喜暂游，一宵玄论接浮丘。云开碧落星河近，

月出沧溟世界秋。尘里年光何急急，梦中强弱自悠悠。

他时书剑酬恩了，愿逐鸾车看十洲。

747.010 【海上从事秋日书怀】李中

悠悠旅宦役尘埃，旧业那堪信未回。千里梦随残月断，

一声蝉送早秋来。壶倾浊酒终难醉，匣锁青萍久不开。

唯有搜吟遣怀抱，凉风时复上高台。

747.011 【访蔡文庆处士留题】李中

幽人栖息处，一到涤尘心。藓色花阴阔，棋声竹径深。

篱根眠野鹿，池面戏江禽。多谢相留宿，开樽拂素琴。

747.012 【寄庐岳鉴上人】李中

岳寺栖瓶锡，常人亲亦难。病披青衲重，晚剃白髭寒。

烘壁茶烟暗，填沟木叶干。昔年皆礼谒，频到碧云端。

747.013 【书小斋壁】李中

其谁肯见寻，冷淡少知音。尘土侵闲榻，烟波隔故林。

竹风醒晚醉，窗月伴秋吟。道在唯求己，明时岂陆沈。

747.014 【怀王道者】李中

闲思王道者，逸格世难群。何处眠青嶂，从来爱白云。

酒沽应独醉，药熟许谁分。正作趋名计，如何得见君。

747.015 【桃花】李中

只应红杏是知音，灼灼偏宜间竹阴。几树半开金谷晓，

一溪齐绽武陵深。艳舒百叶时皆重，子熟千年事莫寻。

谁步宋墙明月下，好香和影上衣襟。

747.016 【思旧游有感】李中

长忆衔杯处，酕醄尚未阑。江南正烟雨，楼上恰春寒。

好树藏莺密，平芜彻野宽。如今无处觅，音信隔波澜。

747.017 【依韵和智谦上人送李相公赴昭武军】李中

暂别庙堂上，雄藩去豁情。秋风生雁渚，晚雾湿龙旌。

吟里过侯服，梦中归帝城。下车军庶乐，千里月华清。

747.018 【姑苏怀古】李中

阖闾兴霸日，繁盛复风流。歌舞一场梦，烟波千古愁。

樵人归野径，渔笛起扁舟。触目牵伤感，将行又驻留。

苏台踪迹在，旷望向江滨。往事谁堪问，连空草自春。

花疑西子脸，涛想伍胥神。吟尽情难尽，斜阳照路尘。

747.019 【赠史虚白】李中

致主嘉谋尚未伸，慨然深志与谁论。唤回古意琴开匣，

陶出真情酒满樽。明月过溪吟钓艇，落花堆席睡僧轩。

九重梦卜时终在，莫向深云独闭门。

747.020 【赠蒯亮处士】李中

著得新书义更幽，负琴何处不遨游。玄宫寄宿月华冷，

羽客伴吟松韵秋。满户烟霞思紫阁，一帆风雨忆沧洲。

吾君侧席求贤切，未可悬瓢枕碧流。

747.021 【春夕偶作】李中

早是春愁触目生，那堪春夕酒初醒。

贯珠声罢人归去，半落桃花月在庭。

747.022 【子规】李中

暮春滴血一声声，花落年年不忍听。

带月莫啼江畔树，酒醒游子在离亭。

747.023 【书王秀才壁】李中

茅舍何寥落，门庭长绿芜。贫来卖书剑，病起忆江湖。

对枕暮山碧，伴吟凉月孤。前贤多晚达，莫叹有霜须。

747.024 【春日途中作】李中

干禄趋名者，迢迢别故林。春风短亭路，芳草异乡心。

雨过江山出，莺啼村落深。未知将雅道，何处谢知音。

747.025 【依韵和蠡泽王去微秀才见寄】李中

咫尺风骚客，难谐面继酬。相思对烟雨，一雁下汀洲。

花影谁家坞，笛声何处楼。支筇朗吟罢，搔首独迟留。

747.026 【送孙孔二秀才游庐山】李中

庐山多胜景，偏称二君游。松径苍苔合，花阴碧涧流。

倾壶同坐石，搜句共登楼。莫学天台客，逢山即驻留。

747.027 【春日野望怀故人】李中

野外登临望，苍苍烟景昏。暖风医病草，甘雨洗荒村。

云散天边野，潮回岛上痕。故人不可见，倚杖役吟魂。

747.028 【游玄真观】李中

闲吟游古观，静虑相神仙。上景非难度，阴功不易全。

醮坛松作盖，丹井藓成钱。浩浩红尘里，谁来叩自然。

747.029 【剑客】李中

恩酬期必报，岂是辄轻生。神剑冲霄去，谁为平不平。

747.030 【鹤】李中

警露精神异，冲天羽翼新。千年一归日，谁识令威身。

747.031 【送致仕沈彬郎中游茅山】李中

挂却朝冠披鹤氅，羽人相伴恣遨游。忽因风月思茅岭，

便挈琴樽上叶舟。野寺宿时魂梦冷，海门吟处水云秋。

华阳洞府年光永，莫向仙乡拟驻留。

747.032 【题庐山东寺远大师影堂】李中

远公遗迹在东林，往事名存动苦吟。杉桧已依灵塔老，

烟霞空锁影堂深。入帘轻吹催香印，落石幽泉杂磬音。

十八贤人消息断，莲池千载月沈沈。

747.033 【庭苇】李中

品格清于竹，诗家景最幽。从栽向池沼，长似在汀洲。

玩好招溪叟，栖堪待野鸥。影疏当夕照，花乱正深秋。

韵细堪清耳，根牢好系舟。故溪高岸上，冷淡有谁游。

747.034 【寄左偃】李中

每病风骚路，荒凉人莫游。惟君还似我，成癖未能休。

舍寐缘孤月，忘形为九秋。垂名如不朽，那恨雪生头。

747.035 【宿山店书怀寄东林令图上人】李中

一宿山前店，旅情安可穷。猿声乡梦后，月影竹窗中。

南楚征途阔，东吴旧业空。虎溪莲社客，应笑此飘蓬。

747.036 【途中闻子规】李中

春残杜宇愁，越客思悠悠。雨歇孤村里，花飞远水头。

微风声渐咽，高树血应流。因此频回首，家山隔几州。

747.037 【春日书怀】李中

千峰雪尽鸟声春，日永孤吟野水滨。

霄汉路岐升未得，花时空拂满衣尘。

747.038 【所思代人】李中

巫峡云深湘水遥，更无消息梦空劳。

梦回深夜不成寐，起立闲庭花月高。

747.039 【春晚过明氏闲居】李中

寥寥陋巷独扃门，自乐清虚不厌贫。数局棋中消永日，

一樽酒里送残春。雨催绿藓铺三径，风送飞花入四邻。

羡尔朗吟无外事，沧洲何必去垂纶。

747.040 【赠重安寂道者】李中

寒松肌骨鹤心情，混俗陶陶隐姓名。白发只闻悲短景，

红尘谁解信长生。壶中日月存心近，岛外烟霞入梦清。

每许相亲应计分，琴馀常见话蓬瀛。

747.041 【江边吟】李中

风暖汀洲吟兴生，远山如画雨新晴。残阳影里水东注，

芳草烟中人独行。闪闪酒帘招醉客，深深绿树隐啼莺。

盘桓渔舍忘归去，云静高空月又明。

747.042 【献张义方常侍】李中

雄飞看是逼岩廊，逸思常闻不暂忘。公署静眠思水石，

古屏闲展看潇湘。老来酒病虽然减，秋杪诗魔更是狂。

乘兴有时招羽客，横琴移月启茅堂。

747.043 【赠永真杜翱少府】李中

蓝袍竹简佐琴堂，县僻人稀觉日长。爱静不嫌官况冷，

苦吟从听鬓毛苍。闲寻野寺听秋水，寄睡僧窗到夕阳。

骞翥会应霄汉去，渔竿休更恋沧浪。

747.044 【献中书韩舍人】李中

丹墀朝退后，静院即冥搜。尽日卷帘坐，前峰当槛秋。

烹茶留野客，展画看沧洲。见说东林夜，寻常秉烛游。

747.045 【献徐舍人】李中

清名喧四海，何止并南金。奥学群英伏，多才万乘钦。

秩参金殿峻，步历紫微深。顾问承中旨，丝纶演帝心。

褒雄饶义路，贾马避词林。下直无他事，开门对远岑。

轩窗来晚吹，池沼歇秋霖。藓点生棋石，茶烟过竹阴。

希夷元已达，躁竞岂能侵。羽客闲陪饮，诗人伴静吟。

自惭为滞物，多幸辱虚襟。此日重遭遇，心期出陆沈。

747.046 【新秋有感】李中

门巷凉秋至，高梧一叶惊。渐添衾簟爽，顿觉梦魂清。

暗促莲开艳，乍催蝉发声。雨降炎气减，竹引冷烟生。

戍客添归思，行人怯远程。未逢征雁下，渐听夜砧鸣。

张翰思鲈兴，班姬咏扇情。音尘两难问，蛩砌月空明。

747.047 【秋雨】李中

竟日散如丝，吟看半掩扉。秋声在梧叶，润气逼书帏。

曲涧泉承去，危檐燕带归。寒蛩悲旅壁，乱藓滑渔矶。

爽欲除幽簟，凉须换熟衣。疏篷谁梦断，荒径独游稀。

偏称江湖景，不妨鸥鹭飞。最怜为瑞处，南亩稻苗肥。

747.048 【寄庐山白大师】李中

长忆寻师处，东林寓泊时。一秋同看月，无夜不论诗。

泉美茶香异，堂深磬韵迟。鹿驯眠藓径，猿苦叫霜枝。

别后音尘隔，年来鬓发衰。趋名方汲汲，未果再游期。

747.049 【访龙光智谦上人】李中

忽起寻师兴，穿云不觉劳。相留看山雪，尽日论风骚。

竹影摇禅榻，茶烟上毳袍。梦魂曾去否，旧国阻波涛。

747.050 【送仙客】李中

危言危行是男儿，倚伏相牵岂足悲。

莫向汀洲时独立，悠悠斜日照江蓠。

747.051 【祀风师迎神曲】李中

太皞御气，勾芒肇功。苍龙青旗，爰候祥风。

律以和应，□以感通。鼎俎修蚃，时惟礼崇。

747.052 【柳二首】李中

春来无树不青青，似共东风别有情。

闲忆旧居湓水畔，数枝烟雨属啼莺。

最爱青青水国中，莫愁门外间花红。

纤纤无力胜春色，撼起啼莺恨晚风。

747.053 【送庐阜僧归山阳】李中

山阳旧社终经梦，容易言归不可留。瓶贮瀑泉离五老，

锡摇江雨上孤舟。鱼行细浪分沙觜，雁逆高风下苇洲。

遥想枚皋宅边寺，不知凉月共谁游。

747.054 【投所知】李中

孤琴尘翳剑慵磨，自顾泥蟠欲奈何。千里交亲消息断，

一庭风雨梦魂多。题桥未展相如志，叩角谁怜甯戚歌。

唯赖明公怜道在，敢携蓑笠钓烟波。

747.055 【寄左偃】李中

萧条陋巷绿苔侵，何事君心似我心。贫户懒开元爱静，

病身才起便思吟。闲留好鸟庭柯密，暗养鸣蛩砌草深。

况是清朝重文物，无愁当路少知音。

747.056 【游北山洞神宫】李中

闷见尘中光景促，仙乡来礼紫阳君。人居淡寂应难老，

道在虚无不可闻。松桧稳栖三岛鹤，楼台闲锁九霄云。

羡师向此朝星斗，一炷清香午夜焚。

747.057 【思简寂观旧游寄重道者】李中

闲忆当年游物外，羽人曾许驻仙乡。溪头烘药烟霞暖，

花下围棋日月长。偷摘蟠桃思曼倩，化成蝴蝶学蒙庄。

俗缘未断归浮世，空望林泉意欲狂。

747.058 【云】李中

悠悠离洞壑，冉冉上天津。捧日终为异，从龙自有因。

高行四海雨，暖拂万山春。静与霞相近，闲将鹤最亲。

帝乡归莫问，楚殿梦曾频。白向封中起，碧从诗里新。

冷容横钓浦，轻缕绊蟾轮。不滞浓还淡，无心卷复伸。

非烟聊拟议，干吕在逡巡。会作五般色，为祥覆紫宸。

747.059 【徐司徒池亭】李中

亭榭跨池塘，泓澄入座凉。扶疏皆竹柏，冷淡似潇湘。

萍嫩铺波面，苔深锁岸傍。朝回游不厌，僧到赏难忘。

最称收残雨，偏宜带夕阳。吟堪期谢脁，醉好命嵇康。

奢侈心难及，清虚趣最长。月明垂钓兴，何必忆沧浪。

747.060 【赋得江边草】李中

岸春芳草合，几处思缠绵。向暮江蓠雨，初晴杜若烟。

静宜幽鹭立，远称碧波连。送别王孙处，萋萋南浦边。

747.061 【江行夜泊】李中

扁舟倦行役，寂寂宿江干。半夜风雷过，一天星斗寒。

潮平沙觜没，霜苦雁声残。渔父何疏逸，扣舷歌未阑。

747.062 【访山叟留题】李中

策杖寻幽客，相携入竹扃。野云生晚砌，病鹤立秋庭。

茶美睡心爽，琴清尘虑醒。轮蹄应少到，门巷草青青。

747.063 【江行晚泊寄湓城知友】李中

孤舟相忆久，何处倍关情。野渡帆初落，秋风蝉一声。

江浮残照阔，云散乱山横。渐去湓城远，那堪新月生。

747.064 【秋夕书怀】李中

功名未立诚非晚，骨肉分飞又入秋。

枕上不堪残梦断，壁蛩窗月夜悠悠。

747.065 【感兴】李中

渔休渭水兴周日，龙起南阳相蜀时。

不遇文王与先主，经天才业拟何为。

747.066 【舟中望九华山】李中

排空苍翠异，辍棹看崔嵬。一面雨初歇，九峰云正开。

当时思水石，便欲上楼台。隐去心难遂，吟馀首懒回。

僧休传紫阁，屏歇写天台。中有忘机者，逍遥不可陪。

747.067 【渔父】李中

烟冷暮江滨，高歌散诞身。移舟过蓼岸，待月正丝纶。

亦与樵翁约，同游酒市春。白头云水上，不识独醒人。

747.068 【赠上都紫极宫刘日新先生】李中

道德吾君重，含贞本去华。因知炼神骨，何必在烟霞。

棋散庭花落，诗成海月斜。瀛洲旧仙侣，应许寄丹砂。

747.069 【勉同志】李中

读书与磨剑，旦夕但忘疲。傥若功名立，那愁变化迟。

尘从侵砚席，苔任满庭墀。明代搜扬切，升沈莫问龟。

747.070 【寄刘钧秀才】李中

掩户当春昼，知君志在诗。闲花半落处，幽客未来时。

野鸟穿莎径，江云过竹篱。会须明月夜，与子水边期。

747.071 【离亭前思有寄】李中

酒醒江亭客，缠绵恨别离。笙歌筵散后，风月夜长时。

耿耿看灯暗，悠悠结梦迟。若无骚雅分，何计达相思。

747.072 【赠上都先业大师】李中

懒向人前著紫衣，虚堂闲倚一条藜。虽承雨露居龙阙，

终忆烟霞梦虎溪。睡起晓窗风淅淅，病来深院草萋萋。

有时乘兴寻师去，煮茗同吟到日西。

747.073 【思九江旧居三首】李中

结茅曾在碧江隈，多病贫身养拙来。雨歇汀洲垂钓去，

月当门巷访僧回。静临窗下开琴匣，闷向床头泼酒醅。

游宦等闲千里隔，空馀魂梦到渔台。

门前烟水似潇湘，放旷优游兴味长。虚阁静眠听远浪，

扁舟闲上泛残阳。鹤翘碧藓庭除冷，竹引清风枕簟凉。

犬吠疏篱明月上，邻翁携酒到茅堂。

无机终日狎沙鸥，得意高吟景且幽。槛底江流偏称月，

檐前山朵最宜秋。遥村处处吹横笛，曲岸家家系小舟。

别后再游心未遂，设屏惟画白蘋洲。

747.074 【赠东林白大师】李中

虎溪久驻灵踪，禅外诗魔尚浓。卷宿吟销永日，

移床坐对千峰。苍苔冷锁幽径，微风闲坐古松。

自说年来老病，出门渐觉疏慵。

747.075 【春晓】李中

残烛犹存月尚明，几家帏幌梦魂惊。

星河渐没行人动，历历林梢百舌声。

747.076 【听郑羽人弹琴】李中

仙乡景已清，仙子启琴声。秋月空山寂，淳风一夜生。

莎间虫罢响，松顶鹤初惊。因感浮华世，谁怜太古情。

747.077 【秋夕书事寄友人】李中

信断关河远，相思秋夜深。砌蛩声咽咽，檐月影沈沈。

未遂青云志，那堪素发侵。吟馀成不寐，彻曙四邻砧。

747.078 【秋日途中】李中

竹林已萧索，客思正如雠。旧业吴江外，新蝉楚驿头。

遥天疏雨过，列岫乱云收。今夕谁家宿，孤吟月色秋。

747.079 【秋夜吟寄左偃】李中

与君诗兴素来狂，况入清秋夜景长。溪阁共谁看好月，

莎阶应独听寒螀。卷中新句诚堪喜，身外浮名不足忙。

会约垂名继前哲，任他玄发尽如霜。

747.080 【竹】李中

森森移得自山庄，植向空庭野兴长。便有好风来枕簟，

更无闲梦到潇湘。荫来砌藓经疏雨，引下溪禽带夕阳。

闲约羽人同赏处，安排棋局就清凉。

747.081 【怀庐岳旧游寄刘钧因感鉴上人】李中

昔年庐岳闲游日，乘兴因寻物外僧。寄宿爱听松叶雨，

论诗惟对竹窗灯。各拘片禄寻分别，高谢浮名竟未能。

一念支公安可见，影堂何处暮云凝。

747.082 【依韵酬智谦上人见寄】李中

性拙才非逸，同心友亦稀。风昏秋病眼，霜湿夜吟衣。

莺谷期犹负，兰陔养不违。吾师惠佳句，胜得楚金归。

747.083 【落花】李中

年年三月暮，无计惜残红。酷恨西园雨，生憎南陌风。

片随流水远，色逐断霞空。怅望丛林下，悠悠饮兴穷。

747.084 【题柳】李中

折向离亭畔，春光满手生。群花岂无艳，柔质自多情。

夹岸笼溪月，兼风撼野莺。隋堤三月暮，飞絮想纵横。

747.085 【赠谦明上人】李中

虽寄上都眠竹寺，逸情终忆白云端。闲登钟阜林泉晚，

梦去沃洲风雨寒。新试茶经煎有兴，旧婴诗病舍终难。

常闻秋夕多无寐，月在高台独凭栏。

747.086 【书蔡隐士壁】李中

病后霜髭出，衡门寂寞中。蠹侵书帙损，尘覆酒樽空。

池暗菰蒲雨，径香兰蕙风。幽闲已得趣，不见卜穷通。

747.087 【赠钟尊师游茅山】李中

筇杖担琴背俗尘，路寻茅岭有谁群。仙翁物外应相遇，

灵药壶中必许分。香入肌肤花洞酒，冷侵魂梦石床云。

伊予亦有朝修志，异日遨游愿见君。

747.088 【访徐长史留题水阁】李中

君家池阁静，一到且淹留。坐听蒹葭雨，如看岛屿秋。

杯盘深有兴，吟笑迥忘忧。更爱幽奇处，双双下野鸥。

747.089 【夕阳】李中

影未沈山水面红，遥天雨过促征鸿。

魂销举子不回首，闲照槐花驿路中。

747.090 【鸂鶒】李中

流品是鸳鸯，翻飞云水乡。风高离极浦，烟暝下方塘。

比鹭行藏别，穿荷羽翼香。双双浴轻浪，谁见在潇湘。

747.091 【所思】李中

离思春来切，谁能慰寂寥。花飞寒食过，云重楚山遥。

耿耿梦徒往，悠悠鬓易凋。那堪对明月，独立水边桥。

第748卷 李中

748.01 【春闺辞二首】李中

卷帘迟日暖，睡起思沈沈。辽海音尘远，春风旅馆深。

疏篁留鸟语，曲砌转花阴。寄语长征客，流年不易禁。

不得辽阳信，春心何以安。鸟啼窗树晓，梦断碧烟残。

绿鉴开还懒，红颜驻且难。相思谁可诉，时取旧书看。

748.02 【腊中作】李中

冬至虽云远，浑疑朔漠中。劲风吹大野，密雪翳高空。

泉冻如顽石，人藏类蛰虫。豪家应不觉，兽炭满炉红。

748.03 【海城秋日书怀寄朐山孙明府】李中

槐柳蝉声起渡头，海城孤客思悠悠。青云展志知何日，

皓月牵吟又入秋。鉴里渐生潘岳鬓，风前犹著卜商裘。

鸣琴良宰挥毫士，应笑蹉跎身未酬。

748.04 【题柴司徒亭假山】李中

叠石峨峨象翠微，远山魂梦便应稀。从教藓长添峰色，

好引泉来作瀑飞。萤影夜攒疑烧起，茶烟朝出认云归。

知君创得兹幽致，公退吟看到落晖。

748.05 【都下寒食夜作】李中

香尘未歇暝烟收，城满笙歌事胜游。

自是离人睡长早，千家帘卷月当楼。

748.06 【客中春思】李中

又听黄鸟绵蛮，目断家乡未还。

春水引将客梦，悠悠绕遍关山。

748.07 【所思】李中

门掩残花寂寂，帘垂斜月悠悠。

纵有一庭萱草，何曾与我忘忧。

748.08 【江馆秋思因成自勉】李中

江边候馆幽，汀鸟暝烟收。客思虽悲月，诗魔又爱秋。

声名都是幻，穷达未能忧。散逸怜渔父，波中漾小舟。

748.09 【赠朐山杨宰】李中

讼闲征赋毕，吏散卷帘时。听雨入秋竹，留僧覆旧棋。

得诗书落叶，煮茗汲寒池。化俗功成后，烟霄会有期。

748.010 【庐山】李中

控压浔阳景，崔嵬古及今。势雄超地表，翠盛接天心。

湓浦春烟列，星湾晚景沈。图经宜细览，题咏卒难任。

靖节门遥对，庾公楼俯临。参差含积雪，隐映见归禽。

峭拔推双剑，清虚数二林。白莲池宛在，翠辇事难寻。

天近星河冷，龙归洞穴深。谷春攒锦绣，石润叠琼琳。

玄鹤传仙拜，青猿伴客吟。泉通九江远，云出几州阴。

冬有灵汤溢，夏无炎暑侵。他年如遂隐，五老是知音。

748.011 【送孙霁书记赴寿阳辟命】李中

辟命羡君赴，其如怆别情。酒阑汀树晚，帆展野风生。

淮静寒烟敛，村遥夜火明。醉沈朐岭梦，吟达寿春城。

旧友摇鞭接，元戎扫榻迎。雪晴莲幕启，云散桂山横。

王粲从军画，陈琳草檄名。知君提健笔，重振此嘉声。

748.012 【听蝉寄朐山孙明府】李中

忽听新蝉发，客情其奈何。西风起槐柳，故国阻烟波。

垄笛悲犹少，巴猿恨未多。不知陶靖节，还动此心么。

748.013 【秋江夜泊寄刘钧正字】李中

闲忆诗人思倍劳，维舟清夜泥风骚。鱼龙不动澄江远，

云雾皆收皎月高。潮满钓舟迷浦屿，霜繁野树叫猿猱。

此时吟苦君知否，双鬓从他有二毛。

748.014 【赠朐山孙明府】李中

县庭无事似山斋，满砌青青旋长苔。闲抚素琴曹吏散，

自烹新茗海僧来。买将病鹤劳心养，移得闲花用意栽。

几度访君留我醉，瓮香皆值酒新开。

748.015 【赠海上书记张济员外】李中

鹏霄休叹志难伸，贫病虽萦道且存。阮瑀不能专笔砚，

嵇康唯要乐琴尊。春风满院空欹枕，芳草侵阶独闭门。

剑有尘埃书有蠹，昔年心事共谁论。

748.016 【对竹】李中

懒穿幽径冲鸣鸟，忍踏清阴损翠苔。

不似闭门欹枕听，秋声如雨入轩来。

748.017 【送朐山孙明府赴寿阳幕府辟命】李中

堪羡元戎虚右席，便承纶綍起金台。菊丛憔悴陶潜去，

莲幕光辉阮瑀来。好向尊罍陈妙画，定应书檄播雄才。

预愁别后相思处，月入闲窗远梦回。

748.018 【经废宅】李中

一梦奢华去不还，断墙花发岂堪看。

玉纤素绠知何处，金井梧枯碧甃寒。

748.019 【溪边吟】李中

鸂鶒双飞下碧流，蓼花蘋穗正含秋。

茜裙二八采莲去，笑冲微雨上兰舟。

748.020 【得故人消息】李中

多难分离久，相思每泪垂。梦归残月晓，信到落花时。

未必乖良会，何当有后期。那堪楼上望，烟水接天涯。

748.021 【芳草】李中

二月正绵绵，离情被尔牵。四郊初过雨，万里正铺烟。

眷恋残花惹，留连醉客眠。飘香是杜若，最忆楚江边。

748.022 【江南春】李中

千家事胜游，景物可忘忧。水国楼台晚，春郊烟雨收。

鹧鸪啼竹树，杜若媚汀洲。永巷歌声远，王孙会莫愁。

748.023 【悼亡】李中

巷深芳草细，门静绿杨低。室迩人何处，花残月又西。

武陵期已负，巫峡梦终迷。独立销魂久，双双好鸟啼。

748.024 【春晏寄从弟德润】李中

相思禁烟近，楼上动吟魂。水国春寒在，人家暮雨昏。

朱桥通竹树，香径匝兰荪。安得吾宗会，高歌醉一尊。

748.025 【赠致仕沈彬郎中】李中

自言婚嫁毕，尘事不关心。老去诗魔在，春来酒病深。

山翁期采药，海月伴鸣琴。多谢维舟处，相留接静吟。

748.026 【忆溪居】李中

竹轩临水静无尘，别后凫鹥入梦频。

杜若菰蒲烟雨歇，一溪春色属何人。

748.027 【登下蔡县楼】李中

长涯烟水又含秋，吏散时时独上楼。

信断兰台乡国远，依稀王粲在荆州。

748.028 【下蔡春偶作】李中

旅馆飘飘类断蓬，悠悠心绪有谁同。一宵风雨花飞后，

万里乡关梦自通。多难不堪容鬓改，沃愁惟怕酒杯空。

采兰扇枕何时遂，洗虑焚香叩上穹。

748.029 【再游洞神宫怀邵羽人有感】李中

重向烟萝省旧游，因寻遗迹想浮丘。峰头鹤去三清远，

坛畔月明千古秋。泉落小池清复咽，云从高峤起还收。

自惭未得冲虚术，白发无情渐满头。

748.030 【秋雨二首】李中

飘洒当穷巷，苔深落叶铺。送寒来客馆，滴梦在庭梧。

逼砌蛩声断，侵窗竹影孤。遥思渔叟兴，蓑笠在江湖。

竟日声萧飒，兼风不暂阑。竹窗秋睡美，荻浦夜渔寒。

地僻苔生易，林疏鸟宿难。谁知苦吟者，坐听一灯残。

748.031 【经古观有感】李中

古观寥寥枕碧溪，偶思前事立残晖。漆园化蝶名空在，

柱史犹龙去不归。丹井泉枯苔锁合，醮坛松折鹤来稀。

回头因叹浮生事，梦里光阴疾若飞。

748.032 【吉水春暮访蔡文庆处士留题】李中

无事无忧鬓任苍，浊醪闲酌送韶光。溟濛雨过池塘暖，

狼藉花飞砚席香。好古未尝疏典册，悬图时要看潇湘。

恋君清话难留处，归路迢迢又夕阳。

748.033 【烈祖孝高挽歌二首】李中

谁解叩乾关，音容去不还。位方尊北极，寿忽殒南山。

凤辇应难问，龙髯不可攀。千秋遗恨处，云物锁桥山。

仙驭归何处，苍苍问且难。华夷喧道德，陵垄葬衣冠。

御水穿城咽，宫花泣露寒。九疑消息断，空望白云端。

748.034 【赠海上观音院文依上人】李中

烟霞海边寺，高卧出门慵。白日少来客，清风生古松。

虚窗从燕入，坏屐任苔封。几度陪师话，相留到暮钟。

748.035 【秋夕病中作】李中

卧病当秋夕，悠悠枕上情。不堪抛月色，无计避虫声。

煎药惟忧涩，停灯又怕明。晓临清鉴里，应有白髭生。

748.036 【寄黄鹗秀才】李中

长忆狂游日，惜春心恰同。预愁花片落，不遣酒壶空。

草软眠难舍，莺娇听莫穷。如今千里隔，搔首对秋风。

748.037 【春日书怀寄朐山孙明府】李中

一作边城客，闲门两度春。莺花深院雨，书剑满床尘。

紫阁期终负，青云道未伸。犹怜陶靖节，诗酒每相亲。

748.038 【柴司徒宅牡丹】李中

暮春栏槛有佳期，公子开颜乍拆时。翠幄密笼莺未识，

好香难掩蝶先知。愿陪妓女争调乐，欲赏宾朋预课诗。

只恐却随云雨去，隔年还是动相思。

748.039 【赠王道者】李中

混俗从教鬓似银，世人无分得相亲。槎流海上波涛阔，

酒满壶中天地春。功就不看丹灶火，性闲时拂玉琴尘。

仙家变化谁能测，只恐洪崖是此身。

748.040 【春闺辞二首】李中

尘昏菱鉴懒修容，双脸桃花落尽红。

玉塞梦归残烛在，晓莺窗外啭梧桐。

边无音信暗消魂，茜袖香裙积泪痕。

海燕归来门半掩，悠悠花落又黄昏。

748.041 【暮春怀故人】李中

池馆寂寥三月尽，落花重叠盖莓苔。惜春眷恋不忍扫，

感物心情无计开。梦断美人沈信息，目穿长路倚楼台。

琅玕绣段安可得，流水浮云共不回。

748.042 【秋日登润州城楼】李中

虚楼一望极封疆，积雨晴来野景长。水接海门铺远色，

稻连京口发秋香。鸣蝉历历空相续，归鸟翩翩自著行。

吟罢倚栏深有思，清风留我到斜阳。

748.043 【晚春客次偶吟】李中

暂驻征轮野店间，悠悠时节又春残。落花风急宿酲解，

芳草雨昏春梦寒。惭逐利名头易白，欲眠云水志犹难。

却怜村寺僧相引，闲上虚楼共倚栏。

748.044 【对雨寄朐山林番明府】李中

竟日如丝不暂停，莎阶闲听滴秋声。斜飘虚阁琴书润，

冷逼幽窗梦寐清。开户只添搜句味，看山还阻上楼情。

遥知公退琴堂静，坐对萧骚饮兴生。

748.045 【落花】李中

残红引动诗魔，怀古牵情奈何。半落铜台月晓，

乱飘金谷风多。悠悠旋逐流水，片片轻粘短莎。

谁见长门深锁，黄昏细雨相和。

748.046 【燕】李中

豪家五色泥香，衔得营巢太忙。

喧觉佳人昼梦，双双犹在雕梁。

748.047 【莺】李中

羽毛特异诸禽，出谷堪听好音。

薄暮欲栖何处，雨昏杨柳深深。

748.048 【宿山中寺】李中

寄宿深山寺，惟逢老病僧。风吹几世树，云暗暮秋灯。

瞑目忘尘虑，谈空入上乘。明晨返名路，何计恋南能。

748.049 【海上载笔依韵酬左偃见寄】李中

都城分别后，海峤梦魂迷。吟兴疏烟月，边情起鼓鼙。

戍旗风飐小，营柳雾笼低。草檄无馀刃，难将阮瑀齐。

748.050 【春晚招鲁从事】李中

衮衮利名役，常嗟聚会稀。有心游好景，无术驻残晖。

南陌草争茂，西园花乱飞。期君举杯酒，不醉莫言归。

748.051 【和易秀才春日见寄】李中

每恨多流落，吾徒不易亲。相逢千里客，共醉百花春。

小槛山当面，闲阶柳拂尘。何时卜西上，明月桂枝新。

748.052 【送黄秀才】李中

雨馀飞絮乱，相别思难任。酒罢河桥晚，帆开烟水深。

蟾宫须展志，渔艇莫牵心。岐路从兹远，双鱼信勿沈。

748.053 【庭竹】李中

偶自山僧院，移归傍砌栽。好风终日起，幽鸟有时来。

筛月牵诗兴，笼烟伴酒杯。南窗睡轻起，萧飒雨声回。

748.054 【送戴秀才】李中

已是殊乡客，送君重惨然。河桥乍分首，槐柳正鸣蝉。

短棹离幽浦，孤帆触远烟。清朝重文物，变化莫迁延。

748.055 【病中作】李中

闲斋病初起，心绪复悠悠。开箧群书蠹，听蝉满树秋。

诗魔还渐动，药债未能酬。为忆前山色，扶持上小楼。

748.056 【离家】李中

送别人归春日斜，独鞭羸马指天涯。

月生江上乡心动，投宿匆忙近酒家。

748.057 【村行】李中

极目青青垄麦齐，野塘波阔下凫鹥。

阳乌景暖林桑密，独立闲听戴胜啼。

748.058 【献乔侍郎】李中

位望谁能并，当年志已伸。人间传凤藻，天上演龙纶。

贾马才无敌，褒雄誉益臻。除奸深系念，致主迥忘身。

谏疏纵横上，危言果敢陈。忠贞虽贯世，消长岂由人。

慷慨辞朝阙，迢遥涉路尘。千山明夕照，孤棹渡长津。

杜宇声方切，江蓠色正新。卷舒唯合道，喜愠不劳神。

禅客陪清论，渔翁作近邻。静吟穷野景，狂醉养天真。

格论思名士，舆情渴直臣。九霄恩复降，比户意皆忻。

却入鸳鸾序，终身顾问频。漏残丹禁晓，日暖玉墀春。

鉴物心如水，忧时鬓若银。惟期康庶事，永要叙彝伦。

贵贱知无间，孤寒必许亲。几多沈滞者，拭目望陶钧。

748.059 【献中书张舍人】李中

仙桂从攀后，人间播大名。飞腾谐素志，霄汉是前程。

持宪威声振，司言品秩清。帘开春酒醒，月上草麻成。

丹陛凌晨对，青云逐步生。照人裴玉莹，鉴物宪陂明。

下直无他事，闲游恣逸情。林僧开户接，溪叟扫苔迎。

煮茗山房冷，垂纶野艇轻。神清宜放旷，诗苦益纵横。

馀刃时皆仰，嘉谋众伫行。四方观启沃，毕竟念孤平。

748.060 【海上和郎戬员外赴倅职】李中

宋玉逢秋何起悲，新恩委寄好开眉。班升鸳鹭频经岁，

任佐龚黄必暂时。乍对烟霞吟海峤，应思蘋蓼梦江湄。

一朝凤诏重征入，鹏化那教尺鷃知。

748.061 【又送赴关】李中

心似白云归帝乡，暂停良画别龚黄。烟波乍晓浮兰棹，

魂梦先飞近御香。一路伴吟汀草绿，几程清思水风凉。

想应敷对忠言后，不放乡云离太阳。

748.062 【书郭判官幽斋壁】李中

不妨公退尚清虚，创得幽斋兴有馀。要引好风清户牖，

旋栽新竹满庭除。倾壶待客花开后，煮茗留僧月上初。

更有野情堪爱处，石床苔藓似匡庐。

748.063 【石棋局献时宰】李中

得从岳叟诚堪重，却献皋夔事更宜。公退启枰书院静，

日斜收子竹阴移。适情岂待樵柯烂，罢局还应屐齿隳。

预想幽窗风雨夜，一灯闲照覆图时。

748.064 【海城秋夕寄怀舍弟】李中

鸟栖庭树夜悠悠，枕上谁知泪暗流。千里梦魂迷旧业，

一城砧杵捣残秋。窗间寂寂灯犹在，帘外萧萧雨未休。

早晚莱衣同著去，免悲流落在边州。

748.065 【和夏侯秀才春日见寄】李中

绵蛮黄鸟不堪听，触目离愁怕酒醒。云散碧山当晚槛，

雨催青藓匝春庭。寻芳懒向桃花坞，垂钓空思杜若汀。

昼梦不成吟有兴，挥毫书在枕边屏。

748.066 【送夏侯秀才】李中

江村摇落暮蝉鸣，执手临岐动别情。古岸相看残照在，

片帆难驻好风生。牵吟一路逢山色，醒睡长汀对月明。

况是清朝至公在，预知乔木定迁莺。

748.067 【江南重会友人感旧二首】李中

江南重会面，聊话十年心。共立黄花畔，空惊素发侵。

斜阳浮远水，归鸟下疏林。牵动诗魔处，凉风村落砧。

长江落照天，物景似当年。忆昔携村酒，相将上钓船。

狂歌红蓼岸，惊起白鸥眠。今日趋名急，临风一黯然。

748.068 【己未岁冬捧宣头离下蔡】李中

诏下如春煦，巢南志不违。空将感恩泪，滴尽冒寒衣。

覆载元容善，形骸果得归。无心惭季路，负米觐亲闱。

748.069 【哭舍弟二首】李中

鸿雁离群后，成行忆日存。谁知归故里，只得奠吟魂。

虫蠹书盈箧，人稀草拥门。从兹长恸后，独自奉晨昏。

浮生多夭枉，惟尔最堪悲。同气未归日，慈亲临老时。

旧诗传海峤，新冢枕江湄。遗稚呜呜处，黄昏绕繐帷。

748.070 【书情寄诗友】李中

默默谁知我，裴回野水边。诗情长若旧，吾事更无先。

芳草人稀地，残阳雁过天。静思吟友外，此意复谁怜。

748.071 【读蜀志】李中

鼎分天地日，先主力元微。鱼水从相得，山河遂有归。

任贤无间忌，报国尽神机。草昧争雄者，君臣似此稀。

748.072 【献张拾遗】李中

官资清贵近丹墀，性格孤高世所稀。金殿日开亲凤扆，

古屏时展看渔矶。酒醒虚阁秋帘卷，吟对疏篁夕鸟归。

献替频陈忠誉播，鹏霄万里展雄飞。

748.073 【献中书汤舍人】李中

庆云呈瑞为明时，演畅丝纶在紫微。銮殿对时亲舜日，

鲤庭过处著莱衣。闲寻竹寺听啼鸟，吟倚江楼恋落晖。

隔座银屏看是设，一门清贵古今稀。

748.074 【海上太守新创东亭】李中

使君心智杳难同，选胜开亭景莫穷。高敞轩窗迎海月，

预栽花木待春风。静披典籍堪师古，醉拥笙歌不碍公。

满径苔纹疏雨后，入檐山色夕阳中。偏宜下榻延徐孺，

最称登门礼孔融。事简岂妨频赏玩，况当为政有馀功。

748.075 【宫词二首】李中

门锁帘垂月影斜，翠华咫尺隔天涯。

香铺罗幌不成梦，背壁银缸落尽花。

金波寒透水精帘，烧尽沈檀手自添。

风递笙歌门已掩，翠华何处夜厌厌。

748.076 【采莲女】李中

晚凉含笑上兰舟，波底红妆影欲浮。

陌上少年休植足，荷香深处不回头。

748.077 【钟陵春思】李中

沉沉楼影月当午，冉冉风香花正开。

芳草迢迢满南陌，王孙何处不归来。

748.078 【赠夏秀才】李中

轩车紫陌竞寻春，独掩衡门病起身。步月怕伤三径藓，

取琴因拂一床尘。明时傥有丹枝分，青鉴从他素发新。

况是青云知己在，原思生计莫忧贫。

748.079 【夏日书依上人壁】李中

门外尘飞暑气浓，院中萧索似山中。

最怜煮茗相留处，疏竹当轩一榻风。

748.080 【下蔡春暮旅怀】李中

柳过春霖絮乱飞，旅中怀抱独凄凄。月生淮上云初散，

家在江南梦去迷。发白每惭清鉴启，心孤长怯子规啼。

拜恩为养慈亲急，愿向明朝捧紫泥。

748.081 【捧宣头许归侍养】李中

泥书捧处圣恩新，许觐庭闱养二亲。

蝼蚁至微宁足数，未知何处答穹旻。

748.082 【途中作（逢旧识，闻老亲所患，不至加甚）】李中

烟波涉历指家林，欲到家林惧却深。

得信慈亲痾瘵减，当时宽勉采兰心。

748.083 【都下再会友人】李中

谁言多难后，重会喜淹留。欲话关河梦，先惊鬓发秋。

浮云空冉冉，远水自悠悠。多谢开青眼，携壶共上楼。

第749卷 李中

749.01 【登毗陵青山楼】李中

高楼闲上对晴空，豁目开襟半日中。千里吴山清不断，

一边辽海浸无穷。人生歌笑开花雾，世界兴亡落叶风。

吟罢倚栏何限意，回头城郭暮烟笼。

749.02 【晋陵罢任寓居，依韵和陈锐秀才见寄】李中

掩门三径莓苔绿，车马谁来陋巷间。卧弃琴书公干病，

笑迎风月步兵闲。当秋每谢蛩清耳，渐老多惭酒借颜。

济物未能伸一术，敢于明代爱青山。

749.03 【春苔】李中

春霖催得锁烟浓，竹院莎斋径小通。

谁爱落花风味处，莫愁门巷衬残红。

749.04 【夏云】李中

如峰形状在西郊，未见从龙上泬寥。

多谢好风吹起后，化为甘雨济田苗。

749.05 【书夏秀才幽居壁】李中

永巷苔深户半开，床头书剑积尘埃。

最怜小槛疏篁晚，幽鸟双双何处来。

749.06 【红花】李中

红花颜色掩千花，任是猩猩血未加。

染出轻罗莫相贵，古人崇俭诫奢华。

749.07 【安福县秋吟寄陈锐秘书】李中

县庭事简得馀功，诗兴秋来不可穷。卧听寒蛩莎砌月，

行冲落叶水村风。愁髭渐去人前白，醉面犹怜鉴里红。

苦恨交亲多契阔，未知良会几时同。

749.08 【新喻县酬王仲华少府见贻】李中

事简开樽有逸情，共忻官舍月华清。每惭花欠河阳景，

长愧琴无单父声。未泰黎元惭旷职，纵行谦直是虚名。

与君尽力行公道，敢向昌朝俟陟明。

749.09 【暮春有感寄宋维员外】李中

杜宇声中老病心，此心无计驻光阴。西园雨过好花尽，

南陌人稀芳草深。喧梦却嫌莺语老，伴吟惟怕月轮沈。

明年才候东风至，结驷期君预去寻。

749.010 【题吉水县厅前新栽小松】李中

劚开幽涧藓苔斑，移得孤根植砌前。影小未遮官舍月，

翠浓犹带旧山烟。群花解笑香宁久，众木虽高节不坚。

输我婆娑栏槛内，晚风萧飒学幽泉。

749.011 【赠念《法华经》绶上人】李中

五更初起扫松堂，瞑目先焚一炷香。

念彻莲经谁得见，千峰岩外晓苍苍。

749.012 【秋日途中】李中

信步腾腾野岩边，离家都为利名牵。

疏林一路斜阳里，飒飒西风满耳蝉。

749.013 【宿韦校书幽居】李中

溪上高眠与鹤闲，开樽留我待柴关。

园林月白秋霖歇，一夜泉声似故山。

749.014 【依韵和友人秋夕见寄】李中

夕风庭叶落，谁见此时情。不作关河梦，空闻砧杵声。

会须求至理，何必叹无成。好约高僧宿，同看海月生。

749.015 【吉水作尉酬高援秀才见赠】李中

佐邑惭无术，敢言贫与清。风骚谁是主，烟月自关情。

卷箔当山色，开窗就竹声。怜君惠嘉句，资我欲垂名。

749.016 【送智雄上人】李中

忽起游方念，飘然不可留。未知携一锡，乘兴向何州。

古岸春云散，遥天晚雨收。想应重会面，风月又清秋。

749.017 【览友人卷】李中

新诗开卷处，造化竭精英。雪霁楚山碧，月高湘水清。

初吟尘虑息，再味古风生。自此寰区内，喧腾二雅名。

749.018 【送人南游】李中

浪迹天涯去，南荒必动情。草青虞帝庙，云暗夜郎城。

越鸟惊乡梦，蛮风解宿酲。早思归故里，华发等闲生。

749.019 【晋陵县夏日作】李中

事简公庭静，开帘暑气中。依经煎绿茗，入竹就清风。

至论招禅客，忘机忆钓翁。晚凉安枕簟，海月出墙东。

749.020 【邮亭早起】李中

邮舍残灯在，村林鸡唱频。星河吟里晓，川陆望中春。

旧友青云贵，殊乡素发新。悠悠念行计，难更驻征轮。

749.021 【客中寒食】李中

旅次经寒食，思乡泪湿巾。音书天外断，桃李雨中春。

欲饮都无绪，唯吟似有因。输他郊郭外，多少踏青人。

749.022 【旅馆秋夕】李中

寥寥山馆里，独坐酒初醒。旧业多年别，秋霖一夜听。

砌蛩声渐息，窗烛影犹停。早晚无他事，休如泛水萍。

749.023 【宿青溪米处士幽居】李中

寄宿溪光里，夜凉高士家。养风窗外竹，叫月水中蛙。

静虑同搜句，清神旋煮茶。唯忧晓鸡唱，尘里事如麻。

749.024 【维舟秋浦，逢故人张矩同泊】李中

卸帆清夜碧江滨，冉冉凉风动白蘋。波上正吟新霁月，

岸头恰见故乡人。共惊别后霜侵鬓，互说年来疾逼身。

且饮一壶销百恨，会须遭遇识通津。

749.025 【代别】李中

明日鸣鞭天一涯，悠悠此夕怯分离。红楼有恨金波转，

翠黛无言玉箸垂。浮蚁不能迷远意，回纹从此寄相思。

花时定是慵开鉴，独向春风忍扫眉。

749.026 【悼怀王丧妃】李中

花绽花开事可惊，暂来浮世返蓬瀛。楚宫梦断云空在，

洛浦神归月自明。香解返魂成浪语，胶能续断是虚名。

音容寂寞春牢落，谁会楼中独立情。

749.027 【酒醒】李中

睡觉花阴芳草软，不知明月出墙东。

杯盘狼藉人何处，聚散空惊似梦中。

749.028 【送虞道士】李中

烟霞聚散通三岛，星斗分明在一壶。

笑说馀杭沽酒去，蔡家重要会麻姑。

749.029 【怀旧夜吟寄赵杞】李中

长笛声中海月飞，桃花零落满庭墀。魂销事去无寻处，

酒醒孤吟不寐时。萱草岂能忘积恨，尺书谁与达相思。

悠悠方寸何因解，明日江楼望渺瀰。

749.030 【宿临江驿】李中

候馆寥寥辍棹过，酒醒无奈旅愁何。雨昏郊郭行人少，

苇暗汀洲宿雁多。干禄已悲凋发鬓，结茅终愧负烟萝。

篇章早晚逢知己，苦志忘形自有魔。

749.031 【途中柳】李中

翠色晴来近，长亭路去遥。无人折烟缕，落日拂溪桥。

749.032 【隔墙花】李中

颜色尤难近，馨香不易通。朱门金锁隔，空使怨春风。

749.033 【广陵寒食夜】李中

广陵寒食夜，豪贵足佳期。紫陌人归后，红楼月上时。

绮罗香未歇，丝竹韵犹迟。明日踏青兴，输他轻薄儿。

749.034 【寄庐山庄隐士】李中

烟萝拥竹关，物外自求安。逼枕溪声近，当檐岳色寒。

药苗应自采，琴调对谁弹。待了浮名后，依君共挂冠。

749.035 【吉水寄阎侍御（时公调官瀑川）】李中

何处怀君切，令人欲白头。偶寻花外寺，独立水边楼。

不得论休戚，何因校献酬。吟馀兴难尽，风笛起渔舟。

749.036 【送张惟贞少府之江阴】李中

相送烟汀畔，酒阑登小舟。离京梅雨歇，到邑早蝉秋。

俗必期康济，诗谁互唱酬。晚凉诸吏散，海月入虚楼。

749.037 【钟陵禁烟寄从弟】李中

落絮飞花日又西，踏青无侣草萋萋。

交亲书断竟不到，忍听黄昏杜宇啼。

749.038 【夜泊江渚】李中

水乡明月上晴空，汀岛香生杜若风。

不是当年独醒客，且沽村酒待渔翁。

749.039 【吉水县依韵酬华松秀才见寄】李中

官况萧条在水村，吏归无事好论文。枕欹独听残春雨，

梦去空寻五老云。竹径每怜和藓步，禽声偏爱隔花闻。

诗情冷淡知音少，独喜江皋得见君。

749.040 【贻庐山清溪观王尊师】李中

霞帔星冠复杖藜，积年修炼住灵溪。松轩睡觉冷云起，

石磴坐来春日西。采药每寻岩径远，弹琴常到月轮低。

鼎中龙虎功成后，海上三山去不迷。

749.041 【王昭君】李中

蛾眉翻自累，万里陷穷边。滴泪胡风起，宽心汉月圆。

飞尘长翳日，白草自连天。谁贡和亲策，千秋污简编。

749.042 【送姚端先辈归宁】李中

知君归觐省，称意涉通津。解缆汀洲晓，张帆烟水春。

牵吟芳草远，贳酒乱花新。拜庆庭闱处，蟾枝香满身。

749.043 【江村晚秋作】李中

高秋水村路，隔岸见人家。好是经霜叶，红于带露花。

临罾鱼易得，就店酒难赊。吟兴胡能尽，风清日又斜。

749.044 【蛩】李中

月冷莎庭夜已深，百虫声外有清音。

诗情正苦无眠处，愧尔阶前相伴吟。

749.045 【感秋书事】李中

宦途憔悴雪生头，家计相牵未得休。

红蓼白蘋消息断，旧溪烟月负渔舟。

749.046 【访庐山归章禅伯】李中

沈沈石室疏钟后，寂寂莎池片月明。

多少学徒求妙法，要于言下悟无生。

749.047 【庐山栖隐洞谭先生院留题】李中

坛畔归云冷湿襟，拂苔移石坐花阴。

偶然醒得庄周梦，始觉玄门兴味深。

749.048 【江行值暴风雨】李中

风狂雨暗舟人惧，自委神明志不邪。

投得苇湾波浪息，岸头烟火近人家。

749.049 【杪秋夕吟怀寄宋维先辈】李中

江岛穷秋木叶稀，月高何处捣寒衣。

苦嗟不见登龙客，此夜悠悠一梦飞。

749.050 【七夕】李中

星河耿耿正新秋，丝竹千家列彩楼。

可惜穿针方有兴，纤纤初月苦难留。

749.051 【吉水作尉时酬阎侍御见寄】李中

谬佐驱鸡任，常思赋鵩人。未谐林下约，空感病来身。

锁径青苔老，铺阶红叶新。相思不可见，犹喜得书频。

749.052 【清溪逢张惟贞秀才】李中

洞隐红霞外，房开碧嶂根。昔年同炼句，几夜共听猿。

考古书千卷，忘忧酒一樽。如今归建业，雅道喜重论。

749.053 【送阎侍御归阙】李中

羡君乘紫诏，归路指通津。鼓棹烟波暖，还京雨露新。

趋朝丹禁晓，耸辔九衢春。自愧湮沈者，随轩未有因。

749.054 【甲子岁罢吉水县过钟陵时暮春维舟江渚谒柴太尉席上作】李中

公侯延驻暂踟蹰，况值风光三月初。乱落杯盘花片小，

静笼池阁柳阴疏。舟维南浦程虽阻，饮预西园兴有馀。

却笑田家门下客，当时容易叹车鱼。

749.055 【海上春夕旅怀寄左偃】李中

柳过清明絮乱飞，感时怀旧思凄凄。月生楼阁云初散，

家在汀洲梦去迷。发白每惭清鉴启，酒醒长怯子规啼。

北山高卧风骚客，安得同吟复杖藜。

749.056 【江次维舟登古寺】李中

辍棹因过古梵宫，荒凉门径锁苔茸。绿阴满地前朝树，

清韵含风后殿钟。童子纵慵眠坏榻，老僧耽话指诸峰。

吟馀却返来时路，回首盘桓尚驻筇。

749.057 【春日招宋维先辈】李中

瓮中竹叶今朝熟，鉴里桃花昨日开。

为报广寒攀桂客，莫辞相访共衔杯。

749.058 【吹笛儿】李中

陇头休听月明中，妙竹嘉音际会逢。

见尔樽前吹一曲，令人重忆许云封。

749.059 【所思】李中

解珮当时在洛滨，悠悠疑是梦中身。

自从物外无消息，花谢莺啼近十春。

749.060 【吉水县酬夏侯秀才见寄】李中

启鉴悠悠两鬓苍，病来心绪易凄凉。

知音不到吟还懒，锁印开帘又夕阳。

749.061 【和友人喜雪】李中

腊雪频频降，成堆不可除。伴吟花莫并，销瘴药何如。

谢女诗成处，袁安睡起初。深迷樵子径，冷逼旅人居。

惹砌催樽俎，飘窗入簿书。最宜楼上望，散乱满空虚。

749.062 【感事呈所知】李中

竞爱松筠翠，皆怜桃李芳。如求济世广，桑柘愿商量。

749.063 【送汪涛】李中

知君别家后，不免泪沾襟。芳草千里路，夕阳孤客心。

花飞当野渡，猿叫在烟岑。霄汉知音在，何须恨陆沈。

749.064 【言志寄刘钧秀才】李中

童稚亲儒墨，时平喜道存。酬身指书剑，赋命委乾坤。

秋爽鼓琴兴，月清搜句魂。与君同此志，终待至公论。

749.065 【访澄上人】李中

寻师来静境，神骨觉清凉。一饷逢秋雨，相留坐竹堂。

石渠堆败叶，莎砌咽寒螀。话到南能旨，怡然万虑忘。

749.066 【经古寺】李中

殿宇半隳摧，门临野水开。云凝何代树，草蔽此时台。

绕塔堆黄叶，沿阶积绿苔。踟蹰日将暮，栖鸟入巢来。

749.067 【送王道士游东海】李中

巨浸常牵梦，云游岂觉劳。遥空收晚雨，虚阁看秋涛。

必若思三岛，应须钓六鳌。如通十洲去，谁信碧天高。

749.068 【贻青阳宰】李中

征赋常登限，名山管最多。吏闲民讼少，时得访烟萝。

749.069 【哭故主人陈太师】李中

十年孤迹寄侯门，入室升堂忝厚恩。游遍春郊随茜旆，

饮残秋月待金尊。车鱼郑重知难报，吐握周旋不可论。

长恸裴回逝川上，白杨萧飒又黄昏。

749.070 【秋江夜泊寄刘钧】李中

万里江山敛暮烟，旅情当此独悠然。沙汀月冷帆初卸，

苇岸风多人未眠。已听渔翁歌别浦，更堪边雁过遥天。

与君共俟酬身了，结侣波中寄钓船。

第750卷 李中

750.01 【和浔阳宰感旧绝句五首】李中

追感古今情不已，竹轩闲取史书看。

欲亲往哲无因见，空树临风襟袖寒。

浔阳物景真难及，练泻澄江最好看。

曾上虚楼吟倚槛，五峰擎雪照人寒。

园林春媚千花发，烂熳如将画障看。

惟爱松筠多冷淡，青青偏称雪霜寒。

知君百里鸣琴处，公退千山尽日看。

政化有同风偃草，更将馀力拯孤寒。

昔岁寻芳忻得侣，江堤物景尽情看。

就中吟恋垂杨下，撼起啼莺晚吹寒。

750.02 【哭柴郎中】李中

昔岁遭逢在海城，曾容孤迹奉双旌。酒边不厌笙歌盛，

花下只愁风雨生。棋接山亭松影晚，吟陪月槛露华清。

音尘自此无因问，泪洒川波夕照明。

750.03 【访章禅老】李中

比寻禅客叩禅机，澄却心如月在池。

松下偶然醒一梦，却成无语问吾师。

750.04 【泊秋浦】李中

苇岸风高宿雁惊，维舟特地起乡情。

渔儿隔水吹横笛，半夜空江月正明。

750.05 【闲居言怀】李中

未达难随众，从他俗所憎。闲听九秋雨，远忆四明僧。

病后倦吟啸，贫来疏友朋。寂寥元合道，未必是无能。

750.06 【舟次彭泽】李中

飘泛经彭泽，扁舟思莫穷。无人秋浪晚，一岸蓼花风。

乡里梦渐远，交亲书未通。今宵见圆月，难坐冷光中。

750.07 【宿钟山知觉院】李中

宿投林下寺，中夜觉神清。磬罢僧初定，山空月又生。

笼灯吐冷艳，岩树起寒声。待晓红尘里，依前冒远程。

750.08 【游茅山二首】李中

绿藓深迎步，红霞烂满衣。洞天应不远，鸾鹤向人飞。

茅许仙踪在，烟霞一境清。夷希何许叩，松径月空明。

750.09 【鹤】李中

九皋羽翼下晴空，万里心难驻玉笼。清露滴时翘藓径，

白云开处唳松风。归当华表千年后，怨在瑶琴别操中。

好共灵龟作俦侣，十洲三岛逐仙翁。

750.010 【暮春吟怀寄姚端先辈】李中

无奈诗魔旦夕生，更堪芳草满长汀。故人还爽花前约，

新月又生江上亭。庄梦断时灯欲烬，蜀魂啼处酒初醒。

何时得见登龙客，隔却千山万仞青。

750.011 【送圆上人归庐山】李中

莲宫旧隐尘埃外，策杖临风拂袖还。踏雪独寻青嶂下，

听猿重入白云间。萧骚红树当门老，斑驳苍苔锁径闲。

预想松轩夜禅处，虎溪圆月照空山。

750.012 【送相里秀才之匡山国子监】李中

气秀情闲杳莫群，庐山游去志求文。已能探虎穷骚雅，

又欲囊萤就典坟。目豁乍窥千里浪，梦寒初宿五峰云。

业成早赴春闱约，要使嘉名海内闻。

750.013 【渔父二首】李中

偶向芦花深处行，溪光山色晚来晴。

渔家开户相迎接，稚子争窥犬吠声。

雪鬓衰髯白布袍，笑携赪鲤换村醪。

殷勤留我宿溪上，钓艇归来明月高。

750.014 【旅次闻砧】李中

砧杵谁家夜捣衣，金风淅淅露微微。

月中独坐不成寐，旧业经年未得归。

750.015 【寄杨先生】李中

仙翁别后无信，应共烟霞卜邻。莫把壶中秘诀，

轻传尘里游人。浮生日月自急，上境莺花正春。

安得一招琴酒，与君共泛天津。

750.016 【对酒招陈昭用】李中

花开叶落堪悲，似水年光暗移。身世都如梦役，

是非空使神疲。良图有分终在，所欲无劳妄思。

幸有一壶清酒，且来闲语希夷。

750.017 【旅夜闻笛】李中

长笛起谁家，秋凉夜漏赊。一声来枕上，孤客在天涯。

木末风微动，窗前月渐斜。暗牵诗思苦，不独落梅花。

750.018 【送绍明上人之毗陵】李中

忽起毗陵念，飘然不可留。听蝉离古寺，携锡上扁舟。

月出沙汀冷，风高苇岸秋。回期端的否，千里路悠悠。

750.019 【再到山阳寻故人不遇二首】李中

维舟登野岸，因访故人居。乱后知何处，荆榛匝弊庐。

欲问当年事，耕人都不知。空馀堤上柳，依旧自垂丝。

750.020 【寄庐山简寂观重道者】李中

忆昔采芝庐岳顶，清宫常接绛霄人。玉书闲展石楼晓，

瑶瑟醉弹琪树春。惟恨仙桃迟结实，不忧沧海易成尘。

似醒一梦归凡世，空向彤霞寄梦频。

750.021 【思湓渚旧居】李中

昔岁曾居湓水头，草堂吟啸兴何幽。迎僧常踏竹间藓，

爱月独登溪上楼。寒翠入檐岚岫晓，冷声萦枕野泉秋。

从拘宦路无由到，昨夜分明梦去游。

750.022 【思朐阳春游感旧寄柴司徒五首】李中

王孙昔日甚相亲，共赏西园正媚春。

醉卧如茵芳草上，觉来花月影笼身。

烟铺芳草正绵绵，藉草传杯似列仙。

暂辍笙歌且联句，含毫花下破香笺。

南陌风和舞蝶狂，惜春公子恋斜阳。

高歌饮罢将回辔，衣上花兼百草香。

春郊饮散暮烟收，却引丝簧上翠楼。

红袖歌长金斝乱，银蟾飞出海东头。

昔年常接五陵狂，洪饮花间数十场。

别后或惊如梦觉，音尘难问水茫茫。

750.023 【泉】李中

潺潺青嶂底，来处一何长。漱石苔痕滑，侵松鹤梦凉。

泛花穿竹坞，泻月下莲塘。想得归何处，天涯助渺茫。

750.024 【题徐五教池亭】李中

多士池塘好，尘中景恐无。年来养鸥鹭，梦不去江湖。

泉脉通深涧，风声起短芦。惊鱼跳藻荇，戏蝶上菰蒲。

泛泛容渔艇，闲闲载酒壶。涨痕山雨过，翠积岸苔铺。

花影沈波底，烟光入座隅。晓香怜杜若，夜浸爱蟾蜍。

步逸心难厌，看吟兴不辜。凭君命奇笔，为我写成图。

750.025 【遥赋义兴潜泉】李中

见说灵泉好，潺湲兴莫穷。谁当秋霁后，独听月明中。

溅石苔花润，随流木叶红。何当化霖雨，济物显殊功。

750.026 【和毗陵尉曹昭用见寄】李中

决狱多馀暇，冥搜万象空。卷帘疏雨后，锁印夕阳中。

还往多名士，编题尚古风。宦途知此味，能有几人同。

750.027 【梅花】李中

群木方憎雪，开花长在先。流莺与舞蝶，不见许因缘。

750.028 【舟次吉水逢蔡文庆秀才】李中

别后音尘断，相逢又共吟。雪霜今日鬓，烟月旧时心。

舣棹夕阳在，听鸿秋色深。一尊开口笑，不必话升沈。

750.029 【新喻县偶寄彭仁正字】李中

经年离象魏，孤宦在南荒。酒醒公斋冷，雨多归梦长。

志难酬国泽，术欠致民康。吾子应相笑，区区道未光。

750.030 【和彭正字喜雪见寄】李中

千门忻应瑞，偏称上楼看。密洒虚窗晓，狂飘大野寒。

园深宜竹树，帘卷洽杯盘。已作丰年兆，黎民意尽安。

750.031 【海上和柴军使清明书事】李中

清明时节好烟光，英杰高吟兴味长。捧日即应还禁卫，

当春何惜醉朐阳。千山过雨难藏翠，百卉临风不藉香。

却是旅人凄屑甚，夜来魂梦到家乡。

750.032 【壬申岁承命之任淦阳再过庐山国学感旧寄刘钧明府】李中

三十年前共苦辛，囊萤曾寄此烟岑。读书灯暗嫌云重，

搜句石平怜藓深。各历宦途悲聚散，几看时辈或浮沈。

再来物景还依旧，风冷松高猿狖吟。

750.033 【留题胡参卿秀才幽居】李中

竹荫庭除藓色浓，道心安逸寂寥中。扣门时有栖禅客，

洒酒多招采药翁。江近好听菱芡雨，径香偏爱蕙兰风。

我惭名宦犹拘束，脱屣心情未得同。

750.034 【放鹭鸶】李中

池塘多谢久淹留，长得霜翎放自由。

好去蒹葭深处宿，月明应认旧江秋。

750.035 【柳絮】李中

年年二月暮，散乱杂飞花。雨过微风起，狂飘千万家。

750.036 【早春】李中

一种和风至，千花未放妍。草心并柳眼，长是被恩先。

750.037 【春云】李中

阴去为膏泽，晴来媚晓空。无心亦无滞，舒卷在东风。

750.038 【送姚端秀才游毗陵】李中

毗陵嘉景太湖边，才子经游称少年。风弄青帘沽酒市，

月明红袖采莲船。若耶罨画应相似，越岫吴峰尽接连。

此去高吟须早返，广寒丹桂莫迁延。

750.039 【和朐阳载笔鲁裕见寄】李中

燕台多事每开颜，相许论交淡薄间。饮兴共怜芳草岸，

吟情同爱夕阳山。露浓小径蛩声咽，月冷空庭竹影闲。

何事此时攀忆甚，与君俱是别乡关。

750.040 【叙吟二首】李中

往哲搜罗妙入神，隋珠和璧未为珍。

而今所得惭难继，谬向平生著苦辛。

成僻成魔二雅中，每逢知己是亨通。

言之无罪终难厌，欲把风骚继古风。

750.041 【贻毗陵正勤禅院奉长老】李中

随缘驻瓶锡，心已悟无生。默坐烟霞散，闲观水月明。

竹深风倍冷，堂迥磬偏清。愿作传灯者，忘言学净名。

750.042 【冬日书怀寄惟真大师】李中

自别吾师后，风骚道甚孤。雪霜侵鬓发，音信隔江湖。

扰扰悲时世，悠悠役梦途。向公期尽节，多病怕倾壶。

贱迹虽惭滞，幽情忍使辜。诗成天外句，棋覆夜中图。

落壁灯花碎，飘窗雪片粗。煮茶烧栗兴，早晚复围炉。

750.043 【献中书潘舍人】李中

运叶半千数，天钟许国臣。鹏霄开羽翼，凤阙演丝纶。

顾问当清夜，从容向紫宸。立言成雅诰，正意叙彝伦。

朴素偕前哲，馨香越搢绅。褒辞光万代，优旨重千钧。

公退谁堪接，清闲道是邻。世间身属幻，物外意通津。

吊往兼春梦，文高赋复新。琴弹三峡水，屏画十洲春。

庭冷铺苔色，池寒浸月轮。竹风来枕簟，药气上衣巾。

茶谱传溪叟，棋经受羽人。清虚虽得趣，献替不妨陈。

杞梓呈才后，神仙入侍频。孤寒皆有赖，中外亦同忻。

有士曾多难，无门得望尘。忙忙罹险阻，往往耗精神。

寻果巢枝愿，终全负米身。遭逢敦孝治，蹇塞值通津。

最庆清朝禄，还沾白发亲。甘柔心既遂，虚薄报何因。

远宦联绵历，卑栖夙夜勤。良时空爱惜，末路每悲辛。

骨立驹犹病，颜凋女尚贫。而今谐顾遇，尺蠖愿求伸。

第751卷 徐铉

751.01 【早春左省寓直】徐铉

旭景鸾台上，微云象阙间。时清政事少，日永直官闲。

远籁飞箫管，零冰响珮环。终军年二十，默坐叩玄关。

751.02 【寒食宿陈公塘上】徐铉

垂杨界官道，茅屋倚高坡。月下春塘水，风中牧竖歌。

折花闲立久，对酒远情多。今夜孤亭梦，悠扬奈尔何。

751.03 【将去广陵别史员外南斋】徐铉

家声曾与金张辈，官署今居何宋间。起得高斋临静曲，

种成奇树学他山。鸳鸾终日同醒醉，萝薜常时共往还。

贱子今朝独南去，不堪回首望清闲。

751.04 【将过江题白沙馆】徐铉

少长在维扬，依然认故乡。金陵佳丽地，不道少风光。

稍望吴台远，行登楚塞长。殷勤语江岭，归梦莫相妨。

751.05 【登甘露寺北望】徐铉

京口潮来曲岸平，海门风起浪花生。人行沙上见日影，

舟过江中闻橹声。芳草远迷扬子渡，宿烟深映广陵城。

游人乡思应如橘，相望须含两地情。

751.06 【山路花】徐铉

不共垂杨映绮寮，倚山临路自娇饶。游人过去知香远，

谷鸟飞来见影摇。半隔烟岚遥隐隐，可堪风雨暮萧萧。

城中春色还如此，几处笙歌按舞腰。

751.07 【京口江际弄水】徐铉

退公求静独临川，扬子江南二月天。百尺翠屏甘露阁，

数帆晴日海门船。波澄濑石寒如玉，草接汀蘋绿似烟。

安得乘槎更东去，十洲风外弄潺湲。

751.08 【早春旬假独直寄江舍人】徐铉

省署皆归沐，西垣公事稀。咏诗前砌立，听漏向申归。

远思风醒酒，馀寒雨湿衣。春光已堪探，芝盖共谁飞。

751.09 【从驾东幸呈诸公】徐铉

吴公台下旧京城，曾掩衡门过十春。别后不知新景象，

信来空问故交亲。宦游京口无高兴，习隐钟山限俗尘。

今日喜为华表鹤，况陪鹓鹭免迷津。

751.010 【重游木兰亭】徐铉

缭绕长堤带碧浔，昔年游此尚青衿。兰桡破浪城阴直，

玉勒穿花苑树深。宦路尘埃成久别，仙家风景有谁寻。

那知年长多情后，重凭栏干一独吟。

751.011 【赋得彩燕】徐铉

缕彩成飞燕，迎和启蛰时。翠翘生玉指，绣羽拂文楣。

讵费衔泥力，无劳剪爪期。化工今在此，翻怪社来迟。

751.012 【送魏舍人仲甫为蕲州判官】徐铉

从事蕲春兴自长，蕲人应识紫薇郎。山资足后抛名路，

莼菜秋来忆故乡。以道卷舒犹自适，临戎谈笑固无妨。

如闻郡阁吹横笛，时望青溪忆野王。

751.013 【题殷舍人宅木芙蓉】徐铉

怜君庭下木芙蓉，袅袅纤枝淡淡红。晓吐芳心零宿露，

晚摇娇影媚清风。似含情态愁秋雨，暗减馨香借菊丛。

默饮数杯应未称，不知歌管与谁同。

751.014 【送史馆高员外使岭南】徐铉

东观时闲暇，还修喻蜀书。双旌驰县道，百越从轺车。

桂蠹晨餐罢，贪泉访古初。春江多好景，莫使醉吟疏。

751.015 【春日紫岩山期客不至】徐铉

郊外春华好，人家带碧溪。浅莎藏鸭戏，轻霭隔鸡啼。

掩映红桃谷，夤缘翠柳堤。王孙竟不至，芳草自萋萋。

751.016 【宿蒋帝庙，明日游山南诸寺】徐铉

便返城闉尚未甘，更从山北到山南。花枝似雪春虽半，

桂魄如眉日始三。松盖遮门寒黯黯，柳丝妨路翠毵毵。

登临莫怪偏留恋，游宦多年事事谙。

751.017 【赋得有所思】徐铉

所思何在杳难寻，路远山长水复深。衰草满庭空伫立，

清风吹袂更长吟。忘情好醉青田酒，寄恨宜调绿绮琴。

落日鲜云偏聚散，可能知我独伤心。

751.018 【赠王贞素先生】徐铉

先生尝已佩真形，绀发朱颜骨气清。道秘未传鸿宝术，

院深时听步虚声。辽东几度悲城郭，吴市终应变姓名。

三十六天皆有籍，他年何处问归程。

751.019 【春夜月】徐铉

幽人春望本多情，况是花繁月正明。

竟夕无言亦无寐，绕阶芳草影随行。

751.020 【爱敬寺有老僧尝游长安言秦雍间事历历可听…示同行客】徐铉

白首栖禅者，尝谈灞浐游。能令过江客，偏起失乡愁。

室倚桃花崦，门临杜若洲。城中无此景，将子剩淹留。

751.021 【游蒋山题辛夷花寄陈奉礼（本约陈同游，不至）】徐铉

今岁游山已恨迟，山中仍喜见辛夷。簪缨且免全为累，

桃李犹堪别作期。晴后日高偏照灼，晚来风急渐离披。

山郎不作同行伴，折得何由寄所思。

751.022 【和殷舍人萧员外春雪】徐铉

万里春阴乍履端，广庭风起玉尘干。梅花岭上连天白，

蕙草阶前特地寒。晴去便为经岁别，兴来何惜彻宵看。

此时鸳侣皆闲暇，赠答诗成禁漏残。

751.023 【寄蕲州高郎中】徐铉

贾傅栖迟楚泽东，兰皋三度换秋风。纷纷世事来无尽，

黯黯离魂去不通，直道未能胜社鼠，孤飞徒自叹冥鸿。

知君多少思乡恨，并在山城一笛中。

751.024 【寄和州韩舍人】徐铉

急景駸駸度，遥怀处处生。风头乍寒暖，天色半阴晴。

久别魂空断，终年道不行。殷勤云上雁，为过历阳城。

751.025 【从兄龙武将军没于边戍，过旧营宅作】徐铉

前年都尉没边城，帐下何人领旧兵。徼外瘴烟沉鼓角，

山前秋日照铭旌。笙歌却返乌衣巷，部曲皆还细柳营。

今日园林过寒食，马蹄犹拟入门行。

751.026 【景阳台怀古】徐铉

后主忘家不悔，江南异代长春。

今日景阳台上，闲人何用伤神。

751.027 【春分日】徐铉

仲春初四日，春色正中分。绿野徘徊月，晴天断续云。

燕飞犹个个，花落已纷纷。思妇高楼晚，歌声不可闻。

751.028 【寄驾部郎中（瞻）】徐铉

贱子乖慵性，频为省直牵。交亲每相见，多在相门前。

君独疏名路，为郎过十年。炎风久成别，南望思悠然。

751.029 【和王庶子寄题兄长建州廉使新亭】徐铉

谢守高斋结构新，一方风景万家情。群贤讵减山阴会，

远俗初闻正始声。水槛片云长不去，讼庭纤草转应生。

阿连诗句偏多思，遥想池塘昼梦成。

751.030 【谢文靖墓下作（时闽岭用师，契丹陷梁宋）】徐铉

越徼稽天讨，周京乱虏尘。苍生何可奈，江表更无人。

岂惮寻荒垄，犹思认后身。春风白杨里，独步泪沾巾。

第752卷 徐铉

752.01 【观人读《春秋》】徐铉

日觉儒风薄，谁将霸道羞。乱臣无所惧，何用读春秋。

752.02 【秋日雨中与萧赞善访殷舍人于翰林座中作】徐铉

野出西垣步步迟，秋光如水雨如丝。铜龙楼下逢闲客，

红药阶前访旧知。乱点乍滋承露处，碎声因想滴蓬时。

银台钥入须归去，不惜馀欢尽酒卮。

752.03 【送和州张员外为江都令】徐铉

经年相望隔重湖，一旦相逢在上都。塞诏官班聊慰否，

埋轮意气尚存无。由来圣代怜才子，始觉清风激懦夫。

若向西冈寻胜赏，旧题名处为踌躇。

752.04 【和明道人宿山寺】徐铉

闻道经行处，山前与水阳。磬声深小院，灯影迥高房。

落宿依楼角，归云拥殿廊。羡师闲未得，早起逐班行。

752.05 【晚归】徐铉

暑服道情出，烟街薄暮还。风清飘短袂，马健弄连环。

水静闻归橹，霞明见远山。过从本无事，从此涉旬间。

752.06 【月真歌】徐铉

扬州胜地多丽人，其间丽者名月真。月真初年十四五，

能弹琵琶善歌舞。风前弱柳一枝春，花里娇莺百般语。

扬州帝京多名贤，其间贤者殷德川。德川初秉纶闱笔，

职近名高常罕出。花前月下或游从，一见月真如旧识。

闲庭深院资贤宅，宅门严峻无凡客。垂帘偶坐唯月真，

调弄琵琶郎为拍。殷郎一旦过江去，镜中懒作孤鸾舞。

朝云暮雨镇相随，石头城下还相遇。二月三月江南春，

满城濛濛起香尘。隔墙试听歌一曲，乃是资贤宅里人。

绿窗绣幌天将晓，残烛依依香袅袅。离肠却恨苦多情，

软障薰笼空悄悄。殷郎去冬入翰林，九霄官署转深沉。

人间想望不可见，唯向月真存旧心。我惭闒茸何为者，

长感馀光每相假。陋巷萧条正掩扉，相携访我衡茅下。

我本山人愚且贞，歌筵歌席常无情。自从一见月真后，

至今赢得颠狂名。殷郎月真听我语，少壮光阴能几许。

良辰美景数追随，莫教长说相思苦。

752.07 【走笔送义兴令赵宣辅】徐铉

闻君孤棹泛荆谿，陇首云随别恨飞。

杜牧旧居凭买取，他年藜杖愿同归。

752.08 【天阙山绝句】徐铉

散诞爱山客，凄凉怀古心。寒风天阙晚，尽日倚轩吟。

752.09 【除夜】徐铉

寒灯耿耿漏迟迟，送故迎新了不欺。往事并随残历日，

春风宁识旧容仪。预惭岁酒难先饮，更对乡傩羡小儿。

吟罢明朝赠知己，便须题作去年诗。

752.010 【寄钟谟】徐铉

看看潘鬓二毛生，昨日林梢又转莺。欲对春风忘世虑，

敢言尊酒召时英。假中西阁应无事，筵上南威幸有情。

不得车公终不乐，已教红袖出门迎。

752.011 【正初答钟郎中见招】徐铉

高斋迟景雪初晴，风拂乔枝待早莺。南省郎官名籍籍，

东邻妓女字英英。流年倏忽成陈事，春物依稀有旧情。

新岁相思自过访，不烦虚左远相迎。

752.012 【闻雁寄故人】徐铉

久作他乡客，深惭薄宦非。不知云上雁，何得每年归。

夜静声弥怨，天空影更微。往年离别泪，今夕重沾衣。

752.013 【江舍人宅筵上有妓唱和州韩舍人歌辞，因以寄】徐铉

良宵丝竹偶成欢，中有佳人俯翠鬟。白雪飘飖传乐府，

阮郎憔悴在人间。清风朗月长相忆，佩蕙纫兰早晚还。

深夜酒空筵欲散，向隅惆怅鬓堪斑。

752.014 【寒食日作】徐铉

厨冷烟初禁，门闲日更斜。东风不好事，吹落满庭花。

过社纷纷燕，新晴淡淡霞。京都盛游观，谁访子云家。

752.015 【贺殷游二舍人入翰林、江给事拜中丞】徐铉

清晨待漏独徘徊，霄汉悬心不易裁。阁老深严归翰苑，

夕郎威望拜霜台。青绫对覆蓬壶晚，赤棒前驱道路开。

犹有西垣厅记在，莫忘同草紫泥来。

752.016 【欧阳太监雨中视决堤因堕水明日见于省中因戏之】徐铉

闻道张晨盖，徘徊石首东。濬川非伯禹，落水异三公。

衣湿仍愁雨，冠欹更怯风。今朝复相见，疑是葛仙翁。

752.017 【送吴郎中为宣州推官知泾县】徐铉

征虏亭边月，鸡鸣伴客行。可怜何水部，今事谢宣城。

风物聊供赏，班资莫系情。同心不同载，留滞为浮名。

752.018 【寄舒州杜员外】徐铉

信到得君书，知君已下车。粉闱情在否，莲幕兴何如。

人望征贤入，余思从子居。灊山真隐地，凭为卜茅庐。

752.019 【九月十一日寄陈郎中】徐铉

我多吏事君多病，寂绝过从又几旬。

前日龙山烟景好，风前落帽是何人。

752.020 【和司门郎中陈彦】徐铉

衡门寂寂逢迎少，不见仙郎向五旬。

莫问龙山前日事，菊花开却为闲人。

752.021 【赋得捣衣】徐铉

江上多离别，居人夜捣衣。拂砧知露滴，促杵恐霜飞。

漏转声频断，愁多力自微。裁缝依梦见，腰带定应非。

752.022 【九月三十夜雨寄故人】徐铉

独听空阶雨，方知秋事悲。寂寥旬假日，萧飒夜长时。

别念纷纷起，寒更故故迟。情人如不醉，定是两相思。

752.023 【寄抚州钟郎中（时王师败绩于闽中，谟在建州）】徐铉

去载分襟后，寻闻在建安。封疆正多事，尊俎若为欢。

都护空遗镞，明君欲舞干。绕朝时不用，非是杀身难。

752.024 【送欧阳太监游庐山】徐铉

家家门外庐山路，唯有夫君乞假游。案牍乍抛公署晚，

林泉已近暑天秋。海潮尽处逢陶石，江月圆时上庾楼。

此去萧然好长往，人间何事不悠悠。

752.025 【立秋后一日与朱舍人同直】徐铉

一宿秋风未觉凉，数声宫漏日犹长。

林泉无计消残暑，虚向华池费稻粱。

752.026 【赋得霍将军辞第】徐铉

汉将承恩久，图勋肯顾私。匈奴犹未灭，安用以家为。

郢匠虽闻诏，衡门竟不移。宁烦张老颂，无待晏婴辞。

甲乙人徒费，亲邻我自持。悠悠千载下，长作帅臣师。

752.027 【和元帅书记萧郎中观习水师】徐铉

元帅楼船出治兵，落星山外火旗明。千帆日助江陵势，

万里风驰下濑声。杀气晓严波上鹢，凯歌遥骇海边鲸。

仲宣一作从军咏，回顾儒衣自不平。

752.028 【秋日卢龙村舍】徐铉

置却人间事，闲从野老游。树声村店晚，草色古城秋。

独鸟飞天外，闲云度陇头。姓名君莫问，山木与虚舟。

752.029 【和萧郎中小雪日作】徐铉

征西府里日西斜，独试新炉自煮茶。篱菊尽来低覆水，

塞鸿飞去远连霞。寂寥小雪闲中过，斑驳轻霜鬓上加。

算得流年无奈处，莫将诗句祝苍华。

752.030 【中书相公谿亭闲宴依韵（李建勋）】徐铉

雨霁秋光晚，亭虚野兴回。沙鸥掠岸去，溪水上阶来。

客傲风欹帻，筵香菊在杯。东山长许醉，何事忆天台。

752.031 【寄饶州王郎中效李白体】徐铉

珍重王光嗣，交情尚在不。芜城连宅住，楚塞并车游。

别后官三改，年来岁六周。银钩无一字，何以缓离愁。

752.032 【寄歙州吕判官】徐铉

任公郡占好山川，溪水萦回路屈盘。南国自来推胜境，

故人此地作郎官。风光适意须留恋，禄秩资贫且喜欢。

莫忆班行重回首，是非多处是长安。

752.033 【宣威苗将军贬官后重经故宅】徐铉

蒋山南望近西坊，亭馆依然锁院墙。天子未尝过细柳，

将军寻已戍敦煌。欹倾怪石山无色，零落圆荷水不香。

为将为儒皆寂寞，门前愁杀马中郎。

752.034 【附池州薛郎中书因寄歙州张员外】徐铉

新安从事旧台郎，直气多才不可忘。一旦江山驰别梦，

几年簪绂共周行。岐分出处何方是，情共穷通此义长。

因附邻州寄消息，接舆今日信为狂。

752.035 【寄江都路员外】徐铉

吾兄失意在东都，闻说襟怀任所如。已纵乖慵为傲吏，

有何关键制豪胥。县斋晓闭多移病，南亩秋荒忆遂初。

知道故人相忆否，嵇康不得懒修书。

752.036 【张员外好茅山风景，求为句容令，作此送】徐铉

句曲山前县，依依数舍程。还同适勾漏，非是厌承明。

柳谷供诗景，华阳契道情。金门容傲吏，官满且还城。

752.037 【送应之道人归江西】徐铉

曾骑竹马傍洪厓，二十馀年变物华。客梦等闲过驿阁，

归帆遥羡指龙沙。名垂小篆矜垂露，诗作吴吟对绮霞。

岁暮定知回未得，信来凭为寄梅花。

752.038 【送元帅书记高郎中出为婺源建威军使】徐铉

寒风萧瑟楚江南，记室戎装挂锦帆。倚马未曾妨笑傲，

斩牲先要厉威严。危言昔日尝无隐，壮节今来信不凡。

惟有杯盘思上国，酒醪甜淡菜蔬甘。

752.039 【游方山宿李道士房】徐铉

从来未面李先生，借我西窗卧月明。

二十三家同愿识，素骡何日暂还城。

752.040 【题画石山】徐铉

彼美巉岩石，谁施黼藻功。回岩明照地，绝壁烂临空。

锦段鲜须濯，罗屏展易穷。不因秋藓绿，非假晚霞红。

羽客藏书洞，樵人取箭风。灵踪理难问，仙路去何通。

返驾归尘里，留情向此中。回瞻画图畔，遥羡面山翁。

752.041 【临石步港】徐铉

埼岸堕萦带，微风起细涟。绿阴三月后，倒影乱峰前。

吹浪游鳞小，黏苔碎石圆。会将腰下组，换取钓鱼船。

752.042 【病题二首】徐铉

性灵慵懒百无能，唯被朝参遣夙兴。圣主优容恩未答，

丹经疏阔病相陵。脾伤对客偏愁酒，眼暗看书每愧灯。

进与时乖不知退，可怜身计谩腾腾。

人间多事本难论，况是人间懒慢人。不解养生何怪病，

已能知命敢辞贫。向空咄咄烦书字，举世滔滔莫问津。

金马门前君识否，东方曼倩是前身。

752.043 【寄江州萧给事】徐铉

夕郎忧国不忧身，今向天涯作逐臣。魂梦暗驰龙阙曙，

啸吟闲绕虎谿春。朝车载酒过山寺，谏纸题诗寄野人。

惆怅懦夫何足道，自离群后已同尘。

752.044 【和江州江中丞见寄】徐铉

贾傅南迁久，江关道路遥。北来空见雁，西去不如潮。

鼠穴依城社，鸿飞在泬寥。高低各有处，不拟更相招。

752.045 【和钟郎中送朱先辈还京垂寄】徐铉

分司洗马无人问，辞客殷勤辍棹歌。苍藓满庭行径小，

高梧临槛雨声多。春愁尽付千杯酒，乡思遥闻一曲歌。

且共胜游消永日，西冈风物近如何。

752.046 【送郝郎中为浙西判官】徐铉

大藩从事本优贤，幕府仍当北固前。花绕楼台山倚郭，

寺临江海水连天。恐君到即忘归日，忆我游曾历二年。

若许他时作闲伴，殷勤为买钓鱼船。

752.047 【翰林游舍人清明日入院中途见过余明日…因寄游君】徐铉

榆柳开新焰，梨花发故枝。辎輧隘城市，圭组坐曹司。

独对芝泥检，遥怜白马儿。禁林还视草，气味两相知。

752.048 【陪王庶子游后湖涵虚阁（东宫园）】徐铉

悬圃清虚乍过秋，看山寻水上兹楼。轻鸥的的飞难没，

红叶纷纷晚更稠。风卷微云分远岫，浪摇晴日照中洲。

跻攀况有承华客，如在南皮奉胜游。

752.049 【柳枝辞十二首】徐铉

把酒凭君唱柳枝，也从丝管递相随。

逢春只合朝朝醉，记取秋风落叶时。

南园日暮起春风，吹散杨花雪满空。

不惜杨花飞也得，愁君老尽脸边红。

陌上朱门柳映花，帘钩半卷绿阴斜。

凭郎暂驻青骢马，此是钱塘小小家。

夹岸朱栏柳映楼，绿波平幔带花流。

歌声不出长条密，忽地风回见彩舟。

老大逢春总恨春，绿杨阴里最愁人。

旧游一别无因见，嫩叶如眉处处新。

濛濛堤畔柳含烟，疑是阳和二月天。

醉里不知时节改，漫随儿女打秋千。

水阁春来乍减寒，晓妆初罢倚栏干。

长条乱拂春波动，不许佳人照影看。

柳岸烟昏醉里归，不知深处有芳菲。

重来已见花飘尽，唯有黄莺啭树飞。

此去仙源不是遥，垂杨深处有朱桥。

共君同过朱桥去，索映垂杨听洞箫。

暂别扬州十度春，不知光景属何人。

一帆归客千条柳，肠断东风扬子津。

仙乐春来按舞腰，清声偏似傍娇饶。

应缘莺舌多情赖，长向双成说翠条。

凤笙临槛不能吹，舞袖当筵亦自疑。

唯有美人多意绪，解依芳态画双眉。

752.050 【贬官泰州出城作】徐铉

浮名浮利信悠悠，四海干戈痛主忧。三谏不从为逐客，

一身无累似虚舟。满朝权贵皆曾忤，绕郭林泉已遍游。

惟有恋恩终不改，半程犹自望城楼。

752.051 【过江】徐铉

别路知何极，离肠有所思。登舻望城远，摇橹过江迟。

断岸烟中失，长天水际垂。此心非橘柚，不为两乡移。

752.052 【经东都太子桥】徐铉

纶闱放逐知何道，桂苑风流且暂归。

莫问升迁桥上客，身谋疏拙旧心违。

第753卷 徐铉

753.01 【赠维扬故人】徐铉

东京少长认维桑，书剑谁教入帝乡。一事无成空放逐，

故人相见重凄凉。楼台寂寞官河晚，人物稀疏驿路长。

莫怪临风惆怅久，十年春色忆维扬。

753.02 【泰州道中却寄东京故人】徐铉

风紧雨凄凄，川回岸渐低。吴州林外近，隋苑雾中迷。

聚散纷如此，悲欢岂易齐。料君残酒醒，还听子规啼。

753.03 【得浙西郝判官书未及报闻燕王移镇京口…田书记消息】徐铉

秋风海上久离居，曾得刘公一纸书。淡水心情长若此，

银钩踪迹更无如。尝忧座侧飞鸮鸟，未暇江中觅鲤鱼。

今日京吴建朱邸，问君谁共曳长裾。

753.04 【赠陶使君求梨】徐铉

昨宵宴罢醉如泥，惟忆张公大谷梨。白玉花繁曾缀处，

黄金色嫩乍成时。冷侵肺腑醒偏早，香惹衣襟歇倍迟。

今旦中山方酒渴，唯应此物最相宜。

753.05 【陈觉放还至泰州，以诗见寄，作此答之】徐铉

朱云曾为汉家忧，不怕交亲作世仇。壮气未平空咄咄，

狂言无验信悠悠。今朝我作伤弓鸟，却羡君为不系舟。

劳寄新诗平宿憾，此生心气贯清秋。

753.06 【王三十七自京垂访，作此送之】徐铉

失乡迁客在天涯，门掩苔垣向水斜。只就鳞鸿求远信，

敢言车马访贫家。烟生柳岸将垂缕，雪压梅园半是花。

惆怅明朝尊酒散，梦魂相送到京华。

753.07 【陶使君挽歌二首】徐铉

太守今何在，行春去不归。筵空收管吹，郊迥俨骖騑。

营外星才落，园中露已稀。伤心梁上燕，犹解向人飞。

始忆花前宴，笙歌醉夕阳。那堪城外送，哀挽逐归艎。

铃阁朝犹闭，风亭日已荒。唯馀迁客泪，沾洒后池傍。

753.08 【雪中作】徐铉

赋分多情客，经年去国心。疏钟寒郭晚，密雪水亭深。

影迥鸿投渚，声愁雀噪林。他乡一尊酒，独坐不成斟。

753.09 【赋得风光草际浮】徐铉

宿露依芳草，春郊古陌旁。风轻不尽偃，日早未晞阳。

耿耿依平远，离离入望长。映空无定彩，飘径有馀光。

飐若荷珠乱，纷如爝火飏。诗人多感物，凝思绕池塘。

753.010 【寒食成判官垂访因赠】徐铉

常年寒食在京华，今岁清明在海涯。远巷蹋歌深夜月，

隔墙吹管数枝花。鸳鸾得路音尘阔，鸿雁分飞道里赊。

不是多情成二十，断无人解访贫家。

753.011 【送客至城西，望图山，因寄浙西府中】徐铉

牧叟邹生笑语同，莫嗟江上听秋风。

君看逐客思乡处，犹在图山更向东。

753.012 【送写真成处士入京】徐铉

传神踪迹本来高，泽畔形容愧彩毫。

京邑功臣多伫望，凌烟阁上莫辞劳。

753.013 【九日雨中】徐铉

茱萸房重雨霏微，去国逢秋此恨稀。目极暂登台上望，

心遥长向梦中归。荃蘪路远愁霜早，兄弟乡遥羡雁飞。

唯有多情一枝菊，满杯颜色自依依。

753.014 【寄外甥苗武仲】徐铉

放逐今来涨海边，亲情多在凤台前。且将聚散为闲事，

须信华枯是偶然。蝉噪疏林村倚郭，鸟飞残照水连天。

此中唯欠韩康伯，共对秋风咏数篇。

753.015 【寄从兄宪兼示二弟】徐铉

别路吴将楚，离忧弟与兄。断云惊晚吹，秋色满孤城。

信远鸿初下，乡遥月共明。一枝栖未稳，回首望三京。

753.016 【附书与钟郎中因寄京妓越宾】徐铉

暮春桥下手封书，寄向江南问越姑。

不道诸郎少欢笑，经年相别忆侬无。

753.017 【代钟答】徐铉

一幅轻绡寄海滨，越姑长感昔时恩。

欲知别后情多少，点点凭君看泪痕。

753.018 【亚元舍人不替深知猥贻佳作三篇清绝不敢轻…庶资一笑耳】徐铉

海陵城里春正月，海畔朝阳照残雪。城中有客独登楼，

遥望天边白银阙。白银阙下何英英，雕鞍绣毂趋承明。

阊门晓辟旌旗影，玉墀风细佩环声。此处追飞皆俊彦，

当年何事容疵贱。怀铅昼坐紫微宫，焚香夜直明光殿。

王言简静官司闲，朋好殷勤多往还。新亭风景如东洛，

邙岭林泉似北山。光阴暗度杯盂里，职业未妨谈笑间。

有时邀宾复携妓，造门不问都非是。酣歌叫笑惊四邻，

赋笔纵横动千字。任他银箭转更筹，不怕金吾司夜吏。

可怜诸贵贤且才，时情物望两无猜。伊余独禀狂狷性，

褊量多言仍薄命。吞舟可漏岂无恩，负乘自贻非不幸。

一朝削迹为迁客，旦暮青云千里隔。离鸿别雁各分飞，

折柳攀花两无色。卢龙渡口问迷津，瓜步山前送暮春。

白沙江上曾行路，青林花落何纷纷。汉皇昔幸回中道，

极目牛羊卧芳草。旧宅重游尽隙荒，故人相见多衰老。

禅智寺，山光桥，风瑟瑟兮雨萧萧。行杯已醒残梦断，

征途未极离魂消。海陵郡中陶太守，相逢本是随行旧。

乍申拜起已开眉，却问辛勤还执手。精庐水榭最清幽，

一税征车聊驻留。闭门思过谢来客，知恩省分宽离忧。

郡斋胜境有后池，山亭菌阁互参差。有时虚左来相召，

举白飞觞任所为。多才太守能挝鼓，醉送金船间歌舞。

酒酣耳热眼生花，暂似京华欢会处。归来旅馆还端居，

清风朗月夜窗虚。駸駸流景岁云暮，天涯望断故人书。

春来凭槛方叹息，仰头忽见南来翼。足系红笺堕我前，

引颈长鸣如有言。开缄试读相思字，乃是多情乔亚元。

短韵三篇皆丽绝，小梅寄意情偏切。金兰投分一何坚，

银钩置袖终难灭。醉后狂言何足奇，感君知己不相遗。

长卿曾作美人赋，玄成今有责躬诗。报章欲托还京信，

笔拙纸穷情未尽。珍重芸香陈子乔，亦解贻书远相问。

宁须买药疗羁愁，只恨无书消鄙吝。游处当时靡不同，

欢娱今日两成空。天子尚应怜贾谊，时人未要嘲扬雄。

曲终笔阁缄封已，翩翩驿骑行尘起。寄向中朝谢故人，

为说相思意如此。

753.019 【送蒯司录归京（亮）】徐铉

早年闻有蒯先生，二十馀年道不行。抵掌曾论天下事，

折腰犹悟俗人情。老还上国欢娱少，贫聚归资结束轻。

迁客临流倍惆怅，冷风黄叶满山城。

753.020 【闻查建州陷贼寄钟郎中（谟即查从事也）】徐铉

闻道将军轻壮图，螺江城下委犀渠。旌旗零落沉荒服，

簪履萧条返故居。皓首应全苏武节，故人谁得李陵书。

自怜放逐无长策，空使卢谌泪满裾。

753.021 【还过东都，留守周公筵上赠座客】徐铉

贾生三载在长沙，故友相思道路赊。已分终年甘寂寞，

岂知今日返京华。麟符上相恩偏厚，隋苑留欢日欲斜。

明旦江头倍惆怅，远山芳草映残霞。

753.022 【送杨郎中唐员外奉使湖南】徐铉

江边微雨柳条新，握节含香二使臣。两绶对悬云梦日，

方舟齐泛洞庭春。今朝草木逢新律，昨日山川满战尘。

同是多情怀古客，不妨为赋吊灵均。

753.023 【表弟包颖见寄（此子侍亲在饶州，累年卧疾）】徐铉

常思帝里奉交亲，别后光阴屈指频。兰佩却归纶阁下，

荆枝犹寄楚江滨。十程山水劳幽梦，满院烟花醉别人。

料得此生强健在，会须重赏昔年春。

753.024 【寄萧给事（萧江西致仕）】徐铉

危言危行古时人，归向西山卧白云。买宅尚寻徐处士，

餐霞终访许真君。容颜别后应如故，诗咏年来更不闻。

今日城中春又至，落梅愁绪共纷纷。

753.025 【赋石奉送钟德林少尹员外】徐铉

我爱他山石，中含绝代珍。烟披寒落落，沙浅静磷磷。

翠色辞文陛，清声出泗滨。扁舟载归去，知是泛槎人。

第754卷 徐铉

754.01 【赠泰州掾令狐克己（文公曾孙）】徐铉

念子才多命且奇，乱中抛掷少年时。深藏七泽衣如雪，

却见中朝鬓似丝。旧德在人终远大，扁舟为吏莫推辞。

孤芳自爱凌霜处，咏取文公白菊诗。

754.02 【送荻栽与秀才朱观】徐铉

羡子清吟处，茅斋面碧流。解憎莲艳俗，唯欠荻花幽。

鹭立低枝晚，风惊折叶秋。赠君须种取，不必树忘忧。

754.03 【使浙西先寄献燕王侍中】徐铉

京江风静喜乘流，极目遥瞻万岁楼。喜气茏葱甘露晚，

水烟波淡海门秋。五年不见鸾台长，明日将陪兔苑游。

欲问平台门下吏，相君还许吐茵不。

754.04 【常州驿中喜雨】徐铉

飒飒旱天雨，凉风一夕回。远寻南亩去，细入驿亭来。

蓑唱牛初牧，渔歌棹正开。盈庭顿无事，归思酌金罍。

754.05 【驿中七夕】徐铉

七夕雨初霁，行人正忆家。江天望河汉，水馆折莲花。

独坐凉何甚，微吟月易斜。今年不乞巧，钝拙转堪嗟。

754.06 【赠浙西顾推官】徐铉

盛府宾寮八十馀，闭门高卧兴无如。梁王苑里相逢早，

润浦城中得信疏。狼藉杯盘重会面，风流才调一如初。

愿君百岁犹强健，他日相寻隐士庐。

754.07 【赠浙西妓亚仙（筵上作）】徐铉

翠黛嚬如怨，朱颜醉更春。占将南国貌，恼杀别家人。

粉汗沾巡盏，花钿逐舞茵。明朝绮窗下，离恨两殷勤。

754.08 【回至瓜洲献侍中】徐铉

紫微垣里旧宾从，来向吴门谒府公。奉使谬持严助节，

登门初识鲁王宫。笙歌隐隐违离后，烟水茫茫怅望中。

日暮瓜洲江北岸，两行清泪滴西风。

754.09 【邵伯埭下寄高邮陈郎中】徐铉

故人相别动经年，候馆相逢倍惨然。顾我饮冰难辍棹，

感君扶病为开筵。河湾水浅翘秋鹭，柳岸风微噪暮蝉。

欲识酒醒魂断处，谢公祠畔客亭前。

754.010 【谪居舒州，累得韩高二舍人书，作此寄之】徐铉

三峰烟霭碧临溪，中有骚人理钓丝。会友少于分袂日，

谪居多却在朝时。丹心历历吾终信，俗虑悠悠尔不知。

珍重韩君与高子，殷勤书札寄相思。

754.011 【和张先辈见寄二首】徐铉

去国离群掷岁华，病容憔悴愧丹砂。溪连舍下衣长润，

山带城边日易斜。几处垂钩依野岸，有时披褐到邻家。

故人书札频相慰，谁道西京道路赊。

清时沦放在山州，邛竹纱巾处处游。野日苍茫悲鵩舍，

水风阴湿弊貂裘。鸡鸣候旦宁辞晦，松节凌霜几换秋。

两首新诗千里道，感君情分独知丘。

754.012 【印秀才至舒州见寻，别后寄诗依韵和】徐铉

羁游白社身虽屈，高步辞场道不卑。投分共为知我者，

相寻多愧谪居时。离怀耿耿年来梦，厚意勤勤别后诗。

今日溪边正相忆，雪晴山秀柳丝垂。

754.013 【行园树】徐铉

松节凌霜久，蓬根逐吹频。群生各有性，桃李但争春。

754.014 【题雷公井】徐铉

掩霭愚公谷，萧寥羽客家。俗人知处所，应为有桃花。

754.015 【送彭秀才】徐铉

贾生去国已三年，短褐闲行皖水边。尽日野云生舍下，

有时京信到门前。无人与和投湘赋，愧子来浮访戴船。

满袖新诗好回去，莫随骚客醉林泉。

754.016 【移饶州别周使君】徐铉

正怜东道感贤侯，何幸南冠脱楚囚。睆伯台前收别宴，

乔公亭下舣行舟。四年去国身将老，百郡征兵主尚忧。

更向鄱阳湖上去，青衫憔悴泪交流。

754.017 【避难东归，依韵和黄秀才见寄】徐铉

戚戚逢人问所之，东流相送向京畿。自甘逐客纫兰佩，

不料平民著战衣。树带荒村春冷落，江澄霁色雾霏微。

时危道丧无才术，空手徘徊不忍归。

754.018 【酬郭先辈】徐铉

太原郭夫子，行高文炳蔚。弱龄负世誉，一举游月窟。

仙籍第三人，时人故称屈。昔余吏西省，倾盖名籍籍。

及我窜群舒，向风心郁郁。归来暮江上，云雾一披拂。

雷雨不下施，犹作池中物。念君介然气，感时思奋发。

示我数篇文，与古争驰突。彩褥粲英华，理深刮肌骨。

古诗尤精奥，史论皆宏拔。举此措诸民，何忧民不活。

吁嗟吾道薄，与世长迂阔。顾我徒有心，数奇身正绌。

论兵属少年，经国须儒术。夫子无自轻，苍生正愁疾。

754.019 【和集贤钟郎中】徐铉

石渠册府神仙署，当用明朝第一人。腰下别悬新印绶，

座中皆是故交亲。龙池树色供清景，浴殿香风接近邻。

从此翻飞应更远，遍寻三十六天春。

754.020 【送刘山阳】徐铉

旧族知名士，朱衣宰楚城。所嗟吾道薄，岂是主恩轻。

战鼓何时息，儒冠独自行。此心多感激，相送若为情。

754.021 【题伏龟山北隅】徐铉

兹山信岑寂，阴崖积苍翠。水石何必多，宛有千岩意。

孰知近人境，旦暮含佳气。池影摇轻风，林光澹新霁。

支颐藉芳草，自足忘世事。未得归去来，聊为宴居地。

754.022 【送黄梅江明府】徐铉

封疆多难正经纶，台阁如何不用君。江上又劳为小邑，

箧中徒自有雄文。书生胆气人谁信，远俗歌谣主不闻。

一首新诗无限意，再三吟味向秋云。

754.023 【咏梅子真送郭先辈】徐铉

忠臣本爱君，仁人本爱民。宁知贵与贱，岂计名与身。

梅生为一尉，献疏来君门。君门深万里，金虎重千钧。

向永且不用，况复论子真。拂衣遂长往，高节邈无邻。

至今仙籍中，谓之梅真人。郭生负逸气，百代继遗尘。

进退生自知，得丧吾不陈。斯民苟有幸，期子一朝伸。

754.024 【和萧郎中午日见寄】徐铉

细雨轻风采药时，褰帘隐几更何为。岂知泽畔纫兰客，

来赴城中角黍期。多罪静思如剉蘖，赦书才听似含饴。

谢公制胜常闲暇，愿接西州敌手棋。

754.025 【送黄秀才姑孰辟命】徐铉

世乱离情苦，家贫色养难。水云孤棹去，风雨暮春寒。

幕府才方急，骚人泪未干。何时王道泰，万里看鹏抟。

754.026 【送王四十五归东都】徐铉

海内兵方起，离筵泪易垂。怜君负米去，惜此落花时。

想忆看来信，相宽指后期。殷勤手中柳，此是向南枝。

754.027 【和太常萧少卿近郊马上偶吟】徐铉

田园经雨绿分畦，飞盖闲行九里堤。拂袖清风尘不起，

满川芳草路如迷。林开始觉晴天迥，潮上初惊浦岸齐。

怪得仙郎诗句好，断霞残照远山西。

754.028 【又和】徐铉

抱瓮何人灌药畦，金衔为尔驻平堤。村桥野店景无限，

绿水晴天思欲迷。横笛乍随轻吹断，归帆疑与远山齐。

凤城回望真堪画，万户千门蒋峤西。

754.029 【抛球乐辞二首】徐铉

歌舞送飞球，金觥碧玉筹。管弦桃李月，帘幕凤凰楼。

一笑千场醉，浮生任白头。

灼灼传花枝，纷纷度画旗。不知红烛下，照见彩球飞。

借势因期克，巫山暮雨归。

754.030 【离歌辞五首】徐铉

莫折红芳树，但知尽意看。狂风幸无意，那忍折教残。

朝日城南路，旌旗照绿芜。使君何处去，桑下觅罗敷。

事与年俱往，情将分共深。莫惊容鬓改，只是旧时心。

暂别劳相送，佳期愿莫违。朱颜不须老，留取待郎归。

拂匣收珠佩，回灯拭薄妆。莫嫌春夜短，匹似楚襄王。

754.031 【梦游三首】徐铉

魂梦悠扬不奈何，夜来还在故人家。香濛蜡烛时时暗，

户映屏风故故斜。檀的慢调银字管，云鬟低缀折枝花。

天明又作人间别，洞口春深道路赊。

绣幌银屏杳霭间，若非魂梦到应难。窗前人静偏宜夜，

户内春浓不识寒。蘸甲递觞纤似玉，含词忍笑腻于檀。

锦书若要知名字，满县花开不姓潘。

南国佳人字玉儿，芙蓉双脸远山眉。仙郎有约长相忆，

阿母何猜不得知。梦里行云还倏忽，暗中携手乍疑迟。

因思别后闲窗下，织得回文几首诗。

754.032 【和萧少卿见庆新居】徐铉

湘浦怀沙已不疑，京城赐第岂前期。鼓声到晚知坊远，

山色来多与静宜。簪屦尚应怜故物，稻粱空自愧华池。

新诗问我偏饶思，还念鹪鹩得一枝。

754.033 【又和】徐铉

惊蓬偶驻知多幸，断雁重联惬素期。当户小山如旧识，

上墙幽藓最相宜。清风不去因栽竹，隙地无多也凿池。

更喜良邻有嘉树，绿阴分得近南枝。

754.034 【送勋道人之建安】徐铉

下国兵方起，君家义独闻。若为轻世利，归去卧溪云。

挂席冲岚翠，携筇破藓纹。离情似霜叶，江上正纷纷。

754.035 【送许郎中歙州判官兼黟县】徐铉

尝闻黟县似桃源，况是优游冠玳筵。遗爱非遥应卧理，

祖风犹在好寻仙。朝衣旧识熏香史，禄米初营种秫田。

大抵宦游须自适，莫辞离别二三年。

754.036 【送彭秀才南游】徐铉

问君孤棹去何之，玉笥春风楚水西。山上断云分翠霭，

林间晴雪入澄溪。琴心酒趣神相会，道士仙童手共携。

他日时清更随计，莫如刘阮洞中迷。

754.037 【和明上人除夜见寄】徐铉

酌酒围炉久，愁襟默自增。长年逢岁暮，多病见兵兴。

夜色开庭燎，寒威入砚冰。汤师无别念，吟坐一灯凝。

754.038 【正初和鄂州边郎中见寄】徐铉

潦倒含香客，凄凉赋鵩人。未能全卷舌，终拟学垂纶。

故友暌离久，音书问讯频。相思俱老大，又见一年新。

754.039 【送刘司直出宰】徐铉

之子有雄文，风标秀不群。低飞从墨绶，逸志在青云。

柳色临流动，春光到县分。贤人多静理，未爽醉醺醺。

754.040 【送从兄赴临川幕】徐铉

梁王籍宠就东藩，还召邹枚坐兔园。今日好论天下事，

昔年同受主人恩。石头城下春潮满，金柅亭边绿树繁。

唯有音书慰离别，一杯相送别无言。

754.041 【送龚员外赴江州幕】徐铉

烦君更上筑金台，世难民劳藉俊才。自有声名驰羽檄，

不妨谈笑奉尊罍。元规楼迥清风满，匡俗山春画障开。

莫忘故人离别恨，海潮回处寄书来。

754.042 【送朱先辈尉庐陵】徐铉

我重朱夫子，依然见古人。成名无愧色，得禄及慈亲。

莫叹官资屈，宁论活计贫。平生心气在，终任静边尘。

754.043 【送钟德林郎中学士赴东府诗·得酒】徐铉

酌此杯中物，茱萸满把秋。今朝将送别，他日是忘忧。

世乱方多事，年加易得愁。政成频一醉，亦未减风流。

第755卷 徐铉

755.01 【送陈先生之洪井寄萧少卿】徐铉

闻君仙袂指洪厓，我忆情人别路赊。知有欢娱游楚泽，

更无书札到京华。云开驿阁连江静，春满西山倚汉斜。

此处相逢应见问，为言搔首望龙沙。

755.02 【送龚明府九江归宁】徐铉

茂宰隳官去，扁舟著彩衣。湓城春酒熟，匡阜野花稀。

解缆垂杨绿，开帆宿鹭飞。一朝吾道泰，还逐落潮归。

755.03 【和江西萧少卿见寄二首】徐铉

亡羊岐路愧司南，二纪穷通聚散三。老去何妨从笑傲，

病来看欲懒朝参。离肠似线常忧断，世态如汤不可探。

珍重加餐省思虑，时时斟酒压山岚。

身遥上国三千里，名在朝中二十春。金印不须辞入幕，

麻衣曾此叹迷津。卷舒由我真齐物，忧喜忘心即养神。

世路风波自翻覆，虚舟无计得沉沦。

755.04 【送薛少卿赴青阳】徐铉

我爱陶靖节，吏隐从弦歌。我爱费征君，高卧归九华。

清风激颓波，来者无以加。我志两不遂，漂沦浩无涯。

数奇时且乱，此图今愈赊。贤哉薛夫子，高举凌晨霞。

安民即是道，投足皆为家。功名与权位，悠悠何用夸。

携朋出远郊，酌酒藉平沙。云收远天静，江阔片帆斜。

离怀与企羡，南望长咨嗟。

755.05 【送高起居之泾县】徐铉

右史罢朝归，之官句水湄。别我行千里，送君倾一卮。

酒罢长叹息，此叹君应悲。乱中吾道薄，卿族旧人稀。

胡为佩铜墨，去此白玉墀。吏事岂所堪，民病何可医。

藏用清其心，此外慎勿为。县郭有佳境，千峰溪水西。

云树杳回合，岩峦互蔽亏。弹琴坐其中，世事吾不知。

时时寄书札，以慰长相思。

755.06 【宿茅山寄舍弟】徐铉

茅许禀灵气，一家同上宾。仙山空有庙，举世更无人。

独往诚违俗，浮名亦累真。当年各自勉，云洞镇长春。

755.07 【晚憩白鹤庙寄句容张少府】徐铉

日入林初静，山空暑更寒。泉鸣细岩窦，鹤唳眇云端。

拂榻安棋局，焚香戴道冠。望君殊不见，终夕凭栏干。

755.08 【题紫阳观】徐铉

南朝名士富仙才，追步东卿遂不回。丹井自深桐暗老，

祠宫长在鹤频来。岩边桂树攀仍倚，洞口桃花落复开。

惆怅霓裳太平事，一函真迹锁昭台。

755.09 【赠奚道士（含象）】徐铉

先生曾有洞天期，犹傍天坛摘紫芝。处世自能心混沌，

全真谁见德支离。玉霄尘闭人长在，全鼎功成俗未知。

他日飙轮谒茅许，愿同鸡犬去相随。

755.010 【题碧岩亭赠孙尊师】徐铉

绝境何人识，高亭万象含。凭轩临树杪，送目极天南。

积霭生泉洞，归云锁石龛。丹霞披翠巘，白鸟带晴岚。

仙去留虚室，龙归涨碧潭。幽岩君独爱，玄味我曾耽。

世上愁何限，人间事久谙。终须脱羁鞅，来此会空谈。

755.011 【题白鹤庙】徐铉

平生心事向玄关，一入仙乡似旧山。白鹤唳空晴眇眇，

丹沙流涧暮潺潺。尝嗟多病嫌中药，拟问真经乞小还。

满洞烟霞互陵乱，何峰台榭是萧闲。

755.012 【步虚词五首】徐铉

气为还元正，心由抱一灵。凝神归罔象，飞步入青冥。

整服乘三素，旋纲蹑九星。琼章开后学，稽首奉真经。

天帝黄金阙，真人紫锦书。霓裳纷蔽景，羽服迥凌虚。

白鹤能为使，班麟解驾车。灵符终愿借，转共世情疏。

圣主过幽谷，虚皇在蕊宫。五千宗物母，七字秘神童。

世上金壶远，人间玉龠空。唯馀养身法，修此与天通。

何处求玄解，人间有洞天。勤行皆是道，谪下尚为仙。

蔽景乘朱凤，排虚驾紫烟。不嫌园吏傲，愿在玉宸前。

三素霏霏远，盟威凛凛寒。火铃空灭没，星斗晓阑干。

佩响流虚殿，炉烟在醮坛。萧寥不可极，骖驾上云端。

755.013 【留题仙观】徐铉

瑶坛醮罢晚云开，羽客分飞俗士回。

为报移文不须勒，未曾游处待重来。

755.014 【和陈洗马山庄新泉】徐铉

已开山馆待抽簪，更要岩泉欲洗心。常被松声迷细韵，

忽流花片落高岑。便疏浅濑穿莎径，始有清光映竹林。

何日煎茶酝香酒，沙边同听暝猿吟。

755.015 【奉和七夕应令】徐铉

今宵星汉共晶光，应笑罗敷嫁侍郎。斗柄易倾离恨促，

河流不尽后期长。静闻天籁疑鸣佩，醉折荷花想艳妆。

谁见宣猷堂上宴，一篇清韵振金铛。

755.016 【又和八日】徐铉

微云疏雨淡新秋，晓梦依稀十二楼。故作别离应有以，

拟延更漏共无由。那教人世长多恨，未必天仙不解愁。

博望苑中残酒醒，香风佳气独迟留。

755.017 【和印先辈及第后献座主朱舍人郊居之作】徐铉

成名郊外掩柴扉，树影蝉声共息机。积雨暗封青藓径，

好风轻透白綀衣。嘉鱼始赋人争诵，荆玉频收国自肥。

独坐公厅正烦暑，喜吟新咏见玄微。

755.018 【和致仕张尚书新创道院】徐铉

梓泽成新致，金丹有旧情。挂冠朝睡足，隐几暮江清。

药圃分轻绿，松窗起细声。养高宁厌病，默坐对诸生。

755.019 【和尉迟赞善秋暮僻居】徐铉

登高节物最堪怜，小岭疏林对槛前。轻吹断时云缥缈，

夕阳明处水澄鲜。江城秋早催寒事，望苑朝稀足晏眠。

庭有菊花尊有酒，若方陶令愧前贤。

755.020 【和陈赞善致仕还京口】徐铉

海门山下一渔舟，中有高人未白头。已驾安车归故里，

尚通闺籍在龙楼。泉声漱玉窗前落，江色和烟槛外流。

今日君臣厚终始，不须辛苦画双牛。

755.021 【京使回自临川，得从兄书寄诗，依韵和】徐铉

珍重还京使，殷勤话故人。别离长挂梦，宠禄不关身。

趣向今成道，声华旧绝尘。莫嗟客鬓老，诗句逐时新。

755.022 【陪郑王相公赋筵前垂冰，应教依韵】徐铉

窗外虚明雪乍晴，檐前垂霤尽成冰。长廊瓦叠行行密，

晚院风高寸寸增。玉指乍拈簪尚愧，金阶时坠磬难胜。

晨餐堪醒曹参酒，自恨空肠病不能。

755.023 【送礼部潘尚书致仕还建安】徐铉

名遂功成累复轻，鲈鱼因起旧乡情。履声初下金华省，

帆影看离石首城。化剑津头寻故老，同亭会上问仙卿。

冥鸿高举真难事，相送何须泪满缨。

755.024 【和尉迟赞善病中见寄】徐铉

仙郎移病暑天过，却似冥鸿避罻罗。昼梦乍惊风动竹，

夜吟时觉露沾莎。情亲稍喜贫居近，性懒犹嫌上直多。

望苑恩深期勿药，青云岐路未蹉跎。

755.025 【池州陈使君见示游齐山诗因寄】徐铉

往岁曾游弄水亭，齐峰浓翠暮轩横。哀猿出槛心虽喜，

伤鸟闻弦势易惊。病后簪缨殊寡兴，老来泉石倍关情。

今朝池口风波静，遥贺山前有颂声。

755.026 【再领制诰和王明府见贺】徐铉

蹇步还依列宿边，拱辰重认旧云天。自嗟多难飘零困，

不似当年胆气全。鸡树晚花疏向日，龙池轻浪细含烟。

从来不解为身计，一叶悠悠任大川。

755.027 【送高舍人使岭南】徐铉

西掖官曹近，南溟道路遥。使星将渡汉，仙棹乍乘潮。

柳映灵和折，梅依大庾飘。江帆风淅淅，山馆雨萧萧。

陆贾真迂阔，终童久寂寥。送君何限意，把酒一长谣。

755.028 【和王明府见寄】徐铉

时情世难消吾道，薄宦流年危此身。莫叹京华同寂寞，

曾经兵革共漂沦。对山开户唯求静，贳酒留宾不道贫。

善政空多尚淹屈，不知谁是解忧民。

755.029 【和方泰州见寄】徐铉

逐客凄凄重入京，旧愁新恨两难胜。云收楚塞千山雪，

风结秦淮一尺冰。置醴筵空情岂尽，投湘文就思如凝。

更残月落知孤坐，遥望船窗一点星。

755.030 【文献太子挽歌词五首】徐铉

国有承祧重，人知秉哲尊。清风来望苑，遗烈在东藩。

此日升缑岭，何因到寝门。天高不可问，烟霭共昏昏。

夏启吾君子，周储上帝宾。音容一飘忽，功业自纷纶。

露泣承华月，风惊丽正尘。空馀商岭客，行泪下宜春。

出处成交让，经纶有大功。泪碑瓜步北，棠树蒜山东。

百揆方时叙，重离遂不融。故臣偏感咽，曾是叹三穷。

甲观光阴促，园陵天地长。箫笳咽无韵，宾御哭相将。

盛烈传彝鼎，遗文被乐章。君臣知己分，零泪乱无行。

彩仗清晨出，非同齿胄时。愁烟锁平甸，朔吹绕寒枝。

楚客来何补，缑山去莫追。回瞻飞盖处，掩袂不胜悲。

755.031 【送王员外宰德安】徐铉

家世朱门贵，官资粉署优。今为百里长，应好五峰游。

柳影连彭泽，湖光接庾楼。承明须再入，官满莫淹留。

755.032 【以端溪砚酬张员外水精珠兼和来篇】徐铉

请以端溪润，酬君水玉明。方圆虽异器，功用信俱呈。

自得山川秀，能分日月精。巾箱各珍重，所贵在交情。

755.033 【奉使九华山，中途遇青阳薛郎中】徐铉

故人相别动相思，此地相逢岂素期。九子峰前闲未得，

五溪桥上坐多时。甘泉从幸余知忝，宣室征还子未迟。

且饮一杯消别恨，野花风起渐离披。

755.034 【奉命南使经彭泽（值王明府不在，留此）】徐铉

远使程途未一分，离心常要醉醺醺。

那堪彭泽门前立，黄菊萧疏不见君。

755.035 【南都遇前嘉鱼刘令，言游闽岭，作此与之】徐铉

我持使节经韶石，君作闲游过武夷。两地山光成独赏，

隔年乡思暗相知。洪厓坛上长岑寂，孺子亭前自别离。

珍重分岐一杯酒，强加餐饭数吟诗。

755.036 【阁皂山】徐铉

殿影高低云掩映，松阴缭绕步徘徊。

从今莫厌簪裾累，不是乘轺不得来。

755.037 【玉笥山留题】徐铉

仙乡会应远，王事知何极。征传莫辞劳，玉峰聊一息。

形骸已销散，心想都凝寂。真气自清虚，非关好松石。

九仙皆积学，洞壑多遗迹。游子归去来，胡为但征役。

755.038 【庐陵别朱观先辈】徐铉

桂籍知名有几人，翻飞相续上青云。解怜才子宁唯我，

远作卑官尚见君。岭外独持严助节，宫中谁荐长卿文。

新诗试为重高咏，朝汉台前不可闻。

755.039 【文彧少卿文山郎中交好深至二纪已馀暌别…留题此诗】徐铉

孙家虚座吊诸孤，张叟僧房见手书。二纪欢游今若此，

满衣零泪欲何如。腰间金印从如斗，镜里霜华已满梳。

珍重远公应笑我，尘心唯此未能除。

755.040 【朱处士相与有山水之愿见送至南康作此以别之】徐铉

怜君送我至南康，更忆梅花庾岭芳。

多少仙山共游在，愿君百岁尚康强。

755.041 【清明日清远峡作】徐铉

岭外春过半，途中火又新。殷勤清远峡，留恋北归人。

755.042 【回至南康题紫极宫里道士房】徐铉

王事信靡盬，饮冰安足辞。胡为拥征传，乃至天南陲。

天南非我乡，留滞忽逾时。还经羽人家，豁若云雾披。

何以宽吾怀，老庄有微词。达士无不可，至人岂偏为。

客愁勿复道，为君吟此诗。

755.043 【和歙州陈使君见寄】徐铉

新安风景好，时令肃辕门。身贵心弥下，功多口不言。

韬钤家法在，儒雅素风存。簪履陪游盛，乡闾俗化敦。

临窗山色秀，绕郭水声喧。织络文章丽，矜严道义尊。

楼台秋月静，京庾晚云屯。晓吹传衙鼓，晴阳展信幡。

一篇贻友好，千里倍心论。未见归骖动，空能役梦魂。

755.044 【和贾员外戬见赠玉蕊花栽】徐铉

琼瑶一簇带花来，便劚苍苔手自栽。

喜见唐昌旧颜色，为君判病酌金罍。

755.045 【光穆皇后挽歌三首】徐铉

仙驭期难改，坤仪道自光。閟宫新表德，沙麓旧膺祥。

素帟尧门掩，凝笳毕陌长。东风惨陵树，无复见亲桑。

永乐留虚位，长陵启夕扉。返虞严吉仗，复土掩空衣。

功业投三母，光灵极四妃。唯应彤史在，不与露花晞。

隐隐阊门路，烟云晓更愁。空瞻金辂出，非是濯龙游。

德感人伦正，风行内职修。还随偶物化，同此思轩丘。

755.046 【严相公宅牡丹】徐铉

但是豪家重牡丹，争如丞相阁前看。凤楼日暖开偏早，

鸡树阴浓谢更难。数朵已应迷国艳，一枝何幸上尘冠。

不知更许凭栏否，烂熳春光未肯残。

755.047 【侍宴赋得归雁】徐铉

夜静群动息，翩翩一雁归。清音天际远，寒影月中微。

何处云同宿，长空雪共飞。阳和常借便，免与素心违。

755.048 【又赋早春书事】徐铉

苑里芳华早，皇家胜事多。弓声达春气，弈思养天和。

暖酒红炉火，浮舟绿水波。雪晴农事起，击壤听赓歌。

755.049 【依韵和令公大王蔷薇诗】徐铉

绿树成阴后，群芳稍歇时。谁将新濯锦，挂向最长枝。

卷箔香先入，凭栏影任移。赏频嫌酒渴，吟苦怕霜髭。

架迥笼云幄，庭虚展绣帷。有情萦舞袖，无力罥游丝。

嫩蕊莺偷采，柔条柳伴垂。荀池波自照，梁苑客尝窥。

玉李寻皆谢，金桃亦暗衰。花中应独贵，庭下故开迟。

委艳妆苔砌，分华借槿篱。低昂匀灼烁，浓淡叠参差。

幸植王宫里，仍逢宰府知。芳心向谁许，醉态不能支。

芍药天教避，玫瑰众共嗤。光明烘昼景，润腻裛轻𩅰。

丽似期神女，珍如重卫姬。君王偏属咏，七子尽搜奇。

755.050 【和门下殷侍郎新茶二十韵】徐铉

暖吹入春园，新芽竞粲然。才教鹰觜拆，未放雪花妍。

荷杖青林下，携筐旭景前。孕灵资雨露，钟秀自山川。

碾后香弥远，烹来色更鲜。名随土地贵，味逐水泉迁。

力藉流黄暖，形模紫笋圆。正当钻柳火，遥想涌金泉。

任道时新物，须依古法煎。轻瓯浮绿乳，孤灶散馀烟。

甘荠非予匹，宫槐让我先。竹孤空冉冉，荷弱谩田田。

解渴消残酒，清神感夜眠。十浆何足馈，百榼尽堪捐。

采撷唯忧晚，营求不计钱。任公因焙显，陆氏有经传。

爱甚真成癖，尝多合得仙。亭台虚静处，风月艳阳天。

自可临泉石，何妨杂管弦。东山似蒙顶，愿得从诸贤。

755.051 【春雪应制】徐铉

繁阴连曙景，瑞雪洒芳辰。势密犹疑腊，风和始觉春。

萦林开玉蕊，飘座裛香尘。欲识宸心悦，云谣慰兆人。

755.052 【进雪诗】徐铉

欲使新正识有年，故飘轻絮伴春还。近看琼树笼银阙，

远想瑶池带玉关。润逐麳麰铺绿野，暖随杯酒上朱颜。

朝来花萼楼中宴，数曲赓歌雅颂间。

755.053 【自题山亭三首】徐铉

簪组非无累，园林未是归。世喧长不到，何必故山薇。

小舫行乘月，高斋卧看山。退公聊自足，争敢望长闲。

跂石仍临水，披襟复挂冠。机心忘未得，棋局与鱼竿。

755.054 【和陈表用员外求酒】徐铉

暑天频雨亦频晴，帘外闲云重复轻。

珍重一壶酬绝唱，向风遥想醉吟声。

755.055 【奉和右省仆射西亭高卧作】徐铉

院静苍苔积，庭幽怪石欹。蝉声当槛急，虹影向檐垂。

昼漏犹怜永，丛兰未觉衰。疏篁巢翡翠，折苇覆鸬鹚。

对酒襟怀旷，围棋旨趣迟。景皆随所尚，物各遂其宜。

道与时相会，才非世所羁。赋诗贻座客，秋事尔何悲。

755.056 【忆新淦觞池寄孟宾于员外】徐铉

往年淦水驻行轩，引得清流似月圆。自有谿光还碧甃，

不劳人力递金船。润滋苔藓欺茵席，声入杉松当管弦。

珍重诗人频管领，莫教尘土咽潺潺。

755.057 【右省仆射后湖亭闲宴，铉以宿直先归，赋诗留献】徐铉

湖上一阳生，虚亭启高宴。枫林烟际出，白鸟波心见。

主人忘贵达，座客容疵贱。独惭残照催，归宿明光殿。

第756卷 徐铉

756.01 【送孟宾于员外还新淦】徐铉

暂来城阙不从容，却佩银鱼隐玉峰。双涧水边欹醉石，

九仙台下听风松。题诗翠壁称逋客，采药春畦狎老农。

野鹤乘轩云出岫，不知何日再相逢。

756.02 【孟君别后相续寄书，作此酬之】徐铉

多病怯烦暑，短才忧近职。跂足北窗风，遥怀浩无极。

故人易成别，诗句空相忆。尺素寄天涯，淦江秋水色。

756.03 【纳后夕侍宴】徐铉

天上轩星正，云间湛露垂。礼容过渭水，宴喜胜瑶池。

彩雾笼花烛，升龙肃羽仪。君臣欢乐日，文物盛明时。

帘卷银河转，香凝玉漏迟。华封倾祝意，觞酒与声诗。

时平物茂岁功成，重翟排云到玉京。

四海未知春色至，今宵先入九重城。

银烛金炉禁漏移，月轮初照万年枝。

造舟已似文王事，卜世应同八百期。

汉主承乾帝道光，天家花烛宴昭阳。

六衣盛礼如金屋，彩笔分题似柏梁。

756.04 【北苑侍宴杂咏诗·竹】徐铉

劲节生宫苑，虚心奉豫游。自然名价重，不羡渭川侯。

756.05 【北苑侍宴杂咏诗·松】徐铉

细韵风中远，寒青雪后浓。繁阴堪避雨，效用待东封。

756.06 【北苑侍宴杂咏诗·水】徐铉

碧草垂低岸，东风起细波。横汾从游宴，何谢到天河。

756.07 【北苑侍宴杂咏诗·风】徐铉

昨朝才解冻，今日又开花。帝力无人识，谁知玩物华。

756.08 【北苑侍宴杂咏诗·菊】徐铉

细丽披金彩，氛氲散远馨。泛杯频奉赐，缘解制颓龄。

756.09 【柳枝词十首（座中应制）】徐铉

金马辞臣赋小诗，梨园弟子唱新词。

君恩还似东风意，先入灵和蜀柳枝。

百草千花共待春，绿杨颜色最惊人。

天边雨露年年在，上苑芳华岁岁新。

长爱龙池二月时，毵毵金线弄春姿。

假饶叶落枝空后，更有梨园笛里吹。

绿水成文柳带摇，东风初到不鸣条。

龙舟欲过偏留恋，万缕轻丝拂御桥。

百尺长条婉曲尘，诗题不尽画难真。

凭君折向人间种，还似君恩处处春。

风暖云开晚照明，翠条深映凤凰城。

人间欲识灵和态，听取新词玉管声。

醉折垂杨唱柳枝，金城三月走金羁。

年年为爱新条好，不觉苍华也似丝。

新春花柳竞芳姿，偏爱垂杨拂地枝。

天子遍教词客赋，宫中要唱洞箫词。

凝碧池头蘸翠涟，凤凰楼畔簇晴烟。

新词欲咏知难咏，说与双成入管弦。

侍从甘泉与未央，移舟偏要近垂杨。

樱桃未绽梅花老，折得柔条百尺长。

756.010 【奉和宫傅相公怀旧见寄四十韵】徐铉

谢傅功成德望全，鸾台初下正萧然。抟风乍息三千里，

感旧重怀四十年。西掖新官同贾马，南朝兴运似开天。

文辞职业分工拙，流辈班资让后先。每愧陋容劳刻画，

长惭顽石费雕镌。晨趋纶掖吟春永，夕会精庐待月圆。

立马有时同草诏，联镳几处共成篇。闲歌柳叶翻新曲，

醉咏桃花促绮筵。少壮况逢时世好，经过宁虑岁华迁。

云龙得路须腾跃，社栎非材合弃捐。再谒湘江犹是幸，

两还宣室竟何缘。已知瑕玷劳磨莹，又得官司重接连。

听漏分宵趋建礼，从游同召赴甘泉。云开阊阖分台殿，

风过华林度管弦。行止不离宫仗影，衣裾尝惹御炉烟。

师资稷契论中礼，依止山公典小铨。多谢天波垂赤管，

敢教晨景过华砖。翾飞附骥方经远，巨楫垂风遂济川。

玉烛调时钧轴正，台阶平处德星悬。岩廊礼绝威容肃，

布素情深友好偏。长拟营巢安大厦，忽惊操钺领中权。

吴门日丽龙衔节，京口沙晴鹢画船。盖代名高方赫赫，

恋恩心切更乾乾。袁安辞气忠仍恳，吴汉精诚直且专。

却许丘明师纪传，更容疏广奉周旋。朱门自得施行马，

厚禄何妨食万钱。密疏尚应劳献替，清谈唯见论空玄。

东山妓乐供闲步，北牖风凉足晏眠。玄武湖边林隐见，

五城桥下棹洄沿。曾移苑树开红药，新凿家池种白莲。

不遣前驺妨野逸，别寻逋客互招延。棋枰寂静陈虚阁，

诗笔沉吟劈彩笺。往事偶来春梦里，闲愁因动落花前。

青云旧侣嗟谁在，白首亲情倍见怜。尽日凝思殊怅望，

一章追叙信精研。韶颜莫与年争竞，世虑须凭道节宣。

幸喜书生为将相，定由阴德致神仙。羊公剩有登临兴，

尚子都无嫁娶牵。退象天山镇浮竞，起为霖雨润原田。

从容自保君臣契，何必扁舟始是贤。

756.011 【右省仆射相公垂览和诗，复贻长句，辄次来韵】徐铉

西院春归道思深，披衣闲听暝猿吟。铺陈政事留黄阁，

偃息神机在素琴。玉柄暂时疏末座，瑶华频复惠清音。

开晴便作东山约，共赏烟霞放旷心。

756.012 【九日落星山登高】徐铉

秋暮天高稻穟成，落星山上会诸宾。黄花泛酒依流俗，

白发满头思古人。岩影晚看云出岫，湖光遥见客垂纶。

风烟不改年长度，终待林泉老此身。

756.013 【十日和张少监】徐铉

重阳高会古平台，吟遍秋光始下来。黄菊后期香未减，

新诗捧得眼还开。每因佳节知身老，却忆前欢似梦回。

且喜清时屡行乐，是非名利尽悠哉。

756.014 【御筵送邓王】徐铉

禁里秋光似水清，林烟池影共离情。暂移黄阁只三载，

却望紫垣都数程。满座清风天子送。随车甘雨郡人迎。

绮霞阁上诗题在，从此还应有颂声。

756.015 【和张少监晚菊】徐铉

忆共庭兰倚砌栽，柔条轻吹独依隈。自知佳节终堪赏，

为惜流光未忍开。采撷也须盈掌握，馨香还解满尊罍。

今朝旬假犹无事，更好登临泛一杯。

756.016 【送冯侍郎】徐铉

闻君竹马戏毗陵，谁道观风自六卿。今日声明光旧物，

共看旌旆拥书生。斩蛟桥下谿烟碧，射虎亭边草路清。

应念筵中倍离恨，老来偏重十年兄。

756.017 【又绝句寄题毗陵驿】徐铉

曾持使节驻毗陵，长与州人有旧情。

为向驿桥风月道，舍人髭鬓白千茎。

756.018 【陈侍郎宅观花烛】徐铉

今夜银河万里秋，人言织女嫁牵牛。佩声寥亮和金奏，

烛影荧煌映玉钩。座客亦从天子赐，更筹须为主人留。

世间盛事君知否，朝下鸾台夕凤楼。

756.019 【送萧尚书致仕归庐陵】徐铉

江海分飞二十春，重论前事不堪闻。主忧臣辱谁非我，

曲突徙薪唯有君。金紫满身皆外物，雪霜垂领便离群。

鹤归华表望不尽，玉笥山头多白云。

756.020 【赋得秋江晚照】徐铉

落日照平流，晴空万里秋。轻明动枫叶，点的乱沙鸥。

罾网鱼梁静，笞簦稻穗收。不教行乐倦，冉冉下城楼。

756.021 【奉和子龙大监与舍弟赠答之什】徐铉

石渠东观两优贤，明主知臣岂偶然。鸳鹭分行皆接武，

金兰同好共忘年。怀恩未遂林泉约，窃位空惭组绶悬。

多少深情知不尽，好音相慰强成篇。

756.022 【史馆庭梅见其毫末历载三十今已半枯…伏惟垂览】徐铉

东观婆娑树，曾怜甲坼时。繁英共攀折，芳岁几推移。

往事皆陈迹，清香亦暗衰。相看宜自喜，双鬓合垂丝。

756.023 【太傅相公深感庭梅再成绝唱曲垂借示倍认知怜…攀和】徐铉

禁省繁华地，含芳自一时。雪英开复落，红药植还移。

静想分今昔，频吟叹盛衰。多情共如此，争免鬓成丝。

756.024 【太傅相公以庭梅二篇许舍弟同赋再迂藻思…庶申感谢】徐铉

旧眷终无替，流光自足悲。攀条感花萼，和曲许埙篪。

前会成春梦，何人更己知。缘情聊借喻，争敢道言诗。

756.025 【和钟大监泛舟同游见示】徐铉

潮沟横趣北山阿，一月三游未是多。老去交亲难暂舍，

闲中滋味更无过。谿桥树映行人渡，村径风飘牧竖歌。

孤棹乱流偏有兴，满川晴日弄微波。

756.026 【又和游光睦院】徐铉

寺门山水际，清浅照孱颜。客棹晚维岸，僧房犹掩关。

日华穿竹静，云影过阶闲。箕踞一长啸，忘怀物我间。

756.027 【和张少监舟中望蒋山】徐铉

谿路向还背，前山高复重。纷披红叶树，间断白云峰。

尽日慵移棹，何年醉倚松。自知闲未得，不敢笑周颙。

756.028 【茱萸诗】徐铉

万物庆西成，茱萸独擅名。芳排红结小，香透夹衣轻。

宿露沾犹重，朝阳照更明。长和菊花酒，高宴奉西清。

756.029 【奉和御制茱萸】徐铉

台畔西风御果新，芳香精彩丽萧辰。柔条细叶妆治好，

紫蒂红芳点缀匀。几朵得陪天上宴，千株长作洞中春。

今朝圣藻偏流咏，黄菊无由更敢邻。

756.030 【蒙恩赐酒旨令醉，进诗以谢】徐铉

明光殿里夜迢迢，多病逢秋自寂寥。蜡炬乍传丹凤诏，

御题初认白云谣。今宵幸识衢尊味，明日知停入閤朝。

为感君恩判一醉，不烦辛苦解金貂。

756.031 【秋日泛舟赋蘋花】徐铉

素艳拥行舟，清香覆碧流。远烟分的的，轻浪泛悠悠。

雨歇平湖满，风凉运渎秋。今朝流咏处，即是白蘋洲。

756.032 【题梁王旧园】徐铉

梁王旧馆枕潮沟，共引垂藤系小舟。树倚荒台风淅淅，

草埋欹石雨修修。门前不见邹枚醉，池上时闻雁鹜愁。

节士逢秋多感激，不须频向此中游。

756.033 【奉酬度支陈员外】徐铉

古来贤达士，驰鹜唯群书。非礼誓弗习，违道无与居。

儒家若迂阔，遂将世情疏。吾友嗣世德，古风蔼有馀。

幸遇汉文皇，握兰佩金鱼。俯视长沙赋，凄凄将焉如。

756.034 【明道人归西林，求题院额，作此送之】徐铉

昔从岐阳狩，簪缨满翠微。十年劳我梦，今日送师归。

曳尾龟应乐，乘轩鹤谩肥。含情题小篆，将去挂岩扉。

756.035 【送宣州丘判官】徐铉

宪署游从阻，平台道路赊。喜君驰后乘，于此会仙槎。

缓酌迟飞盖，微吟望绮霞。相迎在春渚，暂别莫咨嗟。

756.036 【北使还襄邑道中作（九月三十日）】徐铉

九月三十日，独行梁宋道。河流激似飞，林叶翻如扫。

程遥苦昼短，野迥知寒早。还家亦不闲，要且还家了。

756.037 【禁中新月】徐铉

今夕拜新月，沈沈禁署中。玉绳疏间彩，金掌静无风。

节换知身老，时平见岁功。吟看北墀暝，兰烬坠微红。

756.038 【观吉王从谦花烛】徐铉

王门嘉礼万人观，况是新承置醴欢。花烛喧阗丞相府，

星辰摇动远游冠。歌声暂阕闻宫漏，云影初开见露盘。

帝里佳期频赋颂，长留故事在金銮。

756.039 【棋赌赋诗输刘起居（奂）】徐铉

刻烛知无取，争先素未精。本图忘物我，何必计输赢。

赌墅终规利，焚囊亦近名。不如相视笑，高咏两三声。

756.040 【春尽日游后湖赠刘起居（刘时方烧药）】徐铉

今朝湖上送春归，万顷澄波照白髭。

笑折残花劝君酒，金丹成熟是何时。

756.041 【送察院李侍御使庐陵因寄孟员外】徐铉

绣衣乘驿急如星，山水何妨寄野情。

肯向九仙台下歇，闲听孟叟醉吟声。

756.042 【后湖访古各赋一题得西邸】徐铉

南朝藩阃地，八友旧招寻。事往山光在，春晴草色深。

曲池鱼自乐，丛桂鸟频吟。今日中兴运，犹怀翰墨林。

756.043 【送德迈道人之豫章】徐铉

禅灵桥畔落残花，桥上离情对日斜。顾我乘轩惭组绶，

羡师飞锡指烟霞。楼中西岭真君宅，门外南州处士家。

莫道空谈便无事，碧云诗思更无涯。

756.044 【送陈秘监归泉州】徐铉

风满潮沟木叶飞，水边行客驻骖騑。三朝恩泽冯唐老，

万里乡关贺监归。世路穷通前事远，半生谈笑此心违。

离歌不识高堂庆，特地令人泪满衣。

756.045 【又听《霓裳羽衣曲》送陈君】徐铉

清商一曲远人行，桃叶津头月正明。

此是开元太平曲，莫教偏作别离声。

756.046 【又题白鹭洲江鸥送陈君】徐铉

白鹭洲边江路斜，轻鸥接翼满平沙。吾徒来送远行客，

停舟为尔长叹息。酒旗渔艇两无猜，月影芦花镇相得。

离筵一曲怨复清，满座销魂鸟不惊。人生不及水禽乐，

安用虚名上麟阁。同心携手今如此，金鼎丹砂何寂寞。

天涯后会眇难期，从此又应添白髭。愿君不忘分飞处，

长保翩翩洁白姿。

756.047 【哭刑部侍郎乔公诗】徐铉

举世重文雅，夫君更质真。曾嗟混鸡鹤，终日异淄磷。

词赋离骚客，封章谏诤臣。襟怀道家侣，标格古时人。

逸老诚云福，遗形未免贫。求文空得草，埋玉遂为尘。

静想忘年契，冥思接武晨。连宵洽杯酒，分日掌丝纶。

蠹简书陈事，遗孤托世亲。前贤同此叹，非我独沾巾。

第757卷 徐锴 等

757.01 【送程德琳郎中学士（得远山）】徐锴

瓜步妖氛灭，昆冈草树青。终朝空望极，今日送君行。

报政秋云静，微吟晓月生。楼中长可见，特用灭离情。

757.02 【太傅相公以东观庭梅西垣旧植昔陪盛赏…伏愧斐然】徐锴

静对含章树，闲思共有时。香随荀令在，根异武昌移。

物性虽摇落，人心岂变衰。唱酬胜笛曲，来往韵朱丝。

757.03 【太傅相公与家兄梅花酬唱许缀末篇再赐新诗…伏惟采览】徐锴

重叹梅花落，非关塞笛悲。论文叨接萼，末曲愧吹篪。

枝逐清风动，香因白雪知。陶钧敷左悌，更赋邵公诗。

757.04 【同家兄哭乔侍郎】徐锴

诸公长者郑当时，事事无心性坦夷。但是登临皆有作，

未尝相见不伸眉。生前适意无过酒，身后遗言只要诗。

三日笑谈成理命，一篇投吊尚应知。

757.05 【秋词】徐锴

井梧纷堕砌，寒雁远横空。雨久莓苔紫，霜浓薜荔红。

757.06 【和徐鼎臣见寄】包颖

平生中表最情亲，浮世那堪聚散频。谢脁却吟归省阁，

刘桢犹自卧漳滨。旧游半似前生事，要路多逢后进人。

且喜新吟报强健，明年相望杏园春。

757.07 【贻耀州将】钟谟

翩翩归尽塞垣鸿，隐隐惊开蛰户虫。渭北离愁春色里，

江南家事战尘中。还同逐客纫兰佩，谁听缧囚奏土风。

多谢贤侯振吾道，免令搔首泣途穷。

757.08 【献周世宗】钟谟

三年耀武群雄服，一日回銮万国春。

南北通欢永无事，谢恩归去老陪臣。

757.09 【代京妓越宾答徐铉】钟谟

一幅轻绡寄海滨，越姑长感昔时恩。

欲知别后情多少，点点凭君看泪痕。

757.010 【寄麻姑仙坛道士】查文徽

别后相思鹤信稀，郡楼南望远峰迷。人归仙洞云连地，

花落春林水满溪。白发只应悲镜镊，丹砂犹待寄刀圭。

方平车驾今何在，常苦尘中日易西。

757.011 【赠韩定辞】马彧

燧林芳草绵绵思，尽日相携陟丽谯。

别后巏嵍山上望，羡君时复见王乔。

757.012 【答马彧】韩定辞

崇霞台上神仙客，学辨痴龙艺最多。

盛德好将银管述，丽词堪与雪儿歌。

757.013 【题杨克俭池馆】何昌龄

经旬因雨不重来，门有蛛丝径有苔。

再向白莲亭上望，不知花木为谁开。

757.014 【献江淮郡守卢公】李羽

塞诏东来淝水滨，时情惟望秉陶钧。

将军一阵为功业，忍见沙场百战人。

757.015 【南山池】梁藻

翡翠戏翻荷叶雨，鹭鸶飞破竹林烟。

时沽村酒临轩酌，拟摘新茶靠石煎。

757.016 【嘲庐山道士】陈沆

啖肉先生欲上升，黄云踏破紫云崩。

龙腰鹤背无多力，传与麻姑借大鹏。

757.017 【句】陈沆

罢却儿女戏，放他花木生。（《寒食》）

扫地云粘帚，耕山鸟怕牛。（《闲居》）

点入旱云千国仰，力浮尘世一毫轻。（《题水》）

757.018 【赠织锦人】李询

札札机声晓复晡，眼穿力尽竟何如。

美人一曲成千赐，心里犹嫌花样疏。

757.019 【题金山】韩垂

灵山一峰秀，岌然殊众山。盘根大江底，插影浮云间。

雷霆常间作，风雨时往还。象外悬清影，千载长跻攀。

757.020 【后湖】朱存

雷轰叠鼓火翻旗，三异翩翩试水师。

惊起黑龙眠不得，狂风猛雨不多时。

757.021 【和徐舍人九月十一日见寄】陈彦

衡门寂寂逢迎少，不见仙郎向五旬。

莫问龙山前日事，菊花开却为闲人。

757.022 【登游齐山】许坚1

星使南驰入楚重，此山偏得驻行踪。

落花满地月华冷，寂寞旧山三四峰。

757.023 【游溧阳下山寺（一作灵泉精舍限韵）】许坚1

地枕吴溪与越峰，前朝恩锡灵泉额。竹林晴见雁塔高，

石室曾栖几禅伯。荒碑字没秋苔深，古池香泛荷花白。

客有经年说别林，落日啼猿情脉脉。

757.024 【题幽栖观】许坚1

仙翁上升去，丹井寄晴壑。山色接天台，湖光照寥廓。

玉洞绝无人，老桧犹栖鹤。我欲掣青蛇，他时冲碧落。

757.025 【上舍人徐铉】许坚1

几宵烟月锁楼台，欲寄侯门荐下才。

满面尘埃人不识，谩随流水出山来。

757.026 【题茅山观】许坚1

常恨清风千载郁，洞天令得恣游遨。松楸古色玉坛静，

鸾鹤不来青汉高。茅氏井寒丹已化，玄宗碑断梦仍劳。

分明有个长生路，休向红尘叹二毛。

757.027 【建州节帅更代，筵上献诗】王感化

旌旗赴天台，溪山晓色开。万家悲更喜，迎佛送如来。

757.028 【奉元宗命咏苑中白野鹊】王感化

碧岩深洞恣游遨，天与芦花作羽毛。

要识此来栖宿处，上林琼树一枝高。

757.029 【句】王感化

草中误认将军虎，山上曾为道士羊。（《题怪石》八句，

皆用故事，今但存其一联）

757.030 【元宗钓鱼无获，进诗】李家明

玉甃垂钩兴正浓，碧池春暖水溶溶。

凡鳞不敢吞香饵，知是君王合钓龙。

757.031 【咏卧牛】李家明

曾遭甯戚鞭敲角，又被田单火燎身。

闲向斜阳嚼枯草，近来问喘为无人。

757.032 【题纸鸢止宋齐丘哭子】李家明

安排唐祚革强吴，尽是先生作计谟。

一个孩儿拚不得，让皇百口合何如。

757.033 【咏皖公山】李家明

龙舟轻飐锦帆风，正值宸游望远空。

回首皖公山色翠，影斜不到寿杯中。

757.034 【奉和圣制送邓王牧宣城】汤悦

千里陵阳同陕服，凿门胙土寄亲贤。曙烟已别黄金殿，

晚照重登白玉筵。江上浮光宜雨后，郡中远岫列窗前。

天心待报期年政，留与工师播管弦。

757.035 【早春寄华下同志】汤悦

正是花时节，思君寝复兴。市沽终不醉，春梦亦无凭。

岳面悬清雨，河心走浊冰。东门一条路，离恨正相仍。

757.036 【鼎臣学士侍郎以东馆庭梅昔翰苑之毫末今复半枯…攀和】汤悦

忆见萌芽日，还怜合抱时。旧欢如梦想，物态暗还移。

素艳今无几，朱颜亦自衰。树将人共老，何暇更悲丝。

757.037 【再次前韵代梅答】汤悦

托植经多稔，顷筐向盛时。枝条虽已故，情分不曾移。

莫向阶前老，还同镜里衰。更应怜堕叶，残吹挂虫丝。

757.038 【鼎臣学士侍郎、楚金舍人学士以再伤…成四十字陈谢】汤悦

人物同迁谢，重成念旧悲。连华得琼玖，合奏发埙篪。

馀枿虽无取，残芳尚获知。问君何所似，珍重杜秋诗。

757.039 【送钟员外（赋月）】萧彧

丽汉金波满，当筵玉斝倾。因思频聚散，几复换亏盈。

光彻离襟冷，声符别管清。那堪还目此，两地倚楼情。

757.040 【送德林郎中学士赴东府（得菊）】萧彧

离情折杨柳，此别异春哉。含露东篱艳，泛香南浦杯。

惜持行次赠，留插醉中回。暮齿如能制，玉山甘判颓。

757.041 【送钟员外（赋竹）】孙岘

万物中萧洒，修篁独逸群。贞姿曾冒雪，高节欲凌云。

细韵风初发，浓烟日正曛。因题偏惜别，不可暂无君。

757.042 【送钟员外（赋松）】谢仲宣

送人多折柳，唯我独吟松。若保岁寒在，何妨霜雪重。

森梢逢静境，廓落见孤峰。还似君高节，亭亭鲜继踪。

757.043 【别诸同志（得新鸿）】钟蒨

随阳来万里，点点度遥空。影落长江水，声悲半夜风。

残秋辞绝漠，无定似惊蓬。我有离群恨，飘飘类此鸿。

757.044 【送德林郎中学士赴东府（得江）】乔舜

掺袂向江头，朝宗势未休。何人乘桂楫，之子过扬州。

飒飒翘沙雁，漂漂逐浪鸥。欲知离别恨，半是泪和流。

757.045 【送钟员外（赋风）】王沂

静追蘋末兴，况复值萧条。猛势资新雁，寒声伴暮潮。

过山云散乱，经树叶飘飖。今日烟江上，征帆望望遥。

757.046 【送德林郎中学士赴东府（得水）】陈元裕

上善湛然秋，恩波洽帝猷。谩言生险浪，岂爽见安流。

泛去星槎远，澄来月练浮。滔滔对离酌，入洛称仙舟。

第758卷 孟贯

758.01 【宿山寺】孟贯

溪山尽日行，方听远钟声。入院逢僧定，登楼见月生。

露垂群木润，泉落一岩清。此景关吾事，通宵寐不成。

758.02 【赠栖隐洞谭先生】孟贯

先生双鬓华，深谷卧云霞。不伐有巢树，多移无主花。

石泉春酿酒，松火夜煎茶。因问山中事，如君有几家。

758.03 【归雁】孟贯

春至衡阳雁，思归塞路长。汀洲齐奋翼，霄汉共成行。

雪尽翻风暖，寒收度月凉。直应到秋日，依旧返潇湘。

758.04 【春江送人】孟贯

春江多去情，相去枕长汀。数雁别湓浦，片帆离洞庭。

雨馀沙草绿，云散岸峰青。谁共观明月，渔歌夜好听。

758.05 【过秦岭】孟贯

古今传此岭，高下势峥嵘。安得青山路，化为平地行。

苍苔留虎迹，碧树障溪声。欲过一回首，踟蹰无限情。

758.06 【送吴梦誾归闽】孟贯

瓯闽在天末，此去整行衣。久客逢春尽，思家冒暑归。

海云添晚景，山瘴灭晴晖。相忆吟偏苦，不堪书信稀。

758.07 【山中夏日】孟贯

深山宜避暑，门户映岚光。夏木荫溪路，昼云埋石床。

心源澄道静，衣葛蘸泉凉。算得红尘里，谁知此兴长。

758.08 【宿故人江居】孟贯

渡口树冥冥，南山渐隐青。渔舟归旧浦，鸥鸟宿前汀。

静榻悬灯坐，闲门对浪扃。相思频到此，几番醉还醒。

758.09 【寄伍乔】孟贯

蹉跎春又晚，天末信来迟。长忆分携日，正当摇落时。

独游饶旅恨，多事失归期。君看前溪树，山禽巢几枝。

758.010 【山中访人不遇】孟贯

负琴兼杖藜，特地过岩西。已见竹轩闭，又闻山鸟啼。

长松寒倚谷，细草暗连溪。久立无人事，烟霞归路迷。

758.011 【赠隐者】孟贯

世路争名利，深山独结茅。安情自得所，非道岂相交。

百尺松当户，千年鹤在巢。知君于此景，未欲等闲抛。

758.012 【寄暹上人】孟贯

闻罢城中讲，来安顶上禅。夜灯明石室，清磬出岩泉。

欲访惭多事，相思恨隔年。终期息尘虑，接话虎溪边。

758.013 【江边闲步】孟贯

闲来南渡口，迤逦看江枫。一路波涛畔，数家芦苇中。

远汀排晚树，深浦漾寒鸿。吟罢慵回首，此情谁与同。

758.014 【过王逸人园林】孟贯

谷口何时住，烟霞一径深。水声离远洞，山色出疏林。

雪彩从沾鬓，年光不计心。自言人少到，犹喜我来寻。

758.015 【寄李处士】孟贯

僧话磻溪叟，平生重赤松。夜堂悲蟋蟀，秋水老芙蓉。

吟坐倦垂钓，闲行多倚筇。闻名来已久，未得一相逢。

758.016 【夏日寄史处士】孟贯

掩关苔满地，终日坐腾腾。暑气冷衣葛，暮云催烛灯。

寂寥知得趣，疏懒似无能。还忆旧游否，何年别杜陵。

758.017 【夏日登瀑顶寺，因寄诸知己】孟贯

曾于尘里望，此景在烟霄。岩静水声近，山深暑气遥。

杖藜青石路，煮茗白云樵。寄语为郎者，谁能访寂寥。

758.018 【怀果上人】孟贯

拥锡南游去，名香几处焚。别来无远信，多恐在深云。

好月曾同步，幽香省共闻。相思不相见，林下叶纷纷。

758.019 【寄故园兄弟】孟贯

久与乡关阻，风尘损旧衣。水思和月泛，山忆共僧归。

林想添邻舍，溪应改钓矶。弟兄无苦事，不用别庭闱。

758.020 【早秋吟眺】孟贯

新秋初雨后，独立对遥山。去鸟望中没，好云吟里还。

长年惭道薄，明代取身闲。从有西征思，园林懒闭关。

758.021 【送江为归岭南】孟贯

旧山临海色，归路到天涯。此别各多事，重逢是几时。

江行晴望远，岭宿夜吟迟。珍重南方客，清风失所思。

758.022 【山中答友人】孟贯

偶爱春山住，因循值暑时。风尘非所愿，泉石本相宜。

坐久松阴转，吟馀蝉韵移。自惭疏野甚，多失故人期。

758.023 【山斋早秋雨中】孟贯

深居少往还，卷箔早秋间。雨洒吟蝉树，云藏啸狖山。

炎蒸如便退，衣葛亦堪闲。静坐得无事，酒卮聊畅颜。

758.024 【送人游南越】孟贯

孑然南越去，替尔畏前程。见说路岐嶮，不通车马行。

瘴烟迷海色，岭树带猿声。独向山家宿，多应乡思生。

758.025 【酬东溪史处士】孟贯

咫尺东溪路，年来偶访迟。泉声迷夜雨，花片落空枝。

石径逢僧出，山床见鹤移。贫斋有琴酒，曾许月圆期。

758.026 【秋江送客】孟贯

秋风楚江上，送子话游遨。远水宿何处，孤舟春夜涛。

浦云沈雁影，山月照猿嗥。莫为饥寒苦，便成名利劳。

758.027 【寄山中高逸人】孟贯

烟霞多放旷，吟啸是寻常。猿共摘山果，僧邻住石房。

蹑云双屐冷，采药一身香。我忆相逢夜，松潭月色凉。

758.028 【怀友人】孟贯

浮世况多事，飘流每叹君。路岐何处去，消息几时闻。

吟里落秋叶，望中生暮云。孤怀谁慰我，夕鸟自成群。

758.029 【送人归别业】孟贯

别业五湖上，春残去路赊。还寻旧山水，重到故人家。

门径掩芳草，园林落异花。君知钓矶在，犹喜有生涯。

758.030 【冬日登江楼】孟贯

高楼临古岸，野步晚来登。江水因寒落，山云为雪凝。

远村虽入望，危槛不堪凭。亲老未归去，乡愁徒自兴。

758.031 【寄张山人】孟贯

草堂南涧边，有客啸云烟。扫叶林风后，拾薪山雨前。

野桥通竹径，流水入芝田。琴月相亲夜，更深恋不眠。

第759卷 成彦雄

759.01 【杜鹃花】成彦雄

杜鹃花与鸟，怨艳两何赊。疑是口中血，滴成枝上花。

一声寒食夜，数朵野僧家。谢豹出不出，日迟迟又斜。

759.02 【江上枫】成彦雄

江枫自蓊郁，不竞松筠力。一叶落渔家，残阳带秋色。

759.03 【夜夜曲】成彦雄

自从君去夜，锦幌孤兰麝。欹枕对银缸，秦筝绿窗下。

759.04 【村行】成彦雄

暧暧村烟暮，牧童出深坞。骑牛不顾人，吹笛寻山去。

759.05 【煎茶】成彦雄

岳寺春深睡起时，虎跑泉畔思迟迟。

蜀茶倩个云僧碾，自拾枯松三四枝。

759.06 【松】成彦雄

大夫名价古今闻，盘屈孤贞更出群。

将谓岭头闲得了，夕阳犹挂数枝云。

759.07 【新燕】成彦雄

才离海岛宿江滨，应梦笙歌作近邻。

减省雕梁并头语，画堂中有未归人。

759.08 【会友不至】成彦雄

王孙还是负佳期，玉马追游日渐西。

独上郊原人不见，鹧鸪飞过落花溪。

759.09 【惜花】成彦雄

忘餐为恋满枝红，锦障频移护晚风。

客散酒酣归未得，栏边独立月明中。

759.010 【中秋月】成彦雄

王母妆成镜未收，倚栏人在水精楼。

笙歌莫占清光尽，留与溪翁一钓舟。

759.011 【暮春日宴溪亭】成彦雄

寒食寻芳游不足，溪亭还醉绿杨烟。

谁家花落临流树，数片残红到槛前。

759.012 【晓】成彦雄

列宿回元朝北极，爽神晞露滴楼台。

佳人卷箔临阶砌，笑指庭花昨夜开。

759.013 【夕】成彦雄

台榭沈沈禁漏初，麝烟红蜡透虾须。

雕笼鹦鹉将栖宿，不许鸦鬟转辘轳。

759.014 【露】成彦雄

银河昨夜降醍醐，洒遍坤维万象苏。

疑是鲛人曾泣处，满池荷叶捧真珠。

759.015 【游紫阳宫】成彦雄

古殿烟霞簇画屏，直疑踪迹到蓬瀛。

碧桃满地眠花鹿，深院松窗捣药声。

759.016 【除夜】成彦雄

铜龙看却送春来，莫惜颠狂酒百杯。

吟鬓就中专拟白，那堪更被二更催。

759.017 【元日】成彦雄

戴星先捧祝尧觞，镜里堪惊两鬓霜。

好是灯前偷失笑，屠苏应不得先尝。

759.018 【寒夜吟】成彦雄

洞房脉脉寒宵永，烛影香消金凤冷。

猧儿睡魇唤不醒，满窗扑落银蟾影。

759.019 【柳枝辞九首】成彦雄

轻笼小径近谁家，玉马追风翠影斜。

爱把长条恼公子，惹他头上海棠花。

鹅黄剪出小花钿，缀上芳枝色转鲜。

饮散无人收拾得，月明阶下伴秋千。

东君爱惜与先春，草泽无人处也新。

委嘱露华并细雨，莫教迟日惹风尘。

句践初迎西子年，琉璃为帚扫溪烟。

至今不改当时色，留与王孙系酒船。

绿杨移傍小亭栽，便拥秾烟拨不开。

谁把金刀为删掠，放教明月入窗来。

远接关河高接云，雨馀洗出半天津。

牡丹不用相轻薄，自有清阴覆得人。

掩映莺花媚有馀，风流才调比应无。

朝朝奉御临池上，不羡青松拜大夫。

王孙宴罢曲江池，折取春光伴醉归。

怪得美人争斗乞，要他秾翠染罗衣。

残照林梢袅数枝，能招醉客上金堤。

马娇如练缨如火，瑟瑟阴中步步嘶。

759.020 【句】成彦雄

莎草放茵深护砌，海榴喷火巧横墙。

纹鳞引子跳银海，紫燕呼雏语画梁。（见《吟窗杂录》）

第760卷 周庠 等

760.01 【寄禅月大师】周庠

昨日尘游到几家，就中偏省近宣麻。水田铺座时移画，

金地谭空说尽沙。傍竹欲添犀浦石，栽松更碾味江茶。

有时捻得休公卷，倚柱闲吟见落霞。

760.02 【寄禅月大师】张格

龙华咫尺断来音，日夕空驰咏德心。禅月字清师号别，

寿春诗古帝恩深。画成罗汉惊三界，书似张颠直万金。

莫倚名高忘故旧，晓晴闲步一相寻。

760.03 【赠禅月大师】王锴

长爱吾师性自然，天心白月水中莲。神通力遍恒沙外，

诗句名高八米前。寻访不闻朝振锡，修行唯说夜安禅。

太平时节俱无事，莫惜时来话草玄。

760.04 【奉诏赋蜀主降唐】牛希济

满城文武欲朝天，不觉邻师犯塞烟。唐主再悬新日月，

蜀王难保旧山川。非干将相扶持拙，自是君臣数尽年。

古往今来亦如此，几曾欢笑几潸然。

760.05 【蜀驮引】冯涓

昂藏大步蚕丛国，曲颈微伸高九尺。

卓女窥窗莫我知，严仙据案何曾识。

自古皆传蜀道难，尔何能过拔蛇山。

忽惊登得鸡翁碛，又恐碍著鹿头关。

760.06 【句】冯涓

不随俗物皆成土，只待良时却补天。（《题支机石》，

见《纪事》）

釜鱼化作池中物，木履浮为天际船。（《苦雨》）

760.07 【从幸秦川赋鸷兽诗】李浩弼

岩下年年自寝讹，生灵餐尽意如何。爪牙众后民随减，

溪壑深来骨已多。天子纪纲犹被弄，客人穷独固难过。

长途莫怪无人迹，尽被山王棱杀他。

760.08 【批子弟理旧居状】杨玢

四邻侵我我从伊，毕竟须思未有时。

试上含元殿基望，秋风秋草正离离。

760.09 【登慈恩寺塔】杨玢

紫云楼下曲江平，鸦噪残阳麦陇青。

莫上慈恩最高处，不堪看又不堪听。

760.010 【遣歌妓】杨玢

垂老无端用意乖，谁知道侣厌清斋。

如今又采蘼芜去，辜负张君绣靸鞋。

760.011 【和题剑门】韩昭

闭关防老寇，孰敢振威棱。险固疑天设，山河自古凭。

三川奚所赖，双剑最堪矜。鸟道微通处，烟霞锁百层。

760.012 【从幸秦川过白卫献诗】韩昭

吾王巡狩为安边，此去秦亭尚数千。夜照路岐山店火，

晓通消息戍瓶烟。为云巫峡虽神女，跨凤秦楼是谪仙。

八骏似龙人似虎，何愁飞过大漫天。

760.013 【记皂江堕水事】杨鼎夫

青城山峭皂江寒，欲度当时作等闲。棹逆狂风趋近岸，

舟逢怪石碎前湾。手携弱杖仓皇处，命出洪涛顷刻间。

今日深恩无以报，令人羞记雀衔环。

760.014 【题张道隐太山祠画龙】蒋贻恭

世人空解竞丹青，惟子通玄得墨灵。应有鬼神看下笔，

岂无风雨助成形。威疑喷浪归沧海，势欲拏云上杳冥。

静闭绿堂深夜后，晓来帘幕似闻腥。

760.015 【咏蚕】蒋贻恭

辛勤得茧不盈筐，灯下缫丝恨更长。

著处不知来处苦，但贪衣上绣鸳鸯。

760.016 【渔父歌三首】李珣

水接衡门十里馀，信船归去卧看书。

轻爵禄，慕玄虚，莫道渔人只为鱼。

避世垂纶不记年，官高争得似君闲。

倾白酒，对青山，笑指柴门待月还。

棹警鸥飞水溅袍，影侵潭面柳垂绦。

终日醉，绝尘劳，曾见钱塘八月涛。

760.017 【感秃鹙潜吟】顾夐

昔日曾看瑞应图，万般祥瑞不如无。

摩诃池上分明见，仔细看来是那鹕。

760.018 【与杜光庭】张令问

试问朝中为宰相，何如林下作神仙。

一壶美酒一炉药，饱听松风白昼眠。

第761卷 徐光溥

761.01 【题黄居寀秋山图】徐光溥

天与黄筌艺奇绝，笔精回感重瞳悦。运思潜通造化工，

挥毫定得神仙诀。秋来奉诏写秋山，写在轻绡数幅间。

高低向背无遗势，重峦叠嶂何孱颜。目想心存妙尤极，

研巧核能状不得。珍禽异兽皆自驯，奇花怪木非因植。

崎岖石磴绝游踪，薄雾冥冥藏半峰。娑萝掩映迷仙洞，

薜荔累垂缴古松。月槛参桥□，僧老坐支筇。

屈原江上婵娟竹，陶潜篱下芳菲菊。良宵只恐鹧鸪啼，

晴波但见鸳鸯浴。暮烟幂幂锁村坞，一叶扁舟横野渡。

飒飒白蘋欲起风，黯黯红蕉犹带雨。曲沼芙蓉香馥郁，

长汀芦荻花【艹糓】蓛。雁过孤峰帖远青，鹿傍小溪饮残绿。

秋山秀兮秋江静，江光山色相辉映。雪迸飞泉溅钓矶，

云分落叶拥樵径。张璪松石徒称奇，边鸾花鸟何足窥。

白旻鹰逞凌风势，薛稷鹤夸警露姿。方原画山空巉岩，

峭壁枯槎人见嫌。孙位画水多汹涌，惊湍怒涛人见恐。

若教对此定妍媸，必定伏膺怀愧悚。再三展向冕旒侧。

便是移山回涧力。大李小李灭声华，献之恺之无颜色。

仿佛垂纶渭水滨，吾皇睹之思良臣。依稀荷锸傅岩野，

吾皇睹之求贤者。从兹仄展复悬旌，宵衣旰食安天下。

才当老人星应候，愿与南山俱献寿。微臣稽首贡长歌，

丹青景化同天和。

761.02 【同刘侍郎咏笋】徐光溥

迸出班犀数十株，更添幽景向蓬壶。

出来似有凌云势，用作丹梯得也无。

761.03 【贯休应梦罗汉画歌（一作禅月大师歌）】欧阳炯

西岳高僧名贯休，孤情峭拔凌清秋。天教水墨画罗汉，

魁岸古容生笔头。时捎大绢泥高壁，闭目焚香坐禅室。

忽然梦里见真仪，脱下袈裟点神笔。高握节腕当空掷，

窸窣毫端任狂逸。逡巡便是两三躯，不似画工虚费日。

怪石安拂嵌复枯，真僧列坐连跏趺。形如瘦鹤精神健，

顶似伏犀头骨粗。倚松根，傍岩缝，曲录腰身长欲动。

看经弟子拟闻声，瞌睡山童疑有梦。不知夏腊几多年，

一手支颐偏袒肩。口开或若共人语，身定复疑初坐禅。

案前卧象低垂鼻，崖畔戏猿斜展臂。芭蕉花里刷轻红，

苔藓文中晕深翠。硬筇杖，矮松床，雪色眉毛一寸长。

绳开梵夹两三片，线补衲衣千万行。林间乱叶纷纷堕，

一印残香断烟火。皮穿木屐不曾拖，笋织蒲团镇长坐。

休公休公逸艺无人加，声誉喧喧遍海涯。五七字句一千首，

大小篆书三十家。唐朝历历多名士，萧子云兼吴道子。

若将书画比休公，只恐当时浪生死。

休公休公始自江南来入秦，于今到蜀无交亲。

诗名画手皆奇绝，觑你凡人争是人。瓦棺寺里维摩诘，

舍卫城中辟支佛。若将此画比量看，总在人间为第一。

761.04 【题景焕画应天寺壁天王歌】欧阳炯

锦城东北黄金地，故迹何人兴此寺。白眉长老重名公，

曾识会稽山处士。寺门左壁图天王，威仪部从来何方。

鬼神怪异满壁走，当檐飒飒生秋光。我闻天王分理四天下，

水晶宫殿琉璃瓦。彩仗时驱狒𤝞装，金鞭频策骐驎马。

毗沙大像何光辉，手擎巨塔凌云飞。地神对出宝瓶子，

天女倒披金缕衣。唐朝说著名公画，周昉毫端善图写。

张僧繇是有神人，吴道子称无敌者。奇哉妙手传孙公，

能如此地留神踪。斜窥小鬼怒双目，直倚越狼高半胸。

宝冠动总生威容，趋跄左右来倾恭。臂横鹰爪尖纤利，

腰缠虎皮斑剥红。飘飘但恐入云中，步骤还疑归海东。

蟒蛇拖得浑身堕，精魅搦来双眼空。当时此艺实难有，

镇在宝坊称不朽。东边画了空西边，留与后人教敌手。

后人见者皆心惊，尽为名公不敢争。谁知未满三十载，

或有异人来间生。匡山处士名称朴，头骨高奇连五岳。

曾持象简累为官，又有蛇珠常在握。昔年长老遇奇踪，

今日门师识景公。兴来便请泥高壁，乱抢笔头如疾风。

逡巡队仗何颠逸，散漫奇形皆涌出。交加器械满虚空，

两面或然如斗敌。圣王怒色览东西，剑刃一挥皆整齐。

腕头狮子咬金甲，脚底夜叉击络鞮。马头壮健多筋节，

乌觜弯环如屈铁。遍身蛇虺乱纵横，绕颔髑髅干孑裂。

眉粗眼竖发如锥，怪异令人不可知。科头巨卒欲生鬼，

半面女郎安小儿。况闻此寺初兴置，地脉沈沈当正气。

如何请得二山人，下笔咸成千古事。君不见明皇天宝年，

画龙致雨非偶然。包含万象藏心里，变现百般生眼前。

后来画品列名贤，唯此二人堪比肩。人间是物皆求得，

此样欲于何处传。尝忧壁底生云雾，揭起寺门天上去。

761.05 【渔父歌二首】欧阳炯

摆脱尘机上钓船，免教荣辱有流年。无系绊，没愁煎，

须信船中有散仙。

风浩寒溪照胆明，小君山上玉蟾生。荷露坠，翠烟轻，

拨剌游鱼几处惊。

761.06 【大游仙诗（一作欧阳炳）】欧阳炯

赤城霞起武陵春，桐柏先生解守真。白石桥高曾纵步，

朱阳馆静每存神。囊中隐诀多仙术，肘后方书济俗人。

自领蓬莱都水监，只忧沧海变成尘。

761.07 【杨柳枝】欧阳炯

软碧摇烟似送人，映花时把翠蛾嚬。

青青自是风流主，慢飒金丝待洛神。

761.08 【句】欧阳炯

古人重到今人爱，万局都无一局同。（《赋棋》，

见《韵语阳秋》）

761.09 【感怀诗】刘义度

昨日方髽髻，如今满颔髯。紫阁无心恋，青山有意潜。

761.010 【同徐学士咏笋】刘羲叟

徐徐出土非人种，枝叶难投日月壶。

为是因缘生此地，从他长养譬如无。

761.011 【复留侯从效问南汉刘岩改名龑字音义】詹敦仁

伏羲初画卦，苍氏乃制字。点画有偏旁，阴阳贵协比。

古者不嫌名，周公始称讳。始讳犹未酷，后习转多忌。

或援他代易，或变文回避。滥觞久滋蔓，伤心日益炽。

孙休命子名，吴国尊王意。

【雨單】莔【雨魚】【覀升】僻，【壴臣】昷【穴敖】【稱大】异。

梁复踵已非，时亦迹旧事。【耑免】杰自其一，蜀闯是其二。

鄙哉化晵名，陋矣【夌戊】【黄耑】义。大唐有天下，武后拥神器。

私制迄无取，古音实相类。【千/力力一】【十/凤-又+熏】【口乙】囝星，

【十/凤-又+采+口】【一忠】厓【而-刂+儿】埊。

缶圀及曌【十風】，作史难详备。唐祚值倾危，刘龑怀僭伪。

吁嗟毒蛟辈，睥睨飞龙位。龑岩虽同音，形体殊乖致。

废学愧未弘，来问辱不弃。奇字难雄博，摛文伏韩智。

因诵鄙所闻，敢布诸下吏。

761.012 【柳堤诗】詹敦仁

种稻三十顷，种柳百馀株。稻可供饘粥，柳可爨庖厨。

息耒柳阴下，读书稻田隅。以乐尧舜道，同是耕莘夫。

761.013 【劝王氏入贡，宠予以官，作辞命篇】詹敦仁

争霸图王事总非，中原失统可伤悲。往来宾主如邮传，

胜负干戈似局棋。周粟纵荣宁忍食，葛庐频顾谩劳思。

江山有待早归去，好向鹪林择一枝。

761.014 【余迁泉山城，留侯招游郡圃作此】詹敦仁

当年巧匠制茅亭，台馆翚飞匝郡城。万灶貔貅戈甲散，

千家罗绮管弦鸣。柳腰舞罢香风度，花脸妆匀酒晕生。

试问亭前花与柳，几番衰谢几番荣。

761.015 【留侯受南唐节度使知郡事，辟予为属，以诗谢之】詹敦仁

晋江江畔趁春风，耕破云山几万重。

两足一犁无外事，使君何啻五侯封。

761.016 【遣子访刘乙】詹敦仁

扫石耕山旧子真，布衣草履自随身。

石崖壁立题诗处，知是当年凤阁人。

761.017 【永嘉乱，衣冠南渡，流落南泉，作忆昔吟】詹琲

忆昔永嘉际，中原板荡年。衣冠坠涂炭，舆辂染腥膻。

国势多危厄，宗人苦播迁。南来频洒泪，渴骥每思泉。

761.018 【癸卯闽乱，从弟监察御史敬凝迎仕别作】詹琲

一别几经春，栖迟晋水滨。鶺鴒长在念，鸿雁忽来宾。

五斗嫌腰折，朋山刺眼新。善辞如复我，四海五湖身。

761.019 【追和秦隐君辞荐之韵，上陈侯乞归凤山】詹琲

谁言悦口是甘肥，独酌鹅儿啖翠微。蝇利薄于青纸扇，

羊裘暖甚紫罗衣。心随倦鸟甘栖宿，目送征鸿远奋飞。

击壤太平朝野客，凤山深处□生辉。

761.020 【云】幸夤逊

因登巨石知来处，勃勃元生绿藓痕。静即等闲藏草木，

动时顷刻遍乾坤。横天未必朋元恶，捧日还曾瑞至尊。

不独朝朝在巫峡，楚王何事谩劳魂。

761.021 【句】幸夤逊

苦教作镇居中国，争得泥金在泰山。（《岷山》，

见《吟窗集录》）

才闻暖律先偷眼，既待和风始展眉。（《柳》）

蒙君知重惠琼实，薄起金刀钉玉深。

嚼处春冰敲齿冷，咽时雪液沃心寒。（《梨》，

以上见《事文类聚》）

深妆玉瓦平无垄，乱拂芦花细有声。（《雪》）

日回禽影穿疏木，风递猿声入小楼。

761.022 【诗】丁元和

九重天子人中贵，五等诸侯阃外尊。

争似布衣云水客，不将名字挂乾坤。

761.023 【咏蜀都城上芙蓉花】张立

四十里城花发时，锦囊高下照坤维。

虽妆蜀国三秋色，难入豳风七月诗。

761.024 【又咏】张立

去年今日到城都，城上芙蓉锦绣舒。

今日重来旧游处，此花憔悴不如初。

761.025 【句】张立

朝廷不用忧巴蜀，称霸何曾是蜀人。（《初唐明宗徙蜀

豪杰入洛赋》）

第762卷 刘昭禹 等

762.01 【括苍山】刘昭禹

尽日行方半，诸山直下看。白云随步起，危径极天盘。

瀑顶桥形小，溪边店影寒。往来空太息，玄鬓改非难。

762.02 【忆天台山】刘昭禹

常记游灵境，道人情不低。岩房容偃息，天路许相携。

霞散曙峰外，虹生凉瀑西。何当尘役了，重去听猿啼。

762.03 【冬日暮国清寺留题】刘昭禹

天台山下寺，冬暮景如屏。树密风长在，年深像有灵。

高钟疑到月，远烧欲连星。因共真僧话，心中万虑宁。

762.04 【灵溪观】刘昭禹

鳌海西边地，宵吟景象宽。云开孤月上，瀑喷一山寒。

人异发常绿，草灵秋不干。无由此栖息，魂梦在长安。

762.05 【怀华山隐者】刘昭禹

先生入太华，杳杳绝良音。秋梦有时见，孤云无处寻。

神清峰顶立，衣冷瀑边吟。应笑干名者，六街尘土深。

762.06 【赠惠律大师】刘昭禹

秋是忆山日，禅窗露洒馀。几悬华顶梦，应寄沃洲书。

风月资吟笔，杉篁笼静居。满城谁不重，见著紫衣初。

762.07 【经费冠卿旧隐】刘昭禹

节高终不起，死恋九华山。圣主情何切，孤云性本闲。

名传中国外，坟在乱松间。依约曾栖处，斜阳鸟自还。

762.08 【闻蝉】刘昭禹

一雨一番晴，山林冷落青。莫侵残日噪，正在异乡听。

孤馆宿漳浦，扁舟离洞庭。年年当此际，那免鬓凋零。

762.09 【送休公归衡】刘昭禹

草履初登南岳船，铜瓶犹贮北山泉。

衡阳旧寺春归晚，门锁寒潭几树蝉。

762.010 【句】刘昭禹

句向夜深得，心从天外归。（见《纪事》）

危楼聊侧耳，高柳又鸣蝉。（《秋日登楼》，

见《吟窗杂录》）

藓色围波井，花阴上竹楼。（以下见《海录碎事》）

对面雷瞋树，当街雨趁人。（《夏雨》）

春光怀玉阙，万里起初程。（《送人》）

江上呼风去，天边挂席飞。（《送人舟行》）

漆灯寻黑洞，之字上危峰。（《送人游九疑》）

762.011 【铜柱辞】李宏皋

招灵铸柱垂英烈，手执干戈征百越。诞今铸柱庇黔黎，

指画风雷开五溪。五溪之险不足恃，我旅争登若平地。

五溪之众不足平，我师轻蹑如春冰。溪人畏威思纳质，

弃污归明求立誓。誓山川兮告鬼神，保子孙兮千万春。

762.012 【题桃源】李宏皋

山翠参差水渺茫，秦人昔在楚封疆。当时避世乾坤窄，

此地安家日月长。草色几经坛杏老。岩花犹带涧桃香。

他年倘遂平生志，来著霞衣侍玉皇。

762.013 【李皋试诗】何仲举

似玉来投狱，抛家去就枷。可怜两片木，夹却一枝花。

762.014 【句】何仲举

碧云章句才离手，紫府神仙尽点头。（《献秦王》）

树迎高鸟归深野，云傍斜阳过远山。（《秋日晚望》，

以上见《五代史补》）

762.015 【耕夫谣】徐仲雅

张绪逞风流，王衍事轻薄。出门逢耕夫，颜色必不乐。

肥肤如玉洁，力拗丝不折。半日无耕夫，此辈总饿杀。

762.016 【赠齐己】徐仲雅

我唐有僧号齐己，未出家时宰相器。爰见梦中逢五丁，

毁形自学无生理。骨瘦神清风一襟，松老霜天鹤病深。

一言悟得生死海，芙蓉吐出琉璃心。闷见有唐风雅缺，

敲破冰天飞白雪。清塞清江却有灵，遗魂泣对荒郊月。

格何古，天工未生谁知主。混沌凿开鸡子黄，

散作纯风如胆苦。意何新，织女星机挑白云。

真宰夜来调暖律，声声吹出嫩青春。调何雅，

涧底孤松秋雨洒。嫦娥月里学步虚，桂风吹落玉山下。

语何奇，血泼乾坤龙战时。祖龙跨海日方出，

一鞭风雨万山飞。己公己公道如此，浩浩寰中如独自。

一簟松风冷如冰，长伴巢由伸脚睡。

762.017 【赠江处士】徐仲雅

门在松阴里，山僧几度过。药灵丸不大，棋妙子无多。

薄雾笼寒径，残风恋绿萝。金乌兼玉兔，年几奈公何。

762.018 【东华观偃松】徐仲雅

半已化为石，有灵通碧湘。生逢尧雨露，老直汉风霜。

月滴蟾心水，龙遗脑骨香。始于毫末后，曾见几兴亡。

762.019 【咏棕树】徐仲雅

叶似新蒲绿，身如乱锦缠。任君千度剥，意气自冲天。

762.020 【宫词】徐仲雅

内人晓起怯春寒，轻揭珠帘看牡丹。

一把柳丝收不得，和风搭在玉栏杆。

762.021 【句】徐仲雅

屋面尽生人耳朵，篱头多是老翁须。（《闲居》）

平分造化双苞去，拆破春风两面开。（《合欢牡丹》）

云路半开千里月，洞门斜掩一天春。（《马希范夜宴

迎四仪夫人》）

凿开青帝春风国，移下姮娥夜月楼。（《马殷明月圃》，

《野客丛谈》）

珠玑影冷偏粘草，兰麝香浓却损花。（《春园宴》）

山色晓堆罗黛雨，草梢春戛麝香风。

衰兰寂寞含愁绿，小杏妖娆弄色红。

旁搜水脉湘心满，遍揭泉根梵底通。

水□滴残青□瘦，石脂倾尽白云空。

深浦送回芳草日，急滩牵断绿杨风。

藕梢逆入银塘里，蘋迹潜来玉井中。

败菊篱疏临野渡，落梅村冷隔江枫。

剪开净涧分苗稼，划破涟漪下钓筒。（上见《湘湖故事》）

762.022 【分水岭】伍彬

前贤功及物，禹后杳难俦。不改古今色，平分南北流。

寒冲山影岸，清绕荻花洲。尽是朝宗去，潺潺早晚休。

762.023 【句】伍彬

稚子出看莎径没，渔翁来报竹桥流。（《夏日喜雨》）

踪迹未辞鸳鹭客，梦魂先到鹧鸪村。（《辞解牧》）

762.024 【留宿廖融山斋】杨徽之

清和春尚在，欢醉日何长。谷鸟随柯转，庭花夺酒香。

初晴岩翠滴，向晚树阴凉。别有堪吟处，相留宿草堂。

762.025 【句】杨徽之

新霜染枫叶，皎月借芦花。（《秋日》）

废宅寒塘水，荒坟宿草烟。（《哭江为》，见《纪事》）

762.026 【登祝融峰】王元

草叠到孤顶，身齐高鸟翔。势疑撞翼轸，翠欲滴潇湘。

云湿幽崖滑，风梳古木香。晴空聊纵目，杳杳极穷荒。

762.027 【怀翁宏】王元

独夜思君切，无人知此情。沧州归未得，华发别来生。

孤馆木初落，高空月正明。远书多隔岁，独念没前程。

762.028 【听琴】王元

拂尘开素匣，有客独伤时。古调俗不乐，正声君自知。

寒泉出涧涩，老桧倚风悲。纵有来听者，谁堪继子期。

762.029 【哭李韶】王元

韶也命何奇，生前与世违。贫栖古梵刹，终著旧麻衣。

雅句僧抄遍，孤坟客吊稀。故园今孰在，应见梦中归。

762.030 【题邓真人遗址】王元

三千功满仙升去，留得山前旧隐基。但见白云长掩映，

不知浮世几兴衰。松稍风触霓旌动，棕叶霜沾鹤翅垂。

近代无人寻异事，野泉喷月泻秋池。

762.031 【句】王元

伴行惟瘦鹤，寻步入深云。（《赠廖融》，见《纪事》）

762.032 【谢翁宏以诗百篇见示】廖融

高奇一百篇，造化见工全。积思游沧海，冥搜入洞天。

神珠迷罔象，端玉匪雕镌。休叹不得力，离骚千古传。

762.033 【赠天台逸人】廖融

移桧托禅子，携家上赤城。拂琴天籁寂，欹枕海涛生。

云白寒峰晚，鸟歌春谷晴。又闻求桂楫，载月十洲行。

762.034 【古桧】廖融

何人见植初，老树梵王居。山鬼暗栖托，樵夫难破除。

声高秋汉迥，影倒月潭虚。尽日无僧倚，清风长有馀。

762.035 【题伍彬屋壁】廖融

圆塘绿水平，鱼跃紫莼生。要路贫无力，深村老退耕。

犊随原草远，蛙傍堑篱鸣。拨棹茶川去，初逢谷雨晴。

762.036 【梦仙谣】廖融

琪木扶疏系辟邪，麻姑夜宴紫皇家。银河旌节摇波影，

珠阁笙箫吸月华。翠凤引游三岛路，赤龙齐驾五云车。

星稀犹倚虹桥立，拟就张骞搭汉槎。

762.037 【退宫妓】廖融

神仙风格本难俦，曾从前皇翠辇游。红踯躅繁金殿暖，

碧芙蓉笑水宫秋。宝筝钿剥阴尘覆，锦帐香消画烛幽。

一旦色衰归故里，月明犹梦按梁州。

762.038 【句】廖融

圭灶先知晓，盆池别见天，

古寺寻僧饭，寒岩衣鹿裘。

云穿捣药屋，雪压钓鱼舟。

762.039 【赠廖融】王正己

病起正当秋阁迥，酒醒迎对夜涛寒。

炉中药熟分僧饭，枕上琴闲借客弹。

762.040 【句】王正己

洗盂秋涧日华动，捣药夜坐秋气深。（赠隐者，《纪事》）

762.041 【送廖融处士南游】翁宏

病卧瘴云间，莓苔渍竹关。孤吟牛渚月，老忆洞庭山。

壮志潜消尽，淳风竟未还。今朝忽相遇，执手一开颜。

762.042 【春残】翁宏

又是春残也，如何出翠帏。落花人独立，微雨燕双飞。

寓目魂将断，经年梦亦非。那堪向愁夕，萧飒暮蝉辉。

762.043 【秋残】翁宏

又是秋残也，无聊意若何。客程江外远，归思夜深多。

岘首飞黄叶，湘湄走白波。仍闻汉都护，今岁合休戈。

762.044 【句】翁宏

万木横秋里，孤舟半夜猿。（《送人》）

漏光残井甃，缺影背山椒。（《咏晓月》）

风回山火断，潮落岸冰高。（《湘江吟》）

762.045 【过衡山赠廖处士】张观

未向漆园为傲吏，定应明代作征君。传家奕世无金玉，

乐道经年有典坟。带雨小舟横别涧，隔花幽犬吠深云。

到头终为苍生起，休恋耕烟楚水濆。

762.046 【竹枝词二首】孙光宪

门前春水白蘋花，岸上无人小艇斜。

商女经过江欲暮，散抛残食饲神鸦。

乱绳千结绊人深，越罗万丈表长寻。

杨柳在身垂意绪，藕花落尽见莲心。

762.047 【杨柳枝词四首】孙光宪

阊门风暖落花干，飞遍江城雪不寒。

独有晚来临水驿，闲人多凭赤栏干。

有池有榭即濛濛，浸润翻成长养功。

恰似有人长点检，著行排立向春风。

根柢虽然傍浊河，无妨终日近笙歌。

毵毵金带谁堪比，还共黄莺不较多。

万株枯槁怨亡隋，似吊吴台各自垂。

好是淮阴明月里，酒楼横笛不胜吹。

762.048 【采莲】孙光宪

菡萏香连十顷陂，小姑贪戏采莲迟。

晚来弄水船头湿，更脱红裙裹鸭儿。

762.049 【八拍蛮】孙光宪

孔雀尾拖金线长，怕人飞起入丁香。

越女沙头争拾翠，相呼归去背斜阳。

762.050 【句】孙光宪

晓厨烹淡菜，春杼种橦花。（《和南越诗》）

762.051 【咏蒲鞋】刘章

吴江浪浸白蒲春，越女初挑一样新。才自绣窗离玉指，

便随罗袜上香尘。石榴裙下从容久，玳瑁筵前整顿频。

今日高楼鸳瓦上，不知抛掷是何人。

762.052 【夜坐】路洵美

帘卷竹轩清，四邻无语声。漏从吟里转，月自坐来明。

草木露华湿，衣裳寒气生。难逢知鉴者，空悦此时情。

762.053 【荆台道院】梁震

桑田一变赋归来，爵禄焉能浼我哉。

黄犊依然花竹外，清风万古凛荆台。

第763卷 杨夔 等

763.01 【宁州道中】杨夔

城枕萧关路，胡兵日夕临。唯凭一炬火，以慰万人心。

春老雪犹重，沙寒草不深。如何驱匹马，向此独闲吟。

763.02 【寻九华王山人】杨夔

下马扣荆扉，相寻春半时。扪萝盘磴险，叠石渡溪危。

松夹莓苔径，花藏薜荔篱。卧云情自逸，名姓厌人知。

763.03 【金陵逢张乔】杨夔

殊乡会面时，辛苦两情知。有志年空过，无媒命共奇。

吟馀春漏急，语旧酒巡迟。天爵如堪倚，休惊鬓上丝。

763.04 【送邹尊师归洞庭】杨夔

众岛在波心，曾居旧隐林。近闻飞檄急，转忆卧云深。

卖药唯供酒，归舟只载琴。遥知明月夜，坐石自开襟。

763.05 【送日东僧游天台】杨夔

一瓶离日外，行指赤城中。去自重云下，来从积水东。

攀萝跻石径，挂锡憩松风。回首鸡林道，唯应梦想通。

763.06 【题甘露寺】杨夔

高殿拂云霓，登临想虎溪。风匀帆影众，烟乱鸟行迷。

北倚波涛阔，南窥井邑低。满城尘漠漠，隔岸草萋萋。

虚阁延秋磬，澄江响暮鼙。客心还惜去，新月挂楼西。

763.07 【送张相公出征】杨夔

得意在当年，登坛秉国权。汉推周勃重，晋让赵宣贤。

儒德尼丘降，兵钤太白传。援毫飞凤藻，发匣吼龙泉。

历火金难耗，零霜桂益坚。从来称玉洁，此更让朱妍。

鸳鹭臻门下，貔貅拥帐前。去知清朔漠，行不费陶甄。

献画符中旨，推诚契上玄。愿将班固笔，书颂勒燕然。

763.08 【题郑山人郊居】杨夔

谷口今逢避世才，入门潇洒绝尘埃。渔舟下钓乘风去，

药酝留宾待月开。数片石从青嶂得，一条泉自白云来。

竹轩相对无言语，尽日南山不欲回。

763.09 【题宣州延庆寺益公院（咸通中入讲极承恩泽）】杨夔

嘿坐能除万种情，腊高兼有赐衣荣。讲经旧说倾朝听，

登殿曾闻降辇迎。幽径北连千嶂碧，虚窗东望一川平。

长年门外无尘客，时见元戎驻旆旌。

763.010 【寄当阳袁皓明府】杨夔

高人为县在南京，竹绕琴堂水绕城。地古既资携酒兴，

务闲偏长看山情。松轩待月僧同坐，药圃寻花鹤伴行。

百里甚堪留惠爱，莫教空说鲁恭名。

763.011 【送杜郎中入茶山修贡】杨夔

一道澄澜彻底清，仙郎轻棹出重城。采蘋虚得当时称，

述职那同此日荣。剑戟步经高障黑，绮罗光动百花明。

谢公携妓东山去，何似乘春奉诏行。

763.012 【送郑谷】杨夔

春江潋潋清且急，春雨濛濛密复疏。

一曲狂歌两行泪，送君兼寄故乡书。

763.013 【自叙】杜建徽

中剑斫耳缺，被箭射胛过。为将须有胆，有胆即无贾。

763.014 【游西湖】沈韬文

□□□□□□□，菰米蘋花似故乡。

不是不归归未得，好风明月一思量。

763.015 【赠和龙妙空禅师】王继勋

白面山南灵庆院，茅斋道者雪峰禅。只栖云树两三亩，

不下烟萝四五年。猿鸟认声呼唤易，龙神降伏住持坚。

谁知今日秋江畔，独步医王阐法筵。

763.016 【题建造寺】刘乙

曾看画图劳健羡，如今亲见画犹粗。减除天半石初泐，

欠却几株松未枯。题像阁人渔浦叟，集生台鸟谢城乌。

我来一听支公论，自是吾身幻得吾。

763.017 【句】刘乙

扫石云随帚，耕山鸟傍人。（《闽志》）

763.018 【和赠和龙妙空禅师】夏鸿

翰林遗迹镜潭前，孤峭高僧此处禅。出为信门兴化日，

坐当吾国太平年。身同莹澈尼珠净，语并锋铓慧剑坚。

道果已圆名已遂，即看千匝绕香筵。

763.019 【题青草湖神祠】刘山甫

坏墙风雨几经春，草色盈庭一座尘。

自是神明无感应，盛衰何得却由人。

763.020 【汉宗庙乐舞辞】张昭

高庙明灵再启图，金根玉辂幸神都。巢阿丹凤衔书命，

入昴飞星献宝符。正抚薰弦娱赤子，忽登仙驾泣苍梧。

荐樱鹤馆笳箫咽，酌鬯金楹剑珮趋。星俎云罍兼鲁礼，

朱干象箾杂巴渝。氤氲龙麝交青琐，仿佛锡銮下蕊珠。

荐豆奉觞亲玉几，配天合祖耀璿枢。受釐饮酒皇欢洽，

仰俟馀灵泰九区。

763.021 【农家】颜仁郁

夜半呼儿趁晓耕，羸牛无力渐艰行。

时人不识农家苦，将谓田中谷自生。

763.022 【山居】颜仁郁

柏树松阴覆竹斋，罢烧药灶纵高怀。

世间应少山间景，云绕青松水绕阶。

763.023 【春日寓感】王延彬

两衙前后讼堂清，软锦披袍拥鼻行。雨后绿苔侵履迹，

春深红杏锁莺声。因携久酝松醪酒，自煮新抽竹笋羹。

也解为诗也为政，侬家何似谢宣城。

763.024 【哭徐夤】王延彬

延寿溪头叹逝波，古今人事半销磨。

昔除正字今何在，所谓人生能几何。

第764卷 谭用之

764.01 【塞上】谭用之

秋风汉北雁飞天，单骑那堪绕贺兰。碛暗更无岩树影，

地平时有野烧瘢。貂披寒色和衣冷，剑佩胡霜隔匣寒。

早晚横戈似飞尉，拥旄深入异田单。

钵略城边日欲西，游人却忆旧山归。牛羊集水烟黏步，

雕鹗盘空雪满围。猎骑静逢边气薄，戍楼寒对暮烟微。

横行总是男儿事，早晚重来似汉飞。

764.02 【赠索处士】谭用之

不将桂子种诸天，长得寻君水石边。玄豹夜寒和雾隐，

骊龙春暖抱珠眠。山中宰相陶弘景，洞里真人葛稚川。

一度相思一惆怅，水寒烟澹落花前。

764.03 【别雒下一二知己】谭用之

金鼎光辉照雪袍，雒阳春梦忆波涛。尘埃满眼人情异，

风雨前程马足劳。接塞峨眉通蜀险，过山仙掌倚秦高。

别来无限幽求子，应笑区区味六韬。

764.04 【约张处士游梁】谭用之

莫学区区老一经，夷门关吏旧书生。晋朝灭后无中散，

韩国亡来绝上卿。龙变洞中千谷冷，剑横天外八风清。

好携长策干时去，免逐渔樵度太平。

764.05 【送友人归青社】谭用之

雕鹗途程在碧天，彩衣东去复何言。二千宾客旧知己，

十二山河新故园。吟看桂生溪月上，醉听鲲化海涛翻。

好期圣代重相见，莫学袁生老竹轩。

764.06 【送丁道士归南中】谭用之

孤云无定鹤辞巢，自负焦桐不说劳。服药几年期碧落，

验符何处咒丹毫。子陵山晓红云密，青草湖平雪浪高。

从此人稀见踪迹，还应选地种仙桃。

764.07 【月夜怀寄友人】谭用之

剑气徒劳望斗牛，故人别后阻仙舟。残春谩道深倾酒，

好月那堪独上楼。何处是非随马足，由来得丧白人头。

清风未许重携手，几度高吟寄水流。

764.08 【闲居寄陈山人】谭用之

闲居何处得闲名，坐掩衡茅损性灵。破梦晓钟闻竹寺，

沁心秋雨浸莎庭。瓮边难负千杯绿，海上终眠万仞青。

珍重先生全太古，应看名利似浮萍。

764.09 【忆南中】谭用之

碧江头与白云门，别后秋霜点鬓根。长记学禅青石寺，

最思共醉落花村。林间竹有湘妃泪，窗外禽多杜宇魂。

未棹扁舟重回首，采薇收橘不堪论。

764.010 【寄友人】谭用之

病多慵引架书看，官职无才思已阑。穴凤瑞时来却易，

人龙别后见何难。琴樽风月闲生计，金玉松筠旧岁寒。

早晚烟村碧江畔，挂罾重对蓼花滩。

764.011 【别江上一二友生】谭用之

国风千载务重华，须逐浮云背若耶。无地可归堪种玉，

有天教上且乘槎。白纶巾卸苏门月，红锦衣裁御苑花。

他日成都却回首，东山看取谢鲲家。

764.012 【寄岐山林逢吉明府】谭用之

岐山高与陇山连，制锦无私服晏眠。鹦鹉语中分百里，

凤凰声里过三年。秦无旧俗云烟媚，周有遗风父老贤。

莫役生灵种杨柳，一枝枝折灞桥边。

764.013 【感怀呈所知】谭用之

十年流落赋归鸿，谁傍昏衢驾烛龙。竹屋乱烟思梓泽，

酒家疏雨梦临邛。千年别恨调琴懒，一片年光览镜慵。

早晚休歌白石烂，放教归去卧群峰。

764.014 【江上闻笛】谭用之

谁为梅花怨未平，一声高唤百龙惊。风当阊阖庭初静，

月在姑苏秋正明。曲尽绿杨涵野渡，管吹青玉动江城。

临流不欲殷勤听，芳草王孙旧有情。

764.015 【寄孟进士】谭用之

依旧池边草色芳，故人何处忆山阳。书回科斗江帆暮，

曲罢驺虞海树苍。吟望晓烟思桂渚，醉依残月梦馀杭。

别来南国知谁在，空对襜褕一断肠。

764.016 【寄阎记室】谭用之

织锦歌成下翠微，岂劳西去问支机。未开水府珠先见，

不掘丰城剑自辉。鳌逐玉蟾攀桂上，马随青帝踏花归。

相逢半是云霄客，应笑歌牛一布衣。

764.017 【幽居寄李秘书】谭用之

几年帝里阻烟波，敢向明时叩角歌。看尽好花春卧稳，

醉残红日夜吟多。印开夕照垂杨柳，画破寒潭老芰荷。

昨夜前溪有龙斗，石桥风雨少人过。

764.018 【贻钓鱼李处士】谭用之

罢吟鹦鹉草芊芊，又泛鸳鸯水上天。一棹冷涵杨柳雨，

片帆香挂芰荷烟。绿摇江澹萍离岸，红点云疏橘满川。

何处邈将归画府，数茎红蓼一渔船。

764.019 【河桥楼赋得群公夜宴】谭用之

芙蓉帘幕扇秋红，蛮府新郎夜宴同。满座马融吹笛月，

一楼张翰过江风。杯黏紫酒金螺重，谈转凋珰玉麈空。

深荷良宵慰憔悴，德星池馆在江东。

764.020 【寄左先辈】谭用之

狂歌白鹿上青天，何似兰塘钓紫烟。万卷祖龙坑外物，

一泓孙楚耳中泉。翩翾蛮榼薰晴浦，毂辘鱼车响夜船。

学取青莲李居士，一生杯酒在神仙。

764.021 【贻费道人】谭用之

谁如南浦傲烟霞，白葛衣轻称帽纱。碧玉蜉蝣迎客酒，

黄金毂辘钓鱼车。吟歌云鸟归樵谷，卧爱神仙入画家。

他日凤书何处觅，武陵烟树半桃花。

764.022 【寄许下前管记王侍御】谭用之

昔年南去得娱宾，顿逊杯前共好春。蚁泛羽觞蛮酒腻，

凤衔瑶句蜀笺新。花怜游骑红随辔，草恋征车碧绕轮。

别后青青郑南陌，不知风月属何人。

764.023 【秋日圃田送人随计】谭用之

仆射陂前是传邮，去程雕鹗弄高秋。吟抛芍药裁诗圃，

醉下茱萸饮酒楼。向日迥飞驹皎皎，临风谁和鹿呦呦。

明年二月仙山下，莫遣桃花逐水流。

764.024 【途次宿友人别墅】谭用之

千里崤函一梦劳，岂知云馆共萧骚。半帘绿透偎寒竹，

一榻红侵坠晚桃。蛮酒客稀知味长，蜀琴风定觉弦高。

感君岩下闲招隐，细缕金盘鲙错刀。

764.025 【春日期巢湖旧事】谭用之

暖掠红香燕燕飞，五云仙珮晓相携。花开鹦鹉韦郎曲，

竹亚虬龙白帝溪。富贵万场归紫酒，是非千载逐芳泥。

不知多少开元事，露泣春丛向日低。

764.026 【再游韦曲山寺】谭用之

鹊岩烟断玉巢欹，罨画春塘太白低。马踏翠开垂柳寺，

人耕红破落花蹊。千年胜概咸原上，几代荒凉绣岭西。

碧吐红芳旧行处，岂堪回首草萋萋。

764.027 【寄徐拾遗】谭用之

长竿一系白龙吟，谁和驺虞发素琴。野客碧云魂易断，

故人芳草梦难寻。天从补后星辰稳，海自潮来岛屿深。

好向明庭拾遗事，莫教玄豹老泉林。

764.028 【秋宿湘江遇雨】谭用之

江上阴云锁梦魂，江边深夜舞刘琨。秋风万里芙蓉国，

暮雨千家薜荔村。乡思不堪悲橘柚，旅游谁肯重王孙。

渔人相见不相问，长笛一声归岛门。

764.029 【贻南康陈处士陶】谭用之

白玉堆边蒋径横，空涵二十四滩声。老无征战轩辕国，

贫有茅茨帝舜城。丹凤昼飞群木冷，一龙秋卧九江清。

时人莫笑非经济，还待中原致太平。

764.030 【渭城春晚】谭用之

秦树朦胧春色微，香风烟暖树依依。边城夜静月初上，

芳草路长人未归。折柳且堪吟晚槛，弄花何处醉残晖。

钓乡千里断消息，满目碧云空自飞。

764.031 【山中春晚寄贾员外】谭用之

不随黄鹤起烟波，应笑无成返薜萝。看尽好花春卧稳，

醉残红日夜吟多。高添雅兴松千尺，暗养清音竹数科。

珍重仙曹旧知己，往来星骑一相过。

764.032 【贻净居寺新及第】谭用之

秋池云下白莲香，池上吟仙寄竹房。闲颂国风文字古，

静消心火梦魂凉。三春蓬岛花无限，八月银河路更长。

此境空门不曾有，从头好语与医王。

764.033 【江边秋夕】谭用之

千钟紫酒荐菖蒲，松岛兰舟潋滟居。曲内橘香江客笛，

字中岚气岳僧书。吟期汗漫驱金虎，坐约丹青跨玉鱼。

七色花虬一声鹤，几时乘兴上清虚。

764.034 【送僧中孚南归】谭用之

琵琶峡口月溪边，玉乳头佗忆旧川。一锡冷涵兰径路，

片帆香挂橘洲烟。苔封石锦栖霞室，水迸衣珠喷玉蝉。

莫道翩翩去如梦，本来吟鸟在林泉。

764.035 【江馆秋夕】谭用之

耿耿银河雁半横，梦欹金碧辘轳轻。满窗谢练江风白，

一枕齐纨海月明。杨柳败梢飞叶响，芰荷香柄折秋鸣。

谁人更唱阳关曲，牢落烟霞梦不成。

764.036 【秋夜同友人话旧】谭用之

露下银河雁度频，囊中垆火几时真。数茎白发生浮世，

一盏寒灯共故人。云外簟凉吟峤月，岛边花暖钓江春。

何当归去重携手，依旧红霞作近邻。

764.037 【古剑】谭用之

铸时天匠待英豪，紫焰寒星匣倍牢。三尺何年拂尘土，

四溟今日绝波涛。雄应垓下收蛇阵，滞想溪头伴豹韬。

惜是真龙懒抛掷，夜来冲斗气何高。

764.038 【寄王侍御】谭用之

鸟尽弓藏良可哀，谁知归钓子陵台。炼多不信黄金耗，

吟苦须惊白发催。喘月吴牛知夜至，嘶风胡马识秋来。

燕歌别后休惆怅，黍已成畦菊已开。

764.039 【别何处士陵俊老】谭用之

三皇上人春梦醒，东侯老大麒麟生。洞连龙穴全山冷，

窗透鳌波尽室清。计拙耻居岩麓老，气狂惭与斗牛平。

谁人为向青编上，直傍巢由写一名。

764.040 【句】谭用之

流水物情谙世态，落花春梦厌尘劳。（《贻僧》）

织槛锦纹苔乍结，堕书花印菊初残。（《宿西溪隐士》）

光阴老去无成事，富贵不来争奈何。（《途中》）

眠云无限好知己，应笑不归花满樽。（《入关》，

以上并《吟窗杂录》）

第765卷 王周

765.01 【泊姑熟口】王周

杳杳金陵路，难禁欲断魂。雨晴山有态，风晚水无痕。

远色千樯岸，愁声一笛村。如何遣怀抱，诗毕自开尊。

765.02 【湖口县】王周

柴桑分邑载图经，屈曲山光展画屏。

最是芦洲东北望，人家残照隔烟汀。

765.03 【岳州众湖阻风二首】王周

众湖湖口系兰船，睡起中餐又却眠。

风伯如何解回怒，数宵樯倚碧芦烟。

偶系扁舟枕绿莎，旋移深处避惊波。

晓来闲共渔人话，此去巴陵路几多。

765.04 【问春】王周

游丝垂幄雨依依，枝上红香片片飞。

把酒问春因底意，为谁来后为谁归。

765.05 【春答】王周

花枝千万趁春开，三月瓓珊即自回。

剩向东园种桃李，明年依旧为君来。

765.06 【西塞山二首（今谓之道士矶，即兴国军大冶县所隶也）】王周

西塞名山立翠屏，浓岚横入半江青。

千寻铁锁无由问，石壁空存道者形。

匹妇顽然莫问因，匹夫何去望千春。

翻思岵屺传诗什，举世曾无化石人。

765.07 【使风】王周

风起即千里，风回翻问津。沈思宦游者，何啻使风人。

765.08 【石首山】王周

首出崔嵬占上游，迥存浓翠向荆州。

空闻别有回山力，却见长江曲尺流。

765.09 【金口步（在江北汉阳军，下必铁也）】王周

两山斗咽喉，群石矗牙齿。行客无限愁，横吞一江水。

765.010 【采桑女二首】王周

渡水采桑归，蚕老催上机。扎扎得盈尺，轻素何人衣。

采桑知蚕饥，投梭惜夜迟。谁夸罗绮丛，新画学月眉。

765.011 【渡溪】王周

渡溪溪水急，水溅罗衣湿。日暮犹未归，盈盈水边立。

765.012 【落叶】王周

素律铄欲脆，青女妒复稀。月冷天风吹，叶叶干红飞。

765.013 【宿疏陂驿】王周

秋染棠梨叶半红，荆州东望草平空。

谁知孤宦天涯意，微雨萧萧古驿中。

765.014 【再经秭归二首】王周

总角曾随上峡船，寻思如梦可凄然。

夜来孤馆重来宿，枕底滩声似旧年。

秭归城邑昔曾过，旧识无人奈老何。

独有凄清难改处，月明闻唱竹枝歌。

765.015 【霞】王周

拂拂生残晖，层层如裂绯。天风剪成片，疑作仙人衣。

765.016 【巫山公署壁有无名氏戏书二韵（施州路一百八盘）】王周

南陵直上路盘盘，平地凌云势万端。

堪笑巴民不厌足，更嫌山少画山看。

765.017 【道院】王周

白日人稀到，帘垂道院深。雨苔生古壁，雪雀聚寒林。

忘虑凭三乐，消闲信五禽。谁知是官府，烟缕满炉沈。

765.018 【会哙岑山人（戊寅仲冬六日）】王周

渝州江上忽相逢，说隐西山最上峰。

略坐移时又分别，片云孤鹤一枝筇。

765.019 【巴江】王周

巴江江水色，一带浓蓝碧。仙女瑟瑟衣，风梭晚来织。

765.020 【小园桃李始花，偶以成咏】王周

桃李栽成艳格新，数枝留得小园春。

半红半白无风雨，随分夭容解笑人。

765.021 【公居】王周

公居门馆静，旅寄万州城。山共秋烟紫，霜并夜月清。

无愁干酒律，有句入诗评。何必须林下，方驰吏隐名。

765.022 【富池口】王周

扁舟闲引望，望极更盘桓。山密碍江曲，雨多饶地寒。

短莎烟苒苒，惊浪雪漫漫。难写愁何限，乡关在一端。

765.023 【夔州病中】王周

隐几经旬疾未痊，孤灯孤驿若为眠。

郡楼昨夜西风急，一一更筹到枕前。

765.024 【题厅壁】王周

永日无他念，孤清吏隐心。竹声并雪碎，溪色共烟深。

数息闲凭几，缘情默寄琴。谁知同寂寞，相与结知音。

765.025 【过武宁县（九月十九日）】王周

行过武宁县，初晴物景和。岸回惊水急，山浅见天多。

细草浓蓝泼，轻烟匹练拖。晚来何处宿，一笛起渔歌。

765.026 【路次覆盆驿】王周

曾上青泥蜀道难，架空成路入云寒。

如何却向巴东去，三十六盘天外盘。

765.027 【藕池阻风，寄同行抚牧裘驾】王周

船樯相望荆江中，岸芦汀树烟濛濛。

路间堤缺水如箭，未知何日生南风。

765.028 【无题二首】王周

冰雪肌肤力不胜，落花飞絮绕风亭。

不知何事秋千下，蹙破愁眉两点青。

梨花如雪已相迷，更被惊乌半夜啼。

帘卷玉楼人寂寂，一钩新月未沈西。

765.029 【泊巴东】王周

偶泊巴东古县前，宦情乡思两绵绵。

不堪蜡炬烧残泪，雨打船窗半夜天。

765.030 【道中未开木杏花】王周

粉英香萼一般般，无限行人立马看。

村女浴蚕桑柘绿，枉将颜色忍春寒。

765.031 【西山晚景】王周

公局长清淡，池亭晚景中。蔗竿闲倚碧，莲朵静淹红。

半引弯弯月，微生飋飋风。无思复无虑，此味几人同。

765.032 【自和】王周

一片残阳景，朦胧淡月中。兰芽纡嫩紫，梨颊抹生红。

琴阮资清格，冠簪养素风。烟霄半知足，吏隐少相同。

765.033 【齿落词】王周

己卯至庚辰，仲夏晦之暮。吾齿右排上，一齿脱而去。

呼吸缺吾防，咀嚼欠吾助。年龠惜不返，日驭走为蠹。

唇亡得无寒，舌在从何诉。辅车宜长依，发肤可增惧。

不须考前古，聊且为近喻。有如云中雨，雨散绝回顾。

有如枝上叶，叶脱难再附。白发非独愁，红颜岂私驻。

何必郁九回，何必牵百虑。开尊复开怀，引笔作长句。

765.034 【淘金碛】王周

画船晚过淘金碛，不见黄金惟见石。

犹恐黄金价未高，见得锱铢几多力。

765.035 【施南路偶书】王周

大石岭头梅欲发，南陵陂上雪初飞。

苦无酒解愁成阵，又附兰桡向秭归。

765.036 【大石岭驿梅花（己卯十一月十三日）】王周

仙中姑射接瑶姬，成阵清香拥路岐。

半出驿墙谁画得，雪英相倚两三枝。

765.037 【赠怤师】王周

水中有片月，照耀婵娟姿。庭前有孤柏，竦秀岁寒期。

坚然物莫迁，寂焉心为师。声发响必答，形存影即随。

雪花安结子，雪叶宁附枝。兰死不改香，井寒岂生澌。

晨炉烟袅袅，病发霜丝丝。丈室冰凛冽，一衲云离披。

顾此名利场，得不惭冠绥。

765.038 【游仙都观】王周

冷杉枯柏路盘空，毛发生寒略略风。

两汉真仙在何处，巡香行绕蕊珠宫。

765.039 【志峡船具诗·梢】王周

制之居首尾，俾之辨斜正。首动尾聿随，斜取正为定。

有如提吏笔，有如执时柄。有如秉师律，有如宣命令。

守彼方与直，得其刚且劲。既能济险难，何畏涉辽夐。

招招俾作主，泛泛实司命。风乌愧斟酌，画鹢空辉映。

古人存丰规，猗欤聊引证。

765.040 【志峡船具诗·橹】王周

用之大曰橹，冠乎小者楫。通津既能济，巨浸即横涉。

身之使者颊，虎之拏者爪。鱼之拨者鬣，弩之进者筴。

此实为相须，相须航一叶。

765.041 【志峡船具诗·戙】王周

箭飞峡中水，锯立峡中石。峡与水为隘，水与石相击。

濆为生险艰，声发甚霹雳。三老航一叶，百丈空千尺。

苍黄徒尔为，倏忽何可测。篙之小难制，戙之独有力。

猗嗟戙之为，彬彬坚且直。有如用武人，森森矗戈戟。

有如敢言士，落落吐胸臆。拯危居坦夷，济险免兢惕。

志彼哲匠心，俾其来者识。

765.042 【志峡船具诗·百丈】王周

少尝侍先君，馀闲诵白氏。始得入峡诗，深味作诗旨。

云有万仞山，云有千丈水。自念坎壈时，尤多兢慎理。

山束峡如口，水漱石如齿。孤舟行其中，薄冰犹坦履。

孱颜屹焉立，汹涌勃然起。百丈为前牵，万险即平砥。

破之以筼筜，续之以麻枲。砺之坚以节，引之直如矢。

杼轴连半空，长短随两涘。铁锁枉驰名，锦缆谩称美。

长绳岂能系，朽索何足拟。苟非総之为，胡可力行此。

765.043 【早春西园】王周

引步携筇竹，西园小径通。雪欹梅蒂绿，春入杏梢红。

静意崖穿溜，孤愁笛破空。如何将此景，收拾向图中。

765.044 【金盘草诗（生宁江巫山南陵林木中）】王周

今春从南陵，得草名金盘。金盘有仁性，生在林一端。

根节岁一节，食之甘而酸。风俗竞采掇，俾人防急难。

巴中蛇虺毒，解之如走丸。巨叶展六出，软干分长竿。

摇摇绿玉活，袅袅香荷寒。世云暑酷月，郁有神物看。

天之产于此，意欲生民安。今之为政者，何不反此观。

知彼苛且猛，慎勿虐而残。一物苟失所，万金惟可叹。

莫并蒿与莱，岂羡芝及兰。勤渠护根本，栽植当庭栏。

寄言好生者，休说神仙丹。

765.045 【和程刑部三首·公会亭】王周

公事公言地，标名姓必臧。江山如得助，谈笑若为妨。

均赋乡原肃，详刑郡邑康。官箴居座右，夙夜算难忘。

765.046 【和程刑部三首·碧鲜亭】王周

飋飋笼清籁，萧萧锁翠阴。向高思尽节，从直美虚心。

迥砌滋苍藓，幽窗伴素琴。公馀时引步，一径静中深。

765.047 【和程刑部三首·清涟閤】王周

照影翻窗绮，层纹滉额波。丝青迷岸柳，茸绿蘸汀莎。

片雪翘饥鹭，孤香卷嫩荷。凭栏堪入画，时听竹枝歌。

765.048 【自喻】王周

予念天之生，生本空疏器。五岁禀慈训，愤悱读书志。

七岁辨声律，勤苦会诗赋。九岁执公卷，倜傥干名意。

乞荐乡老书，幸会春官试。折桂愧巍峨，依莲何气味。

性拙绝不佞，才短无馀地。前年会知己，荐章实非据。

宁见民说平，空荷君恩寄。瞿唐抵巴渝，往来名揽辔。

孤舟一水中，艰险实可畏。群操百丈牵，临难无苟避。

濆向江底发，水在石中沸。槌鼓称打宽，系纫呼下纬。

善恶胡可分，死生何足讳。骑衡与垂堂，非不知前喻。

临渊与履冰，非不知深虑。我今縻搢绅，善地谁人致。

城狐与社鼠，巧佞谁从庇。奴颜与婢膝，丑直谁从媚。

妻儿夐限越，容颜几憔悴。致身霄汉人，呃嚱尽贤智。

765.049 【巫山庙】王周

庙前溪水流潺潺，庙中修竹声珊珊。

襄王一梦杳难问，晚晴天气归云闲。

765.050 【下瞿塘寄时同年】王周

春寒天气下瞿塘，大壤溪前柳线长。

须信孤云似孤宦，莫将乡思附归艎。

765.051 【和杜运使巴峡地暖节物与中土异黯然有感诗三首】王周

随柳参差破绿芽，此中依约欲飞花。

春光是处伤离思，何况归期未有涯。

始看菊蕊开篱下，又见梅花寄岭头。

揽辔巴西官局冷，几凭春酒沃乡愁。

花品姚黄冠洛阳，巴中春早羡孤芳。

不知别有栽培力，流咏新诗与激昂。

765.052 【施南太守以猿儿为寄作诗答之（得之黔中，生即头白）】王周

虞人初获酉江西，长臂难将意马齐。

今日未啼头已白，不堪深入白云啼。

765.053 【巫庙】王周

巴水走若箭，峡山开如屏。汹涌匹练白，崷崒浓蓝青。

崖空蓄云雨，滩恶惊雷霆。神仙宅幽邃，庙貌横杳冥。

隐约可一梦，缥缈馀千龄。名利有所役，舟楫无暂停。

悉窣垂肸蚃，祠祷希安宁。鸦鸦尔何物，飞飞来庙庭。

纷纷飏寥泬，远近随虚舲。铁石砺觜爪，金碧辉光翎。

翔集托阴险，鵮啄贪膻腥。日既恃威福，岁久为精灵。

依草与附木，诬诡殊不经。城狐与社鼠，琐细何足听。

况乎人假人，心阔吞沧溟。

第766卷 刘兼

766.01 【贵游】刘兼

绣衣公子宴池塘，淑景融融万卉芳。珠翠照天春未老，

管弦临水日初长。风飘柳线金成穗，雨洗梨花玉有香。

醉后不能离绮席，拟凭青帝系斜阳。

766.02 【梦归故园】刘兼

桐叶飞霜落井栏，菱花藏雪助衰颜。夜窗飒飒摇寒竹，

秋枕迢迢梦故山。临水钓舟横荻岸，隔溪禅侣启柴关。

觉来依旧三更月，离绪乡心起万端。

旧馆秋寒夜梦长，水帘疏影入回塘。宦情率尔拖鱼艇，

客恨依然在燕梁。白鹭独飘山面雪，红蕖全谢镜心香。

起来不语无人会，醉倚东轩半夕阳。

766.03 【蜀都春晚感怀】刘兼

蜀都春色渐离披，梦断云空事莫追。宫阙一城荒作草，

王孙犹自醉如泥。谁家玉笛吹残照，柳市金丝拂旧堤。

可惜锦江无锦濯，海棠花下杜鹃啼。

766.04 【对雨】刘兼

幽庭凝碧亦涟漪，檐霤声繁聒梦归。半岫金乌才委照，

一川石燕又交飞。濯枝霢霂榴花吐，吹渚飘飖暑气微。

因忆故园闲钓处，苍苔斑驳满渔矶。

766.05 【春霁】刘兼

春霁江山似画图，醉垂鞭袂出康衢。猖狂乱打貔貅鼓，

懒慢迟修鸳鹭书。老色渐来欺鬓发，闲情将欲傲簪裾。

苔钱遍地知多少，买得花枝不落无。

766.06 【秋夕书怀】刘兼

荒僻淹留岁已深，解龟无计恨难任。守方半会蛮夷语，

贺厦全忘燕雀心。夜静倚楼悲月笛，秋寒欹枕泣霜砧。

宦情总逐愁肠断，一箸鲈鱼直万金。

直气从来不入时，掩关慵更钓磻溪。斯文未丧宣尼叹，

吾道将穷阮籍悲。轻粉覆霜凝夜砌，乱金铺菊织秋篱。

南阳卧久无人问，薄命非才有可疑。

766.07 【春宵】刘兼

春云春日共朦胧，满院梨花半夜风。宿酒未醒珠箔卷，

艳歌初阕玉楼空。五湖范蠡才堪重，六印苏秦道不同。

再取素琴聊假寐，南柯灵梦莫相通。

766.08 【秋夕书怀呈戎州郎中】刘兼

素律初回枕簟凉，松风飘泊入华堂。谭鸡寂默纱窗静，

梦蝶萧条玉漏长。归去水云多阻隔，别来情绪足悲伤。

霜砧月笛休相引，只有离襟泪两行。

风送秋荷满鼻香，竹声敲玉近虚廊。梦回故国情方黯，

月过疏帘夜正凉。菱镜也知移艳态，锦书其奈隔年光。

鸾胶处处难寻觅，断尽相思寸寸肠。

766.09 【晚楼寓怀】刘兼

薄暮疏林宿鸟还，倚楼垂袂复凭栏。月沈江底珠轮净，

云锁峰头玉叶寒。刘毅暂贫虽壮志，冯唐将老自低颜。

无言独对秋风立，拟把朝簪换钓竿。

766.010 【征妇怨】刘兼

金闺寂寞罢妆台，玉箸阑干界粉腮。花落掩关春欲暮，

月圆欹枕梦初回。鸾胶岂续愁肠断，龙剑难挥别绪开。

曾寄锦书无限意，塞鸿何事不归来。

766.011 【对镜】刘兼

青镜重磨照白须，白须撚闲意何如。故园迢递千山外，

荒郡淹留四载馀。风送竹声侵枕簟，月移花影过庭除。

秋霜满领难消释，莫读离骚失意书。

766.012 【春燕】刘兼

多时窗外语呢喃，只要佳人卷绣帘。大厦已成须庆贺，

高门频入莫憎嫌。花间舞蝶和香趁，江畔春泥带雨衔。

栖息数年情已厚，营巢争肯傍他檐。

766.013 【春晚寓怀】刘兼

一承兑泽莅方州，八度春光照郡楼。好景几将官吏醉，

名山时领管弦游。空花任尔频侵眼，老雪从他渐满头。

归去杜陵池阁在，只能欢笑不能愁。

766.014 【中春宴游】刘兼

二月风光似洞天，红英翠萼簇芳筵。楚王云雨迷巫峡，

江令文章媚蜀笺。歌黛入颦春袖敛，舞衣新绣晓霞鲜。

酒阑香袂初分散，笑指渔翁钓暮烟。

766.015 【春晚闲望】刘兼

东风满地是梨花，只把琴心殢酒家。立处晚楼横短笛，

望中春草接平沙。雁行断续晴天远，燕翼参差翠幕斜。

归计未成头欲白，钓舟烟浪思无涯。

766.016 【秋夕书事】刘兼

摇落江天万木空，雁行斜戛塞垣风。征闺捣月离愁远，

旧馆眠云旅梦通。郢客岂能陪下里，皋禽争肯恋樊笼。

此心旷荡谁相会，尽在南华十卷中。

766.017 【莲塘霁望】刘兼

新秋菡萏发红英，向晚风飘满郡馨。万叠水纹罗乍展，

一双鸂鶒绣初成。采莲女散吴歌阕，拾翠人归楚雨晴。

远岸牧童吹短笛，蓼花深处信牛行。

766.018 【送从弟舍人入蜀】刘兼

嘉陵江畔饯行车，离袂难分十里馀。慷慨莫夸心似铁，

留连不觉泪成珠。风光川谷梅将发，音信云天雁未疏。

立马举鞭无限意，会稀别远拟何如。

766.019 【新回车院筵上作】刘兼

回车院子未回车，三载疲民咏袴襦。借寇已承英主诏，

乞骸须上老臣书。黄金蜀柳笼朱户，碧玉湘筠映绮疏。

因问满筵诗酒客，锦江何处有鲈鱼。

766.020 【寄长安郑员外】刘兼

屈指良交十四人，隙驹风烛渐为尘。当初花下三秦客，

只有天涯二老身。乘醉几同游北内，寻芳多共谒东邻。

此时阻隔关山远，月满江楼泪满巾。

766.021 【咸阳怀古】刘兼

高秋咸镐起霜风，秦汉荒陵树叶红。七国斗鸡方贾勇，

中原逐鹿更争雄。南山漠漠云常在，渭水悠悠事旋空。

立马举鞭遥望处，阿房遗址夕阳东。

766.022 【春怨】刘兼

绣林红岸落花钿，故去新来感自然。绝塞杪春悲汉月，

长林深夜泣缃弦。锦书雁断应难寄，菱镜鸾孤貌可怜。

独倚画屏人不会，梦魂才别戍楼边。

766.023 【登楼寓望】刘兼

凭高多是偶汍澜，红叶何堪照病颜。万叠云山供远恨，

一轩风物送秋寒。背琴鹤客归松径，横笛牛童卧蓼滩。

独倚郡楼无限意，夕阳西去水东还。

766.024 【江岸独步】刘兼

醉卓寒筇傍水行，渔翁不会独吟情。龟能顾印谁相重，

鹤偶乘轩自可轻。簪组百年终长物，文章千古亦虚名。

是非得丧皆闲事，休向南柯与梦争。

766.025 【江楼望乡寄内】刘兼

独上江楼望故乡，泪襟霜笛共凄凉。云生陇首秋虽早，

月在天心夜已长。魂梦只能随蛱蝶，烟波无计学鸳鸯。

蜀笺都有三千幅，总写离情寄孟光。

766.026 【命妓不至】刘兼

琴中难挑孰怜才，独对良宵酒数杯。苏子黑貂将已尽，

宋弘青鸟又空回。月穿净牖霜成隙，风卷残花锦作堆。

欹枕梦魂何处去，醉和春色入天台。

766.027 【宣赐锦袍设上赠诸郡客】刘兼

十月芙蓉花满枝，天庭驿骑赐寒衣。将同玉蝶侵肌冷，

也遣金鹏遍体飞。夜卧始知多忝窃，昼行方觉转光辉。

深冬若得朝丹阙，太华峰前衣锦归。

766.028 【晨鸡】刘兼

朱冠金距彩毛身，昧爽高声已报晨。作瑞莫惭先贡楚，

擅场须信独推秦。淮南也伴升仙犬，函谷曾容借晓人。

此日卑栖随饮啄，宰君驱我亦相驯。

766.029 【芳春】刘兼

微雨微风隔画帘，金炉檀炷冷慵添。桃花满地春牢落，

柳絮成堆雪弃嫌。宝瑟不能邀卓氏，彩毫何必梦江淹。

宦情归兴休相挠，隼旆渔舟总未厌。

766.030 【春游】刘兼

柳成金穗草如茵，载酒寻花共赏春。

先入醉乡君莫问，十年风景在三秦。

摇摇离绪不能持，满郡花开酒熟时。羞听黄莺求善友，

强随绿柳展愁眉。隔云故国山千叠，傍水芳林锦万枝。

圣主未容归北阙，且将勤俭抚南夷。

766.031 【重阳感怀】刘兼

重阳不忍上高楼，寒菊年年照暮秋。万叠故山云总隔，

两行乡泪血和流。黄茅莽莽连边郡，红叶纷纷落钓舟。

归计未成年渐老，茱萸羞戴雪霜头。

载花乘酒上高山，四望秋空八极宽。蜀国江山存不得，

刘家豚犬取何难。张仪旧壁苍苔厚，葛亮荒祠古木寒。

独对斜阳更惆怅，锦江东注似波澜。

766.032 【宴游池馆】刘兼

绮筵金碧照芳菲，酒满瑶卮水满池。去岁南岐离郡日，

今春东蜀看花时。俭莲发脸当筹著，绪柳生腰按柘枝。

座客半酣言笑狎，孔融怀抱正怡怡。

766.033 【寄高书记】刘兼

齐朝庆裔祖敖曹，麟角无双凤九毛。声价五侯争辟命，

文章一代振风骚。醉琴自寄陶家意，梦枕谁听益郡刀。

补衮应星曾奏举，北山南海孰为高。

766.034 【再见从弟舍人】刘兼

屈指依稀十五年，鸾台秘阁位相悬。分飞淮甸雁行断，

重见江楼蟾影圆，滞迹未偕朝北阙，高才方命入西川。

愿君通理须还早，拜庆慈亲几杖前。

766.035 【春昼醉眠】刘兼

朱栏芳草绿纤纤，欹枕高堂卷画帘。处处落花春寂寂，

时时中酒病恹恹。塞鸿信断虽堪讶，梁燕词多且莫嫌。

自有卷书销永日，霜华未用鬓边添。

766.036 【中夏昼卧】刘兼

寂寂无聊九夏中，傍檐依壁待清风。

壮图奇策无人问，不及南阳一卧龙。

766.037 【春夕寓兴】刘兼

忘忧何必在庭萱，是事悠悠竟可宽。酒病未能辞锦里，

春狂又拟入桃源。风吹杨柳丝千缕，月照梨花雪万团。

闲泥金徽度芳夕，幽泉石上自潺湲。

766.038 【春夜】刘兼

薄薄春云笼皓月，杏花满地堆香雪。

醉垂罗袂倚朱栏，小数玉仙歌未阕。

766.039 【访饮妓不遇，招酒徒不至】刘兼

小桥流水接平沙，何处行云不在家。毕卓未来轻竹叶，

刘晨重到殢桃花。琴樽冷落春将尽，帏幌萧条日又斜。

回首却寻芳草路，金鞍拂柳思无涯。

766.040 【春宴河亭】刘兼

柳摆轻丝拂嫩黄，槛前流水满池塘。一筵金翠临芳岸，

四面烟花出粉墙。舞袖逐风翻绣浪，歌尘随燕下雕梁。

蛮笺象管休凝思，且放春心入醉乡。

766.041 【蜀都道中】刘兼

剑关云栈乱峥嵘，得丧何由险与平。千载龟城终失守，

一堆鬼录漫留名。季年必不延昏主，薄赏那堪激懦兵。

李特后来多二世，纳降归拟尽公卿。

766.042 【万葛树】刘兼

叶如羽盖岂堪论，百步清阴锁绿云。善政已闻思召伯，

英风偏称号将军。静铺讲席麟经润，高拂□枝兔影分。

更有岁寒霜雪操，莫将樗栎拟相群。

766.043 【春夕遣怀】刘兼

穷通分定莫凄凉，且放欢情入醉乡。范蠡扁舟终去相，

冯唐半世只为郎。风飘玉笛梅初落，酒泛金樽月未央。

休把虚名挠怀抱，九原丘陇尽侯王。

766.044 【西斋】刘兼

西斋新竹两三茎，也有风敲碎玉声。

莫恨移来栏槛远，譬如元本此间生。

766.045 【新蝉】刘兼

齐女屏帏失旧容，侍中冠冕有芳踪。翅翻晚鬓寻香露，

声引秋丝逐远风。旅馆听时髭欲白，戍楼闻处叶多红。

只知送恨添愁事，谁见凌霄羽蜕功。

766.046 【寄滑州文秀大师】刘兼

分飞屈指十三年，菡萏峰前别社莲。薄宦偶然来左蜀，

孤云何事在南燕。一封瑶简音初达，两处金沙色共圆。

珍重汤休惠佳句，郡斋吟久不成眠。

766.047 【中春登楼】刘兼

金杯不以涤愁肠，江郡芳时忆故乡。两岸烟花春富贵，

一楼风月夜凄凉。王章莫耻牛衣泪，潘岳休惊鹤鬓霜。

归去莲花归未得，白云深处有茅堂。

古今通塞莫咨嗟，谩把霜髯敌岁华。失手已惭蛇有足，

用心休为鼠无牙。九天云净方怜月，一夜风高便厌花。

独倚郡楼人不会，钓舟春浪接平沙。

766.048 【自遣】刘兼

未上亨衢独醉吟，赋成无处博黄金。家人莫问张仪舌，

国士须知豫让心。照乘始堪沽善价，阳春争忍混凡音。

鹍鹏鳞翼途程在，九万风云海浪深。

766.049 【偶有下殇，因而自遣】刘兼

彭寿殇龄共两空，幻泡缘影梦魂中。缺圆宿会长如月，

飘忽浮生疾似风。修短百年先后定，贤愚千古是非同。

南柯太守知人意，休问陶陶塞上翁。

766.050 【倦学】刘兼

乐广亡来冰镜稀，宓妃嫫母混妍媸。且于雾里藏玄豹，

休向窗中问碧鸡。百氏典坟空自苦，一堆萤雪竟谁知。

门前春色芳如画，好掩书斋任所之。

766.051 【去年今日】刘兼

去年今日到荣州，五骑红尘入郡楼。貔虎只知迎太守，

蛮夷不信是儒流。奸豪已息时将泰，疲瘵全苏岁又周。

圣主若容辞重禄，便归烟水狎群鸥。

766.052 【昼寝】刘兼

花落青苔锦数重，书淫不觉避春慵。恣情枕上飞庄蝶，

任尔云间骋陆龙。玉液未能消气魄，牙签方可涤昏蒙。

起来已被诗魔引，窗外寒敲翠竹风。

766.053 【郡斋寓兴】刘兼

依约樊川似旭川，郡斋风物尽萧然。秋庭碧藓铺云锦，

晚阁红蕖簇水仙。醉笔语狂挥粉壁，歌梁尘乱拂花钿。

情怀放荡无羁束，地角天涯亦信缘。

766.054 【郡楼闲望书怀】刘兼

郡城楼阁绕江滨，风物清秋入望频。铜鼓祭龙云塞庙，

芦花飘市雪粘人。莲披净沼群香散，鹭点寒烟玉片新。

归去杜陵池馆在，且将朝服拂埃尘。

766.055 【玉烛花】刘兼

袅袅香英三四枝，亭亭红艳照阶墀。正当晚槛初开处，

却似春闱就试时。少女不吹方熠爚，东君偏惜未离披。

夜深斜倚朱栏外，拟把邻光借与谁。

766.056 【从弟舍人惠茶】刘兼

曾求芳茗贡芜词，果沐颁沾味甚奇。龟背起纹轻炙处，

云头翻液乍烹时。老丞倦闷偏宜矣，旧客过从别有之。

珍重宗亲相寄惠，水亭山阁自携持。

766.057 【再看光福寺牡丹】刘兼

去年曾看牡丹花，蛱蝶迎人傍彩霞。今日再游光福寺，

春风吹我入仙家。当筵芬馥歌唇动，倚槛娇羞醉眼斜。

来岁未朝金阙去，依前和露载归衙。

766.058 【海棠花】刘兼

淡淡微红色不深，依依偏得似春心。烟轻虢国颦歌黛，

露重长门敛泪衿。低傍绣帘人易折，密藏香蕊蝶难寻。

良宵更有多情处，月下芬芳伴醉吟。

766.059 【新竹】刘兼

近窗卧砌两三丛，佐静添幽别有功。影镂碎金初透月，

声敲寒玉乍摇风。无凭费叟烟波碧，莫信湘妃泪点红。

自是子猷偏爱尔，虚心高节雪霜中。

766.060 【木芙蓉】刘兼

素灵失律诈风流，强把芳菲半载偷。是叶葳蕤霜照夜，

此花烂熳火烧秋。谢莲色淡争堪种，陶菊香秾亦合羞。

谁道金风能肃物，因何厚薄不相侔。

766.061 【送二郎君归长安】刘兼

我儿辞去泪双流，蜀郡秦川两处愁。红叶满山归故国，

黄茅遍地住他州。荷衣晓挂惭官吏，菱镜秋窥讶鬓髹。

好向云泉营旧隐，莫教庄叟畏牺牛。

766.062 【送文英大师】刘兼

屈指平阳别社莲，蟾光一百度曾圆。孤云自在知何处，

薄宦参差亦信缘。山郡披风方穆若，花时分袂更凄然。

摇鞭相送嘉陵岸，回首群峰隔翠烟。

766.063 【酬勾评事】刘兼

闲庭欹枕正悲秋，忽觉新编浣远愁。才薄只愁安雁户，

年高空忆复渔舟。鹭翘皓雪临汀岸，莲袅红香匝郡楼。

对景却惭无藻思，南金荆玉卒难酬。

766.064 【初至郡界】刘兼

嘉陵江畔接荣川，两畔旌旗下濑船。郡印已分炎瘴地，

朝衣犹惹御炉烟。莲塘小饮香随艇，月榭高吟水压天。

锦字莫嫌归路远，华夷一统太平年。

766.065 【到郡后有寄】刘兼

蜀路新修尽坦平，交亲深幸再逢迎。正当返袂思乡国，

却似归家见弟兄。沾泽只惭尧綍重，溯流还喜范舟轻。

欲将感恋裁书旨，多少鱼笺写得成。

766.066 【长春节】刘兼

圣朝佳节遇长春，跪捧金炉祝又焚。宝藏发来天地秀，

兵戈销后帝皇尊。太平基址千年永，混一车书万古存。

更有馨香满芳槛，和风迟日在兰荪。

766.067 【登郡楼书事】刘兼

偶奉纶书莅旭川，郡楼嘉致尽依然。松欹鸟道云藏寺，

月满渔舟水浸天。望帝古祠花簇簇，锦城归路草芊芊。

有时倚槛垂双袂，故国风光似眼前。

766.068 【旭川祁宰思家而卒，因述意呈秦川知己】刘兼

岁稔民康绝讼论，政成公暇自由身。朝看五马闲如社，

夜拥双姬暖似春。家计不忧凭冢子，官资无愧是朝臣。

岂同龌龊祁员外，至死悲凉一妇人。

766.069 【登郡楼书怀】刘兼

烟雨楼台渐晦冥，锦江澄碧浪花平。卞和未雪荆山耻，

庄舄空伤越国情。天际寂寥无雁下，云端依约有僧行。

登高欲继离骚咏，魂断愁深写不成。

边郡荒凉悲且歌，故园迢递隔烟波。琴声背俗终如是，

剑气冲星又若何。朝客渐通书信少，钓舟频引梦魂多。

北山更有移文者，白首无尘归去么。

莫嗔阮氏哭途穷，万代深沈恨亦同。瑞玉岂知将抵鹊，

铅刀何事却屠龙。九夷欲适嗟吾道，五柳终归效古风。

独倚郡楼无限意，满江烟雨正冥濛。

766.070 【偶闻官吏举请，辄有一篇寄从弟舍人】刘兼

官吏潜陈借寇词，宦情乡梦两相违。青城锦水无心住，

紫阁莲峰有意归。张翰鲈鱼因醉忆，孟光书信近春稀。

黄茅瘴色看看起，贪者犹疑别是机。

766.071 【诫是非】刘兼

巧舌如簧总莫听，是非多自爱憎生。三人告母虽投杼，

百犬闻风只吠声。辨玉且宽和氏罪，诬金须认不疑情。

因思畴昔游谈者，六国交驰亦受烹。

766.072 【简竖儒】刘兼

蹄涔岂信有沧浪，萤火何堪并太阳。渊奥未曾探禹穴，

矜夸便拟越丘墙。小巫神气终须怯，下里音声必不长。

近日冰壶多晦昧，虎皮羊质也观光。

766.073 【贻诸学童】刘兼

横经叉手步还趋，积善方知庆有馀。五个小雏离学院，

一行新雁入贫居。攘羊告罪言何直，舐犊牵情理岂虚。

劝汝立身须苦志，月中丹桂自扶疏。

第767卷 孙元晏

767.01 【吴·黄金车】孙元晏

分擘山河即渐开，许昌基业已倾颓。

黄金车与斑斓耳，早个须知入谶来。

767.02 【吴·赤壁】孙元晏

会猎书来举国惊，只应周鲁不教迎。

曹公一战奔波后，赤壁功传万古名。

767.03 【吴·鲁肃指囷】孙元晏

破产移家事亦难，佐吴从此霸江山。

争教不立功勋得，指出千囷如等闲。

767.04 【吴·甘宁斫营】孙元晏

夜深偷入魏军营，满寨惊忙火似星。

百口宝刀千匹绢，也应消得与甘宁。

767.05 【吴·徐盛】孙元晏

欲把江山鼎足分，邢真衔册到江南。

当时将相谁堪重，徐盛将军最不甘。

767.06 【吴·鲁肃】孙元晏

斫案兴言断众疑，鼎分从此定雄雌。

若无子敬心相似，争得乌林破魏师。

767.07 【吴·武昌】孙元晏

西塞山高截九垓，谶谣终日自相催。

武昌鱼美应难恋，历数须归建业来。

767.08 【吴·顾雍】孙元晏

赞国经纶更有谁，蔡公相叹亦相师。

贵为丞相封侯了，归后家人总不知。

767.09 【吴·吕蒙】孙元晏

幼小家贫实可哀，愿征行去志难回。

不探虎穴求身达，争得人间富贵来。

767.010 【吴·介象】孙元晏

好道君王遇亦难，变通灵异几多般。

介先生有神仙术，钓得鲈鱼在玉盘。

767.011 【吴·濡须坞】孙元晏

风揭洪涛响若雷，枕波为垒险相隈。

莫言有个濡须坞，几度曹公失志回。

767.012 【吴·周泰】孙元晏

名与诸公又不同，金疮痕在满身中。

不将御盖宣恩泽，谁信将军别有功。

767.013 【吴·张纮】孙元晏

东部张公与众殊，共施经略赞全吴。

陈琳漫自称雄伯，神气应须怯大巫。

767.014 【吴·太史慈】孙元晏

圣德招贤远近知，曹公心计却成欺。

陈韩昔日尝投楚，岂是当归召得伊。

767.015 【吴·孙坚后】孙元晏

委存张公翊圣材，几将贤德赞文台。

争教不霸江山得，日月征曾入梦来。

767.016 【吴·陆统】孙元晏

将军身殁有儿孤，虎子为名教读书。

更向宫中教骑马，感君恩重合何如。

767.017 【吴·青盖】孙元晏

历数将终势已摧，不修君德更堪哀。

被他青盖言相误，元是须教入晋来。

767.018 【晋·七宝鞭】孙元晏

天命须知岂偶然，乱臣徒欲用兵权。

圣谟庙略还应别，浑不消他七宝鞭。

767.019 【晋·庾悦鹅炙】孙元晏

春暖江南景气新，子鹅炙美就中珍。

庾家厨盛刘公困，浑弗相贻也恼人。

767.020 【晋·谢玄】孙元晏

百万兵来逼合肥，谢玄为将统雄师。

旌旗首尾千馀里，浑不消他一局棋。

767.021 【晋·谢混】孙元晏

尚主当初偶未成，此时谁合更关情。

可怜谢混风华在，千古翻传禁脔名。

767.022 【晋·陆玩】孙元晏

陆公高论亦由衷，谦让还惭未有功。

天下忠良人欲尽，始应交我作三公。

767.023 【晋·王坦之】孙元晏

晋祚安危只此行，坦之何必苦忧惊。

谢公合定寰区在，争遣当时事得成。

767.024 【晋·蒲葵扇】孙元晏

抛舍东山岁月遥，几施经略挫雄豪。

若非名德喧寰宇，争得蒲葵价数高。

767.025 【晋·王郎】孙元晏

太尉门庭亦甚高，王郎名重礼相饶。

自家妻父犹如此，谁更逢君得折腰。

767.026 【晋·刘毅】孙元晏

绕床堪壮喝卢声，似铁容仪众尽惊。

二十七人同举义，几人全得旧功名。

767.027 【晋·王恭】孙元晏

春风濯濯柳容仪，鹤氅神情举世推。

可惜教君仗旄钺，枉将心地托牢之。

767.028 【晋·谢公赌墅】孙元晏

发遣将军欲去时，略无情挠只贪棋。

自从乞与羊昙后，赌墅功成更有谁。

767.029 【晋·苻坚投箠】孙元晏

投箠填江语未终，谢安乘此立殊功。

三台星烂乾坤在，且与张华死不同。

767.030 【晋·卫玠】孙元晏

叔宝羊车海内稀，山家女婿好风姿。

江东士女无端甚，看杀玉人浑不知。

767.031 【晋·郭璞脱襦】孙元晏

吟坐因思郭景纯，每言穷达似通神。

到头分命难移改，解脱青襦与别人。

767.032 【晋·庾楼】孙元晏

江州楼上月明中，从事同登眺远空。

玉树忽薶千载后，有谁重此继清风。

767.033 【晋·新亭】孙元晏

容易乘虚逼帝畿，满江艛橹与旌旗。

卢循若解新亭上，胜负还应未可知。

767.034 【宋·大岘】孙元晏

大岘才过喜可知，指空言已副心期。

公孙计策嗟无用，天与南朝作霸基。

767.035 【宋·放宫人】孙元晏

纳谏廷臣免犯颜，自然恩可霸江山。

姚兴侍女方承宠，放出宫闱若等闲。

767.036 【宋·借南苑】孙元晏

人主词应不偶然，几人曾说笑掀天。

不知南苑今何在，借与张公三百年。

767.037 【宋·谢澹云霞友】孙元晏

仗气凌人岂可亲，只将范泰是知闻。

缘何唤作云霞友，却恐云霞未似君。

767.038 【宋·乌衣巷】孙元晏

古迹荒基好叹嗟，满川吟景只烟霞。

乌衣巷在何人住，回首令人忆谢家。

767.039 【宋·袁粲】孙元晏

负才尚气满朝知，高卧闲吟见客稀。

独步何人识袁尹，白杨郊外醉方归。

767.040 【宋·刘伯龙】孙元晏

位重何如不厌贫，伯龙孤子只修身。

固知生计还须有，穷鬼临时也笑人。

767.041 【宋·王方平】孙元晏

拂衣耕钓已多时，江上山前乐可知。

著却貂裘将采药，任他人唤作渔师。

767.042 【宋·黄罗襦】孙元晏

戚属群臣尽见猜，预忧身后又堪哀。

到头委付何曾是，虚把罗襦与彦回。

767.043 【宋·谢朏】孙元晏

谢家诸子尽兰香，各震芳名满帝乡。

惟有千金更堪重，只将高卧向齐王。

767.044 【宋·羊玄保】孙元晏

运命将来各有期，好官才阙即思之。

就中堪爱羊玄保，偏受君王分外知。

767.045 【齐·谢朏】孙元晏

解玺传呼诏侍中，却来高卧岂疏慵。

此时忠节还希有，堪羡君王特地容。

767.046 【齐·小儿执烛】孙元晏

谢公情量已难量，忠宋心诚岂暂忘。

执烛小儿浑放去，略无言语与君王。

767.047 【齐·王僧祐】孙元晏

肯与公卿作等伦，澹然名德只推君。

任他车骑来相访，箫鼓盈庭似不闻。

767.048 【齐·王僧虔】孙元晏

位高名重不堪疑，恳让仪同帝亦知。

不学常流争进取，却忧门有二台司。

767.049 【齐·明帝裹蒸】孙元晏

至尊尊贵异人间，御膳天厨岂等闲。

惜得裹蒸无用处，不如安霸取江山。

767.050 【齐·郁林王】孙元晏

强哀强惨亦从伊，归到私庭喜可知。

喜字漫书三十六，到头能得几多时。

767.051 【齐·何氏小山】孙元晏

显达何曾肯系心，筑居郊外好园林。

赚他谢朏出山去，赢得高名直至今。

767.052 【齐·王伦之】孙元晏

豫章太守重词林，图画陈蕃与华歆。

更奠子将并孺子，为君千载作知音。

767.053 【齐·潘妃】孙元晏

曾步金莲宠绝伦，岂甘今日委埃尘。

玉儿还有怀恩处，不肯将身嫁小臣。

767.054 【齐·王亮】孙元晏

后见梁王未免哀，奈何无计拯倾颓。

若教彼相颠扶得，争遣明公到此来。

767.055 【梁·分宫女】孙元晏

涤荡齐宫法令新，分张宫女二千人。

可怜无限如花貌，重见世间桃李春。

767.056 【梁·马仙埤】孙元晏

齐朝太守不甘降，忠节当时动四方。

义士要教天下见，且留君住待袁昂。

767.057 【梁·勍敌】孙元晏

传闻天子重儒才，特为皇华绮宴开。

今日方惊遇勍敌，此人元自北朝来。

767.058 【梁·蔡撙】孙元晏

紫茄白苋以为珍，守任清真转更贫。

不饮吴兴郡中水，古今能有几多人。

767.059 【梁·楚祠】孙元晏

曾与萧侯醉玉杯，此时神影尽倾颓。

莫云千古无灵圣，也向西川助敌来。

767.060 【梁·谢朏小舆】孙元晏

小舆升殿掌钧台，不免无憀却忆回。

应恨被他何胤误，悔先容易出山来。

767.061 【梁·八关斋】孙元晏

依凭金地甚虔诚，忍溺空王为圣明。

内殿设斋申祷祝，岂无功德及台城。

767.062 【梁·庾信】孙元晏

苦心词赋向谁谈，沦落周朝志岂甘。

可惜多才庾开府，一生惆怅忆江南。

767.063 【陈·王僧辨】孙元晏

彼此英雄各有名，石头高卧拟争衡。

当时堪笑王僧辨，待欲将心托圣明。

767.064 【陈·武帝蚌盘】孙元晏

金翠丝黄略不舒，蚌盘清宴意何如。

岂知三阁繁华日，解为君王妙破除。

767.065 【陈·虞居士】孙元晏

苦谏将军总不知，几随烟焰作尘飞。

东山居士何人识，惟有君王却许归。

767.066 【陈·姚察】孙元晏

曾佐徐陵向北游，剖陈疑事动名流。

却归掌选清何甚，一匹花綀不肯收。

767.067 【陈·宣帝伤将卒】孙元晏

前后兵师战胜回，百馀城垒尽归来。

当时将卒应知感，况得君王为举哀。

767.068 【陈·临春阁】孙元晏

临春高阁上侵云，风起香飘数里闻。

自是君王正沈醉，岂知消息报隋军。

767.069 【陈·结绮阁】孙元晏

结绮高宜眺海涯，上凌丹汉拂云霞。

一千朱翠同居此，争奈恩多属丽华。

767.070 【陈·望仙阁】孙元晏

多少沈檀结筑成，望仙为号倚青冥。

不知孔氏何形状，醉得君王不解醒。

767.071 【陈·三阁】孙元晏

三阁相通绮宴开，数千朱翠绕周回。

只知断送君王醉，不道韩擒已到来。

767.072 【陈·狎客】孙元晏

八宫妃尽赋篇章，风揭歌声锦绣香。

选得十人为狎客，有谁能解谏君王。

767.073 【陈·淮水】孙元晏

文物衣冠尽入秦，六朝繁盛忽埃尘。

自从淮水干枯后，不见王家更有人。

767.074 【陈·江令宅】孙元晏

不向南朝立谏名，旧居基在事分明。

令人惆怅江中令，只作篇章过一生。

767.075 【陈·后庭舞】孙元晏

嬿婉回风态若飞，丽华翘袖玉为姿。

后庭一曲从教舞，舞破江山君未知。

第768卷 严识玄 等

768.01 【班婕妤（一作严武诗）】严识玄

贱妾如桃李，君王若岁时。秋风一已劲，摇落不胜悲。

寂寂苍苔满，沈沈绿草滋。繁华非此日，指辇竞何辞。

768.02 【赋得御制句朔野阵云飞】何象

塞日穿痕断，边鸿背影飞。缥缈浮黄屋，阴沈护御衣。

768.03 【宿金河戍】张震

朝发铁麟驿，夕宿金河戍。奔波急王程，一日千里路。

但见容鬓改，不知岁华暮。悠悠沙漠行，王事弥多故。

768.04 【补新宫（新宫三章，章八句）】丘光庭

奂奂新宫，礼乐其融。尔德惟贤，尔□维忠。

为忠以公，斯筵是同。人之醉我，与我延宾。

奂奂新宫，既奂而轮。其固如山，其俨如云。

其寝斯安，□□□分。我既考落，以燕群臣。

奂奂新宫，既祭既延。我□□镛，于以醉贤。

有礼无愆，我有斯宫。斯宫以安，康后万年。

768.05 【补茅鸱（茅鸱四章，章八句）】丘光庭

茅鸱茅鸱，无集我冈。汝食汝饱，莫我为祥。

愿弹去汝，来彼凤凰。来彼凤凰，其仪有章。

茅鸱茅鸱，无啄我雀。汝食汝饱，莫我肯略。

愿弹去汝，来彼瑞鹊。来彼瑞鹊，其音可乐。

茅鸱茅鸱，无搏鷅鶹。汝食汝饱，莫我为休。

愿弹去汝，来彼鳲鸠。来彼鳲鸠，食子其周。

茅鸱茅鸱，无【讠尼】我陵。汝食汝饱，莫我好声。

愿弹去汝，来彼苍鹰。来彼苍鹰，祭鸟是徵。

768.06 【瑕瑜不相掩】武翊黄

抱璞应难辨，妍媸每自融。贞姿偏特达，微玷遇磨砻。

泾渭流终异，瑕瑜自不同。半曾光透石，未掩气如虹。

缜密诚为智，包藏岂谓忠。停看分美恶，今得值良工。

768.07 【袁江口怀王司勋王吏部】李祜

京华不啻三千里，客泪如今一万双。

若个最为相忆处，青枫黄竹入袁江。

768.08 【赠进士李守微】韩屿

一定童颜老岁华，贫寒游历贵人家。炼成正气功应大，

养得元神道不差。舄曳鹤毛干毾【毛及】，杖携筇节瘦槎牙。

如何蓬阆不归去，落尽蟠桃几度花。

768.09 【马上有见】李茂复

行尽疏林见小桥，绿杨深处有红蕉。

无端眼界无分别，安置心头不肯销。

768.010 【自叹】李茂复

落日西山近一竿，世间恩爱极难𢬵。

近来不作颠狂事，免被冤家恶眼看。

768.011 【赠吴圆（抒情诗）】李曜

经年理郡少欢娱，为习干戈间饮徒。

今日临行尽交割，分明收取媚川珠。

768.012 【答李曜】吴圆

曳履优容日日欢，须言达德倍汍澜。

韶光今已输先手，领得蠙珠掌上看。

768.013 【和訾家洲宴游】陆弘休

新春蕊绽訾家洲，信是南方最胜游。酒满百分殊不怕，

人添一岁更堪愁。莺声暗逐歌声艳，花态还随舞态羞。

莫惜今朝同酩酊，任他龟鹤与蜉蝣。

768.014 【题贾岛墓】安锜

倚恃才难继，昂藏貌不恭。骑驴冲大尹，夺卷忤宣宗。

驰誉超先辈，居官下我侬。司仓旧曹署，一见一心忡。

768.015 【赠别营妓卿卿】油蔚

怜君无那是多情，枕上相看直到明。日照绿窗人去住，

鸦啼红粉泪纵横。愁肠只向金闺断，白发应从玉塞生。

为报花时少惆怅，此生终不负卿卿。

768.016 【巢燕】胡玢

燕来巢我檐，我屋非高大。所贵儿童善，保尔无殃祸。

莫巢孀妇家，孀妇怨孤坐。妒尔长双飞，打尔危巢破。

768.017 【庐山桑落洲】胡玢

莫问桑田事，但看桑落洲。数家新住处，昔日大江流。

古岸崩欲尽，平沙长未休。想应百年后，人世更悠悠。

768.018 【石楠树】胡玢

本自清江石上生，移栽此处称闲情。青云士尽识珍木，

白屋人多唤俗名。重布绿阴滋藓色，深藏好鸟引雏声。

余今一日千回看，每度看来眼益明。

768.019 【句】胡玢

轮中别有物，光外更无空。（《咏月》）

768.020 【酒胡子】卢注

同心相遇思同欢，擎出酒胡当玉盘。盘中臲卼不自定，

四座清宾注意看。可亦不在心，否亦不在面，

徇客随时自圆转。酒胡五藏属他人，十分亦是无情劝。

尔不耕，亦不饥。尔不蚕，亦有衣。有眼不能分黼黻，

有口不能明是非。鼻何尖，眼何碧，仪形本非天地力。

雕镌匠意苦多端，翠帽朱衫巧妆饰。长安斗酒十千酤，

刘伶平生为酒徒。刘伶虚向酒中死，不得酒池中拍浮。

酒胡一滴不入眼，空令酒胡名酒胡。

768.021 【西施】卢注

惆怅兴亡系绮罗，世人犹自选青娥。

越王解破夫差国，一个西施已是多。

768.022 【题西施浣纱石】胡幽贞

一朝入紫宫，万古遗芳尘。至今溪边花，不敢娇青春。

768.023 【归四明】胡幽贞

海色连四明，仙舟去容易。天籍岂辄问，不是卑朝士。

768.024 【送人游邵州】狄焕

春江正渺渺，送别两依依。烟里棹将远，渡头人未归。

渔家侵叠浪，岛树挂残晖。况入湖湘路，那堪花乱飞。

768.025 【题柳】狄焕

天南与天北，此处影婆娑。翠色折不尽，离情生更多。

雨馀笼灞岸，烟暝夹隋河。自有佳名在，秦松继得么。

768.026 【咏南岳径松】狄焕

一阵雨声归岳峤，两条寒色下潇湘。

客吟晚景停孤棹，僧踏清阴彻上方。

768.027 【句】狄焕

数点当秋霁，不知何处峰。（《石楼晓望》）

更无声接续，空有影相随。（《孤雁》，见《诗话拾遗》）

768.028 【浔阳观水（一作韩喜诗）】韩溉

朝宗汉水接阳台，唅呀填坑吼作雷。莫见九江平稳去，

还从三峡嶮巇来。南经梦泽宽浮日，西出岷山劣泛杯。

直至沧溟涵贮尽，沈深不动浸昭回。

768.029 【水（一作韩喜诗）】韩溉

方圆不定性空求，东注沧溟早晚休。高截碧塘长耿耿，

远飞青嶂更悠悠。潇湘月浸千年色，梦泽烟含万古愁。

别有岭头呜咽处，为君分作断肠流。

768.030 【松】韩溉

倚空高槛冷无尘，往事闲徵梦欲分。翠色本宜霜后见，

寒声偏向月中闻。啼猿想带苍山雨，归鹤应和紫府云。

莫向东园竞桃李，春光还是不容君。

768.031 【柳】韩溉

雪尽青门弄影微，暖风迟日早莺归。如凭细叶留春色，

须把长条系落晖。彭泽有情还郁郁，隋堤无主自依依。

世间惹恨偏饶此，可是行人折赠稀。

768.032 【竹】韩溉

树色连云万叶开，王孙不厌满庭栽。凌霜尽节无人见，

终日虚心待凤来。谁许风流添兴咏，自怜潇洒出尘埃。

朱门处处多闲地，正好移阴覆翠苔。

768.033 【鹊】韩溉

才见离巢羽翼开，尽能轻飏出尘埃。人间树好纷纷占，

天上桥成草草回。几度送风临玉户，一时传喜到妆台。

若教颜色如霜雪，应与清平作瑞来。

768.034 【灯（一作韩喜诗）】韩溉

分影由来恨不同，绿窗孤馆两何穷。荧煌短焰长疑暗，

零落残花旋委空。几处隔帘愁夜雨，谁家当户怯秋风。

莫言明灭无多重，曾比人生一世中。

768.035 【句】韩溉

门掩落花人别后，窗含残月酒醒时。（《愁诗》，

见《吟窗杂录》）

768.036 【春怨（一作伊州歌）】金昌绪

打起黄莺儿，莫教枝上啼。啼时惊妾梦，不得到辽西。

768.037 【放猿】曾麻几

孤猿锁槛岁年深，放出城南百丈林。

绿水任从联臂饮，青山不用断肠吟。

第769卷 郑轨 等

769.01 【观兄弟同夜成婚】郑轨

棠棣开双萼，夭桃照两花。分庭含佩响，隔扇偶妆华。

迎风俱似雪，映绮共如霞。今宵二神女，并在一仙家。

769.02 【夏弹琴（一作刘希戬诗，又作刘希夷诗）】刘戬

碧山本岑寂，素琴何清幽。弹为风入松，崖谷飒已秋。

庭鹤舞白雪，泉鱼跃洪流。予欲娱世人，明月难暗投。

感叹未终曲，泪下不可收。呜呼钟子期，零落归荒丘。

死而若有知，魂兮从我游。

769.03 【过函谷关】杨齐哲

地险崤函北，途经分陕东。逶迤众山尽，荒凉古塞空。

河光流晓日，树影散朝风。圣德今无外，何处是关中。

769.04 【伤死奴】刘夷道

丹籍生涯浅，黄泉归路深。不及江陵树，千秋长作林。

769.05 【侍宴赋得起坐弹鸣琴二首（此下俱互见杨师道集）】杨希道

北林鹊夜飞，南轩月初进。调弦发清徵，荡心祛褊吝。

变作离鸿声，还入思归引。长叹未终极，秋风飘素鬓。

丝传园客意，曲奏楚妃情。罕有知音者，空劳流水声。

769.06 【咏琴】杨希道

久擅龙门质，孤竦峄阳名。齐娥初发弄，赵女正调声。

嘉客勿遽反，繁弦曲未成。

769.07 【咏笙】杨希道

短长插凤翼，洪细摹鸾音。能令楚妃叹，复使荆王吟。

切切孤竹管，来应云和琴。

769.08 【咏舞】杨希道

二八如同雪，三春类早花。分行向烛转，一种逐风斜。

769.09 【咏妓（此下诗俱互见王绩集）】王勣

妖姬饰靓妆，窈窕出兰房。日照当轩影，风吹满路香。

早时歌扇薄，今日舞衫长。不应令曲误，持此试周郎。

769.010 【益州城西张超亭观妓】王勣

落日明歌席，行云逐舞人。江前飞暮雨，梁上下轻尘。

冶服看疑画，妆台望似春。高车勿遽返，长袖欲相亲。

769.011 【辛司法宅观妓】王勣

南国佳人至，北堂罗荐开。长裙随凤管，促柱送鸾杯。

云光身后落，雪态掌中回。到愁金谷晚，不怪玉山颓。

769.012 【秋池一枝莲】郭恭

秋至皆零落，凌波独吐红。托根方得所，未肯即随风。

769.013 【婕妤怨】张烜

贱妾裁纨扇，初摇明月姿。君王看舞席，坐起秋风时。

玉树清御路，金陈翳垂丝。昭阳无分理，愁寂任前期。

769.014 【长门怨（一作张循之诗）】张修之

长门落景尽，洞房秋月明。玉阶草露积，金屋网尘生。

妾妒今应改，君恩昔未平。寄语临邛客，何时作赋成。

769.015 【王昭君】梁献

图画失天真，容华坐误人。君恩不可再，妾命在和亲。

泪点关山月，衣销边塞尘。一闻阳鸟至，思绝汉宫春。

769.016 【芳树】符子珪

芳树宜三月，曈曈艳绮年。香交珠箔气，阴占绿庭烟。

小叶风吹长，繁花露濯鲜。遂令秾李儿，折取簪花钿。

769.017 【观妓】李何

向晚小乘游，朝来新上头。从来许长袖，未有客难留。

769.018 【邯郸侠少年】郑鏦

夜渡浊河津，衣中剑满身。兵符劫晋鄙，匕首刺秦人。

执事非无胆，高堂念有亲。昨缘秦苦赵，来往大梁频。

769.019 【玉阶怨】郑鏦

昔日同飞燕，今朝似伯劳。情深争掷果，宠罢怨残桃。

别殿春心断，长门夜树高。虽能不自悔，谁见旧衣褒。

769.020 【婕妤怨】郑鏦

南国承欢日，东方候晓时。那能妒褒姒，只爱笑唐儿。

宝叶随云髻，珠丝锻履綦。不知飞燕意，何事苦相疑。

769.021 【入塞曲】郑鏦

留滞边庭久，归思岁月赊。黄云同入塞，白首独还家。

宛马随秦草，胡人问汉花。还伤李都尉，独自没黄沙。

769.022 【赏残花】纥干著

零落多依草，芳香散著人。低檐一枝在，犹占满堂春。

769.023 【古仙词】纥干著

珠幡绛节晓霞中，汉武清斋待少翁。

不向人间恋春色，桃花自满紫阳宫。

769.024 【感春词】纥干著

未得鸣珂谒汉宫，江头寂寞向春风。

悲歌一曲心应醉，万叶千花泪眼中。

769.025 【灞上】纥干著

鸣鞭晚日禁城东，渭水晴烟灞岸风。

都傍柳阴回首望，春天楼阁五云中。

769.026 【凌云寺】李习

古寺临江间碧波，石梯深入白云窠。

僧禅寂寂无人迹，满地落花春又过。

769.027 【凤栖怨】颜舒

佳人名莫愁，珠箔上花钩。清镜鸳鸯匣，新妆翡翠楼。

捣衣明月夜，吹管白云秋。惟恨金吾子，年年向陇头。

769.028 【春女怨】朱绛

独坐纱窗刺绣迟，紫荆花下啭黄鹂。

欲知无限伤春意，尽在停针不语时。

769.029 【失题】徐璧

双燕今朝至，何时发海滨。窥檐向人语，如道故乡春。

769.030 【催妆】徐安期

传闻烛下调红粉，明镜台前别作春。

不须面上浑妆却，留著双眉待画人。

769.031 【隔壁闻奏伎（一作陈萧琳诗）】裴延

徒闻管弦切，不见舞腰回。赖有歌梁合，尘飞一半来。

769.032 【咏剪花】裴延

花寒未聚蝶，色艳已惊人。悬知陌上柳，应妒手中春。

769.033 【叹美人照镜】陈述

插花枝共动，含笑靥俱生。衫分两处色，钏响一边声。

就中还妒影，恐夺可怜名。

769.034 【开缄怨】朱琳

夫婿边庭久，幽闺恨几重。玉琴知别日，金镜识愁容。

懒寄云中服，慵开海上封。年年得衣惯，且试莫裁缝。

769.035 【杂言】谢陶

天不与人言，祸福能自至。水火虽活人，暂不得即死。

蹈之焚斯须，凭之溺容易。水火与祸福，岂有先言耳。

769.036 【书事】何赞

果决生涯向路中，西投知己话从容。云遮剑阁三千里，

水隔瞿塘十二峰。阔步文翁坊里月，闲寻杜老宅边松。

到头须卜林泉隐，自愧无能继卧龙。

769.037 【雁塔（开元八年，清河傅岩题此诗于雁塔）】解彦融

峥嵘彻倒景，刻峭俯无地。勇进攀有缘，即嶮恐迷坠。

窅然丧五蕴，蠢尔怀万类。实际罔他寻，波罗必可致。

南山缭上苑，祇树连岩翠。北斗临帝城，扶宫切太清。

餐和裨日用，味道懿天明。绿野冷风浃，紫微佳气晶。

驯禽演法要，忍草藉经行。本愿从兹适，方知物世轻。

第770卷 董初 等

770.01 【昭君怨（一作董思恭诗）】董初

新年犹尚小，那堪远聘秦。裾衫沾马汗，眉黛染胡尘。

举眼无相识，路逢皆异人。唯有梅将李，犹带故乡春。

770.02 【南山（一作贺朝诗）】贺朝清

湖北雨初晴，湖南山尽见。岩岩石帆影，如得海风便。

仙穴茅山峰，彩云时一见。邀君共探此，异箓残几卷。

770.03 【赋得游人久不归（一作刘孝孙诗，又作贺朝诗）】贺朝清

乡关眇天末，引领怅怀归。羁旅久淫滞，物色屡芳菲。

稍觉私意尽，行看鬔鬓稀。如何千里外，伫立沾裳衣。

770.04 【白纻辞（此二首又见贞元进士杨衡集中）】杨衡

玉缨翠珮杂轻罗，香汗微渍朱颜酡。为君起唱白纻歌，

清声袅云思繁多，凝笳哀琴时相和。金壶半倾芳夜促，

梁尘霏霏暗红烛。令君安坐听终曲，坠叶飘花难再复。

蹑珠履，步琼筵，轻身起舞红烛前。芳姿艳态妖且妍，

回眸转袖暗催弦。凉风萧萧漏水急，月华泛溢红莲湿，

牵裙揽带翻成泣。

770.05 【还渭南感旧二首】唐暄

寝室悲长簟，妆楼泣镜台。独悲桃李节，不共一时开。

魂兮若有感，仿佛梦中来。

常时华室静，笑语度更筹。恍惚人事改，冥漠委荒丘。

阳原叹薤露，阴壑悼藏舟。清夜妆台月，空想画眉愁。

770.06 【赠亡妻张氏】唐暄

峄阳桐半死，延津剑一沈。如何宿昔内，空负百年心。

770.07 【题司空山观】李韶

梁代真人上紫微，水盘山脚五云飞。

松杉老尽无消息，犹得千年一度归。

770.08 【戏题盱眙壁】韦鹏翼

岂肯闲寻竹径行，却嫌丝管好蛙声。

自从煮鹤烧琴后，背却青山卧月明。

770.09 【题杨少卿书后】安鸿渐

端溪石砚宣城管，王屋松烟紫兔毫。

更得孤卿老书札，人间无此五般高。

770.010 【自紫阳观至华阳洞，宿侯尊师草堂简同游】李延陵

石林媚烟景，句曲盘江甸。南向佳气浓，峰峰遥隐见。

渐临华阳口，微路入葱蒨。七曜悬洞宫，五云抱山殿。

银函意谁发，金液徒堪荐。千载桃花春，秦人深不见。

东溪喜相遇，贞白如会面。青鸟来去闲，红霞朝夕变。

一从化真骨，万里乘飞电。萝月延步虚，松花醉闲宴。

幽人即长往，茂宰应交战。明发归琴堂，知君懒为县。

770.011 【题钟雅青纱枕】秦尚运

阴香装艳入青纱，还与欹眠好事家。

梦里却成山色雨，沈山不敢斗青华。

770.012 【题搔口】张仲谋

尝闻烧尾便拏空，只过天门更一重。

大禹未生门未凿，可能天下总无龙。

770.013 【山寺见杨少卿书壁，因题其尾】冯少吉

少卿真迹满僧居，只恐钟王也不如。

为报远公须爱惜，此书书后更无书。

770.014 【经杜甫旧宅】殷陶

浣花溪里花多处，为忆先生在蜀时。万古只应留旧宅，

千金无复换新诗。沙棚水槛鸥飞尽，树压村桥马过时。

山月不知人事变，夜来江上与谁期。

770.015 【行县至浮查寺（一作罗晌诗）】罗炯

二十年前此布衣，鹿鸣西上虎符归。行时宾从光前事，

到处松杉长旧围。野老竞遮官道拜，沙鸥遥避隼旟飞。

春风一宿琉璃地，自有泉声惬素机。

770.016 【敕和元相公家园即事寄王相公】韩雄

共列中台贵，能齐物外心。回车青阁晚，解带碧芳深。

夜水随畦入，晴花度竹寻。题诗更相应，一字重千金。

770.017 【仲秋太常寺观公辂车拜陵】苗仲方

南宫初开律，金风已戒凉。拜陵将展敬，车辂俨成行。

士庶观祠礼，公卿习旧章。郊原佳气引，园寝瑞烟长。

卤簿辞丹阙，威仪列太常。圣心何所寄，惟德在无忘。

770.018 【寻易尊师不遇】陈嶰

烂熳红霞光照衣，苔封白石路微微。

华阳洞里何人在，落尽松花不见归。

770.019 【早过梨岭，喜雪书情呈崔判官】张起

度岭逢朝雪，行看马迹深。轻标南国瑞，寒慰北人心。

皎洁停丹嶂，飘飖映绿林。共君歌乐土，无作白头吟。

770.020 【春情】张起

画阁馀寒在，新年旧燕归。梅花犹带雪，未得试春衣。

770.021 【赠窦蔡二记室入蜀】陈政

昆山积良宝，大厦构众材。马卿委官去，邹子背淮来。

风流信多美，朝夕豫平台。逸翮独不群，清才复遒上。

六辅昔推名，二江今振响。英华虽外发，磨琢终内朗。

四海奋羽仪，清风久播驰。沈郁林难厕，青山翻易阻。

回首望烟霞，谁知慕俦侣。飘然不系舟，为情自可求。

若奉西园夜，浩想北园愁。无因逐萍藻，从尔泛清流。

770.022 【采菊】李建业

簇簇竟相鲜，一枝开几番。味甘资麹糵，香好胜兰荪。

古道风摇远，荒篱露压繁。盈筐时采得，服饵近知门。

770.023 【水精环】罗维

王室符长庆，环中得水精。任圆循不极，见素质仍贞。

信是天然瑞，非因朴斫成。无瑕胜玉美，至洁过冰清。

未肯齐珉价，宁同杂佩声。能衔任黄雀，亦欲应时明。

770.024 【看牡丹】殷益

拥毳对芳丛，由来趣不同。发从今日白，花是去年红。

艳色随朝露，馨香逐晚风。何须待零落，然后始知空。

770.025 【赋得垣衣】李得

漠漠复霏霏，为君垣上衣。昭阳辇下草，应笑此生非。

掩蔼青春去，苍茫白露稀。犹胜萍逐水，流浪不相依。

770.026 【冬晚对雪忆胡处士】王邵

寒更传唱晚，清镜览衰颜。隔牖风惊竹，开帘雪满山。

洒空深巷静，积素广庭闲。借问袁安舍，翛然尚闭关。

770.027 【池上】曹修古

荷叶罩芙蓉，圆青映嫩红。佳人南陌上，翠盖立春风。

770.028 【对赵颖歌】朱子真

人间几日变桑田，谁识神仙洞里天。

短促虽知有殊异，且须欢醉在生前。

770.029 【赋百舌鸟】严郭

此禽轻巧少同伦，我听长疑舌满身。星未没河先报晓，

柳犹粘雪便迎春。频嫌海燕巢难定，却讶林莺语不真。

莫倚清风更多事，玉楼还有晏眠人。

770.030 【孤雁】张子明

只影翩翩下碧湘，傍池鸳鹭宿银塘。虽逢夜雨迷深浦，

终向晴天著旧行。忆伴几回思片月，蜕翎多为系繁霜。

江南塞北俱关念，两地飞归是故乡。

770.031 【水殿抛球曲二首】李谨言

侍宴黄昏晓未休，玉阶夜色月如流。

朝来自觉承恩最，笑倩傍人认绣球。

堪恨隋家几帝王，舞裀揉尽绣鸳鸯。

如今重到抛球处，不是金炉旧日香。

770.032 【铜雀妓】吴烛

秋色西陵满绿芜，繁弦急管强欢娱。

长舒罗袖不成舞，却向风前承泪珠。

770.033 【戏示诸妓】张保嗣

绿罗裙上标三棒，红粉腮边泪两行。

抄手向前咨大使，这回不敢恼儿郎。

770.034 【末秋到家】潘图

归来无所利，骨肉亦不喜。黄犬却有情，当门卧摇尾。

770.035 【送人往宣城】潘佐

江畔送行人，千山生暮氛。谢安团扇上，为画敬亭云。

770.036 【洛阳河亭奉酬留守郡公追送（一作李益诗）】李逸

离亭饯落晖，腊酒减征衣。岁晚烟霞重，川寒云树微。

戎装千里至，旧路十年归。还似汀洲雁，相逢又背飞。

770.037 【送道士曾昭莹】沈麟

南北东西事，人间会也无。昔曾栖玉笥，今也返玄都。

雪片随天阔，泉声落石孤。丹霄人有约，去采石菖蒲。

770.038 【赠别徐侃】安凤

一自离乡国，十年在咸秦。泣尽卞和血，不逢一故人。

今日旧友别，羞此漂泊身。离情吟诗处，麻衣掩泪频。

泪别各分袂，且及来年春。

770.039 【顾城】李伦

世久荒墟在，白云几代耕。市廛新草绿，里社故烟轻。

不谨罹天讨，来苏岂忿兵。谁云殷鉴远，今古在人程。

770.040 【金钱花】卢子发

轮廓休夸四字书，红窠写出对庭除。

时时买得佳人笑，本色金钱却不如。

770.041 【故白岩禅师院】王梦周

能师还世名还在，空闭禅堂满院苔。

花树不随人寂寞，数株犹自出墙来。

770.042 【题九天使者庙（又见谶记卷）】孙咸

独入玄宫礼至真，焚香不为贱贫身。秦淮两岸沙埋骨，

湓浦千家血染尘。庐阜烟霞谁是主，虎溪风月属何人。

九江太守勤王事，好放天兵渡要津。

770.043 【房公旧竹亭闻琴】李澣

石室寒飙警，孙枝雅器裁。坐来山水操，弦断吊尘埃。

770.044 【清溪馆作】钱戭

指途清溪里，左右唯深林。云蔽望乡处，雨愁为客心。

遇人多物役，听鸟时幽音。何必沧浪水，庶兹浣尘襟。

770.045 【晚春宴】韦道逊

日斜宾馆晚，春轻麦候初。檐暄巢幕燕，池跃戏莲鱼。

石声随流响，桐影傍岩疏。谁能千里外，独寄八行书。

770.046 【长沙六快诗】王揆

湖外风物奇，长沙信难续。衡峰排古青，湘水湛寒绿。

舟楫通大江，车轮会平陆。昔贤官是邦，仁泽流丰沃。

今贤官是邦，刳啖人脂肉。怀昔甘棠花，伤今猛虎毒。

然此一郡内，所乐人才六。漕与二宪僚，守连两通属。

高堂日暮会，深夜继以烛。帏幕皆绮纨，器皿尽金玉。

歌喉若珠累，舞腰如素束。千态与万状，六人欢不足。

因成快活诗，荐之尧舜目。

770.047 【广州王园寺伏日即事寄北中亲友】王言史

南越逢初伏，东林度一朝。曲池煎畏景，高阁绝微飙。

竹簟移先洒，蒲葵破复摇。地偏毛瘴近，山毒火威饶。

裛汗絺如濯，亲床枕并烧。堕枝伤翠羽，萎叶惜红蕉。

且困流金炽，难成独酌谣。望霖窥润础，思吹候纤条。

旅恨生乌浒，乡心系浴桥。谁怜在炎客，一夕壮容销。

第771卷 宋雍

771.01 【春日】宋雍

轻花细叶满林端，昨夜春风晓色寒。

黄鸟不堪愁里听，绿杨宜向雨中看。

771.02 【失题】宋雍

斜雨飞丝织晚风，疏帘半卷野亭空。

荷花开尽秋光晚，零落残红绿沼中。

771.03 【古意】戴休珽

穷秋朔风起，沧海愁阴涨。虏骑掠河南，汉兵屯灞上。

羽书惊沙漠，刁斗喧亭障。关塞何苍茫，遥烽递相望。

弱龄负奇节，侠客多招访。投笔弃繻生，提戈逐飞将。

拔剑照霜白，怒发冲冠壮。会立万里功，视君封侯相。

771.04 【勖曹生】卢鉟

桑扈交飞百舌忙，祖亭闻乐倍思乡。尊前有恨惭卑宦，

席上无憀爱艳妆。莫为狂花迷眼界，须求真理定心王。

游蜂采掇何时已，只恐多言议短长。

771.05 【琴歌】赵抟

绿琴制自桐孙枝，十年窗下无人知。清声不与众乐杂，

所以屈受尘埃欺。七弦脆断虫丝朽，辨别不曾逢好手。

琴声若似琵琶声，卖与时人应已久。玉徽冷落无光彩，

堪恨钟期不相待。凤啭吟幽鹤舞时，撚弄铮摐声亦在。

向曾守贫贫不彻，贱价与人人不别。前回忍泪却收来，

泣向秋风两条血。乃知凡俗难可名，轻者却重重者轻。

真龙不圣土龙圣，凤凰哑舌鸱枭鸣。何殊此琴哀怨苦，

寂寞沈埋在幽户。万重山水不肯听，俗耳乐闻人打鼓。

知君立身待分义，驱喝风雷在平地。一生从事不因人，

健步窣云皆自致。不辞重拂弦上尘，市廛不买多谗人。

莫辞憔悴与买取，为君一曲号青春。

771.06 【废长行（辨其惑于无益之戏而不务恤民也）】赵抟

紫牙镂合方如斗，二十四星衔月口。贵人迷此华筵中，

运木手交如阵斗。不算劳神运枯木，且废为官恤惸独。

门前有吏吓孤穷，欲诉门深抱冤哭。耳厌人催坐衙早，

才闻此戏身先到。理人似爱长行心，天下安平多草草。

何当化局为明镜，挂在高堂辨邪正。何当化子作笔锋，

常在手中行法令。莫令终日迷如此，不治生民负天子。

771.07 【玉女词】张安石

绮荐银屏空积尘，柳眉桃脸暗销春。

不须更学阳台女，为雨为云趁恼人。

771.08 【苦别】张安石

向前不信别离苦，而今自到别离处。

两行粉泪红阑干，一朵芙蕖带残露。

771.09 【石城】蒋吉

系缆石城下，恣吟怀暂开。江人桡艇子，将谓莫愁来。

771.010 【汉东道中】蒋吉

九十九冈遥，天寒雪未消。羸童牵瘦马，不敢过危桥。

771.011 【高溪有怀】蒋吉

驻马高溪侧，旅人千里情。雁山山下水，还作此泉声。

771.012 【寄进士贾希】蒋吉

恨苦泪不落，耿然东北心。空囊与瘦马，羁绁意应深。

771.013 【出塞】蒋吉

瘦马羸童行背秦，暮鸦撩乱入残云。

北风吹起寒营角，直至榆关人尽闻。

771.014 【旅泊】蒋吉

霜月正高鹦鹉洲，美人清唱发红楼。

乡心暗逐秋江水，直到吴山脚下流。

771.015 【次青云驿】蒋吉

马转栎林山鸟飞，商溪流水背残晖。

行人几在青云路，底事风尘犹满衣。

771.016 【大庾驿有怀】蒋吉

一囊书重百馀斤，邮吏宁知去计贫。

莫讶偏吟望乡句，明朝便见岭南人。

771.017 【题商山修路僧院】蒋吉

此地修行山几枯，草堂生计只瓶盂。

支郎既解除艰险，试看人心平得无。

771.018 【题长安僧院】蒋吉

出门争走九衢尘，总是浮生不了身。

惟有水田衣下客，大家忙处作闲人。

771.019 【次商於感旧寄卢中丞】蒋吉

昔年簪组隘丘门，今日旌幢一院存。

何事商於泪如雨，小儒偏受陆家恩。

771.020 【樵翁】蒋吉

独入深山信脚行，惯当貙虎不曾惊。

路傍花发无心看，惟见枯枝刮眼明。

771.021 【四老庙】蒋吉

无端舍钓学干名，不得溪山养性情。

自省此身非达者，今朝羞拜四先生。

771.022 【昭君冢】蒋吉

曾为汉帝眼中人，今作狂胡陌上尘。

身死不知多少载，冢花犹带洛阳春。

771.023 【闻歌竹枝】蒋吉

巡堤听唱竹枝词，正是月高风静时。

独向东南人不会，弟兄俱在楚江湄。

771.024 【重门曲】周濆

憔悴容华怯对春，寂寥宫殿锁闲门。

此身却羡宫中树，不失芳时雨露恩。

771.025 【山下水】周濆

背云冲石出深山，浅碧泠泠一带寒。

不独有声流出此，会归沧海助波澜。

771.026 【逢邻女】周濆

日高邻女笑相逢，慢束罗裙半露胸。

莫向秋池照绿水，参差羞杀白芙蓉。

771.027 【废宅】周濆

牢落画堂空锁尘，荒凉庭树暗消春。

豪家莫笑此中事，曾见此中人笑人。

第772卷 赵起 等

772.01 【奉和登会昌山应制（一作钱起诗）】赵起

睿想入希夷，真游到具茨。玉鸾登嶂远，云辂出花迟。

泉壑凝神处，阳和布泽时。六龙多顺动，四海正雍熙。

772.02 【冬日与群公泛舟焦山】王瓒

江外水不冻，今年寒复迟。众芳且未歇，近腊仍袷衣。

载酒适我情，兴来趣渐微。方舟大川上，环酌对落晖。

两片青石棱，波际无因依。三山安可到，欲到风引归。

沧溟壮观多，心目豁暂时。况得穷日夕，乘槎何所之。

纵步不知远，夕阳犹未回。好花随处发，流水趁人来。

772.03 【度揭鸿岭（漳州）】慕容韦

闽越曾为塞，将军旧置营。我歌空感慨，西北望神京。

772.04 【湘江】黄文

潇湘江头三月春，柳条弄日摇黄金。鹧鸪一声在何许，

黄陵庙前烟霭深。丹青欲画无好手，稳提玉勒沈吟久。

马蹄不为行客留，心挂长林屡回首。

772.05 【题龙阳县青草湖】唐温如

西风吹老洞庭波，一夜湘君白发多。

醉后不知天在水，满船清梦压星河。

772.06 【訾家洲】欧阳宾

旧业分明桂水头，人归业尽水东流。

春风日暮江头立，不及渔人有钓舟。

772.07 【题吉州龙溪】何敬

龙溪之山秀而峙，龙溪之水清无底。狂风激烈翻春涛，

薄雾冥濛溢清泚。奔流百折银河通，落花滚滚浮霞红。

四时佳境不可穷，仿佛直与桃源通。

772.08 【过睦州青溪渡】杨彝

天阔衔江雨，冥冥上客衣。潭清鱼可数，沙晚雁争飞。

川谷留云气，鹈鹕傍钓矶。飘零江海客，欹侧一帆归。

772.09 【阖闾城怀古】裴瑶

五湖春水接遥天，国破君亡不记年。

惟有妖娥曾舞处，古台寂寞起愁烟。

772.010 【苇谷】郑玉

水会三川漾碧波，雕阴人唱采花歌。

旧时白翟今荒壤，苇谷凄凄风雨多。

772.011 【登岳阳楼】麻温其

湖边景物属秋天，楼上风光似去年。仙侣缑生留福地，

湘娥帝子寄哀弦。云门自统轩台外，木叶偏飞楚客前。

极目江山何处是，一帆万里信归船。

772.012 【经望湖驿】韦镒

大漠无屯云，孤峰出乱柳。前驱白登道，顾失飞狐口。

遥忆代王城，俯临恒山后。累累多古墓，寂寞为墟久。

岂不固金汤，终闻击铜斗。交欢初仗信，接宴翻贻咎。

埋宝贼夫人，磨笄伤彼妇。功成行且薄，义立名不朽。

莫慎纤微端，其何社稷守。身殁国遂亡，此立人君丑。

772.013 【杪秋洞庭怀王道士】谢太虚

漂泊日复日，洞庭今更秋。青桃亦何意，此夜催人愁。

惆怅客中月，裴回江上楼。心知楚天远，目送沧波流。

谢客久已灭，微言无处求。空馀白云在，客兴随孤舟。

千里杳难尽，一身常独游。故园复何许，江汉徒迟留。

772.014 【君山祠】周岳秀

万顷湖波浸碧天，旌封香火几千年。风涛澎湃鱼龙舞，

栋宇峥嵘燕雀迁。远岫光中浓淡树，斜阳影里往来船。

江河愿借吹嘘便，应有神功在目前。

772.015 【新乐府】马逢

温谷春生至，宸游近甸荣。云随天上转，风入御筵轻。

翠盖浮佳气，朱楼依太清。朝臣冠剑退，宫女管弦迎。

772.016 【部落曲】马逢

蕃军傍塞游，代马喷风秋。老将垂金甲，阏支著锦裘。

雕戈蒙豹尾，红旆插狼头。日暮天山下，鸣笳汉使愁。

772.017 【从军】马逢

汉马千蹄合一群，单于鼓角隔山闻。

沙塠风起红楼下，飞上胡天作阵云。

772.018 【宫词二首（一作顾况诗）】马逢

金吾持戟护轩檐，天乐传教万姓瞻。

楼上美人相倚看，红妆透出水晶帘。

玉楼天半起笙歌，风送宫人笑语和。

月影殿开闻晓漏，水晶帘卷近秋河。

第773卷 萧意 等

773.01 【长门失宠】萧意

自从别銮殿，长门几度春。不知金屋里，更贮若为人。

773.02 【下山逢故夫】徐之才

踟蹰下山妇，共申别离久。为问织缣人，何必长相守。

773.03 【虏患】张陵

今日汉家探使回，蚁叠胡兵来未歇。

春风渭水不敢流，总作六军心上血。

773.04 【夏日闺怨】蔡瑰

桃径李蹊绝芳园，炎氛炽日满愁轩。枝上鸟惊朱槿落，

池中鱼戏绿蘋翻。君恋京师久留滞，妾怨高楼积年岁。

非关曾入楚王宫，直为相思腰转细。卧簟乘闲乍逐凉，

熏炉畏热懒焚香。雨沾柳叶如啼眼，露滴莲花似汗妆。

全由独自羞看影，艳是孤眠疑夜永。无情拂镜不成妆，

有时却扇还风静。近日书来道欲归，鸳鸯文锦字息机。

但恐愁容不相识，为教恒著别时衣。

773.05 【咏破扇】唐怡

轮如明月尽，罗似薄云穿。无由重掩笑，分在秋风前。

773.06 【述怀】唐怡

万事皆零落，平生不可思。惟馀酒中趣，不减少年时。

773.07 【咏烛寄人】潘求仁

烛与人相似，通宵遽白煎。不应须下泪，只是为人然。

773.08 【薛王花烛行】阎德隐

王子仙车下凤台，紫缨金勒驭龙媒。□□□□□□出，

环佩锵锵天上来。鳷鹊楼前云半卷，鸳鸯殿上月裴回。

玉盘错落银灯照，珠帐玲珑宝扇开。盈盈二八谁家子，

红粉新妆胜桃李。从来六行比齐姜，自许千门奉楚王。

楚王宫里能服饰，顾盼倾城复倾国。合欢锦带蒲萄花，

连理香裙石榴色。金炉半夜起氛氲，翡翠被重苏合熏。

不学曹王遇神女，莫言罗敷邀使君。同心婉娩若琴瑟，

更笑天河有灵匹。一朝福履盛王门，百代光辉增帝室。

富贵荣华实可怜，路傍观者谓神仙。只应早得淮南术，

会见双飞入紫烟。

773.09 【三月歌】阎德隐

洛阳城路九春衢，洛阳城外柳千株。

能得来时作眼觅，天津桥侧锦屠苏。

773.010 【妾薄命】刘元叔

自从离别守空闺，遥闻征战赴云梯。夜夜思君辽海北，

年年弃妾渭桥西。阳春白日照空暖，紫燕衔花向庭满。

彩鸾琴里怨声多，飞鹊镜前妆梳断。谁家夫婿不从征，

应是渔阳别有情。莫道红颜燕地少，家家还似洛阳城。

旦逐新人殊未归，还令秋至夜霜飞。北斗星前横旅雁，

南楼月下捣寒衣。夜深闻雁肠欲绝，独坐缝衣灯又灭。

暗啼罗帐空自怜，梦度阳关向谁说。每怜容貌宛如神，

如何薄命不如人。待君朝夕燕山至，好作明年杨柳春。

773.011 【古别离】常理

君御狐白裘，妾居缃绮帱。粟钿金夹膝，花错玉搔头。

离别生庭草，征衣断戍楼。蟏蛸网清曙，菡萏落红秋。

小胆空房怯，长眉满镜愁。为传儿女意，不用远封侯。

773.012 【妾薄命】常理

十五玉童色，双蛾青弯弯。鸟衔樱桃花，此时刺绣闲。

娇小恣所爱，误人金指环。艳花句引落，灭烛屏风关。

妾怕愁中画，君偷薄里还。初谓来心平若案，

谁知别意险如山。乍啼罗袖娇遮面，不忍看君莫惜颜。

773.013 【虞姬怨】冯待征

妾本江南采莲女，君是江东学剑人。逢君游侠英雄日，

值妾年华桃李春。年华灼灼艳桃李，结发簪花配君子。

行逢楚汉正相持，辞家上马从君起。岁岁年年事征战，

侍君帷幕损红颜。不惜罗衣沾马汗，不辞红粉著刀环。

相期相许定关中，鸣銮鸣佩入秦宫。谁误四面楚歌起，

果知五星汉道雄。天时人事有兴灭，智穷计屈心摧折。

泽中马力先战疲，帐下蛾眉□□□。君王是日无神彩，

贱妾此时容貌改。拔山意气都已无，渡江面目今何在。

终天隔地与君辞，恨似流波无息时。使妾本来不相识，

岂见中途怀苦悲。

773.014 【越谿怨】冷朝光

越王宫里如花人，越水谿头采白蘋。

白蘋未尽人先尽，谁见江南春复春。

773.015 【吴宫怨】卫万

君不见吴王宫阁临江起，不见珠帘见江水。

晓气晴来双阙间，潮声夜落千门里。句践城中非旧春，

姑苏台下起黄尘。只今唯有西江月，曾照吴王宫里人。

773.016 【春游吟】李章

初春遍芳甸，十里蔼盈瞩。美人摘新英，步步玩春绿。

所思杳何处，宛在吴江曲。可怜不得共芳菲，

日暮归来泪满衣。

773.017 【婕妤怨】王沈

长信梨花暗欲栖，应门上钥草萋萋。

春风吹花乱扑户，班绝车声不至啼。

773.018 【夜夜曲】王偃

北斗星移银汉低，班姬愁思凤城西。

青槐陌上行人绝，明月楼前乌夜啼。

773.019 【明君词】王偃

北望单于日半斜，明君马上泣胡沙。

一双泪滴黄河水，应得东流入汉家。

773.020 【拟古东飞伯劳歌】李暇

秦王龙剑燕后琴，珊瑚宝匣镂双心。谁家女儿抱香枕，

开衾灭烛愿侍寝。琼窗半上金镂帱，轻罗掩面不遮羞。

青绮帏中坐相忆，红鸾镜里见愁色。檐花照月莺对栖，

空将可怜暗中啼。

773.021 【怨诗三首】李暇

罗敷初总髻，蕙芳正娇小。月落始归船，春眠恒著晓。

何处期郎游，小苑花台间。相忆不可见，且复乘月还。

别前花照路，别后露垂叶。歌舞须及时，如何坐悲妾。

773.022 【碧玉歌】李暇

碧玉上官妓，出入千花林。珠被玳瑁床，感郎情意深。

773.023 【见美人闻琴不听】李播

洛浦风流雪，阳台朝暮云。闻琴不肯听，似妒卓文君。

773.024 【赋诗】辛弘智

君为河边草，逢春心剩生。妾如台上镜，得照始分明。

773.025 【自君之出矣】辛弘智

自君之出矣，梁尘静不飞。思君如满月，夜夜减容辉。

773.026 【自君之出矣（又一首）】辛弘智

自君之出矣，宝镜为谁明。思君如陇水，常闻呜咽声。

第774卷 吉师老 等

774.01 【题春梦秋归故里】吉师老

故国归路赊，春晚在天涯。明月夜来梦，碧山秋到家。

开窗闻落叶，远墅见晴鸦。惊起晓庭际，莺啼桃杏花。

774.02 【看蜀女转昭君变】吉师老

妖姬未著石榴裙，自道家连锦水濆。檀口解知千载事，

清词堪叹九秋文。翠眉颦处楚边月，画卷开时塞外云。

说尽绮罗当日恨，昭君传意向文君。

774.03 【放猿】吉师老

放尔千山万水身，野泉晴树好为邻。

啼时莫近潇湘岸，明月孤舟有旅人。

774.04 【鸳鸯】吉师老

江岛濛濛烟霭微，绿芜深处刷毛衣。

渡头惊起一双去，飞上文君旧锦机。

774.05 【巫峡听猿】吴商浩

巴江猿啸苦，响入客舟中。孤枕破残梦，三声随晓风。

连云波澹澹，和雾雨濛濛。巫峡去家远，不堪魂断空。

774.06 【长安春赠友人】吴商浩

繁华堪泣帝城春，粉堞青楼势碍云。花对玉钩帘外发，

歌飘尘土路边闻。几多远客魂空断，何处王孙酒自醺。

各有归程千万里，东风时节恨离群。

774.07 【塞上即事】吴商浩

身似星流迹似蓬，玉关孤望杳溟濛。寒沙万里平铺月，

晓角一声高卷风。战士殁边魂尚哭，单于猎处火犹红。

分明更想残宵梦，故国依然在甬东。

774.08 【宿山驿】吴商浩

文战何堪功未图，又驱羸马指天衢。露华凝夜渚莲尽，

月彩满轮山驿孤。岐路辛勤终日有，乡关音信隔年无。

好同范蠡扁舟兴，高挂一帆归五湖。

774.09 【北邙山】吴商浩

北邙山草又青青，今日销魂事可明。绿酒醉来春未歇，

白杨风起柳初晴。冈原旋葬松新长，年代无人阙半平。

堪取金炉九还药，不能随梦向浮生。

774.010 【秋塘晓望】吴商浩

钟尽疏桐散曙鸦，故山烟树隔天涯。

西风一夜秋塘晓，零落几多红藕花。

774.011 【水楼感事】吴商浩

高柳螀啼雨后秋，年光空感泪如流。

满湖菱荇东归晚，闲倚南轩尽日愁。

774.012 【泊舟】吴商浩

身逐烟波魂自惊，木兰舟上一帆轻。

云中有寺在何处，山底宿时闻磬声。

774.013 【湘云】吴商浩

□满湘江云莹空，纷纷长对水溶溶。

日西遥望自归处，尽挂九疑千万峰。

774.014 【秋闺】沈祖仙

白马三军客，青娥十载思。玉庭霜落夜，罗幌月明时。

炉冷蜘蛛喜，灯高熠耀期。愁多不可曙，流涕坐空帏。

774.015 【秋闺】邵士彦

斜日空庭暮，幽闺积恨盈。细风吹帐冷，微月度窗明。

怨坐啼相续，愁眠梦不成。调琴欲有弄，畏作断肠声。

774.016 【捣衣】吴大江

沙塞秋应晚，金闺恨已空。那堪裂纨素，时许出房栊。

杵影弄寒月，砧声调夜风。裁缝双泪尽，万里寄云中。

774.017 【题慈恩塔】荆叔

汉国山河在，秦陵草树深。暮云千里色，无处不伤心。

774.018 【三湘有怀】萧静

柳絮飞来别洛阳，梅花落后到三湘。

世情已逐浮云散，离恨空随江水长。

774.019 【九日对酒】元凛

嘉辰复遇登高台，良朋笑语倾金罍。烟摊秋色正堪玩，

风惹菊香无限来。未保乱离今日后，且谋欢洽玉山颓。

谁知靖节当时事，空学狂歌倒载回。

774.020 【中秋夜不见月】元凛

蟾轮何事色全微，赚得佳人出绣帏。四野雾凝空寂寞，

九霄云锁绝光辉。吟诗得句翻停笔，玩处临尊却掩扉。

公子倚栏犹怅望，懒将红烛草堂归。

774.021 【雷塘】徐振

九重城阙悲凉尽，一聚园林怨恨长。花忆所为犹自笑，

草知无道更应荒。诗名占得风流在，酒兴催教运祚亡。

若问皇天惆怅事，只应斜日照雷塘。

774.022 【古意】徐振

扰扰都城晓又昏，六街车马五侯门。

箕山渭水空明月，可是巢由绝子孙。

774.023 【寄人】张侹

酷怜风月为多情，还到春时别恨生。

倚柱寻思倍惆怅，一场春梦不分明。

774.024 【武昌阻风】方泽

江上春风留客舟，无穷归思满东流。

与君尽日闲临水，贪看飞花忘却愁。

774.025 【秋夜宿淮口】景池

露白草犹青，淮舟倚岸停。风帆几处客，天地两河星。

树静禽眠草，沙寒鹿过汀。明朝谁结伴，直去泛沧溟。

774.026 【赠乔尊师】张鸿

长忌时人识，有家云涧深。性惟耽嗜酒，贫不破除琴。

静鼓三通齿，频汤一味参。知师最知我，相引坐柽阴。

774.027 【村行】姚揆

天淡雨初晴，游人恨不胜。乱山啼蜀魄，孤棹宿巴陵。

影暗村桥柳，光寒水寺灯。罢吟思故国，窗外有渔罾。

774.028 【颍川客舍】姚揆

素琴孤剑尚闲游，谁共芳尊话唱酬。乡梦有时生枕上，

客情终日在眉头。云拖雨脚连天去，树夹河声绕郡流。

回首帝京归未得，不堪吟倚夕阳楼。

774.029 【独不见】王训

日晚宜春暮，风软上林朝。对酒近初节，开楼荡夜谣。

石桥通小涧，竹路上青霄。持底谁见许，长愁成细腰。

774.030 【归去来引】张炽

归去来，归期不可违。相见旋明月，浮云共我归。

774.031 【结客少年场行】虞羽客

幽并侠少年，金络控连钱。窃符方救赵，击筑正怀燕。

轻生辞凤阙，挥袂上祁连。陆离横宝剑，出没骛征旃。

蒙轮恒顾敌，超乘忽争先。摧枯逾百战，拓地远三千。

骨都魂已散，楼兰首复传。龙城含宿雾，瀚海接遥天。

歌吹金微返，振旅玉门旋。烽火今已息，非复照甘泉。

774.032 【塞上】郑渥

出门何处问西东，指画翻为语论同。到此客头潜觉白，

未秋山叶已飘红。帐前影落传书雁，日下声交失马翁。

早晚回鞭复南去，大衣高盖汉乡风。

774.033 【洛阳道】郑渥

客亭门外路东西，多少喧腾事不齐。杨柳惹鞭公子醉，

苎麻掩泪鲁人迷。通宵尘土飞山月，是处经营夹御堤。

顷刻知音几存殁，半回依约认轮蹄。

第775卷 崔江 等

775.01 【宜春郡城闻猿】崔江

怨抱霜枝向月啼，数声清绕郡城低。

那堪日夜有云雨，便似巫山与建溪。

775.02 【谪宜阳到荆渚】李伉

汉江江水水连天，被谪宜阳路几千。

为问野人山鸟语，问予归棹是何年。

775.03 【九嶷山（山在萍乡，上有九嶷仙观）】刘望

鼎湖冠剑有遗踪，晋汉真人羽化同。九转药成丹灶冷，

五车云去玉堂空。仙家日月蓬壶里，尘世烟花梦寐中。

徒有旧山流水畔，老松枝叶苦吟风。

775.04 【郡城放猿献卫使君】易思

千岩万壑与云连，放出雕笼任自然。叶洒惊风啼暮雨，

月凝残雪饮流泉。临岐莫似三声日，避射须依绕树年。

应解感恩寻太守，攀萝时复到楼前。

775.05 【题袁州龙兴寺】易思

百尺古松松下寺，宝幡朱盖画珊珊。

闲庭甘露几回落，青石绿苔犹未干。

775.06 【山中送弟方质】易思

山中殷勤弟别兄，兄还送弟下山行。

芦花飞处秋风起，日暮不堪闻雁声。

775.07 【寻易尊师不遇】易思

烂熳红霞光照衣，苔封白石路微微。

华阳洞里人何在，落尽松花不见归。

775.08 【秋日寄弟】赵防

凉风飒庭户，渐疑华发侵。已经杨柳谢，犹听蟪蛄吟。

雨助滩声出，云连野色深。鶺鴒今在远，年酒共谁斟。

775.09 【杨岐山】刘廓

千峰围古寺，深处敞楼台。景异寻常处，人须特达来。

松杉寒更茂，岚霭昼还开。欲续丰碑语，含毫恨不才。

775.010 【南源山】姚偓

修径投幽隐，轻裘怯暮寒。闲僧能解榻，倦客得休鞍。

白雨鸣山麓，青灯语夜阑。明朝梯石路，更仗笋舆安。

775.011 【下第夜吟】戴衢

扰扰东西南北情，何人于此悟浮生。

还缘无月春风夜，暂得独闻流水声。

775.012 【句】戴衢

坐落千门日，吟残午夜灯。

775.013 【咏月】李建枢

昨夜圆非今夜圆，却疑圆处减婵娟。

一年十二度圆缺，能得几多时少年。

775.014 【谢人惠琴材】谢邈

风撼桐丝带月明，羽人乘醉截秋声。七弦妙制饶仙品，

三尺良材称道情。池小未开春浪泛，岳低犹欠暮云生。

何因乞与元中术，临化无妨膝上横。

775.015 【谢僧寄拄杖】谢邈

峭壁猿啼采处深，一枝奇异出孤岑。感师千里寄来意，

发我片云归去心。窗外冷敲檐冻折，溪边闲点戏鱼沈。

他年必藉相携力，蹇步犹能返故林。

775.016 【失题二首】唐备

天若无雪霜，青松不如草。地若无山川，何人重平道。

一日天无风，四溟波尽息。人心风不吹，波浪高百尺。

775.017 【道傍木】唐备

狂风拔倒树，树倒根已露。上有数枝藤，青青犹未悟。

775.018 【失题（一作陈叔宝诗）】方棫

午醉醒来晚，无人梦自惊。夕阳如有意，长傍小窗明。

775.019 【失题】范夜

举意三江竭，兴心四海枯。南游李邕死，北望宋珪殂。

775.020 【失题】卢群玉

酒泻银瓶倒底清，夜深丝竹凤凰鸣。

红妆醉起一花落，更引春风无限情。

775.021 【投卢尚书】卢群玉

无力不任为走役，有文安敢滞清平。

从来若把耕桑定，免恃雕虫误此生。

775.022 【失题二首】杨行敏

驽骀嘶叫知无定，骐骥低垂自有心。

山上高松溪畔竹，清风才动是知音。

杜鹃花里杜鹃啼，浅紫深红更傍溪。

迟日霁光搜客思，晓来山路恨如迷。

775.023 【吴江别王长史】张怀

多年襆被玉山岑，鬓雪欺人忽满簪。驽马虽然贪短豆，

野麋终是忆长林。鲈鱼未得乘归兴，鸥鸟惟应信此心。

见说新桥好风景，会须乘月濯烦襟。

775.024 【题天台石桥】赵湘

白石峰犹在，横桥一径微。多年无客过，落日有云归。

水净苔生发，山寒树著衣。如何方广寺，千古去人稀。

775.025 【寄朗陵兄】杨持

刺举官犹屈，风谣政已成。行看换龟组，奏最谒承明。

775.026 【咏𣻕溪在历阳西一里】李聪

泠泠一带清溪水，远派□通历阳市。

涓涓出自碧湖中，流入楚江烟雾里。

775.027 【耒阳杜工部祠堂】徐介

手接汨罗水，天心知所存。固教工部死，来伴大夫魂。

流落同千古，风骚共一源。消凝伤往事，斜日隐颓垣。

775.028 【登单于台】李士元

悔上层楼望，翻成极目愁。路沿葱岭去，河背玉关流。

马散眠沙碛，兵闲倚戍楼。残阳三会角，吹白旅人头。

775.029 【登阁】李士元

乱后独来登大阁，凭阑举目尽伤心。长堤过雨人行少，

废苑经秋草自深。破落侯家通永巷，萧条宫树接疏林。

总输释氏青莲馆，依旧重重布地金。

第776卷 冯道之

776.01 【山中作】冯道之

草堂在岩下，卜居聊自适。桂气满阶庭，松阴生枕席。

远瞻惟鸟度，旁信无人迹。霭霭云生峰，潺潺水流石。

颇寻黄卷理，庶就丹砂益。此即契吾生，何为苦尘役。

776.02 【短歌二首】徐谦

穷通皆是运，荣辱岂关身。不愿门前客，看时逢故人。

意气青云里，爽朗烟霞外。不羡一囊钱，唯重心襟会。

776.03 【塞下曲】杨达

秋日并州路，黄榆落故关。孤城吹角罢，数骑射雕还。

帐幕遥临水，牛羊自下山。行人正垂泪，烽火起云间。

776.04 【明妃怨】杨达

汉国明妃去不还，马驼弦管向阴山。

匣中纵有菱花镜，羞对单于照旧颜。

776.05 【送邹尊师归洞庭（一作杨达诗）】杨逵

众岛在波心，曾居旧隐林。近闻飞檄急，转忆卧云深。

卖药唯供酒，归舟只载琴。遥知明月夜，坐石自开襟。

776.06 【送张兵曹赴营田】魏兼恕

河曲今无战，王师每务农。选才当重委，足食乃深功。

草色孤城外，云阴绝漠中。萧关休叹别，归望在乘骢。

776.07 【晚霁登汝南大云阁】贾彦璋

禅宫新歇雨，香阁晚登临。邑树晴光起，川苗佳气深。

水包城下岸，云细郢中岑。自叹牵卑日，聊开望远心。

776.08 【宿香山阁】贾彦璋

暝望香山阁，梯云宿半空。轩窗闭潮海，枕席拂烟虹。

朱网防栖鸽，纱灯护夕虫。一闻鸡唱晓，已见日曈曈。

776.09 【苏著作山池】贾彦璋

水树子云家，峰瀛宛不赊。芥浮舟是叶，莲发岫为花。

酌蚁开春瓮，观鱼凭海查。游苏多石友，题赠满瑶华。

776.010 【王龙骧墓】贾彦璋

昔擅登坛宠，爰光典午朝。刀悬临益梦，龙启渡江谣。

茂绩当年举，英魂此地销。唯馀孤垄上，日夕起松飙。

776.011 【折杨柳】欧阳瑾

垂柳拂妆台，葳蕤叶半开。年华枝上见，边思曲中来。

嫩色宜新雨，轻花伴落梅。朝朝倦攀折，征戍几时回。

776.012 【江南曲】李叔卿

湖上女，江南花，无双越女春浣纱。风似箭，月如弦，

少年吴儿晓进船。郗家子弟谢家郎，乌巾白袷紫香囊。

菱歌思欲绝，楚舞断人肠。歌舞未终涕双陨，

旧宫坡阤才嶙隐。西山暮雨过江来，北渚春云沿海尽。

渡口水流缓，妾归宵剩迟。含情为君再理曲，

月华照出澄江时。

776.013 【芳树】李叔卿

春看玫瑰树，西邻即宋家。门深重暗叶，墙近度飞花。

影拂桃阴浅，香传李径斜。靓妆愁日暮，流涕向窗纱。

776.014 【送杨谏议赴河西节度判官兼呈韩王二侍御】熊曜

贤哉征西将，幕府多俊人。筹议秉刀尺，话言在经纶。

先鞭羡之子，走马辞咸秦。庭论许名实，数公当即真。

行行弄文翰，婉婉光使臣。今者所从谁，不闻歌苦辛。

黄云萧关道，白日惊沙尘。虏寇有时猎，汉兵行复巡。

王师已无战，传檄奉良臣。

776.015 【登巴陵开元寺西阁赠衡岳僧方外】李宾

衡岳有开士，五峰秀贞骨。见君万里心，海水照秋月。

大臣南溟去，问道皆请谒。洒以甘露言，清凉润肌发。

湖海落天镜，香阁凌银阙。登眺餐惠风，心花期启发。

776.016 【登瓦官寺阁】李宾

晨登瓦官阁，极眺金陵城。钟山对北户，淮水入南荣。

漫漫雨花落，嘈嘈天乐鸣。两廊振法鼓，四角吹风筝。

杳无霄汉上，仰攀日月行。山空霸气灭，地古寒阴生。

寥廓云海晚，苍茫宫观平。门馀阊阖字，楼识凤凰名。

雷作百川动，神扶万栱倾。灵光一向贵，长此镇吴京。

776.017 【金陵怀古】唐尧臣

晋末英雄起，神器沦荒服。胡月蚀中原，白日升旸谷。

金陵实形胜，关山固重复。巨壑隍北壖，长江堑西隩。

凿山拟嵩华，穿地象伊穀。草昧席罗图，荜路戴黄屋。

一时因地险，五世享天禄。礼乐何煌煌，文章纷郁郁。

多士春林秀，作颂清风穆。出入三百年，朝事几翻覆。

搀抢如云勃，鲸鲵旋自曝。倦闻金鼎移，骤睹灵龟卜。

吁嗟王气尽，坐悲天运倏。天道何茫茫，善淫乃相复。

行路偏衣半，遂亡大梁族。日隐汀洲上，登舻【舟鹿】川陆。

月回吴山树，风闻楚江鹄。因依兰蕙丛，采襭不盈掬。

776.018 【咏浮沤为辛明府作】郑缙

行潦散轻沤，清规吐未收。雨来波际合，风起浪中浮。

晶晃明苔砌，参差绕芥舟。影疑星泛晓，光似露涵秋。

皎皎珠同净，漂漂梗共流。洁容无变染，圆知有谦柔。

欲作微涓效，先从淡水游。

776.019 【莺（一作孙处玄诗）】郑缙

欲啭声犹涩，将飞羽未调。高风不借便，何处得迁乔。

776.020 【鹦鹉】吴英秀

莫把金笼闭鹦鹉，个个聪明解人语。

忽然更向君前言，三十六宫愁几许。

776.021 【马】陈凝

未明龙骨骏，幸得到神州。自有千金价，宁忘伯乐酬。

虽知殊款段，莫敢比骅骝。若遇追风便，当轩一举头。

776.022 【凤】伊梦昌

好是山家凤，歌成非楚鸡。毫光洒风雨，纹彩动云霓。

竹实不得饱，桐孙何足栖。岐阳今好去，律吕正凄凄。

776.023 【送韦员外赴朔方】郑严

白露边秋早，皇华戎事催。已推仙省妙，更是幕中才。

出饯倾朝列，深功伫帝台。坐闻长策利，终见勒铭回。

776.024 【险竿行】柳曾

山险惊摧輈，水险能覆舟。奈何平地不肯立，

走上百尺高竿头。我不知尔是人耶复猱耶，

使我为尔长叹嗟。我闻孝子不许国，忠臣不爱家。

尔今轻命重黄金，忠孝两亏徒尔夸。始以险技悦君目，

终以贪心媚君禄。百尺高竿百度缘，一足参差一家哭。

险竿儿，听我语，更有险徒险于汝。重于权者失君恩，

落向天涯海边去。险竿儿，尔须知，险途欲往尔可思。

上得不下下不得，我谓此辈险于险竿儿。

776.025 【琵琶行】牛殳

何人劚得一片木，三尺春冰五音足。一弹决破真珠囊，

迸落金盘声断续。飘飘飖飖寒丁丁，虫豸出蛰神鬼惊。

秋鸿叫侣代云黑，猩猩夜啼蛮月明。潏潏汩汩声不定，

胡雏学汉语未正。若似长安月蚀时，满城敲鼓声噒噒。

青山飞起不压物，野水流来欲湿人。伤心忆得陈后主，

春殿半酣细腰舞。黄莺百舌正相呼，玉树后庭花带雨。

二妃哭处山重重，二妃没后云溶溶。夜深霜露锁空庙，

零落一丛斑竹风。金谷园中草初绿，石崇一弄思归曲。

当时二十四友人，手把金杯听不足。又似贾客蜀道间，

千铎万磬鸣空山。未若此调呦呦兮啁啁，嘈嘈兮啾啾。

引之于山，兽不能走。吹之于水，鱼不能游。

方知此艺不可有，人间万事凭双手。若何为我再三弹，

送却花前一尊酒。

776.026 【方响歌】牛殳

乐中何乐偏堪赏，无过夜深听方响。缓击急击曲未终，

暴雨飘飘生坐上。铿铿铛铛寒重重，盘涡蹙派鸣蛟龙。

高楼漏滴金壶水，碎电打著山寺钟。又似公卿入朝去，

环珮鸣玉长街路。忽然碎打入破声，石崇推倒珊瑚树。

长短参差十六片，敲击宫商无不遍。此乐不教外人闻，

寻常只向堂前宴。

776.027 【经太华】卫光一

太华五千寻，重岩合沓起。势飞白云外，影倒黄河里。

上有千莲叶，服之久不死。山高采难得，叹息徒仰止。

776.028 【季夏入北山】林璠

整驾俟明发，逶迤历险途。天形逼峰尽，地势入溪无。

树绕圆潭密，云横叠障孤。谁怜后时者，六月未南图。

776.029 【适思】颜胄

芳岁不我与，飒然凉风生。繁华扫地歇，蟋蟀充堂鸣。

感物增忧思，奋衣出游行。行值古墓林，白骨下纵横。

田竖鞭髑髅，村童扫精灵。精灵无奈何，像设安所荣。

石人徒瞑目，表柱烧无声。试读碑上文，乃是昔时英。

位极君诏葬，勋高盈忠贞。宠终禁樵采，立嗣修坟茔。

运否前政缺，群盗多蚊虻。即此丘垄坏，铁心为沾缨。

当其崇树日，岂意侵夺并。冥漠生变故，凄凉结幽明。

悲端岂自我，外物纷相萦。所适非所见，前登江上城。

倚楼临绿水，一望解伤情。

第777卷 邢象玉 等

777.01 【古意】邢象玉

家中酒新熟，园里叶初荣。伫杯欲取醉，悒然思友生。

忽闻有奇客，何姓复何名。嗜酒陶彭泽，能琴阮步兵。

何须问寒暑，径共坐山亭。举袂祛啼鸟，扬巾扫落英。

心神无俗累，歌咏有新声。新声是何曲，沧浪之水清。

777.02 【采莲曲】张敬徽

游女泛江晴，莲红水复清。竞多愁日暮，争疾畏船倾。

波动疑钗落，风生觉袖轻。相看未尽意，归浦棹歌声。

777.03 【采莲】徐玄之

越艳荆姝惯采莲，兰桡画楫满长川。秋来江上澄如练，

映水红妆如可见。此时莲浦珠翠光，此日荷风罗绮香。

纤手周游不暂息，红英烂熳殊未极。夕鸟栖林人欲稀，

长歌哀怨采莲归。

777.04 【同崔员外温泉宫即事】郭汭

辇辂移双阙，宸游整六师。天回紫微座，日转羽林旗。

雷气寒戈戟，军容壮武貔。弓鸣射雁处，泉暖跃龙时。

惠化成观俗，讴谣入赋诗。同欢王道盛，相与咏雍熙。

777.05 【题沈黎城】权彻

苏子卧北海，马翁渡南洲。迹恨事乃立，功达名遂休。

夜闻羽书至，召募此边州。铁骑耀楚甲，玉匣横吴钩。

雪厚群山冻，蓬飞荒塞秋。久戍曷辞苦，数战期封侯。

不学竖儒辈，谈经空白头。

777.06 【登乐游原怀古】豆卢回

缅惟汉宣帝，初谓皇曾孙。虽在襁褓中，亦遭巫蛊冤。

至哉丙廷尉，感激义弥敦。驰逐莲勺道，出入诸陵门。

一朝风云会，竟登天位尊。握符升宝历，负扆御华轩。

赫奕文物备，葳蕤休瑞繁。卒为中兴主，垂名于后昆。

雄图奄已谢，馀址空复存。昔为乐游苑，今为狐兔园。

朝见牧竖集，夕闻栖鸟喧。萧条灞亭岸，寂寞杜陵原。

幂【罒歷】野烟起，苍茫岚气昏。二曜屡回薄，四时更凉温。

天道尚如此，人理安可论。

777.03 【静女歌】张南容

静女乐于静，动合古人则。妙年工诗书，弱岁勤组织。

端居愁若痴，谁复理容色。十五坐幽闺，四邻不相识。

夭夭邻家子，百花装首饰。日月淇上游，笑人不逾阈。

河水自浊济自清，仙台蛾眉秦镜明。为照齐王门下丑，

何如汉帝掌中轻。

777.04 【古兴二首】沈徽

蔓草自细微，女萝始夭夭。夤缘至百尺，荣耀非一朝。

敷色高碧岭，流芳薄丹霄。如何摧秀木，正为馀波漂。

茎叶落岩迹，英蕤从风飙。洪柯不足恃，况乃托陵苕。

长安富豪右，信是天下枢。戚里笙歌发，禁门冠盖趋。

攀云无丑士，唾地尽成珠。日晏下双阙，烟花乱九衢。

恩荣在片言，零落亦须臾。何意还自及，曲池今已芜。

777.05 【晚望（一作夕次华阴北亭）】林琨

清晨孤亭里，极目对前岑。远与天水合，长霞生夕林。

苍然平楚意，杳霭半秋阴。落日川上尽，关城云外深。

方予事岩壑，及此欲抽簪。诗就蓬山道，还兹契宿心。

777.06 【阳春歌】吴象之

帘低晓露湿，帘卷莺声急。欲起把箜篌，如凝彩弦涩。

孤眠愁不转，点泪声相及。净扫阶上花，风来更吹入。

777.07 【少年行】吴象之

承恩借猎小平津，使气常游中贵人。

一掷千金浑是胆，家无四壁不知贫。

777.08 【晚至乡亭】郑德玄

长亭日已暮，驻马暂盘桓。山川杳不极，徒侣默相看。

云夕荆台暗，风秋郢路寒。客心一如此，谁复采芳兰。

777.09 【舟行旦发】张轸

夜帆时未发，同侣暗相催。山晓月初下，江鸣潮欲来。

稍分扬子岸，不辨越王台。自客水乡里，舟行知几回。

777.010 【奉和夏日游山应制】蔡文恭

首夏林壑清，薄暮烟霞上。连岩耸百仞，绝壑临千丈。

照灼晚花鲜，潺湲夕流响。悠然动睿思，息驾寻真赏。

掞彼涡川作，怀兹洛滨想。窃吹等齐竽，何用承恩奖。

777.011 【旅泊江津言怀】贾宗

征途几迢递，客子倦西东。乘流如泛梗，逐吹似惊蓬。

飘飖万里外，辛苦百年中。异县心期阻，他乡风月同。

云归全岭暗，日落半江红。自然堪迸泪，非是泣途穷。

777.012 【大梁行】唐尧客

客有成都来，为我弹鸣琴。前弹别鹤操，后奏大梁吟。

大梁伤客情，荒台对古城。版筑有陈迹，歌吹无遗声。

雄哉魏公子，畴日好罗英。秀士三千人，煌煌列众星。

金槌夺晋鄙，白刃刎侯嬴。邯郸救赵北，函谷走秦兵。

君子荣且昧，忠信莫之明。间谍忽来及，雄图靡克成。

千龄万化尽，但见汴水清。旧国多孤垒，夷门荆棘生。

苍梧彩云没，湘浦绿池平。闻有东山去，萧萧班马鸣。

河洲搴宿莽，日夕泪沾缨。因之唁公子，慷慨此歌行。

777.013 【秋日送别】朱晦

荒郊古陌时时断，野水浮云处处秋。

唯有河边衰柳树，蝉声相送到扬州。

777.014 【送人归山】石召

相逢唯道在，谁不共知贫。归路分残雨，停舟别故人。

霜明松岭晓，花暗竹房春。亦有栖闲意，何年可寄身。

777.015 【早行遇雪】石召

荒郊昨夜雪，羸马又须行。四顾无人迹，鸡鸣第一声。

777.016 【送安养阎主簿还竹寺】林珝

分手怨河梁，南征历汉阳。江山追宋玉，云雨梦襄王。

醉里宜城近，歌中郢路长。更寻栖枳处，犹是念仇香。

777.017 【晚投南村】卫叶

客行逢日暮，原野散秋晖。南陌人初断，西林鸟尽归。

暗蓬沙上转，寒叶月中飞。村落无多在，声声近捣衣。

第778卷 李季华 等

778.01 【题季子庙】李季华

季子让社稷，又能听国风。宁知千载后，蘋藻冷祠宫。

778.02 【听琴】王玄

拂尘开按匣，何事独颦眉。古调俗不乐，正声君自知。

778.03 【失鹭鹚】李归唐

惜养来来岁月深，笼开不见意沈吟。

也知只在秋江上，明月芦花何处寻。

778.04 【铜雀妓】朱光弼

魏王铜雀妓，日暮管弦清。一见西陵树，心悲舞不成。

778.05 【宫词】朱光弼

梦里君王近，宫中河汉高。秋风能再热，团扇不辞劳。

778.06 【惆怅诗九首】顾甄远

魂黯黯兮情脉脉，帘风清兮窗月白。

梦惊枕上炉烬销，不见蕊珠宫里客。

禁漏声稀蟾魄冷，纱厨筠簟波光净。

独坐愁吟暗断魂，满窗风动芭蕉影。

别恨离肠空恻恻，风动虚轩池水白。

莫言灵圃步难寻，有心终效偷桃客。

愁遇人间好风景，焦桐韵满华堂静。

鉴鸾钗燕恨何穷，忍向银床空抱影。

绿槐影里傍青楼，陌上行人空举头。

烟水露花无处问，摇鞭凝睇不胜愁。

役尽心神销尽骨，恩情未断忽分离。

平生此恨无言处，只有衣襟泪得知。

浓醪艳唱愁难破，骨瘦魂消病已成。

若为多罗年少死，始甘人道有风情。

泪满罗衣酒满卮，一声歌断怨伤离。

如今两地心中事，直是瞿昙也不知。

横泥杯觞醉复醒，愁牵时有小诗成。

早知惹得千般恨，悔不天生解薄情。

778.07 【登清居台】魏峦

迤逦清居台，连延白云外。侧聆天上语，下视飞鸟背。

778.08 【游昌化精舍】柳明献

宝台侵汉远，金地接霞高。何必游天外，忻此契卢敖。

778.09 【善卷先生坛】蔡昆

几到坛边登阁望，因思遗迹咏今朝。

当时为有重华出，不是先生傲帝尧。

778.010 【句】蔡昆

飘飘随暮雨，飒飒落秋山。（《落叶》，王正字《诗格》）

778.011 【题鄜州相思铺（一作令狐楚诗）】令狐挺

谁把相思号此河，塞垣车马往来多。

只应自古征人泪，洒向空川作逝波。

778.012 【凤归云二首】滕潜

金井栏边见羽仪，梧桐枝上宿寒枝。

五陵公子怜文彩，画与佳人刺绣衣。

饮啄蓬山最上头，和烟飞下禁城秋。

曾将弄玉归云去，金翿斜开十二楼。

778.013 【药圃】夏侯子云

绿叶红英遍，仙经自讨论。偶移岩畔菊，锄断白云根。

778.014 【读孝经】方愚

星彩满天朝北极，源流是处赴东溟。

为臣为子不忠孝，辜负宣尼一卷经。

778.015 【赠葛氏小娘子】潘雍

曾闻仙子住天台，欲结灵姻愧短才。

若许随君洞中住，不同刘阮却归来。

778.016 【送孙舍人归湘州】梁陟

盛才倾世重，清论满朝归。作隼他年计，为鸳此日飞。

比肩移日近，抗首出郊畿。为报清漳水，分明照锦衣。

778.017 【再登河阳城怀古】朱延

客游倦旅思，憩驾陟崇墉。元凯标奇迹，安仁擅美踪。

远近浊河流，出没青山峰。伫想空不极，怀古怅无从。

778.018 【题莹上人院】寇埴

舍筏求香偈，因泉演妙音。是明捐俗网，何独在山林。

缭绕藤轩密，逶迤竹径深。为传同学志，兹宇可清心。

778.019 【燕衔泥（一作冯著诗）】冯渚

双燕碌碌飞入屋，屋中老人喜燕归，裴回绕我床头飞。

去年为尔逐黄雀，雨多屋漏泥土落。尔莫厌老翁茅屋低，

梁头作窠梁下栖。尔不见东家黄鷇鸣啧啧，

蛇盘瓦沟鼠穿壁。豪家大屋尔莫居，骄儿少妇采尔雏。

井旁写水泥自足，衔泥上屋随尔欲。

第779卷 王约

779.01 【日暖万年枝】王约

霭霭彤庭里，沈沈玉砌陲。初升九华日，潜暖万年枝。

煦妪光偏好，青葱色转宜。每因韶景丽，长沐惠风吹。

隐映当龙阙，氛氲隔凤池。朝阳光照处，唯有近臣知。

779.02 【日暖万年枝】郭求

旭日升溟海，芳枝散曙烟。温仁临树久，煦妪在条偏。

阳德符君惠，嘉名表圣年。若承恩渥厚，常属栋梁贤。

生植虽依地，光华只信天。不才堪仄陋，徒望向荣先。

779.03 【日暖万年枝】郑师贞

禁树敷荣早，偏将丽日宜。光摇连北阙，影泛满南枝。

得地方知照，逢时异赫曦。叶和盈数积，根是永年移。

宵露犹残润，薰风更共吹。馀晖诚可托，况近凤凰池。

779.04 【日华川上动】石殷士

曙霞攒旭日，浮景弄晴川。晃曜层潭上，悠扬极浦前。

岸高时拥媚，波远渐澄鲜。萍实空随浪，珠胎不照渊。

早暄依曲渚，微动触轻涟。孰假咸池望，幽情得古篇。

779.05 【闻击壤】石殷士

尧年听野老，击壤复何云。自谓欢由己，宁知德在君。

气平闲易畅，声贺作难分。耕凿方随日，恩威比望云。

篑桴均下调，和木等南薰。无落于吾事，谁将帝力闻。

779.06 【初日照华清宫】柴宿

灵山初照泽，远近见离宫。影动参差里，光分缥缈中。

鲜飙收晚翠，佳气满晴空。林润温泉入，楼深复道通。

璇题生炯晃，珠缀引【日忽】胧。凤辇何时幸，朝朝此望同。

779.019 【瑜不掩瑕】柴宿

朗玉微瑕在，分明异璞瑜。坚贞宁可杂，美恶自能殊。

待价知弥久，称忠定不诬。光辉今见黜，毫发外呈符。

岂假良工指，堪为达士模。他山傥磨琢，慕爱是洪炉。

779.020 【秋日悬清光】陶拱

秋至云容敛，天中日景清。悬空寒色净，委照曙光盈。

泫泫看弥上，辉辉望最明。烟霞轮乍透，葵藿影初生。

鉴下应无极，升高自有程。何当回盛彩，一为表精诚。

779.021 【三让月成魄（不得泛说乡饮之事）】刘【王曵】

为礼依天象，周旋逐月成。教人三让美，为客一宵生。

初进轮犹暗，终辞影渐明。幸陪宾主位，取舍任亏盈。

779.022 【海上生明月】朱华

皎皎秋中月，团圆海上生。影开金镜满，轮抱玉壶清。

渐出三山岊，将凌一汉横。素娥尝药去，乌鹊绕枝惊。

照水光偏白，浮云色最明。此时尧砌下，蓂荚自将荣。

779.023 【月夜梧桐叶上见寒露】戴察

萧疏桐叶上，月白露初团。滴沥清光满，荧煌素彩寒。

风摇愁玉坠，枝动惜珠干。气冷疑秋晚，声微觉夜阑。

凝空流欲遍，润物净宜看。莫厌窥临倦，将晞聚更难。

779.024 【清露被皋兰】孙顾

九皋兰叶茂，八月露华清。稍与秋阴合，还将晓色并。

向空罗细影，临水泫微明。的皪添幽兴，芊绵动远情。

夕芳人未采，初降鹤先惊。为感生成惠，心同葵藿倾。

779.025 【宿烟含白露】孙頠

析析有新意，微微曙色幽。露含疏月净，光与晓烟浮。

迥野遥凝素，空林望已秋。著霜寒未结，凝叶滴还流。

比玉偏清洁，如珠讵可收。裴回阡陌上，瞻想但淹留。

779.026 【送薛大夫和蕃】孙頠

亚相独推贤，乘轺向远边。一心倾汉日，万里望胡天。

忠信皇恩重，要荒圣德传。戎人方屈膝，塞月复婵娟。

别思流莺晚，归朝候雁先。当书外垣传，回奏赤墀前。

779.027 【风光草际浮】陈璀

春风泛摇草，旭日遍神州。已向花间积，还来叶上浮。

晓光缘圃丽，芳气满街流。澹荡依朱萼，飖飏带玉沟。

向空看转媚，临水见弥幽。况被崇兰色，王孙正可游。

779.028 【风光草际浮】裴杞

澹荡和风至，芊绵碧草长。徐吹遥扑翠，半偃乍浮光。

叶似翻宵露，丛疑扇夕阳。逶迤明曲渚，照耀满回塘。

白芷生还暮，崇兰泛更香。谁知揽结处，含思向馀芳。

779.029 【风光草际浮】陈祜

香发王孙草，春生君子风。光摇低偃处，影散艳阳中。

稍稍移蘋末，微微转蕙丛。浮烟倾绿野，远色澹晴空。

泛彩池塘媚，含芳景气融。清晖谁不挹，几许赏心同。

779.030 【风光草际浮】吴秘

草色春沙里，风光晓正幽。轻明摇不散，郁昱丽仍浮。

吹缓苗难转，晖闲叶本柔。碧凝烟彩入，红是日华流。

耐可披襟对，谁应满掬收。恭闻掇芳客，为此尚淹留。

779.031 【风光草际浮】张复元

纤纤春草长，迟日度风光。靃靡含新彩，霏微笼远芳。

殊姿媚原野，佳色满池塘。最好垂清露，偏宜带艳阳。

浅深浮嫩绿，轻丽拂馀香。好助莺迁势，乘时冀便翔。

779.032 【冬至日祥风应候】穆寂

节逢清景至，占气二仪中。独喜登台日，先知应候风。

呈祥光舜化，表庆感尧聪。既与乘时叶，还将入律同。

微微万井遍，习习九门通。更绕炉烟起，殷勤报岁功。

779.033 【清风戒寒】穆寂

风清物候残，萧洒报将寒。扫得天衢静，吹来眼界宽。

条鸣方有异，虫思乱无端。就树收鲜腻，冲池起涩澜。

过山岚可掬，度月色宜看。华实从兹始，何嗟岁序殚。

779.034 【风草不留霜】王景中

繁霜当永夜，寒草正惊风。飘素衰蘋末，流光晚蕙丛。

悠扬方泛影，皎洁却飞空。不定离披际，难凝蘙荟中。

低昂闲散质，肃杀想成功。独感玄晖咏，依依此夕同。

779.035 【春云】邓倚

摇曳自西东，依林又逐风。势移青道里，影泛绿波中。

夕霁方明日，朝阳复蔽空。度关随去马，出塞引归鸿。

色任寒暄变，光将远近同。为霖如见用，还得助成功。

779.036 【登云梯】汤洙

谢客常游处，层峦枕碧溪。经过殊俗境，登陟象云梯。

步步劳山屐，行行蹑涧霓。迥临天路广，俯眺夕阳低。

赏咏情弥惬，风尘事已睽。前修如可慕，投足固思齐。

779.037 【登云梯】殷琮

碧落远澄澄，青山路可升。身轻疑易蹋，步独觉难凭。

逦迤排将近，回翔势渐登。上宁愁屈曲，高更喜超腾。

江树遥分蔼，山岚宛若凝。赤城容许到，敢惮百千层。

779.038 【秋山极天净】朱延龄

雨洗高秋净，天临大野闲。葱茏清万象，缭绕出层山。

日落千峰上，云销万壑间。绿萝霜后翠，红叶雨来殷。

散彩辉吴甸，分形压楚关。欲寻霄汉路，延首愿登攀。

第780卷 郑蕡 等

780.01 【春台晴望】郑蕡

追赏层台迥，登临四望频。熙熙山雨霁，处处柳条新。

草长秦城夕，花明汉苑春。晴林翻去鸟，紫陌阅行人。

旅客风尘厌，山家梦寐亲。迁莺思出谷，鶱翥待芳辰。

780.02 【天骥呈材】郑蕡

毛骨合天经，拳奇步骤轻。曾邀于阗驾，新出贰师营。

喷勒金铃响，追风汗血生。酒亭留去迹，吴坂认嘶声。

力可通衢试，材堪圣代呈。王良如顾盻，垂耳欲长鸣。

780.03 【律中应钟（一作裴次元诗）】裴元

律穷方数寸，室暗在三重。伶管灰先动，秦正节已逢。

商声辞玉笛，羽调入金钟。密叶翻霜彩，轻冰敛水容。

望鸿南去绝，迎气北来浓。愿托无凋性，寒林自比松。

780.04 【闰月定四时】杜周士

得闰因贞岁，吾君敬授时。体元承夏道，推历法尧咨。

直取归馀改，非如再失欺。葭灰初变律，斗柄正当离。

寒暑功前定，春秋气可推。更怜幽谷羽，鸣跃尚须期。

780.05 【闰月定四时】乐伸

圣代承尧历，恒将闰正时。六旬馀可借，四序应如期。

分至宁愆素，盈虚信不欺。斗杓重指甲，灰琯再推离。

羲氏兼和氏，行之又则之。愿言符大化，永永作元龟。

780.06 【闰月定四时】徐至

积数归成闰，羲和职旧司。分铢标斗建，盈缩正人时。

节候潜相应，星辰自合期。寸阴宁越度，长历信无欺。

定向铜壶辨，还从玉律推。高明终不谬，委鉴本无私。

780.07 【新阳改故阴】纥干讽

律管才推候，寒郊忽变阴。微和方应节，积惨已辞林。

暗觉馀澌断，潜惊丽景侵。禁城佳气换，北陆翠烟深。

有截知遐布，无私荷照临。韶光如可及，莺谷免幽沈。

780.08 【春水绿波】朱休

芳时淑气和，春水澹烟波。滉漾滋兰杜，沦涟长芰荷。

晚光扶翠潋，潭影写青莎。归雁追飞尽，纤鳞游泳多。

朝宗终到海，润下每盈科。愿假中流便，从兹发棹歌。

780.09 【海水不扬波】李沛

明朝崇大道，寰海免波扬。既合千年圣，能安百谷王。

天心随泽广，水德共灵长。不挠鱼弥乐，无澜苇可航。

化流沾率土，恩浸及殊方。岂只朝宗国，惟闻有越裳。

780.010 【四水合流】李沛

禹凿山川地，因通四水流。萦回过凤阙，会合出皇州。

天影长波里，寒声古度头。入河无昼夜，归海有谦柔。

顺物宜投石，逢时可载舟。羡鱼犹未已，临水欲垂钩。

780.011 【登圣善寺阁望龙门】成崿

高阁聊登望，遥分禹凿门。刹连多宝塔，树满给孤园。

香境超三界，清流振陆浑。报慈弘孝理，行道得真源。

空净祥烟霁，时光受日温。愿从初地起，长奉下生尊。

780.012 【秋霁望庐山瀑布】夏侯楚

常思瀑布幽，晴晀喜逢秋。一带连青嶂，千寻倒碧流。

湿云应误鹤，翻浪定惊鸥。星浦虹初下，炉峰烟未收。

岩高时褭褭，天净起悠悠。傥见朝宗日，还须济巨舟。

780.013 【济川用舟楫】胡权

渺渺水连天，归程想几千。孤舟辞曲岸，轻楫济长川。

迥指波涛雪，回瞻岛屿烟。心迷沧海上，目断白云边。

泛滥虽无定，维持且自专。还如圣明代，理国用英贤。

780.014 【洛出书】郭邕

德合天贶呈，龙飞圣人作。光宅被寰区，图书荐河洛。

象登四气顺，文辟九畴错。氤氲瑞彩浮，左右灵仪廓。

微造功不宰，神行利攸博。一见皇家庆，方知禹功薄。

780.015 【洛出书】张钦敬

浮空九洛水，瑞圣千年质。奇象八卦分，图书九畴出。

含微卜筮远，抱数阴阳密。中得天地心，傍探鬼神吉。

昔闻夏禹代，今献唐尧日。谬此叙彝伦，寰宇贺清谧。

780.016 【洛出书】叔孙玄观

清洛含温溜，玄龟荐宝书。波开绿字出，瑞应紫宸居。

物著群灵首，文成列卦初。美珍翔阁凤，庆迈跃舟鱼。

俾姒惟何远，休皇复在诸。东都主人意，歌颂望乘舆。

780.017 【玉壶冰】王季友2

玉壶知素结，止水复中澄。坚白能虚受，清寒得自凝。

分形同晓镜，照物掩宵灯。璧映圆光入，人惊爽气凌。

金罍何足贵，瑶席几回升。正值求珪瓒，提携共饮冰。

780.018 【美玉】南巨川

抱玉将何适，良工正在斯。有瑕宁自掩，匪石幸君知。

雕琢嗟成器，缁磷志不移。饰樽光宴赏，入珮奉威仪。

象德曾留记，如虹窃可奇。终希逢善价，还得桂林枝。

780.019 【琢玉】丁居晦

卞玉何时献，初疑尚在荆。琢来闻制器，价衒胜连城。

虹气冲天白，云浮入信贞。珮为廉节德，杯作侈奢名。

露璞方期辨，雕文幸既成。他山岂无石，宁及此时呈。

780.020 【白珪无玷】辛宏

片玉表坚贞，逢时宝自呈。色鲜同雪白，光润夺冰清。

皎皎无瑕玷，锵锵有珮声。昆山标重价，垂棘振香名。

抱璞心常苦，全真道未行。琢磨忻大匠，还冀动连城。

780.021 【鲛人潜织】康翊仁

珠馆冯夷室，灵鲛信所潜。幽闲云碧牖，滉漾水精帘。

机动龙梭跃，丝萦藕淬添。七襄牛女恨，三日大人嫌。

透手击吴练，凝冰笑越缣。无因听札札，空想濯纤纤。

780.022 【瑕瑜不相掩】陈中师

出石温然玉，瑕瑜素在中。妍媸因异彩，音韵信殊风。

让美心方并，求疵意本同。光华开缜密，清润仰磨砻。

秀质非攘善，贞姿肯废忠。今来傥成器，分别在良工。

780.023 【戛玉有馀声】管雄甫

戛玉音难尽，凝人思转清。依稀流户牖，仿佛在檐楹。

更逐松风起，还将涧水并。乐中和旧曲，天际转馀声。

漂渺浮烟远，温柔入耳轻。想如君子佩，时得上堂鸣。

780.024 【珠还合浦】邓陟

至宝含冲粹，清虚映浦湾。素辉明荡漾，圆彩色玢【王扁】。

昔逐诸侯去，今随太守还。影摇波里月，光动水中山。

鱼目徒相比，骊龙乍可攀。愿将车饰用，长得耀君颜。

780.025 【浊水求珠】吕价

至宝诚难得，潜光在浊流。深沈当处晦，皎洁庶来求。

缀履将还用，褰裳必更收。蚌胎应自别，鱼目岂能俦。

日彩逢高鉴，星光讵暗投。不因今日取，泥滓出无由。

780.026 【暗投明珠】苑【訁由】

至宝欣怀日，良兹岂可俦。神光非易鉴，夜色信难投。

错落珍寰宇，圆明隔浅流。精灵辞合浦，素彩耀神州。

抱影希人识，承时望帝求。谁言按剑者，猜忌却生雠。

780.027 【暗投明珠】罗泰

媚川时未识，在掌共传名。报德能欺暗，投人自欲明。

月临幽室朗，星没晓河倾。的皪骊龙颔，荧煌彩凤呈。

守恩辞合浦，擅美掩连城。鱼目应难近，谁知按剑情。

780.028 【暗投明珠】崔藩

至宝看怀袖，明珠出后收。向人光不定，离掌势难留。

皎澈虚临夜，孤圆冷莹秋。乍来惊月落，疾转怕星流。

有泪甘瑕弃，无媒自暗投。今朝感恩处，将欲报隋侯。

780.029 【泗滨得石磬】李勋

浮磬潜清深，依依呈碧浔。出水见贞质，在悬含玉音。

对此喜还叹，几秋还到今。器古契良觌，韵和谐宿心。

何为值明鉴，适得离幽沈。自兹入清庙，无复泥沙侵。

第781卷 赵铎

781.01 【玄元皇帝应见贺圣祚无疆】赵铎

圣主今司契，神功格上玄。岂唯求傅野，更有叶钧天。

审梦西山下，焚香北阙前。道光尊圣日，福应集灵年。

咫尺真容近，巍峨大象悬。觞从百寮献，形为万方传。

声教唯皇矣，英威固邈然。惭无美周颂，徒上祝尧篇。

781.02 【太常寺观舞圣寿乐】徐元鼎

舞字传新庆，人文迈旧章。冲融和气洽，悠远圣功长。

盛德流无外，明时乐未央。日华增顾眄，风物助低昂。

翥凤方齐首，高鸿忽断行。云门与兹曲，同是奉陶唐。

781.03 【太清宫闻滴漏】严巨川

玉漏移中禁，齐车入太清。渐知催辨色，复听续馀声。

乍逐微风转，时因杂珮轻。青楼人罢梦，紫陌骑将行。

残魄栖初尽，馀寒滴更生。惭非朝谒客，空有振衣情。

781.04 【仲秋太常寺观公卿辂车拜陵】严巨川

南吕初开律，金风已戒凉。拜陵将展敬，车辂俨成行。

士庶观祠礼，公卿习旧章。郊原佳气引，园寝瑞烟长。

卤簿辞丹阙，威仪列太常。圣心何所寄，惟德在无忘。

781.05 【贡举人谒先师闻雅乐】吕炅

礼圣来群彦，观光在此时。闻歌音乍远，合乐和还迟。

调朗能谐竹，声微又契丝。轻泠流簨簴，缭绕动缨緌。

九变将随节，三终必尽仪。国风由是正，王化自雍熙。

781.06 【望凌烟阁】刘公兴

画阁凌虚构，遥瞻在九天。丹楹崇壮丽，素壁绘勋贤。

霭霭浮元气，亭亭出瑞烟。近看分百辟，远揖误群仙。

图列青云外，仪刑紫禁前。望中空霁景，骧首几留连。

781.07 【观北番谒庙】王卓

肃肃层城里，巍巍祖庙清。圣恩覃布濩，异域献精诚。

冠盖分行列，戎夷变姓名。礼终齐百拜，心洁尽忠贞。

瑞气千重色，箫韶九奏声。仗移迎日转，旆动逐风轻。

休运威仪盛，丰年俎豆盈。不堪惭颂德，空此望簪缨。

781.08 【舞干羽两阶】石倚

干羽能柔远，前阶舞正陈。欲称文德盛，先表乐声新。

肃肃行初列，森森气益振。动容和律吕，变曲静风尘。

化美超千古，恩波及七旬。已知天下服，不独有苗人。

781.09 【御制段太尉碑】叶元良

多难全高节，时清轸圣君。园茔标石篆，雨露降天文。

义激忠贞没，词伤兰蕙焚。国人皆堕泪，王府已铭勋。

揭出临新陌，长留对古坟。睿情幽感处，应使九泉闻。

781.010 【恩赐魏文贞公诸孙旧第，以导直臣】裴大章

邢茅虽旧锡，邸第是初荣。迹往伤遗事，恩深感直声。

云孙方庆袭，池馆忽春生。古甃开泉井，新禽绕画楹。

自然垂带砺，况复激忠贞。必使千年后，长书竹帛名。

781.011 【恩赐耆老布帛（一作李绛诗）】崔宗

涣汗中天发，殊私海外存。衰颜逢圣代，华发受皇恩。

烛物明尧日，垂衣辟禹门。惜时悲落景，赐帛慰馀魂。

厚泽沾祥咏，微生保子孙。盛明今尚齿，欢洽九衢樽。

781.012 【东都父老望幸】郑馥

鸾舆秦地久，羽卫洛阳空。彼土虽凭固，兹川乃得中。

龙颜觐白日，鹤发仰清风。望幸诚逾邈，怀来意不穷。

昔因封泰岳，今伫蹑维嵩。天地心无异，神祇理亦同。

翠华翔渭北，玉检候关东。众愿其难阻，明君早勒功。

781.013 【言行相顾】吴叔达

圣人垂政教，万古请常传。立志言为本，修身行乃先。

相须宁得阙，相顾在无偏。荣辱当于己，忠贞必动天。

大名如副宝，至道亦通玄。千里犹能应，何云迩者焉。

781.014 【言行相顾】孟翱

将使言堪复，常闻行欲先。比珪斯不玷，修己直如弦。

跬步非全进，吹嘘禀自然。当令夫子察，无宿仲由贤。

正遇兴邦际，因怀入署年。坐知清监下，相顾有人焉。

781.015 【人不易知】郑昉

如面诚非一，深心岂易知。入秦书十上，投楚岁三移。

和玉翻为泣，齐竽或滥吹。周行虽有寘，殷鉴在前规。

寅亮推多士，清通固赏奇。病诸方号哲，敢相反成疵。

冬日承馀爱，霜云喜暂披。无令见瞻后，回照复云疲。

781.016 【早春送郎官出宰】袁求贤

仙郎今出宰，圣主下忧民。紫陌轩车送，丹墀雨露新。

趋程犹犯雪，行县正逢春。粉署时回首，铜章已在身。

鸣琴化欲展，起草恋空频。今日都门外，悠悠别汉臣。

781.017 【饯王将军赴云中】孟匡明

一师凭庙略，分阃佐元戎。势亚彤弓宠，时推金印雄。

关山横代北，旌节壮河东。日转前茅影，春生细柳风。

饮冰君命速，挥涕饯筵空。伫听阴山静，谁争万里功。

781.018 【西戎即叙】李子昂

悬首藁街中，天兵破犬戎。营收低陇月，旗偃度湟风。

肃杀三边劲，萧条万里空。元戎咸服罪，馀孽尽输忠。

圣理符轩化，仁恩契禹功。降逾洞庭险，枭拟郅支穷。

已散军容捷，还资庙算通。今朝观即叙，非与献獒同。

第782卷 员南溟 等

782.01 【禁中春松】员南溟

郁郁贞松树，阴阴在紫宸。葱茏偏近日，青翠更宜春。

雅韵风来起，轻烟霁后新。叶深栖语鹤，枝亚拂朝臣。

全节长依地，凌云欲致身。山苗荫不得，生植荷陶钧。

782.02 【玉烛】员南溟

历象璿玑正，休征玉烛明。四时佳气满，五纬太阶平。

律吕风光至，烟云瑞色呈。年和知岁稔，道泰喜秋成。

寰海皇恩被，乾坤至化清。自怜同野老，帝力讵能名。

782.03 【文宣王庙古松】李胄

列植成均里，分行古庙前。阴森非一日，苍翠自何年。

寒影烟霜暗，晨光枝叶妍。近檐阴更静，临砌色相鲜。

每愧闻钟磬，多惭接豆笾。更宜教胄子，于此学贞坚。

782.04 【华林园早梅】郑述诚

晓日东楼路，林端见早梅。独凌寒气发，不逐众花开。

素彩风前艳，韶光雪后催。蕊香沾紫陌，枝亚拂青苔。

止渴曾为用，和羹旧有才。含情欲攀折，瞻望几裴回。

782.05 【龙池春草】宋迪

凤阙韶光遍，龙池草色匀。烟波全让绿，堤柳不争新。

翻叶迎红日，飘香借白蘋。幽姿偏占暮，芳意欲留春。

已胜生金埒，长思藉玉轮。翠华如见幸，正好及兹辰。

782.06 【龙池春草】万俟造

暖积龙池绿，晴连御苑春。迎风茎未偃，裛露色犹新。

苒苒分阶砌，离离杂荇蘋。细丛依远渚，疏影落轻沦。

迟引萦花蝶，偏宜拾翠人。那怜献赋者，惆怅惜兹辰。

782.07 【贡院楼北新栽小松】钱众仲

爱此凌霜操，移来独占春。贞心初得地，劲节始依人。

笼月烟犹薄，当轩色转新。枝低无宿羽，叶静不留尘。

每与芝兰近，常惭雨露均。幸因逢顾盼，生植及兹辰。

782.08 【玉壶冰】钱众仲

冬律初阴结，寒冰贮玉壶。霜姿虽异禀，虹气亦相符。

对月光宜并，临池影不孤。贞坚方共济，同处岂殊途。

色莹连城璧，形分照乘珠。提携今在此，抱素节宁渝。

782.09 【潘安仁戴星看河阳花发】吕敞

行春潘令至，勤恤戴星光。为政宵忘寝，临人俗冀康。

晓花迎径发，新蕊满城香。秀色沾轻露，鲜辉丽早阳。

津桥见来往，空雾拂衣裳。桃李今无数，从兹愿比方。

782.010 【龟兹闻莺】吕敞

边树正参差，新莺复陆离。娇非胡俗变，啼是汉音移。

绣羽花间覆，繁声风外吹。人言曾不辨，鸟语却相知。

出谷情何寄，迁乔义取斯。今朝乡陌伴，几处坐高枝。

782.011 【好鸟鸣高枝】郑衮

养翮非无待，迁乔信自卑。影高迟日度，声远好风随。

云拂千寻直，花催百啭奇。惊人时向晚，求友听应知。

委质经三岁，先鸣在一枝。上林如可托，弱羽愿差池。

782.012 【金谷园花发怀古】张公乂

今日春风至，花开石氏园。未全红艳折，半与素光翻。

点缀疏林遍，微明古径繁。窥临莺欲语，寂寞李无言。

谷变迷铺锦，台馀认树萱。川流人事共，千载竟谁论。

782.013 【织鸟】张何

季春三月里，戴胜下桑来。映日华冠动，迎风绣羽开。

候惊蚕事晚，织向女工裁。旅宿依花定，轻飞绕树回。

欲过高阁柳，更拂小庭梅。所寄一枝在，宁忧弋者猜。

782.014 【出笼鹘】濮阳瓘

玉镞分花袖，金铃出彩笼。摇心长捧日，逸翰镇生风。

一点青霄里，千声碧落中。星眸随狡兔，霜爪落飞鸿。

每念提携力，常怀搏击功。以君能惠好，不敢没遥空。

782.015 【试越裳贡白雉】王若岩

素翟宛昭彰，遥遥自越裳。冰晴朝映日，玉羽夜含霜。

岁月三年远，山川九泽长。来从碧海路，入见白云乡。

作瑞兴周后，登歌美汉皇。朝天资孝理，惠化且无疆。

782.016 【敕赐三相马】张随

上苑骅骝出，中宫诏命传。九天班锡礼，三相代劳年。

顾主声犹发，追风力正全。鸣珂龙阙下，喷玉凤池前。

四足疑云灭，双瞳比镜悬。为因能致远，今日表求贤。

782.017 【河中献捷】张随

叛将忘恩久，王师不战通。凯歌千里内，喜气二仪中。

寇尽条山下，兵回汉苑东。将军初执讯，明主欲论功。

落日烟尘静，寒郊壁垒空。苍生幸无事，自此乐尧风。

782.018 【天骥呈材】徐仁嗣

至德符天道，龙媒应圣明。追风奇质异，喷玉彩毛轻。

躞蹀形难状，连拳势乍呈。效材矜逸态，绝影表殊名。

岐路宁辞远，关山岂惮行。盐车虽不驾，今日亦长鸣。

782.019 【天骥呈材】卢征

异产应尧年，龙媒顺制牵。权奇初得地，躞蹀欲行天。

讵假调金埒，宁须动玉鞭。嘶风深有恋，逐日定无前。

周满夸常驭，燕昭恨不传。应知流赭汗，来自海西偏。

782.020 【雪夜听猿吟】顾伟

寒岩飞暮雪，绝壁夜猿吟。历历和群雁，寥寥思客心。

绕枝犹避箭，过岭却投林。风冷声偏苦，山寒响更深。

听时无有定，静里固难寻。一宿扶桑月，聊看怀好音。

782.021 【寒蝉树】沈鹏

一叶初飞日，寒蝉益易惊。入林惭织细，依树愧身轻。

大干时容息，乔枝或借鸣。心由饮露静，响为逐风清。

忝有翩翾分，应怜嘒唳声。不知微薄影，早晚挂緌缨。

782.022 【临川羡鱼】薛少殷

曾是归家客，今年且未旋。游鳞方有待，织网岂能捐。

向水烟波夕，吟风岁月迁。莓苔生古岸，葭菼变清川。

不逐沧波叟，还宗内外篇。良辰难自掷，此日愿忘筌。

782.023 【临川羡鱼】张元正

有客百愁侵，求鱼正在今。广川何渺漫，高岸几登临。

风水宁相阻，烟霞岂惮深。不应同逐鹿，讵肯比从禽。

结网非无力，忘筌自有心。永存芳饵在，伫立思沈沈。

第783卷 辛学士 等

783.01 【答王无功入长安咏秋蓬见示】辛学士

托根虽异所，飘叶早相依。因风若有便，更共入云飞。

783.02 【哭李远】卢尚书

昨日舟还浙水湄，今朝丹旐欲何为。才收北浦一竿钓，

未了西斋半局棋。洛下已传平子赋，临川争写谢公诗。

不堪旧里经行处，风木萧萧邻笛悲。

783.03 【湘中怨讽】郑仆射

青鹢苦幽独，隔江相对稀。夜寒芦叶雨，空作一声归。

783.04 【登汾上阁】郑中丞

汾桂秋水阔，宛似到阊门。惆怅江湖思，惟将南客论。

783.05 【为御史衔命出关谳狱，道中看华山有诗】韩常侍

野麋蒙象暂如犀，心不惊鸥角骇鸡。

一路好山无伴看，断肠烟景寄猿啼。

783.06 【寄织锦篇与薛郎中（时为补阙，谢病归山）】韩常侍

锦字龙梭织锦篇，凤凰文采间非烟。

并他时世新花样，虚费工夫不直钱。

783.07 【和人忆鹤】韩常侍

拂拂云衣冠紫烟，已为丁令一千年。

留君且伴居山客，幸有松梢明月天。

783.08 【句】韩常侍

情多不似家山水，夜夜声声旁枕流。（《忆山泉》，

《诗话总龟》）

783.09 【赠米都知】梁补阙

供奉三朝四十年，圣时流落发衰残。

贪将乐府歌明代，不把清吟换好官。

783.010 【题安国观】卢尚书

夕照纱窗起暗尘，青松绕殿不知春。

君看白首诵经者，半是宫中歌舞人。

783.011 【自商山宿隐居（一作灵一诗）】苏广文

闻道桃源堪避秦，寻幽数日不逢人。烟霞洞里无鸡犬，

风雨林中有鬼神。黄公石上三芝秀，陶令门前五柳春。

醉卧白云闲入梦，不知何物是吾身。

783.012 【夜归华川因寄幕府】苏广文

山村寥落野人稀，竹里衡门掩翠微。溪路夜随明月入，

亭皋春伴白云归。嵇康懒慢仍耽酒，范蠡逋逃又拂衣。

汀畔数鸥闲不起，只应知我已忘机。

783.013 【春日过田明府遇焦山人】苏广文

陶公归隐白云溪，买得春泉溉药畦。夜静林间风虎啸，

月明竹上露禽栖。陈仓邑吏惊烽火，太白山人讶鼓鼙。

相见只言秦汉事，武陵溪里草萋萋。

783.014 【题升山】任生

城外升山寺，城中望宛然。及登无半日，欲到已经年。

783.015 【投曹文姬诗（文姬，长安中娼女，工翰墨，时号书仙）】任生

玉皇前殿掌书仙，一染尘心下九天。

莫怪浓香薰骨腻，云衣曾惹御炉烟。

783.016 【绝句】吴公

去国投兹土，编茅隐旧踪。年年秋水上，独对数株松。

783.017 【献卢常侍】曹生

拜玉亭前闲送客，此时孤恨感离乡。

寻思往岁绝缨事，肯向朱门泣夜长。

783.018 【赋新月】缪氏子

初月如弓未上弦，分明挂在碧霄边。

时人莫道蛾眉小，三五团圆照满天。

783.019 【悼妓诗】京兆韦氏子

惆怅金泥簇蝶裙，春来犹见伴行云。

不教布施刚留得，浑似初逢李少君。

第784卷 景龙文馆士 等

784.01 【长宁公主宅流杯】景龙文馆士

凭高瞰迥足怡心，菌阁桃源不暇寻。

馀雪依林成玉树，残霙点岫即瑶岑。

784.02 【侍宴桃花园咏桃花应制】神龙从臣

源水丛花无数开，丹跗红萼间青梅。

从今结子三千岁，预喜仙游复摘来。

784.03 【玉龙子诗】天宝时人

圣运潜符瑞玉龙，自兴云雨更无踪。

不如渭水沙中得，争保銮舆复九重。

784.04 【寄兄】僖宗北省官

涉江今日恨偏多，援笔长吁欲奈何。

倘使泪流西去得，便应添作锦江波。

784.05 【题屈原祠】洪州将军

苍藤古木几经春，旧祀祠堂小水滨。

行客谩陈三酎酒，大夫元是独醒人。

784.06 【题端正树】贞元文士

昔日偏沾雨露荣，德皇西幸赐嘉名。

马嵬此去无多地，合向杨妃冢上生。

784.07 【寄内诗】河北士人

握笔题诗易，荷戈征戍难。惯从鸳被暖，怯向雁门寒。

瘦尽宽衣带，啼多渍枕檀。试留青黛著，回日画眉看。

784.08 【代妻答诗（一作女郎葛鸦儿作）】河北士人

蓬鬓荆钗世所稀，布裙犹是嫁时衣。

胡麻好种无人种，合是归时底不归。

784.09 【丙申岁诗】元和举子

元和天子丙申年，三十三人同得仙。

袍似烂银文似锦，相将白日上青天。

784.010 【刺安南事诗】懿宗朝举子

南荒不择吏，致我交趾覆。联绵三四年，致我交趾辱。

懦者斗则退，武者兵益黩。军容满天下，战将多金玉。

刮得齐民疮，分为猛士禄。雄雄许昌师，忠武冠其族。

去为万骑风，住为一川肉。时有残卒回，千门万户哭。

哀声动闾里，怨气成山谷。谁能听鼓声，不忍看金镞。

念此堪泪流，悠悠颍川绿。

784.011 【歌】白衫举子

执板狂歌乞个钱，尘中流浪且随缘。

直饶到老常如此，犹胜危时弄化权。

784.012 【睹野花思京师旧游】唐末朝士

曾过街西看牡丹，牡丹才谢便心阑。

如今变作村园眼，鼓子花开也喜欢。

784.013 【哥舒歌】西鄙人

北斗七星高，哥舒夜带刀。至今窥牧马，不敢过临洮。

784.014 【答人】太上隐者

偶来松树下，高枕石头眠。山中无历日，寒尽不知年。

784.015 【向竹吟】黄山隐

积尘为太山，掬水成东海。富贵有时乖，希夷无日改。

绛节出崆峒，霓衣发光彩。古者有七贤，六个今何在。

784.016 【歌】婺州山中人

静居青嶂里，高啸紫烟中。尘世连仙界，琼田前路通。

784.017 【五子之歌】同谷子

邦惟固本自安宁，临下常须驭朽惊。

何事十旬游不返，祸胎从此召殷兵。

酒色声禽号四荒，那堪峻宇又雕墙。

静思今古为君者，未或因兹不灭亡。

唯彼陶唐有冀方，少年都不解思量。

如今算得当时事，首为盘游乱纪纲。

明明我祖万邦君，典则贻将示子孙。

惆怅太康荒坠后，覆宗绝祀灭其门。

仇雠万姓遂无依，颜厚何曾解忸怩。

五子既歌邦已失，一场前事悔难追。

784.018 【献公佐诗】崔公佐客

破额幞头衫也穿，使君犹许对华筵。

今朝幸倚文章守，遮莫青蛾笑揭天。

784.019 【赠妓茂英】洛中举子

忆昔当初过柳楼，茂英年小尚娇羞。隔窗未省闻高语，

对镜曾窥学上头。一别中原俱老大，再来南国见风流。

弹弦酌酒话前事，零落碧云生暮愁。

784.020 【又赠】洛中举子

少插花枝少下筹，须防女伴妒风流。

坐中若打占相令，除却尚书莫点头。

784.021 【寄故姬】江陵士子

阴云幂幂下阳台，惹著襄王更不回。五度看花空有泪，

一心如结不曾开。纤萝自合依芳树，覆水宁思返旧杯。

惆怅高丽坡底宅，春光无复下山来。

784.022 【吟】织锦人

学织缭绫功未多，乱拈机杼错抛梭。

莫教官锦行家见，把此文章笑杀他。

784.023 【句】织锦人

如今不重文章士，莫把文章夸向人。

784.024 【送南中尉】吏部选人

羡君初拜职，嗟我独无名。且是正员尉，全胜兼试卿。

784.025 【题紫微观】建业卜者

昨日朝天过紫微，醮坛风冷杏花稀。

碧桃泥我传消息，何事人间更不归。

784.026 【题邓仙客墓】天峤游人

鹤老芝田鸡在笼，上清那与俗尘同。

既言白日升仙去，何事人间有殡宫。

784.027 【题故翠微宫】骊山游人

翠微寺本翠微宫，楼阁亭台几十重。

天子不来僧又去，樵夫时倒一株松。

784.028 【吟】衡州舟子

野鹊滩西一棹孤，月光遥接洞庭湖。

堪嗟回雁峰前过，望断家山一字无。

784.029 【月夜】华山老人

涧水泠泠声不绝，溪流茫茫野花发。

自去自来人不知，归时常对空山月。

784.030 【终南（一作陈季卿诗）】终南山翁

霜鹤鸣时夕风急，乱鸦又向寒林集。

此君辍棹悲且吟，独对莲花一峰立。

784.031 【大庆堂赐宴元珰有诗呈吴越王】吴越人

非为亲贤展绮筵，恒常宁敢恣游盘。绿搓杨柳绵初软，

红晕樱桃粉未干。谷鸟乍啼声似涩，甘霖方霁景犹寒。

笙歌风紧人酣醉，却绕珍丛烂熳看。

784.032 【又和】吴越人

樱桃花下会亲贤，风远铜壶转露盘。蝶下粉墙梅乍折，

蚁浮金斝酒难干。云和缓奏泉声咽，珠箔低垂水影寒。

狂简斐然吟咏足，却邀群彦重吟看。

784.033 【再和】吴越人

我有嘉宾宴乍欢，画帘纹细凤双盘。影笼沼沚修篁密，

声透笙歌羯鼓干。散后便依书箧寐，渴来潜想玉壶寒。

樱桃零落红桃媚，更俟旬馀共醉看。

784.034 【重和】吴越人

冷宴殷勤展小园，舞鞇柔软彩虬盘。篸花尽日疑头重，

病酒经宵觉口干。嘉树倚楼青琐暗，晚云藏雨碧山寒。

文章天子文章别，八采卢郎未可看。

784.035 【御制春游长句】吴越人

天意分明道已光，春游嘉景胜仙乡。玉炉烟直风初静，

银汉云销日正长。柳带似眉全展绿，杏苞似脸半开香。

黄莺历历啼红树，紫燕关关语画梁。低槛晚晴笼翡翠，

小池波暖浴鸳鸯。马嘶广陌贪新草，人醉花堤怕夕阳。

比屋管弦呈妙曲，连营罗绮斗时妆。全吴霸越千年后，

独此升平显万方。

第785卷 无名氏

785.01 【明月湖醉后蔷薇花歌】无名氏

万朵当轩红灼灼，晚阴照水尘不著。西施醉后情不禁，

侍儿扶下蕊珠阁。柔条嫩蕊轻𩸬鳃，一低一昂合又开。

深红浅绿状不得，日斜池畔香风来。红能柔，绿能软，

浓淡参差相宛转。舞蝶双双谁唤来，轻绡片片何人剪。

白发使君思帝乡，驱妻领女游花傍。持杯忆著曲江事，

千花万叶垂宫墙。复有同心初上第，日暮华筵移水际。

笙歌日日徵教坊，倾国名倡尽佳丽。我曾此处同诸生，

飞盂落盏纷纵横。将欲得到上天路，刚向直道中行去。

一朝失势当如此，万事如灰壮心死。谁知奏御数万言，

翻割龟符四千里。丈夫达则贤，穷则愚。胡为紫，胡为朱？

莫思身外穷通事，且醉花前一百壶。

785.02 【春二首】无名氏

褭褭东风吹水国，金鸦影暖南山北。蒲抽小剑割湘波，

柳拂长眉舞春色。白铜堤下烟苍苍，林端细蕊参差香。

绿桑枝下见桃叶，回看青云空断肠。

乌足迟迟日宫里，天门击鼓龙蛇起。风师剪翠换枯条，

青帝挼蓝染江水。蜂蝶缤纷抱香蕊，锦鳞跳掷红云尾。

绣衣白马不归来，双成倚槛春心醉。

785.03 【夏】无名氏

赤帝旗迎火云起，南山石裂吴牛死。绣楹夜夜箔虾须，

象榻重重簟湘水。彤彤日脚烧冰井，古陌尘飞野烟静。

汉帝高堂汗若珠，班姬明月无停影。

785.04 【秋】无名氏

月色驱秋下穹昊，梁间燕语辞巢早。古苔凝紫贴瑶阶，

露槿啼红堕江草。越客羁魂挂长道，西风欲揭南山倒。

粉娥恨骨不胜衣，映门楚碧蝉声老。

785.05 【冬】无名氏

苍茫枯碛阴云满，古木号空昼光短。云拥三峰岳色低，

冰坚九曲河声断。浩汗霜风刮天地，温泉火井无生意。

泽国龙蛇冻不伸，南山瘦柏销残翠。

785.06 【鸡头】无名氏

湖浪参差叠寒玉，水仙晓展钵盘绿。淡黄根老栗皱圆，

染青刺短金罂熟。紫罗小囊光紧蹙，一掬真珠藏猬腹。

丛丛引觜傍莲洲，满川恐作天鸡哭。

785.07 【红蔷薇（一作庄南杰诗）】无名氏

九天碎霞明泽国，造化工夫潜剪刻。浅碧眉长约细枝，

深红刺短钩春色。晴日当楼晓香歇，锦带盘空欲成结。

谢豹声催麦陇秋，春风吹落猩猩血。

785.08 【斑竹簟】无名氏

龙鳞满床波浪湿，血光点点湘娥泣。一片晴霞冻不飞，

深沈尽讶蛟人立。百朵排花蜀缬明，珊瑚枕滑葛衣轻。

闲窗独卧晓不起，冷浸羁魂锦江里。

785.09 【听琴】无名氏

六律铿锵间宫徵，伶伦写入梧桐尾。七条瘦玉叩寒星，

万派流泉哭纤指。空山雨脚随云起，古木灯青啸山鬼。

田文堕泪曲未终，子规啼血哀猿死。

785.010 【石榴】无名氏

蝉啸秋云槐叶齐，石榴香老庭枝低。流霞色染紫罂粟，

黄蜡纸苞红瓠犀。玉刻冰壶含露湿，斒斑似带湘娥泣。

萧娘初嫁嗜甘酸，嚼破水精千万粒。

785.011 【秦家行】无名氏

彗孛飞光照天地，九天瓦裂屯冤气。鬼哭声声怨赵高，

宫花滴尽扶苏泪。祸起萧墙不知戢，羽书催筑长城急。

剑上忠臣血未干，沛公已向函关入。

785.012 【小苏家】无名氏

双月讴【讠亚】辗秋碧，细风斜掩神仙宅。麦门冬长马鬣青，

茱萸蕊绽蝇头赤。流苏斗帐悬高壁，彩凤盘龙缴香额。

堂内月娥横剪波，倚门肠断虾须隔。

785.013 【斑竹】无名氏

浓绿疏茎绕湘水，春风抽出蛟龙尾。色抱霜花粉黛光，

枝撑蜀锦红霞起。交戛敲欹无俗声，满林风曳刀枪横。

殷痕苦雨洗不落，犹带湘娥泪血腥。袅娜梢头扫秋月，

影穿林下疑残雪。我今惭愧子猷心，解爱此君名不灭。

785.014 【天竺国胡僧水晶念珠】无名氏

天竺胡僧踏云立，红精素贯鲛人泣。细影疑随焰火销，

圆光恐滴袈裟湿。夜梵西天千佛声，指轮次第驱寒星。

若非叶下滴秋露，则是井底圆春冰。凄清妙丽应难并，

眼界真如意珠静。碧莲花下独提携，坚洁何如幻泡影。

785.015 【白雪歌】无名氏

皇穹何处飞琼屑，散下人间作春雪。五花马踏白云衢，

七香车碾瑶墀月。苏岩乳洞拥山家，涧藤古栗盘银蛇。

寒郊复叠铺柳絮，古碛烂熳吹芦花。流泉不下孤汀咽，

断臂老猿声欲绝。鸟啄冰潭玉镜开，风敲檐溜水晶折。

拂户初疑粉蝶飞，看山又讶白鸥归。孙康冻死读书闱，

火井不暖温泉微。

785.016 【琵琶】无名氏

粉胸绣臆谁家女，香拨星星共春语。七盘岭上走鸾铃，

十二峰头弄云雨。千悲万恨四五弦，弦中甲马声骈阗。

山僧扑破琉璃钵，壮士击折珊瑚鞭。珊瑚鞭折声交戛，

玉盘倾泻真珠滑。海神驱趁夜涛回，江娥蹙踏春冰裂。

满坐红妆尽泪垂，望乡之客不胜悲。曲终调绝忽飞去，

洞庭月落孤云归。

785.017 【伤哉行】无名氏

兔走乌飞不相见，人事依稀速如电。王母夭桃一度开，

玉楼红粉千回变。车驰马走咸阳道，石家旧宅空荒草。

秋雨无情不惜花，芙蓉一一惊颠倒。劝君莫谩栽荆棘，

秦皇虚费驱山力。英风一去更无言，白骨沈埋暮山碧。

785.018 【留赠偃师主人】无名氏

孤城漏未残，徒侣拂征鞍。洛北去愁远，淮南归梦阑。

晓灯回壁暗，晴雪卷帘寒。更尽主人酒，出门行路难。

785.019 【长门】无名氏

怅望黄金屋，恩衰似越逃。花生针眼刺，月送剪肠刀。

地近欢娱远，天低雨露高。时看回辇处，泪脸湿夭桃。

785.020 【宴李家宅】无名氏

画屏深掩瑞云光，罗绮花飞白玉堂。银榼酒倾鱼尾倒，

金炉灰满鸭心香。轻摇绿水青蛾敛，乱触红丝皓腕狂。

今日恩荣许同听，不辞沈醉一千觞。

785.021 【长信宫】无名氏

细草侵阶乱碧鲜，宫门深锁绿杨天。珠帘欲卷抬秋水，

罗幌微开动冷烟。风引漏声过枕上，月移花影到窗前。

独挑残烛魂堪断，却恨青蛾误少年。

785.022 【骊山感怀】无名氏

武帝寻仙驾海游，禁门高闭水空流。深宫带日年年色，

翠柏凝烟夜夜愁。鸾凤影沈归万古，歌钟声断梦千秋。

晚来惆怅无人会，云雨能飞傍玉楼。

785.023 【绝句】无名氏

石沈辽海阔，剑别楚山长。会合知无日，离心满夕阳。

785.024 【听唱鹧鸪】无名氏

金谷歌传第一流，鹧鸪清怨碧云愁。

夜来省得曾闻处，万里月明湘水流。

785.025 【杂诗（第八首一作白居易诗）】无名氏

劝君莫惜金缕衣，劝君须惜少年时。

有花堪折直须折，莫待无花空折枝。

青天无云月如烛，露泣梨花白如玉。

子规一夜啼到明，美人独在空房宿。

空赐罗衣不赐恩，一薰香后一销魂。

虽然舞袖何曾舞，常对春风裛泪痕。

不洗残妆凭绣床，也同女伴绣鸳鸯。

回针刺到双飞处，忆著征夫泪数行。

眼想心思梦里惊，无人知我此时情。

不如池上鸳鸯鸟，双宿双飞过一生。

一去辽阳系梦魂，忽传征骑到中门。

纱窗不肯施红粉，徒遣萧郎问泪痕。

莺啼露冷酒初醒，罨画楼西晓角鸣。

翠羽帐中人梦觉，宝钗斜坠枕函声。

行人南北分征路，流水东西接御沟。

终日坡前怨离别，谩名长乐是长愁。

偏倚绣床愁不起，双垂玉箸翠鬟低。

卷帘相待无消息，夜合花前日又西。

悔将泪眼向东开，特地愁从望里来。

三十六峰犹不见，况伊如燕这身材。

满目笙歌一段空，万般离恨总随风。

多情为谢残阳意，与展晴霞片片红。

两心不语暗知情，灯下裁缝月下行。

行到阶前知未睡，夜深闻放剪刀声。

近寒食雨草萋萋，著麦苗风柳映堤。

早是有家归未得，杜鹃休向耳边啼。

水纹珍簟思悠悠，千里佳期一夕休。

从此无心爱良夜，任他明月下西楼。

数日相随两不忘，郎心如妾妾如郎。

出门便是东西路，把取红笺各断肠。

无定河边暮角声，赫连台畔旅人情。

函关归路千馀里，一夕秋风白发生。

花落长川草色青，暮山重叠两冥冥。

逢春便觉飘蓬苦，今日分飞一涕零。

洛阳才子邻箫恨，湘水佳人锦瑟愁。

今昔两成惆怅事，临邛春尽暮江流。

浙江轻浪去悠悠，望海楼吹望海愁。

莫怪乡心随魄断，十年为客在他州。

785.026 【初过汉江】无名氏

襄阳好向岘亭看，人物萧条值岁阑。

为报习家多置酒，夜来风雪过江寒。

785.027 【读庾信集】无名氏

四朝十帝尽风流，建业长安两醉游。

惟有一篇杨柳曲，江南江北为君愁。

第786卷 无名氏

786.01 【题长乐驿壁】无名氏

三十骅骝一烘尘，来时不锁杏园春。

杨花满地如飞雪，应有偷游曲水人。

786.02 【绝句】无名氏

传闻天子访沈沦，万里怀书西入秦。

早知不用无媒客，恨别江南杨柳春。

786.03 【题取经诗（载《翻译名义集》，云唐义净三藏作）】无名氏

晋宋齐梁唐代间，高僧求法离长安。去人成百归无十，

后者安知前者难。路远碧天唯冷结，沙河遮日力疲殚。

后贤如未谙斯旨，往往将经容易看。

786.04 【题水心寺水轩】无名氏

分飞南渡春风晚，却返家林事业空。

无限离情似杨柳，万条垂向楚江东。

786.05 【王昭君】无名氏

猗兰恩宠歇，昭阳幸御稀。朝辞汉阙去，夕见胡尘飞。

寄信秦楼下，因书秋雁归。

786.06 【王昭君（一作崔国辅诗）】无名氏

一回望月一回悲，望月月移人不移。

何时得见汉朝使，为妾传书斩画师。

786.07 【粉笺题诗】无名氏

三月江南花满枝，风轻帘幕燕争飞。

游人休惜夜秉烛，杨柳阴浓春欲归。

786.08 【咏美人骑马】无名氏

骏马娇仍稳，春风灞岸晴。促来金镫短，扶上玉人轻。

帽束云鬟乱，鞭笼翠袖明。不知从此去，何处更倾城。

786.09 【六言诗】无名氏

把酒留君听琴，那堪岁暮离心。霜叶无风自落，

秋天不雨多阴。人愁荒村路远，马怯寒溪水深。

望尽青山犹在，不知何处相寻。

786.010 【胡笳曲】无名氏

月明星稀霜满野，毡车夜宿阴山下。

汉家自失李将军，单于公然来牧马。

786.011 【桃源行送友人】无名氏

武陵川径入幽遐，中有鸡犬秦人家，家傍流水多桃花。

桃花两边种来久，流水一道何时有。垂条落蕊暗春风，

夹岸芳菲至山口。岁岁年年能寂寥，林下青苔日为厚。

时有仙鸟来衔花，曾无世人此携手。可怜不知若为名，

君往从之多所更。古驿荒桥平路尽，崩湍怪石小溪行。

相见维舟登览处，红堤绿岸宛然成。多君此去从仙隐，

令人晚节悔营营。

786.012 【唐衢墓（一作贾岛诗）】无名氏

京洛先生三尺坟，阴风惨惨土和云。

从来有感君皆哭，今日无君谁哭君。

786.013 【宫词】无名氏

花萼楼前春正浓，濛濛柳絮舞晴空。

金钱掷罢娇无力，笑倚栏干屈曲中。

786.014 【抛球诗（一作李谨言诗）】无名氏

侍宴黄昏未肯休，玉阶夜色月如流。

朝来自诧承恩最，笑倩傍人认绣球。

786.015 【艳歌】无名氏

月里嫦娥不画眉，只将云雾作罗衣。

不知梦逐青鸾去，犹把花枝盖面归。

786.016 【杨柳枝】无名氏

万里长江一带开，岸边杨柳几千栽。

锦帆未落西风起，惆怅龙舟去不回。

786.017 【河中石刻】无名氏

雨滴空阶晓，无心换夕香。井梧花落尽，一半在银床。

786.018 【古砚】无名氏

癖性爱古物，终岁求不得。昨朝得古砚，兰河滩之侧。

波涛所击触，背面生隟隙。质状朴且丑，令人作不得。

786.019 【绝句】无名氏

钓罢孤舟系苇梢，酒开新瓮鲊开包。

自从江浙为渔父，二十馀年手不叉。

786.020 【题童氏画】无名氏

林下材华虽可尚，笔端人物更清妍。

如何不出深闺里，能以丹青写外边。

786.021 【失题】无名氏

春朝散微雨，庭树开芸绿。上有怀春鸟，间关断复续。

谓言□野中，定是珠城曲。我自牵时幸，以惭羁旅束。

尔不鸣幽林，来此将何欲。

786.022 【姜宣弹小胡笳引歌】无名氏

雷氏金徽琴，王君宝重轻千金。三峡流中将得来，

明窗拂席幽匣开。朱弦宛转盘凤足，骤击数声风雨回。

哀笳慢指董家本，姜宣得之妙思忖。泛徽胡雁咽萧萧，

绕指辘轳圆衮衮。吞恨含情乍轻激，故国关山心历历。

潺湲疑是舞鸊鹈，砉騞如闻发鸣镝。流宫变徵渐幽咽，

别鹤欲飞猿欲绝。秋霜满树叶辞风，寒雏坠地乌啼血。

哀弦已罢春恨长，恨长何如怀我乡。我乡安在长城窟，

闻君肤奏心飘忽。何时窄袖短貂裘，胭脂山下弯明月。

786.023 【罗浮山】无名氏

四百馀峰海上排，根连蓬岛荫天台。

百灵若为移中土，蒿华都为一小堆。

786.024 【汤周山】无名氏

汤周二大仙，庐此得升天。风俗因兴庙，春秋不记年。

锦云张紫盖，琴溜泻鸣泉。丹灶犹存鼎，仙花发故园。

786.025 【永州舜庙诗】无名氏

游湘有馀怨，岂是圣人心。行路猿啼古，祠宫梦草深。

素风传旧俗，异迹闭荒林。巡狩去不返，烟云愁至今。

九嶷天一半，山尽海沈沈。

786.026 【绝句】无名氏

绿杨阴转画桥斜，舟有笙歌岸有花。

尽日会稽山色里，蓬莱清浅水仙家。

786.027 【三学山盘陀石上刻诗】无名氏

拔地山峦秀，排空殿阁斜。云供数州雨，树献九天花。

夜月摩峰顶，秋钟彻海涯。长松拂星汉，一一是仙槎。

786.028 【合水县玉泉石崖刻】无名氏

山脉逗飞泉，泓澄傍岩石。乱垂寒玉筱，碎洒珍珠滴。

澄波涵万象，明镜泻天色。有时乘月来，赏咏还自适。

786.029 【纪游东观山（山在桂林府城外三里）】无名氏

瑰奇恣搜讨，贝阙青瑶房。才隘疑永巷，俄敞如华堂。

玉梁窈浮溪，琼户正当窗。仙佛肖仿佛，钟鼓鍧击撞。

赑赑左顾龟，狺狺欲吠尨。丹灶俨亡恙，芝田霭生香。

搏噬千怪聚，绚烂五色光。更无一尘涴，但觉六月凉。

玲珑穿屡折，诘曲通三湘。神鬼若剜刻，乾坤真混茫。

入如深夜暗，出喜皦日光。隔世惊瞬息，异境难揣量。

786.030 【题焚经台】无名氏

门径萧萧长绿苔，一回登此一徘徊。青牛谩说函关去，

白马亲从印土来。确实是非凭烈焰，要分真伪筑高台。

春风也解嫌狼藉，吹尽当年道教灰。

第787卷 无名氏

787.01 【日暮山河清】无名氏

天高爽气晶，驰景忽西倾。山列千重静，河流一带明。

想同金镜澈，宁让玉壶清。纤翳无由出，浮埃不复生。

荣纡分汉苑，表里见秦城。逸兴终难系，抽毫仰此情。

787.02 【秋日悬清光】无名氏

寥廓凉天静，晶明白日秋。圆光含万象，碎影入闲流。

迥与青冥合，遥同江甸浮。昼阴殊众木，斜影下危楼。

宋玉登高怨，张衡望远愁。馀辉如可托，云路岂悠悠。

787.03 【落日山照曜】无名氏

裴回空山下，晼晚残阳落。圆影过峰峦，半规入林薄。

馀光澈群岫，乱彩分重壑。石镜共澄明，岩光同照灼。

栖禽去杳杳，夕烟生漠漠。此境谁复知，独怀谢康乐。

787.04 【月映清淮流】无名氏

淮月秋偏静，含虚夜转明。桂花窥镜发，蟾影映波生。

澹滟轮初上，裴回魄正盈。遥塘分草树，近浦写山城。

桐柏流光逐，蠙珠濯景清。孤舟方利涉，更喜照前程。

787.05 【寿星见】无名氏

玄象今何应，时和政亦平。祥为一人寿，色映九霄明。

皎洁垂银汉，光芒近斗城。合规同月满，表瑞得天清。

甘露盈条降，祥烟向日生。无如此嘉祉，率土荷秋成。

787.06 【华山庆云见】无名氏

圣主祠名岳，高风发庆云。金柯初缭绕，玉叶渐氛氲。

气色含珠日，光明吐翠雰。依稀来鹤态，仿佛列仙群。

万树流光影，千潭写锦文。苍生忻有望，祥瑞在吾君。

787.07 【清风戒寒】无名氏

萧飒清风至，悠然发思端。入林翻别叶，绕树败红兰。

晓拂轻霜度，宵分远籁攒。稍依帘隙静，遍觉座隅寒。

乍逐惊蓬振，偏催急漏残。遥知洞庭水，此夕起波澜。

787.08 【空水共澄鲜】无名氏

悠然四望通，渺渺水无穷。海鹤飞天际，烟林出镜中。

云消澄遍碧，霞起澹微红。落日浮光满，遥山翠色同。

樵声喧竹屿，棹唱入莲丛。远客舟中兴，烦襟暂一空。

787.09 【寒流聚细文】无名氏

晓野方闲眺，横溪赏乱流。寒文趋浦急，圆折逐烟浮。

不谓飘疏雨，非关浴远鸥。观鱼鳞共细，间石影疑稠。

猎猎风泠夕，潺潺濑响秋。仙槎如共泛，天汉适淹留。

787.010 【长安早春】无名氏

杳霭三春色，先从帝里芳。折杨犹恨短，测景已忻长。

莺和红楼乐，花连紫禁香。跃鱼惊太液，佳气接温汤。

风送飞珂响，尘蒙翠辇光。熙熙晴煦远，徒欲奉尧觞。

787.011 【嘉禾合颖】无名氏

天祚皇王德，神呈瑞谷嘉。感时苗特秀，证道叶方华。

气转腾佳色，云披映早霞。薰风浮合颖，湛露净祥花。

六穗垂兼倒，孤茎袅复斜。影同唐叔献，称庆比周家。

787.012 【膏泽多丰年】无名氏

帝德方多泽，莓莓井径同。八方甘雨布，四远报年丰。

廒庆千厢在，山流万壑通。候时勤稼穑，击壤乐农功。

畎亩人无惰，田庐岁不空。何须忧伏腊，千载贺尧风。

787.013 【玉壶冰】无名氏

玄律阴风劲，坚冰在玉壶。暗中花更出，晓后色全无。

涸沍谁能伴，凄清讵可渝。任圆空似璧，照物不成珠。

素质情方契，孤明道岂殊。幽人若相比，还得咏生刍。

787.014 【望禁苑祥光】无名氏

佳气生天苑，葱茏几效祥。树遥三殿际，日映九城傍。

山雾宁同色，卿云未可彰。眺汾疑鼎气，临渭想荣光。

当并舂陵发，应开圣历长。微臣时一望，短羽欲飞翔。

787.015 【晨光动翠华】无名氏

早朝开紫殿，佳气逐清晨。北阙华旌在，东方曙景新。

影连香雾合，光媚庆云频。鸟羽飘初定，龙文照转真。

直疑冠佩入，长爱冕旒亲。摇动祥云里，朝朝映侍臣。

787.016 【观南郊回仗】无名氏

传警千门寂，南效彩仗回。但惊龙再见，谁识日双开。

德泽施云雨，恩光变烬灰。阅兵貔武振，听乐凤凰来。

候刻移宸辇，尊时集观台。多惭远臣贱，不得礼容陪。

787.017 【谒见日将至双阙】无名氏

晓色临双阙，微臣礼位陪。远惊龙凤睹，谁识冕旒开。

蔼蔼千年盛，颙颙万国来。天文标日月，时令布云雷。

迥出黄金殿，全分白玉台。雕虫意何取，瞻恋不知回。

787.018 【尚书郎上直闻春漏】无名氏

地即尚书省，人惟鸳鹭行。审时传玉漏，直夜递星郎。

历历闻仙署，泠泠出建章。自空来断续，随月散凄锵。

物静知声远，寒轻觉夜长。听馀残月落，曙色满东方。

787.019 【华清宫望幸】无名氏

骊岫接新丰，岧峣驾碧空。凿山开秘殿，隐雾蔽仙宫。

绛阙犹栖凤，雕梁尚带虹。温泉曾浴日，华馆旧迎风。

肃穆瞻云辇，深沈闭绮栊。东郊望幸处，瑞气霭濛濛。

787.020 【御题国子监】无名氏

宸翰符玄造，荣题国子门。笔锋回日月，字势动乾坤。

檐下云光绕，梁间鹊影翻。张英圣莫拟，索靖妙难言。

为著盘龙迹，能彰舞凤蹲。更随垂露像，常以沐皇恩。

787.021 【郊坛听雅乐】无名氏

泰坛恭祀事，彩仗下寒坰。展礼陈嘉乐，斋心动众灵。

韵长飘更远，曲度静宜听。泛响何清越，随风散杳冥。

彻悬和气聚，旋退晓山青。本自钧天降，还疑列洞庭。

787.022 【册上公太常奏雅乐】无名氏

司乐陈金石，逶迤引上公。奏音人语绝，清韵佩声通。

应律烟云改，来仪鸟兽同。得贤因举颂，修礼便观风。

圣寿三称内，天欢九奏中。寂寥高曲尽，犹自满宸聪。

787.023 【听霜钟】无名氏

渺渺飞霜夜，寥寥远岫钟。出云疑断续，入户乍舂容。

度枕频惊梦，随风几韵松。悠扬来不已，杳霭去何从。

仿佛烟岚隔，依俙岩峤重。此时聊一听，馀响绕千峰。

787.024 【听霜钟】无名氏

寥亮来丰岭，分明辨古钟。应霜如自击，中节每相从。

静听非闲扣，潜应蕴圣踪。风间时断续，云外更舂容。

虚警和清籁，雄鸣隔乱峰。因之论知己，感激更难逢。

787.025 【笙磬同音】无名氏

笙磬闻何处，凄锵宛在东。激扬音自彻，高下曲宜同。

历历俱盈耳，泠泠递散空。兽因繁奏舞，人感至和通。

讵间洪纤韵，能齐搏拊功。四悬今尽美，一听辨移风。

787.026 【玉卮无当】无名氏

共惜连城宝，翻为无当卮。讵惭君子贵，深讶拙工隳。

泛蚁功全少，如虹色不移。可怜珍砾石，何计辨糟醨。

江海诚难满，盘筵莫妄施。纵乖斟酌意，犹得奉光仪。

787.027 【府试古镜】无名氏

旧是秦时镜，今来古匣中。龙盘初挂月，凤舞欲生风。

石黛曾留殿，朱光适在宫。应祥知道泰，监物觉神通。

肝胆诚难隐，妍媸信易穷。幸居君子室，长愿免尘蒙。

787.028 【焚裘】无名氏

今主临前殿，惩奢爇异裘。忽看阳焰发，如睹吉光流。

丽彩辞宸扆，馀香在御楼。火随馀烬灭，气逐远烟浮。

素朴回风变，雕华逐志休。永垂恭俭德，千古揖皇猷。

787.029 【送薛大夫和蕃】无名氏

戎王归汉命，魏绛谕皇恩。旌旆辞双阙，风沙上五原。

往途遵塞道，出祖耀都门。策令天文盛，宣威使者尊。

澄波看四海，入贡伫诸蕃。秋杪迎回骑，无劳枉梦魂。

787.030 【观剑南献捷】无名氏

遐圻新破虏，名将旧登坛。戎馘西南至，毡裘长幼观。

边疆氛已息，矛戟血犹残。紫陌欢声动，丹墀喜气盘。

唐虞方德易，卫霍比功难。共睹俘囚入，赓歌万国安。

787.031 【云母屏风隔坐】无名氏

彩障成云母，丹墀隔上公。才彰二纪盛，荣播一朝同。

近玉初齐白，临花乍散红。凝姿分缥缈，转佩辨玲珑。

意惬恩偏厚，名新宠更崇。谁知历千古，犹自仰清风。

787.032 【白受采】无名氏

皛皛金方色，迁移妙不穷。轻衣尘迹化，净壁缋文通。

沙变蓝溪渍，冰渝墨沼空。似甘言受和，由礼学资忠。

皎洁形无定，玄黄用莫同。素心如可教，愿染古人风。

787.033 【人不易知】无名氏

权衡谅匪易，愚智信难移。九德皆殊进，三端岂易施。

同称昆岫宝，共握桂林枝。郑鼠今奚别，齐竽或滥吹。

瑶台有光鉴，屡照不应疲。片善当无掩，先鸣贵在斯。

龙门峻且极，骥足庶来驰。太息李元礼，期君幸一知。

787.034 【晦日同志昆明池泛舟】无名氏

灵沼疑河汉，萧条见斗牛。烟生知岸近，水净觉天秋。

落月低前树，清辉满去舟。兴因孤屿起，心为白蘋留。

晓吹兼渔笛，闲云伴客愁。龙津如可上，长啸且乘流。

787.035 【礼闱阶前春草生】无名氏

河畔虽同色，南宫淑景先。微开曳履处，常对讲经前。

得地风尘隔，依林雨露偏。已逢霜候改，初寄日华妍。

影与丛兰杂，荣将众卉连。哲人如不薙，生意在芳年。

787.036 【秋风生桂枝】无名氏

寒桂秋风动，萧萧自一枝。方将击林变，不假舞松移。

散翠幽花落，摇青密叶离。哀猿惊助褭，花露滴争垂。

遗韵连波聚，流音万木随。常闻小山里，逋客最先知。

787.037 【幽人折芳桂】无名氏

厚地生芳桂，遥林耸干长。叶开风里色，花吐月中光。

曙鸟啼馀翠，幽人爱早芳。动时垂露滴，攀处拂衣香。

古调声犹苦，孤高力自强。一枝终是折，荣耀在东堂。

787.038 【霜菊】无名氏

秋尽北风去，律移寒气肃。淅沥降繁霜，离披委残菊。

华滋尚照灼，幽气含纷郁。的的冒空园，萋萋被幽谷。

骚人有遗咏，陶令曾盈掬。傥使怀袖中，犹堪袭馀馥。

787.039 【金谷园花发怀古】无名氏

春风生梓泽，迟景映花林。欲问当时事，因伤此日心。

繁华人已殁，桃李意何深。涧咽歌声在，云归盖影沈。

地形同万古，笑价失千金。遗迹应无限，芳菲不可寻。

787.040 【骊龙】无名氏

有美为鳞族，潜蟠得所从。标奇初韫宝，表智即称龙。

大壑长千里，深泉固九重。奋髯云乍起，矫首浪还冲。

荀氏传高誉，庄生冀绝踪。仍知流泪在，何幸此相逢。

787.041 【鹤鸣九皋】无名氏

胎化呈仙质，长鸣在九皋。排空散清唳，映日委霜毛。

万里思寥廓，千山望郁陶。香凝光不见，风积韵弥高。

凤侣攀何及，鸡群思忽劳。升天如有应，飞舞出蓬蒿。

787.042 【霜隼下晴皋】无名氏

九皋霜气劲，翔隼下初晴。风动闲云卷，星驰白草平。

棱棱方厉疾，肃肃自纵横。掠地秋毫迥，投身逸翮轻。

高墉全失影，逐雀作飞声。薄暮寒郊外，悠悠万里情。

787.043 【河鲤登龙门】无名氏

年久还求变，今来有所从。得名当是鲤，无点可成龙。

备历艰难遍，因期造化容。泥沙宁不阻，钓饵莫相逢。

击浪因成势，纤鳞莫继踪。若令摇尾去，雨露此时浓。

第788卷 联句

788.01 【改九子山为九华山联句】李白

妙有分二气，灵山开九华。—李白

层标遏迟日，半壁明朝霞。—高霁

积雪曜阴壑，飞流喷阳崖。—韦权舆

青莹玉树色，缥缈羽人家。—李白

788.02 【夏夜李尚书筵送宇文石首赴县联句】杜甫

爱客尚书贵，之官宅相贤。—杜甫

酒香倾坐侧，帆影驻江边。—李之芳

翟表郎官瑞，凫看令宰仙。—崔彧

雨稀云叶断，夜久烛花偏。—杜甫

数语欹纱帽，高文掷彩笺。—李之芳

兴饶行处乐，离惜醉中眠。—崔彧

单父长多暇，河阳实少年。—杜甫

客居逢自出，为别几凄然。 —李之芳

788.03 【登岘山观李左相石尊联句】颜真卿

李公登饮处，因石为洼尊。—颜真卿

人事岁年改，岘山今古存。—刘全白

榛芜掩前迹，苔藓馀旧痕。—裴循

叔子尚遗德，山公此回轩。—张荐

维舟陪高兴，感昔情弥敦。—吴筠

蔼蔼贤哲事，依依离别言。—强蒙

岖嶔横道周，迢递连山根。—范缙

馀烈暧林野，众芳揖兰荪。—王纯

德晖映岩足，胜赏延高原。—魏理

远水明匹练，因晴见吴门。—王修甫

陪游追盛美，揆德欣讨论。—颜岘

器有成形用，功资造化元。—左辅元

流霞方泔淡，别鹤遽翩翻。—刘茂

旧规倾逸赏，新兴丽初暾。—颜浑

醉后接䍦倒，归时驺骑喧。—杨德元

迟回向遗迹，离别益伤魂。—韦介

览事古兴属，送人归思繁。—皎然

怀贤久徂谢，赠远空攀援。—崔弘

八座钦懿躅，高名播乾抻。—史仲宣

松深引闲步，葛弱供险扪。—陆羽

花气酒中馥，云华衣上屯。—权器

森沈列湖树，牢落望效园。—陆士修

白日半岩岫，清风满丘樊。—裴幼清

旌麾间翠幄，箫鼓来朱轓。—柳淡

闲路蹑云影，清心澄水源。—释尘外

萍连浦中屿，竹绕山下村。—颜颛

景落全溪暗，烟凝半岭昏。—颜须

去日往如复，换年凉代温。—颜顼

登临继风骚，义激旧府恩。 —李崿

788.04 【水堂送诸文士戏赠潘丞联句】颜真卿

居人未可散，上客须留著。莫唱阿亸回，应云夜半乐。—颜真卿

诗教刻烛赋，酒任连盘酌。从他白眼看，终恋青山郭。—潘述

林栖非姓许，寺住那名约。会异永和年，才同建安作。—陆羽

何烦问更漏，但遣催弦索。共说长句能，皆言早归恶。—权器

那知殊出处，还得同笑谑。雅韵虽暂欢，禅心肯抛却。—皎然

一宿同高会，几人归下若。帘开北陆风，烛焯南枝鹊。—李崿

文场苦叨窃，钓渚甘漂泊。弱质幸见容，菲才诚重诺。 —潘述

788.05 【与耿湋水亭咏风联句】颜真卿

清风何处起，拂槛复萦洲。—裴幼清

回入飘华幕，轻来叠晚流。—杨凭

桃竹今已展，羽翣且从收。—杨凝

经竹吹弥切，过松韵更幽。—左辅元

直散青蘋末，偏随白浪头。—陆士修

山山催雨过，浦浦发行舟。—权器

动树蝉争噪，开帘客罢愁。—陆羽

度弦方解愠，临水已迎秋。—颜真卿

凉为开襟至，清因作颂留。—皎然

周回随远梦，骚屑满离忧。—耿湋

岂独销繁暑，偏能入迥楼。—乔(失姓)

王风今若此，谁不荷明休。—陆涓

788.06 【又溪馆听蝉联句】颜真卿

高树多凉吹，疏蝉足断声。—杨凭

已催居客感，更使别人惊。—杨凝

晚夏犹知急，新秋别有情。—权器

危湍和不似，细管学难成。—陆羽

当斅附金重，无贪曜火明。—颜真卿

青松四面落，白发一重生。—耿湋

向夕音弥厉，迎风翼更轻。—乔(失姓)

单嘶出迥树，馀响思空城。—裴幼清

嘒唳松间坐，萧寥竹里行。—伯成(失姓)

如何长饮露，高洁未能名。 —皎然

788.07 【送耿湋拾遗联句】颜真卿

尧舜逢明主，严徐得侍臣。分行接三事，高兴柏梁新。—颜真卿

楚国千山道，秦城万里人。镜中看齿发，河上有烟尘。—耿湋

望阙飞青翰，朝天忆紫宸。喜来欢宴洽，愁去咏歌频。—颜真卿

顾盼情非一，睽携处亦频。吴兴贤太守，临水最殷勤。—耿湋

788.08 【五言月夜啜茶联句】颜真卿

泛花邀坐客，代饮引情言。—陆士修

醒酒宜华席，留僧想独园。—张荐

不须攀月桂，何假树庭萱。—李崿

御史秋风劲，尚书北斗尊。—崔万

流华净肌骨，疏瀹涤心原。—颜真卿

不似春醪醉，何辞绿菽繁。—皎然

素瓷传静夜，芳气清闲轩。—陆士修

788.09 【五言夜宴咏灯联句】颜真卿

桂酒牵诗兴，兰釭照客情。—陆士修

讵惭珠乘朗，不让月轮明。—张荐

破暗光初白，浮云色转清。—颜真卿

带花疑在树，比燎欲分庭。—皎然

顾己惭微照，开帘识近汀。 —袁高

788.010 【三言喜皇甫曾侍御见过南楼玩月】颜真卿

喜嘉客，辟前轩。天月净，水云昏。—颜真卿

雁声苦，蟾影寒。闻裛浥，滴檀栾。—陆羽

欢宴处，江湖间。—皇甫曾

卷翠幕，吟嘉句。恨清光，留不住。—李崿

高驾动，清角催。惜归去，重裴回。—皎然

露欲晞，客将醉。犹宛转，照深意。 —陆士修

788.011 【七言重联句】颜真卿

顷持宪简推高步，独占诗流横素波。—颜真卿

不是中情深惠好，谁能千里远经过。—颜真卿

诗书宛似陪康乐，少长还同宴永和。—皇甫曾

夜酌此时看碾玉，晨趋几日重鸣珂。—皇甫曾

万井更深空寂寞，千方雾起隐嵯峨。—李崿

荧荧远火分渔浦，历历寒枝露鸟窠。—李崿

汉朝旧学君公隐，鲁国今从弟子科。—陆羽

只自倾心惭煦濡，何曾将口恨蹉跎。—陆羽

独赏谢吟山照耀，共知殷叹树婆娑。—皎然

华毂苦嫌云路隔，衲衣长向雪峰何。—皎然

788.012 【五言送李侍御联句】颜真卿

吾友驻行轮，迟迟惜上春。—颜真卿

东西出饯路，惆怅独归人。—皎然

欢会期他日。驱驰恨此身。—张荐

须知贡公望，从此愿相因。 —李崿

788.013 【五言玩初月重游联句】颜真卿

春溪与岸平，初月出谿明。—张荐

璧彩寒仍洁，金波夜转清。—李崿

孤光远近满，练色往来轻。—颜真卿

望望随兰棹，依依出柳城。 —皎然

788.014 【五言重送横飞联句】颜真卿

春田草未齐，春水满长溪。—李崿

出饯风初暖，攀光日渐西。—颜真卿

归期江上远，别思月中迷。 —皎然

788.015 【五言夜集联句】颜真卿

寒花护月色，坠叶占风音。—皎然

兹夕无尘虑，高云共片心。 —颜真卿

788.016 【三言拟五杂组联句】颜真卿

五杂组，盘上菹。往复还，头懒梳。不得已，罾里鱼。—李崿

五杂组，郊外芜。往复还，枥上驹。不得已，谷中愚。—殷佐明

五杂组，绣与锦。往复还，兴又寝。不得已，病伏枕。—颜真卿

五杂组，酒与肉。往复还，东篱菊。不得已，醉便宿。—袁高

五杂组，闤闠间。往复还，门上关。不得已，鬓毛斑。—陆士修

五杂组，绣纹线。往复还，春来燕。不得已，入征战。—蒋志

788.017 【三言重拟五杂组联句】颜真卿

五杂组，四豪客。往复还，阡与陌。不得已，长沙谪。—张荐

五杂组，五辛盘。往复还，马上鞍。不得已，左降官。—李崿

五杂组，甘咸醋。往复还，乌与兔。不得已，韶光度。—颜真卿

五杂组，五色丝。往复还，回文诗。不得已，失喜期。 —皎然

788.018 【七言大言联句】颜真卿

高歌阆风步瀛洲，—皎然

燂鹏爚鲲餐未休。—颜真卿

四方上下无外头，—李崿

一啜顿涸沧溟流。 —张荐

788.019 【七言小言联句】颜真卿

长路迢遥吞吐丝。—颜真卿

蟭螟蚊睫察难知。 —皎然

788.020 【七言乐语联句】颜真卿

苦河既济真僧喜，—李崿

新知满座笑相视。—颜真卿

戍客归来见妻子，—皎然

学生放假偷向市。 —张荐

788.021 【七言嚵语联句】颜真卿

拈【饣追】舐指不知休，—李崿

欲炙侍立涎交流。—颜真卿

过屠大嚼肯知羞，—皎然

食店门外强淹留。 —张荐

788.022 【七言滑语联句】颜真卿

雨里下山蹋榆皮，—颜真卿

莓苔石桥步难移。—皎然

芜荑酱醋吃煮葵，—刘全白

缝靴蜡线油涂锥。—李崿

急逢龙背须且骑。 —李益

788.023 【七言醉语联句】颜真卿

逢糟遇曲便酩酊，—刘全白

覆车坠马皆不醒。—颜真卿

倒著接䍦发垂领，—皎然

狂心乱语无人并。 —陆羽

第789卷 联句

789.01 【建元寺昼公与崔秀才见过联句，与郑奉礼说同作】皇甫曾

人闲宜岁晚，道者访幽期。独与寒山别，行当暮雪时。—皇甫曾

柏台辞汉主，竹寺寄潜师。荷策知君待，开门笑我迟。—皎然

暮阶县雨足，寒吹绕松枝，理辩尘心妄，经分梵字疑。—郑说

久承黄纸诏，曾赋碧云诗。然诺惊相许，风流话所思。—崔子向

筌忘心己默，磬发夜何其。愿结求羊侣，名山从所之。 —皇甫曾

789.02 【建元寺西院寄李员外纵联句】皇甫曾

寄隐霜台客，相思粉署人。—崔子向

诚知阡陌近，无奈别离频。—皇甫曾

夜色迷双树，钟声警四邻。—郑说

散才徒仰鲍，归梦远知秦。—台上

雨带清笳发，花惊夕漏春。—皎然

招摇随步锡，仿佛听行轮。—崔子向

要路推高足，空林寄一身。—皇甫曾

盛名知独擅，良会忆相亲。—郑说

稍涤心中垢，都遗陌上尘。—崔子向

今宵此堂集，何事少遗民。—皎然

789.03 【中元日鲍端公宅遇吴天师联句】严维

道流为柱史，教戒下真仙。—严维

共契中元会，初修内景篇。—鲍防

游方依地僻，卜室喜墙连。—谢良辅

宝笥开金箓，华池漱玉泉。—杜弈

怪龙随羽翼，青节降云烟。—李清

昔去遗丹灶，今来变海田。—刘蕃

养形奔二景，炼骨度千年。—谢良弼

骑竹投陂里，携壶挂牖边。—郑概

洞中尝入静，河上旧谈玄。—陈元初

伊洛笙歌远，蓬壶日月偏。—樊珣

青骡蓟训引，白犬伯阳牵。—丘丹

法受相君后，心存象帝先。—吕渭

道成能缩地，功满欲升天。—范淹

何意迷孤性，含情恋数贤。 —吴筠

789.04 【酒语联句，各分一字】严维

山简酣歌倒接䍦，—刘蕃

看朱成碧无所知。—鲍防

耳鸣目眩驷马驰，—谢良辅

口称童羖腹鸱夷。—严维

兀然落帽灌酒卮，—沈仲昌

太常吏部相对时。—严维

藉糟枕麹浮酒池，—丘丹

瓮间篱下卧不移。—吕渭

叫呼不应无事悲，—郑概

千日一醒知是谁。—陈元初

左倾右倒人避之。 —迥(失姓)

789.05 【一字至九字诗联句】严维

东，西，—鲍防

步月，寻溪。—严维

鸟已宿，猿又啼。—郑概

狂流碍石，迸笋穿溪。—成用

望望人烟远，行行萝径迷。—陈元初

探题只应尽墨，持赠更欲封泥。—陈元初

松下流时何岁月，云中幽处屡攀跻。—张叔政

乘兴不知山路远近，缘情莫问日过高低。—贾弇

静听林下潺潺足湍濑，厌问城中喧喧多鼓鼙。 —周颂

789.06 【宣上人病中相寻联句】李益

策杖迎诗客，归房理病身。闲收无效药，遍寄有情人。—广宣

草木分千品，方书问六陈。还知一室内，我尔即天亲。—李益

789.07 【八月十五夜宣上人独游安国寺山庭院步人迟…乘兴联句】李益

九重城接天花界，三五秋生一夜风。—广宣

行听漏声云散后，遥闻天语月明中。—广宣

含凉阁迥通仙掖，承露盘高出上宫。—李益

谁问独愁门外客，清谈不与此宵同。 —李益

789.08 【重阳夜集兰陵居与宣上人联句】李益

蟋蟀催寒服，茱萸滴露房。酒巡明刻烛，篱菊暗寻芳。—李益

新月和秋露，繁星混夜霜。登高今夕事，九九是天长。—广宣

789.09 【与宣供奉携瘿尊归杏溪园联句】李益

千畦抱瓮园，一酌瘿尊酒。唯有沃洲僧，时过杏溪臾。—李益

追欢君适性，独饮我空口。儒释事虽殊，文章意多偶。 —广宣

789.010 【兰陵僻居联句】李益

潘岳闲居赋，陶潜独酌谣。二贤成往事，三径是今朝。—广宣

生幸逢唐运，昌时奉帝尧。进思谐启沃，退混即渔樵。—李益

蠹简封延阁，雕阑閟上霄。相从清旷地，秋露挹兰苕。 —杜羔

789.011 【天津桥南山中各题一句】李益

野坐分苔席，—李益

山行绕菊丛。—韦执中

云衣惹不破，—诸葛觉

秋色望来空。—贾岛

789.012 【红楼下联句】李益

佛刹接重城，红楼切太清。紫云连照耀，丹槛郁峥嵘。—广宣

榱栋烟虹入，轩窗日月平。参差五陵晚，分背八川明。—李益

松韵风初过，莲陂浪欲倾。敬瞻疑涌见，围绕学无生。—杜羔

789.013 【赋应门照绿苔】李益

宫阙何年月，应门何岁苔。清光一以照，白露共裴回。—李益

珠履久行绝，玉房重未开。妾心正如此，昭阳歌吹来。 —法振

789.014 【寄司空曙李端联句】耿湋

长安一分首，万里隔烟波。—王早

海上青山暮，天涯白发多。—耿湋

寻僧因看竹，访道或求鹅。—辛晃

云树无猿鸟，阴崖足薜萝。—耿湋

醉中留越客，兴里眄庭柯。—辛晃

黄叶身仍逐，丹霄背未摩。—耿湋

别愁连旦暮，归梦绕关河。—辛晃

高柳寒蝉对，空阶夜雨和。—耿湋

年华空荏苒，名宦转蹉跎。—辛晃

南陌东城路，春来几度过。 —耿湋

789.015 【连句多暇赠陆三山人】耿湋

一生为墨客，几世作茶仙。—耿湋

喜是攀阑者，惭非负鼎贤。—陆羽

禁门闻曙漏，顾渚入晨烟。—耿湋

拜井孤城里，携笼万壑前。—陆羽

闲喧悲异趣，语默取同年。—耿湋

历落惊相偶，衰羸猥见怜。—陆羽

诗书闻讲诵，文雅接兰荃。—耿湋

未敢重芳席，焉能弄彩笺。—陆羽

黑池流研水，径石涩苔钱。—耿湋

何事亲香案，无端狎钓船。—陆羽

野中求逸礼，江上访遗编。—耿湋

莫发搜歌意，予心或不然。 —陆羽

789.016 【道州春日感兴】李景俭

始见花满枝，又看花满地。—李景俭

且持增气酒，莫滴伤心泪。—吕温

深诚长郁结，芳晨自妍媚。—吕恭

啸歌聊永日，谁知此时意。—李景俭

789.017 【中秋夜听歌联句】武元衡

此夕来奔月，何时去上天。—崔备

云鬟方自照，玉腕更呈鲜。—裴度

燕婉人间意，飘飖物外缘。—柳公绰

诗裁明月扇，歌索想夫怜。—武元衡

暗染荀香久，长随楚梦偏。—卢放

会当来彩凤。仿佛逐神仙。 —卢士玫

第790卷 联句

790.01 【春池泛舟联句】裴度

凤池新雨后，池上好风光。—刘禹锡

取酒愁春尽，留宾喜日长。—裴度

柳丝迎画舸，水镜写雕梁，—崔群

潭洞迷仙府，烟霞认醉乡。—贾餗

莺声随笑语，竹色入壶觞。—张籍

晚景含澄澈，时芳得艳阳。—刘禹锡

飞凫拂轻浪，绿柳暗回塘。—裴度

逸韵追安石，高居胜辟强。—崔群

杯停新令举，诗动彩笺忙。—贾餗

顾谓同来客，欢游不可忘。 —张籍

790.02 【西池落泉联句】裴度

东阁听泉落，能令野兴多。—行式

散时犹带沫，淙处即跳波。—裴度

偏洗磷磷石，还惊泛泛鹅。—张籍

色清尘不染，光白月相和。—白居易

喷雪萦松竹，攒珠溅芰荷。—刘禹锡

对吟时合响，触树更摇柯。—张籍

照圃红分药，侵阶绿浸莎。—白居易

日斜车马散，馀韵逐鸣珂。—刘禹锡

790.03 【首夏犹清和联句】裴度

记得谢家诗，清和即此时。—白居易

馀花数种在，密叶几重垂。—裴度

芳谢人人惜，阴成处处宜。—刘禹锡

水萍争点缀，梁燕共追随。—行式

乱蝶怜疏蕊，残莺恋好枝。—张籍

草香殊未歇，云势渐多奇。—白居易

单服初宁体，新篁已出篱。—裴度

与春为别近，觉日转行迟。—刘禹锡

绕树风光少，侵阶苔藓滋。—行式

惟思奉欢乐，长得在西池。 —张籍

790.04 【蔷薇花联句】裴度

似锦如霞色，连春接夏开。—刘禹锡

波红分影入，风好带香来。—裴度

得地依东阁，当阶奉上台。—行式

浅深皆有态，次第暗相催。—刘禹锡

满地愁英落，缘堤惜棹回。—裴度

芳浓濡雨露，明丽隔尘埃。—行式

似著胭脂染，如经巧妇裁。—白居易

奈花无别计，只有酒残杯。—张籍

790.05 【喜遇刘二十八偶书两韵联句】裴度

病来佳兴少，老去旧游稀。笑语纵横作，杯觞络绎飞。—裴度

清谈如水玉，逸韵贯珠玑。高位当金铉，虚怀似布衣。—刘禹锡

已容狂取乐，仍任醉忘机。舍眷将何适，留欢便是归。—白居易

凤仪常欲附，蚊力自知微。愿假尊罍末，膺门自此依。 —李绅

790.06 【刘二十八自汝赴左冯，涂经洛中相见联句】裴度

不归丹掖去，铜竹漫云云。唯喜因过我，须知未贺君。—裴度

诗闻安石咏，香见令公熏。欲首函关路，来披缑岭云。—白居易

貂蝉公独步，鸳鹭我同群。插羽先飞酒，交锋便战文。—李绅

镇嵩知表德，定鼎为铭勋。顾鄙容商洛，徵欢候汝坟。—刘禹锡

频年多谑浪，此夕任喧纷。故态犹应在，行期未要闻。—裴度

游藩荣已久，捧袂惜将分。讵厌杯行疾，唯愁日向曛。—白居易

穷阴初莽苍，离思渐氤氲。残雪午桥岸，斜阳伊水濆。—李绅

上谟尊右掖，全略静东军。万顷徒称量，沧溟讵有垠。 —刘禹锡

790.07 【度自到洛中与乐天为文酒之会时时构咏乐不可…因为联句】裴度

成周文酒会，吾友胜邹枚。唯忆刘夫子，而今又到来。—裴度

欲迎先倒屣，亦坐便倾杯。饮许伯伦右，诗推公干才。—白居易

久曾聆郢唱，重喜上燕台。昼话墙阴转，宵欢斗柄回。—刘禹锡

新声还共听，故态复相咍。遇物皆先赏，从花半未开。—裴度

起时乌帽侧，散处玉山颓。墨客喧东阁，文星犯上台。—白居易

咏吟君称首，疏放我为魁。忆戴何劳访，留髡不用猜。—裴度

奉觞承麹糵，落笔捧琼瑰。醉弁无妨侧，词锋不可摧。—白居易

水轩看翡翠，石径践莓苔。童子能骑竹，佳人解咏梅。—刘禹锡

洛中三可矣，邺下七悠哉。自向风光急，不须弦管催。—裴度

乐观鱼踊跃，闲爱鹤裴回。烟柳青凝黛，波萍绿拨醅。—白居易

春榆初改火，律管又飞灰。红药多迟发，碧松宜乱栽。—刘禹锡

马嘶驼陌上，鹢泛凤城隈。色色时堪惜，些些病莫推。—裴度

涸流寻轧轧，馀刃转恢恢。从此知心伏，无因敢自媒。—刘禹锡

室随亲客入，席许旧寮陪。逸兴嵇将阮，交情陈与雷。—白居易

洪炉思哲匠，大厦要群材。他日登龙路，应知免曝鳃。 —刘禹锡

790.08 【宴兴化池亭送白二十二东归联句】裴度

东洛言归去，西园告别来。白头青眼客，池上手中杯。—裴度

离瑟殷勤奏，仙舟委曲回。征轮今欲动，宾阁为谁开。—刘禹锡

坐弄琉璃水，行登绿缛堆。花低妆照影，萍散酒吹醅。—白居易

岸荫新抽竹，亭香欲变梅。随游多笑傲，遇胜且裴回。—张籍

澄澈连天境，潺湲出地雷。林塘难共赏，鞍马莫相催。—裴度

信及鱼还乐，机忘鸟不猜。晚晴槐起露，新雨石添苔。—刘禹锡

拟作云泥别，尤思顷刻陪。歌停珠贯断，饮罢玉峰颓。—白居易

虽有逍遥志，其如磊落才。会当重入用，此去肯悠哉。 —张籍

790.09 【西池送白二十二东归兼寄令狐相公联句】裴度

促坐宴回塘，送君归洛阳。彼都留上宰，为我说中肠。—裴度

威凤池边别，冥鸿天际翔。披云见居守，望日拜封章。—刘禹锡

春尽年华少，舟通景气长。送行欢共惜，寄远意难忘。—张籍

东道瞻轩盖，西园醉羽觞。谢公深眷眄，商皓信辉光。—行式

旧德推三友，新篇代八行。（以下缺）—

790.010 【杏园联句】李绛

杏园千树欲随风，一醉同人此暂同。—群上司空

老态忽忘丝管里，衰颜宜解酒杯中。—李绛

曲江日暮残红在，翰苑年深旧事空。—白居易

二十四年流落者，故人相引到花丛。 —刘禹锡

790.011 【花下醉中联句】李绛

共醉风光地，花飞落酒杯。—李绛

残春犹可赏，晚景莫相催。—刘禹锡

酒幸年年有，花应岁岁开。—白居易

且当金韵掷，莫遣玉山颓。—李绛

高会弥堪惜，良时不易陪。—庾承宣

谁能拉花住，争换得春回。—刘禹锡

我辈寻常有，佳人早晚来。—杨嗣复

寄言三相府，欲散且裴回。 —白居易

790.012 【乐天是月长斋鄙夫此时愁卧里闾非远云雾难披因以…惊禅】刘禹锡

五月长斋月，文心苦行心。兰葱不入户，薝卜自成林。—刘禹锡

护戒先辞酒，嫌喧亦彻琴。尘埃宾位静，香火道场深。—白居易

我静驯狂象，餐馀施众禽。定知于佛佞，岂复向书淫。—刘禹锡

阑药凋红艳，庭槐换绿阴。风光徒满目，云雾未披襟。—白居易

树为清凉倚，池因盥漱临。蘋芳遭燕拂，莲坼待蜂寻。—刘禹锡

舍下环流水，窗中列远岑。苔斑钱剥落，石怪玉嶔岑。—白居易

鹊顶迎秋秃，莺喉入夏瘖。绿杨垂嫩色，綖棘露长针。—刘禹锡

散秩身犹幸，趋朝力不任。官将方共拙，年与病交侵。—白居易

徇乐非时选，忘机似陆沈。鉴容称四皓，扪腹有三壬。—刘禹锡

携手惭连璧，同心许断金。紫芝虽继唱，白雪少知音。—白居易

忆罢吴门守，相逢楚水浔。舟中频曲晏，夜后各加斟。—刘禹锡

浊酒销残漏，弦声间远砧。酡颜舞长袖，密坐接华簪。—白居易

持论峰峦峻，战文矛戟森。笑言诚莫逆，造次必相箴。—刘禹锡

往事应如昨，馀欢迄至今。迎君常倒屣，访我辄携衾。—白居易

阴魄初离毕，阳光正在参。待公休一食，纵饮共狂吟。 —刘禹锡

790.013 【秋霖即事联句三十韵】白居易

萧索穷秋月，苍茫苦雨天。泄云生栋上，行潦入庭前。—白居易

苔色侵三径，波声想五弦。井蛙争入户，辙鲋乱归泉。—王起

高霤愁晨坐，空阶惊夜眠。鹤鸣犹未已，蚁穴亦频迁。—刘禹锡

散漫疏还密，空濛断复连。竹沾青玉润，荷滴白珠圆。—白居易

地湿灰蛾灭，池添水马怜。有苗沾霢霂，无月弄潺湲。—王起

篱菊潜开秀，园蔬已罢鲜。断行随雁翅，孤啸耸鸢肩。—刘禹锡

桥柱黏黄菌，墙衣点绿钱。草荒行药路，沙泛钓鱼船。—白居易

长者车犹阻，高人榻且悬。金乌何日见，玉爵几时传。—王起

近井桐先落，当檐石欲穿。趋风诚有恋，披雾邈无缘。—刘禹锡

廪米陈生醭，庖薪湿起烟。鸣鸡潜报晓，急景暗凋年。—白居易

盖洒高松上，丝繁细柳边。拂丛时起蝶，堕叶乍惊蝉。—王起

巾角皆争垫，裙裾别似湔。人多蒙翠被，马尽著连乾。—刘禹锡

好客无来者，贫家但悄然。湿泥印鹤迹，漏壁络蜗涎。—白居易

蚊聚雷侵室，鸥翻浪满川。上楼愁幂幂，绕舍厌溅溅。—王起

律候今秋矣，欢娱久旷焉。但令高兴在，晴后奉周旋。 —刘禹锡

790.014 【喜晴联句】白居易

苦雨晴何喜，喜于未雨时。气收云物变，声乐鸟乌知。—白居易

蕙泛光风圃，兰开皎月池。千峰分远近，九陌好追随。—王起

白日开天路，玄阴卷地维。馀清在林薄，新照入涟漪。—刘禹锡

碧树凉先落，青芜湿更滋。晒毛经浴鹤，曳尾出泥龟。—白居易

舞去商羊速，飞来野马迟。柱边无润础，台上有游丝。—王起

桥净行尘息，堤长禁柳垂。宫城开睥睨，观阙丽罘罳。—刘禹锡

洛水澄清镇，嵩烟展翠帷。梁成虹乍见，市散蜃初移。—白居易

藉草风犹暖，攀条露已晞。屋穿添碧瓦，墙缺召金锤。—王起

迥彻来双目，昏烦去四支。霞文晚焕烂，星影夕参差。—刘禹锡

爽助门庭肃，寒摧草木衰。黄干向阳菊，红洗得霜梨。—白居易

假盖闲谁惜，弹弦燥更悲。散蹄良马稳，炙背野人宜。—王起

洞户晨晖入，空庭宿雾披。推林出书目，倾笥上衣椸。—刘禹锡

道路行非阻，轩车望可期。无辞访圭窦，且愿见琼枝。—白居易

山阁蓬莱客，储宫羽翼师。每优陪丽句，何暇觌英姿。—王起

玩景方搔首，怀人尚敛眉。因吟仲文什，高兴尽于斯。 —刘禹锡

790.015 【会昌春连宴即事】白居易

元年寒食日，上巳暮春天。鸡黍三家会，莺花二节连。—白居易

光风初澹荡，美景渐暄妍。簪组兰亭上，车舆曲水边。—刘禹锡

松声添奏乐，草色助铺筵。雀舫宜闲泛，螺杯任漫传。—王起

园蔬香带露，厨柳暗藏烟。丽句轻珠玉，清谈胜管弦。—白居易

陌喧金距斗，树动彩绳悬。姹女妆梳艳，游童衣服鲜。—刘禹锡

圃香知种蕙，池暖忆开莲。怪石云疑触，夭桃火欲然。—王起

正欢唯恐散，虽醉未思眠。啸傲人间世，追随地上仙。—白居易

燕来双涎涎，雁去累翩翩。行乐真吾事，寻芳独我先。—刘禹锡

滞周惭太史，入洛继先贤。昔恨多分手，今欢谬比肩。—王起

病犹陪宴饮，老更奉周旋。望重青云客，情深白首年。—白居易

遍尝珍馔后，许入画堂前。舞袖翻红炬，歌鬟插宝蝉。—刘禹锡

断金多感激，倚玉贵迁延。说史吞颜注，论诗笑郑笺。—王起

松筠寒不变，胶漆冷弥坚。兴伴王寻戴，荣同隗在燕。—白居易

掷卢夸使气，刻烛斗成篇。实艺皆三捷，虚名愧六联。—刘禹锡

兴阑犹举白，话静每思玄。更说归时好，亭亭月正圆。 —王起

790.016 【仆射来示有三春向晚四者难并之说诚哉是言辄…兼简尚书】白居易

三春今向晚，四者昔难并。借问低眉坐，何如携手行。—白居易

旧游多过隙，新宴且寻盟。鹦鹉林须乐，麒麟阁未成。—王起

分阴当爱惜，迟景好逢迎。林野熏风起，楼台谷雨晴。—刘禹锡

墙低山半出，池广水初平。桥转长虹曲，舟回小鹢轻。—白居易

残花犹布绣，密竹自闻笙。欲过芳菲节，难忘宴慰情。—王起

月轮行似箭，时物始如倾。见雁随兄去，听莺求友声。—刘禹锡

蕙长书带展，菰嫩剪刀生。坐密衣裳暖，堂虚丝管清。—白居易

峰峦侵碧落，草木近朱明。与点非沂水，陪膺是洛城。—王起

拨醅争绿醑，卧酪待朱樱。几处能留客，何人唤解酲。—刘禹锡

旧仪尊右揆，新命宠春卿。有喜鹊频语，无机鸥不惊。—白居易

青林思小隐，白雪仰芳名。访旧殊千里，登高赖九城。—王起

酂侯司管钥，疏傅傲簪缨。纶綍曾同掌，烟霄即上征。—刘禹锡

册庭尝接武，书殿忝连衡。兰室春弥馥，松心晚更贞。—白居易

琴招翠羽下，钩掣紫鳞呈，只愿回乌景。谁能避兕觥。—王起

方知醉兀兀，应是走营营。凤阁鸾台路，从他年少争。 —白居易

第791卷 联句

791.01 【城南联句】韩愈

竹影金琐碎，—孟郊

泉音玉淙琤。琉璃剪木叶，—韩愈

翡翠开园英。流滑随仄步，—孟郊

搜寻得深行。遥岑出寸碧，—韩愈

远目增双明。乾穟纷拄地，—孟郊

化虫枯挶茎。木腐或垂耳，—韩愈

草珠竞骈睛。浮虚有新劚，—孟郊

摧扤饶孤撑。囚飞黏网动，—韩愈

盗啅接弹惊。脱实自开坼，—孟郊

牵柔谁绕萦。礼鼠拱而立，—韩愈

骇牛躅且鸣。蔬甲喜临社，—孟郊

田毛乐宽征。露萤不自暖，—韩愈

冻蝶尚思轻。宿羽有先晓，—孟郊

食鳞时半横。菱翻紫角利，—韩愈

荷折碧圆倾。楚腻鳣鲔乱，—孟郊

獠羞蠃蟹并。桑蠖见虚指，—韩愈

穴狸闻斗狞。逗翳翅相筑，—孟郊

摆幽尾交搒。蔓涎角出缩，—韩愈

树啄头敲铿。修箭袅金饵，—孟郊

群鲜沸池羹。岸壳坼玄兆，—韩愈

野麰渐丰萌。窑烟幂疏岛，—孟郊

沙篆印回平。㾕肌遭眊刺，—韩愈

啾耳闻鸡生。奇虑恣回转，—孟郊

遐睎纵逢迎。颠林戢远睫，—韩愈

缥气夷空情。归迹归不得，—孟郊

舍心舍还争。灵麻撮狗虱，—韩愈

村稚啼禽猩。红皱晒檐瓦，—孟郊

黄团系门衡。得隽蝇虎健，—韩愈

相残雀豹趟。束枯樵指秃，—孟郊

刈熟担肩赪。涩旋皮卷脔，—韩愈

苦开腹彭亨。机舂潺湲力，—孟郊

吹簸飘飖精。赛馔木盘簇，—韩愈

靸妖藤索絣。荒学五六卷，—孟郊

古藏四三茔。里儒拳足拜，—韩愈

土怪闪眸侦。蹄道补复破，—孟郊

丝窠扫还成。暮堂蝙蝠沸，—韩愈

破灶伊威盈。追此讯前主，—孟郊

答云皆冢卿。败壁剥寒月，—韩愈

折篁啸遗笙。袿熏霏霏在，—孟郊

綦迹微微呈。剑石犹竦槛，—韩愈

兽材尚拏楹。宝唾拾未尽，—孟郊

玉啼堕犹鎗。窗绡疑閟艳，—韩愈

妆烛已销檠。绿发抽珉甃，—孟郊

青肤耸瑶桢。白蛾飞舞地，—韩愈

幽蠹落书棚。惟昔集嘉咏，—孟郊

吐芳类鸣嘤。窥奇摘海异，—韩愈

恣韵激天鲸。肠胃绕万象，—孟郊

精神驱五兵。蜀雄李杜拔，—韩愈

岳力雷车轰。大句斡玄造，—孟郊

高言轧霄峥。芒端转寒燠，—韩愈

神助溢杯觥。巨细各乘运，—韩愈

湍涠亦腾声。凌花咀粉蕊，—孟郊

削缕穿珠樱。绮语洗晴雪，—韩愈

娇辞哢雏莺。酣欢杂弁珥，—孟郊

繁价流金琼。菡萏写江调，—孟郊

萎蕤缀蓝瑛。庖霜脍玄鲫，—韩愈

淅玉炊香粳。朝馔已百态，—孟郊

春醪又千名。哀匏蹙驶景，—韩愈

冽唱凝馀晶。解魄不自主，—孟郊

痺肌坐空瞠。扳援贱蹊绝，—韩愈

炫曜仙选更。丛巧竞采笑，—孟郊

骈鲜互探婴。桑变忽芜蔓，—韩愈

樟裁浪登丁。霞斗讵能极，—孟郊

风期谁复赓。皋区扶帝壤，—韩愈

瑰蕴郁天京。祥色被文彦，—孟郊

良才插杉柽。隐伏饶气象，—韩愈

兴潜示堆坑。擘华露神物，—孟郊

拥终储地祯。訏谟壮缔始，—韩愈

辅弼登阶清。坌秀恣填塞，—孟郊

呀灵滀渟澄。益大联汉魏，—韩愈

肇初迈周嬴。积照涵德镜，—孟郊

传经俪金籝。食家行鼎鼐，—韩愈

宠族饫弓旌。奕制尽从赐，—孟郊

殊私得逾程。飞桥上架汉，—韩愈

缭岸俯规瀛。潇碧远输委，—孟郊

湖嵌费携擎。萄苜从大漠，—韩愈

枫槠至南荆。嘉植鲜危朽，—孟郊

膏理易滋荣。悬长巧纽翠，—韩愈

象曲善攒珩。鱼口星浮没，—孟郊

马毛锦斑騂。五方乱风土，—韩愈

百种分鉏耕。葩蘖相妒出，—孟郊

菲茸共舒晴。类招臻倜诡，—韩愈

翼萃伏衿缨。危望跨飞动，—孟郊

冥升蹑登闳。春游轹靃靡，—韩愈

彩伴飒嫈嫇。遗灿飘的皪，—孟郊

淑颜洞精诚。娇应如在寤，—韩愈

颓意若含酲。鹓毳翔衣带，—孟郊

鹅肪截佩璜。文升相照灼，—韩愈

武胜屠欃枪。割锦不酬价，—孟郊

构云有高营。通波牣鳞介，—韩愈

疏畹富萧蘅。买养驯孔翠，—孟郊

远苞树蕉栟。鸿头排刺芡，—韩愈

鹄礨攒瑰橙。骛广杂良牧，—孟郊

蒙休赖先盟。罢旄奉环卫，—韩愈

守封践忠贞。战服脱明介，—孟郊

朝冠飘彩纮。爵勋逮僮隶，—韩愈

簪笏自怀绷。乳下秀嶷嶷，—孟郊

椒蕃泣喤喤。貌鉴清溢匣，—韩愈

眸光寒发硎。馆儒养经史，—孟郊

缀戚觞孙甥。考钟馈殽核，—韩愈

戛鼓侑牢牲。飞膳自北下，—孟郊

函珍极东烹。如瓜煮大卵，—韩愈

比线茹芳菁。海岳错口腹，—孟郊

赵燕锡媌娙。一笑释仇恨，—韩愈

百金交弟兄。货至貊戎市，—孟郊

呼传鹦鹆令。顺居无鬼瞰，—韩愈

抑横免官评。杀候肆凌翦，—孟郊

笼原匝罝紭。羽空颠雉鷃，—韩愈

血路迸狐麖。折足去踸踔，—孟郊

蹙鬐怒【髟并】鬤。跃犬疾翥鸟，—韩愈

呀鹰甚饥虻。算蹄记功赏，—孟郊

裂脑擒摚掁。猛毙牛马乐，—韩愈

妖残枭鴼惸。窟穷尚嗔视，—孟郊

箭出方惊抨。连箱载已实，—韩愈

碍辙弃仍赢，喘觑锋刃点，—孟郊

困冲株枿盲。扫净豁旷旷，—韩愈

骋遥略苹苹。馋叉饱活脔，—孟郊

恶嚼【口尃】腥鲭。岁律及郊至，—韩愈

古音命韶韺。旗旆流日月，—孟郊

帐庐扶栋甍。磊落奠鸿璧，—韩愈

参差席香藑。玄祇祉兆姓，—孟郊

黑秬饛丰盛。庆流蠲瘥疠，—韩愈

威畅捐【车童】輣。灵燔望高冏，—孟郊

龙驾闻敲【风黄】。是惟礼之盛，—韩愈

永用表其宏。德孕厚生植，—孟郊

恩熙完刖黥。宅土尽华族，—韩愈

连田间强甿。荫庾森岭桧，—孟郊

啄场翙祥【明鳥】，畦肥翦韭薤，—韩愈

陶固收盆罂。利养积馀健，—孟郊

孝思事严祊。掘云破嵽嵲，—韩愈

采月漉坳泓。寺砌上明镜，—孟郊

僧盂敲晓钲。泥象对骋怪，—韩愈

铁钟孤舂锽。瘿颈闹鸠鸽，—孟郊

蜿垣乱蛷蠑。葚黑老蚕蠋，—韩愈

麦黄韵鹂鹒。韶曙迟胜赏，—孟郊

贤明戒先庚。驰门填偪仄，—韩愈

竞墅辗砯砰。碎缬红满杏，—孟郊

稠凝碧浮饧。蹙绳觐娥婺，—韩愈

斗草撷玑珵。粉汗泽广额，—孟郊

金星堕连璎。鼻偷困淑郁，—韩愈

眼剽强盯䁔。是节饱颜色，—孟郊

兹疆称都城。书饶罄鱼茧，—韩愈

纪盛播琴筝。奚必事远觌，—孟郊

无端逐羁伧。将身亲魍魅，—韩愈

浮迹侣鸥䴖。腥味空奠屈，—孟郊

天年徒羡彭。惊魂见蛇蚓，—韩愈

触嗅值虾蟚。幸得履中气，—孟郊

忝从拂天枨。归私暂休暇，—韩愈

驱明出庠黉。鲜意竦轻畅，—孟郊

连辉照琼莹。陶暄逐风乙，—韩愈

跃视舞晴蜻。足胜自多诣，—孟郊

心贪敌无勍。始知乐名教，—韩愈

何用苦拘伫。毕景任诗趣，—孟郊

焉能守硜硜。 —韩愈

791.02 【会合联句】韩愈

离别言无期，会合意弥重。—张籍

病添儿女恋，老丧丈夫勇。—韩愈

剑心知未死，诗思犹孤耸。—孟郊

愁去剧箭飞，欢来若泉涌。—张彻

析言多新贯，摅抱无昔壅。—张籍

念难须勤追，悔易勿轻踵。—韩愈

吟巴山荦嶨，说楚波堆垄。—孟郊

马辞虎豹怒，舟出蛟鼍恐。—张彻

狂鲸时孤轩，幽狖杂百种。—韩愈

瘴衣常腥腻，蛮器多疏冗。—张籍

剥苔吊斑林，角饭饵沈冢。—韩愈

忽尔衔远命，归欤舞新宠。—孟郊

鬼窟脱幽妖，天居觌清栱。—韩愈

京游步方振，谪梦意犹恟。—张籍

诗书夸旧知，酒食接新奉。—韩愈

嘉言写清越，愈病失肬肿。—孟郊

夏阴偶高庇，宵魄接虚拥。—韩愈

雪弦寂寂听，茗碗纤纤捧。—孟郊

驰辉烛浮萤，幽响泄潜蛩。—韩愈

诗老独何心，江疾有馀尰。—孟郊

我家本瀍穀，有地介皋巩。休迹忆沈冥，峨冠惭闒【囟辱】。—韩愈

升朝高辔逸，振物群听悚。徒言濯幽泌，谁与薙荒茸。—张籍

朝绅郁青绿，马饰曜珪珙。国雠未销铄，我志荡邛陇。—孟郊

君才诚倜傥，时论方汹溶。格言多彪蔚，悬解无梏拲。—韩愈

张生得渊源，寒色拔山冢。坚如撞群金，眇若抽独蛹。—韩愈

伊余何所拟，跛鳖讵能踊。块然堕岳石，飘尔罥巢氄。—孟郊

龙旆垂天卫，云韶凝禁甬。君胡眠安然，朝鼓声汹汹。 —韩愈

791.03 【斗鸡联句】韩愈

大鸡昂然来，小鸡竦而待。—韩愈

峥嵘颠盛气，洗刷凝鲜彩。—孟郊

高行若矜豪，侧睨如伺殆。—韩愈

精光目相射，剑戟心独在。—孟郊

既取冠为胄，复以距为镦。天时得清寒，地利挟爽垲。—韩愈

磔毛各噤㾕，怒瘿争碨磊。俄膺忽尔低，植立瞥而改。—孟郊

腷膊战声喧，缤翻落羽皠。中休事未决，小挫势益倍。—韩愈

妒肠务生敌，贼性专相醢。裂血失鸣声，啄殷甚饥馁。—孟郊

对起何急惊，随旋诚巧绐。毒手饱李阳，神槌因朱亥。—韩愈

恻心我以仁，碎首尔何罪。独胜事有然，旁惊汗流浼。—孟郊

知雄欣动颜，怯负愁看贿。争观云填道，助叫波翻海。—韩愈

事爪深难解，嗔睛时未怠。一喷一醒然，再接再砺乃。—孟郊

头垂碎丹砂，翼拓拖锦彩。连轩尚贾馀，清厉比归凯。—韩愈

选俊感收毛，受恩惭始隗。英心甘斗死，义肉耻庖宰。—孟郊

君看斗鸡篇，短韵有可采。 —孟郊

791.04 【纳凉联句】韩愈

递啸取遥风，微微近秋朔。—孟郊

金柔气尚低，火老候愈浊。—韩愈

熙熙炎光流，竦竦高云擢。—韩愈

闪红惊蚴虬，凝赤耸山岳。目林恐焚烧，耳井忆瀺灂。—孟郊

仰惧失交泰，非时结冰雹。化邓渴且多，奔河诚已悫。—孟郊

暍道者谁子，叩商者何乐。洗矣得滂沱，感然鸣鸑鷟。—孟郊

嘉愿苟未从，前心空缅邈。清砌千回坐，冷环再三握。—孟郊

烦怀却星星，高意还卓卓。—孟郊

龙沈剧煮鳞，牛喘甚焚角。蝉烦鸣转喝，乌噪饥不啄。—韩愈

昼蝇食案繁，宵蚋肌血渥。单絺厌已褫，长䈉倦还捉。—韩愈

幸兹得佳朋，于此荫华桷。青荧文簟施，淡澉甘瓜濯。—韩愈

大壁旷凝净，古画奇駮荦。凄如羾寒门，皓若攒玉璞。—韩愈

扫宽延鲜飙，汲冷渍香穱。篚实摘林珍，盘殽馈禽鷇。—韩愈

空堂喜淹留，贫馔羞龌龊。—韩愈

殷勤相劝勉，左右加砻斫。贾勇发霜硎，争前曜冰槊。—孟郊

微然草根响，先被诗情觉。感衰悲旧改，工异逞新貌。—孟郊

谁言摈朋老，犹自将心学。危檐不敢凭，朽机惧倾扑。—孟郊

青云路难近，黄鹤足仍鋜。未能饮渊泉，立滞叫芳药。—孟郊

与子昔睽离，嗟余苦屯剥。直道败邪径，拙谋伤巧诼。—韩愈

炎湖度氛氲，热石行荦硞。痟肌夏尤甚，疟渴秋更数。—韩愈

君颜不可觌，君手无由搦。今来沐新恩，庶见返鸿朴。—韩愈

儒庠恣游息，圣籍饱商榷。危行无低徊，正言免咿喔。—韩愈

车马获同驱，酒醪欣共欶。惟忧弃菅蒯，敢望侍帷幄。—韩愈

此志且何如，希君为追琢。—韩愈

791.05 【秋雨联句】韩愈

万木声号呼，百川气交会。—孟郊

庭翻树离合，牖变景明蔼。—韩愈

潈泻殊未终，飞浮亦云泰。—孟郊

牵怀到空山，属听迩惊濑。—韩愈

檐垂白练直，渠涨清湘大。—孟郊

甘津泽祥禾，伏润肥荒艾。—韩愈

主人吟有欢，客子歌无奈。—孟郊

侵阳日沈玄，剥节风搜兑。—韩愈

坱圠游峡喧，飕飗卧江汰。—孟郊

微飘来枕前，高洒自天外。—韩愈

蛩穴何迫迮，蝉枝扫鸣哕。—孟郊

楥菊茂新芳，径兰销晚馤。—韩愈

地镜时昏晓，池星竞漂沛。—孟郊

欢呶寻一声，灌注咽群籁。—韩愈

儒宫烟火湿，市舍煎熬忲。—孟郊

卧冷空避门，衣寒屡循带。—韩愈

水怒已倒流，阴繁恐凝害。—孟郊

忧鱼思舟楫，感禹勤畎浍。—韩愈

怀襄信可畏，疏决须有赖。—孟郊

筮命或冯蓍，卜晴将问蔡。—韩愈

庭商忽惊舞，墉禜亦亲酹。—孟郊

氛醨稍疏映，雺乱还拥荟。阴旌时摎流，帝鼓镇訇磕。—韩愈

枣圃落青玑，瓜畦烂文贝。贫薪不烛灶，富粟空填廥。—韩愈

秦俗动言利，鲁儒欲何匄。深路倒羸骖，弱途拥行轪。—孟郊

毛羽皆遭冻，离褷不能翙。翻浪洗虚空，倾涛败藏盖。—孟郊

吾人犹在陈，僮仆诚自郐。因思征蜀士，未免湿戎旆。—韩愈

安得发商飙，廓然吹宿霭。白日悬大野，幽泥化轻壒。—韩愈

战场暂一干，贼肉行可脍。—韩愈

搜心思有效，抽策期称最。岂惟虑收获，亦以求颠沛。—孟郊

禽情初啸俦，础色微收霈。庶几谐我愿，遂止无已太。 —韩愈

791.06 【征蜀联句】韩愈

日王忿违慠，有命事诛拔。蜀险豁关防，秦师纵横猾。—韩愈

风旗匝地扬，雷鼓轰天杀。竹兵彼皴脆，铁刃我枪𪙻。—孟郊

刑神咤牦旄，阴焰飐犀札。翻霓纷偃蹇，塞野澒坱圠。—韩愈

生狞竞掣跌，痴突争填轧。渴斗信豗呶，啖奸何噢嗗。—孟郊

更呼相簸荡，交斫双缺齾。火发激铓腥，血漂腾足滑。—韩愈

飞猱无整阵，翩鹘有邪戛。江倒沸鲸鲲，山摇溃貙猰。—孟郊

中离分二三，外变迷七八。逆颈尽徽索，仇头恣髡鬝。—韩愈

怒须犹鬇鬡，断臂仍【果瓜】【吉瓜】。—韩愈

石潜设奇伏，穴觑骋精察。中矢类妖【犭參】，跳锋状惊豽。—孟郊

蹋翻聚林岭，斗起成埃圿。—孟郊

旆亡多空杠，轴折鲜联辖。剟肤浃疮痍，败面碎黥䆕。—韩愈

浑奔肆狂勷，捷窜脱趫黠。岩钩踔狙猿，水漉杂鳣螖。—韩愈

投奅闹【石宫】【隆石】，填隍【亻威】【亻密】傄。—韩愈

强睛死不闭，犷眼困逾【目必】。爇堞熇歊熹，抉门呀拗曷。—孟郊

天刀封未坼，酋胆慑前揠。跧梁排郁缩，闯窦猰窋窡。—孟郊

迫胁闻杂驱，咿呦叫冤跀。—孟郊

穷区指清夷，凶部坐雕铩。邛文裁斐斖，巴艳收婠妠。—韩愈

椎肥牛呼牟，载实驼鸣曷。圣灵闵顽嚚，焘养均草【艹察】。—韩愈

下书遏雄虓，解罪吊挛瞎。—韩愈

战血时销洗，剑霜夜清刮。汉栈罢嚣阗，獠江息澎汃。—孟郊

戍寒绝朝乘，刁暗歇宵詧。始去杏飞蜂，及归柳嘶蚻。—孟郊

庙献繁馘级，乐声洞椌楬。—孟郊

台图焕丹玄，郊告俨匏稭。念齿慰黴黧，视伤悼瘢痆。—韩愈

休输任讹寝，报力厚麸秳。公欢钟晨撞，室宴丝晓扴。—韩愈

杯盂酬酒醪，箱箧馈巾帓。小臣昧戎经，维用赞勋劼。 —韩愈

791.07 【同宿联句】韩愈

自从别君来，远出遭巧谮。—韩愈

斑斑落春泪，浩浩浮秋浸。—孟郊

毛奇睹象犀，羽怪见鵩鸩。—韩愈

朝行多危栈，夜卧饶惊枕。—孟郊

生荣今分逾，死弃昔情任。—韩愈

鹓行参绮陌，鸡唱闻清禁。—孟郊

山晴指高标，槐密骛长荫。—韩愈

直辞一以荐，巧舌千皆【舌单】。—孟郊

匡鼎惟说诗，桓谭不读谶。—韩愈

逸韵何嘈嗷，高名俟沽赁。—孟郊

纷葩欢屡填，旷朗忧早渗。—韩愈

为君开酒肠，颠倒舞相饮。—孟郊

曦光霁曙物，景曜铄宵祲。—韩愈

儒门虽大启，奸首不敢闯。义泉虽至近，盗索不敢沁。—孟郊

清琴试一挥，白鹤叫相喑。欲知心同乐，双茧抽作纴。 —孟郊

791.08 【莎栅联句】韩愈

冰溪时咽绝，风枥方轩举。—韩愈

此处不断肠，定知无断处。—孟郊

791.09 【雨中寄孟刑部几道联句】韩愈

秋潦淹辙迹，高居限参拜。—韩愈

耿耿蓄良思，遥遥仰嘉话。—孟郊

一晨长隔岁，百步远殊界。—韩愈

商听饶清耸，闷怀空抑噫。—孟郊

美君知道腴，逸步谢天械。—韩愈

吟馨铄纷杂，抱照莹疑怪。—孟郊

撞宏声不掉，输邈澜逾杀。—韩愈

檐泻碎江喧，街流浅溪迈。—孟郊

念初相遭逢，幸免因媒介。祛烦类决痈，惬兴剧爬疥。—韩愈

研文较幽玄，呼博骋雄快。今君轺方驰，伊我羽已铩。—韩愈

温存感深惠，琢切奉明诫。—韩愈

迨兹更凝情，暂阻若婴瘵。欲知相从尽，灵珀拾纤芥。—孟郊

欲知相益多，神药销宿惫。德符仙山岸，永立难欹坏。—孟郊

气涵秋天河，有朗无惊湃。—孟郊

祥凤遗蒿鷃，云韶掩夷靺。争名求鹄徒，腾口甚蝉喝。—韩愈

未来声已赫，始鼓敌前败。斗场再鸣先，遐路一飞届。—韩愈

东野继奇躅，修纶悬众犗。穿空细丘垤，照日陋菅蒯。—韩愈

小生何足道，积慎如触虿。愔愔抱所诺，翼翼自申戒。—孟郊

圣书空勘读，盗食敢求嘬。惟当骑款段，岂望觌珪玠。—孟郊

弱操愧筠杉，微芳比萧薤。何以验高明，柔中有刚夬。 —孟郊

791.010 【远游联句】韩愈

别肠车轮转，一日一万周。—孟郊

离思春冰泮，烂漫不可收。—韩愈

驰光忽以迫，飞辔谁能留。—孟郊

取之讵灼灼，此去信悠悠。—李翱

楚客宿江上，夜魂栖浪头。晓日生远岸，水芳缀孤舟。—孟郊

村饮泊好木，野蔬拾新柔。独含凄凄别，中结郁郁愁。—孟郊

人忆旧行乐，鸟吟新得俦。—孟郊

灵瑟时窅窅，霠猿夜啾啾。愤涛气尚盛，恨竹泪空幽。—韩愈

长怀绝无已，多感良自尤。即路涉献岁，归期眇凉秋。—韩愈

两欢日牢落，孤悲坐绸缪。—韩愈

观怪忽荡漾，叩奇独冥搜。海鲸吞明月，浪岛没大沤。—孟郊

我有一寸钩，欲钓千丈流。良知忽然远，壮志郁无抽。—孟郊

魍魅暂出没，蛟螭互蟠蟉。昌言拜舜禹，举骕凌斗牛。—韩愈

怀糈馈贤屈，乘桴追圣丘。飘然天外步，岂肯区中囚。—韩愈

楚些待谁吊，贾辞缄恨投。翳明弗可晓，秘魂安所求。—孟郊

气毒放逐域，蓼杂芳菲畴。当春忽凄凉，不枯亦飕飗。—孟郊

貉谣众猥款，巴语相咿嚘。默誓去外俗，嘉愿还中州。—孟郊

江生行既乐，躬辇自相戮。饮醇趣明代，味腥谢荒陬。—孟郊

驰深鼓利楫，趋险惊蜚輶。系石沈靳尚，开弓射鴅吺。—韩愈

路暗执屏翳，波惊戮阳侯。广泛信缥缈，高行恣浮游。—韩愈

外患萧萧去，中悒稍稍瘳。振衣造云阙，跪坐陈清猷。—韩愈

德风变谗巧，仁气销戈矛。名声照西海，淑问无时休。—韩愈

归哉孟夫子，归去无夷犹。 —韩愈

791.011 【晚秋郾城夜会联句】韩愈

从军古云乐，谈笑青油幕。灯明夜观棋，月暗秋城柝。—李正封

羁客方寂历，惊乌时落泊。语阑壮气衰，酒醒寒砧作。—韩愈

遇主贵陈力，夷凶匪兼弱。百牢犒舆师，千户购首恶。—李正封

平生耻论兵，末暮不轻诺。徒然感恩义，谁复论勋爵。—韩愈

多士被沾污，小夷施毒蠚。何当铸剑戟。相与归台阁。—李正封

室妇叹鸣鹳，家人祝喜鹊。终朝考蓍龟，何日亲烝礿。—韩愈

间使断津梁，潜军索林薄。红尘羽书靖，大水沙囊涸。—李正封

铭山子所工，插羽余何怍。未足烦刀俎，只应输管钥。—韩愈

雨矢逐天狼，电矛驱海若。灵诛固无纵，力战谁敢却。—李正封

峨峨云梯翔，赫赫火箭著。连空隳雉堞，照夜焚城郭。—韩愈

军门宣一令，庙算建三略。雷鼓揭千枪，浮桥交万筰。—李正封

蹂野马云腾，映原旗火铄。疲氓坠将拯，残虏狂可缚。—韩愈

摧锋若貙兕，超乘如猱玃。逢掖服翻惭，缦胡缨可愕。—李正封

星陨闻雊雉，师兴随唳鹤。虎豹贪犬羊，鹰鹯憎鸟雀。—韩愈

烧陂除积聚，灌垒失依托。凭轼谕昏迷，执殳征暴虐。—李正封

仓空战卒饥，月黑探兵错。凶徒更蹈藉，逆族相啖嚼。—韩愈

轴轳亘淮泗，旆旌连夏鄂。大野纵氐羌，长河浴骝骆。—李正封

东西竞角逐，远近施矰缴。人怨童聚谣，天殃鬼行疟。—韩愈

汉刑支郡黜，周制闲田削。侯社退无功，鬼薪惩不恪。—李正封

余虽司斧锧，情本尚丘壑。且待献俘囚，终当返耕获。—韩愈

藁街陈鈇钺，桃塞兴钱鎛。地理画封疆，天文扫寥廓。—李正封

天子悯疮痍，将军禁卤掠。策勋封龙额，归兽获麟脚。—韩愈

诘诛敬王怒，给复哀人瘼。泽发解兜鍪，酡颜倾凿落。—李正封

安存惟恐晚，洗雪不论昨。暮鸟已安巢，春蚕看满箔。—韩愈

声明动朝阙，光宠耀京洛。旁午降丝纶，中坚拥鼓铎。—李正封

密坐列珠翠，高门涂粉雘。跋朝贺书飞，塞路归鞍跃。—韩愈

魏阙横云汉，秦关束岩崿。拜迎罗櫜鞬，问遗结囊橐。—李正封

江淮永清晏，宇宙重开拓。是日号升平，此年名作噩。—韩愈

洪赦方下究，武飙亦旁魄。南据定蛮陬，北攫空朔漠。—李正封

儒生惬教化，武士猛刺斫。吾相两优游，他人双落莫。—韩愈

印从负鼎佩，门为登坛凿。再入更显严，九迁弥謇谔。—李正封

宾筵尽狐赵，导骑多卫霍。国史擅芬芳，宫娃分绰约。—韩愈

丹掖列鹓鹭，洪炉衣狐貉。摛文挥月毫，讲剑淬霜锷。—李正封

命衣备藻火，赐乐兼拊搏。两厢铺氍毹，五鼎调勺药。—韩愈

带垂苍玉佩，辔蹙黄金络。诱接喻登龙，趋驰状倾藿。—李正封

青娥翳长袖，红颊吹鸣籥。傥不忍辛勤，何由恣欢谑。—韩愈

惟当早富贵，岂得暂寂寞。但掷雇笑金，仍祈却老药。—李正封

殁庙配尊斝，生堂合毊鑮。安行庇松篁，高卧枕莞蒻。—韩愈

洗沐恣兰芷，割烹厌腗臄。喜颜非忸怩，达志无陨获。—李正封

诙谐酒席展，慷慨戎装著。斩马祭旄纛，炰羔礼芒屩。—韩愈

山多离隐豹，野有求伸蠖。推选阅群材，荐延搜一鹗。—李正封

左右供谄誉，亲交献谀噱。名声载揄扬，权势实熏灼。—韩愈

道旧生感激，当歌发酬酢。群孙轻绮纨，下客丰醴酪。—李正封

穷天贡琛异，匝海赐酺醵。作乐鼓还槌，从禽弓始彍。—韩愈

取欢移日饮，求胜通宵博。五白气争呼，六奇心运度。—李正封

恩泽诚布濩，嚚顽已箫勺。告成上云亭，考古垂矩矱。—韩愈

前堂清夜吹，东第良晨酌。池莲拆秋房，院竹翻夏箨。—李正封

五狩朝恒岱，三畋宿杨柞。农书乍讨论，马法长悬格。—韩愈

雪下收新息，阳生过京索。尔牛时寝讹，我仆或歌咢。—李正封

帝载弥天地，臣辞劣萤爝。为诗安能详，庶用存糟粕。—韩愈

791.012 【石鼎联句】韩愈

巧匠斫山骨，刳中事煎烹。—刘师服

直柄未当权，塞口且吞声。—侯喜

龙头缩菌蠢，豕腹涨彭亨。—轩辕弥明

外苞干藓文，中有暗浪惊。—刘师服

在冷足自安，遭焚意弥贞。—侯喜

谬当鼎鼐间，妄使水火争。—轩辕弥明

大似烈士胆，圆如战马缨。—刘师服

上比香炉尖，下与镜面平。—侯喜

秋瓜未落蒂，冻芋强抽萌。—轩辕弥明

一块元气闭，细泉幽窦倾。—刘师服

不值输写处，焉知怀抱清。—侯喜

方当洪炉然，益见小器盈。—轩辕弥明

睆睆无刃迹，团团类天成。—刘师服

遥疑龟负图，出曝晓正晴。—侯喜

旁有双耳穿，上有孤髻撑。或讶短尾铫，又似无足铛。—刘师服

可惜寒食球，掷此傍路坑。—侯喜

何当出灰灺，无计离瓶罂。—轩辕弥明

陋质荷斟酌，狭中愧提擎。—刘师服

岂能煮仙药，但未污羊羹。—侯喜

形模妇女笑，度量儿童轻。—轩辕弥明

徒示坚重性，不过升合盛。—刘师服

傍似废毂仰，侧见折轴横。—侯喜

时于蚯蚓窍，微作苍蝇鸣。—轩辕弥明

以兹翻溢愆，实负任使诚。—刘师服

常居顾盼地，敢有漏泄情。—侯喜

宁依暖爇弊，不与寒凉并。—轩辕弥明

区区徒自效，琐琐不足呈。—侯喜

回旋但兀兀，开阖惟铿铿。—刘师服

全胜瑚琏贵，空有口传名。岂比俎豆古，不为手所撜。—轩辕弥明

磨砻去圭角，浸润著光精。愿君莫嘲诮， 此物方施行。 —轩辕弥明

791.013 【有所思联句】孟郊

相思绕我心，日夕千万重。年光坐婉娩，春泪销颜容。—孟郊

台镜晦旧晖，庭草滋深茸。望夫山上石，别剑水中龙。 —韩愈

791.014 【遣兴联句】孟郊

我心随月光，写君庭中央。—孟郊

月光有时晦，我心安所忘。—韩愈

常恐金石契，断为相思肠。—孟郊

平生无百岁，岐路有四方。—韩愈

四方各异俗，适异非所将。—孟郊

驽蹄顾挫秣，逸翮遗稻粱。—韩愈

时危抱独沈，道泰怀同翔。—孟郊

独居久寂默，相顾聊慨慷。—韩愈

慨慷丈夫志，可以曜锋铓。—孟郊

蘧宁知卷舒，孔颜识行藏。—韩愈

殷鉴谅不远，佩兰永芬芳。—孟郊

苟无夫子听，谁使知音扬。 —韩愈

791.015 【赠剑客李园联句】孟郊

天地有灵术，得之者惟君。—孟郊

筑炉地区外，积火烧氛氲。—韩愈

照海铄幽怪，满空歊异氛。—孟郊

山磨电奕奕，水淬龙蝹蝹。—韩愈

太一装以宝，列仙篆其文。—孟郊

可用慑百神，岂惟壮三军。—韩愈

有时幽匣吟，忽似深潭闻。—孟郊

风胡久已死，此剑将谁分。—韩愈

行当献天子，然后致殊勋。—孟郊

岂如丰城下，空有斗间云。 —韩愈

791.016 【过海联句】贾岛

沙鸟浮还没，山云断复连。—高丽使

棹穿波底月，船压水中天。 —贾岛

第792卷 联句

792.01 【妓席与杜牧之同咏】张祜

骰子逡巡裹手拈，无因得见玉纤纤。—杜牧

但知报道金钗落，仿佛还应露指尖。 —张祜

792.02 【同赵二十二访张明府郊居联句】杜牧

陶潜官罢酒瓶空，门掩杨花一夜风。—杜牧

古调诗吟山色里，无弦琴在月明中。—赵嘏

远檐高树宜幽鸟，出岫孤云逐晚虹。—杜牧

别后东篱数枝菊，不知闲醉与谁同。 —赵嘏

792.03 【游长安诸寺联句·靖恭坊大兴善寺·老松青桐联二…绝句】段成式

有松堪系马，遇钵更投针。记得汤师句，高禅助朗吟。—段成式

乘晴入精舍，语默想东林。尽是忘机侣，谁惊息影禽。—张希复

一雨微尘尽，支郎许数过。方同嗅薝卜，不用算多罗。 —郑符

792.04 【游长安诸寺联句·靖恭坊大兴善寺·蛤像联二十字绝句】段成式

相好全如梵，端倪只为隋。宁同蚌顽恶，但与鹬相持。—段成式

虽因雀变化，不逐月亏盈。纵有天中匠，神工讵可成。 —张希复

792.05 【游长安诸寺联句·靖恭坊大兴善寺·圣柱联句】段成式

天心惟助善，圣迹此开阳。—段成式

载恐雷轮重，縆疑电索长。—张希复

上冲挟螮蝀，不动束锒铛。—段成式

饥鸟未曾啄，乖龙宁敢藏。 —张希复

792.06 【游长安诸寺联句·长乐坊安国寺·红楼联句（隐侯体）】段成式

重叠碎晴空，馀霞更照红。蝉踪近鳷鹊，鸟道接相风。—张希复

苔静金轮路，云轻白日宫。壁诗传谢客，门榜占休公。 —段成式

792.07 【游长安诸寺联句·长乐坊安国寺·穗柏联句】段成式

一院暑难侵，莓苔共影深。标枝争息鸟，馀吹正开襟。—段成式

宿雨香添色，残阳石在阴。乘闲动诗意，助静入禅心。—张希复

792.08 【游长安诸寺联句·长乐坊安国寺·题璘公院】段成式

静，虚。热际，安居。—郑符

龛灯敛，印香除。东林宾客，西涧图书。檐外垂青豆，—段成式

经中发白蕖。纵辩宗因衮衮，忘言理事如如。—段成式

泉台定将入流否，邻笛足疑清梵馀。 —段成式

792.09 【游长安诸寺联句·常乐坊赵景公寺·吴画联句】段成式

惨澹十堵内，吴生纵狂迹。风云将逼人，神鬼如脱壁。—段成式

其中龙最怪，张甲方汗栗。黑云夜窸窣，焉知不霹雳。—张希复

此际忽仙子，猎猎衣舄奕。妙瞬乍疑生，参差夺人魄。—郑符

往往乘猛虎，冲梁耸奇石。苍峭束高泉，角膝惊欹侧。—段成式

冥狱不可视，毛戴腋流液。苟能水成河，刹那沈火宅。 —升上人

792.010 【游长安诸寺联句·常乐坊赵景公寺·题约公院】段成式

印火荧荧，灯续焰青。—张希复

七俱胝咒，四阿含经。—段成式

各录佳语，聊事素屏。—郑符

丈室安居，延宾不扃。—升上人

792.011 【游长安诸寺联句·大同坊云华寺·偶联句】段成式

共入夕阳寺，因窥甘露门。—升上人

清香惹苔藓，忍草杂兰荪。—郑符

捷偈飞钳答，新诗倚仗论。—段成式

坏幡标古刹，圣画焕崇垣。—张希复

岂慕穿笼鸟，难防在牖猿。—段成式

一音唯一性，三语更三幡。 —张希复

792.012 【游长安诸寺联句·道政坊宝应寺·僧房联句】段成式

古画思匡岭，上方疑傅岩。蝶闲移忍草，蝉晓揭高杉。—段成式

香字消芝印，金经发茝函。井通松底脉，书坼洞中缄。 —张希复

792.013 【游长安诸寺联句·道政坊宝应寺·小小写真联句】段成式

如生小小真，犹自未栖尘。—郑符

褕袂将离座，斜柯欲近人。—段成式

昔时知出众，情宠占横陈。—张希复

不遣游张巷，岂教窥宋邻。—郑符

庾楼吹笛裂，弘阁赏歌新。—段成式

蝉怯纤腰步，蛾惊半额嚬。—张希复

图形谁有术，买笑讵辞贫。—段成式

复陇迷村径，重泉隔汉津。—郑符

同心知作羽，比目定为鳞。—张希复

残月巫山夕，馀霞洛浦晨。 —段成式

792.014 【游长安诸寺联句·平康坊菩萨寺·书事联句】段成式

悉为无事者，任被俗流憎。—郑符

客异干时客，僧非出院僧。—段成式

远闻疏牖磬，晓辨密龛灯。—张希复

步触珠幡响，吟窥钵水澄。—郑符

句饶方外趣，游惬社中朋。—段成式

静里已驯鸽，斋中亦好鹰。—张希复

金涂笔是褧，彩溜纸非缯。—升上人

锡杖已克锻，田衣从怀塍。—段成式

占床暂一胁，卷箔赖长肱。—张希复

佛日初开照，魔天破几层。—段成式

咒中陈秘计，论处正先登。—张希复

勇带绽针石，危防丘井藤。 —升上人

792.015 【游长安诸寺联句·光宅坊光宅寺·中禅师影堂联句】段成式

名下固无虚，敖曹貌严毅。洞达见空王，圆融入佛地。—张希复

一言当要害，忽忽醒诸醉。不动须弥山，多方辩无匮。—郑符

坦率对万乘，偈答无所避。尔如毗沙门，外形如脱履。—段成式

但以理为量，不语怪力事。木石摧贡高，慈悲引贪恚。—升上人

当时乏支许，何人契深致。随宜讵说三，直下开不二。—段成式

792.016 【游长安诸寺联句·翊善坊保寿寺·光天帧赞联句】段成式

观音化身，厥形孔怪。胣脑淫厉，众魔膜拜。—张希复

指梦鸿纷，榜列区界。其事明张，何不可解。—段成式

阎阿德川，大士先天。众象参罗，福源田田。—郑符

百亿花发，百千灯然。胶如络绎，浩汗连绵。—张希复

焰摩界戚，洛迦苦霁。正念皈依，众青如彗。—段成式

戾宰可汰，痴膜可蜕。稽首如空，睟容若睇。—张希复

阐提墨师，睹而面之。寸念不生，未遇乎而。—段成式

792.017 【游长安诸寺联句·宣阳坊静域寺·三阶院联句】段成式

密密助堂堂，隋人歌檿桑。双弧摧孔雀，一矢陨贪狼。—段成式

百步望云立，九规看月张。获蛟徒破浪，中乙漫如墙。—张希复

还似贯金鼓，更疑穿石梁。因添挽河力，为灭射天狂。—段成式

绝艺却南牧，英声来鬼方。丽龟何足敌，殪豕未为长。—郑符

龙臂胜猿臂，星芒超箭芒。虚夸绝高鸟，垂拱议明堂。 —段成式

792.018 【游长安诸寺联句·崇义坊招福院·赠诸上人联句】段成式

翻了西天偈，烧馀梵宇香。撚眉愁俗客，支颊背残阳。—段成式

洲号惟思沃，山名只记匡。辨中摧世智，定里破魔强。—张希复

许睿禅心彻，汤休诗思长。朗吟疏磬断，久语贯珠妨。—段成式

乘兴书芭叶，闲来入豆房。漫题存古壁，怪画匝长廊。 —张希复

792.019 【游长安诸寺联句·招国坊崇济寺·奇松联二十字绝句】段成式

杉松何相疏，榆柳方迥屑。无人擅谈柄，一枝不敢折。—段成式

中庭苔藓深，吹馀鸣佛禽。至于摧折枝，凡草犹避阴。—张希复

僻径根从露，闲房枝任侵。一株风正好，来助碧云吟。—郑符

时时扫窗声，重露滴寒砌。风飐一枝遒，闲窥别生势。—升上人

偃盖入楼妨，盘根侵井窄。高僧独惆怅，为与澄岚隔。 —段成式

792.020 【游长安诸寺联句·永安坊永寿寺·闲中好】段成式

闲中好，尽日松为侣。此趣人不知，轻风度僧语。—郑符

闲中好，尘务不萦心。坐对当窗木，看移三面阴。—段成式

闲中好，幽磬度声迟。卷上论题肇，画中僧姓支。 —张希复

792.021 【游长安诸寺联句·崇仁坊资圣寺·诸画联句（柏梁体）】段成式

吴生画勇矛戟攒，—段成式

出变奇势千万端。—张希复

苍苍鬼怪层壁宽，—郑符

睹之忽忽毛发寒。—段成式

棱伽之力所疲殚，—段成式

李真周昉优劣难。—郑符

活禽生卉推边鸾，—段成式

花房嫩彩犹未干。—张希复

韩干变态如激湍，—郑符

惜哉壁画世未殚。—段成式

后人新画何汗漫。 —张希复

第793卷 联句 皮日休

793.01 【北禅院避暑联句】皮日休

歊蒸何处避，来入戴颙宅。逍遥脱单绞，放旷抛轻策。—皮日休

爬搔林下风，偃仰涧中石。—皮日休

残蝉烟外响，野鹤沙中迹。到此失烦襟，萧然揖禅伯。—陆龟蒙

藤悬叠霜蜕，桂倚支云锡。—陆龟蒙

清阴竖毛发，爽气舒筋脉。逐幽随竹书，选胜铺苮席。—皮日休

鱼跳上紫芡，蝶化缘青壁。—皮日休

心是玉莲徒，耳为金磬敌。吾宗昔高尚，志在羲皇易。—陆龟蒙

岂独断韦编，几将刓铁擿。—陆龟蒙

天书既屡降，野抱难自适。一入承明庐，盱衡论今昔。—皮日休

流光不容寸，斯道甘枉尺。—皮日休

既起谢儒玄，亦翻商羽翼。封章帷幄遍，梦寐江湖白。—陆龟蒙

摆落函谷尘，高欹华阳帻。—陆龟蒙

诏去云无信，归来鹤相识。半病夺牛公，全慵捕鱼客。—皮日休

少微光一点，落此芒磔索。—皮日休

释子问池塘，门人废幽赜。堪悲东序宝，忽变西方籍。—陆龟蒙

不见步兵诗，空怀康乐屐。—陆龟蒙

高名不可效，胜境徒堪惜。墨沼转疏芜，玄斋逾阒寂。—皮日休

迟迟不可去，凉飔满杉柏。—皮日休

日下洲岛清，烟生苾刍碧。俱怀出尘想，共有吟诗癖。—陆龟蒙

终与净名游，还来雪山觅。 —陆龟蒙

793.02 【寂上人院联句】皮日休

瘿床空默坐，清景不知斜。暗数菩提子，闲看薜荔花。—皮日休

有情惟墨客，无语是禅家。背日聊依桂，尝泉欲试茶。—陆龟蒙

石形蹲玉虎，池影闪金蛇。经笥安岩匼，瓶囊挂树桠。—皮日休

书传沧海外，龛寄白云涯。竹色寒凌箔，灯光静隔纱。—陆龟蒙

趁幽翻小品，逐胜讲南华。莎彩融黄露，莲衣染素霞。—皮日休

水堪伤聚沫，风合落天葩。若许传心印，何辞古堞赊。 —陆龟蒙

793.03 【独在开元寺避暑，颇怀鲁望，因飞笔联句】皮日休

烦暑虽难避，僧家自有期。泉甘于马乳，苔滑似龙漦。—皮日休

任诞襟全散，临幽榻旋移。松行将雅拜，篁阵欲交麾。—陆龟蒙

望塔青髇识，登楼白鸽知。石经森欲动，珠像俨将怡。—皮日休

筠簟临杉穗，纱巾透雨丝。静谭蝉噪少，凉步鹤随迟。—皮日休

烟重回蕉扇，轻风拂桂帷。对碑吴地说，开卷梵天词。—陆龟蒙

积水鱼梁坏，残花病枕欹。怀君潇洒处，孤梦绕罘罳。 —陆龟蒙

793.04 【寒夜文宴联句】皮日休

文星今夜聚，应在斗牛间。—皮日休

载石人方至，乘槎客未还。—张贲

送觞繁露曲，征句白云颜。—陆龟蒙

节奏惟听竹，从容只话山。—皮日休

理穷倾秘藏，论猛折玄关。—张贲

酃酒分中绿，巴笺擘处殷。—陆龟蒙

清言闻后醒，强韵压来艰。—皮日休

犀柄当风揖，琼枝向月攀。—张贲

松吟方【口祭】々，泉梦忆潺潺。—陆龟蒙

一会文章草，昭明不可删。—皮日休

793.05 【药名联句】皮日休

为待防风饼，须添薏苡杯。—张贲

香然柏子后，尊泛菊花来。—皮日休

石耳泉能洗，垣衣雨为裁。—陆龟蒙

从容犀局静，断续玉琴哀。—张贲

白芷寒犹采，青箱醉尚开。—皮日休

马衔衰草卧，乌啄蠹根回。—陆龟蒙

雨过兰芳好，霜多桂末摧。—张贲

朱儿应作粉，云母讵成灰。—皮日休

艺可屠龙胆，家曾近燕胎。—陆龟蒙

墙高牵薜荔，障软撼玫瑰。—张贲

鸓鼠啼书户，蜗牛上研台。—皮日休

谁能将藁本，封与玉泉才。 —陆龟蒙

793.06 【寒夜联句】陆龟蒙

静境揖神凝，寒华射林缺。—陆龟蒙

清知思绪断，爽觉心源彻。—皮日休

高唱戛金奏，朗咏铿玉节。—陆龟蒙

我思方泬寥，君词复凄切。—皮日休

况闻风篁上，摆落残冻雪。—陆龟蒙

寂尔万籁清，皎然诸霭灭。—皮日休

西窗客无梦，南浦波应结。—陆龟蒙

河光正如剑，月魄方似玦。—皮日休

短烬不禁挑，冷毫看欲折。—陆龟蒙

何夕重相期，浊醪还为设。—皮日休

793.07 【开元寺楼看雨联句】陆龟蒙

海上风雨来，掀轰杂飞电。登楼一凭槛，满眼蛟龙战。—陆龟蒙

须臾造化惨，倏忽堪舆变。万户响戈鋋，千家披组练。—皮日休

群飞抛轮石，杂下攻城箭。点急似摧胸，行斜如中面。—陆龟蒙

细洒魂空冷，横飘目能眩。垂檐珂珮喧，㩧瓦珠玑溅。—皮日休

无言九陔远，瞬息驰应遍。密处正垂縆，微时又悬线。—陆龟蒙

写作玉界破，吹为羽林旋。翻伤列缺劳，却怕丰隆倦。—皮日休

遥瞻山露色，渐觉云成片。远树欲鸣蝉，深檐尚藏燕。—陆龟蒙

残雷隐辚尽，反照依微见。天光洁似磨，湖彩熟于练。—皮日休

疏帆逗前渚，晚磬分凉殿。接思强挥毫，窥词几焚研。—陆龟蒙

佶栗乌皮几，轻明白羽扇。毕景好疏吟，馀凉可清宴。—皮日休

君携下高磴，僧引还深院。驳藓净铺筵，低松湿垂鬋。—陆龟蒙

斋明乍虚豁，林霁逾葱蒨。早晚重登临，欲去多离恋。 —皮日休

793.08 【报恩寺南池联句】陆龟蒙

古岸涵碧落，—陆龟蒙

虚轩明素波。坐来鱼阵变，—皮日休

吟久菊□多。秋草分杉露，—嵩起

危桥下竹坡。远峰青髻并，—陆龟蒙

□□□髯和。赵论寒仍讲，—皮日休

支硎僻亦过。斋心曾养鹤，—嵩起

挥翰好邀鹅。倚石收奇药，—陆龟蒙

临溪藉浅莎。桂花晴似拭，—皮日休

荷镜晓如磨。翠出牛头耸，—嵩起

苔深马迹跛。伞欹从野醉，—陆龟蒙

巾侧任田歌。跁跒松形矮，—皮日休

般跚桧樾矬。香飞僧印火，—嵩起

泉急使镳珂。菱钿真堪帖，—陆龟蒙

莼丝亦好拖。几时无一事，—皮日休

相伴著烟萝。 —嵩起

793.09 【天台禅院联句】安守范

偶到天台院，因逢物外僧。—安守范

忘机同一祖，出语离三乘。—杨鼎夫

树老中庭寂，窗虚外境澄。—周述

片时松影下，联续百千灯。 —李仁肇

第794卷 联句

794.01 【讲德联句】皎然

先王设位，以正邦国。建立大官，封植有德。—潘述

二南敷化，四岳述职。其言不朽，其仪不忒。—汤衡

暨于嬴刘，乃创程式。罢侯置守，剖竹分域。—皎然

赫矣皇唐，康哉立极。精选藩翰，庸资正直。—潘述

爰命我公，东土作则。克己恭俭，疲人休息。—汤衡

济济闾閈，油油黍稷。既富既教，足兵足食。—皎然

恤其凋瘵，剪其荆棘。威怀逋叛，扑灭蝥贼。—潘述

疾恶如雠，闻善不惑。哀矜鳏寡，旌礼儒墨。—汤衡

乃修堤防，乃浚沟洫。以利通商，以溉嘉谷。—皎然

征赋以节，计功以时。人胥怀惠，吏不能欺。—潘述

我政载孚，我邦载绥。猛兽不暴，嘉鱼维滋。—汤衡

肃恭明神，齐沐不亏。岁或骄阳，雨无愆期。—皎然

帝嘉有庸，宠命来斯。紫绂载绥，金章陆离。—潘述

资忠履孝，阅礼敦诗。明德惟馨，自天祐之。 —汤衡

794.02 【讲古文联句】皎然

帝出于震，文明始敷。—潘述

山岳降气，龟龙负图。—裴济

爰有书契，乃立典谟。—皎然

先知孔圣，飞步天衢。—汤衡

汉承秦弊，尊儒尚学。—潘述

百氏六经，九流七略。—裴济

屈宋接武，班马继作。—皎然

或颂燕然，或赞麟阁。—汤衡

降及三祖，始变二雅。—潘述

仲宣闲和，公干萧洒。—皎然

士衡安仁，不史不野。—皎然

左张精奥，嵇阮高寡。—汤衡

暨于江表，其文郁兴。—汤衡

绮丽争发，繁芜则惩。—潘述

词晔春华，思清冬冰。—潘述

景纯跌宕，游仙独步。—汤衡

青云其情，白璧其句。—汤衡

灵运山水，实多奇趣。—潘述

远派孤峰，龙腾凤翥。—潘述

陶令田园，匠意真直。—皎然

春柳寒松，不凋不饰。—皎然

江淹杂体，方见才力。—汤衡

拟之信工，似而不逼。—汤衡

鲍昭从军，主意危苦。—潘述

气胜其词，雅愧于古。—潘述

隐侯似病，创制规矩。—皎然

时见琳琅，惜哉榛楛。—皎然

谢脁秀发，词理翩翩。—汤衡

孤标爽迈，深造精研。—汤衡

惠休翰林，别白离坚。—潘述

有会必惬，无惭曩贤。—潘述

吴均颇劲，失于典裁。—皎然

竟乏波澜，徒工边塞。—皎然

彼柳吴兴，高视时辈。—汤衡

汀洲一篇，风流寡对。—汤衡

何逊清切，所得必新。—潘述

缘情既密，象物又真。—潘述

江总征正，未越常伦。—皎然

时合风兴，或无淄磷。—皎然

二杜繁俗，三刘琐碎。—汤衡

陈徐之流，阴张之辈。—汤衡

伊数公者，阃域之外。—潘述

吁此以还，有固斯郐。 —潘述

794.03 【项王古祠联句】皎然

遗庙风尘积，荒途岁月侵。—潘述

英灵今寂寞，容卫尚森沈。—皎然

霸楚志何在，平秦功亦深。—汤衡

诸侯归复背，青史古将今。—潘述

星聚分已定，天亡力岂任。—皎然

采蘩如可荐，举酒沥空林。 —汤衡

794.04 【还丹可成诗联句】皎然

羽化自仙骨，延年资养生。—皎然

金经启灵秘，玉液流至精。—潘述

八石思共炼，九丹知可成。—汤衡

吾心苟无妄，神理期合并。—皎然

封灶用六一，置门考休京。—潘述

浮光含日彩，圆质焕云英。—汤衡

持此保寿命，服之颐性情。—皎然

跂予望仙侣，高咏升天行。—潘述

鹤驾方可致，霓裳定将迎。—汤衡

不因五色药，安著七真名。—皎然

挥妙在微密，全功知感诚。—潘述

与君弃城市，携手游蓬瀛。 —汤衡

794.05 【建安寺西院喜王郎中遘恩命初至联句】皎然

迹就空门退，官从画省迁。住持良有愿，朝谒穴无缘。—王遘

身净金绳内，心驰玉扆前。—皎然

荣添一两日，恩降九霄年。—齐翔

慕法能轻冕，追非欲佩弦。—李纵

栖闲那可久，鸳鹭待行联。—崔子向

794.06 【建安寺夜会，对雨怀皇甫侍御曾联句】皎然

相思非是远，风雨遣情多。—皎然

愿欲披云见，难堪候晓过。—李纵

夜长同岁月，地近极山河。—郑说

戒相初传授，文章旧切磋。—王遘

时称洛下咏，人许郢中歌。—崔子向

惆怅徒延首，其如一水何。 —齐翔

794.07 【泛长城东溪，暝宿崇光寺，寄处士陆羽联句】皎然

箬水青似箬，玉山碧于玉。—崔子向

逼霄沓万状，截地分千曲。—皎然

萍解深可窥，林豁遥在瞩。—崔子向

已高物外赏，稍涤区中欲。—皎然

野鹤翔又飞，世人羁且跼。—崔子向

沈吟迹所误，放浪心自足。—皎然

缅怀虚舟客，愿寄生刍束。—崔子向

说诗整颓波，立义激浮俗。—皎然

荆吴备登历，风土随编录。—崔子向

恨与清景别，拟教长路促。—皎然

溪鸟语鹂喽，寺花翻踯躅。—崔子向

印围水坛净，香护莲衣触。—皎然

捧经启纱灯，收衽礼金粟。—崔子向

安得扣关子，玄言对吾属。 —皎然

794.08 【与崔子向泛舟自招橘经箬里宿天居寺…联一十六韵以寄之】皎然

晴日春态深，寄游恣所适。—皎然

宁妨花木乱，转学心耳寂。—崔子向

取性怜鹤高，谋闲任山僻。—皎然

倚舷息空曲，舍履行浅碛。—崔子向

渚箬入里逢，野梅到村摘。—皎然

碑残飞雉岭，井翳潜龙宅。—崔子向

坏寺邻寿陵，古坛留劫石。—皎然

穿阶笋节露，拂瓦松梢碧。—崔子向

天界细云还，墙阴杂英积。—皎然

悬灯寄前焰，遥月升圆魄。—崔子向

何意清夜期，坐为高峰隔。—皎然

茗园可交袂，藤涧好停锡。—崔子向

微雨听湿巾，迸流从点席。—皎然

戏猿隔枝透，惊鹿逢人踯。—崔子向

睹物赏已奇，感时思弥极。—皎然

芳菲如驰箭，望望共君惜。 —崔子向

794.09 【渚山春暮，会顾丞茗舍，联句效小庾体】皎然

谁是惜暮人，相携送春日。因君过茗舍，留客开兰室。—陆士修

湿苔滑行屐，柔草低藉瑟。鹊喜语成双，花狂落非一。—崔子向

烟浓山焙动，泉破水舂疾。莫抝挂瓢枝，会移阆书帙。—皎然

颇容樵与隐，岂闻禅兼律。栏竹不求疏，网藤从更密。—陆士修

池添逸少墨，园杂庄生漆。景晏枕犹欹，酒醒头懒栉。—崔子向

云教淡机虑，地可遗名实。应待御荈青，幽期踏芳出。 —皎然

794.010 【与李司直令从荻塘联句】皎然

画舸悠悠荻塘路，真僧与我相随去。—李令从

寒花似菊不知名，霜叶如枫是何树。—李令从

倦客经秋夜共归，情多语尽明相顾。—皎然

遥城候骑来仍少，傍岭哀猿发无数。—皎然

心闲清净得禅寂，兴逸纵横问章句。—李令从

虫声切切草间悲，萤影纷纷月前度。—李令从

撩乱云峰好赋诗，婵娟水月堪为喻。—皎然

与君出处本不同，从此还依旧山住。 —皎然

794.011 【远意联句】皎然

家在炎州往朔方，—疾(失姓)

岂知于阗望潇湘。—澄(失姓)

曾经陇底复辽阳，—巨川(失姓)

更忆东去采扶桑。—皎然

楂客三千路未央，—严伯均

烛龙之地日无光。—疾(失姓)

将游莽苍穷大荒，—皎然

车辙马足逐周王。—严伯均

794.012 【暗思联句】皎然

斜风飘雨三十夜，—疾(失姓)

邻女馀光不相借。—巨川(失姓)

迹灭尘生古人画，—皎然

洞房重扉无隙罅，—严伯均

烛灭更深月西谢。 —从心(失姓)

794.013 【乐意联句一首】皎然

良朋益友自远来，—严伯均

万里乡书对酒开。—皎然

子孙蔓衍负奇才，—疾(失姓)

承颜弄鸟咏南陔，—澄(失姓)

鼓腹击壤歌康哉。—巨川(失姓)

794.014 【恨意联句】皎然

同心同县不相见，—疾(失姓)

独采蘼芜咏团扇。—严伯均

莫听东邻捣霜练，—皎然

远忆征人泪如霰。—澄(失姓)

长信空阶荒草遍，—从心(失姓)

明妃初别昭阳殿。 —杭(失姓)

794.015 【秋日卢郎中使君幼平泛舟联句一首】皎然

共载清秋客船，同瞻皂盖朝天。—卢藻

悔使比来相得，如今欲别潸然。—卢幼平

渐惊徒驭分散，愁望云山接连。—皎然

魏阙驰心日日，吴城挥手年年。—陆羽

送远已伤飞雁，裁诗更切嘶蝉。—潘述

空怀鄠杜心醉，永望门栏脰捐。—李恂

别思无穷无限，还如秋水秋烟。 —潘述

794.016 【重联句一首】皎然

相将惜别且迟迟，未到新丰欲醉时。—卢幼平

去郡独携程氏酒，入朝可忘习家池。—陆羽

仍怜故吏依依恋，自有清光处处随。—潘述

晚景南徐何处宿，秋风北固不堪辞。—皎然

吴中诗酒饶佳兴，秦地关山引梦思。—卢藻

对酒已伤嘶马去，衔恩只待扫门期。 —惸(失姓)

794.017 【与潘述集汤衡宅怀李司直纵联句】皎然

幽独何以慰，友人顾茅茨。—汤衡

已忘岁月念，载说清闲时。—潘述

旭日舒朱槿，柔风引绿葹。—皎然

迢迢青溪路，耿耿芳树枝。—汤衡

执衽空踯躅，来城自逶迤。—潘述

相思寄采掇，景晏独驱驰。 —皎然

794.018 【安吉崔明甫山院联句一首】皎然

人不扰，政已和。世虑寡，山情多。—皎然

禅客至，墨卿过。兴既洽，情如何。—崔逵

794.019 【重联句一首】皎然

肃肃清院，翛翛碧鲜。已见心远，何关地偏。—皎然

自公退食，升堂草玄。纷纷已隔，云心澹然。 —崔逵

794.020 【重联句一首】皎然

瀑溜闻窗外，晴风逼座间。—皎然

挂冠徒有意，芳桂杳难攀。 —崔逵

794.021 【重联句一首】皎然

清高素非宦侣，疏散从来道流。—皎然

今日还轻墨绶，知君意在沧洲。—皎然

浮云任从飘荡，寄隐也信沈浮。—崔逵

不似漳南地僻，道安为我淹留。 —崔逵

794.022 【重联句一首】皎然

刘令兴多常步履，柴桑事少但援琴。—皎然

闲招法侣从山寺，每掇幽芳傍竹林。—皎然

卷帘只爱荆峰色，入座偏宜郢客吟。—崔逵

谁许近来轻印绶，因君昨日悟禅心。—崔逵

794.023 【道观中和潘丞观青溪图联句】皎然

画得青溪样，宜于紫府观。—皎然

日明烟霭薄，风落水容宽。—崔万

画野高低接，商工井邑攒。—潘述

疏川因稼穑，出使问艰难。 —皎然

794.024 【春日对雨联句一首】皎然

春烟带微雨，漠漠连城邑。桐叶生微阴，桃花更宜湿。—韩章

萧条暗杨柳，散漫下原隰。归路不我从，遥心空伫立。—皎然

林低山影近，岸转水流急。芳草自堪游，白云如可揖。—韩章

寻山禅客意，苦雨陶公什。游衍情未终，归飞暮相及。—皎然

峰高日色转，潭净天光入。却欲学神仙，空思谢朋执。—韩章

为道贵逍遥，趋时多苦集。琼英若可餐，青紫徒劳拾。—皎然

794.025 【春日会韩武康章后亭联句】皎然

后园堪寄赏，日日对春风。客位繁阴下，公墙细柳中。—皎然

坐看青嶂远，心与白云同。—韩章

林暗花烟入，池深远水通。—杨秦卿

井桃新长蕊，栏药未成丛。—仲文(失姓)

松竹宜禅客，山泉入谢公。—皎然

砌香翻芍药，檐静倚梧桐。—韩章

外虑宜帘卷，忘情与道空。—杨秦卿

楚僧招惠远，蜀客挹扬雄。—仲文(失姓)

便寄柴桑隐，何劳访剡东。 —皎然

794.026 【康录事宅送僧联句】皎然

莲衣宜著雨，竹锡好随云。—皎然

见鹤还应养，逢鸥自作群。 —崔子向

794.027 【与邢端公李台题庭石联句】皎然

共题诗句遍，争坐藓文稀。（馀缺） —皎然

794.028 【冬日建安寺西院，喜昼公自吴兴至，联句一首】皎然

宗系传康乐，精修学远公。—王遘

相寻当暮岁，行李犯寒风。—李纵

累积浮生里，机惭半偈中。—郑说

传家知业坠，继祖忝声同。—皎然

云与轻帆至，山将本寺空。—崔子向

向来忘起灭，留我宿花宫。 —齐翔

794.029 【秋日潘述自长城至霅上与昼公、汤评事游集累日…以寄之】皎然

离念非前期，秋风忽已至。—潘述

芸黄众芳晚，摇荡居人思。—皎然

白霜凄以积，高梧飒而坠。—汤衡

悠然越山川，复此恨离异。—潘述

时景易迁谢，欢□难兼遂。—皎然

惜分缓回舟，怀遥企归驷。—汤衡

休浣情自高，来思日云未。 —潘述

794.030 【喜昼公寻山回相遇联句一首】皎然

几年无此会，今日喜相从。—潘述

后夏仍多病，前书达几封。—皎然

水华迎暮雨，松吹引疏钟。—皎然

出谷随初月，寻僧说五峰。 —潘述

794.031 【送昼公联句】皎然

相逢情不厌，惜别意难为。—韩章

吾道应无住，前期未可知。—皎然

轻霜凋古木，寒水缩荒陂。—韩章

宾雁依沙屿，浮云惨路岐。—皎然

林疏看野迥，岸转觉山移。—韩章

寄赏惊摇落，归心叹别离。—皎然

草堂思偃蹇，麈尾去相随。—顾况

勿谓光阴远，禅房会一窥。—郑遨

794.032 【与罗隐之联句】郑遨

一壶天上有名物，两个世间无事人。—郑遨

醉却隐之云叟外，不知何处是天真。 —罗隐之

第795卷 联句

所愿暂知居者乐，无使时称主者劳。（中宗幸安乐公主第，

从官赋诗，日知卒章，独存规诫，识者多之）

令乘骢马去，丞脱绣衣来。（《赠上蔡令潘好礼拜御史》，

见《朝野佥载》）

魂逐东流水，坟依独坐山。（《哭陈子昂》）

三代掌纶诰，一身能唱歌。（见《乐府杂录》）

明月飞出海，黄河流上天。（《暮行潼关》）

芙蓉初出水，桃李忽无言。（《观内人楼上踏歌》）

夜夜月为青冢镜，年年雪作黑山花。（《塞上曲》）

雁影数行秋半逢，渔歌一声夜深发。

忽睹邢武辞，泠其金石备。（《宣城总集》云：

唐开元甲子，武平一同河间邢巨同游泾川琴溪，

题绝句，古刻尚存。后一纪，杜伟自柱史谪掾宣城，

陪连帅班景倩来观，题句云云。馀逸）

霜添柏树冷，气拂桂林寒。

八十年前棠树阴，竟陵太守公先人。（愿与竟陵陆羽

尝佐岭南连帅李复幕府。后愿刺竟陵，则复已捐馆，

而羽亦前谢。复父斋物先亦为竟陵守，愿因为七言诗陈事。

见《方舆胜览》）

阴天闻断雁，夜浦送归人。（《送丘郎中》）

谁言百人会，兄弟也沾陪。（《侍宴》见颜真卿集）

刻舟寻已化，弹铗未酬恩。（河西骑将宋青春有剑，

是青龙精。刃所及，若叩铜铁。青春死，为广琛所得。

或风雨后迸光出室，环烛方丈。哥舒翰求易以他宝，

广琛不与，因赠诗。见《酉阳杂俎》）

梦里换春秋。（《咏华清宫》）

莫言闲话是闲话，往往事从闲话来。

何必剃头为弟子，无家便是出家人。（见张为《主客图》）

常愿追禅理，安能挹化源。（鸿渐酷好浮屠道，

晚年乐退静，常悠然赋句，朝士多属和之。见本传）

因缘三纪异，契分四般同。（挚与李行敏同姓，同甲子、

同年登第，俱二十五岁，又同门，故云。见《纪事》）

在室愧屋漏。（绶子温疾革，诵绶此句曰：

“今不负斯诫矣。”见《唐书》）

桃花浪里成龙去，竹叶山头退鹢飞。（《赠柳棠及第》，

见《纪事》）

庾岭东边吏隐州，溪山竹树亦清幽。（见《方舆胜览》）

地灵无俗草，岩静有仙禽。（《等慈寺北岩》，

见《方舆胜览》）

白鸟远行树，玉虹孤饮潭。（《庐山瀑布》）

四五片霞生绝壁，两三行雁过疏松。（以上见《纪事》）

抛芥子降颠狒狒，折杨枝洒醉猩猩。（见《摭言》）

山近衡阳虽少雁，水连巴蜀岂无鱼。（敬之甥雍陶，蜀川

上第后，薄于亲友，不寄书。敬之让焉，陶得诗愧赧）

水声长在耳，山色不离门。

扫地树留影，拂床琴有声。

落日长安道，秋槐满地花。（以上并见《纪事》）

中丞为国拔贤才，寒俊欣逢藻鉴开。（《赠知贡举陈商》，

见《池阳志》）

莫将韦监同殷监，错认容身是保身。（懿宗朝，

澳为吏部侍郎，不受请托，为执政所恶，出为邠宁节度。

时宰复发其部事，罢镇，以秘书监分司东都。

尝戏吟此句，京师权幸闻而尤怒之。见《唐书》）

珠箔卷繁星，金樽泻月明。

身死为修刘稹表，名高因让陆洿书。（《吊欧阳秬》。

秬，詹从子，开成中擢第。司勋郎中陆洿弃官隐吴中，

后赴召复出，秬移书让之，因不出。秬名益闻，

竟赴泽潞刘稹幕辟。稹表指斥时政，朝廷疑秬所草，

流崖州，赐死）

尘飞遗恨尽，花落古宫平。（《洛阳古城》）

红粉笙歌人代远，月明陵树水东流。（《铜雀台》）

露团沙鹤起，人卧钓船流。（见《摭言》）

只向国门安四海，不离乡井拜三公。（《赠王重荣》。

《纪事》：重荣镇河中，燕投此诗，甚加礼敬。

竟以凌轹诸从事，受正平之祸）

芍药花开菩萨面，棕闾叶散野人头。（璘与李群玉相遇

岳麓寺，群玉待之甚浅。曰：“请与公联句。”破题而

授之，璘略不伫思，继之云云。群玉遂屈。见《纪事》）

虚心纤质雁衔馀，凤吹龙吟定不如。（薛阳陶善吹芦管。

蔚镇淮海，阳陶为浙右小校，监押度支。运米至，蔚召，

令出芦管，于赏心亭奏之。蔚大嘉赏，赠诗此其终篇也）

今朝拜贡盈襟泪，不进新芽是进心。（常州旧贡阳羡茶。

僖宗幸蜀，枳间关驰贡，故有此句。见《常州志》）

万蕴千牌次碧牙，缥笺金字间明霞。（賨善楷书。

天复中，挈家自华至陈，未尝废词翰。其题经藏有此句，

见《宣和书谱》）

一箭不中鹄，五湖归钓鱼。（见《地志》）

烟随红焰断，化作白云飞。（七岁时咏野烧，

识者知其为青云器）

隔岸水牛浮鼻渡，傍溪沙鸟点头行。（见《纪事》）

绮罗因片叶，桃李谩同时。（咏桑，见《诗注总话》）

都缘心似水，故以钵为舟。（《题壁画杯渡道人》）

路指丹阳分虎节，心存双阙恋龙颜。（《赴润州镇赐饯》，

见《江表志》）

甜于泉水茶须信，狂似杨花蝶未知。（《咏雪》）

半窗月在犹煎药，几夜灯闲不照书。（《病中》，

并见《江表志》）

至人无梦梦不到，天道恶盈盈有馀。（《闲书》）

龙髯已断嫔嫱老，豹尾不来岐路长。（《读武帝内传》）

翻身腾白浪，探爪擢明珠。（永新令请题屏画戏珠龙。

令好受馈遗，元龟写意讥之。令悟，追捕，遂亡入金陵）

因借梦书过竹寺，学耕秋粟绕茆原。（《寄柳宣》）

芭蕉叶上无愁雨，自是多情听断肠。（戎昱诗有

“一夜不眠孤客耳，主人门外有芭蕉。”代为之答）

风雨揭却屋，全家醉不知。（咏渔父，见《江南野录》）

孤猿叫落中岩月，野客吟残半夜灯。

雁飞南浦砧初断，月满西楼酒半醒。

晓来羸驷依前去，目断遥山数点清。（《宿江城》，

并见《锦绣万花谷》）

迈古文章金鸑鷟，出群行止玉麒麟。（《赠邵拙》，

见《马令书》）

风便磬声远，日斜楼影长。（游古观，见《郡阁雅谈》）

好是晚来香雨里，担簦亲送绮罗人。（见《诗史》）

莲中花更好，云里月常新。（南唐宫嫔窅娘善舞，

后主作金莲，令窅娘缠足作新月状，舞莲中。

镐诗因窅娘作也。见《道山清话》）

天下传将舞马赋，门前迎得跨驴宾。（《献高侍郎》）

砚贮寒泉碧，庭堆败叶红。（《赠宣城宰》）

燕掠琴弦穿静院，吏收诗草下闲庭。（《赠徐学士》，

见《雅言系述》）

年年闻尔者，未有不伤情。（《蝉》）

出得风尘者，合知岐路人。

拂榻灯未来，开门月先入。

忽生云是匣，高以月为台。

入夜虽无伤物意，向明还有动人心。（《画虎》，

并见《吟窗杂录》）

金茎来白露，玉宇起清风。（《侍宴》，见《吟窗杂录》）

红旆渡江霞蘸水，青蛇出匣雪侵衣。（赠池阳守陈德诚）

云散便凝千里望，日斜长占半城阴。（《升元阁》）

只住此山宁有意，向来求佛本无心。（《赠嘉禾峰僧》）

万国不得雨，孤云犹在山。（见《江南野录》）

先生不在此，千载只空山。（题斋壁，见《江南野录》）

建水旧传刘夜坐，螺川新有夏江城。（刘洞有《夜坐》诗，

夏宝松有《宿江城》诗皆见称一时，号刘夜坐、夏江城云）

一雨洗残暑，万家生早凉。（《漳江感怀》）

暮鸟归巢急，寒牛下陇迟。（《村居》）

算吟千百首，方得两三联。

清时不作登龙客，绿鬓闲梳傍草堂。（《赠黄岩》，

并《雅言系述》）

淮船分蚁队，江市聚蝇声。（《夜宿金山》，

见《古今诗话》）

人间不见月，天外自分明。（《中秋不见月》，

见《大定录》）

烧平樵路出，潮落海山高。（见《葆光录》）

行人折柳和轻絮，飞燕衔泥带落花。（见《西清诗话》）

轻身都是义，殉主始为忠。（《咏志》）

满堂罗绮兼朱紫，四代儿孙奉老翁。（德昭理家以孝爱闻，

每时序置酒，环列几席者凡四从，故其诗云。

见《备史》）

雪浦二月江湖阔，花发千山道路香。（见《备史》）

海边红日半离水，天外暖风轻到花。（《春日》）

雨声鞭自禁门出，一簇人从天上来。（《赠王枢密处回》，

见《异闻录》）

十字水中分岛屿，数重花外见楼台。（浣花溪江皆创亭榭，

孟昶游之，曰：“曲江金殿锁千门，未及此。”

廷珪赋句，昶称善。见《蜀梼杌》）

无钱将乞樊知客，名纸生毛不为通。（彬初投谒马殷，

知客樊姓者索贿不得，不与通。后为《九州歌》干之，

又不问，因入蜀。见《南部新书》）

桑柘残阳里，儿孙落叶中。（彬有子稚齿，作《田父诗》

云云。廖凝见之，知其不寿，寻果卒。见《郡阁雅谈》）

向外疑无地，其中别有天。（《大内盆池》）

方外共推为道友，关中独自占诗家。（《赠滕郎中》）

炎暑郁蒸无处避，凉风消息几时来。（见《古今诗话》）

月沈湘浦冷，花谢汉宫秋。（《挽马希范夫人》，

见《五代史补》）

须把咽喉吞世界，盖因奢侈致危亡。

若须抛却便抛却，莫待风高更亦深。（并《渔父》篇。

见《五代史补》）

夜长灯影灭，天绕鹤声孤。（见《吟窗杂录》）

金筈离弦三尺电，星髇破的一声雷。（射，吟窗杂录）

背日流泉生冻早，逆风归鸟入巢迟。（《山中即事》，

见《雅言系述》）

胜日登楼望，山川一半春。（《桂林逍遥楼》）

也知别有风光主，花蕾枝枝似去年。（《题藏舟浦花》，

见《南部新书》）

金殿圣人看纵笔，玉堂词客尽裁诗。（《赠【巩 言】光》）

菱叶乍翻人采后，芰荷初没舸行时。（见《纪事》）

春寒酒力迟，冉冉生微红。（《寒月》）

自然草木性，谁祝元化功。

湓浦风生破胆愁。

血染剑花明帐幕，三千车马出渔阳。

入门堪笑复堪怜，三径苔荒一钓船。（见张为《主客图》）

小桥风月年年事，争奈潘郎去□何。（见《南部新书》）

清猿啼远木，白鸟下前滩。（《秋日江干远望》）

鹤归秋汉远，人去草堂空。（《经王山人旧居》）

虽当南北路，不碍往来人。（《道傍树》）

钓叟无机沙鸟睡，禅师入定白牛闲。（《江寺闲书》）

天涯故友无来信，窗外拒霜空落花。（《暮秋怀故人》，

并见《雅言杂载》）

雨壁长秋菌，风枝落病蝉。（《即事》）

老筇支瘦影，寒木凭吟身。

诗债到春无处避，离愁因醉暂时无。（《春日偶题》）

茶香解睡磨铛煮，山色牵怀著屐登。（《即事》）

身闲不恨辞官早，诗好常甘得句迟。（《赠致仕黄损》，

见《雅言系述》）

白日故乡远，青山佳句中。（见《酉阳杂俎》）

冥云生易满，秋草长难高。

落星一石几千年，门外何人扣汉川。（《白石镇古城》）

五千里地望皆见，七十二峰中最高。（《祝融峰》）

花烧落第眼，雨破到家程。（下第东归，见《海录碎事》）

架上紫衣闲不著，案头金字坐长看。（《赠温州大云

寺僧鸿楚》，见《高僧传》）

溪从沮水流嶓冢，岭接青泥入剑天。（《青泥山》）

但存方寸地，留与子孙耕。

小旗村店酒，微雨野塘花。（见《南部新书》）

地偏云自去，日暮山更深。

恰似传花人饮散，空抛床下最繁枝。

艳魄香魂如有在，还应羞见堕楼人。

（二生并与武椽游，步非烟死，同赋其事）

扫叶随风便，浇花趁日阴。（《赠隐者》）

闲云生不雨，病叶落非秋。（《夏日》）

三月能辞千日醉，一生能得几回看。（见《诗话总龟》）

最是五更留不住，向人枕畔著衣裳。（熙载婢妾甚多，

不为防闲，往往私出侍客，客赋诗云云。见《南唐近事》）

悬心秋夜月，万里照乡关。（《思乡》）

玉排复道珊瑚殿，金错危椆翡翠楼。（题三学院经楼）

此花不与众花同，为感高僧护法功。（《大慈寺芍药》，

并《吟窗杂录》）

第786卷 联句

都来消帝力，全不用兵防。（齐己《风骚旨格》）

道远擎空钵，深山踏落花。（齐己《风骚旨格》）

船中江上景，晚泊早行时。（齐己《风骚旨格》）

山寺钟楼月，江城鼓角风。（齐己《风骚旨格》）

雨过花争出，云空月半生。（齐己《风骚旨格》）

鸟正啼隋柳，人须入楚山。（齐己《风骚旨格》）

高松飘雨雪，一室掩香灯。（齐己《风骚旨格》）

遂有冥心者，还寻此境来。（齐己《风骚旨格》）

又因风雨夜，重到古松门。（齐己《风骚旨格》）

道晦金鸡伏，时来木马鸣。（齐己《风骚旨格》）

谁来看山寺，自去扫松门。（齐己《风骚旨格》）

此生还自喜，馀事不相侵。（齐己《风骚旨格》）

白鬓无心镊，青山得意多。（齐己《风骚旨格》）

一春能几日，无雨亦多风。（齐己《风骚旨格》）

苦雨秋涛涨，狂风野烧翻。（齐己《风骚旨格》）

须知三尺剑，只为不平磨。（齐己《风骚旨格》）

要路争先进，闲门肯暂过。（齐己《风骚旨格》）

已难消永夜，况复听秋霖。（齐己《风骚旨格》）

大雪路亦宿，深山水也吞。（赠僧，齐己《风骚旨格》）

卷帘黄叶落，锁印子规啼。（齐己《风骚旨格》）

亡国空流水，孤祠掩落花。（齐己《风骚旨格》）

山魅隔窗舞，鵩鸟入帘飞。（齐己《风骚旨格》）

万里八九月，一身西北风。（齐己《风骚旨格》）

磴危攀薜荔，石滑疏莓苔。（齐己《风骚旨格》）

日落无行客，天寒有去鸿。（齐己《风骚旨格》）

正思浮世事，又到古城边。（齐己《风骚旨格》）

寻常风雨夜，应有鬼神看。（齐己《风骚旨格》）

寄宿山中寺，相辞海上僧。（齐己《风骚旨格》）

风吹榆荚叶，雨打木瓜花。（炙毂子《诗格》）

是星皆拱北，无水不朝东。（梅尧臣《续金针诗格》）

西风起边雁，一一向潇湘。（梅尧臣《续金针诗格》）

那堪怀远路，犹自上高楼。（梅尧臣《续金针诗格》）

白云风散尽，红叶水流来。（徐寅《雅道机要》）

妾如无异意，君弃也甘心。（徐寅《雅道机要》）

野过云根阔，山高树影长。（徐寅《雅道机要》）

古迹应重别，生缘不暂停。（徐寅《雅道机要》）

一个字未稳，数宵心不闲。（徐寅《雅道机要》）

别地叶频落，去程山已寒。（徐寅《雅道机要》）

但取诗名得，何论下第频。（徐寅《雅道机要》）

早起赴前程，邻鸡尚未鸣。（文彧《诗格》）

白地一回雨，儿孙拾得金。（文彧《诗格》）

轩车在何处，雨雪满前山。（文彧《诗格》）

灯微山馆雨，角咽海城秋。（文彧《诗格》）

去帆看已远，临水立多时。（《桂林诗评》）

家贫为客早，路远得书稀。（《桂林诗评》）

瀑布五千仞，草堂瀑布边。（《桂林诗评》）

我忆云门寺，门前千万峰。（《桂林诗评》）

一瓶居无外，万木老禅中。（《桂林诗评》）

秋江洗一钵，寒日晒三衣。（《桂林诗评》）

空山行客少，独树晚蝉多。（《桂林诗评》）

一片月生海，几家人上楼。（待月，王正字《诗中旨格》）

窗寒风渐紧，灯落夜将深。（秋日言怀，王正字诗中旨格）

云梦几行去，潇湘一夜空。（送雁，王正字《诗中旨格》）

无风来竹院，有月在莎庭。（蟋蟀，王正字《诗中旨格》）

故园从小别，夜雨近秋闻。（王正字《诗中旨格》）

书剑别南州，炎荒万里游。（王正字《诗中旨格》）

山盘樵径上，人到雪房迟。（王正字《诗中旨格》）

路经秋雨后，人入乱峰来。（王正字《诗中旨格》）

独树知秋早，孤舟觉夜寒。（王正字《诗中旨格》）

马饥餐落叶，鹤宿晒残阳。（王正字《诗中旨格》）

路远春行尽，家贫愁到时。（《吟窗杂录》）

临水通宵坐，知君此兴同。（《吟窗杂录》）

江声兼小雨，暝色入啼猿。（《树萱录》）

藕隐玲珑玉，花藏缥缈容。（《树萱录》）

红树醉秋色，碧溪弹夜弦。（《树萱录》）

网断蛛犹织，梁空燕不归。（《树萱录》）

倒身无著处，呵手不成温。（《苦寒》见《事文类聚》）

几多诗弟子，无限酒知闻。（《悼方干》见《海录碎事》）

床上小薰笼，韶州新退红。（《乐府》见陆务观集注）

看时人步涩，展处蝶争来。（《题于兢画牡丹》，

兢字德源，长安人，梁宰相也。见《见闻志》）

酒味杂莲气，香冷胜于冰。轮囷如象鼻，潇洒绝青蝇。

（《碧筩杯》，见杨慎《艺林伐山》）

太宗皇帝真长策，赚得英雄尽白头。（《国史补》曰：

进士科得之艰难，其有老死于文场者，亦无所恨，

故诗云。《画墁录》以为赵嘏作）

曾题名处添前字，送出城人乞旧衣。（神龙已来，杏园宴后，

皆于慈恩塔下题名，及第后知闻。或遇未及第时题名处，

则为添前字，故诗云。见《摭言》）

华阳观里钟声集，建福门前鼓动期。（新进士放榜后翌日，

排光范门候过宰相。虽云排建福门，实集于西方馆，

故诗云云。见《南部新书》）

陇右诸侯供语鸟，日南太守送名花。（李德裕营平泉，

远方之人，多以异物奉之，时有题诗云云。见《剧谈录》）

八百孤寒齐下泪，一时回首望崖州。（德裕为相，

颇为寒进开路。及谪官南去，人咏此。见《摭言》）

让劫已令多士伏，沽名还得世人闻。（陈咏有诗名，善弈棋。

昭宗幸陕之岁，策名归蜀，韦庄以诗贺之。乡中有嫉善者，

属和韦诗云云，比之涤器当垆也。见《纪事》）

人为子推初禁火，花愁青女再飞霜。（《寒食》，

见《事文类聚》）

楝花开后风光好，梅子黄时雨意浓。 （江南自初春至初夏，

有二十四番花信风，最后为楝花风，故唐人有此句。

见《东皋杂录》）

兰汤备浴传荆俗，水马浮江吊屈魂。（唐人《午日》诗。

南方竞渡，治其舟使轻利，名飞凫，名水车，又名水马。

见《荆楚岁时记》）

城头椎鼓传花枝，席上抟拳握松子。（见《东皋杂录》）

鸟向不香花里宿，人从无影月中归。（《雪》）

轻著冻痕销水面，密随和气入花根。（《春雪》）

万木尽如花落候，四檐鸣□雨来时。（《晴雪》，

王安石尝举此三联，云唐人诗）

浓绿万枝红一点，动人春色不须多。（王安石在翰苑，

见榴花止开一朵，有诗。陈正敏谓此乃唐人诗，

非安石所作。见《泊宅编》）

晚菘细切肥牛肚，新笋初尝嫩马蹄。（见《锦绣万花谷》）

蝉离楚树鸣犹少，叶到嵩山落更多。（《风骚旨格》）

风和日暖方开眼，雨润烟浓不举头。（《风骚旨格》）

窗前闲咏鸳鸯句，壁上时观獬廌图。（《风骚旨格》）

可能有事关心后，得似无人识面时。（《风骚旨格》）

一点孤灯人梦觉，万重寒叶雨声多。（炙毂子《诗格》）

此心只待相逢说，时复登楼看远山。（炙毂子《诗格》）

九江有浪船难济，三峡无猿客有愁。（炙毂子《诗格》）

四海鱼龙精魄冷，五山鸾凤骨毛寒。（炙毂子《诗格》）

谁家绿酒欢留客，何处红楼睡失明。（炙毂子《诗格》）

雨露施恩无厚薄，蓬蒿随分有枯荣。（梅尧臣续金针诗格）

去年花下留连饮，暖日夭桃莺乱啼。（梅尧臣续金针诗格）

今日江边容易别，淡烟衰草马频嘶。（梅尧臣续金针诗格）

蛇蝎性灵生便毒，蕙兰根异死犹香。（梅尧臣续金针诗格）

三间茅屋无人到，十里松门独自游。（梅尧臣续金针诗格）

翻忆旧山青碧里，绕庵闲伴野僧禅。（《云》）

不甘五等诸侯荐，直肯九重天子知。（刘素者，字仲华。

好学，不事科举，颇通迁、固、寿、晔之书，

尝有人贻诗云云，然卒不及仕。见《江南野志》）

第797卷 武后宫人 等

797.01 【离别难】武后宫人

此别难重陈，花飞复恋人。来时梅覆雪，去日柳含春。

物候催行客，归途淑气新。剡川今已远，魂梦暗相亲。

797.02 【袍中诗】开元宫人

沙场征戍客，寒苦若为眠。战袍经手作，知落阿谁边。

蓄意多添线，含情更著绵。今生已过也，结取后生缘。

797.03 【题洛苑梧叶上】天宝宫人

旧宠悲秋扇，新恩寄早春。聊题一片叶，将寄接流人。

797.04 【又题】天宝宫人

一叶题诗出禁城，谁人酬和独含情。

自嗟不及波中叶，荡漾乘春取次行。

797.05 【题花叶诗】德宗宫人

一入深宫里，无由得见春。题诗花叶上，寄与接流人。

797.06 【题红叶】宣宗宫人

流水何太急，深宫尽日闲。殷勤谢红叶，好去到人间。

797.07 【金锁诗】僖宗宫人

玉烛制袍夜，金刀呵手裁。锁寄千里客，锁心终不开。

797.08 【随驾游青城】李舜弦

因随八马上仙山，顿隔尘埃物象闲。

只恐西追王母宴，却忧难得到人间。

797.09 【蜀宫应制】李舜弦

浓树禁花开后庭，饮筵中散酒微醒。

濛濛雨草瑶阶湿，钟晓愁吟独倚屏。

797.010 【钓鱼不得】李舜弦

尽日池边钓锦鳞，芰荷香里暗消魂。

依稀纵有寻香饵，知是金钩不肯吞。

797.011 【宫词（一作王建诗，又作花蕊夫人诗）】李玉箫

鸳鸯瓦上瞥然声，昼寝宫娥梦里惊。

元是我王金弹子，海棠花下打流莺。

797.012 【太平诗】金真德

大唐开鸿业，巍巍皇猷昌。止戈戎衣定，修文继百王。

统天崇雨施，理物体含章。深仁谐日月，抚运迈时康。

幡旗既赫赫，钲鼓何锽锽。外夷违命者，翦覆被大殃。

和风凝宇宙，遐迩竞呈祥。四时调玉烛，七曜巡万方。

维岳降宰辅，维帝用忠良。三五咸一德，昭我皇家唐。

797.013 【句】宝历宫人

宝帐香重重，一双红芙蓉。

第798卷 花蕊夫人

798.01 【宫词（梨园子弟以下四十一首一作王珪诗）】花蕊夫人

五云楼阁凤城间，花木长新日月闲。

三十六宫连内苑，太平天子住昆山。

会真广殿约宫墙，楼阁相扶倚太阳。

净甃玉阶横水岸，御炉香气扑龙床。

龙池九曲远相通，杨柳丝牵两岸风。

长似江南好风景，画船来去碧波中。

东内斜将紫禁通，龙池凤苑夹城中。

晓钟声断严妆罢，院院纱窗海日红。

殿名新立号重光，岛上亭台尽改张。

但是一人行幸处，黄金阁子锁牙床。

夹城门与内门通，朝罢巡游到苑中。

每日日高祗候处，满堤红艳立春风。

厨船进食簇时新，侍宴无非列近臣。

日午殿头宣索鲙，隔花催唤打鱼人。

立春日进内园花，红蕊轻轻嫩浅霞。

跪到玉阶犹带露，一时宣赐与宫娃。

三面宫城尽夹墙，苑中池水白茫茫。

直从狮子门前入，旋见亭台绕岸傍。

离宫别院绕宫城，金版轻敲合凤笙。

夜夜月明花树底，傍池长有按歌声。

御制新翻曲子成，六宫才唱未知名。

尽将觱篥来抄谱，先按君王玉笛声。

旋移红树斫新苔，宣使龙池更凿开。

展得绿波宽似海，水心楼殿胜蓬莱。

太虚高阁凌虚殿，背倚城墙面枕池。

诸院各分娘子位，羊车到处不教知。

修仪承宠住龙池，扫地焚香日午时。

等候大家来院里，看教鹦鹉念新诗。

才人出入每参随，笔砚将行绕曲池。

能向彩笺书大字，忽防御制写新诗。

六宫官职总新除，宫女安排入画图。

二十四司分六局，御前频见错相呼。

春风一面晓妆成，偷折花枝傍水行。

却被内监遥觑见，故将红豆打黄莺。

殿前排宴赏花开，宫女侵晨探几回。

斜望花开遥举袖，传声宣唤近臣来。

小球场近曲池头，宣唤勋臣试打球。

先向画楼排御幄，管弦声动立浮油。

供奉头筹不敢争，上棚等唤近臣名。

内人酌酒才宣赐，马上齐呼万岁声。

殿前宫女总纤腰，初学乘骑怯又娇。

上得马来才欲走，几回抛鞚抱鞍桥。

自教宫娥学打球，玉鞍初跨柳腰柔。

上棚知是官家认，遍遍长赢第一筹。

翔鸾阁外夕阳天，树影花光远接连。

望见内家来往处，水门斜过罨楼船。

内家追逐采莲时，惊起沙鸥两岸飞。

兰棹把来齐拍水，并船相斗湿罗衣。

新秋女伴各相逢，罨画船飞别浦中。

旋折荷花伴歌舞，夕阳斜照满衣红。

少年相逐采莲回，罗帽罗衫巧制裁。

每到岸头长拍水，竞提纤手出船来。

早春杨柳引长条，倚岸沿堤一面高。

称与画船牵锦缆，暖风搓出彩丝绦。

内家宣锡生辰宴，隔夜诸宫进御花。

后殿未闻宫主入，东门先报下金车。

端午生衣进御床，赭黄罗帕覆金箱。

美人捧入南薰殿，玉腕斜封彩缕长。

选进仙韶第一人，才胜罗绮不胜春。

重教按舞桃花下，只踏残红作地裀。

侍女争挥玉弹弓，金丸飞入乱花中。

一时惊起流莺散，踏落残花满地红。

七宝阑干白玉除，新开凉殿幸金舆。

一沟泛碧流春水，四面琼钩搭绮疏。

山楼彩凤栖寒月，宴殿金麟吐御香。

蜀锦地衣呈队舞，教头先出拜君王。

天外明河翻玉浪，楼西凉月涌金盆。

香销甲乙床前帐，宫锁玲珑闭殿门。

细风欹叶撼宫梧，早怯秋寒著绣繻。

玉宇无人双燕去，一弯新月上金枢。

夜寒金屋篆烟飞，灯烛分明在紫微。

漏永禁宫三十六，燕回争踏月轮归。

晓吹翩翩动翠旗，炉烟千叠瑞云飞。

何人奏对偏移刻，御史天香隔绣衣。

金井秋啼络纬声，出花宫漏报严更。

不知谁是金銮直，玉宇沉沉夜气清。

内庭秋燕玉池东，香散荷花水殿风。

阿监采菱牵锦缆，月明犹在画船中。

东宫花烛彩楼新，天上仙桥上锁春。

偏出六宫歌舞奏，嫦娥初到月虚轮。

纱幔薄垂金麦穗，帘钩纤挂玉葱条。

楼西别起长春殿，香碧红泥透蜀椒。

翠华香重玉炉添，双凤楼头晓日暹。

扇掩红鸾金殿悄，一声清跸卷珠帘。

金作蟠龙绣作麟，壶中楼阁禁中春。

君王避暑来游幸，风月横秋气象新。

清晓自倾花上露，冷侵宫殿玉蟾蜍。

擘开五色销金纸，碧锁窗前学草书。

翠钿贴靥轻如笑，玉凤雕钗袅欲飞。

拂晓贺春皇帝阁，彩衣金胜近龙衣。

琐声金彻阁门环，帘卷珍珠十二间。

别殿春风呼万岁，中丞新押散朝班。

鸡人报晓传三唱，玉井金床转辘轳。

烟引御炉香绕殿，漏签初刻上铜壶。

御按横金殿幄红，扇开云表露天容。

太常奏备三千曲，乐府新调十二钟。

宫女熏香进御衣，殿门开锁请金匙。

朝阳初上黄金屋，禁夜春深昼漏迟。

三月金明柳絮飞，岸花堤草弄春时。

楼船百戏催宣赐，御辇今年不上池。

内人稀见水秋千，争擘珠帘帐殿前。

第一锦标谁夺得，右军输却小龙船。

夜色楼台月数层，金猊烟穗绕觚棱。

重廊屈折连三殿，密上真珠百宝灯。

天门晏闭九重关，楼倚银河气象间。

一点星球重绛阙，五云仙仗下蓬山。

禁里春浓蝶自飞，御蚕眠处弄新丝。

碧窗尽日教鹦鹉，念得君王数首诗。

斗草深宫玉槛前，春蒲如箭荇如钱。

不知红药阑干曲，日暮何人落翠钿。

太液波清水殿凉，画船惊起宿鸳鸯。

翠眉不及池边柳，取次飞花入建章。

御座垂帘绣额单，冰山重叠贮金盘。

玉清迢递无尘到，殿角东西五月寒。

春心滴破花边漏，晓梦敲回禁里钟。

十二楚山何处是，御楼曾见两三峰。

博山夜宿沈香火，帐外时闻暖凤笙。

理遍从头新上曲，殿前龙直未交更。

春殿千官宴却归，上林莺舌报花时。

宣徽旋进新裁曲，学士争吟应诏诗。

钓线沈波漾彩舟，鱼争芳饵上龙钩。

内人急捧金盘接，拨剌红鳞跃未休。

蕙炷香销烛影残，御衣熏尽辄更阑。

归来困顿眠红帐，一枕西风梦里寒。

东宫降诞挺佳辰，少海星边拥瑞云。

中尉传闻三日宴，翰林当撰洗儿文。

酒库新修近水傍，泼醅初熟五云浆。

殿前供御频宣索，追入花间一阵香。

白藤花限白银花，閤子门当寝殿斜。

近被宫中知了事，每来随驾使煎茶。

西球场里打球回，御宴先于苑内开。

宣索教坊诸伎乐，傍池催唤入船来。

昭仪侍宴足精神，玉烛抽看记饮巡。

倚赖识书为录事，灯前时复错瞒人。

后宫阿监裹罗巾，出入经过苑囿频。

承奉圣颜忧误失，就中长怕内夫人。

管弦声急满龙池，宫女藏钩夜宴时。

好是圣人亲捉得，便将浓墨扫双眉。

密室红泥地火炉，内人冬日晚传呼。

今宵驾幸池头宿，排比椒房得暖无。

画船花舫总新妆，进入池心近岛傍。

松柏楼窗楠木板，暖风吹过一团香。

三清台近苑墙东，楼槛层层映水红。

尽日绮罗人度曲，管弦声在半天中。

安排诸院接行廊，外槛周回十里强。

青锦地衣红绣毯，尽铺龙脑郁金香。

安排竹栅与笆篱，养得新生鹁鸽儿。

宣受内家专喂饲，花毛间看总皆知。

年初十五最风流，新赐云鬟便上头。

按罢霓裳归院里，画楼云阁总重修。

金画香台出露盘，黄龙雕刻绕朱阑。

焚修每遇三元节，天子亲簪白玉冠。

六宫一例鸡冠子，新样交镌白玉花。

欲试澹妆兼道服，面前宣与唾盂家。

三月樱桃乍熟时，内人相引看红枝。

回头索取黄金弹，绕树藏身打雀儿。

小小宫娥到内园，未梳云鬓脸如莲。

自从配与夫人后，不使寻花乱入船。

锦城上起凝烟阁，拥殿遮楼一向高。

认得圣颜遥望见，碧阑干映赭黄袍。

水车踏水上宫城，寝殿檐头滴滴鸣。

助得圣人高枕兴，夜凉长作远滩声。

平头船子小龙床，多少神仙立御旁。

旋刺篙竿令过岸，满池春水蘸红妆。

苑东天子爱巡游，御岸花堤枕碧流。

新教内人供射鸭，长将弓箭绕池头。

罗衫玉带最风流，斜插银篦慢裹头。

闲向殿前骑御马，挥鞭横过小红楼。

沉香亭子傍池斜，夏日巡游歇翠华。

帘畔玉盆盛净水，内人手里剖银瓜。

薄罗衫子透肌肤，夏日初长板阁虚。

独自凭阑无一事，水风凉处读文书。

婕妤生长帝王家，常近龙颜逐翠华。

杨柳岸长春日暮，傍池行困倚桃花。

月头支给买花钱，满殿宫人近数千。

遇著唱名多不语，含羞走过御床前。

小雨霏微润绿苔，石楠红杏傍池开。

一枝插向金瓶里，捧进君王玉殿来。

锦鳞跃水出浮萍，荇草牵风翠带横。

恰似金梭撺碧沼，好题幽恨写闺情。

春天睡起晓妆成，随侍君王触处行。

画得自家梳洗样，相凭女伴把来呈。

舞头皆著画罗衣，唱得新翻御制词。

每日内庭闻教队，乐声飞上到龙墀。

春早寻花入内园，竞传宣旨欲黄昏。

明朝驾幸游蚕市，暗使毡车就苑门。

半夜摇船载内家，水门红蜡一行斜。

圣人正在宫中饮，宣使池头旋折花。

春日龙池小宴开，岸边亭子号流杯。

沈檀刻作神仙女，对捧金尊水上来。

梨园子弟簇池头，小乐携来候宴游。

旋炙银笙先按拍，海棠花下合梁州。

慢梳鬟髻著轻红，春早争求芍药丛。

近日承恩移住处，夹城里面占新宫。

别色官司御辇家，黄衫束带脸如花。

深宫内院参承惯，常从金舆到日斜。

日高房里学围棋，等候官家未出时。

为赌金钱争路数，专忧女伴怪来迟。

摴蒱冷澹学投壶，箭倚腰身约画图。

尽对君王称妙手，一人来射一人输。

慢揎红袖指纤纤，学钓池鱼傍水边。

忍冷不禁还自去，钓竿常被别人牵。

宣城院约池南岸，粉壁红窗画不成。

总是一人行幸处，彻宵闻奏管弦声。

丹霞亭浸池心冷，曲沼门含水脚清。

傍岸鸳鸯皆著对，时时出向浅沙行。

杨柳阴中引御沟，碧梧桐树拥朱楼。

金陵城共滕王阁，画向丹青也合羞。

晚来随驾上城游，行到东西百子楼。

回望苑中花柳色，绿阴红艳满池头。

牡丹移向苑中栽，尽是藩方进入来。

未到末春缘地暖，数般颜色一时开。

明朝腊日官家出，随驾先须点内人。

回鹘衣装回鹘马，就中偏称小腰身。

盘凤鞍鞯闪色妆，黄金压胯紫游缰。

自从拣得真龙种，别置东头小马坊。

翠辇每从城畔出，内人相次簇池隈。

嫩荷花里摇船去，一阵香风逐水来。

高烧红烛点银灯，秋晚花池景色澄。

今夜圣人新殿宿，后宫相竞觅祇承。

苑中排比宴秋宵，弦管挣摐各自调。

日晚阁门传圣旨，明朝尽放紫宸朝。

夜深饮散月初斜，无限宫嫔乱插花。

近侍婕妤先过水，遥闻隔岸唤船家。

宫娥小小艳红妆，唱得歌声绕画梁。

缘是太妃新进入，座前颁赐小罗箱。

池心小样钓鱼船，入玩偏宜向晚天。

挂得彩帆教便放，急风吹过水门前。

傍池居住有渔家，收网摇船到浅沙。

预进活鱼供日料，满筐跳跃白银花。

秋晚红妆傍水行，竞将衣袖扑蜻蜓。

回头瞥见宫中唤，几度藏身入画屏。

御沟春水碧于天，宫女寻花入内园。

汗湿红妆行渐困，岸头相唤洗花钿。

亭高百尺立春风，引得君王到此中。

床上翠屏开六扇，折枝花绽牡丹红。

内人承宠赐新房，红纸泥窗绕画廊。

种得海柑才结子，乞求自送与君王。

翡翠帘前日影斜，御沟春水浸成霞。

侍臣向晚随天步，共看池头满树花。

金碧阑干倚岸边，卷帘初听一声蝉。

殿头日午摇纨扇，宫女争来玉座前。

嫩荷香扑钓鱼亭，水面文鱼作队行。

宫女齐来池畔看，傍帘呼唤勿高声。

新翻酒令著词章，侍宴初闻忆却忙。

宣使近臣传赐本，书家院里遍抄将。

寒食清明小殿旁，彩楼双夹斗鸡场。

内人对御分明看，先赌红罗被十床。

寝殿门前晓色开，红泥药树间花栽。

君王未起翠帘卷，又发宫人上直来。

海棠花发盛春天，游赏无时引御筵。

绕岸结成红锦帐，暖枝犹拂画楼船。

日晚宫人外按回，自牵骢马出林隈。

御前接得高叉手，射得山鸡喜进来。

朱雀门高花外开，球场空阔净尘埃。

预排白兔兼苍狗，等候君王按鹘来。

会仙观内玉清坛，新点宫人作女冠。

每度驾来羞不出，羽衣初著怕人看。

老大初教学道人，鹿皮冠子澹黄裙。

后宫歌舞今抛掷，每日焚香事老君。

法云寺里中元节，又是官家诞降辰。

满殿香花争供养，内园先占得铺陈。

金章紫绶选高班，每每东头近圣颜。

才艺足当恩宠别，只堪供奉一场闲。

内人深夜学迷藏，遍绕花丛水岸傍。

乘兴忽来仙洞里，大家寻觅一时忙。

小院珠帘著地垂，院中排比不相知。

羡他鹦鹉能言语，窗里偷教鸲鹆儿。

岛树高低约浪痕，苑中斜日欲黄昏。

树头木刻双飞鹤，荡起晴空映水门。

大臣承宠赐新庄，栀子园东柳岸傍。

今日圣恩亲幸到，板桥头是读书堂。

树叶初成鸟护窠，石榴花里笑声多。

众中遗却金钗子，拾得从他要赎么。

小殿初成粉未干，贵妃姊妹自来看。

为逢好日先移入，续向街西索牡丹。

内人相续报花开，准拟君王便看来。

逢著五弦琴绣袋，宜春院里按歌回。

巡吹慢遍不相和，暗数看谁曲校多。

明日梨花园里见，先须逐得内家歌。

黄金合里盛红雪，重结香罗四出花。

一一傍边书敕字，中官送与大臣家。

宫人早起笑相呼，不识阶前扫地夫。

乞与金钱争借问，外头还似此间无。

小随阿姊学吹笙，见好君王赐与名。

夜拂玉床朝把镜，黄金殿外不教行。

日高殿里有香烟，万岁声长动九天。

妃子院中初降诞，内人争乞洗儿钱。

宫花不共外花同，正月长生一半红。

供御樱桃看守别，直无鸦鹊到园中。

殿前铺设两边楼，寒食宫人步打球。

一半走来争跪拜，上棚先谢得头筹。

大仪前日暖房来，嘱向朝阳乞药栽。

敕赐一窠红踯躅，谢恩未了奏花开。

御前新赐紫罗襦，步步金阶上软舆。

宫局总来为喜乐，院中新拜内尚书。

鹦鹉谁教转舌关，内人手里养来奸。

语多更觉承恩泽，数对君王忆陇山。

分朋闲坐赌樱桃，收却投壶玉腕劳。

各把沈香双陆子，局中斗累阿谁高。

禁寺红楼内里通，笙歌引驾夹城东。

裹头宫监堂前立，手把牙鞘竹弹弓。

舞来汗湿罗衣彻，楼上人扶下玉梯。

归到院中重洗面，金花盆里泼银泥。

宿妆残粉未明天，总立昭阳花树边。

寒食内人长白打，库中先散与金钱。

众中偏得君王笑，偷把金箱笔砚开。

书破红蛮隔子上，旋推当直美人来。

水中芹叶土中花，拾得还将避众家。

总待别人般数尽，袖中拈出郁金芽。

玉箫改调筝移柱，催换红罗绣舞筵。

未戴柘枝花帽子，两行宫监在帘前。

窗窗户户院相当，总有珠帘玳瑁床。

虽道君王不来宿，帐中长是炷牙香。

798.02 【述国亡诗】花蕊夫人

君王城上竖降旗，妾在深宫那得知。

十四万人齐解甲，宁无一个是男儿。

第799卷 杨容华 等

799.01 【新妆诗】杨容华

啼鸟惊眠罢，房栊乘晓开。凤钗金作缕，鸾镜玉为台。

妆似临池出，人疑向月来。自怜终不见，欲去复裴回。

799.02 【赠外】魏氏

浮萍依绿水，弱茑寄青松。与君结大义，移天得所从。

翰林无双鸟，剑水不分龙。谐和类琴瑟，坚固同胶漆。

义重恩欲深，夷险贵如一。本自身不令，积多婴痛疾。

朝夕倦床枕，形体耻巾栉。游子倦风尘，从官初解巾。

束装赴南郢，脂驾出西秦。比翼终难遂，衔雌苦未因。

徒悲枫岸远，空对柳园春。男儿不重旧，丈夫多好新。

新人喜新聘，朝朝临粉镜。两鸳固无比，双蛾谁与竞。

讵怜愁思人，衔啼嗟薄命。蕣华不足恃，松枝有馀劲。

所愿好九思，勿令亏百行。

799.03 【咏破帘】乔氏

已漏风声罢，绳持也不禁。一从经落后，无复有贞心。

799.04 【送兄（武后召见，令赋送兄诗，应声而就）】七岁女子

别路云初起，离亭叶正飞。所嗟人异雁，不作一行归。

799.05 【送男左贬诗（一作送男彦辅左贬）】林氏

他日初投杼，勤王在饮冰。有辞期不罚，积毁竟相仍。

谪宦今何在，衔冤犹未胜。天涯分越徼，驿骑速毗陵。

肠断腹非苦，书传写岂能。泪添江水远，心剧海云蒸。

明月珠难识，甘泉赋可称。但将忠报主，何惧点青蝇。

799.06 【古兴】赵氏1

郁蒸夏将半，暑气扇飞阁。骤雨满空来，当轩卷罗幕。

度云开夕霁，宇宙何清廓。明月流素光，轻风换炎铄。

孤鸾伤对影，宝瑟悲别鹤。君子去不还，遥心欲何托。

金菊延清霜，玉壶多美酒。良人犹不归，芳菲岂常有。

不惜芳菲歇，但伤别离久。含情罢斟酌，凝怨对窗牖。

霁雪舒长野，寒云半幽谷。严风振枯条，猿啼抱冰木。

所嗟游宦子，少小荷天禄。前程未云至，凄怆对车仆。

岁寒成咏歌，日暮栖林朴。不惮行险道，空悲年运促。

799.07 【寄夫】郭绍兰

我婿去重湖，临窗泣血书。殷勤凭燕翼，寄与薄情夫。

799.08 【同夫游秦】王韫秀

路扫饥寒迹，天哀志气人。休零离别泪，携手入西秦。

799.09 【夫入相寄姨妹（载拜相，韫秀衔宿恨，寄姨妹）】王韫秀

相国已随麟阁贵，家风第一右丞诗。

笄年解笑鸣机妇，耻见苏秦富贵时。

799.010 【喻夫阻客】王韫秀

楚竹燕歌动画梁，春兰重换舞衣裳。

公孙开阁招嘉客，知道浮荣不久长。

799.011 【古意】张夫人

辘轳晓转素丝绠，桐声夜落苍苔砖。涓涓吹溜若时雨，

濯濯佳蔬非用天。丈夫不解此中意，抱瓮当时徒自贤。

799.012 【拜新月】张夫人

拜新月，拜月出堂前。暗魄初笼桂，虚弓未引弦。拜新月，

拜月妆楼上。鸾镜始安台，蛾眉已相向。拜新月，

拜月不胜情，庭花风露清。月临人自老，人望月长明。

东家阿母亦拜月，一拜一悲声断绝。昔年拜月逞容辉，

如今拜月双泪垂。回看众女拜新月，却忆红闺年少时。

799.013 【柳絮】张夫人

霭霭芳春朝，雪絮起青条。或值花同舞，不因风自飘。

过尊浮绿醑，拂幌缀红绡。那用持愁玩，春怀不自聊。

799.014 【拾得韦氏花钿以诗寄赠】张夫人

今朝妆阁前，拾得旧花钿。粉污痕犹在，尘侵色尚鲜。

曾经纤手里，拈向翠眉边。能助千金笑，如何忍弃捐。

799.015 【诮喜鹊】张夫人

畴昔鸳鸯侣，朱门贺客多。如今无此事，好去莫相过。

799.016 【句】张夫人

游蜂乍起惊落墀，黄鸟衔来却上枝。（《柳絮》）

临风重回首，掩泪向庭花。（《寄远》）

镜中春色老，枕前秋夜长。（咏泪，以上见《吟窗杂录》）

799.017 【书石壁】王氏

何事潘郎恋别筵，欢情未断妾心悬。

汰王滩下相思处，猿叫山山月满船。

799.018 【答微之】裴淑

侯门初拥节，御苑柳丝新。不是悲殊命，唯愁别近亲。

黄莺迁古木，朱履从清尘。想到千山外，沧江正暮春。

799.019 【夫下第（一作杜羔不第，将至家寄）】赵氏2

良人的的有奇才，何事年年被放回。

如今妾面羞君面，君若来时近夜来。

799.020 【杂言寄杜羔】赵氏2

君从淮海游，再过兰杜秋。归来未须臾，又欲向梁州。

梁州秦岭西，栈道与云齐。羌蛮万馀落，矛戟自高低。

已念寡俦侣，复虑劳攀跻。丈夫重志气，儿女空悲啼。

临邛滞游地，肯顾浊水泥。人生赋命有厚薄，

君但遨游我寂寞。

799.021 【闻夫杜羔登第（一作闻杜羔登第又寄）】赵氏2

长安此去无多地，郁郁葱葱佳气浮。

良人得意正年少，今夜醉眠何处楼。

799.022 【杂言】赵氏2

上林园中青青桂，折得一枝好夫婿。

杏花如雪柳垂丝，春风荡飏不同枝。

799.023 【寄夫（贞元中伉登第辟江西幕不归张以诗寄之）】张氏

久无音信到罗帏，路远迢迢遣问谁。

闻君折得东堂桂，折罢那能不暂归。

驿使今朝过五湖，殷勤为我报狂夫。

从来夸有龙泉剑，试割相思得断无。

799.024 【赠郑女郎（一作郑氏妹）】薛馧

艳阳灼灼河洛神，珠帘绣户青楼春。能弹箜篌弄纤指，

愁杀门前少年子。笑开一面红粉妆，东园几树桃花死。

朝理曲，暮理曲，独坐窗前一片玉。行也娇，坐也娇，

见之令人魂魄销。堂前锦褥红地炉，绿沈香榼倾屠苏。

解佩时时歇歌管，芙蓉帐里兰麝满。晚起罗衣香不断，

灭烛每嫌秋夜短。

799.025 【古意】薛馧

昨夜巫山中，失却阳台女。朝来香阁里，独伴楚王语。

799.026 【赠故人】薛馧

昔别容如玉，今来鬓若丝。泪痕应共见，肠断阿谁知。

799.027 【句】薛馧

寂寞相思处，雕梁落燕泥。（春闺曲，见《吟窗杂录》）

799.028 【题奉慈寺】杨德麟

日月金轮动，旃檀碧树秋。塔分鸿雁翅，钟挂凤凰楼。

799.029 【述怀（校书娶崔时年已暮崔微有愠色赋诗述怀）】崔氏

不怨卢郎年纪大，不怨卢郎官职卑。

自恨妾身生较晚，不及卢郎年少时。

799.030 【寄夫（一作王驾诗，题云古意）】陈玉兰

夫戍边关妾在吴，西风吹妾妾忧夫。

一行书信千行泪，寒到君边衣到无。

799.031 【写真寄夫】薛媛

欲下丹青笔，先拈宝镜寒。已经颜索寞，渐觉鬓凋残。

泪眼描将易，愁肠写出难。恐君浑忘却，时展画图看。

799.032 【闻琴】孙氏

玉指朱弦轧复清，湘妃愁怨最难听。初疑飒飒凉风劲，

又似萧萧暮雨零。近比流泉来碧嶂，远如玄鹤下青冥。

夜深弹罢堪惆怅，露湿丛兰月满庭。

799.033 【白蜡烛诗（代夫赠人）】孙氏

景胜银釭香比兰，一条白玉偪人寒。

他时紫禁春风夜，醉草天书仔细看。

799.034 【谢人送酒（一作代谢崔家郎君送酒）】孙氏

谢将清酒寄愁人，澄澈甘香气味真。

好是绿窗风月夜，一杯摇荡满怀春。

799.035 【诗】张立本女

危冠广袖楚宫妆，独步闲庭逐夜凉。

自把玉簪敲砌竹，清歌一曲月如霜。

799.036 【绣龟形诗】侯氏

暌离已是十秋强，对镜那堪重理妆。闻雁几回修尺素，

见霜先为制衣裳。开箱叠练先垂泪，拂杵调砧更断肠。

绣作龟形献天子，愿教征客早还乡。

799.037 【感夫诗（一作与夫诀，一作留别）】慎氏

当时心事已相关，雨散云飞一饷间。

便是孤帆从此去，不堪重上望夫山。

799.038 【谣】薛瑶

化云心兮思淑贞，洞寂灭兮不见人。瑶草芳兮思芬蒀，

将奈何兮青春。

799.039 【题唐安寺阁壁】王霞卿

春来引步暂寻游，愁见风光倚寺楼。

正好开怀对烟月，双眉不觉自如钩。

799.040 【答郑殷彝】王霞卿

君是烟霄折桂身，圣朝方切用儒珍。

正堪西上文场战，空向途中泥妇人。

799.041 【喜卢郎及第】窦梁宾

晓妆初罢眼初瞤，小玉惊人踏破裙。

手把红笺书一纸，上头名字有郎君。

799.042 【雨中看牡丹】窦梁宾

东风未放晓泥干，红药花开不奈寒。

待得天晴花已老，不如携手雨中看。

799.043 【书桐叶】任氏

拭翠敛蛾眉，郁郁心中事。搦管下庭除，书成相思字。

此字不书石，此字不书纸。书在桐叶上，愿逐秋风起。

天下有心人，尽解相思死。天下负心人，不识相思字。

有心与负心，不知落何地。

799.044 【下狱贡诗】黄崇嘏

偶辞幽隐在临邛，行止坚贞比涧松。

何事政清如水镜，绊他野鹤在深笼。

799.045 【辞蜀相妻女诗】黄崇嘏

一辞拾翠碧江湄，贫守蓬茅但赋诗。自服蓝衫居郡掾，

永抛鸾镜画蛾眉。立身卓尔青松操，挺志铿然白璧姿。

幕府若容为坦腹，愿天速变作男儿。

799.046 【答诸姊妹戒饮】蒋氏

平生偏好酒，劳尔劝吾餐。但得杯中满，时光度不难。

799.047 【书壁】周仲美

爱妾不爱子，为问此何理。弃官更弃妻，人情宁可已。

永诀泗之滨，遗言空在耳。三载无朝昏，孤帏泪如洗。

妇人义从夫，一节誓生死。江乡感残春，肠断晚烟起。

西望太华峰，不知几千里。

799.048 【溪口云】张文姬

溶溶溪口云，才向溪中吐。不复归溪中，还作溪中雨。

799.049 【池上竹】张文姬

此君临此池，枝低水相近。碧色绿波中，日日流不尽。

799.050 【沙上鹭】张文姬

沙头一水禽，鼓翼扬清音。只待高风便，非无云汉心。

799.051 【双槿树】张文姬

绿影竞扶疏，红姿相照灼。不学桃李花，乱向春风落。

799.052 【狱中书情上使君（长文为强暴所诬系狱，献诗雪冤）】程长文

妾家本住鄱阳曲，一片贞心比孤竹。当年二八盛容仪。

红笺草隶恰如飞。尽日闲窗刺绣坐，有时极浦采莲归。

谁道居贫守都邑，幽闺寂寞无人识。海燕朝归衾枕寒，

山花夜落阶墀湿。强暴之男何所为，手持白刃向帘帏。

一命任从刀下死，千金岂受暗中欺。我心匪石情难转，

志夺秋霜意不移。血溅罗衣终不恨，疮黏锦袖亦何辞。

县僚曾未知情绪，即便教人絷囹圄。朱唇滴沥独衔冤，

玉箸阑干叹非所。十月寒更堪思人，一闻击柝一伤神。

高髻不梳云已散，蛾眉罢扫月仍新。三尺严章难可越，

百年心事向谁说。但看洗雪出圜扉，始信白圭无玷缺。

799.053 【铜雀台怨】程长文

君王去后行人绝，箫筝不响歌喉咽。雄剑无威光彩沈，

宝琴零落金星灭。玉阶寂寞坠秋露，月照当时歌舞处。

当时歌舞人不回，化为今日西陵灰。

799.054 【春闺怨】程长文

绮陌香飘柳如线，时光瞬息如流电。

良人何处事功名，十载相思不相见。

第800卷 柳氏 等

800.01 【答韩翃】柳氏

杨柳枝，芳菲节，可恨年年赠离别。一叶随风忽报秋，

纵使君来岂堪折。

800.02 【归李江州后寄别王氏】程洛宾

鱼雁回时写报音，难凭锉蘖数年心。

虽然情断沙吒后，争奈平生怨恨深。

800.03 【忆崔生】红绡妓

深洞莺啼恨阮郎，偷来花下解珠珰。

碧云飘断音书绝，空倚玉箫愁凤凰。

800.04 【寄文茂】晁采

花笺制叶寄郎边，的的寻鱼为妾传。

并蒂已看灵鹊报，倩郎早觅买花船。

800.05 【秋日再寄】晁采

珍簟生凉夜漏馀，梦中恍惚觉来初。魂离不得空成病，

面见无由浪寄书。窗外江村钟响绝，枕边梧叶雨声疏。

此时最是思君处，肠断寒猿定不如。

800.06 【春日送夫之长安】晁采

思君远别妾心愁，踏翠江边送画舟。

欲待相看迟此别，只忧红日向西流。

800.07 【雨中忆夫】晁采

窗前细雨日啾啾，妾在闺中独自愁。

何事玉郎久离别，忘忧总对岂忘忧。

春风送雨过窗东，忽忆良人在客中。

安得妾身今似雨，也随风去与郎同。

800.08 【子夜歌十八首】晁采

侬既剪云鬟，郎亦分丝发。觅向无人处，绾作同心结。

夜夜不成寐，拥被啼终夕。郎不信侬时，但看枕上迹。

何时得成匹，离恨不复牵。金针刺菡萏，夜夜得见莲。

相逢逐凉候，黄花忽复香。颦眉腊月露，愁杀未成霜。

明窗弄玉指，指甲如水晶。剪之特寄郎，聊当携手行。

寄语闺中娘，颜色不常好。含笑对棘实，欢娱须是枣。

良会终有时，劝郎莫得怒。姜蘖畏春蚕，要绵须辛苦。

醉梦幸逢郎，无奈乌哑哑。中山如有酒，敢借千金价。

信使无虚日，玉酝寄盈觥。一年一日雨，底事太多晴。

绣房拟会郎，四窗日离离。手自施屏障，恐有女伴窥。

相思百馀日，相见苦无期。褰裳摘藕花，要莲敢恨池。

金盆盥素手，焚香诵普门。来生何所愿，与郎为一身。

花池多芳水，玉杯挹赠郎。避人藏袖里，湿却素罗裳。

感郎金针赠，欲报物俱轻。一双连素缕，与郎聊定情。

寒风响枯木，通夕不得卧。早起遣问郎，昨宵何以过。

得郎日嗣音，令人不可睹。熊胆磨作墨，书来字字苦。

轻巾手自制，颜色烂含桃。先怀侬袖里，然后约郎腰。

侬赠绿丝衣，郎遗玉钩子。即欲系侬心，侬思著郎体。

800.09 【答张生（一作明月三五夜）】崔莺莺

待月西厢下，迎风户半开。拂墙花影动，疑是玉人来。

800.010 【寄诗（一作绝微之）】崔莺莺

自从销瘦减容光，万转千回懒下床。

不为傍人羞不起，为郎憔悴却羞郎。

800.011 【告绝诗】崔莺莺

弃置今何道，当时且自亲。还将旧来意，怜取眼前人。

800.012 【答赵子（一作寄诗答赵象）】步非烟

绿惨双蛾不自持，只缘幽恨在新诗。

郎心应似琴心怨，脉脉春情更泥谁。

800.013 【又答赵象独坐（一作寄赠蝉锦香囊）】步非烟

无力严妆倚绣栊，暗题蝉锦思难穷。

近来赢得伤春病，柳弱花欹怯晓风。

800.014 【寄怀】步非烟

画檐春燕须同宿，兰浦双鸳肯独飞。

长恨桃源诸女伴，等闲花里送郎归。

800.015 【答赵象】步非烟

相思只恨难相见，相见还愁却别君。

愿得化为松上鹤，一双飞去入行云。

800.016 【临行献李尚书】崔紫云

从来学制斐然诗，不料霜台御史知。

忽见便教随命去，恋恩肠断出门时。

800.017 【怨诗效徐淑体】姚月华

妾生兮不辰，盛年兮逢屯。寒暑兮心结，夙夜兮眉颦。

循环兮不息，如彼兮车轮。车轮兮可歇，妾心兮焉伸。

杂沓兮无绪，如彼兮丝棼。丝棼兮可理，妾心兮焉分。

空闺兮岑寂，妆阁兮生尘。萱草兮徒树，兹忧兮岂泯。

幸逢兮君子，许结兮殷勤。分香兮剪发，赠玉兮共珍。

指天兮结誓，愿为兮一身。所遭兮多舛，玉体兮难亲。

损餐兮减寝，带缓兮罗裙。菱鉴兮慵启，博炉兮焉熏。

整袜兮欲举，塞路兮荆榛。逢人兮欲语，鞈匝兮顽嚚。

烦冤兮凭胸，何时兮可论。愿君兮见察，妾死兮何瞋。

800.018 【制履赠杨达】姚月华

金刀剪紫绒，与郎作轻履。愿化双仙凫，飞来入闺里。

800.019 【有期不至】姚月华

银烛清尊久延伫，出门入门天欲曙。

月落星稀竟不来，烟柳胧朣鹊飞去。

800.020 【怨诗寄杨达】姚月华

春水悠悠春草绿，对此思君泪相续。

羞将离恨向东风，理尽秦筝不成曲。

与君形影分吴越，玉枕经年对离别。

登台北望烟雨深，回身泣向寥天月。

800.021 【楚妃怨】姚月华

梧桐叶下黄金井，横架辘轳牵素绠。

美人初起天未明，手拂银瓶秋水冷。

800.022 【独游家园】孟氏

可惜春时节，依前独自游。无端两行泪，长只对花流。

800.023 【答少年】孟氏

谁家少年儿，心中暗自欺。不道终不可，可即恐郎知。

800.024 【寄情（一作许浑代作）】赵氏3

春风白马紫丝缰，正值蚕娘未采桑。五夜有心随暮雨，

百年无节抱秋霜。重寻绣带朱藤合，却忍罗裙碧草长。

为报西游减离恨，阮郎才去嫁刘郎。

800.025 【书红绡帕】李节度姬

囊裹真香谁见窃，鲛绡滴泪染成红。

殷勤遗下轻绡意，好与情郎怀袖中。

金珠富贵吾家事，常渴佳期乃寂寥。

偶用志诚求雅合，良媒未必胜红绡。

800.026 【会张生述怀】李节度姬

门前画戟寻常设，堂上犀簪取次看。

最是恼人情绪处，凤凰楼上月华寒。

800.027 【别韦洵美诗】崔素娥

妾闭闲房君路岐，妾心君恨两依依。

神魂倘遇巫娥伴，犹逐朝云暮雨归。

800.028 【送韦生酒】鲍家四弦

白露湿庭砌，皓月临前轩。此时去留恨，含思独无言。

800.029 【送鲍生酒】鲍家四弦

风飐荷珠难暂圆，多情信有短姻缘。

西楼今夜三更月，还照离人泣断弦。

第801卷 郎大家宋氏 等

801.01 【采桑】郎大家宋氏

春来南雁归，日去西蚕远。妾思纷何极，客游殊未返。

801.02 【宛转歌二首（一作崔液诗）】郎大家宋氏

风已清，月朗琴复鸣。掩抑非千态，殷勤是一声。

歌宛转，宛转和且长。愿为双鸿鹄，比翼共翱翔。

日已暮，长檐鸟声度。此时望君君不来，此时思君君不顾。

歌宛转，宛转那能异栖宿。愿为形与影，出入恒相逐。

801.03 【长相思】郎大家宋氏

长相思，久离别。关山阻，风烟绝。台上镜文销，

袖中书字灭。不见君形影，何曾有欢悦。

801.04 【朝云引】郎大家宋氏

巴西巫峡指巴东，朝云触石上朝空。巫山巫峡高何已，

行雨行云一时起。一时起，三春暮。若言来，且就阳台路。

801.05 【宿巫山寄远人】梁琼

巫山云，巫山雨，朝云暮雨无定所。南峰忽暗北峰晴，

空里仙人语笑声。曾侍荆王枕席处，直至如今如有灵。

春风澹澹白云闲，惊湍流水响千山。一夜此中对明月，

忆得此中与君别。感物情怀如旧时，君今渺渺在天涯。

晓看襟上泪流处，点点血痕犹在衣。

801.06 【昭君怨】梁琼

自古无和亲，贻灾到妾身。朔风嘶去马，汉月出行轮。

衣薄狼山雪，妆成虏塞春。回看父母国，生死毕胡尘。

801.07 【铜雀台】梁琼

歌扇向陵开，齐行奠玉杯。舞时飞燕列，梦里片云来。

月色空馀恨，松声莫更哀。谁怜未死妾，掩袂下铜台。

801.08 【远意】梁琼

脉脉长摅气，微微不离心。叩头从此去，烦恼阿谁禁。

801.09 【句】梁琼

玉枕空流别后泪，罗衣已尽去时香。（《古意》）

801.010 【有所思】刘云

朝亦有所思，暮亦有所思。登楼望君处，蔼蔼萧关道。

掩泪向浮云，谁知妾怀抱。玉井苍苔春院深，

桐花落尽无人扫。

801.011 【婕妤怨】刘云

君恩不可见，妾岂如秋扇。秋扇尚有时，妾身永微贱。

莫言朝花不复落，娇容几夺昭阳殿。

801.012 【望月（一作张瑛诗）】刘云

天汉凉秋夜，澄澄一镜明。山空猿屡啸，林静鹊频惊。

801.013 【古意】崔萱

灼灼叶中花，夏萎春又芳。明明天上月，蟾缺圆复光。

未如君子情，朝违夕已忘。玉帐枕犹暖，纨扇思何长。

愿因西南风，吹上玳瑁床。娇眠锦衾里，展转双鸳鸯。

801.014 【叙别】崔萱

碧池漾漾春水绿，中有佳禽暮栖宿。

愿持此意永相贻，只虑君情中反覆。

801.015 【豪家子】崔萱

年少家藏累代金，红楼尽日醉沈沈。

马非躞蹀宁酬价，人不婵娟肯动心。

801.016 【句】崔萱

岂知一只凤钗价，沽得数村蜗舍人。（《豪家妓》）

801.017 【赠所思】崔仲容

所居幸接邻，相见不相亲。一似云间月，何殊镜里人。

丹诚空有梦，肠断不禁春。愿作梁间燕，无由变此身。

801.018 【戏赠】崔仲容

暂到昆仑未得归，阮郎何事教人非。

如今身佩上清箓，莫遣落花沾羽衣。

801.019 【赠歌姬】崔仲容

水剪双眸雾剪衣，当筵一曲媚春辉。潇湘夜瑟怨犹在，

巫峡晓云愁不稀。皓齿乍分寒玉细，黛眉轻蹙远山微。

渭城朝雨休重唱，满眼阳关客未归。

801.020 【句】崔仲容

妾心合君心，一似影随形。（《寄赠》）

梁燕无情困，双栖语此时。（《春怨》）

不觉红颜去，空嗟白发生。（《感怀》）

桐花落尽春又尽，紫塞征人犹未归。（《古意》）

801.021 【独夜词】崔公远

晴天霜落寒风急，锦帐罗帏羞更入。

秦筝不复续断弦，回身掩泪挑灯立。

801.022 【句】崔公远

看花独不语，裴回双泪潸。

君今远戍在何处，遣妾秋来长望天。

801.023 【春词二首】张琰

垂柳鸣黄鹂，关关若求友。春情不可耐，愁杀闺中妇。

日暮登高楼，谁怜小垂手。

昨日桃花飞，今朝梨花吐。春色能几时，那堪此愁绪。

荡子游不归，春来泪如雨。

801.024 【铜雀台（一作张瑛诗）】张琰

君王冥漠不可见，铜雀歌舞空裴回。西陵啧啧悲宿鸟，

高殿沈沈闭青苔。青苔无人迹，红粉空自哀。

801.025 【句】张琰

年年人自老，日日水东流。

庭芳自摇落，永念结中肠。

801.026 【哭夫二首（时以夫征戎轻入被擒音信断绝作诗哭之）】裴羽仙

风卷平沙日欲曛，狼烟遥认犬羊群。

李陵一战无归日，望断胡天哭塞云。

良人平昔逐蕃浑，力战轻行出塞门。

从此不归成万古，空留贱妾怨黄昏。

801.027 【长门怨】刘媛

雨滴梧桐秋夜长，愁心和雨到昭阳。

泪痕不学君恩断，拭却千行更万行。

学画蛾眉独出群，当时人道便承恩。

经年不见君王面，花落黄昏空掩门。

801.028 【送远】刘媛

闻道瞿塘滟滪堆，青山流水近阳台。

知君此去无还日，妾亦随波不复回。

801.029 【句】刘媛

春风报梅柳，一夜发南枝。

傍人那得知心事，一面残妆空泪痕。

801.030 【怀良人（一云朱滔时河北士人作）】葛鸦儿

蓬鬓荆钗世所稀，布裙犹是嫁时衣。

胡麻好种无人种，正是归时不见归。

801.031 【会仙诗】葛鸦儿

彩凤摇摇下翠微，烟光漠漠遍芳枝。

玉窗仙会何人见，唯有春风仔细知。

烟霞迤逦接蓬莱，宫殿参差晓日开。

群玉山前人别处，紫鸾飞起望仙台。

801.032 【暗别离】刘瑶

槐花结子桐叶焦，单飞越鸟啼青霄。翠轩辗云轻遥遥，

燕脂泪迸红线条。瑶草歇芳心耿耿，玉佩无声画屏冷。

朱弦暗断不见人，风动花枝月中影。青鸾脉脉西飞去，

海阔天高不知处。

801.033 【古意曲】刘瑶

梧桐阶下月团团，洞房如水秋夜阑。吴刀剪破机头锦，

茱萸花坠相思枕。绿窗寂寞背灯时，暗数寒更不成寝。

801.034 【阖闾城怀古】刘瑶

五湖春水接遥天，国破君亡不记年。

唯有妖娥曾舞处，古台寂寞起愁烟。

801.035 【峡中即事】廉氏

清秋三峡此中去，鸣鸟孤猿不可闻。一道水声多乱石，

四时天色少晴云。日暮泛舟溪溆口，那堪夜永思氛氲。

801.036 【怀远】廉氏

隙尘何微微，朝夕通其辉。人生各有托，君去独不归。

青林有蝉响，赤日无鸟飞。裴回东南望，双泪空沾衣。

801.037 【寄征人】廉氏

凄凄北风吹鸳被，娟娟西月生蛾眉。

谁知独夜相思处，泪滴寒塘蕙草时。

801.038 【寄远】田娥

忆昨会诗酒，终日相逢迎。今来成故事，岁月令人惊。

泪流红粉薄，风度罗衣轻。难为子猷志，虚负文君名。

801.039 【携手曲】田娥

携手共惜芳菲节，莺啼锦花满城阙。行乐逶迤念容色，

色衰只恐君恩歇。凤笙龙管白日阴，盈亏自感青天月。

801.040 【长信宫】田娥

团圆手中扇，昔为君所持。今日君弃捐，复值秋风时。

悲将入箧笥，自叹知何为。

801.041 【句】田娥

春至偏无兴，秋来只是眠。（《闲居》）

801.042 【中秋夜泊武昌】刘淑柔

两城相对峙，一水向东流。今夜素娥月，何年黄鹤楼。

悠悠兰棹晚，渺渺荻花秋。无奈柔肠断，关山总是愁。

801.043 【赋荆门】薛琼

黄鸟翻红树，青牛卧绿苔。渚宫歌舞地，轻雾锁楼台。

801.044 【戏赠】赵虚舟

砌下梧桐叶正齐，花繁雨后压枝低。

报道不须鸦鸟乱，他家自有凤凰栖。

801.045 【铜雀台（一作张琰诗）】张瑛

君王冥漠不可见，铜雀歌舞空裴回。西陵啧啧悲宿鸟，

高殿沈沈闭青苔。青苔无人迹，红粉空相哀。

801.046 【望月（一作刘云诗）】张瑛

天汉凉秋夜，澄澄一镜明。山空猿屡啸，林静鹤频惊。

801.047 【答外（佐转戍边不归寄书与妻作诗答之）】长孙佐转妻

征人去年戍边水，夜得边书字盈纸。挥刀就烛裁红绮，

结作同心答千里。君寄边书书莫绝，妾答同心心自结。

同心再解不心离，离字频看字愁灭。结成一衣和泪封，

封书只在怀袖中。莫如书故字难久，愿学同心长可同。

801.048 【早梅（一作观梅女仙诗）】刘元载妻

南枝向暖北枝寒，一种春风有两般。

凭仗高楼莫吹笛，大家留取倚阑干。

801.049 【明月堂】刘氏妇

蝉鬓惊秋华发新，可怜红隙尽埃尘。

西山一梦何年觉，明月堂前不见人。

玉钩风急响丁东，回首西山似梦中。

明月堂前人不到，庭梧一夜老秋风。

801.050 【和潘雍】葛氏女

九天天远瑞烟浓，驾鹤骖鸾意已同。

从此三山山上月，琼花开处照春风。

801.051 【寄诗】李主簿姬

去时盟约与心违，秋日离家春不归。

应是维扬风景好，恣情欢笑到芳菲。

801.052 【题兴元明珠亭】京兆女子

寂寥满地落花红，独有离人万恨中。

回首池塘更无语，手弹珠泪与春风。

801.053 【题玉泉溪】湘驿女子

红叶醉秋色，碧溪弹夜弦。佳期不可再，风雨杳如年。

801.054 【题三乡诗】若耶溪女子

昔逐良人西入关，良人身殁妾空还。

谢娘卫女不相待，为雨为云归此山。

801.055 【题沙鹿门】谁氏女

昔逐良人去上京，良人身殁妾东征。

同来不得同归去，永负朝云暮雨情。

801.056 【联句（光、威、裒，姊妹三人，失其姓）】

朱楼影直日当午，玉树阴低月已三。—光

腻粉暗销银镂合，错刀闲剪泥金衫。—威

绣床怕引乌龙吠，锦字愁教青鸟衔。—裒

百味炼来怜益母，千花开处斗宜男。—光

鸳鸯有伴谁能羡，鹦鹉无言我自惭。—威

浪喜游蜂飞扑扑，佯惊孤燕语喃喃。—裒

偏怜爱数螆蛦掌，每忆光抽玳瑁簪。—光

烟洞几年悲尚在，星桥一夕帐空含。—威

窗前时节羞虚掷，世上风流笑苦谙。—裒

独结香绡偷饷送，暗垂檀袖学通参。—光

须知化石心难定，却是为云分易甘。—威

看见风光零落尽，弦声犹逐望江南。 —裒

801.057 【联句】越溪杨女

珠帘半床月，青竹满林风。—杨女

何事今宵景，无人解语同。 —谢生

801.058 【春日】越溪杨女

春尽花随尽，其如自是花。—杨女

从来说花意，不过此容华。—谢生

明月易亏轮，好花难恋春。—杨女

常将花月恨，并作可怜人。 —谢生

801.059 【句】曹文姬

凿开天外长生地，炼出人间不死丹。（《题梅仙山丹井》）

第802卷 关盼盼 等

802.01 【燕子楼三首】关盼盼

楼上残灯伴晓霜，独眠人起合欢床。

相思一夜情多少，地角天涯不是长。

北邙松柏锁愁烟，燕子楼中思悄然。

自埋剑履歌尘散，红袖香销一十年。

适看鸿雁岳阳回，又睹玄禽逼社来。

瑶瑟玉箫无意绪，任从蛛网任从灰。

802.02 【和白公诗】关盼盼

自守空楼敛恨眉，形同春后牡丹枝。

舍人不会人深意，讶道泉台不去随。

802.03 【句】关盼盼

儿童不识冲天物，漫把青泥污雪毫。（《临殁口吟》）

802.04 【啰唝曲六首】刘采春

不喜秦淮水，生憎江上船。载儿夫婿去，经岁又经年。

借问东园柳，枯来得几年。自无枝叶分，莫恐太阳偏。

莫作商人妇，金钗当卜钱。朝朝江口望，错认几人船。

那年离别日，只道住桐庐。桐庐人不见，今得广州书。

昨日胜今日，今年老去年。黄河清有日，白发黑无缘。

昨日北风寒，牵船浦里安。潮来打缆断，摇橹始知难。

802.05 【寄欧阳詹】太原妓

自从别后减容光，半是思郎半恨郎。

欲识旧来云髻样，为奴开取缕金箱。

802.06 【续韦蟾句】武昌妓

悲莫悲兮生别离，登山临水送将归。

武昌无限新栽柳，不见杨花扑面飞。

802.07 【献李观察】舞柘枝女

湘江舞罢忽成悲，便脱蛮靴出绛帷。

谁是蔡邕琴酒客，魏公怀旧嫁文姬。

802.08 【赠卢夫人】常浩

佳人惜颜色，恐逐芳菲歇。日暮出画堂，下阶拜新月。

拜月如有词，傍人那得知。归来投玉枕，始觉泪痕垂。

802.09 【寄远】常浩

年年二月时，十年期别期。春风不知信，轩盖独迟迟。

今日无端卷珠箔，始见庭花复零落。人心一往不复归，

岁月来时未尝错。可怜荧荧玉镜台，尘飞幂幂几时开。

却念容华非昔好，画眉犹自待君来。

802.010 【送武补阙】襄阳妓

弄珠滩上欲销魂，独把离怀寄酒尊。

无限烟花不留意，忍教芳草怨王孙。

802.011 【题孙棨诗后】王福娘

苦把文章邀劝人，吟看好个语言新。

虽然不及相如赋，也直黄金一二斤。

802.012 【问棨诗】王福娘

日日悲伤未有图，懒将心事话凡夫。

非同覆水应收得，只问仙郎有意无。

802.013 【谢棨（一作掷红巾诗）】王福娘

久赋恩情欲托身，已将心事再三陈。

泥莲既没移栽分，今日分离莫恨人。

802.014 【答小子弟诗】杨莱儿

黄口小儿口莫凭，逡巡看取第三名。

孝廉持水添瓶子，莫向街头乱碗鸣。

802.015 【和赵光远题壁】杨莱儿

长者车尘每到门，长卿非慕卓王孙。定知羽翼难随凤，

却喜波涛未化鲲。娇别翠钿黏去袂，醉歌金雀碎残尊。

多情多病年应促，早办名香为返魂。

802.016 【贻郑昌图】楚儿

应是前生有宿冤，不期今世恶因缘。蛾眉欲碎巨灵掌，

鸡肋难胜子路拳。只拟吓人传铁券，未应教我踏青莲。

曲江昨日君相遇，当下遭他数十鞭。

802.017 【和李标】王苏苏

怪得犬惊鸡乱飞，羸童瘦马老麻衣。

阿谁乱引闲人到，留住青蚨热赶归。

802.018 【临终召客（一作病中见落花）】颜令宾

气馀三五喘，花剩两三枝。话别一尊酒，相邀无后期。

802.019 【寄故人（一作杜羔妻诗）】张窈窕

淡淡春风花落时，不堪愁望更相思。

无金可买长门赋，有恨空吟团扇诗。

802.020 【上成都在事（一作成都即事）】张窈窕

昨日卖衣裳，今日卖衣裳。衣裳浑卖尽，羞见嫁时箱。

有卖愁仍缓，无时心转伤。故园有虏隔，何处事蚕桑。

802.021 【春思二首】张窈窕

门前梅柳烂春辉，闭妾深闺绣舞衣。

双燕不知肠欲断，衔泥故故傍人飞。

井上梧桐是妾移，夜来花发最高枝。

若教不向深闺种，春过门前争得知。

802.022 【西江行】张窈窕

日下西塞山，南来洞庭客。晴空白鸟度，万里秋光碧。

802.023 【赠所思】张窈窕

与君咫尺长离别，遣妾容华为谁说。

夕望层城眼欲穿，晓临明镜肠堪绝。

802.024 【句】张窈窕

满院花飞人不到，含情欲语燕双双。（《春情》，

见《吟窗杂录》）

802.025 【赠裴思谦（一作裴思谦诗）】平康妓

银釭斜背解明珰，小语偷声贺玉郎。

从此不知兰麝贵，夜来新惹桂枝香。

802.026 【迷香洞】史凤

洞口飞琼佩羽霓，香风飘拂使人迷。

自从邂逅芙蓉帐，不数桃花流水溪。

802.027 【神鸡枕】史凤

枕绘鸳鸯久与栖，新裁雾縠斗神鸡。

与郎酣梦浑忘晓，鸡亦留连不肯啼。

802.028 【锁莲灯】史凤

灯锁莲花花照罍，翠钿同醉楚台巍。

残灰剔罢携纤手，也胜金莲送辙回。

802.029 【鲛红被】史凤

肱被当年仅御寒，青楼惯染血猩纨。

牙床舒卷鹓鸾共，正值窗棂月一团。

802.030 【传香枕】史凤

韩寿香从何处传，枕边芳馥恋婵娟。

休疑粉黛加铤刃，玉女旃檀侍佛前。

802.031 【八分羊】史凤

党家风味足肥羊，绮阁留人漫较量。

万羊亦是男儿事，莫学狂夫取次尝。

802.032 【闭门羹】史凤

一豆聊供游冶郎，去时忙唤锁仓琅。

入门独慕相如侣，欲拨瑶琴弹凤凰。

802.033 【突厥三台】盛小丛

雁门山上雁初飞，马邑阑中马正肥。

日旰山西逢驿使，殷勤南北送征衣。

802.034 【云鬟】赵鸾鸾

扰扰香云湿未干，鸦领蝉翼腻光寒。

侧边斜插黄金凤，妆罢夫君带笑看。

802.035 【柳眉】赵鸾鸾

弯弯柳叶愁边戏，湛湛菱花照处频。

妩媚不烦螺子黛，春山画出自精神。

802.036 【檀口】赵鸾鸾

衔杯微动樱桃颗，咳唾轻飘茉莉香。

曾见白家樊素口，瓠犀颗颗缀榴芳。

802.037 【纤指】赵鸾鸾

纤纤软玉削春葱，长在香罗翠袖中。

昨日琵琶弦索上，分明满甲染猩红。

802.038 【酥乳】赵鸾鸾

粉香汗湿瑶琴轸，春逗酥融绵雨膏。

浴罢檀郎扪弄处，灵华凉沁紫葡萄。

802.039 【献陈陶处士】莲花妓

莲花为号玉为腮，珍重尚书遣妾来。

处士不生巫峡梦，虚劳神女下阳台。

802.040 【叙怀】徐月英

为失三从泣泪频，此身何用处人伦。

虽然日逐笙歌乐，长羡荆钗与布裙。

802.041 【送人】徐月英

惆怅人间万事违，两人同去一人归。

生憎平望亭前水，忍照鸳鸯相背飞。

802.042 【句】徐月英

枕前泪与阶前雨，隔个窗儿滴到明。

802.043 【句】韩襄客

连理枝前同设誓，丁香树下共论心。

第803卷 薛涛

803.01 【酬人雨后玩竹】薛涛

南天春雨时，那鉴雪霜姿。众类亦云茂，虚心能自持。

多留晋贤醉，早伴舜妃悲。晚岁君能赏，苍苍劲节奇。

803.02 【春望词四首】薛涛

花开不同赏，花落不同悲。欲问相思处，花开花落时。

揽草结同心，将以遗知音。春愁正断绝，春鸟复哀吟。

风花日将老，佳期犹渺渺。不结同心人，空结同心草。

那堪花满枝，翻作两相思。玉箸垂朝镜，春风知不知。

803.03 【宣上人见示与诸公唱和】薛涛

许厕高斋唱，涓泉定不如。可怜谯记室，流水满禅居。

803.04 【风】薛涛

猎蕙微风远，飘弦唳一声。林梢鸣淅沥，松径夜凄清。

803.05 【月】薛涛

魄依钩样小，扇逐汉机团。细影将圆质，人间几处看。

803.06 【蝉】薛涛

露涤清音远，风吹数叶齐。声声似相接，各在一枝栖。

803.07 【池上双鸟】薛涛

双栖绿池上，朝暮共飞还。更忆将雏日，同心莲叶间。

803.08 【鸳鸯草】薛涛

绿英满香砌，两两鸳鸯小。但娱春日长，不管秋风早。

803.09 【罚赴边有怀上韦令公二首（一作陈情上韦令公）】薛涛

闻道边城苦，今来到始知。羞将门下曲，唱与陇头儿。

黠虏犹违命，烽烟直北愁。却教严谴妾，不敢向松州。

803.010 【咏八十一颗】薛涛

色比丹霞朝日，形如合浦筼筜。

开时九九如数，见处双双颉颃。

803.011 【谒巫山庙】薛涛

乱猿啼处访高唐，路入烟霞草木香。山色未能忘宋玉，

水声犹是哭襄王。朝朝夜夜阳台下，为雨为云楚国亡。

惆怅庙前多少柳，春来空斗画眉长。

803.012 【牡丹】薛涛

去春零落暮春时，泪湿红笺怨别离。常恐便同巫峡散，

因何重有武陵期。传情每向馨香得，不语还应彼此知。

只欲栏边安枕席，夜深闲共说相思。

803.013 【贼平后上高相公】薛涛

惊看天地白荒荒，瞥见青山旧夕阳。

始信大威能照映，由来日月借生光。

803.014 【送友人】薛涛

水国蒹葭夜有霜，月寒山色共苍苍。

谁言千里自今夕，离梦杳如关塞长。

803.015 【听僧吹芦管】薛涛

晓蝉呜咽暮莺愁，言语殷勤十指头。

罢阅梵书聊一弄，散随金磬泥清秋。

803.016 【酬郭简州寄柑子】薛涛

霜规不让黄金色，圆质仍含御史香。

何处同声情最异，临川太守谢家郎。

803.017 【上川主武元衡相国二首】薛涛

落日重城夕雾收，玳筵雕俎荐诸侯。

因令朗月当庭燎，不使珠帘下玉钩。

东阁移尊绮席陈，貂簪龙节更宜春。

军城画角三声歇，云幕初垂红烛新。

803.018 【忆荔枝】薛涛

传闻象郡隔南荒，绛实丰肌不可忘。

近有青衣连楚水，素浆还得类琼浆。

803.019 【斛石山晓望寄吕侍御】薛涛

曦轮初转照仙扃，旋擘烟岚上窅冥。

不得玄晖同指点，天涯苍翠漫青青。

803.020 【寄词】薛涛

菌阁芝楼杳霭中，霞开深见玉皇宫。

紫阳天上神仙客，称在人间立世功。

803.021 【斛石山书事】薛涛

王家山水画图中，意思都卢粉墨容。

今日忽登虚境望，步摇冠翠一千峰。

803.022 【送姚员外】薛涛

万条江柳早秋枝，袅地翻风色未衰。

欲折尔来将赠别，莫教烟月两乡悲。

803.023 【酬祝十三秀才】薛涛

浩思蓝山玉彩寒，冰囊敲碎楚金盘。

诗家利器驰声久，何用春闱榜下看。

803.024 【别李郎中】薛涛

花落梧桐凤别凰，想登秦岭更凄凉。

安仁纵有诗将赋，一半音词杂悼亡。

803.025 【送扶炼师】薛涛

锦浦归舟巫峡云，绿波迢递雨纷纷。

山阴妙术人传久，也说将鹅与右军。

803.026 【摩诃池赠萧中丞】薛涛

昔以多能佐碧油，今朝同泛旧仙舟。

凄凉逝水颓波远，惟有碑泉咽不流。

803.027 【乡思（用前韵）】薛涛

峨嵋山下水如油，怜我心同不系舟。

何日片帆离锦浦，棹声齐唱发中流。

803.028 【和李书记席上见赠】薛涛

翩翩射策东堂秀，岂复相逢豁寸心。

借问风光为谁丽，万条丝柳翠烟深。

803.029 【棠梨花和李太尉】薛涛

吴均蕙圃移嘉木，正及东溪春雨时。

日晚莺啼何所为，浅深红腻压繁枝。

803.030 【酬文使君】薛涛

延英晓拜汉恩新，五马腾骧九陌尘。

今日谢庭飞白雪，巴歌不复旧阳春。

803.031 【酬吴随君】薛涛

支公别墅接花扃，买得前山总未经。

入户剡溪云水满，高斋咫尺蹑青冥。

803.032 【酬李校书】薛涛

才游象外身虽远，学茂区中事易闻。

自顾漳滨多病后，空瞻逸翮舞青云。

803.033 【赋凌云寺二首】薛涛

闻说凌云寺里苔，风高日近绝纤埃。

横云点染芙蓉壁，似待诗人宝月来。

闻说凌云寺里花，飞空绕磴逐江斜。

有时锁得嫦娥镜，镂出瑶台五色霞。

803.034 【九日遇雨二首】薛涛

万里惊飙朔气深，江城萧索昼阴阴。

谁怜不得登山去，可惜寒芳色似金。

茱萸秋节佳期阻，金菊寒花满院香。

神女欲来知有意，先令云雨暗池塘。

803.035 【酬雍秀才贻巴峡图】薛涛

千叠云峰万顷湖，白波分去绕荆吴。

感君识我枕流意，重示瞿塘峡口图。

803.036 【上王尚书】薛涛

碧玉双幢白玉郎，初辞天帝下扶桑。

手持云篆题新榜，十万人家春日长。

803.037 【和刘宾客玉蕣】薛涛

琼枝的皪露珊珊，欲折如披玉彩寒。

闲拂朱房何所似，缘山偏映月轮残。

803.038 【江边】薛涛

西风忽报雁双双，人世心形两自降。

不为鱼肠有真诀，谁能梦梦立清江。

803.039 【送卢员外】薛涛

玉垒山前风雪夜，锦官城外别离魂。

信陵公子如相问，长向夷门感旧恩。

803.040 【题竹郎庙】薛涛

竹郎庙前多古木，夕阳沈沈山更绿。

何处江村有笛声，声声尽是迎郎曲。

803.041 【赠苏十三中丞】薛涛

洛阳陌上埋轮气，欲逐秋空击隼飞。

今日芝泥检征诏，别须台外振霜威。

803.042 【和郭员外题万里桥】薛涛

万里桥头独越吟，知凭文字写愁心。

细侯风韵兼前事，不止为舟也作霖。

803.043 【送郑眉州】薛涛

雨暗眉山江水流，离人掩袂立高楼。

双旌千骑骈东陌，独有罗敷望上头。

803.044 【江亭饯别（一作宴饯，一作江亭宴）】薛涛

绿沼红泥物象幽，范汪兼倅李并州。

离亭急管四更后，不见公车心独愁。

803.045 【海棠溪】薛涛

春教风景驻仙霞，水面鱼身总带花。

人世不思灵卉异，竞将红缬染轻沙。

803.046 【采莲舟】薛涛

风前一叶压荷蕖，解报新秋又得鱼。

兔走乌驰人语静，满溪红袂棹歌初。

803.047 【菱荇沼】薛涛

水荇斜牵绿藻浮，柳丝和叶卧清流。

何时得向溪头赏，旋摘菱花旋泛舟。

803.048 【金灯花】薛涛

阑边不见蘘蘘叶，砌下惟翻艳艳丛。

细视欲将何物比，晓霞初叠赤城宫。

803.049 【春郊游眺寄孙处士二首】薛涛

低头久立向蔷薇，爱似零陵香惹衣。

何事碧溪孙处士，百劳东去燕西飞。

今朝纵目玩芳菲，夹缬笼裙绣地衣。

满袖满头兼手把，教人识是看花归。

803.050 【酬杨供奉法师见招】薛涛

远水长流洁复清，雪窗高卧与云平。

不嫌袁室无烟火，惟笑商山有姓名。

803.051 【试新服裁制初成三首】薛涛

紫阳宫里赐红绡，仙雾朦胧隔海遥。

霜兔毳寒冰茧净，嫦娥笑指织星桥。

九气分为九色霞，五灵仙驭五云车。

春风因过东君舍，偷样人间染百花。

长裾本是上清仪，曾逐群仙把玉芝。

每到宫中歌舞会，折腰齐唱步虚词。

803.052 【寄张元夫】薛涛

前溪独立后溪行，鹭识朱衣自不惊。

借问人间愁寂意，伯牙弦绝已无声。

803.053 【酬辛员外折花见遗】薛涛

青鸟东飞正落梅，衔花满口下瑶台。

一枝为授殷勤意，把向风前旋旋开。

803.054 【赠远二首】薛涛

芙蓉新落蜀山秋，锦字开缄到是愁。

闺阁不知戎马事，月高还上望夫楼。

扰弱新蒲叶又齐，春深花落塞前溪。

知君未转秦关骑，月照千门掩袖啼。

803.055 【秋泉】薛涛

冷色初澄一带烟，幽声遥泻十丝弦。

长来枕上牵情思，不使愁人半夜眠。

803.056 【柳絮】薛涛

二月杨花轻复微，春风摇荡惹人衣。

他家本是无情物，一任南飞又北飞。

803.057 【续嘉陵驿诗献武相国】薛涛

蜀门西更上青天，强为公歌蜀国弦。

卓氏长卿称士女，锦江玉垒献山川。

803.058 【段相国游武担寺，病不能从题寄】薛涛

消瘦翻堪见令公，落花无那恨东风。

侬心犹道青春在，羞看飞蓬石镜中。

803.059 【赠段校书】薛涛

公子翩翩说校书，玉弓金勒紫绡裾。

玄成莫便骄名誉，文采风流定不如。

803.060 【十离诗·犬离主】薛涛

驯扰朱门四五年，毛香足净主人怜。

无端咬著亲情客，不得红丝毯上眠。

803.061 【十离诗·笔离手】薛涛

越管宣毫始称情，红笺纸上撒花琼。

都缘用久锋头尽，不得羲之手里擎。

803.062 【十离诗·马离厩】薛涛

雪耳红毛浅碧蹄，追风曾到日东西。

为惊玉貌郎君坠，不得华轩更一嘶。

803.063 【十离诗·鹦鹉离笼】薛涛

陇西独自一孤身，飞去飞来上锦茵。

都缘出语无方便，不得笼中再唤人。

803.064 【十离诗·燕离巢】薛涛

出入朱门未忍抛，主人常爱语交交。

衔泥秽污珊瑚枕，不得梁间更垒巢。

803.065 【十离诗·珠离掌】薛涛

皎洁圆明内外通，清光似照水晶宫。

只缘一点玷相秽，不得终宵在掌中。

803.066 【十离诗·鱼离池】薛涛

跳跃深池四五秋，常摇朱尾弄纶钩。

无端摆断芙蓉朵，不得清波更一游。

803.067 【十离诗·鹰离鞲】薛涛

爪利如锋眼似铃，平原捉兔称高情。

无端窜向青云外，不得君王臂上擎。

803.068 【十离诗·竹离亭】薛涛

蓊郁新栽四五行，常将劲节负秋霜。

为缘春笋钻墙破，不得垂阴覆玉堂。

803.069 【十离诗·镜离台】薛涛

铸泻黄金镜始开，初生三五月裴回。

为遭无限尘蒙蔽，不得华堂上玉台。

803.070 【酬杜舍人】薛涛

双鱼底事到侬家，扑手新诗片片霞。

唱到白蘋洲畔曲，芙蓉空老蜀江花。

803.071 【筹边楼】薛涛

平临云鸟八窗秋，壮压西川四十州。

诸将莫贪羌族马，最高层处见边头。

803.072 【赠韦校书】薛涛

芸香误比荆山玉，那似登科甲乙年。

澹地鲜风将绮思，飘花散蕊媚青天。

803.073 【江月楼】薛涛

秋风仿佛吴江冷，鸥路参差夕阳影。垂虹纳纳卧谯门，

雉堞眈眈俯渔艇。阳安小儿拍手笑，使君幻出江南景。

803.074 【西岩】薛涛

凭阑却忆骑鲸客，把酒临风手自招。

细雨声中停去马，夕阳影里乱鸣蜩。

803.075 【罚赴边上武相公二首】薛涛

萤在荒芜月在天，萤飞岂到月轮边。

重光万里应相照，目断云霄信不传。

按辔岭头寒复寒，微风细雨彻心肝。

但得放儿归舍去，山水屏风永不看。

803.076 【寄旧诗与元微之】薛涛

诗篇调态人皆有，细腻风光我独知。月下咏花怜暗澹，

雨朝题柳为欹垂。长教碧玉藏深处，总向红笺写自随。

老大不能收拾得，与君开似教男儿。

803.077 【句】薛涛

枝迎南北鸟，叶送往来风。（涛八九岁知声律。一日，

其父郧指井梧曰：“庭除一古桐，耸干入云中。”涛应

声云云，父愀然久之。后果入乐籍。别本载田洙遇薛涛，

有落花联句、夜月联句、四时回文折齿曲，皆后人附会，

兹概不录）

第804卷 鱼玄机

804.01 【赋得江边柳（一作临江树）】鱼玄机

翠色连荒岸，烟姿入远楼。影铺秋水面，花落钓人头。

根老藏鱼窟，枝低系客舟。萧萧风雨夜，惊梦复添愁。

804.02 【赠邻女（一作寄李亿员外）】鱼玄机

羞日遮罗袖，愁春懒起妆。易求无价宝，难得有心郎。

枕上潜垂泪，花间暗断肠。自能窥宋玉，何必恨王昌。

804.03 【寄国香】鱼玄机

旦夕醉吟身，相思又此春。雨中寄书使，窗下断肠人。

山卷珠帘看，愁随芳草新。别来清宴上，几度落梁尘。

804.04 【寄题炼师】鱼玄机

霞彩剪为衣，添香出绣帏。芙蓉花叶□，山水帔□稀。

驻履闻莺语，开笼放鹤飞。高堂春睡觉，暮雨正霏霏。

804.05 【寄刘尚书】鱼玄机

八座镇雄军，歌谣满路新。汾川三月雨，晋水百花春。

囹圄长空锁，干戈久覆尘。儒僧观子夜，羁客醉红茵。

笔砚行随手，诗书坐绕身。小材多顾盼，得作食鱼人。

804.06 【浣纱庙】鱼玄机

吴越相谋计策多，浣纱神女已相和。一双笑靥才回面，

十万精兵尽倒戈。范蠡功成身隐遁，伍胥谏死国消磨。

只今诸暨长江畔，空有青山号苎萝。

804.07 【卖残牡丹】鱼玄机

临风兴叹落花频，芳意潜消又一春。应为价高人不问，

却缘香甚蝶难亲。红英只称生宫里，翠叶那堪染路尘。

及至移根上林苑，王孙方恨买无因。

804.08 【酬李学士寄簟】鱼玄机

珍簟新铺翡翠楼，泓澄玉水记方流。

唯应云扇情相似，同向银床恨早秋。

804.09 【情书（一作书情寄李子安）】鱼玄机

饮冰食檗志无功，晋水壶关在梦中。秦镜欲分愁堕鹊，

舜琴将弄怨飞鸿。井边桐叶鸣秋雨，窗下银灯暗晓风。

书信茫茫何处问，持竿尽日碧江空。

804.010 【闺怨】鱼玄机

蘼芜盈手泣斜晖，闻道邻家夫婿归。别日南鸿才北去，

今朝北雁又南飞。春来秋去相思在，秋去春来信息稀。

扃闭朱门人不到，砧声何事透罗帏。

804.011 【春情寄子安】鱼玄机

山路欹斜石磴危，不愁行苦苦相思。冰销远涧怜清韵，

雪远寒峰想玉姿。莫听凡歌春病酒，休招闲客夜贪棋。

如松匪石盟长在，比翼连襟会肯迟。虽恨独行冬尽日，

终期相见月圆时。别君何物堪持赠，泪落晴光一首诗。

804.012 【打球作】鱼玄机

坚圆净滑一星流，月杖争敲未拟休。无滞碍时从拨弄，

有遮栏处任钩留。不辞宛转长随手，却恐相将不到头。

毕竟入门应始了，愿君争取最前筹。

804.013 【暮春有感寄友人】鱼玄机

莺语惊残梦，轻妆改泪容。竹阴初月薄，江静晚烟浓。

湿觜衔泥燕，香须采蕊蜂。独怜无限思，吟罢亚枝松。

804.014 【冬夜寄温飞卿】鱼玄机

苦思搜诗灯下吟，不眠长夜怕寒衾。满庭木叶愁风起，

透幌纱窗惜月沈。疏散未闲终遂愿，盛衰空见本来心。

幽栖莫定梧桐处，暮雀啾啾空绕林。

804.015 【酬李郢夏日钓鱼回见示】鱼玄机

住处虽同巷，经年不一过。清词劝旧女，香桂折新柯。

道性欺冰雪，禅心笑绮罗。迹登霄汉上，无路接烟波。

804.016 【次韵西邻新居兼乞酒】鱼玄机

一首诗来百度吟，新情字字又声金。西看已有登垣意，

远望能无化石心。河汉期赊空极目，潇湘梦断罢调琴。

况逢寒节添乡思，叔夜佳醪莫独斟。

804.017 【和友人次韵】鱼玄机

何事能销旅馆愁，红笺开处见银钩。蓬山雨洒千峰小，

嶰谷风吹万叶秋。字字朝看轻碧玉，篇篇夜诵在衾裯。

欲将香匣收藏却，且惜时吟在手头。

804.018 【和新及第悼亡诗二首】鱼玄机

仙籍人间不久留，片时已过十经秋。鸳鸯帐下香犹暖，

鹦鹉笼中语未休。朝露缀花如脸恨，晚风欹柳似眉愁。

彩云一去无消息，潘岳多情欲白头。

一枝月桂和烟秀，万树江桃带雨红。

且醉尊前休怅望，古来悲乐与今同。

804.019 【游崇真观南楼，睹新及第题名处】鱼玄机

云峰满目放春晴，历历银钩指下生。

自恨罗衣掩诗句，举头空羡榜中名。

804.020 【愁思】鱼玄机

落叶纷纷暮雨和，朱丝独抚自清歌。放情休恨无心友，

养性空抛苦海波。长者车音门外有，道家书卷枕前多。

布衣终作云霄客，绿水青山时一过。

804.021 【秋怨】鱼玄机

自叹多情是足愁，况当风月满庭秋。

洞房偏与更声近，夜夜灯前欲白头。

804.022 【江行】鱼玄机

大江横抱武昌斜，鹦鹉洲前户万家。

画舸春眠朝未足，梦为蝴蝶也寻花。

烟花已入鸬鹚港，画舸犹沿鹦鹉洲。

醉卧醒吟都不觉，今朝惊在汉江头。

804.023 【闻李端公垂钓回寄赠】鱼玄机

无限荷香染暑衣，阮郎何处弄船归。

自惭不及鸳鸯侣，犹得双双近钓矶。

804.024 【题任处士创资福寺】鱼玄机

幽人创奇境，游客驻行程。粉壁空留字，莲宫未有名。

凿池泉自出，开径草重生。百尺金轮阁，当川豁眼明。

804.025 【题隐雾亭】鱼玄机

春花秋月入诗篇，白日清宵是散仙。

空卷珠帘不曾下，长移一榻对山眠。

804.026 【重阳阻雨】鱼玄机

满庭黄菊篱边拆，两朵芙蓉镜里开。

落帽台前风雨阻，不知何处醉金杯。

804.027 【早秋】鱼玄机

嫩菊含新彩，远山闲夕烟。凉风惊绿树，清韵入朱弦。

思妇机中锦，征人塞外天。雁飞鱼在水，书信若为传。

804.028 【感怀寄人】鱼玄机

恨寄朱弦上，含情意不任。早知云雨会，未起蕙兰心。

灼灼桃兼李，无妨国士寻。苍苍松与桂，仍羡世人钦。

月色苔阶净，歌声竹院深。门前红叶地，不扫待知音。

804.029 【期友人阻雨不至】鱼玄机

雁鱼空有信，鸡黍恨无期。闭户方笼月，褰帘已散丝。

近泉鸣砌畔，远浪涨江湄。乡思悲秋客，愁吟五字诗。

804.030 【访赵炼师不遇】鱼玄机

何处同仙侣，青衣独在家。暖炉留煮药，邻院为煎茶。

画壁灯光暗，幡竿日影斜。殷勤重回首，墙外数枝花。

804.031 【遣怀】鱼玄机

闲散身无事，风光独自游。断云江上月，解缆海中舟。

琴弄萧梁寺，诗吟庾亮楼。丛篁堪作伴，片石好为俦。

燕雀徒为贵，金银志不求。满杯春酒绿，对月夜窗幽。

绕砌澄清沼，抽簪映细流。卧床书册遍，半醉起梳头。

804.032 【寄飞卿】鱼玄机

阶砌乱蛩鸣，庭柯烟露清。月中邻乐响，楼上远山明。

珍簟凉风著，瑶琴寄恨生。嵇君懒书札，底物慰秋情。

804.033 【过鄂州】鱼玄机

柳拂兰桡花满枝，石城城下暮帆迟。折牌峰上三闾墓，

远火山头五马旗。白雪调高题旧寺，阳春歌在换新词。

莫愁魂逐清江去，空使行人万首诗。

804.034 【夏日山居】鱼玄机

移得仙居此地来，花丛自遍不曾栽。庭前亚树张衣桁，

坐上新泉泛酒杯。轩槛暗传深竹径，绮罗长拥乱书堆。

闲乘画舫吟明月，信任轻风吹却回。

804.035 【暮春即事】鱼玄机

深巷穷门少侣俦，阮郎唯有梦中留。香飘罗绮谁家席，

风送歌声何处楼。街近鼓鼙喧晓睡，庭闲鹊语乱春愁。

安能追逐人间事，万里身同不系舟。

804.036 【代人悼亡】鱼玄机

曾睹夭桃想玉姿，带风杨柳认蛾眉。珠归龙窟知谁见，

镜在鸾台话向谁。从此梦悲烟雨夜，不堪吟苦寂寥时。

西山日落东山月，恨想无因有了期。

804.037 【和人】鱼玄机

茫茫九陌无知己，暮去朝来典绣衣。宝匣镜昏蝉鬓乱，

博山炉暖麝烟微。多情公子春留句，少思文君昼掩扉。

莫惜羊车频列载，柳丝梅绽正芳菲。

804.038 【隔汉江寄子安】鱼玄机

江南江北愁望，相思相忆空吟。鸳鸯暖卧沙浦，

鸂鶒闲飞橘林。烟里歌声隐隐，渡头月色沈沈。

含情咫尺千里，况听家家远砧。

804.039 【寓言】鱼玄机

红桃处处春色，碧柳家家月明。楼上新妆待夜，

闺中独坐含情。芙蓉月下鱼戏，螮蝀天边雀声。

人世悲欢一梦，如何得作双成。

804.040 【江陵愁望寄子安】鱼玄机

枫叶千枝复万枝，江桥掩映暮帆迟。

忆君心似西江水，日夜东流无歇时。

804.041 【寄子安】鱼玄机

醉别千卮不浣愁，离肠百结解无由。蕙兰销歇归春圃，

杨柳东西绊客舟。聚散已悲云不定，恩情须学水长流。

有花时节知难遇，未肯厌厌醉玉楼。

804.042 【送别】鱼玄机

秦楼几夜惬心期，不料仙郎有别离。

睡觉莫言云去处，残灯一盏野蛾飞。

804.043 【迎李近仁员外】鱼玄机

今日喜时闻喜鹊，昨宵灯下拜灯花。

焚香出户迎潘岳，不羡牵牛织女家。

804.044 【送别】鱼玄机

水柔逐器知难定，云出无心肯再归。

惆怅春风楚江暮，鸳鸯一只失群飞。

804.045 【左名场自泽州至京，使人传语】鱼玄机

闲居作赋几年愁，王屋山前是旧游。诗咏东西千嶂乱，

马随南北一泉流。曾陪雨夜同欢席，别后花时独上楼。

忽喜扣门传语至，为怜邻巷小房幽。相如琴罢朱弦断，

双燕巢分白露秋。莫倦蓬门时一访，每春忙在曲江头。

804.046 【和人次韵】鱼玄机

喧喧朱紫杂人寰，独自清吟日色间。何事玉郎搜藻思，

忽将琼韵扣柴关。白花发咏惭称谢，僻巷深居谬学颜。

不用多情欲相见，松萝高处是前山。

804.047 【光、威、裒姊妹三人少孤而始妍乃有是作…因次其韵】鱼玄机

昔闻南国容华少，今日东邻姊妹三。妆阁相看鹦鹉赋，

碧窗应绣凤凰衫。红芳满院参差折，绿醑盈杯次第衔。

恐向瑶池曾作女，谪来尘世未为男。文姬有貌终堪比，

西子无言我更惭。一曲艳歌琴杳杳，四弦轻拨语喃喃。

当台竞斗青丝发，对月争夸白玉簪。小有洞中松露滴，

大罗天上柳烟含。但能为雨心长在，不怕吹箫事未谙。

阿母几嗔花下语，潘郎曾向梦中参。暂持清句魂犹断，

若睹红颜死亦甘。怅望佳人何处在，行云归北又归南。

804.048 【折杨柳】鱼玄机

朝朝送别泣花钿，折尽春风杨柳烟。

愿得西山无树木，免教人作泪悬悬。

804.049 【句】鱼玄机

焚香登玉坛，端简礼金阙。

明月照幽隙，清风开短襟。（《狱中作》）

绮陌春望远，瑶徽春兴多。

殷勤不得语，红泪一双流。

云情自郁争同梦，仙貌长芳又胜花。（以上俱见《纪事》）

第805卷 李冶 等

805.01 【湖上卧病喜陆鸿渐至】李冶

昔去繁霜月，今来苦雾时。相逢仍卧病，欲语泪先垂。

强劝陶家酒，还吟谢客诗。偶然成一醉，此外更何之。

805.02 【寄校书七兄（一作送韩校书）】李冶

无事乌程县，蹉跎岁月馀。不知芸阁吏，寂寞竟何如。

远水浮仙棹，寒星伴使车。因过大雷岸，莫忘八行书。

805.03 【寄朱放（一作昉）】李冶

望水试登山，山高湖又阔。相思无晓夕，相望经年月。

郁郁山木荣，绵绵野花发。别后无限情，相逢一时说。

805.04 【送韩揆之江西（一作送阎伯钧往江州）】李冶

相看指杨柳，别恨转依依。万里江西水，孤舟何处归。

湓城潮不到，夏口信应稀。唯有衡阳雁，年年来去飞。

805.05 【道意寄崔侍郎】李冶

莫漫恋浮名，应须薄宦情。百年齐旦暮，前事尽虚盈。

愁鬓行看白，童颜学未成。无过天竺国，依止古先生。

805.06 【从萧叔子听弹琴，赋得三峡流泉歌】李冶

妾家本住巫山云，巫山流泉常自闻。玉琴弹出转寥夐，

直是当时梦里听。三峡迢迢几千里，一时流入幽闺里。

巨石崩崖指下生，飞泉走浪弦中起。初疑愤怒含雷风，

又似呜咽流不通。回湍曲濑势将尽，时复滴沥平沙中。

忆昔阮公为此曲，能令仲容听不足。一弹既罢复一弹，

愿作流泉镇相续。

805.07 【相思怨】李冶

人道海水深，不抵相思半。海水尚有涯，相思渺无畔。

携琴上高楼，楼虚月华满。弹著相思曲，弦肠一时断。

805.08 【感兴】李冶

朝云暮雨镇相随，去雁来人有返期。玉枕只知长下泪，

银灯空照不眠时。仰看明月翻含意，俯眄流波欲寄词。

却忆初闻凤楼曲，教人寂寞复相思。

805.09 【恩命追入，留别广陵故人】李冶

无才多病分龙钟，不料虚名达九重。仰愧弹冠上华发，

多惭拂镜理衰容。驰心北阙随芳草，极目南山望旧峰。

桂树不能留野客，沙鸥出浦谩相逢。

805.010 【八至】李冶

至近至远东西，至深至浅清溪。

至高至明日月，至亲至疏夫妻。

805.011 【送阎二十六赴剡县】李冶

流水阊门外，孤舟日复西。离情遍芳草，无处不萋萋。

妾梦经吴苑，君行到剡溪。归来重相访，莫学阮郎迷。

805.012 【得阎伯钧书】李冶

情来对镜懒梳头，暮雨萧萧庭树秋。

莫怪阑干垂玉箸，只缘惆怅对银钩。

805.013 【结素鱼贻友人】李冶

尺素如残雪，结为双鲤鱼。欲知心里事，看取腹中书。

805.014 【偶居】李冶

心远浮云知不还，心云并在有无间。

狂风何事相摇荡，吹向南山复北山。

805.015 【明月夜留别】李冶

离人无语月无声，明月有光人有情。

别后相思人似月，云间水上到层城。

805.016 【春闺怨】李冶

百尺井栏上，数株桃已红。念君辽海北，抛妾宋家东。

805.017 【句】李冶

经时未架却，心绪乱纵横。（季兰五六岁时，其父抱于庭，

令咏蔷薇云云。父恚曰：“必失行妇也。”后竟如其言）

已看云鬟散，更念木枯荣。（《卧病》）

鞞鼓喧行选，旌旗拂座隅。（《陷贼寄故人》）

不睹河阳一县花，空见青山三两点。（《寄房明府》，

以上俱见《吟窗杂录》）

805.018 【寄洛中诸姊】元淳

旧国经年别，关河万里思。题诗凭雁翼，望月想蛾眉。

白发愁偏觉，归心梦独知。谁堪离乱处，掩泪向南枝。

805.019 【秦中春望】元淳

凤楼春望好，宫阙一重重。上苑雨中树，终南霁后峰。

落花行处遍，佳气晚来浓。喜见休明代，霓裳蹑道踪。

805.020 【句】元淳

弟兄俱已尽，松柏问何人。（《寄洛中姊妹》）

闻道茂陵山水好，碧溪流水有桃源。（《寄杨女冠》）

赤城峭壁无人到，丹灶芝田有鹤来。（霍师妹游天台）

三千宫女露蛾眉，笑煮黄金日月迟。（《寓言》，

以上俱见《吟窗杂录》）

805.021 【舟夜一章】海印

水色连天色，风声益浪声。旅人归思苦，渔叟梦魂惊。

举棹云先到，移舟月逐行。旋吟诗句罢，犹见远山横。

第806卷 寒山

806.01 【诗三百三首】寒山

凡读我诗者，心中须护净。悭贪继日廉，谄曲登时正。

驱遣除恶业，归依受真性。今日得佛身，急急如律令。

重岩我卜居，鸟道绝人迹。庭际何所有，白云抱幽石。

住兹凡几年，屡见春冬易。寄语钟鼎家，虚名定无益。

可笑寒山道，而无车马踪。联谿难记曲，叠嶂不知重。

泣露千般草，吟风一样松。此时迷径处，形问影何从。

吾家好隐沦，居处绝嚣尘。践草成三径，瞻云作四邻。

助歌声有鸟，问法语无人。今日娑婆树，几年为一春。

琴书须自随，禄位用何为。投辇从贤妇，巾车有孝儿。

风吹曝麦地，水溢沃鱼池。常念鹪鹩鸟，安身在一枝。

弟兄同五郡，父子本三州。欲验飞凫集，须征白兔游。

灵瓜梦里受，神橘座中收。乡国何迢递，同鱼寄水流。

一为书剑客，二遇圣明君。东守文不赏，西征武不勋。

学文兼学武，学武兼学文。今日既老矣，馀生不足云。

庄子说送终，天地为棺椁。吾归此有时，唯须一番箔。

死将喂青蝇，吊不劳白鹤。饿著首阳山，生廉死亦乐。

人问寒山道，寒山路不通。夏天冰未释，日出雾朦胧。

似我何由届，与君心不同。君心若似我，还得到其中。

天生百尺树，剪作长条木。可惜栋梁材，抛之在幽谷。

年多心尚劲，日久皮渐秃。识者取将来，犹堪柱马屋。

驱马度荒城，荒城动客情。高低旧雉堞，大小古坟茔。

自振孤蓬影，长凝拱木声。所嗟皆俗骨，仙史更无名。

鹦鹉宅西国，虞罗捕得归。美人朝夕弄，出入在庭帏。

赐以金笼贮，扃哉损羽衣。不如鸿与鹤，飖飏入云飞。

玉堂挂珠帘，中有婵娟子。其貌胜神仙，容华若桃李。

东家春雾合，西舍秋风起。更过三十年，还成苷蔗滓。

城中娥眉女，珠珮珂珊珊。鹦鹉花前弄，琵琶月下弹。

长歌三月响，短舞万人看。未必长如此，芙蓉不耐寒。

父母续经多，田园不羡他。妇摇机轧轧，儿弄口喎々。

拍手摧花舞，支颐听鸟歌。谁当来叹赏，樵客屡经过。

家住绿岩下，庭芜更不芟。新藤垂缭绕，古石竖巉岩。

山果猕猴摘，池鱼白鹭衔。仙书一两卷，树下读喃喃。

四时无止息，年去又年来。万物有代谢，九天无朽摧。

东明又西暗，花落复花开。唯有黄泉客，冥冥去不回。

岁去换愁年，春来物色鲜。山花笑渌水，岩岫舞青烟。

蜂蝶自云乐，禽鱼更可怜。朋游情未已，彻晓不能眠。

手笔太纵横，身材极瑰玮。生为有限身，死作无名鬼。

自古如此多，君今争奈何。可来白云里，教尔紫芝歌。

欲得安身处，寒山可长保。微风吹幽松，近听声逾好。

下有斑白人，喃喃读黄老。十年归不得，忘却来时道。

俊杰马上郎，挥鞭指绿杨。谓言无死日，终不作梯航。

四运花自好，一朝成萎黄。醍醐与石蜜，至死不能尝。

有一餐霞子，其居讳俗游。论时实萧爽，在夏亦如秋。

幽涧常沥沥，高松风飕飕。其中半日坐，忘却百年愁。

妾在邯郸住，歌声亦抑扬。赖我安居处，此曲旧来长。

既醉莫言归，留连日未央。儿家寝宿处，绣被满银床。

快搒三翼舟，善乘千里马。莫能造我家，谓言最幽野。

岩岫深嶂中，云雷竟日下。自非孔丘公，无能相救者。

智者君抛我，愚者我抛君。非愚亦非智，从此断相闻。

入夜歌明月，侵晨舞白云。焉能拱口手，端坐鬓纷纷。

有鸟五色彣，栖桐食竹实。徐动合礼仪，和鸣中音律。

昨来何以至，为吾暂时出。傥闻弦歌声，作舞欣今日。

茅栋野人居，门前车马疏。林幽偏聚鸟，溪阔本藏鱼。

山果携儿摘，皋田共妇锄。家中何所有，唯有一床书。

登陟寒山道，寒山路不穷。谿长石磊磊，涧阔草濛濛。

苔滑非关雨，松鸣不假风。谁能超世累，共坐白云中。

六极常婴困，九维徒自论。有才遗草泽，无艺闭蓬门。

日上岩犹暗，烟消谷尚昏。其中长者子，个个总无裈。

白云高嵯峨，渌水荡潭波。此处闻渔父，时时鼓棹歌。

声声不可听，令我愁思多。谁谓雀无角，其如穿屋何。

杳杳寒山道，落落冷涧滨。啾啾常有鸟，寂寂更无人。

碛碛风吹面，纷纷雪积身。朝朝不见日，岁岁不知春。

少年何所愁，愁见鬓毛白。白更何所愁，愁见日逼迫。

移向东岱居，配守北邙宅。何忍出此言，此言伤老客。

闻道愁难遣，斯言谓不真。昨朝曾趁却，今日又缠身。

月尽愁难尽，年新愁更新。谁知席帽下，元是昔愁人。

两龟乘犊车，蓦出路头戏。一蛊从傍来，苦死欲求寄。

不载爽人情，始载被沈累。弹指不可论，行恩却遭刺。

三月蚕犹小，女人来采花。隈墙弄蝴蝶，临水掷虾蟆。

罗袖盛梅子，金鎞挑笋芽。斗论多物色，此地胜余家。

东家一老婆，富来三五年。昔日贫于我，今笑我无钱。

渠笑我在后，我笑渠在前。相笑傥不止，东边复西边。

富儿多鞅掌，触事难祇承。仓米已赫赤，不贷人斗升。

转怀钩距意，买绢先拣绫。若至临终日，吊客有苍蝇。

余曾昔睹聪明士，博达英灵无比伦。一选嘉名喧宇宙，

五言诗句越诸人。为官治化超先辈，直为无能继后尘。

忽然富贵贪财色，瓦解冰消不可陈。

白鹤衔苦桃，千里作一息。欲往蓬莱山，将此充粮食。

未达毛摧落，离群心惨恻。却归旧来巢，妻子不相识。

惯居幽隐处，乍向国清中。时访丰干道，仍来看拾公。

独回上寒岩，无人话合同。寻究无源水，源穷水不穷。

生前大愚痴，不为今日悟。今日如许贫，总是前生作。

今生又不修，来生还如故。两岸各无船，渺渺难济渡。

璨璨卢家女，旧来名莫愁。贪乘摘花马，乐搒采莲舟。

膝坐绿熊席，身披青凤裘。哀伤百年内，不免归山丘。

低眼邹公妻，邯郸杜生母。二人同老少，一种好面首。

昨日会客场，恶衣排在后。只为著破裙，吃他残【麦咅】【麦娄】。

独卧重岩下，蒸云昼不消。室中虽暡叆，心里绝喧嚣。

梦去游金阙，魂归度石桥。抛除闹我者，历历树间瓢。

夫物有所用，用之各有宜。用之若失所，一缺复一亏。

圆凿而方枘，悲哉空尔为。骅骝将捕鼠，不及跛猫儿。

谁家长不死，死事旧来均。始忆八尺汉，俄成一聚尘。

黄泉无晓日，青草有时春。行到伤心处，松风愁杀人。

骝马珊瑚鞭，驱驰洛阳道。自矜美少年，不信有衰老。

白发会应生，红颜岂长保。但看北邙山，个是蓬莱岛。

竟日常如醉，流年不暂停。埋著蓬蒿下，晓月何冥冥。

骨肉消散尽，魂魄几凋零。遮莫咬铁口，无因读老经。

一向寒山坐，淹留三十年。昨来访亲友，太半入黄泉。

渐减如残烛，长流似逝川。今朝对孤影，不觉泪双悬。

相唤采芙蓉，可怜清江里。游戏不觉暮，屡见狂风起。

浪捧鸳鸯儿，波摇鸂鶒子。此时居舟楫，浩荡情无已。

吾心似秋月，碧潭清皎洁。无物堪比伦，教我如何说。

垂柳暗如烟，飞花飘似霰。夫居离妇州，妇住思夫县。

各在天一涯，何时得相见。寄语明月楼，莫贮双飞燕。

有酒相招饮，有肉相呼吃。黄泉前后人，少壮须努力。

玉带暂时华，金钗非久饰。张翁与郑婆，一去无消息。

可怜好丈夫，身体极棱棱。春秋未三十，才艺百般能。

金羁逐侠客，玉馔集良朋。唯有一般恶，不传无尽灯。

桃花欲经夏，风月催不待。访觅汉时人，能无一个在。

朝朝花迁落，岁岁人移改。今日扬尘处，昔时为大海。

我见东家女，年可有十八。西舍竞来问，愿姻夫妻活。

烹羊煮众命，聚头作淫杀。含笑乐呵呵，啼哭受殃抉。

田舍多桑园，牛犊满厩辙。肯信有因果，顽皮早晚裂。

眼看消磨尽，当头各自活。纸袴瓦作裈，到头冻饿杀。

我见百十狗，个个毛狰狞。卧者渠自卧，行者渠自行。

投之一块骨，相与啀喍争。良由为骨少，狗多分不平。

极目兮长望，白云四茫茫。鸱鸦饱腲腇，鸾凤饥彷徨。

骏马放石碛，蹇驴能至堂。天高不可问，鹪鵊在沧浪。

洛阳多女儿，春日逞华丽。共折路边花，各持插高髻。

髻高花匼匝，人见皆睥睨。别求醦醦怜，将归见夫婿。

春女衒容仪，相将南陌陲。看花愁日晚，隐树怕风吹。

年少从傍来，白马黄金羁。何须久相弄，儿家夫婿知。

群女戏夕阳，风来满路香。缀裙金蛱蝶，插髻玉鸳鸯。

角婢红罗缜，阉奴紫锦裳。为观失道者，鬓白心惶惶。

若人逢鬼魅，第一莫惊懅。捺硬莫采渠，呼名自当去。

烧香请佛力，礼拜求僧助。蚊子叮铁牛，无渠下觜处。

浩浩黄河水，东流长不息。悠悠不见清，人人寿有极。

苟欲乘白云，曷由生羽翼。唯当鬒发时，行住须努力。

乘兹朽木船，采彼纴婆子。行至大海中，波涛复不止。

唯赍一宿粮，去岸三千里。烦恼从何生，愁哉缘苦起。

默默永无言，后生何所述。隐居在林薮，智日何由出。

枯槁非坚卫，风霜成夭疾。土牛耕石田，未有得稻日。

山中何太冷，自古非今年。沓嶂恒凝雪，幽林每吐烟。

草生芒种后，叶落立秋前。此有沈迷客，窥窥不见天。

山客心悄悄，常嗟岁序迁。辛勤采芝朮，搜斥讵成仙。

庭廓云初卷，林明月正圆。不归何所为，桂树相留连。

有人兮山楹，云卷兮霞缨。秉芳兮欲寄，路漫漫兮难征。

心惆怅兮狐疑，年老已无成。众喔咿斯，蹇独立兮忠贞。

猪吃死人肉，人吃死猪肠。猪不嫌人臭，人反道猪香。

猪死抛水内，人死掘土藏。彼此莫相啖，莲花生沸汤。

快哉混沌身，不饭复不尿。遭得谁钻凿，因兹立九窍。

朝朝为衣食，岁岁愁租调。千个争一钱，聚头亡命叫。

啼哭缘何事，泪如珠子颗。应当有别离，复是遭丧祸。

所为在贫穷，未能了因果。冢间瞻死尸，六道不干我。

妇女慵经织，男夫懒耨田。轻浮耽挟弹，跕躧拈抹弦。

冻骨衣应急，充肠食在先。今谁念于汝，苦痛哭苍天。

不行真正道，随邪号行婆。口惭神佛少，心怀嫉妒多。

背后噇鱼肉，人前念佛陀。如此修身处，难应避奈何。

世有一等愚，茫茫恰似驴。还解人言语，贪淫状若猪。

险巇难可测，实语却成虚。谁能共伊语，令教莫此居。

有汉姓傲慢，名贪字不廉。一身无所解，百事被他嫌。

死恶黄连苦，生怜白蜜甜。吃鱼犹未止，食肉更无厌。

纵你居犀角，饶君带虎睛。桃枝将辟秽，蒜壳取为璎。

暖腹茱萸酒，空心枸杞羹。终归不免死，浪自觅长生。

卜择幽居地，天台更莫言。猿啼谿雾冷，岳色草门连。

折叶覆松室，开池引涧泉。已甘休万事，采蕨度残年。

益者益其精，可名为有益。易者易其形，是名之有易。

能益复能易，当得上仙籍。无益复无易，终不免死厄。

徒劳说三史，浪自看五经。洎老检黄籍，依前住白丁。

筮遭连蹇卦，生主虚危星。不及河边树，年年一度青。

碧涧泉水清，寒山月华白。默知神自明，观空境逾寂。

我今有一襦，非罗复非绮。借问作何色，不红亦不紫。

夏天将作衫，冬天将作被。冬夏递互用，长年只这是。

白拂栴檀柄，馨香竟日闻。柔和如卷雾，摇拽似行云。

礼奉宜当暑，高提复去尘。时时方丈内，将用指迷人。

贪爱有人求快活，不知祸在百年身。但看阳焰浮沤水，

便觉无常败坏人。丈夫志气直如铁，无曲心中道自真。

行密节高霜下竹，方知不枉用心神。

多少般数人，百计求名利。心贪觅荣华，经营图富贵。

心未片时歇，奔突如烟气。家眷实团圆，一呼百诺至。

不过七十年，冰消瓦解置。死了万事休，谁人承后嗣。

水浸泥弹丸，方知无意智。

贪人好聚财，恰如枭爱子。子大而食母，财多还害己。

散之即福生，聚之即祸起。无财亦无祸，鼓翼青云里。

去家一万里，提剑击匈奴。得利渠即死，失利汝即殂。

渠命既不惜，汝命亦何辜。教汝百胜术，不贪为上谟。

瞋是心中火，能烧功德林。欲行菩萨道，忍辱护真心。

汝为埋头痴兀兀，爱向无明罗刹窟。再三劝你早修行，

是你顽痴心恍惚。不肯信受寒山语，转转倍加业汩汩。

直待斩首作两段，方知自身奴贼物。

恶趣甚茫茫，冥冥无日光。人间八百岁，未抵半宵长。

此等诸痴子，论情甚可伤。劝君求出离，认取法中王。

世有多解人，愚痴徒苦辛。不求当来善，唯知造恶因。

五逆十恶辈，三毒以为亲。一死入地狱，长如镇库银。

天高高不穷，地厚厚无极。动物在其中，凭兹造化力。

争头觅饱暖，作计相啖食。因果都未详，盲儿问乳色。

天下几种人，论时色数有。贾婆如许夫，黄老元无妇。

卫氏儿可怜，钟家女极丑。渠若向西行，我便东边走。

贤士不贪婪，痴人好炉冶。麦地占他家，竹园皆我者。

努膊觅钱财，切齿驱奴马。须看郭门外，垒垒松柏下。

唝唝买鱼肉，担归喂妻子。何须杀他命，将来活汝己。

此非天堂缘，纯是地狱滓。徐六语破堆，始知没道理。

有人把椿树，唤作白栴檀。学道多沙数，几个得泥丸。

弃金却担草，谩他亦自谩。似聚砂一处，成团也大难。

蒸砂拟作饭，临渴始掘井。用力磨碌砖，那堪将作镜。

佛说元平等，总有真如性。但自审思量，不用闲争竞。

推寻世间事，子细总皆知。凡事莫容易，尽爱讨便宜。

护即弊成好，毁即是成非。故知杂滥口，背面总由伊。

冷暖我自量，不信奴唇皮。

蹭蹬诸贫士，饥寒成至极。闲居好作诗，札札用心力。

贱他言孰采，劝君休叹息。题安糊饼上，乞狗也不吃。

欲识生死譬，且将冰水比。水结即成冰，冰消返成水。

已死必应生，出生还复死。冰水不相伤，生死还双美。

寻思少年日，游猎向平陵。国使职非愿，神仙未足称。

联翩骑白马，喝兔放苍鹰。不觉大流落，皤皤谁见矜。

偃息深林下，从生是农夫。立身既质直，出语无谄谀。

保我不鉴璧，信君方得珠。焉能同泛滟，极目波上凫。

不须攻人恶，何用伐己善。行之则可行，卷之则可卷。

禄厚忧积大，言深虑交浅。闻兹若念兹，小子当自见。

富儿会高堂，华灯何炜煌。此时无烛者，心愿处其傍。

不意遭排遣，还归暗处藏。益人明讵损，顿讶惜馀光。

世有聪明士，勤苦探幽文。三端自孤立，六艺越诸君。

神气卓然异，精彩超众群。不识个中意，逐境乱纷纷。

层层山水秀，烟霞锁翠微。岚拂纱巾湿，露沾蓑草衣。

足蹑游方履，手执古藤枝。更观尘世外，梦境复何为。

满卷才子诗，溢壶圣人酒。行爱观牛犊，坐不离左右。

霜露入茅檐，月华明瓮牖。此时吸两瓯，吟诗五百首。

施家有两儿，以艺干齐楚。文武各自备，托身为得所。

孟公问其术，我子亲教汝。秦卫两不成，失时成龃龉。

止宿鸳鸯鸟，一雄兼一雌。衔花相共食，刷羽每相随。

戏入烟霄里，宿归沙岸湄。自怜生处乐，不夺凤凰池。

或有衒行人，才艺过周孔。见罢头兀兀，看时身侗侗。

绳牵未肯行，锥刺犹不动。恰似羊公鹤，可怜生氃氋。

少小带经锄，本将兄共居。缘遭他辈责，剩被自妻疏。

抛绝红尘境，常游好阅书。谁能借斗水，活取辙中鱼。

变化计无穷，生死竟不止。三途鸟雀身，五岳龙鱼已。

世浊作【夗巾】羺时清为騄耳。前回是富儿，今度成贫士。

书判全非弱，嫌身不得官。铨曹被拗折，洗垢觅疮瘢。

必也关天命，今冬更试看。盲儿射雀目，偶中亦非难。

贫驴欠一尺，富狗剩三寸。若分贫不平，中半富与困。

始取驴饱足，却令狗饥顿。为汝熟思量，令我也愁闷。

柳郎八十二，蓝嫂一十八。夫妻共百年，相怜情狡猾。

弄璋字乌䖘，掷瓦名婠妠。屡见枯杨荑，常遭青女杀。

大有饥寒客，生将兽鱼殊。长存磨石下，时哭路边隅。

累日空思饭，经冬不识襦。唯赍一束草，并带五升麸。

赫赫谁垆肆，其酒甚浓厚。可怜高幡帜，极目平升斗。

何意讶不售，其家多猛狗。童子欲来沽，狗咬便是走。

吁嗟浊滥处，罗刹共贤人。谓是等流类，焉知道不亲。

狐假师子势，诈妄却称珍。铅矿入炉冶，方知金不知。

田家避暑月，斗酒共谁欢。杂杂排山果，疏疏围酒樽。

芦莦将代席，蕉叶且充盘。醉后支颐坐，须弥小弹丸。

个是何措大，时来省南院。年可三十馀，曾经四五选。

囊里无青蚨，箧中有黄绢。行到食店前，不敢暂回面。

为人常吃用，爱意须悭惜。老去不自由，渐被他推斥。

送向荒山头，一生愿虚掷。亡羊罢补牢，失意终无极。

浪造凌霄阁，虚登百尺楼。养生仍夭命，诱读讵封侯。

不用从黄口，何须厌白头。未能端似箭，且莫曲如钩。

云山叠叠连天碧，路僻林深无客游。远望孤蟾明皎皎，

近闻群鸟语啾啾。老夫独坐栖青嶂，少室闲居任白头。

可叹往年与今日，无心还似水东流。

富贵疏亲聚，只为多钱米。贫贱骨肉离，非关少兄弟。

急须归去来，招贤阁未启。浪行朱雀街，踏破皮鞋底。

我见一痴汉，仍居三两妇。养得八九儿，总是随宜手。

丁防是新差，资财非旧有。黄蘖作驴鞦，始知苦在后。

新谷尚未熟，旧谷今已无。就贷一斗许，门外立踟蹰。

夫出教问妇，妇出遣问夫。悭惜不救乏，财多为累愚。

大有好笑事，略陈三五个。张公富奢华，孟子贫轗轲。

只取侏儒饱，不怜方朔饿。巴歌唱者多，白雪无人和。

老翁娶少妇，发白妇不耐。老婆嫁少夫，面黄夫不爱。

老翁娶老婆，一一无弃背。少妇嫁少夫，两两相怜态。

雍容美少年，博览诸经史。尽号曰先生，皆称为学士。

未能得官职，不解秉耒耜。冬披破布衫，盖是书误己。

鸟语情不堪，其时卧草庵。樱桃红烁烁，杨柳正毵毵。

旭日衔青嶂，晴云洗渌潭。谁知出尘俗，驭上寒山南。

昨日何悠悠，场中可怜许。上为桃李径，下作兰荪渚。

复有绮罗人，舍中翠毛羽。相逢欲相唤，脉脉不能语。

丈夫莫守困，无钱须经纪。养得一牸牛，生得五犊子。

犊子又生儿，积数无穷已。寄语陶朱公，富与君相似。

之子何惶惶，卜居须自审。南方瘴疠多，北地风霜甚。

荒陬不可居，毒川难可饮。魂兮归去来，食我家园葚。

昨夜梦还家，见妇机中织。驻梭如有思，擎梭似无力。

呼之回面视，况复不相识。应是别多年，鬓毛非旧色。

人生不满百，常怀千载忧。自身病始可，又为子孙愁。

下视禾根土，上看桑树头。秤锤落东海，到底始知休。

世有一等流，悠悠似木头。出语无知解，云我百不忧。

问道道不会，问佛佛不求。子细推寻著，茫然一场愁。

董郎年少时，出入帝京里。衫作嫩鹅黄，容仪画相似。

常骑踏雪马，拂拂红尘起。观者满路傍，个是谁家子。

个是谁家子，为人大被憎。痴心常愤愤，肉眼醉瞢瞢。

见佛不礼佛，逢僧不施僧。唯知打大脔，除此百无能。

人以身为本，本以心为柄。本在心莫邪，心邪丧本命。

未能免此殃，何言懒照镜。不念金刚经，却令菩萨病。

城北仲家翁，渠家多酒肉。仲翁妇死时，吊客满堂屋。

仲翁自身亡，能无一人哭。吃他杯脔者，何太冷心腹。

下愚读我诗，不解却嗤诮。中庸读我诗，思量云甚要。

上贤读我诗，把著满面笑。杨修见幼妇，一览便知妙。

自有悭惜人，我非悭惜辈。衣单为舞穿，酒尽缘歌啐。

当取一腹饱，莫令两脚儽。蓬蒿钻髑髅，此日君应悔。

我行经古坟，泪尽嗟存没。冢破压黄肠，棺穿露白骨。

欹斜有瓮瓶，掁拨无簪笏。风至揽其中，灰尘乱【土臬】々。

夕阳赫西山，草木光晔晔。复有朦胧处，松萝相连接。

此中多伏虎，见我奋迅鬣。手中无寸刃，争不惧慑慑。

出身既扰扰，世事非一状。未能舍流俗，所以相追访。

昨吊徐五死，今送刘三葬。终日不得闲，为此心凄怆。

有乐且须乐，时哉不可失。虽云一百年，岂满三万日。

寄世是须臾，论钱莫啾唧。孝经末后章，委曲陈情毕。

独坐常忽忽，情怀何悠悠。山腰云缦缦，谷口风飕飕。

猿来树袅袅，鸟入林啾啾。时催鬓飒飒，岁尽老惆惆。

一人好头肚，六艺尽皆通。南见驱归北，西风趁向东。

长漂如泛萍，不息似飞蓬。问是何等色，姓贫名曰穷。

他贤君即受，不贤君莫与。君贤他见容，不贤他亦拒。

嘉善矜不能，仁徒方得所。劝逐子张言，抛却卜商语。

俗薄真成薄，人心个不同。殷翁笑柳老，柳老笑殷翁。

何故两相笑，俱行譣诐中。装车竞嵽嵲，翻载各泷涷。

是我有钱日，恒为汝贷将。汝今既饱暖，见我不分张。

须忆汝欲得，似我今承望。有无更代事，劝汝熟思量。

人生一百年，佛说十二部。慈悲如野鹿，瞋忿似家狗。

家狗趁不去，野鹿常好走。欲伏猕猴心，须听狮子吼。

教汝数般事，思量知我贤。极贫忍卖屋，才富须买田。

空腹不得走，枕头须莫眠。此言期众见，挂在日东边。

寒山多幽奇，登者皆恒慑。月照水澄澄，风吹草猎猎。

凋梅雪作花，杌木云充叶。触雨转鲜灵，非晴不可涉。

有树先林生，计年逾一倍。根遭陵谷变，叶被风霜改。

咸笑外凋零，不怜内文采。皮肤脱落尽，唯有贞实在。

寒山有裸虫，身白而头黑。手把两卷书，一道将一德。

住不安釜灶，行不赍衣裓。常持智慧剑，拟破烦恼贼。

有人畏白首，不肯舍朱绂。采药空求仙，根苗乱挑掘。

数年无效验，痴意瞋怫郁。猎师披袈裟，元非汝使物。

昔时可可贫，今朝最贫冻。作事不谐和，触途成倥偬。

行泥屡脚屈，坐社频腹痛。失却斑猫儿，老鼠围饭瓮。

我见世间人，堂堂好仪相。不报父母恩，方寸底模样。

欠负他人钱，蹄穿始惆怅。个个惜妻儿，爷娘不供养。

兄弟似冤家，心中长怅怏，忆昔少年时，求神愿成长。

今为不孝子，世间多此样。买肉自家噇，抹觜道我畅。

自逞说喽罗，聪明无益当。牛头努目瞋，出去始时晌。

择佛烧好香，拣僧归供养。罗汉门前乞，趁却闲和尚。

不悟无为人，从来无相状。封疏请名僧，儭钱两三样。

云光好法师，安角在头上。汝无平等心，圣贤俱不降。

凡圣皆混然，劝君休取相。我法妙难思，天龙尽回向。

我今稽首礼，无上法中王。慈悲大喜舍，名称满十方。

众生作依怙，智慧身金刚。顶礼无所著，我师大法王。

可贵天然物，独一无伴侣。觅他不可见，出入无门户。

促之在方寸，延之一切处。你若不信爱，相逢不相遇。

余家有一窟，窟中无一物。净洁空堂堂，光华明日日。

蔬食养微躯，布裘遮幻质。任你千圣现，我有天真佛。

男儿大丈夫，作事莫莽卤。劲挺铁石心，直取菩提路。

邪路不用行，行之枉辛苦。不要求佛果，识取心王主。

粤自居寒山，曾经几万载。任运遁林泉，栖迟观自在。

寒岩人不到，白云常叆叇。细草作卧褥，青天为被盖。

快活枕石头，天地任变改。

可重是寒山，白云常自闲。猿啼畅道内，虎啸出人间。

独步石可履，孤吟藤好攀。松风清飒飒，鸟语声【口宫】々。

闲自访高僧，烟山万万层。师亲指归路，月挂一轮灯。

闲游华顶上，日朗昼光辉。四顾晴空里，白云同鹤飞。

世有多事人，广学诸知见。不识本真性，与道转悬远。

若能明实相，岂用陈虚愿。一念了自心，开佛之知见。

寒山有一宅，宅中无阑隔。六门左右通，堂中见天碧。

房房虚索索，东壁打西壁。其中一物无，免被人来惜。

寒到烧软火，饥来煮菜吃。不学田舍翁，广置牛庄宅。

尽作地狱业，一入何曾极。好好善思量，思量知轨则。

侬家暂下山，入到城隍里。逢见一群女，端正容貌美。

头戴蜀样花，燕脂涂粉腻。金钏镂银朵，罗衣绯红紫。

朱颜类神仙，香带氛氲气。时人皆顾盼，痴爱染心意。

谓言世无双，魂影随他去。狗咬枯骨头，虚自舐唇齿。

不解返思量，与畜何曾异。今成白发婆，老陋若精魅。

无始由狗心，不超解脱地。

一自遁寒山，养命餐山果。平生何所忧，此世随缘过。

日月如逝川，光阴石中火。任你天地移，我畅岩中坐。

我见世间人，茫茫走路尘。不知此中事，将何为去津。

荣华能几日，眷属片时亲。纵有千斤金，不如林下贫。

自闻梁朝日，四依诸贤士。宝志万回师，四仙傅大士。

显扬一代教，作时如来使。造建僧伽蓝，信心归佛理。

虽乃得如斯，有为多患累。与道殊悬远，折西补东尔。

不达无为功，损多益少利。有声而无形，至今何处去。

吁嗟贫复病，为人绝友亲。瓮里长无饭，甑中屡生尘。

蓬庵不免雨，漏榻劣容身。莫怪今憔悴，多愁定损人。

养女畏太多，已生须训诱。捺头遣小心，鞭背令缄口。

未解乘机杼，那堪事箕帚。张婆语驴驹，汝大不如母。

秉志不可卷，须知我匪席。浪造山林中，独卧盘陀石。

辩士来劝余，速令受金璧。凿墙植蓬蒿，若此非有益。

以我栖迟处，幽深难可论。无风萝自动，不雾竹长昏。

涧水缘谁咽，山云忽自屯。午时庵内坐，始觉日头暾。

忆昔遇逢处，人间逐胜游。乐山登万仞，爱水泛千舟。

送客琵琶谷，携琴鹦鹉洲。焉知松树下，抱膝冷飕飕。

报汝修道者，进求虚劳神。人有精灵物，无字复无文。

呼时历历应，隐处不居存。叮咛善保护，勿令有点痕。

去年春鸟鸣，此时思弟兄。今年秋菊烂，此时思发生。

绿水千肠咽，黄云四面平。哀哉百年内，肠断忆咸京。

多少天台人，不识寒山子。莫知真意度，唤作闲言语。

一住寒山万事休，更无杂念挂心头。

闲于石壁题诗句，任运还同不系舟。

可惜百年屋，左倒右复倾。墙壁分散尽，木植乱差横。

砖瓦片片落，朽烂不堪停。狂风吹蓦榻，再竖卒难成。

精神殊爽爽，形貌极堂堂。能射穿七札，读书览五行。

经眠虎头枕，昔坐象牙床。若无一堵物，不啻冷如霜。

笑我田舍儿，头颊底絷涩。巾子未曾高，腰带长时急。

非是不及时，无钱趁不及。一日有钱财，浮图顶上立。

买肉血【氵耳舌】々，买鱼跳鱍鱍。君身招罪累，妻子成快活。

才死渠便嫁，他人谁敢遏。一朝如破床，两个当头脱。

客难寒山子，君诗无道理。吾观乎古人，贫贱不为耻。

应之笑此言，谈何疏阔矣。愿君似今日，钱是急事尔。

从生不往来，至死无仁义。言既有枝叶，心怀便险诐。

若其开小道，缘此生大伪。诈说造云梯，削之成棘刺。

一瓶铸金成，一瓶埏泥出。二瓶任君看，那个瓶牢实。

欲知瓶有二，须知业非一。将此验生因，修行在今日。

摧残荒草庐，其中烟火蔚。借问群小儿，生来凡几日。

门外有三车，迎之不肯出。饱食腹膨脝，个是痴顽物。

有身与无身，是我复非我。如此审思量，迁延倚岩坐。

足间青草生，顶上红尘堕。已见俗中人，灵床施酒果。

昨见河边树，摧残不可论。二三馀干在，千万斧刀痕。

霜凋萎疏叶，波冲枯朽根。生处当如此，何用怨乾坤。

余见僧繇性希奇，巧妙间生梁朝时。道子飘然为殊特，

二公善绘手毫挥。逞画图真意气异，龙行鬼走神巍巍。

饶邈虚空写尘迹，无因画得志公师。

久住寒山凡几秋，独吟歌曲绝无忧。蓬扉不掩常幽寂，

泉涌甘浆长自流。石室地炉砂鼎沸，松黄柏茗乳香瓯。

饥餐一粒伽陀药，心地调和倚石头。

丹丘迥耸与云齐，空里五峰遥望低。雁塔高排出青嶂，

禅林古殿入虹蜺。风摇松叶赤城秀，雾吐中岩仙路迷。

碧落千山万仞现，藤萝相接次连谿。

千生万死凡几生，生死来去转迷情。

不识心中无价宝，犹似盲驴信脚行。

老病残年百有馀，面黄头白好山居。布裘拥质随缘过，

岂羡人间巧样模。心神用尽为名利，百种贪婪进己躯。

浮生幻化如灯烬，冢内埋身是有无。

世间何事最堪嗟，尽是三途造罪楂。不学白云岩下客，

一条寒衲是生涯。秋到任他林落叶，春来从你树开花。

三界横眠闲无事，明月清风是我家。

昔年曾到大海游，为采摩尼誓恳求。直到龙宫深密处，

金关锁断主神愁。龙王守护安耳里，剑客星挥无处搜。

贾客却归门内去，明珠元在我心头。

众星罗列夜明深，岩点孤灯月未沈。

圆满光华不磨莹，挂在青天是我心。

千年石上古人踪，万丈岩前一点空。

明月照时常皎洁，不劳寻讨问西东。

寒山顶上月轮孤，照见晴空一物无。

可贵天然无价宝，埋在五阴溺身躯。

我向前溪照碧流，或向岩边坐盘石。

心似孤云无所依，悠悠世事何须觅。

我家本住在寒山，石岩栖息离烦缘。泯时万象无痕迹，

舒处周流遍大千。光影腾辉照心地，无有一法当现前。

方知摩尼一颗珠，解用无方处处圆。

世人何事可吁嗟，苦乐交煎勿底涯。生死往来多少劫，

东西南北是谁家。张王李赵权时姓，六道三途事似麻。

只为主人不了绝，遂招迁谢逐迷邪。

余家本住在天台，云路烟深绝客来。千仞岩峦深可遁，

万重谿涧石楼台。桦巾木屐沿流步，布裘藜杖绕山回。

自觉浮生幻化事，逍遥快乐实善哉。

怜底众生病，餐尝略不厌。蒸豚搵蒜酱，炙鸭点椒盐。

去骨鲜鱼脍，兼皮熟肉脸。不知他命苦，只取自家甜。

读书岂免死，读书岂免贫。何以好识字，识字胜他人。

丈夫不识字，无处可安身。黄连搵蒜酱，忘计是苦辛。

我见瞒人汉，如篮盛水走。一气将归家，篮里何曾有。

我见被人瞒，一似园中韭。日日被刀伤，天生还自有。

不见朝垂露，日烁自消除。人身亦如此，阎浮是寄居。

切莫因循过，且令三毒祛。菩提即烦恼，尽令无有馀。

水清澄澄莹，彻底自然见。心中无一事，水清众兽现。

心若不妄起，永劫无改变。若能如是知，是知无背面。

自从到此天台境，经今早度几冬春。

山水不移人自老，见却多少后生人。

说食终不饱，说衣不免寒。饱吃须是饭，著衣方免寒。

不解审思量，只道求佛难。回心即是佛，莫向外头看。

可畏轮回苦，往复似翻尘。蚁巡环未息，六道乱纷纷。

改头换面孔，不离旧时人。速了黑暗狱，无令心性昏。

可畏三界轮，念念未曾息。才始似出头，又却遭沈溺。

假使非非想，盖缘多福力。争似识真源，一得即永得。

昨日游峰顶，下窥千尺崖。临危一株树，风摆两枝开。

雨漂即零落，日晒作尘埃。嗟见此茂秀，今为一聚灰。

自古多少圣，叮咛教自信。人根性不等，高下有利钝。

真佛不肯认，置功枉受困。不知清净心，便是法王印。

我闻天台山，山中有琪树。永言欲攀之，莫晓石桥路。

缘此生悲叹，幸居将已慕。今日观镜中，飒飒鬓垂素。

养子不经师，不及都亭鼠。何曾见好人，岂闻长者语。

为染在薰莸，应须择朋侣。五月贩鲜鱼，莫教人笑汝。

徒闭蓬门坐，频经石火迁。唯闻人作鬼，不见鹤成仙。

念此那堪说，随缘须自怜。回瞻郊郭外，古墓犁为田。

时人见寒山，各谓是风颠。貌不起人目，身唯布裘缠。

我语他不会，他语我不言。为报往来者，可来向寒山。

自在白云间，从来非买山。下危须策杖，上险捉藤攀。

涧底松常翠，谿边石自斑。友朋虽阻绝，春至鸟【口宫】々。

我在村中住，众推无比方。昨日到城下，却被狗形相。

或嫌袴太窄，或说衫少长。挛却鹞子眼，雀儿舞堂堂。

死生元有命，富贵本由天。此是古人语，吾今非谬传。

聪明好短命，痴騃却长年。钝物丰财宝，醒醒汉无钱。

国以人为本，犹如树因地。地厚树扶疏，地薄树憔悴。

不得露其根，枝枯子先坠。决陂以取鱼，是取一期利。

众生不可说，何意许颠邪。面上两恶鸟，心中三毒蛇。

是渠作障碍，使你事烦拏。举手高弹指，南无佛陀耶。

自乐平生道，烟萝石洞间。野情多放旷，长伴白云间。

有路不通世，无心孰可攀。石床孤夜坐，圆月上寒山。

大海水无边，鱼龙万万千。递互相食啖，冗冗痴肉团。

为心不了绝，妄想起如烟。性月澄澄朗，廓尔照无边。

自见天台顶，孤高出众群。风摇松竹韵，月现海潮频。

下望青山际，谈玄有白云。野情便山水，本志慕道伦。

三五痴后生，作事不真实。未读十卷书，强把雌黄笔。

将他儒行篇，唤作贼盗律。脱体似蟫虫，咬破他书帙。

心高如山岳，人我不伏人。解讲围陀典，能谈三教文。

心中无惭愧，破戒违律文。自言上人法，称为第一人。

愚者皆赞叹，智者抚掌笑。阳焰虚空花，岂得免生老。

不如百不解，静坐绝忧恼。

如许多宝贝，海中乘坏舸。前头失却桅，后头又无柁。

宛转任风吹，高低随浪簸。如何得到岸，努力莫端坐。

我见凡愚人，多畜资财谷。饮酒食生命，谓言我富足。

莫知地狱深，唯求上天福。罪业如毗富，岂得免灾毒。

财主忽然死，争共当头哭。供僧读文疏，空是鬼神禄。

福田一个无，虚设一群秃。不如早觉悟，莫作黑暗狱。

狂风不动树，心真无罪福。寄语冗冗人，叮咛再三读。

劝你三界子，莫作勿道理。理短被他欺，理长不奈你。

世间浊滥人，恰似黍粘子。不见无事人，独脱无能比。

早须返本源，三界任缘起。清净入如流，莫饮无明水。

三界人蠢蠢，六道人茫茫。贪财爱淫欲，心恶若豺狼。

地狱如箭射，极苦若为当。兀兀过朝夕，都不别贤良。

好恶总不识，犹如猪及羊。共语如木石，嫉妒似颠狂。

不自见己过，如猪在圈卧。不知自偿债，却笑牛牵磨。

人生在尘蒙，恰似盆中虫。终日行绕绕，不离其盆中。

神仙不可得，烦恼计无穷。岁月如流水，须臾作老翁。

寒山出此语，复似颠狂汉。有事对面说，所以足人怨。

心真出语直，直心无背面。临死度奈河，谁是喽罗汉。

冥冥泉台路，被业相拘绊。

我见多知汉，终日用心神。岐路逞喽罗，欺谩一切人。

唯作地狱滓，不修正直因。忽然无常至，定知乱纷纷。

寄语诸仁者，复以何为怀。达道见自性，自性即如来。

天真元具足，修证转差回。弃本却逐末，只守一场呆。

世有一般人，不恶又不善。不识主人公，随客处处转。

因循过时光，浑是痴肉脔。虽有一灵台，如同客作汉。

常闻释迦佛，先受然灯记。然灯与释迦，只论前后智。

前后体非殊，异中无有异。一佛一切佛，心是如来地。

常闻国大臣，朱紫簪缨禄。富贵百千般，贪荣不知辱。

奴马满宅舍，金银盈帑屋。痴福暂时扶，埋头作地狱。

忽死万事休，男女当头哭。不知有祸殃，前路何疾速。

家破冷飕飕，食无一粒粟。冻饿苦凄凄，良由不觉触。

上人心猛利，一闻便知妙。中流心清净，审思云甚要。

下士钝暗痴，顽皮最难裂。直待血淋头，始知自摧灭。

看取开眼贼，闹市集人决。死尸弃如尘，此时向谁说。

男儿大丈夫，一刀两段截。人面禽兽心，造作何时歇。

我有六兄弟，就中一个恶。打伊又不得，骂伊又不著。

处处无奈何，耽财好淫杀。见好埋头爱，贪心过罗刹。

阿爷恶见伊，阿娘嫌不悦。昨被我捉得，恶骂恣情掣。

趁向无人处，一一向伊说。汝今须改行，覆车须改辙。

若也不信受，共汝恶合杀。汝受我调伏，我共汝觅活。

从此尽和同，如今过菩萨。学业攻炉冶，炼尽三山铁。

至今静恬恬，众人皆赞说。

昔日极贫苦，夜夜数他宝。今日审思量，自家须营造。

掘得一宝藏，纯是水精珠。大有碧眼胡，密拟买将去。

余即报渠言，此珠无价数。

一生慵懒作，憎重只便轻。他家学事业，余持一卷经。

无心装褾轴，来去省人擎。应病则说药，方便度众生。

但自心无事，何处不惺惺。

我见出家人，不入出家学。欲知真出家，心净无绳索。

澄澄孤玄妙，如如无倚托。三界任纵横，四生不可泊。

无为无事人，逍遥实快乐。

昨到云霞观，忽见仙尊士。星冠月帔横，尽云居山水。

余问神仙术，云道若为比。谓言灵无上，妙药心神秘。

守死待鹤来，皆道乘鱼去。余乃返穷之，推寻勿道理。

但看箭射空，须臾还坠地。饶你得仙人，恰似守尸鬼。

心月自精明，万象何能比。欲知仙丹术，身内元神是。

莫学黄巾公，握愚自守拟。

余家有一宅，其宅无正主。地生一寸草，水垂一滴露。

火烧六个贼，风吹黑云雨。子细寻本人，布裹真珠尔。

传语诸公子，听说石齐奴。僮仆八百人，水碓三十区。

舍下养鱼鸟，楼上吹笙竽。伸头临白刃，痴心为绿珠。

何以长惆怅，人生似朝菌。那堪数十年，亲旧凋落尽。

以此思自哀，哀情不可忍。奈何当奈何，托体归山隐。

褴缕关前业，莫诃今日身。若言由冢墓，个是极痴人。

到头君作鬼，岂令男女贫。皎然易解事，作么无精神。

我见黄河水，凡经几度清。水流如急箭，人世若浮萍。

痴属根本业，无明烦恼坑。轮回几许劫，只为造迷盲。

二仪既开辟，人乃居其中。迷汝即吐雾，醒汝即吹风。

惜汝即富贵，夺汝即贫穷。碌碌群汉子，万事由天公。

余劝诸稚子，急离火宅中。三车在门外，载你免飘蓬。

露地四衢坐，当天万事空。十方无上下，来去任西东。

若得个中意，纵横处处通。

可叹浮生人，悠悠何日了。朝朝无闲时，年年不觉老。

总为求衣食，令心生烦恼。扰扰百千年，去来三恶道。

时人寻云路，云路杳无踪。山高多险峻，涧阔少玲珑。

碧嶂前兼后，白云西复东。欲知云路处，云路在虚空。

寒山栖隐处，绝得杂人过。时逢林内鸟，相共唱山歌。

瑞草联谿谷，老松枕嵯峨。可观无事客，憩歇在岩阿。

五岳俱成粉，须弥一寸山。大海一滴水，吸入在心田。

生长菩提子，遍盖天中天。语汝慕道者，慎莫绕十缠。

无衣自访觅，莫共狐谋裘。无食自采取，莫共羊谋羞。

借皮兼借肉，怀叹复怀愁。皆缘义失所，衣食常不周。

自羡山间乐，逍遥无倚托。逐日养残躯，闲思无所作。

时披古佛书，往往登石阁。下窥千尺崖，上有云盘泊。

寒月冷飕飕，身似孤飞鹤。

我见转轮王，千子常围绕。十善化四天，庄严多七宝。

七宝镇随身，庄严甚妙好。一朝福报尽，犹若栖芦鸟。

还作牛领虫，六趣受业道。况复诸凡夫，无常岂长保。

生死如旋火，轮回似麻稻。不解早觉悟，为人枉虚老。

平野水宽阔，丹丘连四明。仙都最高秀，群峰耸翠屏。

远远望何极，矹矹势相迎。独标海隅外，处处播嘉名。

可贵一名山，七宝何能比。松月飕飕冷，云霞片片起。

匼匝几重山，回还多少里。谿涧静澄澄，快活无穷已。

我见世间人，生而还复死。昨朝犹二八，壮气胸襟士。

如今七十过，力困形憔悴。恰似春日花，朝开夜落尔。

迥耸霄汉外，云里路岧峣。瀑布千丈流，如铺练一条。

下有栖心窟，横安定命桥。雄雄镇世界，天台名独超。

盘陀石上坐，谿涧冷凄凄。静玩偏嘉丽，虚岩蒙雾迷。

怡然憩歇处，日斜树影低。我自观心地，莲花出淤泥。

隐士遁人间，多向山中眠。青萝疏麓麓，碧涧响联联。

腾腾且安乐，悠悠自清闲。免有染世事，心静如白莲。

寄语食肉汉，食时无逗遛。今生过去种，未来今日修。

只取今日美，不畏来生忧。老鼠入饭瓮，虽饱难出头。

自从出家后，渐得养生趣。伸缩四肢全，勤听六根具。

褐衣随春冬，粝食供朝暮。今日恳恳修，愿与佛相遇。

五言五百篇，七字七十九。三字二十一，都来六百首。

一例书岩石，自夸云好手。若能会我诗，真是如来母。

世事绕悠悠，贪生早晚休。研尽大地石，何时得歇头。

四时周变易，八节急如流。为报火宅主，露地骑白牛。

可笑五阴窟，四蛇共同居。黑暗无明烛，三毒递相驱。

伴党六个贼，劫掠法财珠。斩却魔军辈，安泰湛如苏。

常闻汉武帝，爰及秦始皇。俱好神仙术，延年竟不长。

金台既摧折，沙丘遂灭亡。茂陵与骊岳，今日草茫茫。

忆得二十年，徐步国清归。国清寺中人，尽道寒山痴。

痴人何用疑，疑不解寻思。我尚自不识，是伊争得知。

低头不用问，问得复何为。有人来骂我，分明了了知。

虽然不应对，却是得便宜。

语你出家辈，何名为出家。奢华求养活，继缀族姓家。

美舌甜唇觜，谄曲心钩加。终日礼道场，持经置功课。

炉烧神佛香，打钟高声和。六时学客舂，昼夜不得卧。

只为爱钱财，心中不脱洒。见他高道人，却嫌诽谤骂。

驴屎比麝香，苦哉佛陀耶。又见出家儿，有力及无力。

上上高节者，鬼神钦道德。君王分辇坐，诸侯拜迎逆。

堪为世福田，世人须保惜。下下低愚者，诈现多求觅。

浊滥即可知，愚痴爱财色。著却福田衣，种田讨衣食。

作债税牛犁，为事不忠直。朝朝行弊恶，往往痛臀脊。

不解善思量，地狱苦无极。一朝著病缠，三年卧床席。

亦有真佛性，翻作无明贼。南无佛陀耶，远远求弥勒。

寒岩深更好，无人行此道。白云高岫闲，青嶂孤猿啸。

我更何所亲，畅志自宜老。形容寒暑迁，心珠甚可保。

岩前独静坐，圆月当天耀。万象影现中，一轮本无照。

廓然神自清，含虚洞玄妙。因指见其月，月是心枢要。

本志慕道伦，道伦常获亲。时逢杜源客，每接话禅宾。

谈玄月明夜，探理日临晨。万机俱泯迹，方识本来人。

元非隐逸士，自号山林人。仕鲁蒙帻帛，且爱裹疏巾。

道有巢许操，耻为尧舜臣。猕猴罩帽子，学人避风尘。

自古诸哲人，不见有长存。生而还复死，尽变作灰尘。

积骨如毗富，别泪成海津。唯有空名在，岂免生死轮。

今日岩前坐，坐久烟云收。一道清溪冷，千寻碧嶂头。

白云朝影静，明月夜光浮。身上无尘垢，心中那更忧。

千云万水间，中有一闲士。白日游青山，夜归岩下睡。

倏尔过春秋，寂然无尘累。快哉何所依，静若秋江水。

劝你休去来，莫恼他阎老。失脚入三途，粉骨遭千捣。

长为地狱人，永隔今生道。勉你信余言，识取衣中宝。

世间一等流，诚堪与人笑。出家弊己身，诳俗将为道。

虽著离尘衣，衣中多养蚤。不如归去来，识取心王好。

高高峰顶上，四顾极无边。独坐无人知，孤月照寒泉。

泉中且无月，月自在青天。吟此一曲歌，歌终不是禅。

有个王秀才，笑我诗多失。云不识蜂腰，仍不会鹤膝。

平侧不解压，凡言取次出。我笑你作诗，如盲徒咏日。

我住在村乡，无爷亦无娘。无名无姓第，人唤作张王。

并无人教我，贫贱也寻常。自怜心的实，坚固等金刚。

寒山出此语，此语无人信。蜜甜足人尝，黄蘖苦难近。

顺情生喜悦，逆意多瞋恨。但看木傀儡，弄了一场困。

我见人转经，依他言语会。口转心不转，心口相违背。

心真无委曲，不作诸缠盖。但且自省躬，莫觅他替代。

可中作得主，是知无内外。

寒山唯白云，寂寂绝埃尘。草座山家有，孤灯明月轮。

石床临碧沼，虎鹿每为邻。自羡幽居乐，长为象外人。

鹿生深林中，饮水而食草。伸脚树下眠，可怜无烦恼。

系之在华堂，肴膳极肥好。终日不肯尝，形容转枯槁。

花上黄莺子，【口宫】々声可怜美人颜似玉，对此弄鸣弦。

玩之能不足，眷恋在龆年。花飞鸟亦散，洒泪秋风前。

栖迟寒岩下，偏讶最幽奇。携篮采山茹，挈笼摘果归。

蔬斋敷茅坐，啜啄食紫芝。清沼濯瓢钵，杂和煮稠稀。

当阳拥裘坐，闲读古人诗。

昔日经行处，今复七十年。故人无来往，埋在古冢间。

余今头已白，犹守片云山。为报后来子，何不读古言。

欲向东岩去，于今无量年。昨来攀葛上，半路困风烟。

径窄衣难进，苔粘履不全。住兹丹桂下，且枕白云眠。

我见利智人，观者便知意。不假寻文字，直入如来地。

心不逐诸缘，意根不妄起。心意不生时，内外无馀事。

身著空花衣，足蹑龟毛履。手把兔角弓，拟射无明鬼。

君看叶里花，能得几时好。今日畏人攀，明朝待谁扫。

可怜娇艳情，年多转成老。将世比于花，红颜岂长保。

画栋非吾宅，松林是我家。一生俄尔过，万事莫言赊。

济渡不造筏，漂沦为采花。善根今未种，何日见生芽。

出生三十年，当游千万里。行江青草合，入塞红尘起。

炼药空求仙，读书兼咏史。今日归寒山，枕流兼洗耳。

寒山无漏岩，其岩甚济要。八风吹不动，万古人传妙。

寂寂好安居，空空离讥诮。孤月夜长明，圆日常来照。

虎丘兼虎谿，不用相呼召。世间有王傅，莫把同周邵。

我自遁寒岩，快活长歌笑。

沙门不持戒，道士不服药。自古多少贤，尽在青山脚。

有人笑我诗，我诗合典雅。不烦郑氏笺，岂用毛公解。

不恨会人稀，只为知音寡。若遣趁宫商，余病莫能罢。

忽遇明眼人，即自流天下。

806.043 【三字诗六首】寒山

寒山道，无人到。若能行，称十号。有蝉鸣，

无鸦噪。黄叶落，白云扫。石磊磊，山隩隩。

我独居，名善导。子细看，何相好。

寒山寒，冰锁石。藏山青，现雪白。

日出照，一时释。从兹暖，养老客。

我居山，勿人识。白云中，常寂寂。

寒山深，称我心。纯白石，勿黄金。

泉声响，抚伯琴。有子期，辨此音。

重岩中，足清风。扇不摇，凉冷通。

明月照，白云笼。独自坐，一老翁。

寒山子，长如是。独自居，不生死。

806.044 【拾遗二首新添】寒山

我见世间人，个个争意气。一朝忽然死，只得一片地。

阔四尺，长丈二。汝若会出来争意气，我与汝立碑记。

家有寒山诗，胜汝看经卷。书放屏风上，时时看一遍。

第807卷 拾得

807.01 【诗】拾得

诸佛留藏经，只为人难化。不唯贤与愚，个个心构架。

造业大如山，岂解怀忧怕。那肯细寻思，日夜怀奸诈。

嗟见世间人，个个爱吃肉。碗碟不曾干，长时道不足。

昨日设个斋，今朝宰六畜。都缘业使牵，非干情所欲。

一度造天堂，百度造地狱。阎罗使来追，合家尽啼哭。

炉子边向火，镬子里澡浴。更得出头时，换却汝衣服。

出家要清闲，清闲即为贵。如何尘外人，却入尘埃里。

一向迷本心，终朝役名利。名利得到身，形容已憔悴。

况复不遂者，虚用平生志。可怜无事人，未能笑得尔。

养儿与娶妻，养女求媒娉。重重皆是业，更杀众生命。

聚集会亲情，总来看盘饤。目下虽称心，罪簿先注定。

得此分段身，可笑好形质。面貌似银盘，心中黑如漆。

烹猪又宰羊，夸道甜如蜜。死后受波吒，更莫称冤屈。

佛哀三界子，总是亲男女。恐沈黑暗坑，示仪垂化度。

尽登无上道，俱证菩提路。教汝痴众生，慧心勤觉悟。

佛舍尊荣乐，为愍诸痴子。早愿悟无生，办集无上事。

后来出家者，多缘无业次。不能得衣食，头钻入于寺。

嗟见世间人，永劫在迷津。不省这个意，修行徒苦辛。

我诗也是诗，有人唤作偈。诗偈总一般，读时须子细。

缓缓细披寻，不得生容易。依此学修行，大有可笑事。

有偈有千万，卒急述应难。若要相知者，但入天台山。

岩中深处坐，说理及谈玄。共我不相见，对面似千山。

世间亿万人，面孔不相似。借问何因缘，致令遣如此。

各执一般见，互说非兼是。但自修己身，不要言他已。

男女为婚嫁，俗务是常仪。自量其事力，何用广张施。

取债夸人我，论情入骨痴。杀他鸡犬命，身死堕阿鼻。

世上一种人，出性常多事。终日傍街衢，不离诸酒肆。

为他作保见，替他说道理。一朝有乖张，过咎全归你。

我劝出家辈，须知教法深。专心求出离，辄莫染贪淫。

大有俗中士，知非不爱金。故知君子志，任运听浮沈。

寒山住寒山，拾得自拾得。凡愚岂见知，丰干却相识。

见时不可见，觅时何处觅。借问有何缘，却道无为力。

从来是拾得，不是偶然称。别无亲眷属，寒山是我兄。

两人心相似，谁能徇俗情。若问年多少，黄河几度清。

若解捉老鼠，不在五白猫。若能悟理性，那由锦绣包。

真珠入席袋，佛性止蓬茅。一群取相汉，用意总无交。

运心常宽广，此则名为布。辍己惠于人，方可名为施。

后来人不知，焉能会此义。未设一庸僧，早拟望富贵。

猕猴尚教得，人何不愤发。前车既落坑，后车须改辙。

若也不知此，恐君恶合杀。此来是夜叉，变即成菩萨。

自从到此天台寺，经今早已几冬春。

山水不移人自老，见却多少后生人。

君不见，三界之中纷扰扰，只为无明不了绝。

一念不生心澄然，无去无来不生灭。

故林又斩新，剡源溪上人。天姥峡关岭，通同次海津。

湾深曲岛间，淼淼水云云。借问松禅客，日轮何处暾。

自笑老夫筋力败，偏恋松岩爱独游。

可叹往年至今日，任运还同不系舟。

一入双溪不计春，炼暴黄精几许斤。炉灶石锅频煮沸，

土甑久烝气味珍。谁来幽谷餐仙食，独向云泉更勿人。

延龄寿尽招手石，此栖终不出山门。

踯躅一群羊，沿山又入谷。看人贪竹塞，且遭豺狼逐。

元不出孳生，便将充口腹。从头吃至尾，【罒歷】々无馀肉。

银星钉称衡，绿丝作称纽。买人推向前，卖人推向后。

不愿他心怨，唯言我好手。死去见阎王，背后插扫帚。

闭门私造罪，准拟免灾殃。被他恶部童，抄得报阎王。

纵不入镬汤，亦须卧铁床。不许雇人替，自作自身当。

悠悠尘里人，常道尘中乐。我见尘中人，心生多愍顾。

何哉愍此流，念彼尘中苦。

无去无来本湛然，不居内外及中间。

一颗水精绝瑕翳，光明透满出人天。

少年学书剑，叱驭到荆州。闻伐匈奴尽，婆娑无处游。

归来翠岩下，席草玩清流。壮士志未骋，猕猴骑土牛。

三界如转轮，浮生若流水。蠢蠢诸品类，贪生不觉死。

汝看朝垂露，能得几时子。

闲入天台洞，访人人不知。寒山为伴侣，松下啖灵芝。

每谈今古事，嗟见世愚痴。个个入地狱，早晚出头时。

古佛路凄凄，愚人到却迷。只缘前业重，所以不能知。

欲识无为理，心中不挂丝。生生勤苦学，必定睹天师。

各有天真佛，号之为宝王。珠光日夜照，玄妙卒难量。

盲人常兀兀，那肯怕灾殃。唯贪淫泆业，此辈实堪伤。

出家求出离，哀念苦众生。助佛为扬化，令教选路行。

何曾解救苦，恣意乱纵横。一时同受溺，俱落大深坑。

常饮三毒酒，昏昏都不知。将钱作梦事，梦事成铁围。

以苦欲舍苦，舍苦无出期。应须早觉悟，觉悟自归依。

云山叠叠几千重，幽谷路深绝人踪。

碧涧清流多胜境，时来鸟语合人心。

后来出家子，论情入骨痴。本来求解脱，却见受驱驰。

终朝游俗舍，礼念作威仪。博钱沽酒吃，翻成客作儿。

若论常快活，唯有隐居人。林花长似锦，四季色常新。

或向岩间坐，旋瞻见桂轮。虽然身畅逸，却念世间人。

我见出家人，总爱吃酒肉。此合上天堂，却沈归地狱。

念得两卷经，欺他道鄽俗。岂知鄽俗士，大有根性熟。

我见顽钝人，灯心柱须弥。蚁子啮大树，焉知气力微。

学咬两茎菜，言与祖师齐。火急求忏悔，从今辄莫迷。

若见月光明，照烛四天下。圆晖挂太虚，莹净能萧洒。

人道有亏盈，我见无衰谢。状似摩尼珠，光明无昼夜。

余住无方所，盘泊无为理。时陟涅盘山，或玩香林寺。

寻常只是闲，言不干名利。东海变桑田，我心谁管你。

左手握骊珠，右手执慧剑。先破无明贼，神珠自吐焰。

伤嗟愚痴人，贪爱那生厌。一堕三途间，始觉前程险。

般若酒泠泠，饮多人易醒。余住天台山，凡愚那见形。

常游深谷洞，终不逐时情。无思亦无虑，无辱也无荣。

平生何所忧，此世随缘过。日月如逝波，光阴石中火。

任他天地移，我畅岩中坐。

嗟见多知汉，终日枉用心。岐路逞喽罗，欺谩一切人。

唯作地狱滓，不修来世因。忽尔无常到，定知乱纷纷。

迢迢山径峻，万仞险隘危。石桥莓苔绿，时见白云飞。

瀑布悬如练，月影落潭晖。更登华顶上，犹待孤鹤期。

松月冷飕飕，片片云霞起。匼匝几重山，纵目千万里。

谿潭水澄澄，彻底镜相似。可贵灵台物，七宝莫能比。

世有多解人，愚痴学闲文。不忧当来果，唯知造恶因。

见佛不解礼，睹僧倍生瞋。五逆十恶辈，三毒以为邻。

死去入地狱，未有出头辰。

人生浮世中，个个愿富贵。高堂车马多，一呼百诺至。

吞并田地宅，准拟承后嗣。未逾七十秋，冰消瓦解去。

水浸泥弹丸，思量无道理。浮沤梦幻身，百年能几几。

不解细思惟，将言长不死。诛剥垒千金，留将与妻子。

云林最幽栖，傍涧枕月谿。松拂盘陀石，甘泉涌凄凄。

静坐偏佳丽，虚岩曚雾迷。怡然居憩地，日（以下缺）。

可笑是林泉，数里少人烟。云从岩嶂起，瀑布水潺潺。

猿啼唱道曲，虎啸出人间。松风清飒飒，鸟语声关关。

独步绕石涧，孤陟上峰峦。时坐盘陀石，偃仰攀萝沿。

遥望城隍处，惟闻闹喧喧。

807.02 【壁上诗二首】丰干

余自来天台，凡经几万回。一身如云水，悠悠任去来。

逍遥绝无闹，忘机隆佛道。世途岐路心，众生多烦恼。

兀兀沈浪海，漂漂轮三界。可惜一灵物，无始被境埋。

电光瞥然起，生死纷尘埃。寒山特相访，拾得常往来。

论心话明月，太虚廓无碍。法界即无边，一法普遍该。

本来无一物，亦无尘可拂。若能了达此，不用坐兀兀。

第808卷 慧宣 等

808.01 【奉和窦使君同恭法师咏高僧二首·竺佛图澄】慧宣

大誓悯涂炭，乘机入生死。中州法既弘，葛陂暴亦止。

乳孔光一室，掌镜彻千里。道盛咒莲华，灾生吟棘子。

埋石缘虽谢，流沙化方始。

808.02 【奉和窦使君同恭法师咏高僧二首·释僧肇】慧宣

般若唯绝凿，涅槃固无名。先贤未始觉，之子唱希声。

秦王嗟理诣，童寿揖词清。徽音闻庐岳，精难动中京。

适验方袍里，奇才复挺生。

808.03 【秋日游东山寺寻殊昙二法师】慧宣

木落树萧槮，水清流寂。属此悲哉气，复兹羁旅戚。

奚用写烦忧，山泉恣游历。万丈窥深涧，千寻仰绝壁。

傍岭竹参差，缘崖藤幂【罒歷】。行行极幽邃，去去逾空寂。

果值息心侣，乔枝方挂锡。围绕悉栴檀，纯良岂沙砾。

妙法诚无比，深经解怨敌。心欢即顶礼，道存仍目击。

慧刀幸已逢，疑网于焉析。岂直却烦恼，方期拯沈溺。

808.021 【句】慧宣

如蒙一被服，方堪称福田。（咏赐玄奘衲、袈裟，

《三藏法师传》）

808.022 【爱妾换马】法宣

朱鬣饰金镳，红妆束素腰。似云来躞蹀，如雪去飘飖。

桃花含浅汗，柳叶带馀娇。骋光将独立，双绝不俱标。

808.023 【和赵王观妓】法宣

桂山留上客，兰室命妖饶。城中画广黛，宫里束纤腰。

舞袖风前举，歌声扇后娇。周郎不须顾，今日管弦调。

808.024 【听独杵捣衣】慧偘

非是无人助，意欲自鸣砧。向月怜孤影，承风送迥音。

疑捣双丝练，似奏一弦琴。令君闻独杵，知妾有专心。

808.025 【闻侯方儿来寇】慧偘

羊皮赎去士，马革敛还尸。天下方无事，孝廉非哭时。

808.026 【和琳法师初春法集之作】慧净

鹫岭光前选，祇园表昔恭。哲人崇踵武，弘道会群龙。

高座登莲叶，麈尾振霜松。尘飞扬雅梵，风度引疏钟。

静言澄义海，发论上词锋。心虚道易合，迹广席难重。

和风动淑气，丽日启时雍。高才掞雅什，顾己滥朋从。

因兹仰积善，灵华庶可逢。

808.027 【与英才言聚赋得升天行】慧净

驭风过阆苑，控鹤下瀛洲。欲采三芝秀，先从千仞游。

驾凤吟虚管，乘槎泛浅流。颓龄一已驻，方验大椿秋。

808.028 【和卢赞府游纪国道场】慧净

日光通汉室，星彩晦周朝。法城从此构，香阁本岧峣。

株盘仰承露，刹凤俯摩霄。落照侵虚牖，长虹拖跨桥。

高才暂骋目，云藻随飘飖。欲追千里骥，终是谢连镳。

808.029 【冬日普光寺卧疾，值雪简诸旧游】慧净

卧疴苦留滞，辟户望遥天。寒云舒复卷，落雪断还连。

凝华照书阁，飞素涴琴弦。回飘洛神赋，皎映齐纨篇。

萦阶如鹤舞，拂树似花鲜。徒赏丰年瑞，沈忧终自怜。

808.030 【杂言（一作义净诗）】慧净

观化祇山顶，流睇古王城。万载池犹洁，千年苑尚清。

仿佛影坚路，摧残广胁楹。七宝仙台亡旧迹，

四彩天花绝雨声。声华日以远，自恨生何晚。

既伤火宅眩中门，还嗟宝渚迷长坂。步陟平郊望，

心游七海上。扰扰三界溺邪津，浑浑万品忘真匠。

唯有能仁独圆悟，廓尘静浪开玄路。创逢肌命弃身城，

更为求人崩意树。持囊毕契戒珠净，被甲要心忍衣固。

三祇不倦陵二车，一足忘劳超九数。定潋江清沐久结，

智剑霜凝斩新雾。无边大劫无不修，六时愍生遵六度。

度有流光功德收，金河示灭归常住。鹤林权唱演功周，

圣德佳音传馀响。龙宫秘典海中探，石室真言山处仰。

流教在兹辰，传芳代有人。沙河雪岭迷朝径，

巨海鸿崖乱夜津。入万死，求一生。投针偶穴非同喻，

束马悬车岂等程。不徇今身乐，无祈后代荣。

誓舍危躯追胜义，咸希毕契传灯情。劳歌勿复陈，

延眺且周巡。东睇女峦留二迹，西驰鹿苑去三轮。

北睨舍城池尚在，南睎尊岭穴犹存。五峰秀，百池分。

粲粲鲜花明四曜，辉辉道树镜三春。扬锡指山阿，

携步上祇陀。既睹如来叠衣石，复观天授迸馀峨。

伫灵镇梵岳，凝思遍生河。金花逸掌仪前奉，

芳盖陵虚殿后过。旋绕经行砌，目想如神契。

回斯少福涧生津，共会龙华舍尘翳。

808.031 【三不为篇】海顺

我欲偃文修武，身死名存。斫石通道，祈井流泉。

君肝在内，我身处边。荆轲拔剑，毛遂捧盘。不为则已，

为则不然。将恐两虎共斗，势不俱全。永□今好，

长绝来怨。是以返迹荒径，息影柴门。

我欲刺股锥刃，悬头屋梁。书临雪彩，牒映萤光。

一朝鹏举，万里鸾翔。纵任才辩，游说君王。高车反邑，

衣锦还乡。将恐鸟残以羽，兰折由芳。笼餐讵贵，

钩饵难尝。是以高巢林薮，深穴池塘。

我欲衒才鬻德，入市趋朝。四众瞻仰，三槐附交。

标形引势，身达名超。箱盈绮服，厨富甘肴。讽扬弦管，

咏美歌谣。将恐尘栖弱草，露宿危条。无过日旦，

靡越风朝。是以还伤乐浅，非惟苦遥。

808.032 【出赐玄奘衲、袈裟衣应制】道恭

福田资象德，圣种理幽薰。不持金作缕，还用彩成文。

朱青自掩映，翠绮相氤氲。独有离离叶，恒向稻畦分。

808.033 【设缸面酒款萧翼，探得来字】辨才

初酝一缸开，新知万里来。披云同落寞，步月共裴回。

夜久孤琴思，风长旅雁哀。非君有秘术，谁照不然灰。

808.034 【书遗文后】僧凤

苦哉黑闇女，乐矣功德天。智者俱不受，愚夫纳二边。

我奉能仁教，归依弥勒前。愿阐摩诃衍，成就那罗延。

808.035 【讥韦玎吟以韦字为韵】利涉

我之佛法是无为，何故今朝得有为。

无韦始得三数载，不知此复是何韦。

808.036 【别三辅诸僧】道会

去住俱为客，分悲损性情。共作无期别，谁能访死生。

808.037 【赠王仙柯】中寤

瞻思不及望仙兄，早晚升霞入太清。手种一株松未老，

炉烧九转药新成。心中已得黄庭术，头上应无白发生。

异日却归华表语，待教凡俗普闻名。

808.038 【在西国怀王舍城（一三五七九言）】义净

游，愁。赤县远，丹思抽。鹫岭寒风驶，龙河激水流。

既喜朝闻日复日，不觉颓年秋更秋。

已毕耆山本愿城难遇，终望持经振锡住神州。

808.039 【与无行禅师同游鹫岭瞻奉…杂言诗（一作慧净诗）】义净

观化祇山顶，流睇古王城。万载池犹洁，千年苑尚清。

仿佛影坚路，摧残广胁【山盈】。七宝仙台亡旧迹，

四彩天花绝雨声。声华日以远，自恨生何晚。

既伤火宅眩中门，还嗟宝渚迷长坂。步陟平郊望，

心游七海上。扰扰三界溺邪津，浑浑万品亡真匠。

唯有能仁独圆悟，廓尘静浪开玄路。创逢肌命弃身城，

更为求人崩意树。持囊毕契戒珠净，被甲要心忍衣固。

三祇不倦陵二车，一足忘劳超九数。定潋江清沐久结，

智剑霜凝斩新雾。无边大劫无不修，六时愍生遵六度。

度有流光功德收，金河示灭归常住。鹤林权唱演功周，

圣徒往昔传馀响。龙宫秘典海中探，石室真言山处仰。

流教在兹辰，传芳代有人。沙河雪岭迷朝径，

巨海鸿崖乱夜津。入万死，求一生。投针偶穴非同喻，

束马悬车岂等程。不徇今身乐，无祈后代荣。

誓舍危躯追胜义，咸希毕契传灯情。劳歌勿复陈，

延眺且周巡。东睇女峦留二迹，西驰鹿苑去三轮。

北睨舍城池尚在，南睎尊岭穴犹存。五峰秀，百池分。

粲粲鲜花明四曜，辉辉道树镜三春。扬锡指山阿，

携步上祇陀。既睹如来叠衣石，复观天授迸馀峨。

伫灵镇梵岳，凝思遍生河。金花逸掌仪前奉，

芳盖陵虚殿后过。旋绕经行砌，目想如神契。

回斯少福涧生津，共会龙华舍尘翳。

808.040 【玄逵律师言离广府还望桂林去留怆然自述赠怀】义净

标心之梵宇，运想入仙洲。婴痼乖同好，沈情阻若抽。

叶落乍难聚，情离不可收。何日乘杯至，详观演法流。

808.041 【余以咸亨元年在西京寻听于时与并部处一法师…聊题两绝】义净

我行之数万，愁绪百重思。那教六尺影，独步五天陲。

上将可陵师，匹士志难移。如论惜短命，何得满长祇。

808.042 【西域寺】义净

众美仍罗列，群英已古今。也知生死分，那得不伤心。

808.043 【道希法师求法西域终于庵摩罗跋国后…聊题一绝】义净

百苦忘劳独进影，四恩在念契流通。

如何未尽传灯志，溘然于此遇途穷。

808.044 【行路难】宝月

君不见，孤雁关外发，酸嘶度杨越。空城客子心肠断，

幽闺思妇气欲绝。凝霜夜下拂罗衣，浮云中断开明月。

夜夜遥遥徒相思，年年望望情不歇。取我匣中青铜镜，

情人为我除白发。行路难，行路难。夜闻南城汉使度，

使我流泪忆长安。

808.045 【老僧（一作郑綮诗）】景云

日照西山雪，老僧门始开。冻瓶粘柱础，宿火焰炉灰。

童子病归去，鹿麑寒入来。斋钟知渐近，枝鸟下生台。

808.046 【谿叟】景云

谿翁居处静，谿鸟入门飞。早起钓鱼去，夜深乘月归。

露香菰米熟，烟暖荇丝肥。潇洒尘埃外，扁舟一草衣。

808.047 【画松】景云

画松一似真松树，且待寻思记得无。

曾在天台山上见，石桥南畔第三株。

808.048 【送戴三征君还谷口旧居】理莹

岩穴多遗秀，弓车屡远招。周王尊渭叟，颍客傲唐尧。

出处天波洽，关河地势遥。瞻星吴郡夜，作雾华山朝。

清论虚重席，闲居挂一瓢。渔歌思坐酌，宸渥宠行轺。

春为荷裳暖，霜因葛履消。层崖悬瀑溜，万壑振清飙。

谷鸟犹迁木，场驹正食苗。谢安何日起，台鼎伫君调。

808.049 【送童子下山】金地藏

空门寂寞汝思家，礼别云房下九华。爱向竹栏骑竹马，

懒于金地聚金沙。添瓶涧底休招月，烹茗瓯中罢弄花。

好去不须频下泪，老僧相伴有烟霞。

808.050 【题张僧繇醉僧图】怀素

人人送酒不曾沽，终日松间挂一壶。

草圣欲成狂便发，真堪画入醉僧图。

808.051 【寄衡岳僧】怀素

祝融高座对寒峰，云水昭丘几万重。

五月衲衣犹近火，起来白鹤冷青松。

第809卷 灵一

809.01 【酬皇甫冉西陵见寄（一作西陵渡）】灵一

西陵潮信满，岛屿没中流。越客依风水，相思南渡头。

寒光生极浦，落日映沧洲。何事扬帆去，空惊海上鸥。

809.02 【溪行即事】灵一

近夜山更碧，入林溪转清。不知伏牛事，潭洞何从横。

野岸烟初合，平湖月未生。孤舟屡失道，但听秋泉声。

809.03 【栖霞山夜坐】灵一

山头戒坛路，幽映雪岩侧。四面青石床，一峰苔藓色。

松风静复起，月影开还黑。何独乘夜来，殊非昼所得。

809.04 【宿天柱观（一作宿灵洞观）】灵一

石室初投宿，仙翁喜暂容。花源隔水见，洞府过山逢。

泉涌阶前地，云生户外峰。中宵自入定，非是欲降龙。

809.05 【酬皇甫冉将赴无锡，于云门寺赠别】灵一

湖南通古寺，来往意无涯。欲识云门路，千峰到若耶。

春山子敬宅，古木谢敷家。自可长偕隐，那言相去赊。

809.06 【宜丰新泉】灵一

泉源新涌出，洞澈映纤云。稍落芙蓉沼，初淹苔藓文。

素将空意合，净与众流分。每到清宵月，泠泠梦里闻。

809.07 【静林精舍】灵一

静林溪路远，萧帝有遗踪。水击罗浮磬，山鸣于阗钟。

灯传三世火，树老万株松。无数烟霞色，空闻昔卧龙。

809.08 【江行寄张舍人】灵一

客程终日风尘苦，蓬转还家未有期。林色晓分残雪后，

角声寒奏落帆时。月高星使东看远，云破霜鸿北度迟。

流荡此心难共说，千峰澄霁隔琼枝。

809.09 【送王颖悟归左绵】灵一

客意天南兴已阑，不堪言别向仙官。梦摇玉珮随旄节，

心到金华忆杏坛。荒郊极望归云尽，瘦马空嘶落日残。

想得故山青霭里，泉声入夜独潺潺。

809.010 【安公】灵一

弥天称圣哲，象法初繄赖。弘道识行藏，匡时知进退。

秦王轻与举，习生重酬对。学文古篆中，义显心经内。

法服应华夏，金言流海岱。西方浮云间，更陪龙华会。

809.011 【林公】灵一

支公信高逸，久向山林住。时将孙许游，岂以形骸遇。

幸辞天子诏，复览名臣疏。西晋尚虚无，南朝久沦误。

因谈老庄意，乃尽逍遥趣。谁为竹林贤，风流相比附。

809.012 【远公】灵一

远公逢道安，一朝弃儒服。真机久消歇，世教空拘束。

誓入罗浮中，遂栖庐山曲。禅经初纂定，佛语新名目。

钵帽绝朝宗，簪裾翻拜伏。东林多隐士，为我辞荣禄。

809.013 【雨后欲寻天目山，问元、骆二公溪路】灵一

昨夜云生天井东，春山一雨一回风。

林花并逐溪流下，欲上龙池通不通。

809.014 【题僧院】灵一

虎溪闲月引相过，带雪松枝挂薜萝。

无限青山行欲尽，白云深处老僧多。

809.015 【宿静林寺】灵一

山寺门前多古松，溪行欲到已闻钟。

中宵引领寻高顶，月照云峰凡几重。

809.016 【再还宜丰寺】灵一

再寻招隐地，重会息心期。樵客问归日，山僧记别时。

野云阴远甸，秋雨涨前陂。勿谓探形胜，吾今不好奇。

809.017 【春日山斋】灵一

野径东风起，山扉度日开。晴光拆红萼，流水长青苔。

逋客殊未去，芳时已再来。非关恋春草，自是欲裴回。

809.018 【留别忠州故人（一作惟审诗）】灵一

一身无定处，万里独销魂。芳草迷归路，春流滴泪痕。

几时休旅食，何夜宿江村。欲识相思苦，空山啼暮猿。

809.019 【送别】灵一

凭高莫送远，看欲断归心。别恨啼猿苦，相思流水深。

翠云南涧影，丹桂晚山阴。若未来双鹄，辽城何更寻。

809.020 【送冽寺主之京迎禅和尚】灵一

禅门居此地，瞻望在虚空。水国月未上，苍生如梦中。

上人知机士，瓶锡慰樊笼。彼土诸梵众，嗟君扬道风。

809.021 【送王法师之西川】灵一

旅游无近远，要自别魂销。官柳乡愁乱，春山客路遥。

伴行芳草远，缘兴野花飘。计日功成后，还将辅圣朝。

809.022 【送范律师往果州】灵一

终南千古后，独尔继卿名。离障非今日，修因是几生。

乱峰寒影暮，深涧野流清。远客归心苦，难为此别情。

809.023 【送明素上人归楚觐省】灵一

能将疏懒背时人，不厌孤萍任此身。江上昔年同出处，

天涯今日共风尘。平湖旧隐应残雪，芳草归心未隔春。

前路倍怜多胜事，到家知庆彩衣新。

809.024 【项王庙（一作栖一诗）】灵一

缅想咸阳事可嗟，楚歌哀怨思无涯。八千子弟归何处，

万里鸿沟属汉家。弓断阵前争日月，血流垓下定龙蛇。

拔山力尽乌江水，今日悠悠空浪花。

809.025 【酬陈明府舟中见赠】灵一

长溪通夜静，素舸与人闲。月影沈秋水，风声落暮山。

稻花千顷外，莲叶两河间。陶令多真意，相思一解颜。

809.026 【题东兰若】灵一

上人禅室路裴回，万木清阴向日开。寒竹影侵行径石，

秋风声入诵经台。闲云不系从舒卷，狎鸟无机任往来。

更惜片阳谈妙理，归时莫待暝钟催。

809.027 【送朱放】灵一

苦见人间世，思归洞里天。纵令山鸟语，不废野人眠。

809.028 【归岑山过惟审上人别业（一作归岑山留别）】灵一

禅客无心忆薜萝，自然行径向山多。

知君欲问人间事，始与浮云共一过。

809.029 【于潜道中呈元八处士】灵一

苕水滩行浅，潜州路渐深。参差远岫色，迢递野人心。

冻涧冰难释，秋山日易阴。不知天目下，何处是云林。

809.030 【送殷判官归上都】灵一

漾舟云路客，来过夕阳时。向背堪遗恨，逢迎宿未期。

水容愁暮急，花影动春迟。别后王孙草，青青入梦思。

809.031 【赠别皇甫曾】灵一

幽人从远岳，过客爱春山。高驾能相送，孤游且未还。

紫苔封井石，绿竹掩柴关。若到云峰外，齐心去住间。

809.032 【送陈允初卜居麻园】灵一

欲向麻源隐，能寻谢客踪。空山几千里，幽谷第三重。

茅宇宁须葺，荷衣不待缝。因君见往事，为我谢乔松。

809.033 【秋题刘逸人林泉】灵一

凉飙乱黄叶，迟客橘阴清。萝径封行迹，云门闭野情。

零林秋露响，穿竹暮烟轻。莫恋幽栖地，怀安却败名。

809.034 【自大林与韩明府归郭中精舍】灵一

野客同舟楫，相携复一归。孤烟生暮景，远岫带春晖。

不道还山是，谁云向郭非。禅门有通隐，喧寂共忘机。

809.035 【同使君宿大梁驿】灵一

旌旗江上出，花外卷帘空。夜色临城月，春寒度水风。

虽然行李别，且喜语音同。若问匡庐事，终身愧远公。

809.036 【题黄公陶翰别业（一作处一诗，一作苏广文诗）】灵一

闻说花源堪避秦，幽寻数月不逢人。烟霞洞里无鸡犬，

风雨林间有鬼神。黄公石上三芝秀，陶令门前五柳春。

醉卧白云闲入梦，不知何物是吾身。

809.037 【哭卫尚书】灵一

画戟重门楚水阴，天涯欲暮共伤心。南荆双戟痕犹在，

北斗孤魂望已深。莲花幕下悲风起，细柳营边晓月临。

有路茫茫向谁问，感君空有泪沾襟。

809.038 【赠灵澈禅师】灵一

禅师来往翠微间，万里千峰到剡山。

何时共到天台里，身与浮云处处闲。

809.039 【将出宜丰寺留题山房】灵一

池上莲荷不自开，山中流水偶然来。

若言聚散定由我，未是回时那得回。

809.040 【妙乐观（一作题王乔观传傅道士所居）】灵一

王乔所居空山观，白云至今凝不散。坛场月路几千年，

往往吹笙下天半。瀑布西行过石桥，黄精采根还采苗。

忽见一人檠茶碗，篸花昨夜风吹满。自言家处在东坡，

白犬相随邀我过。松间石上有棋局，能使樵人烂斧柯。

809.041 【与元居士青山潭饮茶】灵一

野泉烟火白云间，坐饮香茶爱此山。

岩下维舟不忍去，青溪流水暮潺潺。

809.042 【送人得荡子归倡妇（一作行不归）】灵一

垂涕凭回信，为语柳园人。情知独难守，又是一阳春。

809.043 【句】灵一

滤泉侵月起，扫径避虫行。（《丹铅录》）

第810卷 灵澈 等

810.01 【听莺歌】灵澈

新莺傍檐晓更悲，孤音清泠啭素枝。口边血出语未尽，

岂是怨恨人不知。不食枯桑葚，不衔苦李花。偶然弄枢机，

婉转凌烟霞。众雏飞鸣何跼促，自觇游蜂啄枯木。

玄猿何事朝夜啼，白鹭长在汀洲宿。黑雕黄鹤岂不高，

金笼玉钩伤羽毛。三江七泽去不得，风烟日暮生波涛。

飞去来，莫上高城头，莫下空园里。城头鸱乌拾膻腥，

空园燕雀争泥滓。愿当结舌含白云，五月六月一声不可闻。

810.02 【归湖南作】灵澈

山边水边待月明，暂向人间借路行。

如今还向山边去，只有湖水无行路。

810.03 【初到汀州】灵澈

初放到沧洲，前心讵解愁。旧交容不拜，临老学梳头。

禅室白云去，故山明月秋。几年犹在此，北户水南流。

810.04 【九日和于使君思上京亲故】灵澈

清晨有高会，宾从出东方。楚俗风烟古，汀洲草木凉。

山情来远思，菊意在重阳。心忆华池上，从容鸳鹭行。

810.05 【送道虔上人游方】灵澈

律仪通外学，诗思入玄关。烟景随缘到，风姿与道闲。

贯花留净室，咒水度空山。谁识浮云意，悠悠天地间。

810.06 【送鉴供奉归蜀宁亲】灵澈

林间出定恋庭闱，圣主恩深暂许归。双树欲辞金锡冷，

四花犹向玉阶飞。梁山拂汉分清境，蜀雪和烟惹翠微。

此去不须求彩服，紫衣全胜老莱衣。

810.07 【天姥岑望天台山】灵澈

天台众峰外，华顶当寒空。有时半不见，崔嵬在云中。

810.08 【远公墓】灵澈

古墓石棱棱，寒云晚景凝。空悲虎溪月，不见雁门僧。

810.09 【宿东林寺（一作云门雪夜）】灵澈

天寒猛虎叫岩雪，林下无人空有月。

千年像教今不闻，焚香独为鬼神说。

810.010 【简寂观】灵澈

古松古柏岩壁间，猿攀鹤巢古枝折。

五月有霜六月寒，时见山翁来取雪。

810.011 【元日观郭将军早朝】灵澈

欲曙九衢人更多，千条香烛照星河。

今朝始见金吾贵，车马纵横避玉珂。

810.012 【东林寺酬韦丹刺史】灵澈

年老心闲无外事，麻衣草座亦容身。

相逢尽道休官好，林下何曾见一人。

810.013 【东林寺寄包侍御】灵澈

古殿清阴山木春，池边跂石一观身。

谁能来此焚香坐，共作垆峰二十人。

810.014 【西林寄杨公】灵澈

日日爱山归已迟，闲闲空度少年时。

余身定寄林中老，心与长松片石期。

810.015 【答徐广叔四问】灵澈

童子出家无第行，随师乞食遣称名。

长沙岂敢论年几，绛老惟知甲子生。

810.016 【闻李处士亡】灵澈

时时闻说故人死，日日自悲随老身。

白发不生应不得，青山长在属何人。

810.017 【句】灵澈

松树有死枝，冢上唯莓苔。石门无人入，古木花不开。

（《道边古坟》）

绿竹岁寒在，故人衰老多。（《答范校书》）

月色静中见，泉声深处闻。（《石帆山》）

古观茅山下，诸峰欲曙时。真人是黄子，玉堂生紫芝。

（《题李尊师堂》）

禅门至六祖，衣钵无人得。（《题曹溪能大师奖山居》）

古墓碑表折，荒垄松柏稀。（《伤古墓》）

秋深知气正，家近觉山寒。（《登梨岭望越中》）

山僧不记重阳日，因见茱萸忆去年。（《九日》）

今非古狱下，莫向斗边看。（《宿延平怀古》）

海月生残夜，江春入暮年。

窗风枯砚水，山雨慢琴弦。（见《雪浪斋日记》）

810.018 【湘夫人祠】大易

灵祠古木合，波扬大江濆。未□湘南雨，知为何处云。

苔痕涩珠履，草色妒罗裙。妙鼓彤云瑟，羁臣不可闻。

810.019 【赠司空拾遗】大易

侍臣何事辞云陛，江上微云见雪花。望阁未承丹凤诏，

掩门空对楚人家。陈琳草奏才还在，王粲登楼兴未赊。

高馆更容尘外客，仍令归路待瑶华。

810.020 【寄钱郎中】法照

闭门深树里，闲足鸟来过。五马不复贵，一僧谁奈何。

药苗家自有，香饭乞时多。寄语婵娟客，将心向薜萝。

810.021 【送清江上人】法照

越人僧体古，清虑洗尘劳。一国诗名远，多生律行高。

见山援葛藟，避世著方袍。早晚云门去，侬应逐尔曹。

810.022 【送无著禅师归新罗】法照

万里归乡路，随缘不算程。寻山百衲弊，过海一杯轻。

夜宿依云色，晨斋就水声。何年持贝叶，却到汉家城。

810.023 【游元象泊】释泚

空水潮色净，澹然湖上心。舳舻轻且进，汀洲如可寻。

秋风洄溯险，落日波涛深。寂寞武陵去，中流方至今。

810.024 【北原别业】释泚

野外车骑绝，古村桑柘阴。流莺出谷静，春草闭门深。

学稼农为业，忘情道作心。因知上皇日，凿井在灵林。

810.025 【杂诗】庞蕴

未识龙宫莫说珠，识珠言说与君殊。

空拳只是婴儿信，岂得将来诳老夫。

万法从心起，心生万法生。法生同日了，来去在虚行。

寄语修道人，空生慎勿生。如能达此理，不动出深坑。

极目观前境，寂寞无一人。回头看后底，影亦不随身。

神识苟能无挂碍，廓周法界等虚空。

不假坐禅持戒律，超然解脱岂劳功。

日用事无别，惟吾自偶偕。头头非取舍，处处勿张乖。

朱紫谁为号，青山绝点埃。神通并妙用，运水及搬柴。

十方同聚会，个个学无为。此是选佛场，心空及第归。

焰水无鱼下底钩，觅鱼无处笑君愁。

可怜谷隐老禅伯，被唾如何见亦羞。